
„I 
Geležų gatvė 


Šiko turėjo geras kojas, tad būtų davęs joms darbo ir pavijęs vyriškį, 
uždrožusį Goranflo lazda, jeigu iš keisto jo ir ypač jo bendrakeleivio 
elgesio nebūtų supratęs, kad pavojinga staiga užklupti žmones ir atpažin- 
ti juos, kai šie, atrodo, to visai nenori. Abu bėgliai aiškiai stengėsi 
pasislėpti minioje ir ant kiekvieno kampo atsigręždavo pasižiūrėti, ar jų 
kas neseka. 

Šiko suprato neišsiduosiąs tik tuomet, jeigu eis pirmas. Abu vyrai 
Monė ir Tiršapo gatvėmis išėjo į Švento Onorė gatvę; šitos gatvės kampe 
Šiko juos aplenkė ir, paspartinęs žingsnį, užsiglaudė Burdonė gatvės 
kampe. 

Abu vyrai pakilo Švento Onorė gatve, laikydamiesi arčiau namų toje 
pusėje, kur rugių turgus, iriki pat antakių užsismaukę skrybėles, iki akių 
susisupę į apsiaustus, skubiai, sakytum kariškai nužingsniavo Geležų 
gatvės link. Šiko visąlaik ėjo pirma jų. 

Ant Geležų gatvės kampo abu vyrai vėl stabtelėjo paskutinį kartą 
apsidairyti. 

Tuo metu Šiko jau gerokai buvo juos aplenkęs ir atėjęs iki gatvės 
vidurio. | 

Gatvės viduryje, priešais namą, kuris, rodės, tuoj tuoj sugrius - toks 
buvo senas, - stovėjo karieta, pakinkyta dviem stambiais arkliais. Šiko 
apsidairė aplinkui ir pamatė ant pasostės snaudžiantį vežėją ir moterį, 
kuri susirūpinusi vis dirsčiojo pro užuolaidėles; Šiko pamanė, ar tik 
karieta nelaukia dviejų vyriškių; jis užėjo užjos ir, slepiamas karietos bei 
namo šešėlio, palindo po plačiu akmeniniu suolu, kuris atstodavo prekys- 
talį daržovių pardavėjams, tais laikais du kartus per savaitę surengdavu- 
siems Geležų gatvėje turgų. 

Vos spėjojis pasislėpti, kai tiedu vyrai pasirodė pre arklių galvyirvėl 
sunerimę sustojo. 

Tada vienas iš jų ėmėsi žadinti vežėją, o kadangi tas toliau sau 
miegojo kietu miegu, paleido jo adresu pora stiprių gaskoniškų žodelių; 
tuo tarpu antras, dar nekantresnis, dūrė vežėjui į užpakalį durklo smaiga- 
lių. 

- Oho! - tarė sau Šiko. - Vadinasi, aš neapsirikau, čia mano kraštiečiai. 
Dabar nesistebiu, kad jie taip smagiai trinktelėjo Goranilo, kai tas keikė 
gaskonus. 

Jauna moteris, pažinusi vyrus, kurių laukė, greitai persilenkė pro 
sunkaus ekipažo užuolaidėles. Geriau įsižiūrėjęs, Šiko pamatė, kad jai 
dvidešimt ar dvidešimt dveji metai; ji buvo labai graži ir labai išbalusi, 
ir jei būtų buvę šviesu, maži prakaito lašeliai, suvilgę šviesiai auksinius 
plaukus, juodi ratilai aplink akis, matinis rankų baltumas ir apsunkęs 
kūnas būtų parodę, kad ją kamuoja negalia, kurios tikrąją priežastį greitai 
būtų išdavę dažni alpimai ir suapvalėjęs liemuo. 

Bet iš viso to Šiko pastebėjo tik tris dalykus: kad ji jauna, išbalusi ir 
šviesiaplaukė. 

Abu vyrai priėjo prie karietos ir, savaime suprantama, atsidūrė tarp 
jos ir suolo, po kuriuo tupėjo Šiko. 

Aukštesnis vyriškis abiem plaštakomis suėmė baltą rankutę, kurią 
dama padavė jam pro karietos langą, ir užkėlęs vieną koją ant laiptelio, 
alkūnėmis atsirėmė į dureles. 

- Na kaip, mieloji, - paklausė jis moters, - Širdele mano, mažytė, kaip 
mes jaučiamės? 

Dama atsakė su liūdna šypsena ir, linguodama galva, parodė flakoną 
su druskomis. 

- Vėl alpuliai, prisiekiu Dievo Motinos įsčiomis! Kaip aš ant jūsų 
pykčiau už tokius negalavimus, mano meile, jeigu nebūčiau kaltas dėl 
jūsų mielos ligos. 

- Ir kurių velnių atsitempėt ponią į Paryžių? - gana šiurkščiai paklausė 
kitas vyriškis. - Tai prakeikimas, garbės žodis, amžinai prie jūsų striukės 
prisisegęs koks nors sijonas. 

- Ė, brangus Agripa, - atsakė vyriškis, kuris prabilo pirmasis ir atrodė 
esąs moters vyras arba meilužis, - juk taip sunku skirtis su tais, kuriuos 
mylime. 

Ir persimetė su dama meilės ilgesio kupinais žvilgsniais. 

- Po velnių! Prisiekiu savo siela, iš proto galima išsikraustyti, klau- 
santis jūsų kalbų, - burbėjo surūgęs bendrakeleivis. - Argi atvažiavote į 
Paryžių mylėtis, širdžių ėdike? Man regis, Bearme pakankamai vietos 
meilingiems pasivaikščiojimams, ir nėra reikalo dėl to trenktis į šitą 
Babiloną, kur per jūsų malonę šįvakar dvidešimt kartų vos neįkliuvom į 
bėdą. Grįžkite namo, jei norit meilikauti prie karietų užuolaidėlių, o čia, 
prisiekiu Kristaus kančia, jokių kitokių intrigų, tik politinės, mano pone. 

Išgirdęs žodį „pone“, Šiko užsimanė pakelti galvą, bet negalėjo daryti 
tokio judesio, bijodamas, kad bus pastebėtas. 

- Tegul jis sau burba, mieloji, neimkit į galvą jo žodžių. Man rodos, 
jis susirgtų kaip jūs, apsipiltų prakaito lašeliais ir imtų alpti kaip jūs, jei 
nustotų burbėti. 

- Motina švenčiausioji, ką jūs sakot! - sušuko pikčiurna. - Bent jau 
lipkite į karietą, jei norit meilintis poniai, ten ne toks pavojus būti 
atpažintam kaip gatvėje. 

- Tavo tiesa, Agripa, - tarė įsimylėjęs gaskonas. - Matote, mieloji, jo 
patarimai ne tokie blogi kaip išvaizda. Duokit man vietos, širdele, jei 
leidžiate atsisėsti šalia savęs, nes negaliu įsitaisyti prie jūsų kelių. 

- Ne tik leidžiu, sire, - atsakė moteris, - bet karštai šito trokštu. 

- Sire, - sumurmėjo Šiko, nejučiom pakėlė galvąir skaudžiai susidau- 
žė ją į akmeninį suolą. - Sire! Ką ji čia sako? 

Bet tuo metu laimingas įsimylėjėlis pasinaudojo leidimu ir nuo naujo 
svorio sugirgždėjo karietos dugnas. 

Paskui pasigirdo ilgas švelnus bučinys. 

- Prisiekiu Kristaus kančia! - sušuko bendrakeleivis, pasilikęs lauke.- 
Žmogus iš tiesų tik kvailas gyvulys. 

- Tegul mane pakaria, jei aš čia ką nors suprantu, - saumurmėjo Šiko- 
Bet palaukime. Kantriesiems bus atlyginta. 

- O, koks aš laimingas! - kalbėjo pavadintasis siru, nė truputėlio 
nesijaudindamas dėl draugo murmėjimo, prie kurio, atrodė, jis seniai 
įpratęs. - Motina Švenčiausioji, tai graži šiandien dienelė: vieni geri 
paryžiečiai nekenčia manęs iš visos širdies ir be gailesčio nužudytų, jei 
tik žinotų, kur aš esu, kiti geri paryžiečiai iš kailio neriasi, tiesdami man 
kelią į sostą, o aš laikau glėbyje mylimą moterį! Kur mes esame, 
d'Obinjė? Kai tapsiu karalium, įsakysiu šioje vietoje pastatyti paminklą 
Bearniečio genijui. 

- Bear... 

Šiko nutilo; jis užsidaužė antrą guzą netoli pirmojo. 

- Mesesam Geležų gatvėje, sire, ir čia kvepia nelabai skaniai, - atsakė 
d'Obinjė, kuris, amžinai būdamas blogos nuotaikos, kibdavo prie visko, 
kai nusibosdavo kibti prie žmonių. 

- Man rodos, - kalbėjo Henrikas, nes mūsų skaitytojai tikriausiai jau 
atpažino Navaros karalių, - man rodos, kad aiškiai regiu visą savo 
gyvenimą, regiu save karalium, sėdintį soste, stiprų ir galingą, bet galbūt 
netaip mylimą negu dabar, ir mano žvilgsnis permato ateitį iki pat mirties 
valandos. O! Mano meile, dar kartą pasakykit, kad mylit mane, manširdis 
tirpsta nuo jūsų balso. 

Ir Bearnietis, pagautas melancholijos, kuri kartaisjį apnikdavo, giliai 
atsidusęs nusvarino galvą meilužei ant peties. 


- O Dieve mano! - išsigando moteris. - Jums bloga, sire? 

- Gražiausia! Tik šito betrūko, - suniurgzė d'Obinjė. - Nieko sau 
kareivis, nieko sau generolas, nieko sau karalius, jeigu jis alpsta. 

- Ne, mieloji, nusiraminkite, - atsakė Henrikas, - jeigu ir nualpčiau 
prie jūsų, tai būtų laimė. 

- Iš tiesų, sire, - tarė d'Obinjė, - aš nesuprantu, kodėl jūs pasirašinė- 
jate „Henrikas Navarietis“, jums reikėtų pasirašinėti „Ronsaras“ arba 
„Klemanas Maro“!. Kristau karaliau, ir kodėl judu tokia bloga pora su 
ponia Margo, juk abu taip mėgstat poeziją? 

- Ak, d'Obinjė! Būk malonus, nekalbėk apie mano žmoną. Prisiekiu 
Dievo Motinos įsčiomis! Tu juk žinai patarlę. O jeigu mes ją čia 
sutiksime? 

- Nors ji ir Navaroje, juk taip? - paklausė d'Obinjė. 

- Prisiekiu Dievo Motinos įsčiomis! O argi aš dabar ne Navaroje? 
Bent jau visi mano, kad aš ten. Klausyk, Agripa, tu man tiesiog drebulį 
įvarei. Sėskis ir važiuojam. 

- Najau ne, - pasipriešino d'Obinjė. - Jūs važiuosite, 0 aš eisiu jums 
iš paskos. Aš jus varžysiu ir, kas blogiausia, jūs varžysit mane. 

- Tada užtrenk dureles, Bearno loky, ir daryk kaip nori, - atsakė 
Henrikas. 

Paskui pasakė vežėjui: 

- Lavarenai, tu žinai kur! | 

Karieta lėtai nutolo, lydima d'Obinjė, kuris niurzgėjo ant draugo, bet 
saugojo karalių. 

Jiems nuvažiavus Šiko išsivadavo nuo baisaus pavojaus, nes d'Obin- 
jė buvo ne toks žmogus, kad paliktų gyvą neatsargų smalsuolį, nuklau- 
siusį jo pokalbį su Henriku. 

- Kažin, - svarstė Šiko, keturiomis lįsdamas iš po suolo, - ar Valua 
verta žinoti, kas čia atsitiko? 

Šiko atsistojo, miklindamas ilgas nutirpusias kojas. 

- O kam jam žinoti? - toliau kalbėjo pats sau gaskonas. - Du 
besislapstantys vyrai ir nėščia moteris. Tai iš tiesų būtų niekšybė. Ne, 
nieko nesakysiu, be to, svarbiausia, kad aš žinau, juk karalystę valdau aš. 

Ir Šiko vienas sau linksmai pašoko. 

- Įsimylėjėliai - tai labai gražu, - kalbėjo Šiko, - bet d'Obinjė teisus: 
mūsų mielasis Henrikas Navarietis įsimyli pernelyg dažnai kaip in 


! Klemanas Maro (1496-1544) - žymiausias XVI a. prancūzų poetas, priklausęs Pranciš- 
kaus I dvarui. 

partibus* karalius. Dar tik prieš metus jis grįždavo į Paryžių dėl ponios 
de Sov. O dabar imasi kartu šią žavingą mažytę, kuri nuolat alpsta. Kas 
ji galėtų būti? Veikiausiai La Fosez. Be to, man rodos, jeigu Henrikas 
Navarietis rimtas pretendentas, jeigu jis, vargšelis, tikrai siekia sosto, tai 
truputį galvoja, kaip sunaikinti savo priešą Randuotį, savo priešą kardi- 
nolą de Gizą ir savo priešą mieląjį Majeno kunigaikšų. Ką gi! Man 
patinkatas Bearnietis, esu tikras, kad kada nors jis iškirs gražų pokštą tam 
klaikiam Lotaringijos mėsininkui. Nuspręsta, aš nė žodeliu neužsiminsiu 
apie tai, ką mačiau ir girdėjau. . 

Staiga gatvėje pasirodė šutvė girtų Lygos narių, jie šaukė: 

- Tegyvuoja mišios! Mirtis Bearniečiui! Ant laužo hugenotus! Į ugnį 
eretikus! 

Tuo laiku karieta pasuko už Šventų Nekaltųjų kapinių sienos kampo 
ir nuvažiavo tolyn Švento Dionizo gatve. | 

- Nagi, - tarė sau Šiko, - susumuokime: mačiau kardinolą de Gizą, 
mačiau Majeno kunigaikštį, mačiau karalių Henriką de Valua, mačiau 
karalių Henriką Navarietį. Mano kolekcijai trūksta vieno princo - Anžu 
kunigaikščio. Ieškosiu jo, ko! rasiu. Pažiūrėsim, kurgi mano Pranciškus 
III? Prisiekiu Kristaus kančia, aš tiesiog trokštu pamatyti tą garbųjį 
monarchą. 

Ir Šiko nužingsniavo Švento Žermeno Okseriečio bažnyčios link. 

Šiko ne vienintelis ieškojo Anžu kunigaikščio ir nerimavo, kad jo 
nėra. Gizai jo irgi visur ieškojo, bet jiems sekėsi ne geriau kaip Šiko. 
Ponas Anžu kunigaikštis buvo ne iš tų žmonių, kurie neapdairiai rizikuo- 
ja, ir mes vėliau pamatysime, dėl ko jis laikėsi toliau nuo draugų. 

Vienu tarpu Šiko jau manė jį suradęs, tai buvo Betizi gatvėje; prie 
vienos vyno krautuvės durų susirinko gausus būrys žmonių, ir šitame 
būryje Šiko pažino poną de Monsoro ir Randuotį. 

- Puiku, - tarė jis, - štai prielipai, vadinasi, ryklys kur nors netoliese. 

Šiko klydo. Ponas de Monsoro ir Randuotis prie girtuoklių apgultų 
kabareto durų uoliai vaišino vynu oratorių, kuris nuo vaišių vebleno vis 
iškalbingiau. 

Tas oratorius buvo girtas kaip pėdas Goranflo. Vienuolis pasakojo 
apie savo kelionę į Lioną ir dvikovą smuklėje su šlykščiu Kalvino 
pasekėju. 

Ponas de Gizas be galo atidžiai klausėsi šito pasakojimo, nujausda- 
mas, kad čia esama kažkokio ryšio su Nikola Davido tylėjimu. 


2 Pagoniškų kraštų (/ot ). 


Betizi gatvė buvo pilna žmonių; daugelis Lygos bajorų pririšo savo 
arklius prie apvalaus buomo, kokių tais laikais buvo beveik visose 
gatvėse. Šiko prisigretino prie žmonių, apstojusių buomą, irįtempė ausis. 

Goranflo sklaistėsi, karščiavosi, be perstojo smukčiojo tai į vieną, tai 
į kitą asilo šoną, o sykį net buvo nuvirtęs nuo savo gyvos katedros ir šiaip 
taip vėl įkeltas į balną ant Panurgo; jis kažką be ryšio vapėjo, bet, 
nelaimei, vis dar vapėjo, todėl buvo žaislas prisispyrusio kunigaikščio 
bei klastingo pono de Monsoro rankose ir jie traukė iš jo tiesos kruope- 
lytes ir prisipažinimų nuotrupas. 

Šita išpažintis išgąsdino besiklausantį Šiko visai dėl kitos priežasties 
negu Navaros karaliaus atvykimas į Paryžių. 

Jis matė, kad vienuoliui tuoj tuoj nusprūs nuo liežuvio jo vardas, ir tas 
vardas gedulinga šviesa nušvies visą paslaptį. Ilgai negaišdamas, Šiko 
atrišo arba perpjovė pavadžius arkliams, besikasantiems prie buomo, 
palei krautuvėlių langines, ir porai ar trejetui smagiai sukirtęs diržu, 
paleido juos į minią, kuri, pamačiusi atšuoliuojant žvengiančius arklius, 
prasiskyrė ir išsilakstė į visas puses. 

Goranflo išsigando dėl Panurgo, bajorai - dėl savo arklių ir daiktų, o 
daugelis išsigando dėl savęs; būrys prasiskyrė ir iškriko kas sau. Kažkas 
suriko: „Gaisras!“, o koks tuzinas balsų pakartojo šį riksmą. Šiko kaip 
strėlė pranėrė pro žmones, pribėgo prie Goranfloir, žiūrėdamas į vienuolį 
degančiu žvilgsniu, nuo kurio šis iškart prasiblaivė, griebė Panurgą už 
pavadžių ir, užuot sekęs paskui minią, pasuko į priešingą pusę. Dėl šio 
dvigubo atvirkštinio manevro Goranflo netrukus atsidūrė tolokai nuo 
kunigaikščio de Gizo, irtą nuotolį tuoj pat užtvindė vis didėjantis srautas 
smalsuolių, atsiradusių Čia per vėlai. 

Tada Šiko nutempė svirduliuojantį vienuolį į akligatvį priešais Šven- 
to Žermeno Okseriečio bažnyčios absidę ir abu su Panurgu atrėmė į 
sieną - taip skulptorius atremtų bareljefą, kurį ruoštųsi įmūryti į akmenį. 

- Aktų, girtuokli! - ėmė barti jį Šiko. - Ak tu, pagoni! Aktu, išdavike! 
Ak tu, išgama! Tai tu ir dabar gatavas parduoti draugą už ąsotį vyno? 

- Ak, pone Šiko, - suvapėjo vienuolis. 

- Kaipgi! Aš tave šeriu, nedorėli, - priekaištavo Šiko, - girdau, 
prikemšu tau kišenes ir skrandį, o tu išduodi savo šeimininką! 

- Ak, Šiko! - susigraudinęs pralemeno vienuolis. 

- Tu pasakoji mano paslaptis, niekše! 

- Mielas drauge! 

- Tylėk! Tu skundikas ir nusipelnai bausmės. 

Kresnas, tvirtas, storas vienuolis, stiprus kaip bulius, bet sutramdytas 

atgailos ir dar labiau vyno, siūbavo ir nesigynė nuo Šiko, kuris purtė jį 
kaip oro balioną. 

Vien tik Panurgas protestavo prieš jo draugui daromą skriaudą i 1I 
veltui bandė įspirti Šiko, o Šiko atsakinėjo jam lazdos smūgiais. 

- Aš nusipelniau bausmės! - murmėjo vienuolis. - Aš, jūsų draugas, 
brangus pone Šiko? 

- Taip, taip, bausmės, - patikino Šiko, - ir tuoj pat ją atsiimsi. 

Ir gaskono lazda akimirksniu peršoko nuo asilo pasturgalio ant 
plačių, mėsingų vienuolio pečių. 

- O, jei tik nebūčiau išgėręs! - piktai sušuko Goranflo. 

- Tu mane primuštum, ar ne, nedėkingasis? Mane, savo draugą? 

- Jūs - mano draugas, pone Šiko! Ir mušat mane, 

- Ką myliu, tą ir baudžiu. 

- Tai užmuškit mane tuojau pat! - sušuko Goranflo. 

- Reikėtų. 

- O, jei tik nebūčiau išgėręs! - pakartojo vienuolis ir gailiai sudejavo. 

- Tu jau šitai sakei. 

Ir Šiko su dvigubu įkarščiu ėmėsi įrodinėti savo draugystę vargšui 
vienuoliui, kuris iš visų jėgų paleido gerklę. 

- Na va, aplaužiau ragus, - tarė gaskonas. - Dabar ropškis ant Panurgo 
ir jok sau kirmyti į „Gausybės Ragą“. 

- Aš nematau kelio, - aimanavo vienuolis, o jam iš akių ritosi ašaros 
kaip pupos. 

- Aha! - tarė Šiko. - Jei verktum vynu, kurį išgėrei, tai gal bent 
prasiblaivytum. Bet ne, dar turiu tau už vadovą pabūti. | 

Ir Šiko patraukė asilą už pavadžio, o vienuolis, abiem rankomis 
įsikibęs į balno gugą, iš visų jėgų stengėsi išlaikyti pusiausvyrą. 

Šitaip jie perėjo Malūnininkų tiltą, Švento Baltramiejaus gatvę, 
Mažąjį tiltą ir įsuko į Švento Jokūbo gatvę; vienuolis visąlaik verkė, o 
Šiko tempė asilą. 

Du tamai, metro Bonomė padedami , Šiko liepimu nutempė vienuolį 
nuo asilo ir nuvedė į kambarėlį, kurį mūsų skaitytojai jau pažįsta. 

- Šiltutėlis, - grįžęs pasakė metras Bonomė. 

- Jis atsigulė? - paklausė Šiko. 

- Knarkia. 

- Nuostabu! Bet kai jis ryt ar poryt atsibus,- prisiminkite: aš nenoriu, 
kad jis žinotų, kaip čia atsidūrė. Jokių paaiškinimų. Neblogai būtų, jeigu 
jis manytų neiškėlęs iš čia kojos nuo tos žymios nakties, kai tiek 
priskandalijo savo vienuolyne, ir susapnavęs viską, kas jam nutiko pertą 


laiką. 

- Supratau, senjore Šiko, - atsakė smuklininkas, - bet kas gi nutiko 
šitam vargšui vienuoliui? 

- Didelė nelaimė. Atrodo, Lione jis susikivirčijo su pono de Majeno 
pasiuntiniu ir jį nužudė. 

- O, Dieve mano! - sušuko smuklininkas. - Vadinasi... 

- Vadinasi, ponas de Majenas greičiausiai prisiekė ketvirčiuoti jį 
gyvą, arba jis nebus kunigaikštis, - užbaigė Šiko. 

- Būkit ramus, - atsakė Bonomė, - jis nieku gyvu iš Čia neišeis. 

- Na ir puiku! O dabar, - toliau kalbėjo gaskonas, nusiraminęs dėl 
Goranflo, - man būtinai reikia surasti Anžu kunigaikštį. Paieškosim. 

Ir nuėjo į jo didenybės Pranciškaus III rūmus. 


II 


Princas ir draugas 


Kaip jau matėme, Lygos vakarą Šiko veltui ieškojo Anžu kunigaikš- 
čio Paryžiaus gatvėse. 

Prisimenam, kad kunigaikštis de Gizas kvietė princą eiti pasivaikš- 
čioti; tas kvietimas sukėlė nerimą įtariam Pranciškui. Jo aukštybė pagal- 
vojo, o pagalvojęs pasidarė atsargesnis už gyvatę. 

Tačiau jam reikėjo savomis akimis pamatysi, kas dėsis tą vakarą, 
todėl priėmė kvietimą, bet kartu nusprendė nekelti kojos iš savo rūmų be 
deramos apsaugos. 

Kiekvienas Žmogus išsigandęs griebiasi savo mėgstamo ginklo, taigi 
kunigaikštis taip pat pasitelkė į pagalbą savo špagą - Biusi d' Ambuazą. 

Jeigu kunigaikštis ryžosi tokiam žingsniui, vadinasi, buvo kaip 
reikiant išgąsdintas. Apgautas dėl pono de Monsoro, Biusi įsižeidė, ir 
Pranciškus širdyje pripažino, kad Biusi vietoje, jei, žinoma, atsidūręs 
Biusi vietoje įgautų ir jo drąsą, jis jaustų daugiau negu panieką taip 
žiauriai jį išdavusiam princui. 

O Biusi, kaip ir visos rinktinės natūros, giliau jautė skausmą negu 
džiaugsmus: dažniausiai vyras, neišsigąstantis pavojų, šaltai ir ramiai 
stojantis prieš špagą ir pistoletą, pasiduoda sielvartui greičiau negu 
bailys. Moterys lengviausiai pravirkdo tuos vyrus, kurių labiausiai bijo 
kiti vyrai. 

Biusi, jeigu galima taip pasakyti, tūnojo savo skausme: jis matė Dianą 
priimtą dvare ir pripažintą grafiene de Monsoro, karalienės Luizos 


12 


pakeltą į rūmų damas, matė tūkstančius smalsių žvilgsnių ryjant tą 
neprilygstamą grožį, kurį jis, galima sakyti, atrado ir ištraukė iš kapo, kur 
ta grožybė buvo palaidota. Visą vakarą jis neatitraukė degančių akių nuo 
jaunosios moters, bet ji nepakėlė nuleistų vokų, ir šitoje blizgančioje 
šventėje Biusi, neteisingas kaip ir kiekvienas tikrai įsimylėjęs vyriškis, 
Biusi, užmiršęs praeitį ir širdyje ištrynęs visus laimės atšvaitus, kuriuos 
ta praeitis buvo dovanojusi, Biusi nepagalvojo, kaip kenčia Diana, 
negalėdama pakelti nuleistų akių ir tarp šitų abejingų ar kvailai smalsių 
fizionomijų išvysti mielo jai liūdesio apniauktą veidą. 

„O! - tarė sau Biusi, supratęs, kad veltui laukia to žvilgsnio. - Moterys 
mitrios ir drąsios tik tada, kai nori apgauti savo globėją, vyrą ar motiną, 
bet nemiklios ir baikščios, kai reikia grąžinti paprasčiausią dėkingumo 
skolą. Jos taip bijo parodyti savo meilę, taip baisiai vertina net menkiau- 
sią savo palankumą, kad norėdamos įstumti į neviltį tą, kuris jų siekia, 
paiso tik savo kaprizų ir lengvai gali sutrypti jam širdį. Diana galėjo man 
atvirai pasakyti: „Ačiūuž viską, ką dėl manęs padarėte, pone de Biusi, bet 
aš jūsų nemyliu“. Aš būčiau numiręs vietoje arba pasveikęs. Bet ne! Ji 
verčiau leidžia man mylėti tuščiai. Tačiau nieko tuo nelaimi, nes aš jos 
daugiau nebemyliu, aš ją niekinu“. 

Ir jis nuėjo tolyn nuo karaliaus dvariškių įsiūčio kupina širdimi. 

Tą valandėlę jo kilnus veidas nebebuvo toks, į kurį moterys žiūri su 
meile, o vyrai - su baime: kakta buvo apniukusi, akys paklaikusios, lūpos 
iškreiptos sarkastiškos šypšenos. 

Praeidamas Biusi žvilgtelėjo į didžiulį Venecijos veidrodį ir net pats 
sau pasirodė nepakenčiamas. 

„Aš beprotis, - tarė jis sau. - Ar gali būti! Dėl vienos moters, kuri į 
mane nežiūri, prarasiu šimtą kitų, kurios trokšta mano meilės! Bet kodėl 
ji į mane nežiūri, arba greičiau dėl ko? 

Nejau dėl to ilgšio skeleto perblyškusiu veidu, kuris amžinai stypso 
už poros žingsnių ir neatitraukia nuo jos pavydžių akių... ir kuris taip pat 
dedasi manęs nematąs? Tik pamanykit, jei panorėčiau, per ketvirų 
valandos jis gulėtų man po keliu nebylus ir sustingęs, persmeigtas mano 
špagos, dešimt colių įsmigusios jam širdį; tik pamanykit, jei panorėčiau, 
galėčiau apšlakstyti jos baltą suknelę krauju to, kuris prisegė prie jos šitas 
gėles; tik pamanykit, jei panorėčiau, priversčiau ją savęs bijoti ir neap- 
kęsti, kad jau negaliu priversti mylėti! 

O! Jau verčiau jos neapykanta negu abejingumas. 

Taip, bet tai būtų banalu ir žema: šitaip pasielgtų koks nors Keliusas 
ir Možironas, jei Keliusas ir Možironas mokėtų mylėti. Jau geriau būti 

panašiam į Plutarcho herojų, kuriuo aš visada žavėjausi, į jaunąjį Anti- 
ochą?, mirusį iš meilės, bet neišdrįsusį prisipažinti, nė karto nesudejavu- 
sį. Taip, aštylėsiu! Taip, aš, vyras prieš vyrą kovęsis su visais baisiausiais 
šio amžiaus žmonėmis, aš, nuginklavęs patį Krijoną, narsųjį Krijoną, ir 
laikęs savo rankose jo gyvybę, taip, aš nuslopinsiu savo skausmą ir 
pasmaugsiu jį savo sieloje, kaip Herkulis pasmaugė milžiną Antėją, ir nė 
sykio neleisiu jam paliesti koja Vilties, jo motinos. Ne, nieko nėra 
neįmanomo man, Biusi, kurį, kaip ir Krijoną, žmonės praminė narsiuoju, 
aš padarysiu viską, ką padarė herojai“. 

Sulig šia mintimi jis atpalaidavo ranką, kuria konvulsingai draskėsi 
krūtinę, nusišluostė nuo kaktos prakaitą ir lėtai žengė prie durų; jis jau 
norėjo kumščiu grubiai atmesti portjerą, bet sukaupė visą kantrybę ir 
ištvermę ir išėjo su šypsena lūpose, giedra kakta ir vulkanu širdyje. 

Tiesa, susitikęs poną Anžu kunigaikštį, jis nusisuko, nes jautė, kad 
net pasitelkęs visą dvasios tvirtybę, neįstengs nusišypsoti ir net pasvei- 
kinti princo, kuris vadino jį savo draugu ir taip niekšiškai išdavė. 

Eidamas pro šalį, princas ištarė Biusi vardą, bet šis net neatsigręžė. 

Grįžęs namo, Biusi pasidėjo ant stalo špagą, išsitraukė iš makštų 
durklą, pats atsisagstė striukę ir apsiaustą, krito į didžiulį krėslą ir atrėmė 
galvą į atlošą puošiantį giminės herbą. 

Tarnai, pamatę savo šeimininką taip paskendusį savyje, pamanė, kad 
jis nori pailsėti. Tačiau Biusi nesnaudė, jis svajojo. 

Šitaip jis prasėdėjo keletą valandų, nepastebėdamas, kad kitame 
kambario gale, taip pat kaip ir jis, sėdi vyriškis ir atidžiai jį stebi, 
nejudėdamas, netardamas nė žodžio, veikiausiai laukdamas progos žo- 
džiu ar gestu atkreipti jo dėmesį. 

Pagaliau ledinis drebulys perbėgo Biusi nugara, ir jo vokai suvirpėjo; 
stebėtojas nė nekrustelėjo. 

Netrukus grafo dantys subarškėjo, pirštai susigniaužė, apsunkusi 
galva nusviro nuo atlošo ir nukrito ant peties. 

Tada Biusi stebėjęs žmogus atsiduso, pakilo nuo kėdės ir priėjo prie 
jo. 

- Ponas grafe, - tarė jis, - jūs karščiuojate. 

Grafas pakėlė į jį nuo karščio paraudusį veidą. 


3Čiakalbama apie Antiochą I Soterą, antrąjį Sirijos helenistinės Seleukidų valstybės karalių 
(280-261 m. pr. m. e.). Plutarchas pasakoja, kad jis įsimylėjo savo tėvo Seleuko žmoną 
Stratonikę ir, neįstengdamas pergalėti savo aistros, ėmė ieškoti būdų nusižudyti. Šitai 
sužinojęs Seleškas atidavė Stratonikę sūnui į žmonas. 

- A, čia tu, Remi, - pasakė jis. 

- Taip, grafe, aš čia jūsų laukiau. 

- Čia, kodėl? 

- Todėl, kad žmogus ilgai neišbūna ten, kur kenčia. 

- Ačiū, drauguži, - tarė Biusi, imdamas jaunuolį už rankos. 

Remi abiem delnais suėmė šią baisią ranką, kuri dabar buvo silpnesnė 
už vaiko, ir su meile bei pagarba prisispaudė ją pne širdies. 

- Klausykite, ponas grafe, man reikia žinoti, kaip jums būtų geriau: jei 
norėtumėt, kad karštis paimtų viršų ir jus nužudytų, tuomet vaikščiokit 
ir toliau, 0jei norėtumėt jį nugalėti, gulkitės į lovą ir skaitykite kokią nors 
gražią knygą, kurioje rasite pavyzdį ir pasisemsit jėgų. 

Grafui nieko kita neliko, kaip tik paklusti, ir jis pakluso. 

Atėję jo aplankyti draugai rado Biusi jau lovoje. 

Visą rytojaus dieną Remi nesitraukė nuo grafo; jis ėjo dvigubas 
pareigas: gydė kūną ir sielą; kūnui turėjo gaivinamųjų gėrimų, o sielai - 
švelnių žodžių. 

Bet dar kitą dieną - tądien ponas de Gizas atvyko į Luvrą - Biusi 
apsižvalgė ir pamatė, kad Remi šalia jo nėra. 

„Jis pavargo,- pagalvojo Biusi. - Nieko nuostabaus. Vargšas vaiki- 
nas! Juk jam taip reikia oro, saulės, pavasario, o ir Gertrūda, be abejonės, 
jo laukia. Gertrūda tik kambarinė, bet ji jį myli... Mylinti kambarinė 
geriau negu nemylinti karalienė. 

Šitaip praėjo visa diena, o Remi nesirodė; ir kaip tik todėl, kad jo 
nebuvo, Biusi labai norėjo jį pamatyti, jam pašoko pyktis ant vargšo 
vaikino. 

- O! - kartą ar du sumurmėjo jis. - Aš dar tikėjau dėkingumu ir 
draugyste! Ne, nuo šiol aš nenoriu tikėti niekuo. 

Vakarop, kai gatvės prisipildė žmonių ir triukšmo, kai po praėjusios 
dienos stojusioje tamsoje nebegalėjai įžiūrėti daiktų namuose, prieškam- 
baryje Biusi išgirdo labai garsius daugybės žmonių balsus. 

Įbėgo persigandęs tarnas. 

- Monsinjoras Anžu kunigaikštis, - pranešė jis. 

- Tegu įeina, - atsakė Biusi, suraukęs antakius vien nuo minties, kad 
juo rūpinasi jo ponas, kurio net mandagumas jam buvo šlykštus. 

Kunigaikštis įėjo. Biusi kambaryje nebuvo šviesos; sužeistos širdys 
mėgsta tamsą, nes tamsą jos apgyvendina vaiduokliais. 

- Pas tave per daug tamsu, Biusi, - tarė kunigaikštis. - Dėl to tau turbūt 
liūdna? 

Biusi tylėjo. Pasibjaurėjimas surakino jam lūpas. 

- Tai turimtai sergi, - toliau kalbėjo kunigaikštis, - kad net neatsakai 
man? 

- Iš tiesų aš labai sergu, monsinjore, - samurmėjo Biusi. 

- Vadinasi, dėl to aš tavęs nemačiau savo rūmuose jau dvi dienas? - 
paklausė kunigaikštis. 

- Taip, monsinjore, - atsakė Biusi. 

Princas, įsižeidęs dėl tokių trumpų atsakymų, porą ar trejetą kartų 
apėjo kambarį, žiūrinėdamas tamsoje boluojančias skulptūras ir čiupinė- 
damas medžiagas. 

- Tu gerai įsikūręs, Biusi, bent man taip atrodo, - tarė kunigaikštis. 

Biusi neatsakė. 

- Ponai, - kreipėsi princas į savo bajorus, - palaukite manęs gretimame 
kambaryje. Mano vargšas Biusi iš tikrųjų labai serga. Bet kodėl gi 
nepašaukėt Mirono? Karaliaus gydytojas negali būti per geras Biusi. 

Vienas Biusi tarnas palingavo galva; kunigaikštis pastebėjo jo judesį. 

- Klausyk, Biusi, gal tu dėl ko nors sielvartauji? - įkyriai klausinėjo 
princas. 

- Nežinau, - atsakė grafas. 

Kunigaikštis priėjo artyn, panašiai kaip atstumiami mylimieji, kurie 
darosi juo švelnesni ir meilesni, juo labiau juos stumia. 

- Na kas yra? Pakalbėk su manim, Biusi! - sušuko jis. 

- Ką gi aš jums pasakysiu, monsinjore? 

- Tu ant manęs pyksti, ar ne? - tyliai paklausė jis. 

- Pykstu? Už ką? Be to, ant princų nepykstama. Kokia iš to nauda? 

Kunigaikštis nutilo. | 

- Tačiau mes gaištame laiką, kalbėdami užuolankomis, - prabilo 
Biusi. - Sakykite atvirai, monsinjore. 

Kunigaikštis pažiūrėjo į Biusi. 

- Aš jums reikalingas, juk taip? - tiesiai rėžė grafas. 

- Pone de Biusi! 

- Ė! Aišku, aš jums reikalingas, dar kartą kartoju. Manot, taip ir 
patikėsiu, kad atėjot manęs aplankyti iš draugiškumo? Ne, prisiekiu 
Viešpačiu! Juk jūs nieko nemylite. 

- O, Biusi! Kaip tu gali man kalbėti tokius dalykus? 

- Gerai, gana apie tai. Sakykite, monsinjore, ko jums reikia. Jeigu tu 
priklausai princui irjeigu tas princas apsimeta tiek, kad vadina tave savo 
draugu - ką gi! - reikia jam būti dėkingam už tą apsimetinėjimą ir paaukoti 
viską, net gyvybę. Sakykite. 

Kunigaikštis paraudo; bet buvo tamsu, ir niekas šito nepastebėjo. 

- Man nieko iš tavęs nereikia, Biusi, - pasakė jis, - tu klysti, manyda- 
mas, kad atėjau iš išskaičiavimo. Aš tik noriu trupuų pasivaikščioti su 
tavim po Paryžių, juk toks gražus oras, o visas miestas šįvakar sujudęs, 
mat bus užrašinėjama į Lygą. 

Biusi pažiūrėjo į kunigaikštį. 

- Argi jūs neturite Orilji? - paklausė jis. 

- Kažkoks liutnistas! 

- O, monsinjore! Jūs užmirštat kitus jo talentus. Aš maniau, jis pas jus 
eina ir kitokias pareigas, o juk be Orilji, turite dar dešimt ar dvylika 
bajorų, kurių špagas girdžiu skabčiojant į prieškambario panelius. 

Ant durų lėtai pakilo portjera. 

- Kas ten? - išdidžiai paklausė kunigaikštis. - Kas drįsta nepranešęs 
įeiti į kambarį, kur aš esu? 

- Tai aš, Remi, - atsakė Ie Oduenas ir nė kiek nesutikęs didingai 
įžengė į kambarį. 

- Kas per Remi? - paklausė kunigaikštis. 

- Remi, monsinjore, - atsakė jaunuolis, - tai gydytojas. 

- Remi, - atsakė Biusi, - tai daugiau negu gydytojas, tai draugas. 

- A! -įsižeidęs tarė kunigaikštis. 

- Tu girdėjai, ko nori monsinjoras? - paklausė Biusi, ruošdamasis 
keltis iš lovos. 

- Taip, kad jūs eitumėt su juo, bet... 

- Bet kas? - paklausė kunigaikštis. 

- Bet jis su jumis neis, monsinjore, - atsakė Ie Oduenas. 

- Kodėl gi? - sušuko Pranciškus. 

- Todėl, kad lauke per šalta, monsinjore. 

- Per šalta? - pakartojo kunigaikštis, nustebęs, kad kažkas drįsta jam 
prieštarauti. 

- Taip, per šalta. Ir todėl aš, atsakingas už pono de Biusi sveikatą prieš 
jo draugus ir visų pirma prieš save, draudžiu jam eiti. 

Biusi vis tiek būtų šokęs iš lovos, bet Remi suėmė jo ranką ir 
reikšmingai paspaudė. 

- Gerai, - tarė kunigaikštis. - Jeigu pasivaikščiojimas toks pavojingas 
jo sveikatai, tegul lieka. 

Ir jo aukštybė baisiai susierzinęs žengė porą žingsnių durų link. 

Biusi nė nekrustelėjo. 

Kunigaikštis grįžo prie jo lovos. 

- Vadinasi, nuspręsta, - tarė jis, - tu nenori rizikuoti? 

- Juk matote, monsinjore, - atsakė Biusi, - gydytojas neleidžia. 

- Tau reikėtų pašaukti Mironą, Biusi, tai garsus daktaras. 

- Monsinjore, man labiau patinka gydytojas draugas nei gydytojas 
mokslininkas, - atsakė Biusi. 

- Tuomet sudie. 

- Sudie, monsinjore. 

Ir kunigaikštis su dideliu tnukšmu paliko rūmus. 

Vos tik jis atsidūrė lauke, Remi, sekęs jį akimis iki pat išėjimo, 
pribėgo prie !Hgonio. 

- O dabar, monsinjore, - tarė jis, - kelkitės, ir prašom kuo greičiau. 

- Kam man keltis? 

- Eisime pasivaikščioti sa manim. Šiame kambaryje karšta. 

- Bet tu ką tik sakei kunigaikščiui, kad lauke per šalta! 

- Kai jis išėjo, temperatūra pasikeitė. 

- Vadinasi?.. - susidomėjęs pakilo lovoje Biusi. 

- Vadinasi, dabar aš esu įsitikinęs, - atsakė le Oduenas, - kad grynas 
oras išeis jums į sveikatą. 

- Aš nieko nesuprantu, - tarė Biusi. 

- O argi jūs ką nors suprantat apie mikstūras, kurias aš jums duodu? 
Tačiau jūs jas geriate. Na, vikriau! Kelkitės. Vaikščioti su ponu Anžu 
kunigaikščiu pavojinga, 0 su gydytoju - sveika. Aš jums šitai sakau. Argi 
jūs daugiau manim nebepasitikit? Tuomet atsisakykite mano paslaugų. 

- Ką gi, - tarė Biusi, - eime, jeigu nori. 

- Reikia. 

Biusi atsikėlė išbalęs, drebantis. 

- Įdomus blyškumas, - tarė Remi, - gražus ligonis! 

- Bet kur mes eisime? 

- Į vieną kvartalą, aš šiandien padariau jo oro analizę. 

- Ir tas oras?.. 

- Gydo jūsų ligą, monsinjore. 

Biusi apsirengė. 

- Skrybėlę ir špagą! - paliepė jis. 

Biusi užsidėjo skrybėlę ir prisijuosė špagą. 

Paskui abu su Remi išėjo. 

III 


Žiusjenės gatvės etimologija 


Remi paėmė savo ligonį už parankės, pasuko į kairę, į Kokijero gatvę, 
ir nuėjo ja iki pylimo. 

- Keista, - tarė Biusi, - tu vedi mane Granž Bateljero pelkių link ir 
manai, kad ten sveikas kvartalas? 

- O, pone, - tarė Remi, - truputį kantrybės, mes tuoj apsuksime 
Paževeno gatvę, dešinėje paliksime Brenezo gatvę irišeisime į Monmar- 
trą. Pamatysite, kokia tai graži gatvė! 

- Ar manai, kad aš jos nežinau? 

- Ką gi! Juo geriau, jeigu žinot! Nereikės gaišti laiko, rodant jums jos 
grožybes, ir aš jus iškart nuvesiu į mažą dailią gatvelę. Na, eime, daugiau 
aš nepasakysiu nė žodžio. 

Ir iš tiesų, kai jiedu kairėje paliko Monmartro vartus ir paėjo gatve 
apie porą šimtų žingsnių, Remi pasuko į dešinę. 

- Betgi tu mane mulkini! - sušuko Biusi. - Mes grįžtam ten, iš kur 
atėjome. 

- Čia, - tarė Remi, - Žipsjenės, arba Ežipsjenės“ gatvė, kaip jums la- 
biau patinka, žmonės šią gatvę pradeda vadinti Žisjenės gatve, o netrukus 
ims vadinti Žiusjenės, nes taip gražiau skamba ir tokia jau yra kalbos 
dvzsia: juo toliau į Pietus, juo daugiau balsių. Jūs turėtumėt tai Žinoti, 
pone, nes buvote Lenkijoje. Tie šaunuoliai ir dabar į vieną vietą sukiša po 
keturis priebalsius, ir kai kalba, atrodo, ridena mažus akmenėlius ir dar 
keikiasi. 

- Visai teisingai, - pasakė Biusi. - Bet aš nemanau, kad mes čia 
atėjome mokytis filologijos. Nagi sakyk, kur mes einam? 

- Ar matote tą mažą bažnytėlę? - parodė Remi, neatsakydamas į Biusi 
klausimą. - Ak, monsinjore, kaip puikiai ji pastatyta, fasadu į gatvę, 0 
abside -; parapijos sodą! Kertu lažybų, kad jūs iki šiol jos nepastebėjote! 

- Iš tiesų aš jos nežinojau. 

Biusi buvo ne vienintelis žymus ponas, niekada neįkėlęs kojos į 
Šventos Marijos Egiptietės bažnyčią, kurią lankė tik paprasta liaudis ir 
kurią tikintieji vadino Kokerono koplyčia. 

- Na va! -tarė Remi. - Dabar, kai jūs žinote, kaip vadinasi ši bažnyčia, 
monsinjore, ir pakankamai apžiūrėjote ją iš išorės, eime į vidų, ir jūs 
pamatysite navos vitražus: jie įdomūs. 


*Egyptienne - egiptietė (pranc.) 

Biusi pažvelgė į le Odueną ir jaunuolio veide išvydo tokią švelnią 
šypseną, kad suprato, jog daktaras kviečia jį į bažnyčią kažko kito, o ne 
pažiūrėti vitražų, kurių patamsyje ir nematyti. 

Tačiau šį tą pamatyti galėjai, nesbažnyčia viduje buvo apšviesta prieš 
mišias: ją puošė tie naivūs XVI amžiaus piešiniai, kokių dėl švelnaus 
klimato dar daug yra išlikę Italijoje, o pas mus drėgmė iš vienos pusės ir 
vandalizmas iš kitos nutrynė nuo sienų prabėgusio amžiaus tradicijas ir 
šiandien prarasto tikėjimo įrodymus. Iš tiesų dailininkas pagal karaliaus 
Pranciškaus I nurodymus buvo nutapęs jam šventos Marijos Egiptietės 
gyvenimą: iš daugybės įdomiausių jos gyvenimo epizodų naivus meni- 
ninkas, didžiai mėgstantis tiesą, jeigu ne anatominę, tai bent istorinę, 
matomiausioje koplyčios vietoje pavaizdavo tą dviprasmišką sceną, kur 
šventoji Marija, neturėdama pinigų užsimokėti valtininkui, siūlo save 
kaip užmokestį už perkėlimą. 

Reikia pasakyti, kad daugelis garbingų kvartalo moterų, nors tikintie- 
ji ir garbino atsivertusią Mariją Egiptietę, manė, jog dailininkas galėjo 
rasti kitą vietą šitai scenai ar bent jau nupiešti ją ne taip naiviai; mat, kaip 
jos sakė, arba veikiau kaip niekada nesakė, kai kurios šitos freskos detalės 
pernelyg dažnai traukia jaunų pameistrių akis, kai jų šeimininkai gelum- 
bininkai sekmadieniais ir per šventes atsiveda juos į bažnyčią. 

Biusi pažvelgė į le Odueną, kuris, valandėlei tapęs pameistriu, su 
didžiuliu dėmesiu apžiūrinėjo šią freską. 

- Ar tik neketinai sukelti man, - tarė grafas, - anakreontiškų minčių 
savo Šventos Marijos Egiptietės koplyčia? Jei taip, tai apsirikai. Reikėjo 
atvesti čia vienuolių arba mokinių. 

- Saugok, Dieve, - atsakė le Oduenas. - Omnis cogitatio libidinosa 
cerebrum inficiP. 

- Tai kam tada? 

- Po paraliais! Klausykite, juk negali išsidurti akių čia įeidamas? 

- Sakyk, tu čia mane atsivedei ne parodyti šventos Marijos Egiptietės 
kelią o dėl kažko kito, tiesa? 

- Garbės žodis, ne, - atsakė Remi. 

- Tai aš juos jau pamačiau, galime eiti. 

- Kantrybės! Mišios baigiasi. Jeigu išeitume dabar, trukdytume 
tikintiesiems. 

Ir le Oduenas švelniai sulaikė Biusi už alkūnės. 

- Na štai, visi išeina, - tarė Remi. - Eime ir mes, jei jūs nieko prieš. 


Bet kokia gašli mintis kenkia protui (lot. ). 
20 


Biusi, aiškiai abejingas ir išsiblaškęs, pasuko durų link. 

- Klausykite! - perspėjo Ie Oduenas. - Šitaip jūs išeisite nė švęstu 
vandeniu nesusivilgęs. Kurgi jūsų galva, po velnių? 

Biusi, paklusnus kaip vaikas, nužingsniavo prie kolonos, kurioje 
buvo įmontuotas indas su švęstu vandeniu. 

Le Oduenas tuo pasinaudojo ir davė ženklą vienai moteriai, kuri, 
pastebėjusi jaunojo gydytojo mostą, iš savo vietos patraukė prie tos 
pačios kolonos kaip ir Biusi. 

Todėl tuo momentu, kai grafas ištiesė ranką į kriauklės formos indą, 
kurį laikė du juodo marmuro egiptiečiai, kita ranka, kiek storoka ir kiek 
paraudusi, bet vis dėlto moters ranka, palietė jo pirštus ir suvilgė švęstu 
vandeniu. 

Biusi nesusilaikė ir pakėlė akis nuo storos raudonos rankos į moters 
veidą, bet tą pat akimirką žengė žingsnį atgal ir staiga išbalo, mat 
atpažino šios rankos savininkę Gertrūdą, pusiau pasislėpusią po juodos 
vilnos vualiu. 

Jis taip ir liko ištiesęs ranką, nesusivokdamas persižegnoti, o Gertrū- 
da, pasisveikinusi su juo, praėjo pro šalį, ir jos aukštas siluetas sudūlavo 
po mažos bažnytėlės portiku. 

Už poros žingsnių nuo Gertrūdos, kuri tvirtomis alkūnėmis skynė 
kelią, ėjo moteris, rūpestingai susisupusi šilkine mantija; išvydęs elegan- 
tiškas, jaunas šios moters formas, žavingą kojytę, laibą liemenį, Biusi 
pagalvojo, kad visame pasaulyje nėra kito tokio liemens, tokios kojytės, 
tokių formų. 

Remi nereikėjo nieko sakyti grafui, jis tik pažiūrėjo į jį; dabar Biusi 
suprato, kodėl jaunasis gydytojas atvedė jį į Šventos Marijos Egiptietės 
gatvę ir liepė eiti į bažnyčią. 

Biusi nusekė paskui moterį, o le Oduenas nusekė paskui Biusi. 

Ši procesija iš keturių asmenų, einančių vienas paskui kitą lygiu 
žingsniu, būtų buvusi įdomi pažiūrėti, jeigu dviejų žmonių liūdesys ir 
blyškumas nebūtų bylojęs apie žiaurias kančias. 

Gertrūda, tebeeinanti pirmoji, pasuko už kampo į Monmartro gatvę, 
žengė ja keletą žingsnių, paskui staiga smuko į dešinę, į akligatvį, kur 
buvo kažkokie varteliai. 

Biusi sudvejojo. 

- Ponas grafe, - tarė Remi, - ar tik nenorite, kad užlipčiau jums ant 
kulnų? 

Biusi nuėjo toliau. 

Gertrūda, vis dar eisenos priekyje, išsitraukė iš kišenės raktą ir įleido 
savo šeimininkę, kuri žengė pirmyn, taip ir nepasukusi galvos. 

Le Oduenas šnipštelėjo porą žodžių kiemsargei, pasitraukė į šalį ir 
praleido Biusi; paskui įėjo ir juodu su Gertrūda, užrakino vartelius, ir 
akligatvis ištuštėjo. 

Buvo pusė aštuonių vakaro, gegužės pradžia; ore jautėsi pirmas 
pavasario alsavimas, iš perplyšusių pumpurų skleidėsi lapai. 

Biusi apsidairė: jis stovėjo penkiasdešimties kvadratinių pėdų sode- 
lyje, apjuostame labai aukšta siena, ant jos viršaus vijosi laukinės 
vynuogės ir vijokliai, kurie leido vis naujas atžalas ir dėl to nuo sienos 
kartkartėmis byrėjo smulkutės tinko kruopelės o vėjas kvepėjo tuo aitriu, 
stipriu aromatu, kurį vakaro vėsa traukia iš jų lapų. 

Ilgos leukojos, džiaugsmingai lendančios iš senos bažnyčios sienos, 
skleidė raudonus kaip grynas varis pumpurus. 

Galiausiai pirmosios alyvos, išsprogusios ankstyvo rytmečio saulėje, 
kaip salsvas rūkas gaubė dar susijaukusį grafo protą, ir jis klausė savęs, 
ar visų šitų kvapų, šilumos ir gyvybės, plūstančios į jį, prieš valandėlę 
tokį vienišą, silpną, apleistą, nespinduliuoja taip švelniai mylimos mo- 
ters esybė. 

Po jazminų ir raganių kupolu ant mažo medinio suolelio prie bažny- 
čios sienos sėdėjo Diana, palenkusi galvą, nusvarinusi bejėges rankas, 
pirštais nesąmoningai pešiodama leukoniją ir barstydama jos žiedais 
smėlį. 

Tą valandėlę, pasislėpusi gretimame kaštone, užtraukė savo ilgą 
liūdną giesmę lakštingala, tarpais papuošdama ją trelėmis, sproginėjan- 
čiomis kaip raketos. 

Biusi šiame sode buvo vienas su ponia de Monsoro, nes Remi su 
Gertrūda laikėsi atokiai; jis priėjo pre jos, Diana pakėlė galvą. 

- Ponas grafe, - prabilo ji nedrąsiu balsu, - bet kokios gudrybės būtų 
nevertos mūsų: ne atsitiktinumas atvedė jus į Šventos Marijos Egiptietės 
bažnyčią, kur jūs mane radote. | 

- Ne, ponia, - atsakė Biusi, - tai le Oduenas atvedė mane čia, 
nesakydamas ko, ir prisiekiu jums, kad aš nežinojau... 

- Jūs manęs nesupratote, pone, - liūdnai pasakė Diana. - Taip, aš 
puikiai žinau, kad ponas Remi atvedė jus į bažnyčią, gal net jėga. 

- Visai ne jėga, ponia, - paprieštaravo Biusi. - Aš nežinojau, ką ten 
pamatysiu. 

- Kokie negailestingi žodžiai, ponas grafe, - sušnibždėjo Diana, 
palingavusi galva, ir pakėlė į Biusi drėgnas akis. - Ar tik nenorite 
pasakyti, kad nebūtumėt ėjęs sa Remi, jei būtumėt žinojęs jo paslaptį? 

- O, ponia! 

- Tai natūralu, tai teisinga. Pone, jūs man padarėt didžiulę paslaugą, 
o aš jums dar neatsidėkojau už jūsų niteriškumą. Atleiskite man ir 
priimkit mano nuoširdžiausią padėką. 

- Ponia... 

Biusi nutilo, jis buvo taip sutrikęs, kad nerado nei minčių, nei žodžių. 

- Aš norėjau jums įrodyti, - pagyvėjusi toliau kalbėjo Diana, - kad 
nesu nedėkinga užmaršios širdies moteris. Tai aš paprašiau pono Remi 
suteikti man garbę susitikti su jumis, tai aš nurodžiau pasimatymo vietą. 
Atleiskit, jei jums tai nepatinka. 

- O, ponia! - sušuko Biusi. - Kaip jūs galite taip galvoti? 

Vargšas jaunuolis sužeista širdimi po truputį sukaupė savo mintis, ir 
jam rodėsi, kad švelnus vakaro vėjelis, nešantis tokius saldžius aromatus 
ir tokius mielus žodžius, kartu sklaido debesį, užtraukusį jam akis. 

- Aš žinau, - kalbėjo Diana, kuri buvo stipresnė, nes seniai ruošėsi 
šiam pasimatymui, - aš žinau, kaip sunku jums buvo išpildyti mano 
prašymą. Žinau, koks buvote delikatus. Aš jus pažįstu ir vertinu, tikėkit 
manim. Taigi spręskite pats, kiek turėjau iškentėti, bijodama, kad jūs 
neteisingai galvosite apie jausmus, slypinčius mano širdyje. 

- Ponia, - tarė Biusi, - jau trys dienos aš sergu. 

- Taip, aš žinau, - atsakė Diana visa paraudusi, ir jos nuoraudis rodė, 
kaip ji nerimauja dėl tos ligos, - aš kentėjau ne mažiau už jus, nes ponas 
Remi - jis, žinoma, mane apgaudinėjo, - ponas Remi tikino... 

- Kad dėl mano kančių kaltas jūsų užmaršumas. O, tai tiesa! 

- Vadinasi, aš turėjau padaryti tai, ką padariau, grafe, - atsakė ponia 
de Monsoro. - Aš jus matau, aš jums dėkoju už malonų rūpinimąsi manim 
ir prisiekiu amžiną dėkingumą... Tikėkite, aš kalbu iš visos širdies. 

Biusi liūdnai palingavo galva ir nieko neatsakė. 

- Jūs abejojate mano žodžiais? - paklausė Diana. 

- Ponia, - atsakė Biusi, - kiekvienas žmogus, jaučiantis draugiškumą 
kitam, rodo tą draugiškumą kaip gali: jūs žinojote, kad aš esu rūmuose tą 
vakarą, kai jus pristatė dvarui, žinojote, kad stoviu prieš jus, turėjote 
jausti mano žvilgsnį, įsmeigtą į jus, ir net nepakėlėte į mane akių, nė 
žodžiu, nė mostu, nė ženklu nedavėte suprasti žinanti, kad aš čia. O gal 
aš klystu, ponia? Gal jūs manęs nepažinot? Juk matėt mane tik du kartus. 

Diana atsakė jam žvilgsniu, kupinu tokio liūdno priekaišto, kad Biusi 
buvo sukrėstas iki širdies gelmių. 

- Atleiskite, ponia, atleiskite, - pasakė jis. - Jūs ne tokia kaip kitos 
moterys, tačiau elgiatės kaip bet kuri iš jų. O tos vedybos? 

- Argi jūs nežinote, kad aš buvau priversta? 

- Taip, bet jūs lengvai galėjote jas nutraukti. 

- Atvirkščiai, niekaip negalėjau. 

- Nejau niekas jums nesakė, kad šalimais yra ištikimas žmogus? 

Diana nuleido akis. 

- Kaip tik to aš labiausiai bijojau, - atsakė ji. 

- Štai dėl kokių išskaičiavimų jūs mane paaukojote. O! Pagalvokit, 
kuo pavirto mano gyvenimas nuo to laiko, kai jūs priklausot kitam. 

- Pone, - oriai atsakė grafienė, - moteris negali, nesuteršdama savo 
garbės, pakeisti pavardę, kol gyvi du vyrai: vienas, kuris turi jos buvusią 
pavardę, o kitas, kurio pavardę ji gavo. 

- Šiaip ar taip, jūs verčiau pasirinkote Monsoro pavardę, o ne mano. 

- Jūs taip manote? - sušnabždėjo Diana. - Juo geriau. 

Ir jos akys pritvinko ašarų. 

Biusi, pamatęs, kad ji nuleido galvą ant krūtinės, susijaudinęs žengė 
prie jos. | 

- Ką gi, - tarė Biusi, - štai ašir vėl pasidariau tas, kas buvau: svetimas 
jums žmogus. 

- Deja! - atsiduso Diana. 

- Jūsų tylėjimas aiškiai apie tai byloja. 

- Aš galiu kalbėti tik savo tylėjimu. 

- Jūsų tylėjimas, ponia, - tai jūsų priėmimo Luvre tęsinys. Luvre jūs 
manęs nematėte, čia nenorite su manim kalbėti. 

- Luvre su manim buvo ponas de Monsoro, jis į mane žiūrėjo, jis 
pavyduliauja. 

- Pavyduliauja? Oho! Ko gi jam dar reikia, Dieve mano? Ko jis gali 
pavydėti, kai visi jam pavydi laimės? 

- Sakau jums, kad jis pavyduliauja, pone. Jau kelios dienos jis 
pastebėjo kažką sukiojantis aplink mūsų naujus namus. 

- Tai jūs išsikėlėte iš to mažo namelio Švento Antano gatvėje? 

- Kaip! - nejučiomis sušuko Diana. - Tai tas vyras buvot ne jūs? 

- Ponia, nuo to laiko, kai apie jūsų vedybas buvo paskelbta viešai, kai 
jūs buvote pristatyta karaliaus dvarui, pagaliau nuo to vakaro Luvre, kai 
jūs nesiteikėte nė pažvelgti į mane, aš guliulovoje, mane kamuoja karštis, 
aš merdėju. Pati matot, jog jūsų vyras neturi pagrindo man pavyduliauti, 
jau vien todėl, kad ne mane matė klaidžiojant prie jūsų namų. 

- Ką gi, ponas grafe, jei jūs iš tikrųjų, kaip sakot, bent kiek norėjote 
mane pamatyti, dėkokite tam nepažįstamam vyriškiui, nes pažinodama 
poną de Monsoro, kaip aš jį pažįstu, išsigandau dėl jūsų ir panorau jus 
pamatyti ir perspėti: ,„Nestatykit savęs į pavojų, ponas grafe, ir nedarykit 
manęs dar nelaimingesnės“. 

- Nusiraminkite, ponia. Kartoju, ten buvau ne aš. 

- Dabar leiskite man iki galo pasakyti jums viską, ką norėjau. 
Bijodamas to žmogaus, kurio mes nepažįstame, bet galbūt pažįsta ponas 
de Monsoro, taigi bijodamas to žmogaus jis reikalauja, kad aš išvažiuo- 
čiau iš Paryžiaus. Todėl, ponas grafe, - pridūrė Diana, duodama Biusi 
ranką, - šis mūsų susitikimas tikriausiai bus paskutinis... Rytoj aš 
išvykstu į Meridorą. | 

- Jūs išvykstate, ponia! - sušuko Biusi. 

- Nėra kito būdo nuraminti ponui de Monsoro, - pasakė Diana. - Nėra 
kito būdo man atgauti ramybę. Be to, aš nekenčiu Paryžiaus, nekenčiu 
aukštuomenės, dvaro, Luvro. Aš laiminga, galėdama atsiskirti nuo 
pasaulio su savo mergautiniais prisiminimais. Man atrodo, kad vaikštant 
jaunystės takeliais, truputėlis anų dienų laimės nukris man ant galvos 
kaip švelni rasa. Tėvas vyksta su manimi. Tenai aš rasiu poną ir ponią de 
Sen Liukus, kurie gailauja, kad manęs nėra kartu. Sudie, pone de Biusi. 

Biusi užsidengė veidą rankomis. 

- Vadinasi, - sumurmėjo jis, - man viskas baigta. 

- Ką jūs sakot? - kilstelėjusi nuo suolo, sušuko Diana. 

- Aš sakau, ponia, kad žmogus, kuris jus ištremia, kuris atima 
vienintelę man likusią viltį, viltį kvėpuoti su jumis tuo pačiu oru, 
pamatyti jus pro užuolaidą, einant pro šalį paliesti jūsų suknelę, pagaliau 
dievinti gyvą būtybę, o ne šešėlį, taigi aš sakau, kad tas žmogus yra mano 
mirtinas priešas ir aš užmušiu jį savo rankomis, net jei pačiam tektų Žūti. 

- O! Ponas grafe! 

- Niekšas! - sušuko Biusi. - Ar gali būti! Jam negana, kad turi už 
žmoną jus, gražiausią, skaisčiausią būtybę, tai jis dar pavyduliauja! 
Pavyduliauja! Nevykusi, besotė pataisa, įmanytų - visą pasaulį prarytų. 

- O! Nusiraminkite, grafe, nusiraminkit, dėl Dievo!.. Galbūt jam 
galima atleisti. 

- Jam galima atleisti! Jūs jį dar ginate, ponia? 

- Ak, jeigujūs žinotumėt! - tarė Diana, slėpdama veidą delnuose, tarsi 
bijodama, kad Biusi net tamsoje nepamatytų, kaip ji išraudo. 

- Jeigu aš žinočiau? - pakartojo Biusi. - Et, ponia, aš Žinau vieną 
dalyką: būnant jūsų vyru, nedera galvoti apie ką nors kita pasaulyje. 

- Bet, - tarė Diana dusliu, trūkčiojančiu, aistringu balsu, - bet jeigu jūs 
klystate, ponas grafe, jeigu jis man ne vyras? 

Sulig šiais žodžiais jaunoji moteris šaltais pirštais palietė degančias 
Biusi rankas, atsistojo ir nubėgo, lengva kaip šešėlis, į tamsų sodelio 
užkampį, čiupo už rankos Gertrūdą ir dingo su ja anksčiau, negu Biusi, 

apsvaigęs, kvaitulingas, spindintis, spėjo ištiesti rankas ir ją sulaikyti. 
Jis miktelėjo ir susverdėjo. 
Remi kaip tik laiku pribėgo, sugriebė jį ir pasodino ant suolo, nuo 
kurio ką tik buvo pakilusi Diana. 


IV 


Kaip d'Epernonui buvo suplėšyta striukė, o Šomber- 
gas buvo nudažytas mėlynai 


Tuo metu, kai metras da Hurjeras rinko parašą po parašo, kai Šiko 
atidavinėjo saugoti Goranflo į „Gausybės Ragą“, kai Biusi grįžo į 
gyvenimą palaimingame sodelyje, pilname aromatų, giesmių ir meilės, 
Henrikas, paniuręs dėl visko, ką matė mieste, suerzintas pamokslų, 
kuriuos išgirdo bažnyčiose, įniršęs dėl paslaptingų sveikinimų, kuriais 
buvo sutinkamas jo brolis Anžu kunigaikštis, pasimaišęs jam po akių 
Švento Onorė gatvėje kartu su ponais de Gizuir de Majenu bei visa svita 
bajorų, vadovaujamų, kaip atrodė, pono de Monsoro, taigi sakome, 
Henrikas grįžo į Luvrą, lydimas Možirono ir Keliuso. 

Karalius pagal savo įprotį išėjo su keturiais draugais; bet už keleto 
žingsnių nuo Luvro Šombergas ir d'Epernonas, kuriems buvo nuobodu 
žiūrėti į susirūpinus; Henriką ir kurie tikėjosi šitoje maišatyje rasti 
malonumų bei nuotykių, pasinaudojo pirma spūstim, smuko už Astriuso 
gatvės kampo ir nudrožė kartu su minia Orleano gatve, o karalius su 
dviem draugais nuėjo krantine toliau. 

Nespėjo minjonai nueiti nė šimto žingsnių, ir kiekvienas rado sau 
užsiėmimą. D'Epernonas kyštelėjo savo sarbakaną bėgančiam miestelė- 
nui tarp kojų, ir šis nusirito už dešimties žingsnių, o Šombergas nutraukė 
nuo galvos skrybėlaitę moteriai, kurią manė esant seną ir bjaurią, bet, 
laimei, pasirodė, kad ji jauna ir graži. 

Tačiau abu draugai pasirinko blogą dieną puldinėti geruosius pary- 
žiečius, paprastai tokius kantrius; gatvėse sklandė ta maišto dvasia, kuri 
kartkartėmis staiga suplaka sparnais į sostinių sienas; partrenktas mies- 
telėnas atsikėlė ir suriko: „Mušk bambizus!“ Tai buvo vienas iš fanatikų, 
žmonės jo paklausėirpuolė vytis d" Epernono; moteris, kuriai Šombergas 
nutraukė skrybėlaitę, suriko: „Mušk minjonus!“, ir tai buvo kur kas 
blogiau; jos vyras dažytojas užsiundė ant Šombergo savo pameisirius. 

Šombergas buvo drąsus; jis sustojo, garsiai užriko ir uždėjo ranką ant 
špagos. 

D'Epernonas buvo atsargus, jis pabėgo. 

Henrikas nesirūpino dėl dviejų savo minjonų, jis žinojo, kad abu 
puikiai išsipainios iš bet kokių istorijų: vienas - greitomis kojomis, 
antras - tvirta ranka; taigi, kaip jau matėme, jis pasivaikščiojo, 0 pasi- 
vaikščiojęs grįžo į Luvrą. 

Ten jis nuėjo į ginklų kambarį ir, atsisėdęs į savo didįjį krėslą, 
drebėdamas iš nekantmumo, ėmė ieškoti, ant ko čia išliejus pyktį. 

Možironas žaidė su Narcizu, didžiuliu karaliaus kurtuu. 

Keliusas, kumščiais pasirėmęs skruostus, drybsojo ant pagalvės ir 
žiūrėjo į Henriką. 

- Jie daro savo, jie daro savo, - kalbėjo jam karalius. Jų sąmokslas 
plečiasi. Jie kaip tigrai, kaip gyvatės, čia šoka ant tavęs, čia šliaužia artyn. 

- Et, sire, - tarė Keliusas, - argi karalystėse kada nors nebūna 
sąmokslų? Kokį velnią darytų karaliaus sūnūs, karaliaus broliai, kara- 
liaus pusbroliai, jeigu neregztų sąmokslų? 

- Iš tiesų, Keliusai, su savo absurdiškais posakiais ir storais išsipūtu- 
siais žandais jūs, man atrodo, išmanot politiką ne daugiau už Žilį švento 
Lauryno mugėje. 

Keliusas apsisuko ant savo pagalvės ir nemandagiai atgręžė karaliui 
nugarą. 

- Sakykite, Možironai, - neatlyžo Henrikas, - teisus aš ar ne, velniai 
griebtų, ir ar reikia liūliuoti mane kvailomis šmaikštybėmis ir nuvalkio- 
tomis tiesomis, lyg aš būčiau paprasčiausias karalius ar vilnos pirklys, 
bijantis prarasti savo mylimą katiną? 

- Et, sire, - tarė Možironas, visur ir visada palaikantis Keliuso 
nuomonę, - jeigu jūs nesat paprasčiausias karalius, įrodykite tai, elgda- 
masis kaip didis karalius. Kokio velnio! Štai Narcizas: geras šuo, puikus 
gyvulys, bet pamėginkite timptelėti jį už ausų ir jis pradės urgzti, o 
užsistosite ant letenos - įkąs. 

- Še kad nori! - tarė Henrikas. - Kitas lygina mane su mano šuniu. 

- Nieko panašaus, sire, - atkirto Možironas. - Pniešingai, jūs puikiai 
matot, kad Narcizą aš vertinu labiau už jus, nes Narcizas moka apsiginti, 
o jūsų didenybė nemoka. 

Ir Možironas taip pat atsuko Henrikui nugarą. 

- Na va, aš likau vienas, - tarė karalius. - Puiku, irtoliau taip darykite, 
mano gerieji bičiuliai, dėl kurių, kaip man priekaištauja, aš pustau 
karalystę. Palikit mane, įžeidinėkit, smaukit visi kartu. Garbės žo- 
dis, aplink mane vieni budeliai. Ak, Šiko! Mano vargše Šiko! Kurtuesi? 
5 - Nieko sau! - tarė Keliusas. - Tik to mums ir trūko. Dabar jis šaukiasi 

iko. 

- Labai paprasta, - atsakė Možironas. 

Ir akiplėša iškošė pro dantis tam tikrą lotynišką patarlę, kuri į 
prancūzų kalbą verčiama tokia aksioma: „Pasakyk, kas tavo draugai, ir 
aš pasakysiu,-kas tu“. | 

Henrikas suraukė antakius, baisaus pykčio Žaibai blykstelėjo jo 
didelėse juodose akyse, ir šį kartą jis sviedė į savo netaktiškus draugus 
tikrai karališką žvilgsnį. 

Bet, matyt, išsekintas pykčio priepuolio, Henrikas krito į savo krėslą 
ir ėmė žaisti vieno pintinėje tupinčio šuniuko ausimis. 

Tą valandėlę prieškambaryje subildėjo greiti žingsniai, ir į kabinetą 
įžengė d'Epernonas, be skrybėlės, be apsiausto, į skutus sudraskyta 
striuke. | 

Keliusas ir Možironas atsigręžė, o Narcizas lodamas puolė atvykėlį, 
tarsi karaliaus dvariškius būtų pažinojęs tik iš drabužių. 

- Vajėzau! - sušuko Henrikas. - Kas tau atsitiko? 

- Sire, - atsakė d'"Epernonas, - pažvelkite į mane. Štai kaip elgiamasi 
su jūsų didenybės draugais. 

- Kas su tavimi šitaip pasielgė? - paklausė karalius. 

- Prisiekiu Kristaus kančia! Tai jūsų liaudis, arba veikiau pono Anžu 
kunigaikščio liaudis, kuri rėkė: „Tegyvuoja Lyga! Tegyvuoja mišios! 
Tegyvuoja Gizas! Tegyvuoja Pranciškus!“ Pagaliau tegyvuoja visas 
pasaulis, tik ne karalius. 

- Oką tu tai liaudžiai padarei, kad ji šitaip su tavim pasielgė? 

- Aš? Nieko. Ką jūs norit, kad vienas žmogus padarytų liaudžiai? Jie 
atpažino, kad aš jūsų didenybės draugas, ir to užteko. 

- O Šombergas? 

- Ką Šombergas? 

- Ar Šombergas neatėjo tau į pagalbą? Ar Šombergas tavęs negynė? 

- Prisiekiu Viešpaties kūnu! Šombergui pakako savų bėdų. 

- Kaip tai? 

- Otaip, aš jį palikau dažytojo rankose, mat jis nutraukė jo žmonai nuo 
galvos skrybėlaitę, tai tas su penkiais ar šešiais pameistriais užkūrė jam 
pirtį. 

- Prakeikimas! - sušuko karalius. - Kurgi tu palikai mano vargšą 
Šombergą? - paklausė Henrikas stodamasis. - Aš pats eisiu jam padėti. 
Galkas sakys, - pridūrė Henrikas, žiūrėdamas į Možironą ir Keliusą, - kad 
draugai mane palieka, bet negalės pasakyti, kad aš apleidžiu savo 
draugus. 

- Ačiū, sire, - atsiliepė balsas Henrikui už nugaros, - ačiū, aš čia. Gott 
verdamme mih“, aš susitvarkiau pats, bet ne be vargo. 

- O, Šombergai! Tai Šombergo balsas! - sušuko visi trys minjonai. - 
Bet kur, po velnių, tu esi? 

- Prisiekiu Viešpačiu! Aš ten, kur jūs mane matote! - atsakė tas pats 
balsas. | 

Ir tikrai iš tamsaus kabineto galo į juos žengė ne žmogus, o šešėlis. 

- Šombergas! - sušuko karalius. - Iš kur tu grįžai, iš kur tu išlindai ir 
kodėl tu tokios spalvos? | 

Ir iš tikrųjų Šombergas nuo galvos ligi kojų, neišskyrus jokios 
drabužių nei kūno dalelės, visas buvo kuo gražiausios, kokiątik įmanoma 
rasti, ryškiai mėlynos spalvos. | 

- Der Teufel! - sušuko jis. - Niekšai! Nesistebiu, kodėl visa ta liaudis 
puolė manęs vytis. 

- Bet kas yra? - paklausė Henrikas. - Jei būtum geltonas, tai dar 
suprasčiau, kad iš baimės. O dabar mėlynas! 

- Tie nenaudėliai panardino mane į katilą. Aš maniau, kad tai 
paprasčiausias katilas su vandeniu, o pasirodo, tai buvo katilas indigo. 

-O! Prisiekiu Kristaus kančia! -prapliupo kvatoti Keliusas. - Jie patys 
save nubaudė. Indigas - brangus daiktas, o tujo išnaudojai ne mažiau kaip 
už dvidešimt ekiu. 

- Bepigu tau šaipytis. Norėčiau pamatyti tave savo vietoje. 

- Ir tu niekam nepaleidai žarnų? - pasiteiravo Možironas. 

- Tiek težinau, kad mano durklas iki pat rankenos liko įsmeigtas į 
kažkokį maišą mėsos. Bet viskas nutiko akimirksniu: mane sugriebė, 
pakėlė, nunešė ir panardino į katilą, kur aš vos nepaskendau. 

- O kaip tuišjų ištrūkai? 

- Man pakako drąsos ryžts niekingam poelgiui, sire. 

- Ir ką gi tu padarei? 

- Sušukau: „Tegyvuoja Lyga!“ | 

- Kaip ir aš, - pasakė d'Epernonas. - Tik mane dar privertė pridurti: 
„Tegyvuoja Anžu kunigaikštis!“ — 

- Aširgi, - išįsiūčio kandžiodamasis rankas, prisipažino Šombergas..- 
Aš irgi tą pat šaukiau. Bet čia dar ne viskas. 

- Kaip! - pasipiktino karalius. - Jie privertė tave dar kažką sušukti, 
mano vargše Šombergai? 


“Tebūsiu prakeiktas! (Vok.) - 
"Velnias! (Vok.) 

- Ne, jie daugiau nieko nevertė šaukti, man, ačiū Dievui, ir taip buvo 
gana, bet tuo metu, kai šaukiau: „Tegyvuoja Anžu kunigaikštis!..“ 

- Kas tada? 

- Atspėkit, kas praėjo pro šalį. 

- Kaip aš galiu atspėti? 

- Biusi, tas prakeiktas Biusi, ir girdėjo, kaip aš šaukiau tegyvuoja jo 
ponas. 

- Greičiausiai jis nieko nesuprato, = tarė Keliusas. 

- Po paraliais! Ne taip jau sunku buvo pamatyti, kas dedasi! Aš 
tupėjau katile, o man į gerklę buvo įremtas durklas. 

- Nejaugi, - nusistebėjo Možironas, - jis neatėjo tau į pagalbą? Juk tai 
bajoro pareiga kitam bajorui. 

- Jis, atrodė, galvojo visai apie ką kita. Tik sparnų betrūko, o tai būtų 
ėmęs ir nuskridęs. Kojom žemės nesiekė. 

- Be to, - tarė Možironas, - gal jis tavęs nė nepažino? 

- Kur jau ten! 

- Juk tu jau buvai visas mėlynas? 

- Aha, tikrai, - sutiko Šombergas. 

- Tuomet jam galima atleisti, - pasakė Henrikas, - iš tiesų, mano 
vargše Šombergai, net aš pats tavęs nepažinau. 

- Nesvarbu, - spyrėsi jaunuolis, ne veltui kilęs iš vokiečių, - mes 
susitiksim su juo kur nors kitur, o ne Kokijero gatvėje, ir tokią dieną, kai 
aš netupėsiu katile. 

- Oaš, - tarė d' Epernonas, - pykstu ne ant tarno, 0 ant pono, ir norėčiau 
susitikti ne su Biusi, o su Anžu kunigaikščiu. 

- Taip, taip! - sušuko Šombergas. - Monsinjoras Anžu kunigaikštis 
nori mus nužudyti juoku, laukdamas, kol galės nužudyti durklu. 

- Tai Anžu kunigaikštis buvo liaupsinamas gatvėse. Jūs pats girdėjo- 
te, sire, - vienu kartu pasakė Keliusas ir Možironas. 

- Faktas, kad šiandien Paryžiuje šeimininkas kunigaikštis, o ne 
karalius. Tik pamėginkit išeiti iš rūmų ir pamatysit, kad su jumis bus 
elgiamasi ne pagarbiau kaip sa mumis. 

- Ak, broli, broli! - grėsmingai sumurmėjo Henrikas. 

- Et, sire, jūs dar ne kartą kartosite kaip dabar: „Ak, broli, broli!“, bet 
nesiimsite jokių priemonių prieš šitą brolį, - pasakė Šombergas,- o man 
aišku, ir aš pareiškiu jums, kad tas brolis vadovauja kažkokiam sąmoks- 
lui. 

- Prisiekiu Kristaus kančia! - sušuko Henrikas. - Kaip tik tai aš ir 
sakiau šitiems ponams, kai tu įėjai, d'Epernonai. Bet jie tik patraukė 
pečiais ir atsuko man nugaras. 

- Sire, - tarė Možironas, - mes pairaukėme pečiais ir atsukome 
nugaras ne dėl to, kad jūs kaibėjote apie sąmokslą, o dėl to, kad nematėme 
jūsų noro su juo susidoroti. 

- O dabar, - tęsė jo minų Keliusas, - mes atsisakame į jus ir sakom: 
„Gelbėkit mus, sire, arba veikiau gelbėkitės pats, nes ka: mes žūsime, ir 
jūs neišvengsite mirties. Rytoj ponas de Gizas atvyksta į Luvrą, rytoj jis 
prašys paskirti Lygos vadą, rytoj jūs paskirsite juo Anžu kunigaikšų, kaip 
esat pnžadėjęs, o tada, kai Anžu kunigaikštis taps Lygos vadu, kitaip 
sakant, ims vadovauti šimtui tūkstančių paryžiečių, įkaitusių nuo šios 
nakties orgijų, Anžu kunigaikštis galės daryti su jumis, ką norės“. 

- Aha! - tarė Henrikas. - Ojei aš priimsiu kraštutinį sprendimą, ar jūs 
pasiryžę mane palaikyti? 

- Taip, sire, - choru atsakė jaunuoliai. 

- Bet pirmiausia, sire, - paprašė d'Epernonas, - leiskite man užsidėti 
kitą skrybėlę, apsivilkti kitą striukę ir kitą apsiaustą. 

- Eik į mano garderobą, d'Epernonai, ir mano kanendinėjis duos tau 
drabužius. Mudu vienodo ūgio. 

- O man leiskite išsimaudyti. 

- Eik į mano vonią, Šombergai, ir mano pirtininkas tavim pasirūpins. 

- Sire, - tarė Šombergas, - vadinasi, mes galime tikėtis, kad už mūsų 
įžeidimą bus atkeršyta? 

Henrikas ištiesė ranką, liepdamas tylėti, ir nuleidęs ant krūtinės 
galvą, atrodo, giliai susimąstė. 

O po valandėlės paliepė: 

- Keliusai, pasiteiraukite, ar ponas Anžu kunigaikštis grįžo į Luvrą. 

Keliusas išėjo. D'Epernonas ir Šombergas kartu su kitais laukė 
Keliuso atsakymo - taip juos įkaitino artėjantis pavojus; didžiausios 
ištvermės jūrininkams prireikia ne per audrą, o tada, kai prieš audrą stoja 
tyla. 

- Sire, - paklausė Možironas, - vadinasi, jūsų didenybė apsisprendė? 

- Pamatysi, - atsakė karalius. 

Grįžo Keliusas. 

- Pono kunigaikščio dar nėra, - pranešė jis. 

- Gerai, - atsakė karalius. - D'Epernonai, eikite persirengti. Šomber- 
gai - nusiprausti. Ojūs, Keliusai, ir jūs, Možironai, eikite į kiemą ir gerai 
žiūrėkite, kada grįš mano brolis. 

- O kai grįš? - paklausė Keliusas. 

- Kai grįš, liepsite uždaryti visus vartus. Eikite. 

- Bravo, sire! - pagyrė Keliusas. 

- Sire, - tarė d' Epernonas, - po dešimties minučių aš būsiu čia. 

- Sire, - tarė d'Epermonas, - po dešimties minučių aš būsiu čia. 

- O aš, sire, nežinau, kada ateisiu, tai priklausys nuo dažų kokybės. 

- Ateikit kaip gaiima greičiau, - atsakė karalius, - štai ir viskas, ką 
jums pasakysiu. 

- Bet jūsų didenybė liekate vienas? - paklausė Možironas. 

- Ne, Možironai, aš lieku su Dievu, kurio paprašysiu globoti mūsų 
sumanymą. 

- Gerai prašykite, sire, - tarė Keliusas, - nes aš jau imu manyti, ar tik 
Dievas nesusitarė su velniu, norėdamas mus visus pražudyti šiame ir 
aname pasaulyje. 

- Amen, - užbaigė Možironas. 

Du jaunuoliai, turintys eiti sargybą, žengė pro vienas duris. Kiti du, 
turintys susitvarkyti, - pro kitas. 

Likęs vienas, karalius atsiklaupė ant savo klauptų. 


V 


Šiko vis labiau darosi Prancūzijos karalium 


Išmušė vidurnaktį: vidurnaktį paprastai būdavo uždaromi Luvro 
vartai. Bet Henrikas gudriai apskaičiavo, kad Anžu kunigaikštis šiąnakt 
būtinai nakvos Luvre, norėdamas duoti mažiau pagrindo įtarimams, 
kurie galėjo kilti karaliui po šio vakaro sumaišties Paryžiuje. 

Karalius įsakė neuždaryti vartų ligi pirmos. 

Ketvirtis pirmos pas karalių užlipo Keliusas. 

- Sire, kunigaikštis grįžo, - pranešė jis. 

+ - Ką veikia Možironas? 

- Jis liko saugoti, ar kunigaikštis neišeis iš Luvro. 

- Tokio pavojaus nėra. 

- Tada... - tarė Keliusas, mostu rodydamas karaliui, kad belieka tik 
veikti. 

- Tada.. leisime jam ramiai atsigulti, - pasakė Henrikas. - Kas jį 
parlydėjo? 

- Ponas de Monsoro ir įprastiniai bajorai. 

- Ir ponas de Biusi? 

- Pono de Biusi nėra. 

- Gerai, - tarė karalius, kuriam labai palengvėjo, sužinojus, kad jo 
brolis neturi geriausios savo špagos. 

- Ką karalius įsakys? - paklausė Keliusas. 

- Paraginkite d' Epernoną ir Šombergą paskubėti ir perspėkite poną de 
Monsoro, kad aš noriu su juo pasikalbėti. 

Keliusas nusilenkė ir įvykdė įsakymus taip greitai, kaip tik gali 
žmogus, kurio širdis kupina neapykantos ir keršto troškimo. 

Po penkių minučių atėjo d'Epernonas ir Šombergas; d'Epernonas su 
naujais drabužiais, Šombergas švariai nusiprausęs, tik veido įdubimuose 
buvo likę melsvų dėmių - pirtininko nuomone, jos išnyksiančios tik po 
kelių maudynių garuose. 

Paskui abu minjonus ėjo ponas de Monsoro. 

- Jūsų didenybės gvardijos kapitonas ką tik man pranešė, kad jūs 
suteikėte man garbę ir pakvietėt pas save, - nusilenkdamas kreipėsi į 
karalių vyriausiasis medžioklės prievaizdas. 

- Taip, pone, - atsakė Henrikas, - taip. Šįvakar vaikštinėdamas 
pamačiau ryškiai žibančias žvaigždes ir tokį gražų mėnulį, jog pamaniau, 
kad tokiu puikiu om rytoj galėtumėm suruošti šaunią medžioklę. Dar tik 
vidurnaktis, ponas grafe, taigi jokite į Vensaną dabar pat. Įsakykite 
išbaidyti man stirną, o rytoj mes ją sumedžiosime. 

- Bet, sire, - tarė Monsoro, - aš maniau, kad rytoj jūsų didenybė teiksis 
priimti monsinjorą Anžu kunigaikštį ir poną de Gizą ir paskirs Lygos 
vadą. 

- Na ir kas, pone? - atkirto karalius tuo oriu tonu, į kurį būdavo taip 
sunku atsakyti. 

- Gal... gal jums neužteks laiko, sire? 

- Laiko visada užtenka tam, pone vyriausiasis medžioklės prievaizde, 
kas moka tinkamai jį naudoti. Todėl aš jums ir sakau: jūs turite laiko 
išvykti šiąnakt, tik reikia vykti tuoj pat. Jūs turite laiko išbaidyti man 
stirną Šiąnakt ir turėsite laiko paruošti ekipažus rytojui dešimtai valandai. 
Taigi jokit negaišuodamas! Keliusai, Šombergai, mano, karaliaus, vardu 
liepkite atidaryti ponui de Monsoro Luvro vartus. Ir taip pat karaliaus 
vardu liepkite juos uždaryti, kai jis išvyks. 

Vyriausiasis medžioklės prievaizdas išėjo baisiai nustebęs. 

- Čia karaliaus užgaida? - prieškambaryje paklausė jis dviejų jaunuo- 
lių. 

- Taip, - trumpai atsakė tie. 

Ponas de Monsoro pamatė, kad iš jų nieko neišpeš, ir nutilo. 

- Oho! - pats sau sumurmėjo jis, mesdamas žvilgsnį į Anžu kunigaikš- 
čio kambarius. - Man regis, čia kažkuo negeri kvepia jo karališkajai 
aukštybei. 

Bet nebuvo kaip perspėti princo; Keliusas.ir Šombergas ėjo vienas iš 
kairės, kitas iš dešinės vyriausiajam medžioklės prievaizdui. Valandėlę 
jis net pagalvojo, kad du minjonai gavo slaptą įsakymą jį suimti, ir tik kai 
atsidūrė už Luvro sienų ir išgirdo paskui save užsiveriant vartus, suprato 
nepagrįstai juos įtaręs. 

Po dešimties minučių Šombergas ir Keliusas grįžo pas karalių. 

- Dabar, - tarė Henrikas, - tylos, ir sekite visi keturi paskui mane. 

- Kur mes eisime, sire? - pasiteiravo atsargusis d'Epernonas. 

- Tie, kurie eis, pamatys, - pasakė karalius. 

- Eime, - choru atsakė keturi jaunuoliai. 

Minjonai apsiginklavo špagomis, užsimetė apsiaustus ir nusekė 
paskui karalių, o jis, laikydamas rankoje žibuų, nuvedė juos slaptu 
koridorium, kurį mes jau pažįstame ir kuriuo karalienė motina ir karalius 
Karolis IX ne kartą ėjo pas savo dukterį ir seserį gerąją Margo - jos 
kambarius, kaip minėjome, dabar buvo užėmęs Anžu kunigaikštis. 

Koridoriuje budėjo kamerdineris; bet jis nespėjo atsitokėti ir perspėti 
savo šeimininko, Henrikas čiupo jį už rankos ir, įsakęs tylėti, perdavė 
savo palydovams, kurie jį įstūmė į vieną kabinetą ir užrakino. 

Taigi karalius pats atidarė duris į kambarį, kur miegojo monsinjoras 
Anžu kunigaikštis. 

Kunigaikštis buvo ką tik atsigulęs, liūliuojamas ambicingų svajonių, 
kurias sukėlė šio vakaro įvykiai: jis regėjo savo vardą išgarsintą, 0 
karaliaus - užmirštą. Regėjo, kaip paryžiečiai prasiskiria priešais jį, 
einantį su kunigaikščiu de Gizu ir savo bajorais, o karaliaus bajorus 
nušvilpia, išjuokia, įžeidinėja. Niekada dar savo ilgame gyvenime, 
kupiname slaptų intrigų, nedrąsių sąmokslų, požeminių srovių, jis nebu- 
vo toks populiarus, vadinasi, neturėjo ir tiek vilčių. 

Jis pasidėjo ant stalo kunigaikščio de Gizo laišką, perduotą pono de 
Monsoro, kur jam buvo patariama dalyvauti rytoj karaliaus kėlimosi 
ceremonijoje. 

Anžu kunigaikščiui nereikėjo tokių patarimų, jis nė už ką neketino 
praleisti savo triumfo valandos. 

Bet kaip jis nustebo, pamatęs atsiveriant slapto koridoriaus duris, ir 
koks buvo jo siaubas, atpažinus, kad jas atidarė karaliaus ranka. 

Henrikas davė ženklą savo palydovams pasilikti ant slenksčio, o pats 
žengė prie Pranciškaus lovos, rimtas, suraukęs antakius, netardamas nė 
žodžio. 

- Sire, - suvapėjo kunigaikštis,- jūsų didenybės man suteikta garbė 
tokia nelaukta... 

- Kad jus gąsdina, ar ne? - pasakė karalius. - Aš šitai suprantu. Ne, ne, 
gulėkite, gulėkite, broli, nesikelkite. 

- Bet vis dėlto, sire... leiskite man, - murmėjo kunigaikštis, virpėda- 
mas ir traukdamas prie savęs de Gizo laišką, kurį ką tik buvo perskaitęs. 

- Jūs skaitėte? 

- Taip, sire. | 

- Be abejo, čia kažkas įdomaus, nes tokią vėlyvą valandą jūs dar 
nemiegat? 

- O, sire! - sustingusia šypsena atsakė kunigaikštis. - Nieko svarbaus, 
vakarinis paštas. 

- Taip, - tarė Henrikas, - aš suprantu, vakarinis paštas, Veneros paštas. 
Bet ne, aš klystu, laiškeliai, kuriuos nešioja Iridė? ir Merkurijus?, ne- 
antspauduojami tokiais dideliais antspaudais. 

Kunigaikštis visai paslėpė laišką. 

- Koks diskretiškas tas mūsų mielasis Pranciškus, - tarė karalius 
nusijuokdamas, ir tas juokas buvo toks panašus į griežimą dantimis, kad 
jo brolis persigando. 

Tačiau pasistengė suimti save į rankas ir susitvardyti. 

- Gal jūsų didenybė norėtų ką nors pasakyti man vienam? - paklausė 
kunigaikštis, pamatęs, kad stovintys prie durų keturi bajorai sujudo, ir 
supratęs, kad jie klausosi ir mėgaujasi prasidedančia scena. 

- Visa, ką turiu jums pasakyti vienam, pone, - tarė karalius, pabrėž- 
damas žodį „vienam“, nes kalbėtis akis į akį su karalium buvo privilegija, 
kurią Prancūzijos ceremonialas suteikia karaliaus broliams, - šiandien 
gausite išklausyti prie liudininkų. Taigi, ponai, - kreipėsi jis į savo keturis 
dvariškius, gerai klausykitės, karalius jums leidžia. 

Kunigaikštis pakėlė galvą. 

- Sire, - tarė jis, žiūrėdamas į karalių neapykantos ir nuodų kupinu 
žvilgsniu, kurį žmogus pasiskolino iš gyvatės, - prieš įžeidinėdamas 
mano padėties žmogų, jūs turėjote neparodyti man svetingumo Luvre. 
Anžu kunigaikščio rūmuose aš bent jau galėčiau jums deramai atsakyti. 

- Iš tiesų, - tarė Henrikas su žiauria ironija, - jūs užmirštate, kad 
nesvarbu, kur būtumėt, jūs esate mano valdinys, o mano valdiniai visada 
yra pas mane, kad ir kur jie būtų. Nes, ačiū Dievui, aš esu karalius!.. Šios 
žemės karalius!.. 


“Iridė - graikų vaivorykštės deivė, tarpininkė tarp žmonių ir dievų, harpijų sesuo. 
* Merkurijus - dievų pasiuntinys, keleivių, pirklių ir vagių globėjas, romėnų sapnų ir 
prekybos dievas.. 

- Sire! - sušuko Pranciškus. - Aš esu Luvre... pas savo motiną. 

- Jūsų motina irgi gyvena pas mane, - atsakė Henrikas. - Bet gana, 
pone. Duokite man tą popierių. 

- Kokį? 

- Tą, kurį skaitėte, velniai griebtų, tą, kuris gulėjo išskleistas ant jūsų 
naktinio staliuko ir kurį paslėpėt mane pamatęs. 

- Sire, pagalvokite! - tarė kunigaikštis. 

- Apie ką? - paklausė karalius. 

- Apie tai, kad jūsų reikalavimas nevertas kilmingo bajoro, šitaip gali 
elgtis tik jūsų policininkas. 

Karalius išblyško. 

- Laišką, pone! - įsakė jis. 

- Moters laišką, pagalvokite, sire! - sušuko Pranciškus. 

- Kai kuriuos moterų laiškus būtinai reikia perskaityti, ir labai 
pavojinga palikti juos neskaitytus, ką liudija mūsų motinos laiškai. 

- Broli! - sušuko Pranciškus. 

- Laišką, pone! - suriko karalius, trepteldamas koja. - Arba įsakysiu 
keturiems šveicarams jį iš jūsų išplėšti! 

Kunigaikštis šoko iš lovos su suglamžytu laišku rankoje, aiškiai 
norėdamas pribėgti prie židinio ir įmesti jį į ugnį. 

- Ir jūs taip pasielgsit su savo broliu? - paklausė jis. 

Henrikas atspėjo jo ketinimą ir pastojo jam kelią prie Židinio. 

- Ne su broliu, - atsakė karalius, - o su savo mirtinu priešu! Ne su 
broliu, o su Anžu kunigaikščiu, kuris visą vakarą lakstė Paryžiaus 
gatvėmis, prilipęs prie pono de Gizo arklio uodegos! Su broliu, kuris 
mėgina paslėpti nuo manęs laišką, rašytą vieno iš savo bendrininkų - 
Lotaringijos princų. 

- Šį kartą, - tarė kunigaikštis, - jūsų policija padirbėjo nevykusiai. 

- Sakau jums, kad mačiau ant antspaudo tris garsiuosius Lotaringijos 
strazdus, pasiryžusius praryti Prancūzijos lelijas. Duokit man jį, duokit 
arba prisiekiu Kristaus kančia!.. 

Henrikas žengė prie kunigaikščio ir uždėjo ranką jam ant peties. 

Pajutęs sunkią karaliaus ranką, kreiva akim pastebėjęs keturis grės- 
mingus minjonus, besiruošiančius išsitraukti špagas, Pranciškus parpuo- 
lė ant kelių ir, atsirėmęs į lovą, suriko: 

- Čionai! Gelbėkit! Padėkite! Mano brolis nori mane nužudyti! 

Šie žodžiai, persunkti tikru siaubu ir dėl to skambantys įtikinamai, 
paveikė karalių ir numalšino jo pyktį, ne tokį didelį, kaip atrodė. Jis 
pagalvojo, kad Pranciškus iš tiesų galėjo išsigąsti nužudymo ir toks nu- 

žudymas būtų brolžudystė. Valandėlę jam susvaigo galva, prisiminus, 
kad jo šeimoje, prakeiktoje, kaip ir visos nykstančios giminės šeimos, 
pagal tradiciją brolis nužudo brolį. 

- Ne, - pasakė jis, - jūs klystate, broli, karalius nenori jums to, ko 
bijotės. Jūs pamėginote kovoti ir prisipažinkit, kad buvote nugalėtas. Jūs 
žinojote, kad karalius čia šeimininkas, o jei nežinojot, tai dabar žinote. Ką 
gi, pripažinkite šitai, ir ne patylomis, 0 garsiai. 

- O, aš tai pripažįstu, mano broli, aš tai pareiškiu! - sušuko kunigaikš- 
tis. 

- Puiku. Tada duokite laišką... nes karalius įsako jums jį atiduoti. 

Anžu kunigaikštis numetė popierių. 

Karalius jį pakėlė, neskaitęs sulankstė ir įsikišo į kapšą su pinigais 
išmaldoms. 

- Viskas, sire? - paklausė kunigaikštis, žiūrėdamas į karalių drumstu 
žvilgsniu. 

- Ne, pone, - atsakė Henrikas, - jums dar reikės už šį maištą, kuris, 
laimė, neturėjo rimtų pasekmių, taigi jums dar reikės, jeigu teiksitės, 
pabūti savo kambaryje, kol mano įtarimai dėl jūsų galutinai išsisklaidys. 
Jūs esate čia, šie kambariai jums pažįstami, patogūs ir nelabai panašūs į 
kalėjimą - pasilikit juose. Turėsite gerą draugiją, bent jau kitoje durų 
pusėje, nes naktį jus saugos šie keturi ponai. Rytoj rytą juos pakeis 
šveicarų postas. 

- O savo draugų ar negalėsiu pamatyti? 

- Ką jūs vadinate savo draugais? 

- Pavyzdžiui, poną de Monsoro, poną de Ribeiraką, poną d'Antragė, 
poną de Biusi. 

- Ak taip! - tarė karalius. - Dar ir šitas. 

- Argi jis buvo toks nelaimingas ir kuo nors nepatiko jūsų didenybei? 

- Taip, - atsakė karalius. 

- Kada? 

- Visada, iš dalies ir šią naktį. 

- Šią naktį? Ką gi jis padarė šią naktį? 

- Jis mane įžeidė Paryžiaus gatvėse. 

- Jus, sire? : 

- Taip, mane arba mano ištikimus žmones, tai vienas ir tas pats. 

- Biusi kažką įžeidė šiąnakt Paryžiaus gatvėse? Jūs klystate, sire. 

- Aš žinau, ką sakau, pone. 

- Sire! - triumfuodamas sušuko kunigaikštis. - Ponas de Biusi jau dvi 
dienos nekelia kojos iš savo rūmų! Jis guli namie, serga, jį krečia karštinė. 

Karalius atsigręžė į Šombergą. 

- Jei jį ir krėtė karštinė, - atkirto jaunuolis, - tai ne namie, o Kokijero 
gatvėje. 

- Kas jums sakė, - stodamasis paklausė Anžu kunigaikštis, - kad Biusi 
buvo Kokijero gatvėje? 

- Aš jį mačiau. 

- Jūs matėte Biusi lauke? 

- Biusi, gaivų, žvalų, linksmą, jis atrodė laimingiausias žmogus 
pasaulyje ir ėjo su savo įprastiniu palydovu, tuo Remi, nežinau - ginkla- 
nešiu ar gydytoju. 

- Tuomet aš nieko nesuprantu, - apstulbęs pasakė kunigaikštis. - 
Vakare aš mačiau poną de Biusi, jis gulėjo po apklotais. Vadinasi, jis 
mane apgavo. 

- Gerai, - tarė karalius, - ponas de Biusi bus nubaustas, kaip ir kiti ir 
kartu su kitais, kai viskas paaiškės. 

Pagalvojęs, kad atsirado proga nukreipti karaliaus rūstybę nuo savęs 
ant Biusi, kunigaikštis nė nemėgino ginti savo bajoro. 

- Jeigu ponas de Biusi taip pasielgė, - tarė jis,- jeigu atsisakė eiti su 
manim ir išėjo vienas, vadinasi, tikrai turėjo ketinimų, apie kuriuos 
negalėjo prisipažinti man, žinodamas, kaip aš atsidavęs jūsų didenybei. 

- Girdite, ponai, ką sako mano brolis, - tarė karalius, - jis sako 
nežinojęs, ką veikė ponas de Biusi. 

- Juo geriau, - atsakė Šombergas. 

- Kodėl juo geriau? 

- Todėl, kad tada jūsų didenybė galbūt leis mums daryti, ką norim. 

- Gerai, jau gerai, pamatysim vėliau, - atsakė Henrikas. - Ponai, 
pavedu jums savo brolį: šią naktį, kai turėsit garbės jį saugoti, rodykite 
jam pagarbą, deramą kraujo princui, pirmam po manęs žmogui karalys- 
tėje. 

- O, sire! - atsakė Keliusas, pažvelgęs į princą tokiu žvilgsniu, kad tas 
net sudrebėjo. - Būkit ramus, mes žinom, kiek esam skolingį jo aukštybei. 

- Gerai. Sudie, ponai, - tarė Henrikas. 

- Sire! - sušuko kunigaikštis, labiau išsigandęs, kad karalius išeina, 
negu kad buvo, kai jis atėjo. - Nejaugi aš iš tikrųjų esu kalinys? Nejau 
mano draugai negalės manęs aplankyti? Nejau man draudžiama išeiti? | 

Staiga jis prisiminė rytdieną, kai jam taip reikia būti šalia pono de 
Gizo. 

- Sire, - tarė kunigaikštis, matydamas, jog karalius tuoj suminkštės,- 
leiskite man bent pasirodyti pas jūsų didenybę, mano vieta prie jūsų 

didenybės. Jūsų akyse aš būsiu toks pat kalinys kaip ir kitur, tik geriau 
saugomas. Sire, suteikite man malonę būti šalia jūsų. 

Karalius jau buvo besutinkąs išpildyti Anžu kunigaikščio prašymą, 
nematydamas jame nieko įtartino, ir jau ruošėsi atsakyti „taip“, bet jo 
dėmesį nuo brolio atitraukė duryse išdygusi labai aukšta ir labai lanksti 
figūra, kuri rankomis, galva, kaklu - pagaliau viskuo, ką tik galima 
judinti, rodė tokius neigiamus ženklus, kokius tik galima išdarinėti, 
neišsisukinėjant kaulų. 

Tai Šiko rodė „ne“. 

- Ne, - atsakė Henrikas broliui. - Jums ir čia labai gera, pone, ir aš 
noriu, kad jūs čia pasiliktumėt. 

- Sire, - suvapėjo kunigaikštis. 

- Tokia Prancūzijos karaliaus valia, ir man regis, šito jums turi 
pakakti, pone, - išdidžiai pridūrė Henrikas, galutinai pribaigdamas 
kunigaikštį. 

' - Aš juk sakiau, kad esu tikrasis Prancūzijos karalius, - sumurmėjo 
iko. 


VI 
Kaip Šiko aplankė Biusi ir kas iš to išėjo 


Kitą dieną po tos dienos, arba greičiau nakties, apie devintą valandą 
ryto Biusi ramiai pusryčiavo su Remi, kuris, kaip gydytojas, patarinėjo 
jam įvairias stiprinančias priemones; jiedu kalbėjosi apie vakarykščius 
įvykius, ir Remi stengėsi prisiminti legendas apie freskas, nupieštas 
Šventos Marijos Egiptietės bažnyčioje. 

- Sakyk, Remi, - staiga paklausė grafas, - ar tau nepasirodė pažįstamas 
tas bajoras, kurį murkdė katile, kai mudu sukom pro Kokijero gatvės 
kampą? 

- Žinoma, ponas grafe, nuo to laiko aš vis stengiuosi prisiminti jo 
vardą. | | 

- Vadinasi, tu jo irgi nepažinai? 

- Ne. Jis buvo jau gerokai mėlynas. 

- Man reikėjo jį išvaduoti, - pasakė Biusi. - Dori žmonės privalo ginti 
vieni kitus nuo visokių padugnių. Bet, tiesą sakant, Remi, aš buvau per 
daug užsiėmęs savais reikalais. 

- Jeigu mes jo ir nepažinome, - tarė le Oduenas, - jis mus, be abejo, 

pažino, juk mes buvom natūralios spalvos, be to, man pasirodė, kad jis 
sprogino į mus baisias akis, rodė kumšų ir kažką grasino. 

- Tu tuo tikras, Remi? 

- Dėl baisių akių garantuoju, o dėl kumščio i ir grasinimų nesu visai 
įsitikinęs, - atsakė Ie Oduenas, kuris pažinojo karštą Biusi būdą. 

- Tai reikia sužinoti, kas buvo tas bajoras, Remi, aš negaliu dovanoti 
už tokį įžeidimą. 

- Palaukit, palaukit! - sušuko le Oduenas, tarsi išlipęs iš šalto vandens 
arba lipdamas į karštą. - Ak, Dieve mano! Prisiminiau, aš žinau kas ten 
buvo. 

- Iš kur tu žinai? 

- Girdėjau jį keikiantis. 

- Prisiekiu Kristaus krauju, čia nieko nuostabaus, kiekvienas keiktųsi, 
atsidūręs tokioje padėtyje. 

- Taip, bet jis keikėsi vokiškai. 

- Aha! 

- Jis pasakė: Gott verdamme. 

- Vadinasi, ten buvo Šombergas. 

- Tas pats, ponas grafe, tas pats. 

- Tuomet, mano brangusis Remi, ruošk savo tepalus. 

- Kodėl? 

- Todėl, kad netrukus tau teks lopyti jo arba mano odą. 

- Jūs nebūsite toks beprotis, kad leistumėtės nužudomas, kai esat toks 
sveikas ir toks laimingas, - merkdamas akį, pasakė Remi. - Po velnių! 
Šventa Marija Egiptietė sykį jau atgaivino jus, jai gali ir nusibosti daryti 
stebuklus, kokius pats Kristus darė tik du kartus. 

- Priešingai Remi, - pasakė grafas,- tu net neįsivaizduoji, kaip malonu 
rizikuoti savo gyvybe, kai esi laimingas. Užtikrinu tave, aš kaunuosi 
sunkia širdimi, kai būnu pralošęs didžiules sumas, užtikęs meilužę 
nusikaltimo vietoje arba kai būnu ko nors nepatenkintas savimi. Ir 
atvirkščiai, kiekvienąkart, kai mano kapšas pilnas, širdis lengva ir sąžinė 
švari, į dvikovą einu linksmas ir drąsus. Tada pasitikiu savo ranka, 
kiaurai perprantu varžovą iš akių ir sutriuškinu jį savo sėkme. Būnu 
tokioje padėtyje, kaip sėkmingai lošiantis žmogus, kuris jaučia, kaip 
laimės vėjas pučia jam jo priešininko auksą. Ne, kaip tik tada aš būnu 
nuostabus, pasitikintis savo jėgomis, kaip tik tada kertu stiprius smūgius. 
Šiandien aš kaučiausi puikiai, Remi, - pasakė jaunuolis, duodamas 
daktarui ranką, - nes tavo dėka esu labai laimingas! 

- Luktelėkit trupučiuką, - tarė le Oduenas, - vis dėlto, jeigu ne- 

prieštarausite, jums teks atsisakyti to malonumo. Viena graži dama iš 
mano draugų tarpo pavedė jus man ir liepė prisiekti, kad išsaugosiu gyvą 
ir sveiką, nes jūs jai skolingas už gyvybę ir negalite tvarkytis su ta gyvybe 
kaip užsigeidęs. 

- Mano gerasis Remi, - pasakė Biusi, pasinerdamas į tą minčių 
miglyną, pro kurį įsimylėjęs žmogus girdi ir mato viską, kas kalbama ir 
daroma: taip teatre pro plonytes užuolaidas jūs matote viską, tik be aštrių 
kampų ir ryškių tonų, tai palaiminga būsena, lyg ir snaudulys, kai visa 
siela mintijate švelnias mintis apie mylimą asmenį ir kartu suvokiate 
draugo žodžių ir gestų prasmę. . 

- Jūs vadinat mane geruoju Remi todėl, - pasakė 1e Oduenas, - kad 
surengiau jums pasimatymą su ponia de Monsoro, bet ar tebevadinsite 
geruoju Remi, kai būsit atskirtas nuo jos, o tokia diena, deja, artėja, jeigu 
dar neatėjo. 

- Ką tu pasakei? - susijaudinęs sušuko Biusi. - Nejuokaukim apie tai, 
metrai le Oduenai. 

- Ė, pone! Aš nejuokauju. Argi jūs nežinote, kad ji išvyksta į Anžu ir 
kad aš taip pat sielvartausiu, atskirtas nuo panelės Gertrūdos?.. Ak! 

Biusi nesusilaikė nešyptelėjęs iš tariamos Remi nevilties. 

- Tują labai myli? - paklausė jis. 

- Be abejo... Ir ji taip pat... Kad jūs žinotumėt, kaip ji mane muša. 

- Ir tu leidiesi? 

- Iš meilės mokslui: per ją gavau išrasti nuostabų tepalą nuo mėlynių. 

- Tai tu turėtum keletą puodų to tepalo nusiųsti Šombergui. 

- Nekalbėkim daugiau apie Šombergą, tegul jis pats kaip nors 
išsikapanoja iš savo bėdų. 

- Taip, ir grįžkime prie ponios de Monsoro, arba veikiau Dianos de 
Menidor, nes tu žinai... 

- O, Dieve mano! Taip, aš Žinau. 

- Remi, kada mes išvykstame? 

- Aha! Aš taip ir maniau. Kaip galima vėliau, ponas grafe. 

- Kodėl? 

- Visų pirma, todėl, kad Paryžiuje yra mūsų brangusis Anžu kuni- 
gaikštis, anžujiečių vadas, kuris vakar vakare, man atrodo, įsivėlė į tokius 
reikalus, jog jam būtinai mūsų prireiks. 

- O antra? 

- O antra, todėl, kad ponas de Monsoro, lyg per kokią dangaus 
malonę, nieko neįtaria, bent jau neįtaria jūsų, bet galbūt pradėtų įtarinėti, 
jeigu dingtumėt iš Paryžiaus tuo pat metu kaip ir jo žmona, kuri jam ne 
žmona. 

- Ir tegul sau! Kas man rūpi jo įtarinėjimai? 

- O taip! Užtat man labai rūpi, mano brangusis pone. Aš imuosi lopyti 
žaizdas, gautas dvikovoje, nes jūs fechtuojatės puikiai ir niekada negau- 
nat rimtų žaizdų, bet nesutinku gydyti durklo smūgių, smeigtų iš pasalų, 
ypač kai juos smogia pavydūs vyrai. Juk tai galvijai, kurie tokiais atvejais 
kerta iš visų jėgų. Prisiminkite vargšą poną de Sen Megreną, taip 
klastingai nužudytą mūsų draugo pono de Gizo. 

- Ko gi tu nori, drauguži, jeigu man lemta žūti nuo Monsoro rankos! 

- Tai kas? 

-Tas, kad jis mane ir nužudys. 

- O po savaitės, mėnesio ar metų ponia de Monsoro taps savo vyro 
žmona, ir vargšė jūsų siela, matydama tai iš viršaus ar iš apačios, drebės 
iš įsiūčio, bet nieko negalės padaryti, nes neturės kūno. 

- Tavo teisybė, Remi, aš noriu gyventi. 

- Na ir šaunu! Tačiau gyventi - tai dar ne viskas, tikėkit manim, dar 
reikia klausyti mano patarimų ir meiliai elgtis sa Monsoro. Dabar jis 
siaubingai pavydi ponui Anžu kunigaikščiui, kuris, jums karščiuojant ir 
gulint lovoje, vaikštinėjo po damos langais lyg laimingas ispanas ir buvo 
atpažintas iš savo Orilji. Būkit be galo malonus tam gerajam vynui, kuns 
anaiptol nėra vyras, ir nė neužsiminkit jam apie žmoną. Jums to nė 
nereikia, nes pats viską apie ją žinote. Tada jis visiems ims pasakoti, kad 
jūs vienintelis bajoras, turintis Scipiono!“ dorybes: ištvermę ir skaistumą. 

- Manau, tavo teisybė, - tarė Biusi. - Dabar, kai daugiau nebepavydžiu 
tam lokiui, noriu jį prisijaukinti. Tai bus gražaus juoko! Ak, Remi, prašyk 
ko tik nori, niekas man nebus sunku, nes aš laimingas. 

Tą valandėlę kažkas pabeldė į duris; abu pašnekovai nutilo. 

- Kas ten? - paklausė Biusi. 

- Monsinjore, - atsakė pažas, - apačioje kažkoks bajoras nori su jumis 
pasikalbėti. 

- Pasikalbėti su manim šitaip anksti? Kas ten galėtų būti? 

- Aukštas ponas žalio aksomo drabužiais, rausvomis kojinėmis, 
truputį juokingas, bet atrodo padorus žmogus. 

- Ė, - garsiai pagalvojo Biusi, - ar tik nebus Šombergas? 

- Jis pasakė: „Aukštas ponas“. 

- Teisybė, tai gal Monsoro? 


!"Publijus Komelijus Scipionas Nazika (III a. pr. m.e. pab. - II a. pr. m. e. pradžia) - Romos 
politinis veikėjas, juristas. 204 m. pr. m. e. senatas paskelbė jį geriausiu piliečiu. 

- Atvykėlis atrodo padorus žmogus. 

- Tu teisus, Remi, čia negali būti nei vienas, nei kitas. Įleiskite. 

Po valandėlės žmogus, apie kurį pranešė pažas, pasirodė ant slenks- 
čio. 

- Ak, Dieve mano! - pamatęs svečią, nusistebėjo Biusi ir skubiai 
atsistojo, o Remi, kaip ir dera kukliam draugui, išėjo į kitą kabinetą. - 
Ponas Šiko! - sušuko Biusi. 

- Tai aš, ponas grafe, - atsakė gaskonas. 

Biusi įsmeigė į jį nuostabos kupiną žvilgsnį, aiškiau už bet kokius 
žodžius bylojantį: „Pone, ko jūs čia atėjote?“ 

Todėl Šiko, kitaip ir nepaklaustas, labai rimtai atsakė: 

- Pone, aš atėjau pasiūlyti jums mažučio sandėno. 

- Kalbėkite, pone, - nieko nesusigaudydamas, pasakė Biusi. 

- Ką jūs man pažadėsite, jei padarysiu jums didžiulę paslaugą? 

- Nelygu paslauga, pone, - kiek iš aukšto atsakė Biusi. 

Gaskonas apsimetė to nepastebėjęs. 

- Pone, - atsisėdęs ir užsikėlęs vieną ant kitos savo ilgas kojas, tarė 
Šiko, - matau, kad jūs nesiteikiat net pasodinti manęs. 

Biusi veidą nuplieskė raudonis. 

- Dėl to atlyginimas už minėtą paslaugą,- tarė Šiko, - turės būti dar 
didesnis, kai aš jums ją padarysiu. 

Biusi nieko neatsakė. 

- Pone, - nė kiek nesutrikęs, toliau kalbėjo Šiko, - ar jūs žinote apie 
Lygą? 

- Aš daug apie ją girdėjau, - atsakė Biusi, pradėdamas domėtis 
gaskono žodžiais. 

< Gerai, pone! - tarė Šiko. - Tuomet turėtumėt žinoti, kad tai dorų 
krikščionių sąjunga, turinti tikslą gražiai išžudyti savo artimus - hugeno- 
tus. Ar jūs priklausote Lygai, pone?.. Aš priklausau. 

- Bet, pone?.. 

- Pasakykite tik „taip“ arba „ne“. 

- Leiskite nusistebėti, - atsakė Biusi. 

- Aš turėjau garbės jūsų paklausti, ar priklausote Lygai. Ar jūs mane 
supratot? 

- Pone Šiko, - tarė Biusi, - aš nemėgstu klausimų, kurių prasmės 
nesuprantu, todėl prašyčiau pakeisti pokalbį, ir padorumo dėlei palauk- 
siu dar keletą minučių, o paskui pakartosiu, kad nemėgdamas tokių 
klausimų, savaime suprantama, nemėgstu ir juos duodančių žmonių. 

- Nuostabu. Padorumas yra padorumas, kaip sako mūsų brangusis 
ponas de Monsoro, kai būna geros nuotaikos. 

Išgirdęs Monsoro vardą, kurį gaskonas ištarė lyg ir be jokios užuomi- 
nos, Biusi vėl sukluso. 

„Hm, - tarė sau jaunuolis, - gal jis ką nors įtaria ir atsiuntė šitą Šiko 
manęs šnipinėti?..“ 

O garsiai pasakė: 

- Klausykite, pone Šiko, sakykit, ko norite, juk žinot, kad turit tik 
keletą minučių. 

- Optime!"!. - tarė Šiko,- keletas minučių - tai daug, per tiek laiko 
galima nežinia kiek prikalbėti. Iš tiesų galėjau ir neklausti, ar priklausote 
šventajai Lygai, nes jei nepriklausote, artimiausiu metu, be abejo, į ją 
įsirašysit, juk ponas Anžu kunigaikštis priklauso Lygai. 

- Ponas Anžu kunigaikštis! Kas jums sakė? 

- Jis pats, asmeniškai kalbėdamasis su manimi, kaip pasakytų, arba 
greičiau parašytų įstatymų žinovai, kaip parašytų, pavyzdžiui, tas gera- 
sis, mielasis ponas Nikola Davidas, Paryžiaus forumo pažiba, kuri dabar 
užgeso, tik neaišku, kas ją užgesino. Taigi puikiai suprantate, kad jei 
ponas Anžu kunigaikštis priklauso Lygai, jūs irgi šito neišvengsite, nes 
esat jo dešinioji ranka, velniai griebtų! Lyga žino, ką daro, ir nesirinks 
vadu vienarankio. 

- Na gerai, pone Šiko, o kas toliau? - jau daug mandagiau paklausė 
Biusi. 

- Toliau? - pakartojo Šiko. - Toliau, jeigu jūs įsirašysite į Lygą arba 
bus manoma, kad įsirašėte, o taip iš tikrųjų bus manoma, jums nutiks tai, 
kas nutiko jo karališkajai aukštybei. 

- O kas nutiko jo karališkajai aukštybei? - sušuko Biusi. 

- Pone, - atsakė Šiko stodamasis ir mėgdžiodamas pozą, kuria 
neseniai stovėjo Biusi, - pone, aš nemėgstu klausimų ir, jei leisite, iškart 
pasakysiu, kad nemėgstu ir tų, kurie juos duoda, todėl man labai knieti 
netrukdyti, kad su jumis būtų pasielgta taip, kaip šią naktį buvo pasielgta 
su jūsų valdovu. 

- Pone Šiko, - tarė Biusi su šypsena, kuri reiškė, jog Biusi atsiprašo, 
kaip tik gali atsiprašyti bajoras, - maldauju jus, pasakykite, kur ponas 
Anžu kunigaikštis. 

- Kalėjime. 

- Kokiame? 

- Savo miegamajame. Keturi mano geri draugai saugo jį kaip savo akį. 
Ponas de Šombergas, kuris vakar buvo nudažytas mėlynai, kaip jūs 

žinote, nes kaip tik tuo metu ėjote pro šalį, ponas d'Epernonas, geltonas 
iš baimės, kurią gavo patirti, ponas de Keliusas, raudonas iš pykčio, ir 
ponas de Možironas, baltas iš nuobodulio. Gražus reginys, turint omeny, 
kad kunigaikštis pradeda žaliuoti iš siaubo, taigi netrukus mes, rinktinė 
Luvro publika, galėsim gėrėtis visa vaivorykšte. 

- Vadinasi, pone, - pasakė Biusi, - jūsų nuomone, mano laisvei gresia 
pavojus? 

- Pavojus? Palaukite, pone, aš manau, kad šiuo momentu... jau yra... 
turi... arba turėjo būti kelyje žmonės, pasiųsti jūsų suimti. 

Biusi sudrebėjo. 

- Arjums patinka Bastilija, pone de Biusi? Tai puiki vieta apmąsty- 
mams, ir ponas Loranas Testiu, jos viršininkas, visai neblogai lesina savo 
paukštelius. 

- Mane norima uždaryti į Bastiliją? - sušuko Biusi. 

- Garbės žodis! Kišenėje aš net, atrodo, turiu kažką panašaus į orderį 
jus ten palydėti, pone de Biusi. Norit pažiūrėti? 

Ir Šiko tikrai išsitraukė iš kelnių, kuriose būtų tilpusios trys tokios 
šlaunys kaip jo, pagal visas taisykles surašytą karaliaus įsakymą, liepian- 
tį suimti poną Luji de Klermoną, senjorą de Biusi d' Ambuazą, kad ir kur 
jis būtų. 

- Pono de Keliuso redakcija, - pasakė Šiko, - labai gražiai surašyta. 

- Vadinasi,pone, - sušuko Biusi, sujaudintas Šiko poelgio, - jūs tikrai 
darot man paslaugą? 

- Man rodos, taip, - atsakė gaskonas. - Ar jūs su manim sutinkate, 
pone? 

- Pone, - tarė Biusi, - prašau jus, atsakykit man kaip kilnus žmogus: 
ar šiandien gelbstit mane vien todėl, kad norite pražudyti kitą kartą? Juk 
jūs mylite karalių, o karalius manęs nemyli. 

- Ponas grafe, - kilstelėdamas nuo kėdės ir nusilenkdamas, atsakė 
Šiko, - aš jus gelbsčiu norėdamas išgelbėti. Galvokite apie mano poelgį 
kaip norit. 

- Bet, meldžiamasis, kuo aš nusipelniau tokios malonės? 

- Argi užmiršote, kad prašiau jus atlyginimo? 

- Tiesa. 

- Na ir kaip? 

- Ak, pone, iš visos širdies! 

- Vadinasi, jūs man padarysite tai, ko aš kurią nors dieną jus papra- 
šysiu? 

- Biusi garbės žodis! Kiek tik leis mano jėgos. 

- Gerai! Man šito pakanka, - stodamasis pasakė Šiko. - Dabar sėskit 
ant arklio ir dinkite, o aš perduosiu įsakymą apie jūsų areštą tam, kas turi 
teisę jį vykdyti. | 

- Tai ne jūs turėjot mane suimti? 

- Ką jūs! Kuo jūs mane laikote? Aš - bajoras, pone. 

- Bet aš palieku savo poną. 

- Nepnekaištaukite sau, jis pirmasis jus paliko. 

- Jūs kilnus bajoras, pone Šiko, - pasakė Biusi gaskonui. 

- Po velnių, aš ir pats tai žinau, - atsakė šis. 

Biusi pašaukė le Odueną. 

Le Oduenas, kuris, reikia pasakyti tiesą, klausėsi už durų, prisistatė 
tuoj pat. : 

- Remi! - sušuko Biusi. - Remi, Remi, arklius! 

- Jie pabalnoti, monsinjore, - ramiai atsakė Remi. 

- Pone, - tarė Šiko, - štai kur supratingas jaunuolis. 

- Po velnių, aš ir pats tai Žinau. 

Ir jie nusilenkė vienas kitam, kaip po penkiasdešimt metų būtų padarę 
Gijomas Gorenas ir Gotjė Gargujis!?. 

Biusi pasėmė keletą saujų ekiu ir sukaišiojo juos į savo ir 1e Odueno 
kišenes. 

Tada, paskutinį sykį padėkojęs Šiko ir atsisveikinęs su juo, nuskubė- 
jo prie durų. , 

- Atsiprašau, pone, - tarė Šiko, - leiskite man pabūti, kol jūs išvyksit. 

Ir Šiko nusekė paskui Biusi su le Oduenu į arklidžių kiemelį, kur 
pažas iš tiesų laikė du pabalnotus arklius. 

- O kur mes josime? - paklausė Remi, nerūpestingai imdamas arklį už 
pavadžio. 

- Kur?.. - suabejojo arba apsimetė abejojąs Biusi. 

- Ką jūs pasakytumėt apie Normandiją, pone? - pasidomėjo Šiko, 
žiūrėdamas, kaip jie taisosi į kelionę, ir žinovo žvilgsniu vertindamas 
arklius. 

- Ne, - atsakė Biusi, - ji per arti. 

- O ką manote apie Flandriją? - toliau klausinėjo Šiko. 

- Ji per toli. 

- Man atrodo, jūs pasirinksite Anžu, iki jo tinkamas atstumas, ar ne, 
ponas grafe? 


!2 Didysis Gijomas, arba Roberas Gorenas (1554-1634), ir Gotjė Gargujis, arba Geriu de 
Flešelis (1573-1634) - garsūs prancūzų aktoriai. 

- Taip, jokime į Anžu, - rausdamas atsakė Biusi. 

- Pone, - tarė Šiko, - kadangi jūs jau pasirinkote vietą ir išvykstate... 

- Tuojau pat. 

- Turiu garbės su jumis atsisveikinti. Prisiminkit mane savo maldose. 

Ir kilnusis bajoras, vis toks pat rimtas ir didingas, nuėjo sau, milžiniš- 
ka rapyra kliūdamas už namų kampų. 

- Vadinasi, toks likimas, pone, - pasakė Remi. 

- Jojam greičiau, - sušuko Biusi, - tai gal dar ją pavysim! 

- Ak, pone, - pasakė Ie Oduenas, - jeigu padėsite likimui, atimsite iš 
jO visus nuopelnus. 

Ir juodu leidosi į kelią. 


VII 


Šiko šachmatai, Keliuso bilbokė 
ir Šombergo sarbakanas 


Reikia pasakyti, kad Šiko, nors iš pažiūros atrodė šaltas, grįžo į Luvrą 
be galo džiaugdamasis. 

Jis turėjo trigubą malonumą: padarė paslaugą tokiam šaunuoliui kaip 
Biusi, surezgė intrigą ir davė karaliui galimybę įvykdyti valstybės 
perversmą, kurio reikalavo aplinkybės. 

Iš tiesų, jeigu mieste pasiliktų Biusi, tokio nuovokaus proto ir ypač 
tokios narsios širdies žmogus, draugiška ponų de Gizų trijulė, vieną dieną 
gerajam Paryžiui galėtų išaušti audringas rytas. 

Kaip ir buvo galima laukti, pildėsi viskas, ko bijojo karalius ir ką buvo 
numatęs Šiko. 

Ponas de Gizas, rytą priėmęs savo rūmuose žymiausius Lygos narius, 
atnešusius jam parašais išmargintas knygas, kurias matėme atverstas 
kryžkelėse, prie didžiausių smuklių durų ir net ant bažnyčių altorių, 
ponas de Gizas, pažadėjęs jiems, kad Lyga turės vadą, ir kiekvienam 
liepęs prisiekti, kad pripažins vadu tą, ką paskirs karalius, pagaliau ponas 
de Gizas, pasitaręs su kardinolu ir ponu de Majenu, išėjo iš namų ir 
nužingsniavo pas poną Anžu kunigaikštį, kurį vakar pametė iš akių apie 
dešimtą valandą vakaro. 

Šiko tikėjosi šito vizito, todėl, atsisveikinęs su Biusi, nuėjo pasivaikš- 
čioti netoli Alansono rūmų, stovinčių Otfejo ir Švento Andriaus gatvių 
kampe. 


47 


Praėjo vos ketvirtis valandos, ir iš Hušetės gatvės pasirodė žmogus, 
kurio jis laukė. 

Šiko pasislėpė už Kapinių gatvės kampo, ir kunigaikštis įžengė į 
rūmus jo nepastebėjęs. 

Kunigaikštis rado vyriausiąjį princo kamerdinernį gerokai susirūpinu- 
sį, kad šeimininkas negrįžo, bet jis numanė, kaip galėjo būti, kitaip 
sakant, kad princas galėjo nakvoti Luvre. 

Kunigaikštis pasiteiravo, ar negalėtų pasikalbėti su Orilji, kol princo 
nėra; kamerdineris pasakė, kad Orilji - šeimininko kabinete ir kunigaikš- 
tis galįs jo klausinėti, ko tik norįs. 

Kunigaikštis nuėjo į kabinetą. 

Orilji, kaip prisimenam, princo liutnistas ir patikėtinis, iš tikrųjų 
žinojo visas pono Anžu kunigaikščio paslaptis ir geriau už bet ką galėjo 
numanyti, kur yra jo aukštybė. 

Orilji buvo susirūpinęs ne mažiau už kamerdinerį ir kartkartėmis, 
padėjęs liutnią, kurios stygas išsiblaškęs brązgino pirštais, eidavo prie 
lango pažiūrėti, ar negrįžta kunigaikštis. 

Tris kartus jis siuntė pasiuntinį į Luvrą ir kiekvienąsyk gaudavo 
atsakymą, kad monsinjoras labai vėlai grįžęs į rūmus ir dar miegąs. 

Ponas de Gizas pasiteiravo Orilji apie Anžu kunigaikštį. 

Vakar vakare Sausojo Medžio gatvės kampe liutnistą atskyrė nuo 
šeimininko būrelis žmonių, kurie įsijungė į minią, susirinkusią prie 
„Kelrodės Žvaigždės“ viešbučio, todėl jis grįžo į Alansono rūmus laukti 
kunigaikščio, nežinodamas, kad jo aukštybė nusprendė nakvoti Luvre. 

Liutnistas papasakojo Lotaringijos princui apie tris pasiuntinius, 
pasiųstus į Luvrą, ir tris vienodus atsakymus, kuriuos gavo visi trys 
pasiuntiniai. 

- Miega iki vienuoliktos valandos? - nustebo kunigaikštis. - Negali 
būti. Pats karalius šituo laiku jau būna atsikėlęs. Jums reikia eiti į Luvrą, 
Orilji. 

- Aš apie tai galvojau, monsinjore, - atsakė Orilji, - bet bijau, kad 
princas pats bus liepęs Luvro vartininkui sakyti, jog jis miega, o iš ūkrųjų 
išėjo ieškoti meilės nuotykių. Jeigu taip yra iš tikrųjų, monsinjore, jis 
užpyks, kad jo ieškau. 

- Onilji, - paprieštaravo kunigaikštis, - patikėkit manim, monsinjoras 
per daug protingas, kad tokią dieną kaip šiandien eitų ieškoti meilės 
nuotykių. Todėl be baimės eikite į Luvrą ir jį ten rasite. 

- Eisiu, pone, jeigu jūs taip norite, bet ką aš jam pasakysiu? 

- Pasakysite, kad ceremonija Luvre įvyks antrą valandą, o jis gerai 

žino, kad mums reikia pasitarti prieš einant pas karalių. Juk jūs supran- 
tate, Orilji, - nelabai mandagiai pridūrė aiškiai nepatenkintas kunigaikš- 
tis, - kad ne laikas miegoti, kai karalius ruošiasi skirti Lygos vadą. 

- Gerai, monsinjore, aš paprašysiu jo aukštybę ateiti čia. 

- Pasakykite, kad aš nekantriai jo laukiu. Dauguma kviestų antrai 
valandai jau Luvre, taigi negalima gaišti nė akimirkos. O aš tuo laiku 
pasiųsiu žmogų pakviesti pono de Biusi. 

- Sutarta, monsinjore. O ką daryti, jeigu nerasiu jo aukštybės? 

- Jeigu nerasite jo aukštybės Luvre, Orilji, nesivarginkit ieškodamas 
kitur. Pakaks jam vėliau pasakyti, kaip labai aš stengiausi jį susitikti. 
Šiaip ar taip, be ketvirčio antrą būsiu Luvre. 

Orilji nusilenkė kunigaikščiui ir išėjo. 

Šiko matė, kaip jis išeina, ir suprato, kodėl išeina. 

Jeigu ponas de Gizas sužinos apie Anžu kunigaikščio areštą, viskas 
žus ar bent jau labai susikomplikuos. 

Šiko matė, kaip Orilji pakilo Hušetės gatve ir žengė ant Švento 
Mykolo tilto, o jis, priešingai, kiek ilgos kojos neša nulėkė Švento 
Andriaus gatve žemyn ir Nelio keltu persikėlė per Seną tuo metu, kai 
Orilji dar vos artinosi prie Gran Šatlė. 

Mes paseksime Orilji, nes jis mus nuves ten, kur vyks svarbiausi šios 
dienos įvykiai. 

Jis perėjo krantines, pilnas miestelėnų, atrodančių kaip nugalėtojai, ir 
pasiekė Luvrą, kuris šiame visuotiniame paryžiečių džiaugsme stūksojo 
iš pažiūros ramus ir nerūpestingas. 

Orilji buvo matęs gyvenimo ir pažinojo dvarą; pirmiausia jis pasikal- 
bėjo su budinčiu prie vartų karininku, svarbiu asmeniu tam, kas nori 
sužinoti naujienų ir patirti, ar nenutiko koks skandalingas įvykis. 

Karininkas buvo kaip medum pateptas; karalius atsikėlė kuo puikiau- 
sios nuotaikos. 

Nuo karininko Orilji nuėjo pas vartininką. 

Vartininkas apžiūrinėjo sargybinius, apsivilkusius nauja uniforma, ir 
dalijo jiems naujo modelio alebardas. 

Jis nusišypsojo liutnistui, atsakė į jo samprotavimus apie lietų ir gražų 
orą, ir Orilji nusprendė, kad politinė atmosfera kuo geriausia. 

Todėl Orilji nuėjo toliau, ėmė lipti paradiniais laiptais į kunigaikščio 
apartamentus, uoliai sveikindamas dvariškius, jau užtvindžiusius laiptų 
aikšteles ir prieškambarius. | 

Prie jo aukštybės kambario durų jis rado Šiko, sėdintį ant sulanksto- 
mosios kėdės. 

Šiko žaidė šachmatais pats su savim ir atrodė įsigilinęs į painią 
situaciją. 

Orilji norėjo praeiti pro šalį, bet Šiko ilgomis kojomis buvo užtvėręs 
visą aikštelę. 

Muzikantui teko paploti gaskonui per petį. 

- A! Tai jūs, - tarė Šiko, - atsiprašau, pone Orilji. 

- Ką jūs čia veikiate, pone Šiko? 

- Žaidžiu šachmatais, kaip matote. 

- Vienas?.. 

- Taip... Aš studijuoju vieną kombinaciją... Ar mokate žaisti šachma- 
tais, pone? 

- Šiek tiek. 

- Taip, aš Žinau, jūs muzikantas, o muzika - toks sunkus menas, kad 
išrinktieji, atiduodantys save muzikai, turi aukoti jai visą laiką ir visus 
sugebėjimus. 

- Kombinacija, regis, sudėtinga? - nusijuokė Orilji. 

-Taip, aš nerimauju dėl savo karaliaus. Jūs žinote, pone Onlji, kad 
šachmatuose karalius - labai kvaila ir visai nereikšminga figūra, neturinti 
savo valios, tegalinti žengti vieną žingsnį į dešinę, vieną - į kairę, 
vieną - pirmyn ir vieną - atgal, 0 jį supa apsukrūs priešai: žirgai, šokantys 
iškart per tris langelius, ir minia pėstininkų, kurie buriasi aplinkui, 
spaudžia jį, varžo. Tad jeigu jo blogi patarėjai - po paraliais! - toks 
monarchas netrukus žuvęs. Tiesa, jis turi juokdarį"?, kuris čia dingsta, čia 
pasirodo, šuoliuoja iš vieno šachmatų lentos galo į kitą, turi teisę atsistoti 
priešais karalių, už jo arba šalia jo, bet taip pat tiesa, kad juo labiau 
juokdarys atsidavęs savo karaliui, juo didesnis pavojus jam pačiam, pone 
Onlji, ir turiu jums prisipažinti, kad šiuo momentu mano karalius ir jo 
juokdarys atsidūrė tiesiog pražūtingoje padėtyje. 

- Bet, pone Šiko, - paklausė Orilji, - kodėl jūs atėjote studijuoti šitų 
kombinacijų prie jo karališkosios aukštybės durų? 

- Todėl, kad laukiu pono de Keliuso, o jis tenai. 

- Kur tenai? - paklausė Orilji. 

- Pas jo aukštybę. 

- Ponas de Keliusas pas jo aukštybę? - nustebo Orilji. 

Šnekučiuodamas su liutnistu, Šiko atlaisvino jam kelią, bet dabar 
perkėlė savo turtą į koridorių ir pono de Gizo pasiuntinys atsidūrė tarp jo 
ir prieškambario durų. 


B Prancūzų šachmatų terminologijoje juokdariu vadinamas rikis. 

Tačiau jis nesiryžo šitų durų atverti. 

- Bet, - paklausė jis, - ką ponas de Keliusas veikia pas poną Anžu 
kunigaikštį? Aš nežinojau, kad jie tokie dideli draugai. 

- Tss! - paslaptingu veidu tarė Šiko. 

Paskui, nepaleisdamas iš rankų šachmatų lentos, visu ilgu kūnų 
susilenkė į lanką ir, nepajudinęs iš vietos kojų, prikišo lūpas liutnistui prie 
ausies. 

- Jis prašo jo karališkąją aukštybę atleisti, - sušnibždėjo Šiko, - vakar 
jie truputėlį susiginčijo. 

- Tikrai? - paklausė Onilji. 

- Jam taip liepė karalius. Jūs puikiai žinote, kokie geri šiuo metu 
brolių santykiai. Karalius nenorėjo kęsti Keliuso įžūlumo ir įsakė jam 
prašyti atleidimo. 

- Iš tiesų? 

- Ak, pone Orilji, - tarė Šiko, - aš manau, kad pas mus tikrai prasidės 
aukso amžius, Luvras taps Arkadija!“, o broliai - Arcades ambo“. Ak, 
atsiprašau, pone Orilji, aš vis užmirštu, kad jūs muzikantas. 

Ori!ji nusišypsojo ir žengė į pneškambarį, pakankamai plačiai atver- 
damas duris, todėl Šiko galėjo persimesti reikšmingais žvilgsnigis su 
Keliusu, kuris greičiausiai dėl visko buvo perspėtas iš anksto. 

Šiko vėl sėdo prie palamediškų!“ kombinacijų ir ėmėsi taršyti savo 
karalių, galbūt ne taip rūsčiai, kaip nusipelnė gyvas valdovas, bet kur kas 
rūsčiau, negu užsitarnavo niekuo dėtas dramblio kaulo gabalėlis. 

Įėjęs į prieškambarį, Orilji buvo labai mandagiai pasveikintas Keliu- 
so, vikriai žaidžiančio nuostabiu juodmedžio bilbokė", papuoštu 
dramblio kaulo inkrustacijomis. 

- Bravo, pone de Keliusai! - tarė Orilji, matydamas jaunuojį atliekant 
sunkų manevrą. - Bravo! 


"* Arkadija - kalnuota sritis šiaurinėje Peloponeso pusiasalio dalyje. Pagal literatūrinę 
tradiciją - tai poetinė šalis, kur idilišką gyvenimą gamtos prieglobstyje gyvena piemenys 
ir piemenaitės. Bukoliškosios (piemenų) poezijos pradininkai - Aleksandrijos poetas 
Teokritas (III a. pr. m. e. pirmoji pusė) ir romėnų poetas Vergilijus (I a. pr. m. e.). Europoje 
bukoliškuosius motyvus atgaivino italų rašytojas J. Sanadzaras savo pastoraliniame 
romane „Arkadija“ (apie 1504 m.). 

5 Abu arkadijiečiai (Iot.) 

!s Graikų didvyris Palamedas buvo laikomas alfabeto, skaičių ir kt. išradėju. Vėliau imta 
manyti, kad jis išrado ir šaškes bei šachmatus. 

"7 Bilbokė - žaidimas, kurį sudaro pagaliukas su puodeliu gale. Į tą puodelį reikia pataikyti 
kamuoliuką. 

- A, mano brangusis pone Orilji, - pasakė Keliusas. - Kada aš 
išmoksiu taip gerai žaisti bilbokė, kaip jūs grojate liutnia? 

- Kai pasipraktikuosite su savo žaisliuku tiek dienų, - truputį įsižei- 
dęs, atsakė Onlji, - kiek aš praleidau metų, studijuodamas savo instru- 
mentą. Bet kurgi monsinjoras? Ar jūs su juo nekalbėjote šįryt, pone? 

- Jis tikrai paskyrė man audienciją, brangusis Orilji, bet Šombergas 
mane aplenkė! 

- O! Ir ponas de Šombergas! - dar kartą gavo nustebti liutnistas. 

- Na, žinoma, Dieve mano! Tai karalius taip sutvarkė. Šombergas ten, 
valgomajame. Eikite, pone Orilji, ir būkit malonus, priminkite princui, 
kad mes jo laukiame. 

Orilji atidarė antras duris ir pamatė Šombergą, veikiau gulintį, negu 
sėdintį ant plataus pufo, kietai prikimšto plunksnų. 

Šitaip atsidrėbęs Šombergas šaudė iš sarbakano, taikydamasis į 
auksinį žiedą, kabantį ant šilkinio siūlo nuo lubų, mažais kvepiančiais 
molio rutuliukais, kurių pakankamą atsargą turėjo savo medžiokliniame 
krepšyje: jeigu atsimušę į sieną rutuliukai nesuduždavo, mylimas Šom- 
bergo šuo atnešdavo juos šeimininkui. 

- Šitokios pratybos monsinjoro kambariuose! - sušuko Orilji. - Ak, 
pone de Šombergai! 

- A! Guten morgen!“, pone Orilji, - pasisveikino Šombergas, liovęsis 
miklintis, - matote, aš trumpinu laiką, laukdamas audiencijos. 

- Bet kurgi monsinjoras? - paklausė Onilji. 

- Tss! Monsinjoras dabar klausosi d'Epernono ir Možirono atsiprašy- 
mų. Ar nenorėtumėt pas jį įeiti, juk jūs princui savas žmogus? 

- Gal nepatogu šitaip elgtis? - suabejojo muzikantas. 

- Priešingai, anei kiek. Jūs rasite jį paveikslų galerijoje. Eikite, pone 
Onilji, eikite. 

Ir suėmęs už pečių, jis stumtelėjo Orilji į gretimą kambarį, kur 
pritrenktas muzikantas pirmiausia išvydo d'Epernoną, prieš veidrodį 
tepantų klijais ūsus, kad gražiai stovėtų, o paskui - Možironą, sėdintį prie 
lango ir karpantį graviūras, šalia kurių Knido Afroditės šventyklos!? 
bareljefai ir Tiberijaus pirčių“? freskos būtų atrodžiusios kaip patys ne- 
kalčiausi vaizdeliai. 


Iš Labas rytas (vok. ). 

1? Afroditės šventykla Mažosios Azijos mieste Knide. Knide yra ir garsiosios Knido 
Afroditės skulptūros originalas, kurio autorius - graikų skulptorius Praksitelis (apie 395 - 
apie 330 m. pr. m. e.). 

20 Tiberijaus pirtys - Romos imperatoriaus Klaudijaus Nerono Tiberijaus laikų pirtys, 
garsėjusios prabanga ir puošnumu. 

Kunigaikštis be špagos sėdėjo fotelyje tarp šių dviejų vyrų, kune 
žiūrėjo į jį tik stebėdami jo veiksmus ir kalbėjo tik norėdami prisakyti 
atžarybių. 

Pamatęs Orilji, kunigaikštis buvo bepuoląs prie jo. 

- Atsargiau, monsinjore, - įspėjo Možironas, - jūs užsistojot ant mano 
paveikslėlių. | 

- Dieve mano! - sušuko muzikantas. - Ką aš matau? Mano šeiminin- 
kas įžeidinėjamas. 

- Kaip gyvuoja mūsų brangus ponas Orilji? - pasiteiravo vis teberies- 
damas ūsus d'Epernonas. - Matyt, labai gerai, kad toks rausvas. 

- Padarykit man draugišką paslaugą, ponas muzikante, teikitės ati- 
duoti savo durkliuką, - pasakė Možironas. 

- Ponai, ponai, - sudraudė Orilji, - argi pamiršot, kur esate? 

- Ką jūs, ką jūs, brangus Orfėjau, - nuramino jį d'Epernonas, - 
prisimenam, todėl ir prašom jūsų durklo. Juk matot, kad ponas kunigaikš- 
tis jo netur. 

- Orilji, - pasakė kunigaikštis skausmo ir įsiūčio kupinu balsu, - argi 
tu nematai, kad aš belaisvis? 

- Kieno belaisvis? 

- Savo brolio. Turėjai šitai suprasti, išvydęs, kas mano sargai. 

Onilji šūktelėjo iš nuostabos. 

- O, jei būčiau susipratęs! - pasakė jis. 

- Reikėjo atsinešti liutnią jo aukštybei palinksminti, brangusis pone 
Orilji, - nusišaipė kažkuris minjonas. - Bet aš apie tai pagalvojau, 
pasiunčiau žmogų jos atnešti, ir štai ji Čia. 

Ir Šiko tikrai padavė vargšui muzikantui jo liutnią; už Šiko stovėjo 
Keliusas su Šombergu ir žiovavo, ko neišsinarindami žandikaulių. 

- Kaip jūsų šachmatų partija, Šiko? - pasidomėjo d'Epernonas. 

- Ir iš tikrųjų, kaip? - pritarė Keliusas. 

- Ponai, manau, kad mano juokdarys išgelbės karalių, bet, velniai 
griebtų, jam bus nelengva. Na, pone Orilji, duokite man savo durklą 
mainais už liutnią, vienas už vieną. 

Pritrenktas muzikantas pakluso ir atsisėdo ant pagalvėlės prie savo 
šeimininko kojų. 

- Viena pelė jau spąstuose, - pasakė Keliusas. - Dabar reikia gaudyti 
kitas. 

Sulig šiais žodžiais, paaiškinusiais Orilji, kas nutiko anksčiau, Keliu- 
sas grįžo į savo postą prieškambaryje, prieš tai paprašęs Šombergą 
pasikeisti sarbakaną į bilbokė. 

- Visai teisingai, - pasakė Šiko, - reikia kaitalioti malonumus. Aš, 
norėdamas pajvairinti savuosius, eisiu užsirašinėti į Lygą. 

Ir uždarė duris, palikęs jo aukštybės kompaniją, pasipildžiusią vargšu 
liutnistu. 


VIII 


Kaip karalius paskyrė Lygos vadą, ir tai nebuvo nei jo 
aukštybė Anžu ii Pr nei 
monsinjoras kunigaikštis de Gizas 


Didžiojo priėmimo valanda atėjo, arba, geriau pasakius, artinosi, nes 
nuo vidurdienio į Luvrą pradėjo plaukti Lygos vadovai, nariai ir šiaip 
smalsuoliai. 

Paryžius buvo sujudęs kaip ir išvakarėse, tik išvakarėse šventėje 
nedalyvavo šveicarai, o dabar jie buvo pagrindiniai veikėjai; taigi karto- 
jam, Paryžius, sujudęs kaip ir išvakarėse, nusiuntė į Luvrą Lygos atsto- 
vus, darbininkų cechus, eševenus?!, pašauktinius ir neišsenkamą srautą 
žioplių, kurie gausiai, aktyviai, smalsiai susirenka pažiūrėti į liaudį, kai 
ji ką nors susigalvoja, tarsi Paryžiuje būtų dvi liaudys, tarsi šiame 
dideliame mieste, pasaulio kopijoje, kiekvienas individas norėdamas 
galėtų susidvejinti ir viena pusė kažką darytų, o kita į ją žiūrėtų. 

Taigi aplink Luvrą susirinko didžiulė minia žmonių; bet dėl Luvro 
nereikėjo baimintis. 

Dar nebuvo atėję laikai, kai liaudies rūstybė nelyginant griausmas galėjo 
trenkti kartu su patrankomis į rūmų sienas ir nuversti jas šeimininkams ant 
galvų; tą dieną šveicarai, rugpjūčio 10 ir liepos 27 dienos šveičarų protėviai?, 
šypsojosi paryžiečių minioms, nors jos buvo ginkluotos, o paryžiečių minios 
šypsojosi šveicarams; liaudžiai dar nebuvo atėjęs laikas aplaistyti krauju 
karaliaus rūmų vestibiulius. | 

Vis dėlto nemanykite, kad spektaklis, nors ir ne toks niūrus, buvo 
visiškai neįdomus; priešingai, tą dieną labiau negu bet kada Luvre buvo 
į ką pažiūrėti. 

Karalius sėdėjo didžiojoje sosto salėje, apsuptas savo karininkų, 


2 Eševenai - viduramžių Prancūzijos miestų pareigūnai, vadovavę policijai, tvarkę visuo- 
meninius reikalus ir atlikinėję teisėjų funkcijas. 

21792 m. rugpjūčio 10 d. Didžiosios prancūzų revoliucijos metu buvo nuverstas karalius 
Liudvikas XVI, o 1830 m. liepos 27-29 dienomis, per Liepos revoliuciją, buvo nuverstas 
Karolis X, paskutinis Burbonų dinastijos atstovas. Abu kartus karaliaus rezidenciją Tiuilri 
rūmuose saugojo šveicarai. 

draugų, tarnų bei šeimos narių, ir laukė, kol pro jį praeis visi cechai ir, 
palikę savo vadovus rūmuose, užims vietas Luvro kiemuose ir po jo 
langais. 

Šitaip jis galėjo vienu kartu apmesti žvilgsniu ir kone suskaičiuoti 
visus krūvon susispietusius savo priešus, retsykiais patariamas Šiko, 
pasislėpusio už karaliaus krėslo, arba ženklu perspėjamas karalienės 
motinos, o tarpais krūpteldamas kartu su eiliniu Lygos nariu, nežinančiu 
paslapties ir todėl nekantraujančiu labiau už savo vadovus. Staiga į salę 
įėjo ponas de Monsoro. 

- Oho! - tarė Šiko. - Tu tik pažiūrėk, Henrikė. 

- Kur pažiūrėti? 

- Į savo vyriausiąjį medžioklės prievaizdą, velniai griebtų! Tikrai 
verta. Jis toks išbalęs ir taip apsitaškęs purvais, kad nusipelno tavo 
žvilgsnio. 

- Iš tiesų, - pasakė karalius, - tai jis. 

Henrikas davė ženklą ponui de Monsoro, ir vyriausiasis medžioklės 
prievaizdas priėjo artyn. 

- Kodėl jūs Luvre, pone? - paklausė Henrikas. - Aš maniau, jūs 
Vensane ir ruošiatės išbaidyti mums elnią. 

- Elnias tikrai buvo išbaidytas septintą valandą ryto, bet pamatęs, kad 
jau greit vidurdienis, o iš jūsų nėra jokios žinios, išsigandau, ar jums 
nenutiko kokia nelaimė, ir atšuoliavau čionai. 

- Šit kaip, - pasakė karalius. 

- Sire, - pasiteisino grafas, - aš neįvykdžiau savo pareigos tik dėl 
begalinio atsidavimo jums. 

- Taip, pone, - tarė karalius, - ir būkite tikras, kad aš jį vertinu. 

- Dabar, - padvejojęs toliau kalbėjo grafas, - jeigu jūsų didenybė 
reikalauja, kad grįžčiau į Vensaną, kai aš jau nusiraminau... 

- Ne, ne, pasilikite, mūsų vyriausiasis prievaizde, ta medžioklė 
tebuvo užgaida, kuri šovė mums į galvą ir vėl pradingo. Pasilikit, ir 
nenueikite toli, man reikia, kad aplinkui būtų ištikimi žmonės, o jūs pats 
ką tik priskyrėte save prie tų, kuriais galiu pasikliauti. 

Monsoro nusilenkė. 

- Kurjūsų didenybė geidautų, kad stovėčiau? - paklausė grafas. 

- Gal pusvalandžiui atiduotum jį man? - šmipštelėjo karaliui į ausį 
Šiko. 

- Kam? 

- Noriu truputėlį pakankinti. Na ką tau reiškia? Juk privalai man 
atsilyginti, kad privertei dalyvauti tokioje nuobodžioje ceremonijo- 
je, kokia, regis, čia vyks. 

- Gerai! Imk sau. 

- Aš turėjau garbės paklausti jūsų didenybę, kur man stovėti? - dar 
kartą pasiteiravo graias. 

- Aš maniau, kad atsakiau jums: „Kur norit“. Pavyzdžiui, už mano 
krėslo. Ten paprastai statau savo draugus. 

- Ateikite čia, mūsų vyriausiasis medžioklės prievaizde, - pakvietė 
Šiko, užleisdamas ponui de Monsoro dalį teritorijos, kurią buvo pasilikęs 
sau, - ir apsiuostykit aplink šituos šaunuolius. Šitą laimikį galima 
išbaidyti ir be šunų. Prisiekiu Dievo Motinos įsčiomis, ponas grafe, kokie 
kvapai! Štai čia eina, arba tikriau praėjo, batsiuviai. O štai odininkai. 
Tegu mane skradžiai! Mūsų vynausiasis medžioklės prievaizde, jeigu 
pamesite šitų pėdsaką, pareiškiu, kad atimsiu iš jūsų pareigas! 

Ponas de Monsoro dėjosi klausąs, arba veikiau klausėsi negirdėda- 
mas. 

Jis buvo apsėstas kažkokios minties ir dairėsi aplinkui su didžiuliu 
susirūpinimu, kuris neprasprūdo pro karaliaus akis, juoba kad ir Šiko 
atkreipė į jį Henriko dėmesį. 

- Ė, - tylutėliai pasakė jis karaliui, - ar tu žinai, kieno pėdomis dabar 
seka tavo vyriausiasis medžioklės prievaizdas? 

- Ne, o kieno? 

- Tavo brolio Anžu kunigaikščio. 

- Šiaip ar taip, jis nemato savo grobio, - nusijuokė Henrikas. 

- Ne, jis seka apgraibomis. Ar sutinki, kad Monsoro ir toliau nežinotų, 
kur jis? 

- Prisipažįstu, būčiau nieko prieš, kad jis nusektų netikrais pėdsakais. 

- Luktelėk truputėlį, - pasakė Šiko, - tuojau aš jį užvesiu ant kelio. 
Sako, kad vilkas atsiduoda lape. Čia jis ir apsigaus. Tik paklausk jį, kur 
grafienė. 

- Kam? 

- Paklausk, ir pats pamatysi. 

- Ponas grafe, - kreipėsi į Monsoro Henrikas, - o kur jūs padėjote ponią 
de Monsoro? Aš nematau jos tarp damų. 

Grafas sudrebėjo, tarsi jam į koją būtų įkandusi gyvatė. 

Šiko pasikasė nosies galiuką ir mirktelėjo karaliui. 

- Sire, - atsakė vyriausiasis medžioklės prievaizdas, - grafienė sirgu- 
liavo, Paryžiaus oras ją blogai veikė, todėl pasiprašiusi ir gavusi karalie- 
nės leidimą, šią naktį ji išvyko su savo tėvu, baronu de Meridoru. 

- Oį kokią Prancūzijos dalį ji iškeliavo? - paklausė karalius, džiaug- 
damasis proga nusigręžti, kol praeis odininkai. 

- Į Anžu, į savo tėviškę, sire. 

- Reikalas tas, - rimtai pasakė Šiko, - kad Paryžiaus oras netinka 
nėščioms moterims. Gravidis uxoribus Lutetia inclemens“. Patariu tau 
pasekti grafo pavyzdžiu ir taip pat kur nors išsiųsti karalienę, kai ji pastos. 

Monsoro išbalo ir piktai pažvelgė į Šiko, o šis.užsikėlęs alkūnę ant 
karaliaus krėslo, ranka pasirėmęs smakrą, dėjosi kuo atidžiausiai stebįs 
galionininkus, einančius iškart po odininkų. | 

- Kas jums sakė, ponas akiplėša, kad grafienė laukiasi? - sumurmėjo 
Monsoro. 

- Oargi ne? - nustebo Šiko. - Mano galva, tvirtinti priešingai būtų dar 
didesnis akiplėšiškumas. 

- Ji nesilaukia, pone. 

- Va tai tau, - tarė Šiko. - Ar tu girdi, Henrikai? Tavo vyriausiasis 
medžioklės prievaizdas, atrodo, padarė tokią pat klaidą kaip ir tu: jis 
užmiršo sumesti krūvon Šartro Dievo Motinos marškinius. 

Monsoro sugniaužė kumščius ir nurijo pyktį, metęs į Šiko grėsmingą, 
neapykantos kupiną žvilgsnį, o Šiko, užuot atsakęs, užsitraukė ant akių 
skrybėlę ir ėmė žaisti ilga plona nelyginant gyvatė plunksna. 

Grafas suprato, kad dabar ne laikas suvedinėti sąskaitas, ir krestelėjo 
galvą, tarsi norėdamas nuginti kaktą temdantį debesį. 

Šiko taip pat pralinksmėjo ir rūsčią išraišką pakeitė šypsena. 

- Vargšė grafienė, - vėl pradėjo jis, - kelyje ji numirs iš nuobodulio. 

- Aš sakiau karaliui, - tarė Monsoro, - kad ji keliauja su tėvu. 

- Na, žinoma, aš neprieštarauju, keliauti su tėvu - garbinga, tačiau 
anaiptol! nelinksma, ir jeigu kelyje niekas neprablaškytų, tik tas kilnusis 
baronas... Bet, laimei... 

- Kas? - sukluso grafas. 

- Kas „kas“? - paklausė Šiko. 

- Ką reiškia „laimei“? 

- Ak, ponas grafe, juk tai elipsė. 

Grafas patraukė pečiais. 

- Leiskite atsiprašyti, mūsų vyriausiasis medžioklės prievaizde. 
Klausiamoji forma, kurią jūs ką tik pavartojote, vadinasi elipsė. Paklaus- 
kite Henriką, jis filologas. 

- Taip, - sutiko Henrikas, - bet ką reiškia tavo prieveiksmis? 

- Koks prieveiksmis? 


2 Liutecija žiauri nėščioms žmonoms (/ot.). Liutecija - senovinis Paryžiaus pavadinimas. 

- Laimei. | 

- Laimei - reiškia laimei. „Laimei“ aš pasakiau žavėdamasis Dievo 
gerumu, laimei, šią valandą kelyje yra vienas iš mūsų draugų, netgi 
vienas didžiausių pokštininkų, ir jeigu jis susitiks grafienę, būtinai ją 
pralinksmins. O kadangi mūsų draugai vyksta tuo pat keliu, - nerūpestin- 
gai pridūrė Šiko, - jie tikriausiai ją susitiks. O, aš juos iš čia matau. O tu, 
Henrikai? Juk tavo laki vaizduotė.Ar matai, kaip jie mūdrauja gražiame 
žaliame kelyje ir pasakoja grafienei penkiasdešimt smagių istorijų, o ta 
miela dama nuo jų net leipsta iš juoko. 

Antras durklas, dar aštresnis už pirmąjį, įsmigo vyriausiajam medžio- 
klės prievaizdui į krūtinę. 

Bet nebuvo kaip duoti valios jausmams; šalimais sėdėjo karalius, ir 
bent jau šią valandėlę jis buvo Šiko sąjungininkas, todėl Monsoro 
apsimetė meilus, nors ir neįstengė nuslėpti pastangų, kurių jam prireikė 
savo įtūžiui sutramdyti. 

- Šit kaip! Kažkas iš jūsų draugų keliauja į Anžu? - paklausė jis, 
žvilgsniu ir balsu glostydamas Šiko. 

- Galėtumėt sakyti „kažkas iš mūsų draugų“, ponas grafe, nes tai 
veikiau jūsų draugai negu mano. 

- Jūs mane stebinat, pone Šiko, - atsakė grafas, - aš neturiu nieko, 

- Gerai, slapukaukite. 

- Pniesiekiu jums. 

- Turite pakankamai, ponas grafe, ir tie draugai jums tokie brangūs, 
kad neseniai iš įpročio - nes puikiai žinote juos esant kelyje į Anžu - taigi 
neseniai mačiau jus iš įpročio dairantis minioje ir, aišku, veltui. 
 - Aš dainiausi? - sušuko grafas. - Jūs pastebėjot?.. 

- Taip, jūs, labiausiai išblyškęs iš visų buvusių, esamų ir būsimų 
vyriausiųjų medžioklės prievaizdų, pradedant Nemrodu ir baigiant jūsų 
pirmtaku ponu d'Otforu. 

- Pone Šiko! 

- Kartoju, labiausiai išblyškęs. Veritas veritaium““. Tai barbarizmas, 
nes teisybė tėra viena, o jeigu jų būtų dvi, bent viena jau nebūtų teisybė. 
Bet jūs ne filologas, brangus pone Ezavai?. 

- Ne, pone, aš ne filologas, todėl prašyčiau jus grįžti tiesiai prie tų 


24 Didžiausia teisybė (lot). 
> Ezavas - Biblijos „Pradžios knygoje“ rašoma, kad Izaoko ir Rebekos sūnus, Jokūbo brolis 
dvynys Ezavas buvo žiaurus ir narsus žvėrių medžiotojas. 

draugų, kuriuos ką tik minėjote, ir teiktis, jeigu tik nežabota jūsų fantazija 
leis, teiktis pasakyti tikrus tų draugų vardus. 

- Ė, jūs kartojate vis tą patį. Ieškokite, ponas vyriausiasis medžioklės 
prievaizde, priesiekiu Kristaus kančia, ieškokite. Baidyti žvėris - jūsų 
amatas, tai gali paliudyti tas nelaimingas elnias, kurį šįryt prikėlėte, jis 
turbūt iš jūsų šito nesitikėjo. Jeigu jums kas sutrukdytų miegoti, ar 
būtumėt patenkintas? 

Monsoro akys su baime perbėgo Henriko dvariškiais. 

- Negali būti! - suriko jis, pamatęs tuščią vietą šalia karaliaus. . 

- Nagi! - paragino Šiko. 

- Ponas Anžu kunigaikštis? - sušuko vyriausiasis medžioklės prie- 
vaizdas. | 

- Paimk, paimk jį! - siundė gaskonas. - Žvėris surastas. 

- Arjis išvyko šiandien? Jis išvyko šiandien, - atsakė Šiko, - o gal 
ir vakar vakare. Jūs ne fililogas, pone. Paklauskite karalių. Kada, tikriau 
kuriuo metu dingo tavo brolis, Henrikė? 

- Šią naktį, - atsakė karalius. 

- Išvyko, kunigaikštis išvyko, - išblyškęs, drebantis murmėjo Monso- 
ro. - Ak, Dieve mano, Dieve! Ką jūs man pasakėte sire! 

- Aš nesakau, tarė karalius, - kad mano brolis išvyko, aš tik sakau, kad 
šią naktį jis dingo ir jo geriausi draugai nežino, kur jis. 

- O! - piktai sušuko grafas. - Jei būčiau pagalvojęs! 

- Na ir ką būtumėt padaręs? Be to, kokia čia bėda, jei jis ir pasakys 
keletą komplimentų poniai de Monsoro. Mūsų draugas Pranciškus la- 
biausiai iš visos šeimos mėgsta lakstyti paskui sijonus. Jis tai darė už 
karalių Karolį IX, kol tas buvo gyvas, o dabar - už karalių Henriką III, 
kuriam nėra kada lakstyti paskui sijonus, nes turi kitų rūpesčių. Velniai 
griebtų, visai neblogai, kad dvare yra princas, įkūnijantis prancūzišką 
dvasią. 

- Išvyko, kunigaikštisišvyko! - pakartojo Monsoro. - Arjūs tuo tikras, 
pone? 

- Ojūs? - paklausė Šiko. 

Vyriausiasis medžioklės prievaizdas dar kartą atsisuko į tą vietą, kur 
paprastai šalia savo brolio sėdėdavo kunigaikštis, bet ji tebebuvo tuščia. 

- Aš žuvęs, - sumurmėjo jis ir buvo bepuoląs bėgti, bet Šiko sučiupo 
jį už rankos. 

- Nusiraminkit pagaliau, po paraliais! Jūs visąlaik sukaliojatės, o 
karaliui nuo to širdis pyksta. Tegu mane skradžiai! Norėčiau būti jūsų 
žmonos vietoje jau vien dėl to, kad visą dieną matyčiau dvinosį princą ir 

klausyčiausi pono Orilji, kuris groja liutnia kaip velionis Orfėjas. Kaip 
jūsų Žmonai pasisekė, kaip pasisekė! 

Monsoro sudrebėjo iš pykčio. 

- Ramiau, ponas vyriausiasis medžioklės prievaizde, - tarė Šiko, - 
sutramdykit bent kiek savo džiaugsmą, posėdis prasideda. Nepadoru 
šitaip rodyti savo jausmus. Klausykitės karaliaus kalbos. 

Vyriausiasis medžioklės prievaizdas norom nenorom gavo likti savo 
vietoje, nes Luvro salė pamažu prisipildė žmonių. Taigi jis sustingo šiai 
ceremonijai tinkama poza. 

Visi užėmė savo vietas; ką tik įėjęs ponas de Gizas priklaupė prieš 
karalių ir taip pat nesusilaikė su nuostaba ir nerimu nepažvelgęs į tuščią 
Anžu kunigaikščio krėslą. 

Karalius atsistojo. Heroldai pakvietė laikytis tylos. 


IX 


Karalius paskiria Lygos vadą, bet juo netampa nei jo 
aukštybė Anžu kunigaikštis, nei monsinjoras 
kunigaikštis de Gizas 


- Ponai, - gilioje tyloje prabilo karalius, įsitikinęs, kad d' Epernonas, 
Šombergas, Možironas ir Keliusas, kuriuos poste pakeitė dešimt šveica- 
rų, atėjo čiair sustojo užjo, - ponai, karalius, užimantis vietą tarp dangaus 
ir žemės, jei galima taip pasakyti, vienodai girdi balsus, sklindančius iš 
aukštai, ir balsus, sklindančius iš žemai, kitaip tariant, girdi, ko reikalauja 
Dievas ir ko reikalauja jo liaudis. Sutelkti į vieną sąjungą visą galią ir 
ginti katalikų tikėjimą - reiškia duoti garantiją visiems mano valdiniams, 
ir aš puikiai tai suprantu. Todėl man patinka mano pusbrolio de Gizo 
patarimas. Taigi skelbiu šventąją Lygą teisėta ir įkurta, o kadangi tokiam 
didžiuliam kūnui reikia geros ir protingos galvos, kadangi Lygos vadas 
privalo remti Bažnyčią, būti vienasištikimiausių jos sūnųirtą ištikimybę 
turi skatinti pati jo natūra bei pareigos, aš pasirinkau krikščionį princą ir 
skelbiu, kad nuo šiol Lygos vadu bus... 

Henrikas tyčia padarė pauzę. 

Niekas nė nekrustelėjo, galėjai girdėti musę skrendant. 

Henrikas pakartojo: 

- Skelbiu, kad Lygos vadu bus Henrikas de Valua, Prancūzijos ir 
Lenkijos karalius. 

Šiuos žodžius Henrikas ištarė truputį teatrališkai ir garsiai, norėda- 
mas pabrėžti savo pergalę ir pradžiuginti draugus, pasiruošusius šūks- 
mais išreikšti savo entuziazmą, taip pat galutinai sutriuškinti lygistus, 
kurie dusliai murmėjo, rodydami nepasitenkinimą, nuostabą ir siaubą. 

Kunigaikštis de Gizas buvo tiesiog priblokštas. Jam per kaktą ritosi 
stambūs prakaito lašai; jis persimetė žvilgsniu su Majeno kunigaikščiu ir 
savo broliu kardinolu, kurie stovėjo su dviem būriais Lygos vadovų, 
vienas jam iš dešinės, kitas - iš kairės. 

Monsoro, labiau negu bet kada stebėdamasis Anžu kunigaikščio 
dingimu, ėmė pamažu rimti, prisiminęs Henriko III žodžius. 

Iš tikrųjų kunigaikštis galėjo prapulti ir niekur neišvykdamas. 

Kardinolas neskubėdamas atsiskyrė nuo būrio, kuriame stovėjo, ir 
nusiyrė arčiau prie brolio. 

- Pranciškau, - šnipštelėjo kardinolas jam į ausį, - arba aš klystu, arba 
mums čia jau nebesaugu. Greičiau einam, nes liaudis pilna keistybių: 
vakar ji neapkentė karaliaus, o šiandien keletui dienų gali paversti jį 
stabu. 

- Gerai, - sutiko Majeno kunigaikštis, - eime. Palaukite šičia brolio, 
o aš paruošiu kelią trauktis. 

- Eikite. 

Tada karalius pirmasis pasirašė aktą, kuris gulėjo ant stalo iriš anksto 
buvo paruoštas pono de Morviljė, vienintelio žmogaus, be karalienės 
motinos, žinojusio paslapų; paskui pašiepiamu tonu, kurio pasitaikius 
progai taip vykusiai griebdavosi, sniaukrodamas kreipėsi į poną de Gizą: 

- Pasirašykite ir jūs, mano brangusis pusbroli. 

Ir perdavė jam plunksną. 

Paskui piršto galu parodė, kurioje vietoje pasirašyti. 

- Štai čia, - tarė jis, - po manęs. Dabar perduokite ponui kardinolui ir 
ponui Majeno kunigaikščiui. 

Bet Majeno kunigaikštis buvo jau laiptų apačioje, o kardinolas 
kitame kambaryje. 

Karalius pastebėjo, kad jų nėra. 

- Tuomet perduokite vyriausiajam medžioklės prievaizdui, - tarė jis. 

Kunigaikštis pasirašė, perdavė plunksną vyriausiajam medžioklės 
prievaizdui ir norėjo eiti sau. 

- Palaukite, - paliepė karalius. 

Tuo metu, kai Keliusas pašaipiu veidu ėmė plunksną iš pono de 
Monsoro rankų, ir ne tik susirinkusi aukštuomenė, bet ir visi šiam 
svarbiam įvykiui sukurtų cechų vadovai skubėjo pasirašyti po karalium 

arba į atskirus lapus, o šiuos turėjo pratęsti knygos, kur vakar 
kiekvienas - didelis ir mažas, kilmingasis ir prasčiokas - galėjo įrašyti 
pilną savo vardą, taigi tuo metu karalius tarė kunigaikščiui de Gizui: 

- Pusbroli, man regis, jūs buvote sumanęs sudaryti stiprią armiją iš 
visų Lygos pajėgų sostinei ginti? Armija sudaryta, ir sudaryta kaip 
reikiant, nes įprastinis paryžiečių karvedys - karalius. 

- Be abejo, sire, - atsakė kunigaikštis, gerai nesuprasdamas, kur jis 
suka. 

- Bet aš neužmirštu, - toliau kalbėjo karalius, - turįs dar vieną armiją, 
kuriai reikia vadovauti, ir vadovo pareigos teisėtai priklauso pirmajam 
karalystės karo vyrui. Taigi kol aš vadovausiu Lygai, jūs keliaukite 
vadovauti armijai, pusbroli. 

- Kada turiu išvykti? - paklausė kunigaikštis. 

- Tuojau pat, - atsakė karalius. 

- Henrikai, Henrikai! - riktelėjo Šiko, kuriam tik etiketas neleido pulti 
prie karaliaus ir nutildyti jį per pusę žodžio, kaip kad norėjo. 

Tačiau karalius jo neišgirdo, o jei ir išgirdo, tai nesuprato, todėl Šiko, 
laikydamas rankose milžinišką plunksną, mandagiai ėmė skintis kelią 
prie karaliaus, kol atsidūrė šalimais. 

- Ar nenutilsi pagaliau, neregėtas kvaily, - šnipštelėjo jis Henrikui. 

Bet buvo jau per vėlu. 

Karalius, kaip matėme, jau buvo paskelbęs kunigaikščiui de Gizui 
apiejo paskyrimą ir, nekreipdamas dėmesio į gaskono gestusir grimasas, 
įteikinėjo jam iš anksto pasirašytą patentą. 

Kunigaikštis de Gizas paėmė jį ir išėjo. 

Kardinolas laukė jo prie salės durų, o kunigaikštis de Majenas laukė 
jų abiejų prie Luvro vartų. 

Negaišdami nė akimirkos, jie šoko ant arklių ir mažiau nei po 
dešimties minučių jau buvo už Paryžiaus. 

Kiti susirinkimo dalyviai irgi pamažėliais išsiskirstė. Vieni šaukė: 
„Tegyvuoja karalius!“, kiti: „Tegyvuoja Lyga!“ 

- Kad ir kaip ten būtų, - nusijuokė Henrikas, - aš išsprendžiau sunkų 
uždavinį. 

- O taip! - sumurmėjo Šiko. - Tu didis matematikas, kurgi ne! 

- Be abejo, - patvirtino karalius, - privertęs tuos sukčius šaukti du 
priešingus šūkius, aš pasiekiau, kad jie šauktų vieną ir tą patį. 

- Sta bene!“ - pasakė karalienė motina, spausdama Henrikui ranką. 


26 Gerai! (It). 

- Tikėk, bet ne per daug, - patarė gaskonas. - Ji siunta, nes šis smūgis 
kone į miltus sumalė jos Gizus. 

- O! Sire, sire, - ėmė šaukti favoritai, su triukšmu puldami prie 
karaliaus, - kaip puikiai jūs čia sugalvojote! 

- Jie įsivaizduoja, kad pinigai jiems ims lyti kaip dangiškoji mana, - 
šnipštelėjo Šiko į kitą karaliaus ausį. 

Henrikas triumfuodamas nuėjo į savo kambarius; karalių lydinčiame 
korteže Šiko vaidino antikinio peikėjo rolę ir persekiojo savo šeimininką 
nepaliaujamais priekaištais. 

Gaskono užsispyrimas priminti šios dienos pusdieviui, kad jis viso 
labo žmogus, taip nustebino karalių, jog jis išsisiuntė savo draugus ir liko 
su juokdariu vienas. | 

- Ar žinote, - tarė Henrikas, atsisukdamas į gaskoną, - kadjūs niekada 
nebūnat patenkintas, metre Šiko, ir tai pradeda varginti! Po velnių! Aš 
reikalauju iš jūsų ne pataikavimo, o tik sveiko proto. 

- Tavo teisybė, Henrikai, - atsakė Šiko, - nesjo tau labiausiai ir trūksta. 

- Šiaip ar taip, sutik, kad smūgis buvo taiklus. 

- Kaip tik su tuo aš ir nenoriu sutikti. 

- Aha! Tu pavyduliauji, ponas Prancūzijos karaliau! 

- Aš? Gink Dieve! Pavyduliauti būčiau pasirinkęs ką nors vertesnį. 

- Prisiekiu Kristaus kančia! Ponas kritike!.. 

- Kokia pašėlusi savimeilė! 

- Klausyk, Lygos karalius aš ar ne? 

- Žinoma, tu Lygos karalius, šito nenuginčysi. Bet... 

- Kas? 

- Bet tu daugiau nebe Prancūzijos karalius. 

- Tai kas gi tada Prancūzijos karalius? 

- Visi, tik ne tu, Henrikai, o pirmiausia tavo brolis. 

- Mano brolis? Apie ką tu kalbi? 

- Apie poną Anžu kunigaikštį, po velnių! 

- Kurį aš laikau areštuotą? 

- Taip, nors jis ir areštuotas, bet įšventintas į karalius, o tu ne. 

- Kas jį įšventino? 

- Kardinolas de Gizas. Iš tiesų, Henrikai, patariu tau susirūpinti savo 
policija. Paryžiuje, pačioje Šventos Genovaitės bažnyčioje, dalyvaujant 
trisdešimt trims asmenims, įšventinamas karalius, o tu nieko nežinai. 

- Na, o tu šitai žinojai? 

- Aišku, Žinojau. 

- Iš kur tu galėjai Žinoti, jeigu aš nežinojau? 

- Cha! Nes tavo policija - ponas de Moniljė, 6 mano - aš pats. 

Karalius suraukė antakius. 

- Mes jau turime Prancūzijos karalių, neskaitant Henriko de Valua, 
tai - Pranciškus iš Anžu, be to, yra ir dar vienas... kaip jis... - pasakė Šiko, 
tarsi stengdamasis prisiminti, - yra dar kunigaikštis de Gizas. 

- Kunigaikštis de Gizas? 

- Kunigaikštis de Gizas, Henrikas de Gizas, Henrikas Randuotis. 
Taigi kartoju, yra dar kunigaikštis de Gizas. 

- Iš tiesų, nieko sau karalius, juk aš jį ištrėmiau, išsiunčiau į armiją. 

- Nair kas? Argi tu nebuvai ištremtas į Lenkiją, argi nuo La Šaritė ne 
arčiau iki Luvro kaip nuo Krokuvos iki Paryžiaus? Tai va! Žinoma, tu jį 
išsiuntei į armiją. Koks taiklus smūgis, koks apsukrus žingsnis! Tu jį 
išsiuntei į armiją, vadinasi, davei jo žinion trisdešimt tūkstančių vyrų. 
Prisiekiu Dievo Motinos įsčiomis! Tu jam davei armiją, ir kokią armiją! 
Tikrą!.. Tai ne tavoji Lygos armija... Ne, ne... Miestiečių armija gera tik 
Henrikui de Valua, minjonų karaliui. Henrikui de Gizui reikia kareivių 
armijos, ir kokių kareivių! Ištvermingų, užsigrūdinusių, uosčiusių para- 
ko, galinčių sunaikinti dvidešimt Lygos armijų. Taigi, jei Henrikas de 
Gizas, faktiškai Prancūzijos karalius, susimanys vieną dieną pasisavinti 
ir karaliaus vardą, jam tereikės atgręžti savo trimitininkus sostinės pusėn 
1rįsakyti: „Pirmyn! Vienu kąsniu prarykime Paryžių kartu su Henriku de 
Valua ir Luvru“. Ir tie nenaudėliai tai padarys, aš juos pažįstu. 

- Savo argumentuose jūs užmiršote paminėti vieną dalyką, mano 
žymusis politike, - pasakė Henrikas. 

- Prakeikimas! Visko gali būti, ypač jei užmirštu ketvirtąjį karalių. 

- Ne, jūs užmirštate, - su didžiausia panieka tarė karalius, - kad norint 
valdyti Prancūziją, kaip ją valdo ir nešioja karūną vienas iš Valua, reikia 
atsigręžti atgal ir suskaičiuoti savo protėvius. Dar suprantu, kai tokia 
mintis kyla Anžu kunigaikščiui, jo giminė gali pretenduoti į sostą. 
Mudviejų tie patys protėviai, mes galime kovoti ir varžytis tarpusavyje, 
mus skiria pirmagimystės teisė, štai ir viskas. Bet ponas de Gizas... Eikit 
sau, metre Šiko, verčiau pastudijuokit heraldiką, drauguži, ir tada pasa- 
kysite, ar Prancūzijos lelijoš ne iš geresnių namų negu Lotaringijos 
strazdai. 

- Ėhė! - šūktelėjo Šiko. - Čia ir slypi klaida, Henrikai. 

- Kokia klaida, kur? 

- Aišku, klaida. Ponas de Gizas iš geresnių namų, negu tu manai. 

- Tai gal jis iš geresnių namų negu aš? - nusišypsojo Henrikas. 

- Be „gal“, mano mažasis Hennikė. 

- Jūs kvailys, pone Šiko. 

- Tokios mano pareigos, po velnių! 

- Aš sakau, kad jūs tikras kvailys, tokius riša. Pasimokykit skaityti, 
drauguži. 

- Tai va, Henrikai, - tarė Šiko, - tu moki skaityti, tau nereikia grįžti į 
mokyklą kaip man, tad imk ir pasiskaityk štai šitą. 

Ir Šiko išsitraukė iš užančio pergamentą su Nikola Davido sudaryta 
mums pažįstama genealogija, ta pačia, kuri buvo pargabentaiš Avinjono, 
patvirtinta popiežiaus ir kildino Henriką de Gizą iš Karolio Didžiojo. 

Vos užmetęs akį į pergamentą ir šalia legato parašo išvydęs švento 
Petro antspaudą, Henrikas išbalo. 

-Kątuapiettai pasakysi, Henrikai? - paklausė Šiko. - Mūsų lelijas šiek 
tiek aplenkė, a? Prisiekiu Kristaus kančia! Atrodo, strazdai įsigeidė 
pakilti taip aukštai kaip Cezario erelis. Saugokis jų, mano sūnau! 

- Bet kaip tu gavai šitą genealogiją? 

- Kad aš rūpinčiausi tokiais dalykais? Ji pati pas mane atėjo. 

- O kurji buvo prieš ateidama pas tave? 

- Po vieno advokato pagalve. 

- Kuo tas advokatas vardu? 

- Metras Nikola Davidas. 

- Kurjis buvo? 

- Lione. 

- O kas ją ištraukė iš po advokato pagalvės Lione? 

- Vienas iš mano gerų draugų. 

- Ką tas draugas veikia? 

- Sako pamokslus. 

- Vadinasi, jis vienuolis. 

- Tikrai. 

- Ir jo pavardė?.. 

- Goranilo. 

- Kaip? - sušuko Henrikas. - Tas pats šlykštus lygistas, kuris pasakė 
kurstomąją kalbą Šventos Genovaitės bažnyčioje ir vakar Paryžiaus 
gatvėse mane įžeidė? 

- Ar atsimeni istoriją apie Brutą, jis irgi dėjosi bepročiu... 

- Tai tas tavo vienuolis - įžvalgus politikas? 

- Ar esat girdėjęs apie poną Makiavelį?', Florencijos respublikos 
sekretorių? Jūsų senelė buvo jo mokinė. 

- Vadinasi, jis išgavo iš advokato pergamentą? 

- Taip, tikrai išgavo, jėga išplėšė. 

- Iš Nikola Davido, to dvikovininko? 

- Iš Nikola Davido, to dvikovininko. 

- Tai tas tavo vienuolis narsus? 

- Kaip Bajardas?*! 

- Ir padaręs tokį žygdarbį, jis dar neatėjo pas mane pasiimti atlygio? 

- Jis nuolankiai grįžo į savo vienuolyną ir tenori vieno dalyko: kad visi 
užmirštų, jog jis iš ten buvo išėjęs. 

- Tai jis kuklus? 

- Kaip šventas Krepenas. 

- Bajoro garbės žodis, Šiko, tavo vienuolis gaus pačią pirmą atsilais- 
vinusią abatiją, - pažadėjo karalius. 

- Dėkoju už jį, Henrikai. 

Paskui pats sau sumurmėjo: 

- Garbės žodis! Jis atsidūrė tarp Majeno ir Valua. Tarp virvės ir šiltos 
vietelės. Ar jis bus pakartas? Ar taps abatu? Niekas negali šito pasakyti. 
Šiaip ar taip, jei jis dar miega, tai turbūt dabar sapnuoja keistus sapnus. 


X 
Eteoklis ir Polineikas?? 


Lygos diena ėjo į pabaigą, kupiua tokio pat tiukšmo irblizgesio, kaip 
ir buvo prasidėjusi. 
Karaliaus draugai džiūgavo; Lygos pamokslininkai rengėsi kano- 


*/ Nikolas di Bernardas Makiavelis (1469-1527) - italų politinis veikėjas, istorikas ir 
rašytojas. Politinė Makiavelio teorija skelbė, kad tikslo reikia siekti bet kokiomis priemo- 
nėmis, net papirkinėjimu ir žmogžudystėmis. Makiavelizmas reiškia politiką, kuriai 
nesvarbu moralės normos. 

Pjeras diu Terajis, senjoras de Bajardas (1476-1524) - prancūzų karvedys, už drąsą ir 
sąžiningumą pramintas „bebaimiu, nepriekaištingu riteriu“. Bajardas atliko daug žygdar- 
bių karuose su italais (vienas gynė tiltą per Gariljano upę nuc dviejų šimtų ispanų raitelių), 

pasižymėjo mūšyje prie Marinjano. Jo vardas tapo narsumo, garbės ir ištikimybės simboliu. 
> Tebų karaliaus Edipo sūnūs. Išviję tėvą, broliai susitarė valdyti miestą paeiliui, bet 
Eteoklis pažeidė susitarimą. Tada Polineikas, padedamas Argų karaliaus Adrasto, pakilo 
į Žygį prieš Tebus. Brolžudiškoje dvikovoje Eteoklis ir Polineikas nužudė vienas kitą. Jų 
vardai įkūnija mirtiną brolių nesantaiką. 

66 


nizuoti brolį Henriką ir kalbėjo, kaip kažkada apie šventą Mauricijų, apie 
didelius Valua žygdarbius, kuriuos jis atliko savo šaunioje jaunystėje. 

Favoritai sakė: „Pagaliau liūtas atbudo“. 

Lygistai sakė: „Pagaliau lapė pajuto spąstus“. 

Kadangi pagrindinis prancūzų charakterio bruožas - savimeilė ir 
prancūzai nepakenčia kvailesnių už save vadų, net patys sąmokslininkai 
žavėjosi karalium, kuris juos pergudravo. 

Tiesa, svarbiausi iš jų pasislėpė. 

Trys Lotaringijos princai, kaip matėme, strimagalviais išlėkė iš 
Paryžiaus, o pagrindinis jų agentas ponas de Monsoro ruošėsi palikti 
Luvrą ir vytis Anžu kunigaikštį. 

Bet tą akimirką, kai jis kėlė koją per slenkstį, jį sustabdė Šiko. 

Rūmuose jau nebebuvė lygistų, ir gaskonas nebijojo dėl karaliaus. 

- Kur jūs taip skubate, ponas vyriausiasis medžioklės prievaizde? - 
paklausė jis. 

- Pas jo aukštybę, - trumpai atsakė grafas. 

- Pas jo aukštybę? 

- Taip, aš nerimauju dėl monsinjoro. Mes gyvename ne tokiais 
laikais, kad princas galėtų leistis į kelią be geros apsaugos. 

- O! Bet mūsiškis toks narsus, - pasakė Šiko, - tiesiog bebaimis. 

Vyriausiasis medžioklės prievaizdas pažiūrėjo į gaskoną. 

- Kad ir kaip ten būtų, - pasakė jis, - jeigu jūs nerimaujate, tai aš dar 
labiau. 

- Dėl ko? 

- Vis dar dėl jo aukštybės. 

- Kodėl? 

- Ar negirdėjot, kas kalbama? 

- Kalbama, kad jis išvyko, ar ne? - paklausė grafas. 

- Kalbama, kad jis mirė, - vos girdimai sušnibždėjo pašnekovui į ausį 
gaskonas. | 

- Šit kaip? -.sušuko Monsoro su nuostaba, kurioje buvo justi ir 
džiaugsmas. - Juk jūs sakėte, kad jis kelyje. 

- Po galais! Mane tuogtikino. Aštoks lengvatikis, tikiu viskuo, ką man 
sako, bet dabar, žinote, turiu pagrindo manyti, kad vargšas princas, jeigu 
jis ir kelyje, tai į aną pasaulį. 

- Klausykite, kas jums pakišo tokią niūrią mintį? 

- Vakar jis grįžo į Luvrą, ar ne? 

- Žinoma, aš grįžau kartu su juo. 

- Tai va, niekas nematė jo iš ten išeinant. 

- Iš Luvro? 

- Taip. 

- O kur Onilji? 

- Dingo! 

- Ojo žmonės? 

- Dingo! Dingo! Dingo! 

- Jūs juokaujat, tiesa, pone Šiko? - paklausė vyriausiasis medžioklės 
prievaizdas. 

- Paklauskite! 

- Ko? 

- Karaliaus. L 

- Karaliaus neklausiama. 

- Ką jūs! Tik svarbu, kaip tai daroma. 

- Klausykite, - tarė grafas, - aš negaliu gyventi tokiose abejonėse. 

Ir palikęs juokdarį, arba tikriau pirma jo, nužingsniavo karaliaus 
kabineto link. 

Karalius ką tik buvo išėjęs. 

- Kur karalius? - pasiteiravo vyriausiasis medžioklės prievaizdas. - 
Aš turiu jam atsiskaityti už keletą įsakymų, kuriuos jis man buvo davęs. 

- Pas poną Anžu kunigaikštį, - atsakė tas, į kurį grafas buvo kreipęsis. 

- Pas poną Anžu kunigaikštį? - tarė grafas gaskonui. - Vadinasi, 
princas gyvas? 

- Hm! - numykė Šiko. - Mano galva, dabar jis vis tiek kaip numirėlis. 

Vyriausiasis medžioklės prievaizdas visai susipainiojo, bet dabar vis 
labiau tikėjo, kad Anžu kunigaikštis nebuvo išėjęs iš Luvro. 

Kai kokie nugirsti gandai, tarnų lakstymas rodė, kad jis samprotauja 
teisingai. 

Nežinodamas tikrų priežasčių, kodėl princas nedalyvavo susirinki- 
me, grafas be galo stebėjosi, kad lemiamu momentu jo nebuvo. 

Karalius iš tiesų nuėjo pas Anžu kunigaikštį; bet nors vyriausiasis 
medžioklės prievaizdas ir labai norėjo sužinoti, kas nutiko princui, 
negalėjo įsigauti į jo kambarius ir turėjo laukti naujienų koridoriuje. 

Mesjau sakėme, kad keturi minjonai dalyvavo ceremonijoje, nes juos 
pakeitė šveicarai; bet vos tik ji baigėsi, jaunuoliai, nepaisydami sargybo- 
je kamuojančio nuobodulio, mat noras pranešti jo aukštybei nemalonią 
žinią apie karaliaus triumfą buvo stipresnis už nuobodulį, atėjo į savo 

postus: Šombergas ir d'Epernonas - svetainėje, o Možironas su 
Keliusu - tiesiog jo aukštybės miegamajame. 

Pranciškus taip pat mirtinai nuobodžiavo, vadavosi tuo siaubingu 
nuoboduliu, kurį dar aitrino nerimas, ir reikia pasakyti, tų ponų kalbos 
buvo anaiptol ne tokios, kad jį išblaškytų. 

- Žinai, - tarė Keliusas Možironui, esančiam kitame kambario gale, 
tarsi princo čia nė nebūtų buvę, - žinai, Možironai, aš tik prieš valandą 
pradėjau vertinti mūsų draugą Valua. Jis iš tikrųjų didis politikas. 

- Ką nori tuo pasakyti? - paklausė Možironas, patogiai atsidrėbęs 
šezlonge. 

- Karalius garsiai prabilo apie sąmokslą, vadinasi, iki tol slėpė apie jį 
žinąs, o jeigu slėpė, vadinasi, bijojo, o jei jau prabilo garsiai, vadinasi, 
nebebijo. 

- Logiška, - atsakė Možironas. 

- Jeigu jis jo nebebijo, vadinasi, nubaus sąmokslininkus. Juk pažįsti 
Valua: jį, aišku, puošia daug dorybių, bet toje vietoje, kur turi būti 
gailestingumas, - tamsu. 

- Sutinku. 

- Jeigu jis nubaus minėtus sąmokslininkus, surengs jiems teismą, 
jeigu surengs teismą, galėsime be vargo pasigėrėti antru „Ambuazo 
bylos“*? spektakliu. 

- Gražus reginys, prisiekiu Kristaus krauju! 

- Taip, ir mums iš anksto bus paliktos vietos, jeigu tik... 

- Kas „jeigu tik“? 

- Jeigu tik... Šitai irgi įmanoma... jeigu tik nebus atsisakyta juridinių 
formalumų dėl kaltinamųjų padėties ir viskas nebus sutvarkyta užuždarų 
durų, kaip sakoma... 

- Mano irgi tokia nuomonė, - tarė Možironas, - šitaip paprastai 
tvarkomi šeimyniniai reikalai, o šitas sąmokslas - grynai šeimos reikalas. 

Orilji su nerimu pažvelgė į princą. 

- Žinau tik viena, - pasakė Možironas, - karaliaus vietoje aš, garbės 
žodis, negailėčiau kilmingų galvų, nes jos, tiesą sakant, dvigubai kaltes- 
nės už kitas, kad įsipainiojo į sąmokslą. Tie ponai mano galį rengti bet 
kokius sąmokslus. Todėl ir nuleisčiau kraują vienam arba dviem, vienam 
tai jau būtinai, kaip kažin ką. O paskui paskandinčiau visas smulkias 


9 Turimas galvoje nepavykęs hugenotų mėginimas paimti į nelaisvę karalių Pranciškų I 
Ambuazo mieste 1560 m. kovo mėnesį. 

žuvis. Prie Nelio Sena gili, ir prisiekiu, karaliaus vietoje aš neatsispirčiau 
pagundai. 

- Tokiam atvejui, - tarė Keliusas, - aš manau, neblogai būtų atgaivinti 
garsiąją bausmę maiše. 

- O kas tai buvo? - pasiteiravo Možironas. 

- Karaliaus pramanas, atsiradęs maždaug tūkstantis trys šimtai pen- 
kiasdešimtais metais. Esmė tokia: žmogų įkišdavo į maišą kartu su trim 
ar keturiom katėm ir įmesdavo į vandenį. Katės nepakenčia drėgmės ir, 
vos atsidūrusios Senoje, imdavo lieti pyktį ant žmogaus už tai, kas joms 
atsitiko. Tada maiše prasidėdavo įdomūs dalykai, deja, jų nebūdavo 
galima pamatyti. 

- Iš tiesų, Keliusai, - tarė Možironas, - tu - tikras Žinių šaltinis, ir 
kalbėtis su tavimi labai įdomu. 

- Vadamstokios bausmės galima ir netaikyti: vadai turi teisę reikalau- 
ti sau privilegijos būti nukirsdinti viešoje vietoje arba nužudyti kokiame 
nors užkampyje. Bet, kaip tu sakai, smulkios Žuvys, o smulkiomis 
žuvimis aš vadinu favoritus, ginklanešius, metrdotelius, liutnistus... 

- Ponai, - pabalęs iš siaubo, suvapėjo Onilji. 

- Neatsakinėk jiems, Orilji, - pasakė Pranciškus, - visa tai neliečia 
manęs, vadinasi, ir mano žmonių: Prancūzijoje nesityčiojama iš karališ- 
ko kraujo princų. 

- Ne, sujais elgiamasi rimčiau, - atsakė Keliusas. - Jiems nukertamos 
galvos. Liudvikas XI leido sau šitą malonumą, didis buvo karalius! Ponas 
de Nemuras gali paliudyti. 

Šitoje dialogo vietoje svetainėje pasigirdo triukšmas, paskui miega- 
mojo durys atsidarė, ir ant slenksčio pasirodė karalius. 

Pranciškus atsistojo. 

- Sire! - sušuko jis. - Maldauju teisybės, jūsų Žmonės nederamai su 
manim elgiasi. | 

Bet Henrikas, rodos, nei matė, nei girdėjo savo brolio. 

- Sveikas, Keliusai, - tarė Henrikas, bučiuodamas savo favoritą į abu 
skruostus. - Sveikas, vaikeli, mano siela džiaugiasi tave matydama. Oiu, 
mano vargše Možironai, kaip gyveni? 

- Mirštu iš nuobodulio, - atsakė Možironas. - Kai sutikau saugoti jūsų 
brolį, sire, maniau, kad žis įdomesnis. Fui, koks nuobodus princas, 
nejaugi jis jūsų tėvo ir jūsų motinos sūnus? 

- Ar girdite, sire, - tarė Pranciškus, - tai tokia jūsų karališka valia, kad 
būtų įžeidinėjamas jūsų brolis? 

- Nutilkite, pone, - neatsigręždamas atsakė Henrikas, - aš nemėgstu, 
kai mano kaliniai skundžiasi. 

- Tebūnie kalinys, jeigu norite, bet aš vis tiek jūsų... 

- Tas vardas, į kurį pretenduojate, kaip tik ir žudo jus mano akyse. 
Jeigu kaltas mano brolis, jis kaltas dvigubai. 

- O jeigu nekaltas? 

- Kaltas. 

- Kuo? 

- Jis man nepatiko, pone. 

- Sire, - nuolankiai tarė Pranciškus, - argi mūsų šeimyniniuose 
ginčuose reikia liudininkų? 

- Jūsų teisybė, pone. Mielieji, leiskite man valandėlę pasikalbėti su 
savo broliu. 

- Sire, - tylutėliai šfipštelėjo Keliusas, - jūsų didenybei neatsargu 
pasilikti su dviem priešais. 

- Aš išsivesiu Orilji, - sušnibždėjo Možironas į kitą karaliaus ausį. 

Du bajorai išsivedė Orilji, kuris degė iš smalsumo ir mirė iš baimės. 

- Štai mes vieni, - pasakė karalius. 

- Aš nekantriai laukiau šitos akimirkos, sire. 

- Aš taip pat. Tai štai! Jūs kėsinatės į mano karūną, mano dorasis 
Eteokli. Tai štai! Jūsų priemonė - Lyga, o tikslas - sostas. Tai štai! Jūs 
buvote įšventintas į karalius Paryžiaus užkampyje, nuošalioje bažnyčio- 
je, kad paskui galėtumėt staiga pasirodyti paryžiečiams dar blizgantis 
nuo šventosios miros! 

- Deja! - tarė Pranciškus, po truputį pradėdamas jausti, kaip labai 
pyksta karalius. - Jūsų didenybė neleidžiat man pasakyti. 

- O kam? - atšovė Henrikas. - Kad imtumėt meluoti arba išklotumėt 
tai, ką aš ir taip puikiai žinau? Bet kur tau, jūs meluotumėt, mano broli, 
nes prisipažindamas tai, ką padarėte, prisipažintumėt nusipelnęs mirties. 
Jūs meluotumėt, ir aš gelbsčiu jus nuo šitos gėdos. 

- Broli mano, broli! - paklaikęs sušuko Pranciškus. - Kodėl jūs mane 
Šitaip įžeidinėjate? 

- Ką gį, jeigu mano žodžiai jus įžeidžia, vadinasi, aš meluoju, ir labai 
norėčiau, kad taip būtų. Pažiūrėsim, kalbėkite, kalbėkite, aš klausau, 
papasakokit, kodėl jūs ne išdavikas arba, kas dar blogiau, ne mulkis. 

- Aš nežinau, ką jūsų didenybė norite pasakyti, lyg jūsų tikslas būtų 
kalbėti su manim mįslėmis. 

- Tai aš jums paaiškinsiu savo žodžius! - suriko Henrikas tokiu 
grėsmingu balsu, kad Pranciškui net ausyse suskambėjo. - Jūs rezgėte 
sąmokslą prieš mane, kaip kažkada rezgėte prieš mano brolį Karolį. Tik 
kažkada jums padėjo Navaros karalius, o dabar kunigaikštis de Gizas. 

Gražus sumanymas, jis būtų jums užtikrinęs ryškią vietą uzurpatorių 
istorijoje. Tiesa, kažkada jūs šliaužėte kaip gyvatė, o dabar norite kąsti 
kaip liūtas. Po išdavystės - atvira jėga, po nuodų - špaga. 

- Po nuodų? Ką jūs tuo norite pasakyti, pone? - suriko Pranciškus, 
pabalęs iš įsiūčio ir taikydamasis, kaip Eteoklis, su kuriuo jį palygino 
Henrikas, smogti Polineikui degančiu žvilgsniu, nes neturėjo nei kardo, 
nei durklo. - Kokių nuodų? 

- Nuodų, kuriais tu nunuodijai mūsų brolį Karolį, nuodų, kuriuos 
ruošei savo sąjungininkui Henrikui Navariečiui. Tie lemtingi nuodai 
gerai žinomi. Mūsų motina jais tiek: kartų naudojosi! Štai kodėl tu 
nusprendei neduoti jų man, štai kodėl užsimanei tapti karvedžiu ir 
vadovauti Lygos armijai. Bet pažiūrėk man į akis, Pranciškau, - toliau 
kalbėjo Henrikas, žengęs brolio link grėsmingą žingsnį, - ir gerai įsidė- 
mėk, kad toks žmogus kaip tu niekada nenužudys tokio žmogaus kaip aš. 

Pranciškus net susverdėjo nuo tokio baisaus puolimo, o karalius, be 
jokios atžvalgos, be jokio gailesčio kaliniui, varė toliau: 

- Špagą! Duokit man špagą! Norėčiau matyti tave šitame kambaryje 
vienas prieš vieną su špaga rankoje. Gudrumu aš tave perveikiau, 
Pranciškau, nes ir pats pasiekiau Prancūzijos sostą aplinkiniais keliais, 
tačiau man tuose keliuose reikėjo prasiveržti pro milijoną lenkų, ir aš 
prasiveržiau! Jei norit būti gudrus, būkite sau, bet nepraraskit padorumo. 
Jei norit mane mėgdžioti, mėgdžiokite, bet netrypkit manęs. Tik tokias 
intrigas gali sau leisti karališkos šeimos nariai, tik tokios gudrybės dera 
karvedžiui. Taigi, kartoju, klasta aš tave pergalėjau, o garbingame 
mūšyje tu žūtum. Todėl nebandyk daugiau kovoti su manim nei vienu, 
nei kitu būdu, nes nuo šiol aš elgsiuosi kaip karalius, kaip valdovas, kaip 
despotas. Nuo šiol seksiu visus tavo nukrypimus, atrasiu tave visuose 
patamsiuose, ir jeigu ką nors įtarsiu, jeigu nors kiek suabejosiu, jeigu man 
kas nors bus neaišku, aš ištiesiu į tave, menkysta, savo ilgą ranką ir 
drebantį nusviesiu po budelio kirviu. 

Štai ką norėjau tau pasakyti apie mūsų šeimos reikalus, broli. Štai 
kodėl norėjau pasikalbėti su tavim akis į akį, Pranciškau. Štai kodėl 
įsakysiu savo draugams šią naktį palikti tave vieną, kad vienumoje 
galėtum apmąstyti mano žodžius. 

Jeigu naktis iš tiesų gera patarėja, kaip žmonės sako, tai šitai visų 
pirma liečia kalinius. 

- Vadinasi, - sumurmėjo kunigaikštis, - dėl jūsų didenybės kaprizo, 
dėl įtarimo, greičiau panašaus į košmarą, kurį susapnavote naktį, aš 
patekau į jūsų nemalonę. 

- Blogiau, Pranciškau: tu patekai į mano teismą. 

- Tai bent pasakykit, iki kada būsiu areštuotas, sire, kad Žinočiau, ką 
man daryti. 

- Sužinosite, kai jums bus perskaitytas nuosprendis. 

- O mano motina? Ar negalėčiau pasimatyti su savo motina? 

- Kam? Pasaulyje buvo tik trys egzemplioriai tos garsios knygos apie 
medžioklę, kurią prarijo, čia tinka šis žodis, mano vargšas brolis Karolis: 
vienas liko Florencijoje, kitas - Londone. Be to, aš ne Nemrodas, kaip 
mano vargšas brolis. Sudie, Pranciškau! 

Priblokštas princas krito į krėslą. 

- Ponai, - pašaukė karalius, atidaręs duris. - Ponai, ponas Anžu 
kunigaikštis paprašė manęs leisti jam šią naktį netrukdomam apgalvoti 
atsakymą, kurį rytoj rytą turi man duoti. Todėl jūs palikit jį vieną 
kambaryje, tik retkarčiais savo nuožiūra dėl visa ko užsukite pažiūrėti. 
Galjums pasirodys, kad jūsų kalinys mažumėlę susijaudinęs po mudvie- 
jų pokalbio, bet spęsdamas man pinkles, ponas Anžu kunigaikštis nusto- 
jo būti mano brolis, vadinasi, čia tėra kalinys ir jo sargai. Todėl jokių 
ceremonijų: jeigu jis jūsų neklausys, praneškite man, aš turiu po ranka 
Bastiliją, o Bastilijoje - metrą Loraną Testiu, geriau už bet ką pasaulyje 
mokantį malšinti maištingas nuotaikas. 

- Sire! Sire! - paskutinįkart pamėgino suminkštinti karaliui širdį 
Pranciškus. - Neužmirškit, kad aš jūsų... 

- Jūs, rodos, buvote ir karaliaus Karolio IX brolis, - atsakė Henrikas. 

- Tai nors grąžinkit man mano tarnus, draugus. 

- Dar drįstate skųstis! Aš jums palieku savuosius, nuskriausdamas 
save. 

Ir Henrikas užtrenkė duris broliui prieš nosį, o šis išbalęs, svyruoda- 
mas pasiekė krėslą ir krito į jį. v 


XI 
Ne visada gaišti laiką, rausdamasis po tuščias spintas 


Po nemalonaus pokalbio su karalium Anžu kunigaikštis suprato, kad 
jo padėtis beviltiška. 

Minjonai nenuslėpė nuo jo, kas įvyko Luvre: jie pavaizdavo jam ponų 
de Gizų sutriuškinimą ir karaliaus pergalę sutirštindami spalvas, o ne 
taip, kaip buvo ištikrųjų; jis girdėjo liaudį šaukiant: ;, Tegyvuoja karalius! 
Tegyvuoja Lyga!“ ir iš pradžių nieko nesusigaudė. Jis jautė, kad pagrin- 
diniai Lygos vadai jį apleido, nes turėjo gelbėti savo kailį. 

Paliktas šeimos, praretintos nuodijimų ir žudynių, sukiršintos pykčių 
ir nesantaikos, Pranciškus dūsavo, atsigręžęs į praeitį, kurią jam priminė 
karalius, ir galvojo, kad kovodamas su Karoliu IX, jis bent jau turėjo du 
patikėtinius, arba veikiau du kvailius, dvi atsidavusias sielas, dvi žaibuo- 
jančias špagas, kurios vadinosi Kokonasas ir La Molis. 

Gailestis dėl prarastos naudos daugeliui žmonių atstoja sąžinės 
graužimą. 

Vienišas ir visų apleistas, Anžu kunigaikštis pirmąkart gyvenime 
pajuto kažką panašaus į sąžinės graužimą už tai, kad paaukojo La Molį 
ir Kokonasą. 

Tais laikais sesuo Margarita jį mylėjo, guodė. O kaip jis atsidėkojo 
savo seseriai Margaritai? 

Liko dar motina, karalienė Kotryna. Bet motina niekada jo nemylėjo. 

Ji tik naudojosi juo, kaip jis naudojosi kitais žmonėmis, - nelyginant 
įrankiu, ir Pranciškus šitai suprato. 

Pakliuvęs į motinos rankas, jis jausdavosi nepavaldus sau, kaip 
nepavaldus būna laivas per audrą vidur vandenyno. | 

Jis pagalvojo, kad dar neseniai šalia jo buvo širdis, verta visų kitų 
širdžių, špaga, verta visų kitų špagų. 

Jam akyse stojo Biusi, narsusis Biusi. 

Ak! Pranciškus nelauktai pajuto neaiškų gailesį, kad norėdamas įtikti 
ponui de Monsoro, nepaklausė Biusi. Jis norėjo įtikti Monsoro, nes tas 
žinojo jo paslapų, ir štai tą paslaptį, kuria jam grasino Monsoro, staiga 
sužinojo karalius, taigi Monsoro daugiau nereikėjo bijoti. 

Vadinasi, jis veltui susipyko su Biusi, ir svarbiausia nieko iš to 
nelaimėjo, padarė klaidą, o kiaida, kaip vėliau pasakys vienas žymus 
politikas, blogiau už nusikaltimą. 

Kaip būtų gerai, jeigu atsidūręs tokioje padėtyje princas žinotų, kad 
dėkingas ir dėl to ištikimas Biusi juo rūpinasi; nenugalimas Biusi, 
kilniaširdis Biusi; visų mėgstamas Biusi, nes tam, kam Dievas davė 
kilnią širdį, o atsitiktinumas - sunkią ranką, draugų netrūksta. 

Jeigu Biusi juo rūpintųsi, jis tikriausiai atgautų laisvę ir būtinai 
atsikeršytų. 

Bet, kaip jau sakėme, Biusi, sužeistas į pačią širdį, užpyko ant princo 
irpasitraukė į savo palapinę, o kalinys, norėdamas ištrūkti į laisvę, turėjo 
nusileisti į griovį penkiasdešimties pėdų aukščio siena arba įveikti 
keturis minjonus ir prasiskverbti į koridorių. 

O dar Luvro kiemai, pilni šveicarų ir kareivių! 

Tarpais Pranciškus vis dėlto prieidavo prie lango ir įsmeigdavo 

žvilgsnį į griovio dugną, bet nuo tokio aukščio net drąsiausiems būtų 
apsvaigusi galva, o Anžu kunigaikštis buvo anaiptol ne iš tų, kurie nebijo 
aukščio. 

Be to, kas valandėlę į kambarį įeina vienas iš sargų - tai Šombergas, 
tai Možironas, o kartais d'Epernonas arba Keliusas - ir, nekreipdamas 
dėmesio į princą, sykiais net nenusilenkdamas jam, apžiūri visus kam- 
pus: atidaro duris ir langus, perverčia spintas ir skrynias, pažiūri po 
lovomis ir stalais, net patikrina, ar visos užuolaidos savo vietose, ar 
paklodės nesukarpytos juostomis. 

Kai kada sargai išsilenkia per balkoną, bet keturiasdešimt penkių 
pėdų aukštis juos nuramina. 

- Garbės žodis, - tarė Možironas, grįžęs po kratos, - man jau gana. Aš 
daugiau nepajudėsiu iš šitos svetainės: dieną nors draugai ateina mūsų 
aplankyti, o naktį kelkis kas keturios valandos ir eik žiūrėti pono Anžu 
kunigaikščio. 

- Iškart matyti, - pasakė d'Epernonas, - kad mes kaip dideli vaikai, 
visada buvom kapitonai ir niekada kareiviai: juk mes iš tiesų nemokam 
išsiaiškinti įsakymo. 

- Kaip nemokam? - paklausė Keliusas. 

- Žinoma, nemokam. Ko nori karalius? Nori, kad mes prižiūrėtumėm 
poną Anžu kunigaikštį, o ne žiūrėtumėm į jį. 

- Juoba kad, - pritarė Možironas, - tokį reikia prižiūrėti, o žiūrėti nėra 
į ką. 
- Puiku! - pasakė Šombergas. - Tik pagalvokim, kaip čia nesusilpni- 
nus sargybos, nes velnias gudrus. 

- Nair kas, -tarė D'Epernonas, - man regis, vien gudrumo nepakanka, 
kad prasiveržtum pro keturis tokius narsuolius kaip mes. 

D'Epernonas pasitempė ir šauniai užsuko ūsus. 

- Jo teisybė, - sutiko su draugu Keliusas. 

- Gerai, - pasakė Šombergas, - vadinasi, tu laikai Anžu kunigaikštį 
tokiu kvailiu ir manai, kad jis spraks pro mus? Jei jis nuspręs bėgti, 
praurbs sienoje skylę. 

- Kuo? Jis neturi įrankių. 

- Užtat turi langų, - gana nedrąsiai pasakė Šombergas, nes prisiminė, 
kaip pats akimis išmatavo atstumą iki griovio dugno. 

- Ak, langų! Garbės žodis, iis žavingas! - sušuko d'Epernonas. - 
Bravo, Šombergai! Langų! Vadinasi, tašoktumiš keturiasdešimt penkių 
pėdų aukščio? 

- Prisipažįstu, keturiasdešimt penkios pėdos... 

- Tai va! Jukjis raišas, sunkus, bailus kaip... 

- Tu, - pasakė Šombergas. 

- Brangusis, - paprieštaravo d'Epernonas, - tu puikiai žinai, kad aš 
bijau tik vaiduoklių, o čia jau kalti nervai. 

- Jis bijo todėl, - rimtai paaiškino Keliusas, - kad visi, kuriuos jis 
nužudė dvikovose, pasirodydavo jam dar tą pačią naktį. 

- Nesijuokit, - pasakė Možironas, - aš skaičiau apie daugybę stebuk- 
lingų pabėgimų... Pavyzdžiui, su paklodėmis. 

- Možirono pastaba dėl paklodžių visai teisinga, - tarė 
d'Epernonas-. Bordo aš pats mačiau kalinį, kuris pabėgo, pasinaudojęs 
savo paklodėmis. 

- Na, matai! - pasakė Šombergas. 

- Taip, - toliau kalbėjo d'Epernonas, - bet jis atsitrenkė inkstus ir 
persiskėlė galvą, mat paklodė apie trisdešimt pėdų buvo per trumpair jis 
turėjo šokti, taigi išsilaisvino visiškai: jo kūnas paliko kalėjimą, o siela 
paliko kūną. 

- Ką gi, tegul bėga, - tarė Keliusas, - tada turėsime progą pamedžioti 
karališko kraujo princą. Mes jį vysimės, užspeisim, o užspeitę pasisteng- 
sim tarsi netyčia ką nors sulaužyti. 

- Irtada, prisiekiu Kristaus krauju, būsime savo vaidmenyje! - sušuko 
Možironas. - Mes medžiotojai, o ne kalėjimo sargai. 

Išvada pasirodė įtikinama, ir minjonai nukreipė kalbą kitur, prieš tai 
vis dėlto sutarę kas valandą užsukti į Anžu kunigaikščio kambarį. 

Jie buvo visiškai teisūs, sakydami, kad Anžu kunigaikštis niekada 
nemėgins išsiveržti į laisvę jėga ir niekada nesiryš bėgti, jeigu tai bus 
sunku ir pavojinga. 

Negalima tvirtinti, kad kilnusis princas būtų neturėjęs vaizduotės, ir 
net reikia pasakyti, jo vaizduotė karštligiškai dirbo, kol jis žingsniavo 
nuo savo lovos iki garsiojo kabineto, kuriame dvi ar tris naktis praleido 
La Molis, kai Marganta priglaudė jį švento Baltramiejaus naktį. 

Kartkartėmis išblyškęs princo veidas priglusdavo prie lango, išeinan- 
čio į Luvro griovius. 

Už griovių plytėjo penkiolikos pėdų pločio žvyruota juūsta, o už jos 
ūkanose dūlavo lygi kaip veidrodis Sena. 

Kitame upės krante tamsoje dunksojo sustingęs milžinas - Nelio 
bokštas. 

Anžu kunigaikštis stebėjo visas saulėlydžio fazes; kaliniai paprastai 
domisi tokiais reginiais, ir princas taip pat žiūrėjo, kaip blėsta šviesa ir 
tirštėja sutemos. 

Jis žvelgė į nuostabų senojo Paryžiaus vaizdą, stogus, dar prieš 
valandą nuauksintus paskutinių saulės atšvaitų, o dabar pirmųjų mėnulio 
spindulių nužertus sidabru; paskui, matydamas dangum besiritančius 
milžiniškus debesis, kurie kaupėsi virš Luvro ir naktį pranašavo audrą, 
Pranciškus pamažu pajuto, kad jį sukaustė baisus siaubas. 

Be kitų silpnybių, Anžu kunigaikštis dar labai bijojo griaustinio. 

Jis daug būtų davęs, kad minjonai budėtų jo kambaryje, net jei ir 
toliau būtų jį įŽžeidinėję. 

Bet negi pats juos pašauksi: visai užkamuos patyčiomis. 

Jis krito į lovą, tačiau užmigti negalėjo; norėjo skaityti, bet veikėjai 
sukosi jam prieš akis kaip juodi velniai; pabandė išgerti, bet vynas 
pasirodė kartus; pirštų galais perbraukė per Orilji liutnią, kabančią ant 
sienos, bet stygų virpėjimas taip paveikė nervus, kad jam norėjosi verkti. 

Tuomet jis pasiuto keiktis kaip pagonis ir daužyti viską, kas pakliuvo 
po ranka. Tai buvo šeimos yda, ir Luvre prie jos visi buvo įpratę. 

Minjonai pravėrė duris pažiūrėti, iš kur sklinda tas baisus bildesys; 
pamatę, kad čia princas šitaip linksminasi, vėl jas uždarė, o kalinys dėl 
to įniršo dar labiau. 

Ponas Anžu kunigaikštis ką tik buvo sulaužęs kėdę, kai nuo lango 
pasigirdo dzingtelėjimas, kurio su niekuo negalėjai sumaišyti, - dūžtan- 
čio stiklo dzingtelėjimas, - ir princas pajuto gana aštrų skausmą klube. 

Pirmiausia jam kilo mintis, kad jį sužeidė arkebūzos šūvis, paleistas 
karaliaus pasiųsto Žmogaus. 

- Ak, išdavike! Ak, baily! - sušuko kalinys. - Tu liepei mane nušauti, 
kaip ir žadėjai! O! Aš Žuvęs! 

Ir nuvirto ant kilimo. 

Bet virsdamas uždėjo ranką ant kažkokio kieto daikto, gerokai 
nelygesnio ir kur kas didesnio už arkebūzos kulką. 

- O, tai akmuo, - tarė jis. - Vadinasi, šauta iš falkoneto? Bet kodėl 
negirdėjau šūvio? 

Sulig šiais žodžiais princas sulenkė ir ištiesė koją; nors ir smarkokai 
skaudėjo, bet, matyt, niekas nebuvo sulaužyta. 

Jis pakėlė akmenį ir apžiūrėjo stiklą. 

Akmuo buvo sviestas taip stipriai, kad veikiau pramušė, o ne sudaužė 
stiklą. 

Akmuo buvo įvyniotas į popierių. 

Kunigaikščio mintys nukrypo kita linkme. 

Gal šitą akmenį bus paleidęs ne priešas, o, atvirkščiai, koks nors 
draugas? 


T7 


Prakaitas išmušė jam kaktą; viltis, kaip ir siaubas, teikia kančių. 

Kunigaikštis priėjo prie lempos. 

Iš tiesų akmuo buvo įvyniotas į popierių ir apraišiotas šilkine virvele, 
sumazgyta keliose vietose. 

Popierius, kas be ko, sušvelnino smūgį, nes jei akmuo būtų buvęs 
neįvyniotas, princui būtų skaudėję daug labiau. 

Pranciškus akimirksniu perpjovė virvelę, išvyniojo popierių ir per- 
metė akimis: jis buvo jau visiškai atsitokėjęs. 

- Laiškas, - sušnibždėjo jis, skubiai apsidairęs aplinkui. 

Ir perskaitė: 

„Jums nusibodo sėdėti kambaryje? Jūs trokštate tyro oro ir laisvės? 
Eikite į kabinetą, kur Navaros karalienė slėpė vargšą jūsų draugą poną 
de La Molį, atsidarykite spintą ir, pasukęs apatinę lentyną, rasite slėptu- 
vę: toje slėptuvėje yra šilkinės kopėčios. Pats pririškite jas prie balkono, 
o dvi stiprios rankos palaikys kopėčias griovio dugne. Greitas kaip mintis 
žirgas nuneš jus į saugią vietą. 

Draugas“. 

- Draugas! - sušuko princas. - Draugas! O! Aš nežinojau turįs draugą. 
Kas tas draugas, kuris rūpinasi manim? 

Kunigaikštis valandėlę pagalvojo, bet nežinodamas, kas tai galėtų 
būti, puolė prie lango pažiūrėti; ten nieko nebuvo matyti. 

- Gal čia spąstai? - sumurmėjo princas, kuriam baimė pabusdavo 
greičiau už visus kitus jausmus. 

- Betvisų pirma, - pridūrė jis, - galima pažiūrėti, ar spinta turi slėptuvę 
ir ar joje yra kopėčios. 

Atsargumo dėlei kunigaikštis nepasiėmė šviestuvo, kad nepasikeistų . 
kambario apšvietimas, ir ištiesęs rankas nuslinko prie kabineto, kurio 
duris kitados tiek kartų vėrė plazdančia širdimi, kai tikėdavosi ten rasti 
ponią Navaros karalienę, mat akinančiu jos grožiu Pranciškus gėrėda- 
vosi galbūt labiau, negu derėjo broliui. 

Reikia pripažinti, kad ir šį kartą kunigaikščio širdis daužyte daužėsi. 

Jis zpgraibomis atidarė spintą, apčiupinėjo visas lentynas ir, pasiekęs 
paskutinę, paspaudė jos viršutini kraštą, paskui apatinį, o kai paspaudė 
vieną šer:ą, pajuto, kad lentyna veriasi. 

Prizas nedelsdamas į'Gš0 ranką į plyšį ir pirštų galais palietė šiikines 
kopėčias. 

Nelyginant vagis, sprankantis su grobiu, kunigaikštis nubėgo atgal į 
miegamąjį, nėšinas savo lobiu. 

Išmušė dešimt, ir kunigaikštis iškart prisiminė, kad minjonai jį 
aplanko kas valandą; jis skubiai paslėpė kopėčias po fotelio pagalvėle ir 
atsisėdo ant viršaus. 

Jos buvo taip meistriškai padarytos, jog lengvai tilpo į tą mažą 
tarpelį, kur kunigaikštis jas įkišo. 

Iš tiesų, nepraėjus nė penkioms minutėms, į kambarį įžengė Možiro- 
nas, apsivilkęs chalatu, su nuoga špaga kairėje rankoje ir žibintu dešinėje. 

Įeidamas pas kunigaikštį, jis tebekalbėjo su savo draugais. 

- Lokys šėlsta, - perspėjo kažkieno balsas, - ką tik jis daužė viską 
aplinkui, saugokis, kad tavęs nesurytų, Možironai. 

- Akiplėša! - burbtelėjo kunigaikštis. 

- Jūsų aukštybė, rodos, teikėtės mane užkalbinti, - įžūliai pasakė 
Možironas. į 

Kunigaikštis jau buvo bepratrūkstąs, bet tuoj pat susitvardė, prisimi- 
nęs, kad kivirčas sugaišintų laiką, ir, ko gero, sutrukdytų pabėgti. 

Jis nurijo apmaudą ir, pasisukęs kartu su foteliu, atgręžė minjonui 
nugarą. 

Možironas, laikydamasis įprastos tvarkos, priėjo prie lovos patikrinti 
paklodžių, o paskui prie lango - pažiūrėti, ar tebėra užuolaidos; jis, aišku, 
pamatė išdaužtą stiklą, bet pagalvojo, kad jį pramušė pykčio pagautas 
kunigaikštis. 

„ Ei, Možironai! - sušuko Šombergas. - Gal ti jau prarytas, kad 
nesakai nė žodžio? Tzi nors atsidusk, tuomet žinosiu, kas nutiko, ir 
atkeršysiu už tave. 

Kunigaikštis iš nekantrumo laužė pirštus. 

- Visai ne, - atsiliepė Možironas. - Priešingai, mano lokys ramui 
ramutėlis ir galutinai sutramdytas. 

Kunigaikštis nusišypsojo vienas sau tamsoje. 

O Možironas, net nenusilenkęs princui, neparodęs bent jau šitos 
mažiausios pagarbos, derančios tokiam aukštam asmeniui, išėjo iš kam- 
bario ir dukart pasuko raktą duryse. 

„Princas nieko nepasakė, tik kai raktas skylutėje nustojo girgždėjęs, 
sušnibždėjo: 

- Saugokitės, ponai. Lokys - labai gudrus žvėns. 

XII 
Prisiekiu Dievo Motinos įsčiomis! 


Likęs vienas ir žinodamas, kad mažiausiai valandą turės ramybę, 
Anžu kunigaikštis išsitraukė iš po pagalvėlės virvines kopėčias, išvynio- 
jojas ir sa smulkmenišku atsargumu apžiūrėjo kiekvieną mazgą, apčiu- 
pinėjo kiekvieną skersinį. 

- Kopėčios geros, - tarė jis, - man jos siūlomos ne tam, kad susilau- 
žyčiau šonkaulius. 

Tuometjis išvyniojo visas kopėčiasirsuskaičiavo trisdešimt aštuonis 
tarpus po penkiolika colių. 

- Ką gi, ilgio pakanka, - samprotavo jis. - Iš šitos pusės niekas 
negresia. 

Valandėlę princas susimąstė. 

- Aha! Suprantu, - tarė jis, - Čia tie prakeiktieji minjonai siunčia man 
kopėčias: aš pririšiu jas prie balkono, jie man netrukdys, o kai pradėsiu 
leistis, ateis ir nukapos virves, štai kur spąstai. 

Paskui pagalvojęs jis tarė sau: 

- Ėne! Tai neįmanoma. Jie ne tokie kvailiai, kad patikėtų, jogašimsiu 
leistis neužbarikadavęs durų, jie turi paskaičiuoti, kad man užteks laiko 
pabėgti, kol jie įsiverš į kambarį. 

- Aš taip ir padarysiu, - pasakė jis dairydamasis aplinkui, - aš būtinai 
taip padarysiu, jeigu nuspręsiu bėgti. 

Beto, kaipgi galima nepasitikėti tomis kopėčiomis, rastomis Navaros 
karalienės spintoje? Juk galų gale, kas dar, išskyrus mano seserį Marga- 
ritą, galėjo apie tas kopėčias žinoti? ' 

- Tačiau, - spėliojo jis, - kas tas draugas? Laiškas pasirašytas :“Drau- 
gas“. Kas tas Anžu kunigaikščio draugas, taip gerai pažįstantis spintų 
slėptuves mano ir mano sesers apartamentuose? 

Atradęs šį argumentą, kuris jam pasirodė toks vykęs, kunigaikštis 
ėmėsi dar kartą skaityti laiškutį, norėdamas, jei įmanoma, atpažinti 
rašyseną, ir staiga jam šovė į galvą mintis. 

- Biusi! - sušuko jis. 

Iš tiesų Biusi, kurį dievino tiek moterų, Biusi, kurį Navaros karalienė 
laikė didvyriuiršaukė iš siaubo kiekvienąkart - pati šitai prisipažįsta savo 
memuaruose, - kai Biusi kaudavosi dvikovoje, Biusi, mokantis saugoti 
paslaptį, Biusi, pažįstantis spintų gelmes, argi ne Biusi, iš visa ko 
sprendžiant, buvo tas vienintelis draugas, kuriuo kunigaikštis galėjo 
rimtai pasikliauti, argi ne Biusi atsiuntė šį laiškelį? 

Princo dvejonės dar labiau išaugo. 

Tačiau viskas stiprino Anžu kunigaikščio tikėjimą, kad laiškelio 
autorius - Biusi. Kunigaikštis nežinojo visų priežasčių, kodėl bajoras ant 
jo pyksta, nežinojo apie jo meilę Dianai de Meridor, nors kai ką įtarė; 
kadangi princas pats mylėjo Dianą, turėjo suprasti, kaip sunku Biusi 
žiūrėti į jauną gražią moterį ir jos neįsimylėti; bet tuos lengvus įtarimus 
gožė kiti sumetimai. Ištikimasis Biusi negalės sėdėti rankas sudėjęs, kai 
jo ponas įkalintas; jį vilios pavojai, susiję su pabėgimų; jis nori savaip 
atkeršyti kunigaikščiui, grąžindamas jam laisvę. Nėra ko abejoti, laišką 
parašė Biusi. Biusi jo laukia. 
kylančiame rūke jis išvydo tris pailgus siluetus, greičiausiai arklių, ir 
kažką panašaus į du stulpus, įkastus į smėlį, greičiausiai du žmones. 

Taip ir yra, du žmonės: Biusi ir jo ištikimasis 1e Oduenas. 

- Pagunda didelė - sumurmėjo kunigaikštis, - o spąstai, jeigu čia 
spąstai, tokie išradingi, kad man negėda į juos įkliūti. 

Pranciškus pažvelgė pro rakto skylutę į svetainę ir pamatė savo 
keturis sargus; du miegojo, o du žaidė šachmatais, paveldėtais iš Šiko. 

Kunigaikštis užgesino šviesą. 

Paskui atidarė langą ir persilenkė per balkoną. 

Praraja, kurią mėgino išmatuoti žvilgsniu, tamsoje rodėsi dar oaises- 
nė. 

Jis pasitraukė atgal. 

Bet oras ir erdvė nenugalimai traukia kalinius ir Pranciškus, grįžęs į 
kambarį, įsivaizdavo dūstąs. 

Šis jausmas buvo toks stiprus, kad princo sąmonėje šmėstelėjo lyg ir 
pasibjaurėjimas gyvenimu, abejingumas mirčiai. 

Jis su nuostaba pamatė, kad jam grįžta drąsa. 

Tuomet, kol neatslūgo šis dvasios pakilimas, jis čiupo šilkines 
kopėčias, prikabino jas prie balkono geležiniais kabliais, pritaisytais 
viename kopėčių gale, paskui grįžo prie durų, užbarikadavo jas kaip 
įmanydamas geriau ir, tvirtai įsitikinęs, kad jo sudarytas kliūtis minjonai 
įveiks ne greičiau kaip per dešimt minučių, vadinasi, užtruks ilgiau, negu 
jam prireiks nusileisti iki kopėčių apačios, grįžo prie lango. 

Jis akimis paieškojo tolumoje arklių ir žmonių, bet nieko nepamatė. 

- Dar geriau, - sušnibždėjo jis. - Geriau bėgti vienam, negu su puikiai 
pažįstamu draugu, o juo labiau - visai nepažįstamu. 

Šiuo metu tamsa pasidarė neperžvelgiama, dangumi nusirito pirmieji 
grumėjimai, nešami audros, kurią artėjant jautei jau prieš valandą; 

didžiulis debesis sidabriniais kraštais kaip dramblys atgulė nuo vieno 
upės kranto ligi kito, pasturgalį atrėmęs į rūmus, o neregėtai išlenktą 
straublį ištiesęs už Nelio bokšto kažkur į pietinį miesto galą. 

Žaibas akimirką perskrodė milžinišką debesį, ir princui pasirodė, jog 
apačioje, griovyje, pastebėjo tuos, kurių veltui ieškojo ant pakrantės 
smėlio. 

Sužvengė arklys; abejonių neliko, jo laukia. 

Kunigaikštis papurtė kopėčias, norėdamas patikrinti, ar jos tvirtai 
prikabintos, tada perkėlė koją per turėklus ir pastatė ant pirmo skersinio. 

Neįmanoma apsakyti, kokia baisi kančia šią valandėlę gniaužė širdį 
kaliniui, kurio visas išsigelbėjimas nuo siaubingų brolio grasinimų buvo 
šios gležnos šilkinės virvelės. 

Bet vos princas pastatė koją ant pirmo medinio skersinio, jam 
pasirodė, kad kopėčios, užuot susiūbavusios, kaip jis tikėjosi, atvirkščiai, 
išsitiesė, ir kai jis pastatė antrą koją ant antro skersinio, kopėčios nė 
nekrustelėjoir nesiruošė krustelėti, nors tai būtų buvę visai natūralu tokiu 
atvėju. 

Draugas ar priešas laikė kopėčias apačioje? Ar išskėstas glėbys, ar 
ginkluotos rankos laukia jo prie paskutinio skersinio? 

Pranciškų apėmė nenugalimas siaubas; kaire ranka jis dar laikėsi už 
balkono ir jau buvo belipąs atgal. 

Nematomas asmuo, laukiantis prie sienos, tarsi atspėjo, kas dedasi 
princo širdyje, nes tą pat akimirką šilkinės kopėčios po jo kojomis 
lengvai, lygiai truktelėjo, lyg norėdamos jį paraginti. 

- Kopėčias žemai kažkas laiko, - tarė jis sau, - vadinasi, nenori, kad 
nukrisčiau. Nagi, drąsiau! 

Ir kunigaikštis ėmė leistis žemyn; kopėčių virvės buvo įtemptos kaip 
lazdos. 

Pranciškus pastebėjo, jog pagalbininkas stengiasi laikyti kopėčias 
toliau nuo sienos, kad jam būtų lengviau statyti kojas. 

Todėl dabar jis puolė žemyn kaip strėlė, veikiau slysdamas rankomis, 
negu statydamas kojas ant skersinių ir dėl tokio skubumo aukodamas 
kailiu pamuštus savo apsiausto skvernus. 

Staiga, užuot palietęs kojomis žemę, kurią instinktyviai jautė esant 
čia pat, jis atsidūrė žmogaus glėbyje ir išgirdo, kaip tas sušnibždėjo jam 
į ausį: 

- Jūs išgelbėtas. 

Paskui žmogus nunešė jį į kitą griovio kraštą ir stumtelėjo takeliu, 
nutiestu tarp nubyrėjusių žemių ir akmenų; pagaliau jis užlipo į griovio 

krantą; ten princo laukė kitas žmogus, čiupo jį už apykaklės ir užtraukė 
į viršų; tada, tokiu pat būdu pagelbėjęs išlipti jo kompanionui, susirietė 
kaip senis ir nubėgo prie upės. 

Arkliai tebestovėjo toje pačioje vietoje, kur Pranciškus buvo juos 
matęs. 

Princas suprato, kad trauktis nebėra kur; jis buvo višiškoje savo 
gelbėtojų valioje. 

Pranciškus pribėgo prie vieno ištrijų arklių iružšoko ant jo; abu vyrai 
padarė tą pat. 

Tas pats balsas, kuris neseniai buvo šnibštelėjęs jam į ausį porą 
žodžių, taip pat trumpai, paslaptingai tarstelėjo: 

- Spauskit. 

Ir visi trys paleido arklius šuoliais. 

„Kol kas viskas klojasi gerai, - pamanė princas, - tikėsimės, kad šio 
nuotykio pabaiga bus tokia pat sėkminga kaip ir pradžia“. 

- Ačiū, ačiū, mano narsusis Biusi, - tylutėliai sušnibždėjo princas savo 
draugui iš dešinės, iki nosies susisupusiam į didžiulį radą apsiaustą. 

- Spauskit, - atsakė tas iš po savo apsiausto, pirmas parodė pavyzdį, 
1r trys arkliai su trim raiteliais nuskriejo tarsi šešėliai. 

Taipjie atjojo prie didžiojo Bastilijos griovio, perkirto laikiną tiltelį, 
išvakarėse nutiestą lygistų, kurie, nenorėdami nutraukti ryšių su savo 
draugais, griebėsi šios priemonės, lengvinančios susisiekimą. 

Trys raiteliai pasuko Šarantono link. Princo arklys lėkė kaip ant 
sparnų. 

Staiga jo bendrakeleivis iš dešinės šoko perpakelės griovį irpasileido 
į -— mišką, kaip visad trumpai metęs princui vienintelį žodį: 

- Cionai. 

Bendrakeleivis iš kairės tylėdamas nusekė paskui jį. Nuo pat išvyki- 
mo nė vienas žodis neišsprūdo jam iš burnos. 

Princui net nereikėjo timptelėti pavadžių ar spustelėti savo žirgo 
keliais; taurus gyvulys peršoko griovį vienodai vikriai kaip ir kiti du 
arkliai; šokdamas jis nusižvengė, ir į jo žvengimą iš miško atsiliepė 
keletas arklių. 

Princas norėjo sulaikyti savo žirgą, mat bijojo įkliūti į pasalą. 

Bet buvo jau per vėlu: žirgas lėkė nejausdamas žąslų; tačiau išvydęs, 
kad jo draugai lėtina greitį, jis taip pat ėmė bėgti lėčiau, ir Pranciškus 
atsidūrė miško aikštelėje, kur kariškai išsirikiavę stovėjo aštuoni ar 
dešimt raitelių, oanėnulio atspindžiai žėrė sidabrą ant jų kirasų. 

- Oho! - šūktelėjo princas. - Ką tai reiškia, pone? 

- Prisiekiu Dievo Motinos įsčiomis! - atsakė vyriškis, į kurį princas 
kreipėsi. - Tai reiškia, kad mes saugūs. 

- Tai jūs, Henrikai? - apstulbęs sušuko Anžu kunigaikštis. - Jūs - mano 
gelbėtojas? 

- Ė! - atsakė Bearnietis. - Kas čia nuostabaus, argi mes ne sąjunginin- 
kai? 

Paskui jis apsidairė aplinkui, akimis ieškodamas antro bendrakelei- 
vio. 

- Agripa, - tarė jis. - Kur tu, po velnių, prašapai? 

- Aš čia, - atsakė d'Obinjė, ligi šiol nepravėręs burnos. - Nieko sau! 
Jei jūs taip elgsitės su savo arkliais... juoba kad tiek jų turite... 

- Gana, gana! - nutildė jį Navaros karalius. - Neburbėk, svarbu, kad 
mums liko dar du, pailsėję ir atsigavę, kuriais be sustojimų nujosime 
tuziną mylių, o man tik to ir reikia. 

- Bet kurjūs mane gabenate, svaini? - sunerimęs paklausė Pranciškus. 

- Kur norit, - atsakė Henrikas. - Tik jokim greičiau, nes d'Obinjė 
teisybė, Prancūzijos karaliaus arklidės gausesnės už mano, jis pakanka- 
mai turtingas ir gali sau leisti nuvaryti dvi dešimtis arklių, jei įsigeis mus 
pavyti. 

- Ar aš iš tiesų galiu joti, kur noriu? - paklausė Pranciškus. 

- Žinoma, aš laukiu jūsų įsakymų, - patvirtino Henrikas. 

- Gerai! Tuomet - į Anžerą. 

- Norite joti į Anžerą? Tebūnie Anžeras. Jūs gerai sugalvojot, ten 
būsite namuose. 

- O jūs, svaini? 

- O aš palei Anžerą paliksiu jus ir josiu į Navarą, kur manęs laukia 
mieloji Margo. Ji tikriausiai manęs labai pasiilgo! 

- Bet niekas nežinojo, kad jūs čia? - nepaliovė stebėtis Pranciškus. 

- Aš atvykau parduoti trijų žmonos deimantų. 

- A! Labai gerai. 

- Ir kartu iššniukštinėti, ar tikrai Lyga nori mane pražudyti. 

- Pats matote, kad iš to nieko neišėjo. 

- Jūsų dėka neišėjo. 

- Kaip tai mano? . 

- Ogi taip, jeigu nebūtumėt atsisakęs tapti Lygos galva, kai sužinojo- 
te, kad ji nukreipta prieš mane, o būtumėt sutikęs ir susivienijęs su mano 
priešais, aš, be jokios abejonės, būčiau žuvęs. O kai išgirdau, kad už 
atsisakymą vadovauti Lygai karalius jus uždarė į kalėjimą, prisiekiau jus 
iš ten išvaduoti ir išvadavau. 

„Jis vis toks pat naivuolis, - pamanė Anžu kunigaikštis. - Iš tiesų, net 
gėda jį apgaudinėti“. 

- Jok, svaini, - nusišypsojo Bearnietis, - jok į Anžu. Aha, pone de 
Gizai, tikėjotės, kad jūsų viršus! Bet aš jums siunčiu pavojingą kompa- 
nioną, Saugokitės! 

Kadangi jiems atvedė pailsėjusius arklius, kurių pareikalavo Henri- 
kas, jiedu šoko į balnus ir nušuoliavo, lydimi be paliovos burbančio 
Agripos d'Obinjė. | 


XIII 


Draugės 


Kol Paryžius virė kaip katilas, ponia de Monsoro, lydima tėvo ir 
dviejų tarnų, kurie tais laikais buvo samdomi kelionėms vietoj pagalbi- 
nės kariuomenės, vyko į Meridoro pilį, kasdien įveikdama po dešimt 
mylių. 

Ji taip pat pradėjo mėgautis laisve, tokia brangia kiekvienam, kas 
daug kentėjo. 

Padangių žydrynė ir laukai vietoj to amžinai niūraus dangaus, kaip 
gedulingas krepas apklėtusio juodus Bastilijos bokštus, jau sužaliavę 
medžiai, gražūs keliai, nelyginant ilgi kaspinai vingiuojantys pro tankius 
miškus, - visa tai Dianai atrodė gaivu ir jauna, nuostabu ir nauja, tarsi ji 
iš tiesų būtų pakilusi iš kapo, kuriame, kaip manė tėvas, buvo palaidota. 

Senasis baronas buvo atjaunėjęs dvidešimčia metų. 

Pamatęs, kaip šauniai jis sėdi balne ir ragina pentinais nukaršusį 
Žarnaką, kilnųjį senjorą galėjai palaikyti vienu iš tų nusenusių jaunikių, 
lydinčių savo jauną nuotaką ir nenuleidžiančių nuo jos įsimylėjusių akių. 

Mes nesiimsime aprašinėti šitos ilgos kelionės. 

Joje nebuvo jokių įvykių, tik saulėtekiai ir saulėlydžiai. 

Kartais Diana nekantraudama šokdavo iš lovos, kai mėnulio sidabras 
dar švytėdavo pro jos kambario langus viešbutyje, pažadindavo baroną, 
prikamšydavo iš kieto miego tarnus, ir jie išvykdavo gražioje mėnesie- 
noje, norėdami laimėti keletą mylių ilgame kelyje, kuris Dianai rodėsi 
begalinis. 

Reikėjo pažiūrėti į jaunąją moterį, kai kelionės įkarštyje ji praleisda- 
vo į priekį Žarnaką, išdidų, kad visus aplenkė, paskui tarnus ir viena 
pasilikdavo ant kokios nors kalvelės apžvelgti slėnio, arjų kas nesiveja... 


85 


Įsitikinusi, kad slėnis tuščias, ir nepamačiusi jame nieko, tik išsibarsčiu- 
sias po ganyklas bandas arba tylinčią kokio miestelio varpinę, iškilusią 
kelio gale, Diana pasivydavo savo bendrakeleivius nekantraudama la- 
biau negu paprastai. 

Tuomet tėvas, sekęs ją akies kampučiu, sakydavo: 

- Nebijok nieko, Diana. 

- O ko man bijoti, tėve? 

- Juk tu žiūri, ar paskui mus neseka ponas de Monsoro? 

- Ak,tiesa!.. Taip, aš žiūrėjau, - atsakydavo moteris, vėl atsigręždama 
atgal. 

Šitaip, tai ko nors baimindamasi, tai vildamasi, tai nusivildama, 
aštuntos dienos vakare Diana atvyko į Meridoro pilį, kur prie pakeliamo- 
jo tilto ją pasitiko ponia de Sen Liuk ir jos vyras, ėję pilies šeimininkų 
pareigas, kol nebuvo barono. 

Ir šiems keturiems žmonėms prasidėjo toks gyvenimas, apie kokį 
svajoja kiekvienas, skaitydamas Vergilijų ir Teokritą. 

Baronas ir Sen Liukas medžiojo nuo ryto ligi vakaro. Jų arklių 
pėdsakais sekė šunininkai. 

Šunys ištisa ruja ritosi nuo kalvų, vydamiesi kiškį ar lapę, o kai 
įnirtingas šios kavalkados trypimas sudrebindavo mišką, Diana ir Žana, 
susėdusios šalia viena kitos ant samanų medžių paunksnėje, sudrebėda- 
vo, bet netrukus vėl tęsdavo savo švelnų, paslaptingą pokalbį. 

- Papasakok man, - prašydavo Žana, - papasakok, kas tau nutiko kape, 
nes mums tu buvai mirusi... Žiūrėk, žydinti gudobelė žarsto ant mūsų 
paskutines snieguoles, o šeivamedis siunčia mums savo svaiginantį 
Jokio vėjelio, parke - nė gyvos dvasios, stirnos išsilakstė, išgirdusios 
dundant žemę, o lapės sulindo į savo olas... Pasakok, sese, pasakok. 

- Ką aš tau sakiau? 

- Tu nieko man nesakei. Ar tu laiminga?.. O! Bet iš kur tie melsvi 
šešėliai aplink gražias akis, tas perlamutrinis skruostų blyškumas, tas 
vokų virpčiojimas, nors lūpos veltui mėgina šypsotis... Diana, tu tikriau- 
siai turi man daug ką papasakoti. 

- Ne, nieko. 

- Vadinasi, tu laiminga... su ponu de Monsoro? 

Diana sudrebėjo. 

- Na, matai! - šūktelėjo Žana su švelniu priekaištu. 

- Suponu de Monsoro! - pakartojo Diana. - Kam ištarei šį vardą? Kam 
priminei tą vaiduoklį mūsų miškuose, tarp gėlių, kur mes tokios lai- 
mingos?.. 

- Ką gi, dabar žinau, kodėl tavo gražias akis puošia ratilai ir kodėl taip 
dažnai keli jas į dangų. Bet dar nežinau, kodėl tavo lūpos bando šypsotis? 

Diana liūdnai palingavo galva. 

- Tu man sakei, - toliau kalbėjo Žana, balta, apvalia ranka apkabinda- 
ma Dianai pečius, - tu man sakei, kad ponas de Biusi buvo tau labai 
atidus... 

Diana taip smarkiai paraudo, kad jos daili, apvalaina ausytė staiga 
plykstelėjo kaip ugnis. 

- Tas ponas de Biusi - žavingas vyriškis, - pasakė Žana. 

Ir uždainavo: 


„Kas didžiausias peštukas? “ - paklauskit. 
„Tai d'Ambuazas“, - atsaką gausit. 


Diana padėjo galvą draugei ant krūtinės ir švelniau už lapuose 
giedančią devynbalsę sušnibždėjo: 


„Kas taurus, švelnus?“ Atsakys visi: 
„Kas gi kitas? Senjoras...“ 


- Biusi!.. Sakyk jau, sakyk, - užbaigė už ją Žana, džiaugsmingai 
bučiuodama draugei akis. 

- Gana kvailioti, - staiga tarė Diana. - Ponas de Biusi daugiau 
negalvoja apie Dianą de Meridor. 

- Gali būti, - atsakė Žana, - bet, man rodos, jis labai patinka Dianai 
de Monsoro. 

- Nekalbėk taip. 

- Kodėl? Argi tau tai nemalonų? 

Diana patylėjo. 

- Aš tau sakau, kad ponas de Biusi nebegalvoja apie mane... Ir gerai 
daro... O! Aš buvau bailė... - sušnabždėjo moteris. 

- Ką tu sakai? 

- Nieko, nieko. | 

- Klausyk, Diana, tu tuoj pradėsi verkti, kaltinti save... Tu buvai 
bailė? Tu, mano herojė? Tave privertė. 

- Iraš taip maniau... Visur regėjau pavojus, prarajas sau po kojomis... 
Dabar, Žana, tie pavojai man rodosi netikri, otas prarajas ir vaikas galėtų 
peršokti vienu šuoliu. Sakau tau, aš buvau bailė. O! Kodėl aš neturėjau 
laiko pagalvoti!.. 

- Tu kalbi mįslėmis. 

- Ne, net ir ne tai! - sušuko Diana ir visa įsikarščiavusi pašoko nuo 
samanų. - Ne, tai ne mano kaltė, tai jis, Žana, jis nenorėjo. Prisimenu, 
mano padėtis manatrodė siaubinga, ašsvyravau, blaškiausi... Tėvas siūlė 
man savo paramą, bet aš bijojau... Jis, jis siūlė man savo globą... bet taip, 
kad manęs neįtikino. Anžu kunigaikštis buvo prieš jį. Pasakysi, Anžu 
kunigaikštis buvo sudaręs sąjungą su ponu de Monsoro. Na ir kas! Argi 
svarbu Anžu kunigaikštis ir grafas de Monsoro? Kai ko nors labai non, 
kai ką nors labai myli - o! - joks princas, joks grafas tavęs nesulaikys. 
Matai, Žana, jei aš iš tikrųjų būčiau mylėjusi... 

Ir Diana, baisiai susijaudinusi, atsirėmė į ąžuolą, tarsi siela būtų 
išsekinusi kūną ir ji nebūtų turėjusi jėgų pastovėti. 

- Paklausyk manęs, brangioji, nusiramink, pasvarstyk... 

- Sakau tau, kad mes buvom bailiai. 

- Mes... O, Diana, apie ką tu čia? Tas „mes“ labai jau iškalbingas, 
mano mieloji Diana... 

- Noriu pasakyti, mano tėvas ir aš. Tikiuosi, tu apie nieką daugiau 
nepagalvojai... Mano tėvas - žymus bajoras, jis galėjo pasikalbėti su 
karalium, o aš išdidi ir nebijau žmogaus, jeigu jo nekenčiu... Bet, matai, 
visa paslaptis štai kur: aš supratau, kad jis manęs nemyli. 

- Tu pati save apgaudinėji! - sušuko Žana. - Jei būtum tuo tikėjusi, 
tokioje būklėje būtum jam už tai papriekaištavusi... Bet tu netiki, žinai, 
kad yra priešingai, klastūne, - pridūrė Žana, švelniai glostydama draugę. 

- Bepigu tau tikėti meile, - atsakė Diana, vėl sėsdamasi šalia 
Žanos, - juk ponas de Sen Liukas vedė tave prieš karaliaus valią! Pagrobė 
tiesiai iš Paryžiaus. Jus galbūt vijosi persekiotojai, ir tu glamonėmis 
atsilygini jam už netektį ir ištrėmimą! 

- Ir dosniai atsilyginu, - atsakė išdykėlė. 

- O aš, pagalvok truputį ir nebūk egoistė, aš, kurią tas nenuorama 
jaunuolis sakosi mylįs, aš, kritusi į akis nesutramdomajam Biusi, žmo- 
gui, nepripažįstančiam kliūčių, aš leidau viešai paskelbti apie savo 
santuoką, stojau viso dvaro akivaizdoje, ir po to jis liovėsi į mane net 
žiūrėti. Aš atsidaviau jo valiai Šventos Marijos Egiptietės koplyčioje, 
mes buvom vieni, tik Gertrūda ir le Oduenas, jo sąjungininkai, ir aš, dar 
didesnė jo sąjungininkė... O! Tik pagalvok, jei prie vartų būtų stovėjęs 
arklys, jis galėjo pagrobti mane nuo koplyčios, pridengęs savo apsiausto 
skvernu! Žinai, tada ašjaučiau, kad jis kenčia, kadjis neviltyje dėl manęs. 
Mačiau jo užgesusias akis, išblyškusias, nuo karščio sukepusias lūpas. 
Jei jis būtų paprašęs numirti, kad grįžtų jo akių spindesys ir lūpų 

gaivumas, aš būčiau numirusi... Tai va! Aš nuėjau, 0 jis nė nepagalvojo 
sulaikyti manęs už mantilijos krašto. Palauk, palauk truputėlį... O! 
Įsivaizduok, kaip aš kenčiu... Jis žinojo, kad aš išvykstu iš Paryžiaus ir 
grįžtu į Meridorą. Žinojo, kad ponas de Monsoro... na va, aš raustu... kad 
ponas de Monsoro man ne vyras, žinojo, kad keliauju viena. Visą kelią, 
mieloji Žana, aš gręžiojausi atgal ir kas akimirką tariausi girdinti užpa- 
kaly atšuoliuojant jo arklį. Bet ne! Tai buvo tik aidas kelyje! Sakau tau, 
kad jis mane užmiršo, o ir neverta dėl manęs joti į Anžu, kai Prancūzijos 
karaliaus dvare tiek gražių, malonių moterų, kurių vienas šypsnys atstoja 
šimtą prisipažinimų tokios provincialės kaip aš, palaidojusios save 
Meridoro užkampiuose. Ar dabar supranti? Ar aš tave įtikinau? Argi ne 
mano teisybė? Argi aš neužmiršta, nepalikta, mano vargše Žana? 

Nespėjoji ištarti šių žodžių, kai smarkiai sutraškėjo ąžuolo šakos, nuo 
senos sienos pabiro dulkėmis pavirtusios samanos ir nutrupėjęs tinkas ir 
iš susiraizgiusių vijoklių bei laukinių šilkmedžių iššoko vyriškis ir puolė 
Dianai po kojų, ta išgąstingai suriko. 

Žana pasitraukė į šalį, ji iš pirmo žvilgsnio atpažino šitą vyriškį. 

- Jūs matot, aš čia, - atsiklaupęs sušnibždėjo Biusi, bučiuodamas 
Dianos suknelės kraštą, kurį pagarbiai suėmė drebančia ranka. 

Diana irgi pažino grafo balsą ir šypseną ir suspausta širdim, susijau- 
dinusi, uždususi iš nelauktos laimės, išskėtė rankas ir be sąmonės krito 
ant krūtinės tam, kurį ką tik kaltino abejingumu. 


XIV 
Įsimylėjėliai 


Džiaugsmo alpulys nebūna nei labai ilgas, nei labai pavojingas. 
Tiesa, pasitaiko mirties atvejų, bet nepaprastai retai. 

Diana netrukus atmerkė akis ir išvydo esanti Biusi glėbyje, nes Biusi 
nepanoro užleisti poniai de Sen Liuk privilegijos sutikti pirmą Dianos 
žvilgsnį. 

- O! - sušnibždėjo ji atsigaudama. - O! Tai baisu, grafe, jūs mus 
užklupote taip netikėtai. 

Biusi laukė kitokių žodžių. 

Kas žino - juk vyrai tokie reiklūs, - todėl kartojame, kas žino, ar 
nelaukė ko nors kito, o ne žodžių, šitas jaunuolis, ne kartą matęs, kaip 
moterys atsigauna po nualpimo ar sąmonės netekimo? 

Tačiau Diana ne tik pasitenkino šiais žodžiais, bet netgi švelniai 

išsivadavo iš jo rankų nelaisvės ir grįžo pas savo draugę, kuri iš pradžių 
diskretiškai pasitraukė už keliolikos žingsnių po medžiais, o paskui, 
susidomėjusi, kaip ir kiekviena moteris jos vietoje, mielu įsimylėjėlių 
susitaikymo reginiu, pamažėle grįžo atgal ne dalyvauti pokalbyje, o būti 
pakankamai arti ir viską girdėti. 

- Tai šitaip jūs mane sutinkate, ponia? - papriekaištavo Biusi. 

- Ne, - atsakė Diana. - Iš tiesų, pone de Biusi, jūsų poelgis lahai 
malonus, labai jaudinantis... Bet... 

-O! Dėl Dievo, nereikia jokių bet... - atsiduso Biusi, vėl suklupęs prie 
Dianos. 

- Ne, ne, tik ne taip, ne ant kelių, pone de Biusi. 

--O! Leiskite man ant kelių maldauti jus, - pasakė grafas, sudėjęs 
rankas. - Aš taip seniai svajojau apie šią vietą. | 

- Galbūt, bet norėdamas ją užimti, jūs perlipot per sieną. Tai ne tik 
nedera tokiam kilmingam senjorui, bet ir gerokai neatsargų Žmogui, 
kuriam rūpi mano garbė. 

- Kodėl? 

- Ojei jus kas būtų pamatęs? 

- Kas galėjo mane pamatyti? 

- Kadir mūsų medžiotojai, vos prieš ketvirtį valandos jie prašuoliavo 
palei sieną į mišką. 

- O, būkit rami, ponia, aš per daug gerai slepiuosi, kad mane kas nors 
pamatytų. 

- Slepiatės! Ak, iš tiesų, - įsiterpė Žana, - visai kaip romanuose. 
Papasakokite mums apie tai, pone de Biusi. 

- Visų pirma, aš nepavijau jūsų kelyje ne dėl savo kaltės. Aš jojau 
vienu keliu, jūs - kitu. Jūs keliavote pro Rambujė. Aš - pro Šartrą. O antra, 
paklausykite ir nuspręskite, ar myli jus vargšas Biusi. Aš nedrįsau prie 
jūsų prisijungti, nors neabejojau, kad galiujus pavyti. Aš puikiai žinojau, 
kad Žarnakas nė kiek neįsimylėjęs ir kad šis taurus gyvulys ne per 
labiausiai geidžia grįžti į Meridorą. Jūsų tėvas irgi neturėjo ko skubėti, 
nes jūs buvote su juo. Bet aš troškau jus pamatyti ne prie tėvo, ne priejūsų 
žmonių, nes labiau, negu jūs manot, bijau jus suakompromituoti. Kelia- 
vau neskubėdamas ir graužiau rimbo kotą. Rimbo kotas tomis dienomis 
buvo mano įprastinis maistas. 

- Vargšas jaunuolis! - tarė Žana. - Pažiūrėk, kaip jis sulyso. 

- Galiausiai jūs parvykote, - toliau pasakojo Biusi. - Aš nusisamdžiau 
butą priemiestyje ir, pasislėpęs už žaliuzių, mačiau jus prajojant. 

- O Dieve mano! - sušuko Diana. - Tai jūs gyvenat Anžere savo vardu? 


90 


- Kuo jūs mane laikote? - nusišypsojo Biusi. - Ne, aš esu keliaujantis 
pirklys. - Pažvelkit į mano rusvą apdarą, su juo mane vargu bepažinsi, 
tokią spalvą labai mėgsta gelumbininkai ir auksakaliai, be to, atrodau 
gerokai susirūpinęs ir užsiėmęs,panašus į botaniką, ieškantį vaistažolių. 
Žodžiu, manęs dar niekas nepastebėjo. 

- Biusi, gražuolis Biusi štai jau dvi dienos provincijos mieste, ir jo dar 
niekas nepastebėjo? Karaliaus dvare tuo nė už ką nepatikėtų. 

- Pasakokite toliau, grafe, - rausdama paragino Diana. - Pavyzdžiui, 
kaip jūs iš miesto atsiradote čia? 

- Turiu du grynaveislius žirgus. Sėdu ant vieno jų ir žingine išjoju iš 
miesto, vis sustodamas pažiopsoti į skelbimus irvitninas, bet kai atsiduriu 
toli nuo Žmonių žvilgsnių, paleidžiu žirgą šuoliais ir per dvidešimt 
minučių įveikiu tris su puse mylios nuo miesto ligi čia. Atjojęs į Meridoro 
mišką, susiorientuoju ir atrandu parko sieną, bet ji ilga, labai ilga, nes 
parkas didelis. Vakar aš tyrinėjau šią sieną daugiau nei keturias valandas, 
tikėdamasis pamatyti jus. Galiausiai, kai jau buvau beveik praradęs viltį, 
išvydau jus vakare grįžtančią namo. Aplink jus šokinėjo du didžiuliai 
barono šunys, o ponia de Sen Liuk laikė iškeltoje rankoje jauną kurapką, 
kurią jie mėgino pasiekti. Paskui jūs dingot man iš akių. 

Aš nušokauį parką, atbėgau čia, kur dabar esame, ir pamačiau gerokai 
sumintą žolę ir samanas. Nusprendžiau, kad tai gali būti jūsų mėgstama 
vieta, juk čia taip malonu kepinant saulei. Kad paskui ją atpažinčiau, 
nulaužiau keletą šakų, kaip daroma medžioklėje, ir dūsaudamas, o tie 
dūsavimai mane visada labai kankina... 

- Dėl neįpratimo, - šypsodamasi pasakė Žana. 

- Nesiginčiju, ponia. Taigi dūsaudamas, kas, kartoju, mane visada 
labai kankina, pasukau atgal į miestą. Buvau be galo pavargęs, laipioda- 
mas po medžius, susiplėšiau rusvąjį apdarą, bet nei skylės drabužiuose, 
nei skausmas krūtinėje nenustelbė džiaugsmo širdyje: aš jus mačiau. 

- Mano nuomone, tai puikus pasakojimas, - pasakė Žana, - jūs įveikėt 
baisias kliūtis. Tai labai gražu ir herojiška, bet aš, kadangi bijau laipioti 
po medžius, jūsų vietoje būčiau pasaugojusi apdarą ir ypač gražias baltas 
rankas. Pažvelkite, kaip siaubingai atrodo jūsiškės, visos subraižytos 
dyglių. 

- Taip, bet būčiau nepamatęs tos, kurios ieškojau. 

- Priešingai, būčiau pamačiusi, ir daug paprasčiau negu jūs, ir Dianą 
de Meridor, ir net ponią de Sen Liuk. 

- Ką gi jūs būtumėt dariusi? - susidomėjęs paklausė Biusi. 

- Bačiau atėjusi tiesiai prie Meridoro pilies pakeliamojo tilto ir įėjusi 

į kiemą. Ponas baronas būtų mane apkabinęs, ponia de Monsoro būtų 
pasisodinusi mane šalia savęs prie stalo, ponas de Sen Liukas būtų buvęs 
man labai malonus, o ponia de Sen Liuk būtų kūrusi su manim anagra- 
mas. Nieko nėra paprasčiau: tiesa, patys paprasčiausi dalykai niekada 
neateina į galvą įsimylėjėliams. 

Biusi šypsodamasis pažvelgė į Dianą ir papurtė galvą. 

- One! -tarėjis. - Ne. Tai, ką būtumėt padariusi jūs, tinka visiems, tik 
ne man. 

Diana paraudo kaip vaikas, ir abiejų akys nušvito vienodu žvilgsniu, 
abiejų lūpose pasirodė vienoda šypsena. 

- Štai tau! - pasakė Žana. - Vadinasi, aš jau nieko nenutuokiu apie 
geras manieras! 

- Ne! - papurtė galvą Biusi. - Ne! Aš negalėjau eiti į pilį! Ponia 
ištekėjusi, ir ponas baronas privalo griežtai saugoti dukters garbę - tai jo 
pareiga žentui, kad ir koks jisai būtų. 

-Nava, - pasakė Žana, - štai ir gavau mandagumo pamoką. Ačiū, pone 
de Biusi, aš jos nusipelniau, žinosiu, kaip kištis į bepročių reikalus. 

- Bepročių? - pakartojo Diana. 

- Bepročių arba įsimylėjėlių, - atsakė ponia de Sen Liuk, - todėl... 

Ji pabučiavo Dianą į kaktą, padarė reveransą Biusi ir nubėgo. 

Diana viena ranka norėjo sulaikyti draugę, bet Biusi paėmė kitą jos 
ranką ir Diana, stipriai laikoma mylimojo, turėjo paleisti Žaną. 

Biusi ir Diana liko vieni. 

Diana pažvelgė į ponią de Sen Liuk, kuri ėjo sau skindama gėles, 
paskui raudonuodama atsisėdo. 

Biusi atsigulė prie jos kojų. 

- Juk aš gerai padariau, ar ne, ponia, - tarė jis, - jūs man pritariat? 

- Neapsimetinėsiu, - atsakė Diana, - be to, jūs Žinote mano mintis. 
Taip, ašjums pritariu, bet daugiau neketinu nuolaidžiauti. Trokšdama jus 
pamatyti, šaukdama jus, kaip ką tik dariau, aš elgiausi kaip beprotė, tai 
mano kaltė. į 

- Dieve mano! Ką jūs sakot, Diana? 

- Deja, grafe! Aš sakau tiesą! Aš turiu teisę atimti laimę iš pono de 
Monsoro, jis pats pastūmėjo mane į tokį kraštutinumą, bet ši teisė galioja 
tik tol, kol nesuteikiu tos laimės niekam kitam. Aš galiu nebūti su juo, 
nedovanoti jam savo šypsenos ir meilės, bet jei atiduosiu šias malones 
kitam, apvogsiu tą, kuris prieš mano valią yra mano valdovas. 

Biusi kantriai klausėsi šio pamokslo, tiesa, gerokai suminkštinto 
Dianos žavesio ir švelnaus balso. 

- Dabar mano eilė kalbėti, ar ne? - tarė jis. 

- Kalbėkite, - atsakė Diana. 

- Atvirai? 

- Kalbėkite! : 

- Tai va! Iš to, ką jūs dabar pasakėte, ponia, nė vieno žodžio 
nepakuždėjo širdis. 

- Kodėl? 

- Kantrybės, ponia, paklausykit manęs, juk aš jūsų kantriai klausiausi. 
Jūs apipylėt mane sofizmais. 

Diana buvo beprieštaraujanti. 

- Bendri samprotavimai, - toliau kalbėjo Biusi, - ne kas kita kaip 
sofizmai, kai jų negalima pritaikyti praktikoje. Vietoj šitų sofizmų, 
ponia, aš išklosiu jums teisybę. Sakot, vienas žmogus yra jūsų valdovas, 
bet arjūs pati išsirinkote tą žmogų? Ne, jums jį užkorė likimas, ir jūs jam 
paklusote. Dabar prisipažinkit, ar norit visą gyvenimą vilkti tą priversti- 
nį, nekenčiamą jungą. Jeigu ne, aš jus nuo jo išvaduosiu. 

Diana jau išsižiojo kažką sakyti, bet Biusi mostu ją nutildė. 

- O, aš žinau, ką jūs man atsakysite, - tarė jaunuolis. - Atsakysit, kad 
daugiau jūsų nepamatysiu, jei iškviesiu poną de Monsoro į dvikovą ir 
nužudysiu... Tebūnie taip, nors mirsiu iš skausmo jūsų nematydamas, bet 
jūs gyvensite laisva, laiminga ir galėsit suteikti laimę kokiam kilniam 
žmogui, kuris iš džiaugsmo laimins mano vardą ir sakys: „Ačiū, Biusi, 
ačiū, kad išvadavote mus nuo to baisaus Monsoro“. Ir jūs pati, Diana, 
nedrįsdama padėkoti man gyvam, padėkotumėt mirusiam. 

Moteris paėmė grafo ranką ir švelniai paspaudė. 

- Jūs dar nemaldavote, Biusi, - pasakė ji, - 0 jau grasinat. 

- Grasinu jums? O! Viešpats girdi ir žino mano ketinimus. Aš taip 
karštai jus myliu, Diana, kad niekada nepasielgsiu, kaip pasielgtų kitas 
žmogus. Žinau, jūs irgi mane mylite. Dieve mano! Tik nesiginkit, nes 
būsit kaip tie niekingi padarai, kurių žodžiai skiriasi nuo darbų. Žinau, 
kad mylite, jūs pati išsidavėt. Be to, matot, tokia meilė kaip mano spindi 
tarytum saulė ir gaivina visas širdis, prie kurių prisiliečia. Todėl aš 
nemaldausiu ir nesileisiu sunaikinamas nevilties. Ne, aš atsiklaupsiu prie 
jūsų kojų ir, pridėjęs dešinę ranką prie širdies, kuri niekada nemelavo nei 
išišskaičiavimo, nei iš baimės, pasakysiu: „Diana, ašjus myliu ir mylėsiu 
visą gyvenimą! Diana, dangaus akivaizdoje prisiekiu, kad numirsiu dėl 
jūsų, numirsiu jus dievindamas“. Jei ir tada pasakysite: „Eikit sau, 
nevokite kito laimės“, aš nedūsaudamas, neprieštaraudamas atsistosiu iš 
šitos vietos, kur esu toks laimingas, ir žemai jums nusilenksiu galvoda- 
mas: „Ši moteris manęs nemyli. Ši moteris niekada manęs nepamils“. 

Tada aš išvyksiu, ir jūs niekada manęs nebepamatysite. Bet kadangi 
mano atsidavimas didesnis už meilę, kadangi troškimas matyti jus 
laimingą stipresnis už žinojimą, kad patsnegaliu būti laimingas, kadangi 
nebūsiu pavogęs iš kito laimės, turėsiu teisę pavogti gyvybę, kartu paau- 
kodamas savąją: štai ką aš padarysiu, ponia, padarysiu iš baimės, kad 
amžinai neliktumėt vergė ir neatimtumėt laimės iš dorų žmonių, kuriejus 
pamils. 

Biusi kalbėjo labai susijaudinęs. Degantis, tiesus žvilgsnis bylojo 
Dianai, koks tvirtasjo pasiryžimas. Ji suprato, kadjispadarystai, ką sako, 
kadjo žodžiai neabejotinai pavirs darbais; kaip balandžio sniegas ištirps- 
ta nuo saulės spindulių, taip jos griežtumas ištirpo nuo šito žvilgsnio 
liepsnos. 

- Ką gi, - pasakė ji. - Ačiū už tokį kietumą, drauge mano. Tai dar 
vienas jūsų delikatus poelgis: gelbstit mane nuo sąžinės priekaištų, kad 
jums nusileidau. O dabar, ar mylėsit mane iki mirties, kaip sakėte? Ar 
nebūsiu jūsų žaisliukas ir ar paskui skaudžiai nesigailėsiu, atstūmusi 
pono de Monsoro meilę? Bet ne, aš negaliu kelti sąlygų, aš nugalėta, aš 
pasiduodu, aš - jūsų, Biusi, nors tik iš meilės. Pasilikite, mano drauge, ir 
dabar, kai mano gyvybė - kartu ir jūsų gyvybė, saugokit mus abu. 

Taip sakydama Diana uždėjo jaunuoliui ant peties tokią baltą ir dailią 
ranką, o kitą padavė jam, ir jis su meile priglaudė ją prie lūpų. Diana visa 
suvirpėjo nuo šito bučinio. 

Tada sušlamėjo lengvi Žanos žingsniai ir pasigirdo perspėjantis 
kosčiojimas. 

Ji nešėsi didžiulę puokštę ankstyvųjų gėlių ir pirmąjį drugelį, išdrįsu- 
sį išsiristi iš savo šilkinio kokono, tai buvo spungė raudonais ir juodais 
sparneliais. 

Susipynusios rankos instinktyviai atsiskyrė. 

Žana pastebėjo šį judesį. 

- Atleiskit, mieli draugai, kad jums sutrukdžiau, - pasakė ji, - bet 
mums jau-laikas namo, nes mūsų ateis ieškoti. Ponas grafe, grįžkit prie 
savo puikaus žirgo, kuris per pusvalandį nušuoliuoja keturias mylias, o 
mums leiskit kaip galima lėčiau nueiti tuos penkis šimtus žingsnių iki 
namų, nes, manau, mudvi turim apie ką pasikalbėti. Prakeikimas! Štai ką 
jūs prarandat per savo užsispyrimą, pone de Biusi: pietus pilyje, o jie 
nuostabūs, ypač žmogui, ilgai šuoliavusiam ant arklio ir laipiojusiam 
sienomis, ir kokį šimtą linksmų pokštų, nekalbant jau apie žvilgsnius, 
kurie mirtinai perveria širdį. Na eime, Diana. 

Žana paėmė draugę už rankos ir lengvai truktelėjo paskui save. 

Biusi su šypsena žūrėjo į dvi drauges. Diana, pasisukusi į jo pusę, 
ištiesė jam ranką. 

Jis priėjo artyn. 

- O daugiau, - paklausė jaunuolis, - ar nieko man nepasakysite? 

- Iki rytojaus, - atsakė Diana. - Argi mes nesusitarėm? 

- Tik iki rytojaus? 

- Iki rytojaus ir iki mirties! 

Biusi nesusilaikė nešūktelėjęs iš džiaugsmo; jis pabučiavo Dianai 
ranką, paskui, ištaręs paskutinį „sudie“ abiem moterims, nuėjo, arba 
tikriau skriste nuskrido. 

Jis gavo sukaupti valią, kad įstengtų atsiskirti nuo tos, su kuria 
susijungti taip ilgai neturėjo vilties. 

Diana lydėjo Biusi žvilgsniu, kol jis dingo atvašyne, ir laikydama 
draugę už rankos, klausėsi, ko! tolimi jo žingsniai nuslopo brūzgynuose. 

- Dabar, - tarė Žana, kai Biusi galutinai dingo iš akių, - ar nenorėtum 
truputį su manim pasikalbėti, Diana? 

- O! Taip, - atsakė moteris sudrebėjusi, tarsi draugės balsas būtų 
pažadinęs ją iš svajonių. - Aš klausau. 

- Tai va. Rytoj einu medžioti su Sen Liuku ir tavo tėvu. 

- Nejau tu paliksi mane vieną pilyje? | 

- Klausyk, mieloji, - tarė Žana. - Aš irgi turiu moralinių principų ir su 
kai kuo negaliu sutikti. 

- O, Žana! - sušuko ponia de Monsoro blykšdama. - Kaip tu gali taip 
žiauriai su manim kalbėti, juk aš tavo draugė? 

- Draugė tai draugė, - taip pat ramiai atvertė panelė de Brisak, - bet aš 
negaliu toliau šitaip elgtis. 

- Aš tikėjausi, kad tu mane myli, Žana, o tu draskai man širdį, - tarė 
Diana su ašaromis akyse. - Sakai, nenori toliau šitaip elgtis, bet kaip 
elgtis? 

- Toliau, - sušnibždėjo Žana draugei į ausį, - toliau trukdyti nevaržo- 
mai mylėti vienas kitą, vargšai jūs mano įsimylėjėliai. 

Diana apkabino besijuokiančią moterį ir apibėrė bučiniais jos švytintį 
veidą. 

Ji dar tebelaikė ją apkabinusi, kai pasigirdo garsūs medžioklės 
trimitai. 

- Eime, mus šaukia, - pasakė Žana. - Vargšas Sen Liukas nekantrauja. 
Nebūk jam žiauri, kaip aš nesu žiauri įsimylėjėliui šviesiai radu apdaru. 

XV 


Kaip Biusi buvo siūloma už arklį trys šimtai pistolių, 
o jis atidavė jį veltui 


Rytojaus dieną Biusi išvyko iš Anžero anksčiau, negu patys anksty- 
viausi miestelėnai pavalgė pusryčius. 

Jis ne jojo, o skriste skrido keliu. 

Diana užlipo į vieną pilies terasą, iš kurbuvo matyti baltas vingiuotas 
kelias, bėgantis per žalias pievas. 

Ji išvydo juodą tašką, lekiantį kaip meteoras ir paliekantį už savęs vis 
ilgesnį banguotą kelio kaspiną. 

Ji iškart nusileido žemyn, kad Biusi nereikėtų laukti ir kadtą nuopelną 
galėtų prisiimti sau. 

Saulė dar vos siekė aukštų ąžuolų viršūnes, žolėje žibėjo rasos perlai; 
tolumoje, ant kalno, pūtė medžioklės ragą Sen Liukas, raginamas Žanos, 
kuri norėjo priminti draugei, kokią paslaugą jai padarė, palikdama vieną. 

Dianos širdis buvo kupina tokio didžiulio, tokio aitraus džiaugsmo, 
ji taip svaigo nuo savo jaunystės, grožio, meilės, kad tarpais bėgant jai 
rodėsi, tarytum siela kelia kūną ant sparnų ir neša dievop. 

Bet nuo namų iki atvašyno buvo toli, mažos moters kojelės pavargo, 
mindamos tankią žolę, kelyje ji ne kartą pritrūko kvapo; todėl į pasima- 
tymą atskubėjo tik tada, kai Biusi jau pasirodė ant sienos keteros ir šoko 
žemyn. 

Jis matė ją bėgant; ji riktelėjo iš džiaugsmo; jis žengė prie jos ištiesęs 
rankas; ji pasileido prie jo ir atsirėmė rankomis jam į krūtinę: jų rytinis 
pasisveikinimas buvo ilgas, aistringas apsikabinimas. 

Apie ką jie galėjo kalbėti? Jie mylėjo vienas kitą. 

Apie ką jie galėjo galvoti? Jie matė vienas kitą. 

Ko jie galėjo norėti? Jie sėdėjo vienas šalia kito ir laikėsi už rankų. 

Diena prabėgo kaip valanda. 

Kai Diana pirmoji pabudo iš saldaus sustingimo, iš to laimės nualsin- 
tos sielos miego, Biusi priglaudė užsisvajojusią moterį prie širdies ir 
pasakė: 

- Diana, man atrodo, jog tik nuo šiandien pradėjau gyventi, tik 
šiandien aiškiai išvydau kelią į amžinybę. Žinokit, tai jūs ta šviesa, kuri 
atnešė man tiek laimės. Aš nieko neišmaniau apie šį pasaulį nei apie 
žmonių gyvenimą jame. Ir galiu tik pakartoti tai, ką vakar sakiau: jūsų 
dėka pradėjau gyventi ir šalia jūsų numirsiu. 

- Oaš, - atsakė ji, - kažkada norėjau be gailesčio pulti mirčiai į glėbį, 
bet dabar drebu, pagalvojusi, kad negyvensiu pakankamai ilgai ir nespė- 
siu išsemti visų lobių, kuriuos man žada jūsų meilė. Kodėl gi neateinat į 
pilį, Luji? Tėvas apsidžiaugtų jus pamatęs. Ponas de Sen Liukas jūsų 
draugas ir moka laikyti paslaptį... Pagalvokit, juk papildomai kartų 
praleista valanda neįkainojamą. 

- Deja, Diana! Jei valandai ateisiu į pilį, imsiu vaikščioti kasdien, o 
tada apie tai sužinos visa provincija. Jei kalbos pasieks tą žmogėdrą jūsų 
vyrą, jis atlėks čionai... O jūs uždraudėt jus nuo jo išvaduoti... 

- Kam to reikia? - atsakė ji su ta gaidele, kurią galima išgirsti tik 
mylimos moters balse. 

- Dėl mūsų saugumo, tai yra dėl mūsų laimės saugumo, turime slėpti 
savo paslapų nuo viso pasaulio. Ponia de Sen Liuk ją jau žino... Sen 
Liukas irgi sužinos. 

- O kodėl? 

- Argi jūs nuo manęs ką nors slėptumėt? - paklausė Biusi. - Nuo 
manęs, dabar? 

- Ne... Tiesa. 

- Šįryt parašiau Sen Liukui, prašydamas susitikti Anžere. Jis atvyks. 
Aš išgausiu iš jo bajoro garbės žodį, kad niekam apie tai neprasitars. Tai 
juo svarbiau, brangioji Diana, kad manęs tikriausiai visur ieško. Kai 
palikom Paryžių, ten dėjosi rimti dalykai. 

- Jūsų tiesa... Be to, tėvas toks skrupulingas, kad nors ir myli mane, 
galėtų pasakyti viską ponui de Monsoro. 

- Gerai slėpsimės... ir jei Dievas išduos mus priešams, bent turėsime 
teisę pasakyti, kad padarėm viską, ką galėjom. 

- Dievas geras, Luji. Neabejokite juo tokią valandą. 

- Dievu aš neabejoju, tik bijau, kad velnias ims pavydėti mums 
laimės. 

- Pasakykit „sudie“, mano valdove, ir nejokit atgal taip greitai, jūsų 
arklys mane gąsdina. 

- Nebijokit, jisjau žino kelią. Tai pats ramiausias, pats patikimiausias 
ristūnas, kokiu tik esu jojęs. Kai grįžtu į miestą, paskendęs saldžiose 
svajonėse, jis pats mane neša, aš net pavadžių nelaikau. 

Įsimylėjėliai pasakė vienas kitam dar daug panašių perspėjimų, 
nuolat pertraukdami savo kalbas bučiniais. 

Pagaliau netoli pilies medžioklės trimitas užskardeno melodiją, kuria 
Žana buvo susitarusi perspėti draugę, ir Biusi išnyko. 

Jodamas į miestą irskendėdamas mintyse apie šią svaiginančią dieną, 

didžiuodamasis savo laisve, nes pagarba, turtingo žmogaus rūpesčiai bei 
princo malonės pančiojo jį aukso grandinėmis, Biusi pastebėjo, kad 
netrukus bus uždaromi miesto vartai. Arklys, visą dieną rupšnojęs žolę 
ir lapus, nesiliovė grybščiojęs ir kelyje, o naktis vis artėjo. 

Biusi buvo benorįs spustelėti pentinais ir atsigriebti už prarastą laiką, 
kai užpakaly išgirdo šuoliuojant keletą arklių. 

Besislapstančiam žmogui, ypačįsimylėjusiam, visur vaidenasi pavo- 
jai. 

Tuo laimingi įsimylėjėliai panašūs į vagis. 

Biusi svarstė, ar pavaryti arklį ir atsiplėšti nuo jų, ar pasitraukti į šalį 
ir palaukti, kol raiteliai prajos; bet jie jojo taip greitai, kad po valandėlės 
Jį pavijo. 

Jų buvo du. 

Biusi nusprendė nebūsiant bailumu duoti kelią dviem vyrams, kai 
patsesi vertas keturių, pasitraukė į Šalį ir pamatė raitelį, pentinais badantį 
šonus savo arkliui, kurį jo bendrakeleivis dar ragino rimbo kirčiais. 

- Paskubėkim, miestas jau čia pat, - įkalbinėjo žmogus su ryškiu 
gaskonišku akcentu. - Dartrys šimtai rimbo kirčiųiršimtas pentinų dūrių, 
drąsos ir ištvermės! 

- Gyvulys jau neatgauna kvapo, dreba, silpsta, nenori bėgti, - atsakė 
bendrakeleivis. - Atiduočiau šimtą arklių, kad tik atsidurčiau savo 
mieste. 

„Kažkoks susivėlinęs anžerietis, - tarė sau Biusi. - Kaip Žmonės 
sukvailėja iš baimės! Man rodos, pažįstu šį balsą. Bet šito narsuolio 
arklys sverdėja...“ 

Tuo metu raiteliai susilygino su Biusi. 

- Ei, pone! - sušuko jis. - Saugokitės, traukit kojas iš balnakilpių, 
arklys tuoj kris. 

Iš tiesų gyvulys sunkiai dribo ant šono, konvulsyviai trūktelėjo koja, 
tarsi ardamas žemę, garsus alsavimas staiga nutilo, akys apsitraukė 
valkčiu, nasrai apsiputojo, ir jis išleido kvapą. 

- Pone, - riktelėjo iškntęs iš balno raitelis Biusi, - trys šimtai pistolių 
už jūsų arklį! 

- Ak tu Dieve! - sušuko Biusi jodamas artyn. 

- Ar girdite, pone? Aš skubu... 

- O, prince, imkite jį veltui, - drebėdamas nuo neapsakomo susijau- 
dinimo, atsakė Biusi, atpažinęs Anžu kunigaikštį. | 

Tuo pat metu sausai trakštelėjo pistoletas, kuriuo buvo apsiginklavęs 
princo bendrakeleivis. 

- Sustokite! - sušuko Anžu kunigaikštis negailestingam gynėjui. - 
Sustokite, pone d'Obinjė, terauna mane velniai, juk tai Biusi! 

- Taip, prince, tai aš! Bet kurių velnių gaišinate arklius tokiu laiku ir 
tokiame kelyje? 

- A! Tai ponas de Biusi, - tarė d'Obinjė. - Tuomet, monsinjore, jums 
manęs daugiau nebereikia... Leiskit man grįžti pas tą, kuris mane pasiun- 
tė, kaip sakoma Šventajame Rašte. 

- Bet pirma priimkite mano nuoširdžią padėką ir neabejokit draugyste 
iki grabo lentos, - atsakė princas. 

- Viską priimu, monsinjore, ir kada nors priminsiu jūsų pažadus. 

- Ponas d'Obinjė!.. Monsinjoras!.. Ar gali būti? - stebėjosi Biusi. 

- Argi tu nieko nežinojai? - paklausė princas nepatenkintas ir su 
nepasitikėjimu, kuris neliko bajoro nepastebėtas. - Jeigu tu čia, vadinasi, 
tu manęs laukei, ar ne tiesa? 

„Velniava! - tarė sau Biusi, galvodamas, kokių minčių jo slaptas 
buvimas Anžere gali pakišti įtariam Pranciškaus protui. - Reikia būti 
atsargesniam“. 

- Aš ne tik jūsų laukiau, aš padariau dar geriau, - atsakė Biusi, - o 
dabar, jei norit pakliūti į miestą prieš uždarant vartus, į balną, monsinjore. 

Jis privedė savo arklį princui, kuris traukė svarbius popierius, paslėp- 
tus tarp nudvėsusio arklio balno ir gūnios. 

- Sudie, monsinjore, - atsisveikino d'Obinjė, sukdamas atgal. - Pone 
de Biusi, visada jūsų paslaugoms. 

Ir jis nujojo. 

Biusi lengvai užšoko arkliui ant pasturgalio už savo pono ir pavarė 
gyvulį į miestą, tyliai klausdamas savęs, ar tik šis juodai apsirengęs 
princas nebus blogasis demonas, kurį jam siunčia pragaras, pavydėda- 
mas laimės. 

Juodu įjojo į Anžerą sulig pirmaisiais trimitų garsais, skelbiančiais, 
kad vartai uždaromi. 

- Ką darysim toliau, monsinjore? 

- Į pilį! Tegul iškelia mano vėliavą, tegul ateina atiduoti man pagar- 
bos, tegul sušaukia provincijos bajorus. 

- Nieko nėra lengviau, - atsakė Biusi, nusprendęs dėtis paklusniu ir 
laimėti laiko, be to, jis buvo per daug nustebęs, kad pats ko nors imtųsi. 

- Ei, ponai trimitininkai! - riktelėjo jis šaukliams, grįžtantiems po 
pirmo signalo. 

Tie atsigręžė, bet neparodė didelio dėmesio, nes pamatė tik du 
prakaituotus, dulkėtus vyrus su gana apgailėtinu ekipažu. 

- Oho! - tarė Biusi, jodamas į juos. - Nepažįstat šeimininko jo paties 
namuose? Pašaukit čia sargybos viršininką! 

Išdidus tonas padarė įspūdį šaukliams; vienas iš jų priėjo artyn. 

- Viešpatie Dieve! - su siaubu sušuko jis, atidžiai įsižiūrėjęs į 
kunigaikštį. - Taigi čia mūsų valdovas ir šeimininkas! 

Kunigaikštį buvo lengva atpažinti iš deformuotos nosies, kuri, Šiko 
dainelės žodžiais tariant, buvo perskelta pusiau. 

- Monsinjoras kunigaikštis! - pridūrė jis, griebdamas už rankos antrą 
šauklį, kuris irgi net pašoko iš nustebimo. 

- Dabar jūs šitai žinot ne blogiau už mane, - pasakė Biusi, - tad gerai 
įkvėpkite ir pūskit savo trimitus iki devinto prakaito, bet kad po ketvirčio 
valandos visas miestas žinotų atvykus monsinjorą. O mes, monsinjore, 
lėtai josime į pilį. Kol ten nukaksim, viskas bus paruošta mums sutikti. 

Iš tiesų po pirmojo šauklių signalo ėmė būriuotis žmonės, o po antrojo 
vaikai ir kūmutės pabiro po kvartalus plyšaudami: 

- Monsinjoras mieste!.. Šlovė monsinjomi! 

Vyresnieji, gubernatorius, kilmingiausi bajorai nuskubėjo į rūmus, 
lydimi vis tirštėjančios minios. 

Kaip ir buvo numatęs Biusi, miesto valdžia atvyko į pilį anksčiau už 
princą, norėdama deramai jį sutikti. 

Kai kunigaikštis išjojo į krantinę, vos galėjo prasiskverbti pro spūstį; 
bet Biusi susirado vieną šauklį ir šis, tvatindamas žmonėms savo trimitu, 
praskynė princui kelią iki miesto rotušės. 

Biusi keliavo eisenos gale. 

- Ponai ir ištikimi mano valdiniai, - kreipėsi į susirinkusius 
princas, - aš atvykau į savo gerąjį miestą Anžerą ieškoti prieglobsčio. 
Paryžiuje mano gyvybei grėsė baisiausi pavojai. Aš net buvau įkalintas. 
Bet su gerų draugų pagalba man pavyko pabėgti. 

Biusi kandžiojo lūpas, jam buvo aiški ironiško Pranciškaus žvilgsnio 
reikšmė. | 

- Kai atsidūriau jūsų mieste, atgavau ramybę, praėjo pavojus mano 
gyvybei. 

Apstulbę magistrai negarsiai sušuko: 

- Tegyvuoja mūsų valdovas! 

Liaudis, iš kiekvieno princo atvykimo laukianti naudos, griausmin- 
gai suriko: 

- Šlovė! 

- Eime vakarieniauti, - tarė princas, - aš nuo pat ryto nieko burnoj 
neturėjau. 

Akimirksniu princą apsupo šeimynykščiai, kuriuos jis laikė Anžere 
kaip šios provincijos kunigaikštis: tik svarbiausi iš jų pažinojo savo 
šeimininką. 

Paskui atėjo miesto bajorų ir damų eilė. 

Priėmimas truko iki vidurnakčio. 

Miestas buvo iliuminuotas, gatvėse ir aikštėse poškėjo muškietų 
šūviai, gaudė katedros varpas, ir vėjas nešė iki Meridoro tradicinį 
triukšmingą gerųjų anžeriečių džiaugsmą. 


XVI 


Pono Anžu kunigaikščio diplomatija 


Kai gatvėse bent kiek paliovė trinksėti muškietos, kai suretėjo varpo 
dūžiai, kai ištuštėjo prieškambariai, kai Biusi su Anžu kunigaikščiu 
pagaliau liko vieni, princas tarė: 

- Pasikalbėkime. 

Iš tiesų įžvalgusis Pranciškus pastebėjo, kad nuo pat jųdviejų susiti- 
kimo Biusi kur kas paslaugesnis negu paprastai; tada, puikiai pažinoda- 
mas aukštuomenę, princas nusprendė, kad Biusi bus atsidūręs sunkioje 
padėtyje, vadinasi, gudriai elgdamasis, jis gali išpešti iš to sau naudos. 

Bet Biusi turėjo laiko pasiruošti ir nesibaimindamas laukė princo. 

- Pasikalbėkime, monsinjore, - atsakė jis. 

- Kai mes matėmės paskutinėmis dienomis, - pradėjo princas, - jūs 
Sunkiai sirgote, mano vargše Biusi! 

- Tai tiesa, monsinjore, - atsakė jaunuolis, - aš labai sirgau ir tik per 
stebuklą likau gyvas. 

- Tą dieną, - toliau kalbėjo kunigaikštis, - prie jūsų budėjo toks 
daktaras, kuriam, atrodo, baisiai rūpėjo jūsų sveikata, nes piktai šiepė 
dantis visiems, kurie tik eidavo artyn. 

- Ir tai tiesa, prince, le Oduenas mane labai myli. 

- Jis buvo jums griežtai uždraudęs keltis iš lovos, ar ne? 

- Kuo aš iš visos širdies piktinausi, kaip jūsų aukštybė pats matėte. 

- Bet, - paprieštaravo kunigaikštis, - jei taip labai piktinotės, galėjot 
pasiųsti mediciną po velnių ir eiti su manim, kaip aš prašiau. 

- Prakeikimas! - šūktelėjo Biusi, vartaliodamas rankose vaistininko 
kepurę. 

- Bet, - toliau kalbėjo kunigaikštis, - kadangi reikalas buvo svarbus, 
jūs bijojot lįsti į pavojų. 

- Atleiskite? - pasakė Biusi, kumščio smūgiu užsivoždamas tą pačią 
kepurę ant akių. - Man pasigirdo, jūs pasakėt, kad aš bijojau lįsti į pavojų, 
prince? | 

- Aš taip ir pasakiau, - atkirto Anžu kunigaikštis. 

Biusi pašoko nuo kėdės. 

- Taijūs sumelavot, monsinjore! - sušuko jis. - Sumelavot sau pačiam, 
girdite, nes netikit nė žodžiu, nė vienu žodeliu iš to, ką pasakėt. Ant mano 
kūno dvidešimt randų, įrodančių, jog kažkada lindau į pavojų ir niekada 
nebijojau. Garbės žodis, pažįstu nemaža žmonių, kurie negalėtų to apie 
save pasakyti, o svarbiausia, parodyti. 

- Jūs visada turite nenuginčijamų įrodymų, pone de Biusi, - labai 
išblyškęs ir susijaudinęs, atsakė kunigaikštis. - Kai jus kuo nors kaltina, 
stengiatės perrėkti priekaištus ir įsivaizduojat esąs teisus. 

- O! Aš ne visada teisus, monsinjore, - pasakė Biusi, - aš tai puikiai 
žinau, bet taip pat žinau, kada klystu. 

- Kada gi jūs klystate? Pasakykit, maldauju jus. 

- Kai tarnauju nedėkingiems žmonėms. 

- Iš tiesų, pone, man rodos, jūs užsimirštate, - tarė princas, staiga 
atsistodamas ir pasitelkdamas visą orumą, kurį demonstruodavo tam 
tikromis aplinkybėmis. 

- Gal ašir užsimirštu, monsinjore, - nepasidavė Biusi, - bet nors kartą 
gyvenime pasielkite taip ir jūs, užsimirškite arba užmirškite mane. 

Sulig šiais žodžiais Biusi žengė porą žingsnių norėdamas išeiti, bet 
princas pasirodė vikresnis ir užstojo bajorui duris. 

- Juk neneigsite, pone, - tarė kunigaikštis, - kad tądien, kai atsisakėte 
eiti su manim, po valandėlės vis dėlto išėjot? 

- Aš, -atvertė Biusi, - niekada nieko neneigiu, monsinjore, nebent kai 
esu verčiamas prisipažinti. 

- Tai pasakykit, kodėl taip prisispyręs norėjote likti namie? 

- Turėjau reikalų. 

- Namie? 

- Namie ar kitur. 

- Aš maniau, jeigu bajoras tarnauja princui, jo pagrindiniai reikalai - 
tai princo reikalai. 

- O kas paprastai tvarko jūsų reikalus, monsinjore, jeigu ne aš? 

- Aš nesiginčijuų, - atsakė Pranciškus, - paprastai jūs būnat man 
ištikimas ir atsidavęs, pasakysiu net dar daugiau: aš jums atleidžiu už 
blogą nuotaiką. 

- O! Jūs nepaprastai geras. 

- Taip, nes jūs turite šiokią tokią priežastį ant manęs pykti. 

- Jūs šitai pripažįstate, monsinjore? 

- Taip. Aš pažadėjau nebūti malonus ponui de Monsoro. Jūs, rodos, 
jo labai neapkenčiat? 

- Aš? Anaiptol. Tik man bjauri jo fizionomija, todėl norėčiau, kad jis 
išnyktų iš dvaro ir nesimaišytų po akių. O jums, monsinjore, priešingai, 
ji patinka. Dėl skonio nesiginčijama. 

- Ką gi, jei gu tai vienintelė priežastis, dėl kurios jūs prieš mane 
pūtėtės kaip išlepintas, aikštingas vaikas, pasakysiu, kad buvote dvigubai 
neteisus, neidamas su manim ir po to vienas leisdamasis į nenaudingus 
žygius. 

- Aš leidausi į nenaudingus žygius? Ką tik jūs mane kaltinot dėl... 
Klausykite, monsinjore, būkit nuoseklus. Kokius gi aš atlikau žygius? 

- Aišku, atlikote. Aš suprantu, kad nemėgstate ponų d'Epernono ir 
Šombergo. Aš irgi jų nemėgstu, mirtinai nekenčiu, bet tuo reikia pasiten- 
kinti ir laukti patogios progos. 

- Oho! - nustebo Biusi. - Ką norite tuo pasakyti, monsinjore? 

- Nužudykite juos, po velnių! Nužudykite abu, nužudykit visus 
keturis, už tai aš tik padėkosiu, bet neerzinkit jų, ypač kai jūs toli ir savo 
pyktį jie išlieja ant manęs. 

- Ką gi aš padariau tam garbingam gaskonui? 

- Jūs kalbat apie d' Epernoną, ar ne? 

- Taip. 

- Tai va, per jus jį apdaužė akmenimis. 

- Per mane? 

- Taip apdaužė, kad jo apsiaustas nuėjo skivytais, drabužiai virto 
skarmalais ir jis grįžo į Luvrą vienomis kelnėmis. 

- Gerai, - tarė Biusi. - Tai vienas. Pereisim prie vokiečio. Kuo aš 
nusikaltau ponui de Šombergui? 

- Gal sakysit, ne per jus jis buvo nudažytas indigu? Kai pamačiau jį, 
praėjus trims valandoms po to įvykio, jis dar tebebuvo mėlynas. Ir jūs tai 
vadinate nekaltu pokštu? Liaukitės! 

Ir princas nenoromis nusijuokė, o Biusi, prisiminęs Šombergo veidą 
dažų katile, nesusilaikęs ėmė kvatotis. 

- Vadinasi, - tarė jis, - manoma, kad aš iškrėčiau jiems tokį pokštą? 

- Po velnių! Tai nejaugi aš? 

- Ir jūs dar drįstate, monsinjore, priekaištauti žmogui, kuriam kyla 
tokių minčių! Teisingai aš ką tik sakiau - jūs nedėkingas. 

- Sutinku. Klausyk, jei tu iš tikrųjų dėl to išėjai iš namų, aš tau 
atleidžiu. 


103 


- Tikrai? 

- Garbės žodis, bet čia dar ne visi mano priekaištai. 

- Klokite. | 

- Pakalbėkim truputį apie mane. 

- Gerai. 

- Ką tu padarei, kad ištrauktum mane iš bėdos? 

- Jūs puikiai žinote, - atsakė Biusi, - ką aš padariau. 

- Ne, nežinau. 

- Tai va, aš išvykau į Anžu. 

- Kitaip tariant, gelbėjaisi pats. 

- Taip, nes gelbėdamasis pats, gelbėjau jus. 

- Bet užuot bėgęs taip toli, ar negalėjai likti Paryžiaus apylinkėse? 
Man regis, Monmartre tu būtum man labiau pravertęs negu Anžere. 

- O! Čia mudviejų nuomonės skiriasi, monsinjore: aš verčiau atvykau 
į Anžerą. 

- Sutikite, jūsų užgaida - nelabai įtikinama priežastis... 

- Anaipto!, nes mano užgaidos tikslas buvo sutelkti jums šalininkų. 

- A! Tada visai kas kita. Nagi, pažiūrėsim, ką jūs padarėte. 

- Šitai bus laiko papasakoti rytoj, monsinjore, o dabar turiu jus palikti. 

- Kodėl? 

- Reikia susitikti su labai svarbiu asmeniu. 

- Jeigu taip, tai kitas reikalas. Eikite, Biusi, bet būkite atsargus. 

- Atsargus? O kam? Argi mes čia ne patys stipriausi? 

- Nesvarbu, nerizikuok. Ar jau daug nuveikei'? 

- Aš čia dar tik dvi dienos, ko gi jūs norite? 

- Ar tu bent slapstaisi? 

- Ar slapstausi? Na, žinoma, prisiekiu Kristaus kančia! Juk matot, 
kaip apsitaisęs su jumis kalbu.Argi aš šiaipjau nešioju cinamono spalvos 
drabužius? Ir šitas baisias kelnes apsimoviau tik dėl jūsų. 

- O kur tu gyveni? 

- Aha! Štai kada įvertinsit mano atsidavimą. Aš gyvenu... gyvenu prie 
miesto sienos, lūšnoje su durimis į upę. O jūs, prince, kaipgi jūs ištrūkot 
iš Luvro? Kodėl sutikau jus tame kelyje ant nuvaryto arklio ir sų ponu 
d'Obinjė? 

- Todėl, kad aš turiu draugų, - atsakė princas. 

- Jūs turite draugų? - nustebo Biusi. - Ką jūs! 

- Taip, draugų, kurių tu nepažįsti. 

- Pačiu laiku! Ir kas tie draugai? 

- Navaros karalius ir ponas d' Obinjė, kurį tu matei. 

- Navaros karalius... Ak tiesa! Juk jūs kartu ruošėte sąmokslą? 

- Aš niekada neruošiau sąmokslo, pone de Biusi. 

- Neruošėt! Pasiklauskit La Molio ir Kokonaso. 

- La Molis, - niūriai atsakė princas, - padarė ne tą nusikaltimą, už "E 
kaip visi mano, buvo nubaustas mirtimi. 

- Gerai! Palikim La Molį ir grįžkim prie jūsų. Juoba kad šiuo kiaušinis 
mes ne visai sutariam, monsinjore. Pro kur jūs, po velnių, ištrūkote iš 
Luvro? 

- Pro langą. 

- A, iš tikrųjų. O pro kurį? 

- Pro savo miegamojo langą. 

- Vadinasi, jūs žinojote apie virvines kopėčias! 

- Kokias virvines kopėčias? 

- Tas, kurios buvo spintoje. 

- A, tai ir tu apie jas žinojai? - blykšdamas paklausė princas. 

- Prakeikimas! - tarė Biusi. - Jūsų aukštybei ne paslaptis, kad kažkada 
turėjau laimės lankytis tame kambaryje. 

- Mano sesers Margo laikais, ar ne? Ir tu įlipdavai pro langą? 

- Po velnių! Juk jūs pro jį išlipot. Tik stebiuosi, kad jūs tas kopėčias 
radot. 

- Ne ašjas radau. 

- Tai kas? 

- Niekas. Man nurodė, kur jos padėtos. 

- Kas? 

- Navaros karalius. 

- Oho! Navaros karalius žinojo apie kopėčias! Niekad nebūčiau 
patikėjęs. Pagaliau nesvarbu, kaip ten buvo, monsinjore, svarbiausia, kad 
jūs čia gyvas ir sveikas. Mes uždegsime Anžu, o kartu suliepsnos 
Angumua ir Bearnas: šaunus bus gaisras. 

- Tu lyg ir minėjai pasimatymą? - paklausė kunigaikštis. 

- Prisiekiu Kristaus kančia! Iš tikrųjų. Per šitą įdomų pokalbį su jumis 
buvau ir užmiršęs. Sudie, monsinjore. 

- Ar pasiimsi savo arklį? 

- Velniai jo nematė! Jei jis reikalingas monsinjorui, jūsų aukštybė 
galite jį pasilikti, aš turiu kitą. 

- Tada aš jį pniimu, paskui atsiskaitysim. 

- Taip, monsinjore, ir duok Dieve, kad tik aš nelikčiau jums skolingas! 

- Kodėl? 

- Todėl, kad nemėgstu to, kuriam jūs paprastai pavedat tikrinti 
sąskaitas. 

- Biusi! 

- Jūsų tiesa, monsinjore. Susitariam daugiau apie tai nekalbėti. 
Princas, žinodamas, kaip jam reikalingas Biusi, ištiesė grafui ranką. 
Biusi padavė jam savąją, bet kartu palingavo galva. 

Juodu išsiskyrė. 


XVII 


Pono de Sen Liuko diplomatija 


Tamsią nakų Biusi pėsčias grįžo namo, bet vietoj Sen Liuko, kurį 
tikėjosi susitikti, rado tik laišką, pranešantį, kad draugas atvyks rytoj. 

Ir iš tiesų apie šeštą valandą ryto Sen Liukas, lydimas šunininko, 
išjojo į Anžerą. 

Prie sienos jis atjojo kaip tik atidarant vartus, ir nepastebėjęs, kad 
gyventojai keliasi neįprastai susijaudinę, pasiekė Biusi būstą. 

Abu draugai nuoširdžiai apsikabino. 

- Nepaniekinkit mano varganos lūšnelės, mielasis Sen Liukai, - 
pakvietė Biusi. - Anžere aš įsikūrniau kariškai. 

- Žinoma, - sutiko Sen Liukas, - kaip ir visi nugalėtojai, taip sakant, 
mūšio lauke. 

- Ką nonte tuo pasakyti, mielasis drauge? 

- Kad mano žmona neturi nuo manęs paslapčių, kaip ir aš nuo jos, 
mielasis Biusi, ir ji man viską papasakojo. Tarp mūsų visiška santarvė. 
Norėčiau jus pasveikinti, mano mokytojau visur kur, ir kadangi jau 
pasikvietėt, leiskit duoti vieną patarimą. 

- Duokite. 

- Kuo greičiau atsikratykit tuo siaubingu Monsoro: dvare niekas 
nežino apie jūsų ryšį su jo žmona. Dabar gera proga, ir nereikia jos 
praleisti. Kai paskui vesite našlę, niekas bent nesakys, kad padarėt ją 
našle norėdamas vesti. 

- Yratik viena kliūtis šiam gražiam planui, kuris man pirmiausia atėjo 
į galvą kaip ir jums. 

- Na matote, o kokia? 

- Aš prisiekiau Dianai neatimti jos vyrui gyvybės, žinoma, kol jis pats 
manęs neužpuls. 

- Jūs padarėte klaidą. 

- Aš? 

- Jūs padarėt didžiausią klaidą. 

- Kodėl? 

- Todėl, kad tokios priesaikos neduodamos. Kuriems galams! Jei 
nepasiskubinsit, jei neužbėgsite už akių, sakau jums, tas Monsoro - tikras 
klastūnas - iššniukštinės jūsų paslaptį, o iššniukštinėjęs nužudys jus, juk 
jis netur nė lašo niteriškumo. 

- Viskas Dievo valioje, - šypsodamasis atsakė Biusi. - Negana to, kad 
sulaužysiu priesaiką, duotą Dianai, nužudydamas jos vyrą... 

- Vyrą!.. Jūs puikiai žinot, kad jis jai ne vyras... 

- Taip, bet vis tiek vadinamas vyru. Taigi kartoju, negana to, kad 
sulaužysiu duotą žodį, visi mane akmenimis užmėtys, mielasis, ir žmo- 
gus, šiandien laikomas pabaisa, karste pasirodys angelas, kurį aš nuva- 
riau į kapus. 

- Todėl ir nepatariu jums pačiam jo žudyti. 

- Samdyti žudikus! Ak, Sen Liukai, blogą duodate patarimą. 

- Ką jūs! Kas gi kalba apie žudikus? 

- Tai apie ką tada kalbate? 

- Apie nieką, drauguži. Man šmėstelėjo viena mintis, bet ji dar 
nepakankamai subrandinta, kad jums ją pasakyčiau. To Monsoro aš 
nekenčiu labiau už jus, nors ir dėl kitokių priežasčių. Verčiau pakalbėki- 
me apie žmoną, užuot kalbėję apie vyrą. 

Biusi nusišypsojo. 

- Jūs ištikimas bičiulis, Sen Liukai, - tarė Biusi, - ir galite tikėtis mano 
draugystės. Jūs žinote, mano draugystę sudaro trys dalykai: piniginė, 
Špaga ir gyvybė. 

- Ačiū, - atsakė Sen Liukas, - aš priimu jūsų draugystę, bet su sąlyga, 
kad atsilyginsiu tuo pačiu. 

- O dabar, ką jūs norėjote pasakyti apie Dianą? 

- Norėjau paklausti, ar kartais neketinat užsukti į Meridorą? 

- Drauguži, dėkoju už primygtinį kvietimą, bet žinote, koks aš 
skrupulingas. 

- Viską žinau. Meridore jūs rizikuojat susitikti sa Monsoro, nors jis 
dabar už aštuoniasdešimties mylių, rizikuojat, kad gali tekti paspausti 
jam ranką, o juk sunku spausti ranką žmogui, kurį norėtum pasmaugti, 
pagaliau rizikuojat pamatyti, kaipjis apkabina Dianą, ojuk sunku matyti, 
kaip kitas apkabina moterį, kurią tu myli. 

- Ak! - įniršęs sušuko Biusi. - Kaip gerai jūs suprantat, kodėl aš 
nesilankau Meridore! O dabar, mielas drauge... 

- Jūs mane išsiunčiate, - pasakė Sen Liukas, klaidingai supratęs Biusi 
ketinimą. 

- Visai ne, priešingai, - atsakė šis, - prašau pasilikti, nes dabar mano 
eilė klausinėti. 

- Prašom. 

- Ar šią naktį negirdėjote skambant varpų ir šaudant muškietų? 

- Iš tiesų, ir spėliojom, kas ten atsitiko. 

- Ar šį rytą, jodamas per miestą, nepastebėjot kokių permainų? 

- Lyg ir didžiulio pagyvėjimo, ar ne? 

- Taip. 

- Aš ir norėjau paklausti, dėl ko visa tai. 

- Dėl to, kad vakar atvyko ponas Anžu kunigaikštis, drauguži. 

Sen Liukas pašoko nuo kėdės, lyg jam būtų pasakę, kad pasirodė 
velnias. 

- Kunigaikštis Anžere! Kalbėjo, kad jis įkalintas Luvre. 

- Kaiptik todėl, kad buvo įkalintas Luvre, dabarjisiratsirado Anžere. 
Jam pavyko pabėgti pro langą, ir jis atvyko čia ieškoti prieglobsčio. 

- Ir kas iš to? - paklausė Sen Liukas. 

- O tas, drauguži, - atsakė Biusi, - kad jums pasitaikė puiki proga 
atsikeršyti jo didenybei už visus persekiojimus. Princas jau turi savo 
partiją, tuoj turės kariuomenę, ir mes čia sukelsim kažką panašaus į dailų 
mažytį pilietinį karą. 

- Oho! - nustebo Sen Liukas. 

- Tikiuosi, jūs pamosuosit špaga kartu su manim? 

- Prieš karalių? - paklausė Sen Liukas, ir jo balse staiga pasigirdo 
šaltis. 

- Nesakau, kad būtent prieš karalių, - atsakė Biusi. - Prieš tuos, kurie 
išsitrauks Špagą prieš mus. 

- Mano mielas Biusi, - pasakė Sen Liukas, - aš atvažiavau į Anžu 
pakvėpuoti kaimo oru, o ne kautis prieš jo didenybę. 

- Bet, šiaip ar taip, leiskite man jus pristatyti monsinjorui. 

- Nėra reikalo, mielas Biusi, aš nemėgstu Anžero ir ruošiuosi netru- 
kus išvažiuoti. Tai nuobodus, niūrus miestas. Akmenys čia minkšti kaip 
sūriai, 0 sūriai kieti kaip akmenys. 

- Mielas Sen Liukai, jūs man padarytumėt didžiulę paslaugą, jei 
sutiktumėt išpildyti mano prašymą. Kunigaikštis teiravosi, ko aš čia 
atvykau, ir negalėdamas jam šito pasakyti, nes jis pats buvo įsimylėjęs 
Dianą ir nieko nepešė, įtikinau jį, kad atvykau patraukti į jo pusę visų 
srities bajorų, net pridūriau šįryt turįs susitikti su vienu jų. 

- Na ir kas? Pasakysit, kad matėte tą bajorą ir kad jis prašo šešių 
mėnesių pagalvoti. 

- Leiskite jums pasakyti, mielas Sen Liukai, jog man atrodo, kad jūsų 
logika ne tvirtesnė už manąją. 

- Klausykit, šiame pasaulyje aš branginu tik savo žmoną, o jūs - tik 
savo mylimąją. Susitarkim dėl vieno dalyko: kad ir kas atsitiktų, aš ginsiu 
Dianą, kad ir kas atsitiktų, jūs ginsite ponią de Sen Liuk. Sąjungą dėl 
meilės reikalų aš pniimu, bet jokių politinių sąjungų. Tik šitaip. 

- Matau, kad turėsiu jums nusileisti, Sen Liukai, - pasakė Biusi, - nes 
Šiuo metu persvara jūsų pusėje. Man jūsų reikia, o jūs galite apsieiti ir be 
manęs. | 
- Priešingai, tai man reikia jūsų globos. 

- Kaip suprasti? 

- Įsivaizduokit, kad anžujiečiai - juk taip vadinsis sukilėliai - ateis į 
Meridorą ir jį nusiaubs. 

- A! Velniai griebtų, jūsų tiesa, - atsakė Biusi, - jūs nenorite, kad 
gyventojai nukentėtų, kai pilis bus 1mama šturmu. 

Abu draugai nusijuokė, bet kadangi mieste nuaidėjo patrankos šūvis 
ir Biusi tarnas atėjo perspėti, kad princas jį šaukęs jau tris kartus, jie dar 
sykį prisiekė laikytis nepolitinės sutarties ir išsiskyrė didžiai patenkinti 
vienas kitu. 

Biusi nuskubėjo į kunigaikščio pilį, kur jau plūdo visos provincijos 
aukštuomenė. Ši svarbi žinia apie Anžu kunigaikščio atvykimą pasklido 
kaip patrankos šūvio aidas ir tris ar keturias mylias aplink Anžerą sukėlė 
ant kojų miestus ir kaimus. | 

Grafas skubiai suorganizavo oficialų priėmimą, pietus, prakalbas; jis 
tikėjosi, ko! princas priiminės lankytojus, valgys ir ypač skels prakalbas, 
ištaikyti laiko nors valandėlę pamatyti Dianą. Paskui, prigalvojęs princui 
užsiėmimų keletui valandų, grįžo namo, šoko ant arklio ir nušuoliavo į 
Meridorą. 

Kužhigaikštis, paliktas savo valiai, išrėžė keletą baisiai gražių kalbų ir 
padarė stulbinantį įspūdį pasakojimais apie Lygą, taktiškai užsiminda- 
mas apie sąjungą su Gizais ir vaizduodamas save kaip princą, persekio- 
jamą karaliaus už tai, kad paryžiečiai parodė jam pasitikėjimą. 

Per atsakomąsias kalbas ir rankų bučiavimą Anžu kunigaikštis 
apžiūrinėjo savo bajorus, rūpestingai įsi mindamas tuos, kurie jau atvyko, 
ir dar rūpestingiau tuos, kurių nebuvo. 

Biusi grįžo ketvirtą valandą; jis nušoko nuo arklio ir prisistatė princui 
visas suprakaitavęs ir dulkėtas. 

- Aha! Štai ir mano narsuolis Biusi, - tarė kunigaikštis, - atrodo, kibai 
į darbą. 

- Pats matote, monsinjore. 

- Tau karšta? 

- Aš smarkiai lėkiau. 

- Saugokis, kad neatkristum po ligos, tu gal dar ne visai pasveikai. 

- Pavojus jau praėjo. 

- Kur tubuvai? 

- Netoliese. Ar jūsų aukštybė patenkintas ir ar daug Žmonių susirin- 
ko? 

- Taip, aš gana patenkintas, bet šiam dvarui, Biusi, kai ko trūksta. 

- Ko gi? 

- Tavo globotinio. 

- Mano globotinio? 

- Taip, barono de Meridoro. 

- A, - tarė Biusi persimainiusiu veidu. 

- Tačiau negalima jo nepaisyti, nors jis manęs ir nepaiso. Baronas turi 
didelę įtaką provincijoje. 

- Jūs taip manote? 

- Esu tikras. Tai jis Lygos atstovas Anžere. Jį išsirinko ponas de 
Gizas, o ponai de Gizai paprastai moka pasirinkti žmones. Reikia, kad jis 
atvyktų, Biusi. 

- Ojei jis vis dėlto neatvyks, monsinjore? 

- Jei jis neatvyks pas mane, aš žengsiu pirmą žingsnį ir pats nuvyksiu 
pas jį. 

- Į Menidorą? 

- O kodėl ne? 

Biusi nepajėgė sulaikyti triuškinančio pavydo žaibų, kurie tvykstelė- 
jojam iš akių. 

- Iš tiesų, - tarė jis, - kodėl gi ne? Jūs - princas, jums viskas leista. 

- Ak štai kas, tu manai, jis vis dar pyksta? 

- Nežinau. Iš kur man Žinoti? 

- Tujo nematei? 

- Ne. 

- Tardamasis su provincijos aukštuomene, galėjai turėti reikalų ir su 
juo. 

- Taip būtų ir buvę, jei jis nebūtų turėjęs reikalų su manim. 

- Kaip tai? 

- Otaip! - atsakė Biusi. - Man nelabai sekėsi ištesėti pažadus, kuriuos 
jam buvau davęs, todėl ir neskubėjau su juo pasimatyti. 

- Argi jis negavo to, ko norėjo? 

- Ką turite galvoje? 

- Jis geidavo, kad duktė ištekėtų už grafo, ir grafas ją vedė. 

- Gerai, monsinjore, nekalbėsim daugiau apie tai, - pasakė Biusi ir 
atsuko princui nugarą. 

Tą valandėlę atvyko naujų bajorų; kunigaikštis nuėjo prie jų, ir Biusi 
liko vienas. 

Princo žodžiai privertė jį gerokai susimąstyti. 

Kokie iš tikrųjų galėjo būti princo ketinimai dėl barono de Meridoro? 

Ar jie tokie ir yra, kaip jis sakė? Ar senasis ponas reikalingas 
kunigaikščiui tik kaip gerbiamas ir įtakingas žmogus jo užmačiai parem- 
ti? O gal jo politiniai planai tik priemonė priartėti prie Dianos? 

Biusi realiai pasvėrė princo padėtį: jis susipykęs su broliu, ištremtas 
iš Luvro ir vadovauja sukilimui provincijoje. 

Biusi metė ant svarstyklių princo materialinius interesus ir meilės 
užgaidą. 

Meilės užgaida svėrė kur kas mažiau už materialinius interesus. 

Biusi buvo linkęs atleisti kunigaikščiui visas klaidas, kad tik jis 
nedarytų šitos. 

Kiaurą naktį Biusi puotavo su jo karališkąja aukštybe bei Anžu 
bajoraisirasistavo Anžu damoms; paskui, kai atėjo smuikininkai, jis ėmė 
mokyti jas naujausių šokių. 

Savaime suprantama, žmonos buvo sužavėtos, 0 vyrai puolė į neviltį; 
kadangi keletas vyrų žiūrėjo į Biusi tokiu žvilgsniu, kuris jam nepatiko, 
jis kokių dešimt kartų paraitė ūsus ir trejeto ar ketverto šių ponų paklausė, 
ar nesuteiktų jam garbės ir nepasivaikščiotų kartu mėnesienoje po 
pievelę. 

Bet Biusi reputacija pirma jo atkeliavo į Anžerą, ir jo pasiūlymo 
niekas nepriėmė. | 


XVIII 


Pono de Biusi diplomatija 


Prie kunigaikščio rūmų durų Biusi pamatė nuoširdų, atvirą, linksmą 
veidą, nors manė šį žmogų esant už aštuoniasdešimties mylių. 

- A! - labai apsidžiaugęs, sušuko Biusi. - Tai tu, Remi! 

- Dieve mano! Žinoma, aš, monsinjore. 

- Ruošiausi rašyti tau, kad atvyktum. 

- Tikrai? 

- Garbės žodis! 

- Tai nuostabu, aš bijojau, kad jūs barsitės. 

- Už ką? 

- Kad atvykau be leidimo. Bet paklausykite: aš išgirdau, kad monsin- 
joras Anžu kunigaikšts pabėgo iš Luvro ir išdūmė į savo provinciją. 
Prisiminiau ir jus esant Anžero apylinkėse ir pagalvojau, kad kils 
pilietinis karas, špagos švytruos į visas puses ir mano artimo kailyje 
atsiras nemaža skylių, o kadangi savo artimą myliu kaip pats save ir net 
labiau, atlėkiau čionai. 

- Gerai padarei, Remi, garbės žodis, man tavęs trūko. 

- Kaip gyvuoja Gertrūda, monsinjore? 

Bajoras nusišypsojo. 

- Pažadu pasiteirauti Dianos, kai tik ją pamatysiu, - pasakė jis. 

- O aš, kai tik pamatysiu Gertrūdą, - tarė Remi, - būkit ramus, 
atsidėkodamas išklausinėsiu ją apie ponią de Monsoro. 

- Tu nepamainomas draugas. O kaip mane suradai? 

- Baisus sunkumas, velniai griebtų! Pasiklausiau, kur kunigaikščio 
rūmai, ir palaukiau jūsų prie durų, nuvedęs savo arklį į princo arklides, 
kur, atleisk man Viešpatie, atpažinau jūsų ristūną. 

- Taip, princas užvarė savąjį, ir aš paskolinau jam Rolandą, o kadangi 
jis neturėjo kito, tai pasiliko šitą. 

- Iš to jus ir atpažįstu, tai jūs - princas, 0 princas - jūsų tarnas. 

- Neskubėk manęs aukštinti, Remi, tu pamatysi, kaip šitas monsinjo- 
ras įsikūrė. | 

Taip sakydamas jis nusivedė le Odueną į savo lūšną prie miesto 
sienos. 

- Garbės žodis! - tarė Biusi. - Štai mano rūmai, įsitaisyk, kur nori ir 
kaip gali. 

- Tai nebus sunku, man, kaip matot, daug vietos nereikia, galiu 
miegoti ir stovėdamas, reikalui esant, o dabar tam esu galėtinai pavargęs. 

Du draugai, nes Biusi žiūrėjo į Ie Odueną veikiau kaip į draugą negu 
į tarną, išsiskyrė, ir Biusi, dvigubai laimingas, atsidūręs šalia Dianos ir 
šalia Remi, tuoj pat užmigo. 

Tiesa, kunigaikštis, norėdamas ramiai išsimiegoti, liepė daugiau 
nešaudyti iš patrankos ir nepleškinti iš muškietų; kai dėl varpų, jie nutilo 
savaime, nes varpininkų delnai buvo visi pūslėti. 

Biusi atsikėlė anksti ir išskubėjo į pilį, įsakęs perspėti Remi taip pat 
ten ateiti. 

Jis norėjo užtikti jo aukštybę ką tik atmerkusį akis, pamatyti pirmąjį 
Žiovulį ir, jei įmanoma, atspėti jo mintis iš grimasos, kuri paprastai būna 
tokia išraiškinga žmogui bundant. 

Kunigaikštis atsibudo, bet buvo tarsi užsidėjęs kaukę nakčiai, kaip ir 
jo brolis Henrikas. 

Veltui Biusi kėlėsi taip anksti. 

Jis turėjo parengęs ištisą sąrašą darbų, vienas už kitą svarbesnių. 

Visų pirma išvyka extra muros?! apžiūrėti vietovės įtvirtinimų. 

Paskui gyventojų ir jų ginklų apžiūra. 

Apsilankymas arsenale ir visokios amunicijos užsakymas. 

Smulkmeniškos provincijos duoklės studijos, norint apdėti gerus ir 
ištikimus princo vasalus nedideliais papildomais mokesčiais, skirtais 
skrynių vidui papuošti. 

Pagaliau laiškai. 

Bet Biusi iš anksto žinojo, kad nėra ko per daug tikėtis iš šio 
paskutinio punkto; Anžu kunigaikštis rašė mažai; pastaruoju metu jis 
laikėsi patarlės: „Kas rašalu parašyta, nė kirviu neiškaposi“. 

Taigi apsiginklavęs prieš blogas mintis, kurios galėjo šauti kuni- 
gaikščiui į galvą, grafas išvydo princą atmerkiant akis, bet, kaip jau 
sakėme, nieko jose neišskaitė. 

- Aha! - šūktelėjo kunigaikštis. - Tu jau čia! 

- Tikrai taip, monsinjore. Aš negalėjau miegoti, mane visą naktį 
kamavo jūsų aukštybės reikalai. Ką veiksim šįryt? Oi, gal vykstam į 
medžioklę? 

„Puiku, - tyliai tarė sau Biusi, - dar vienas užsiėmimas, apie kurį 
nebuvau pagalvojęs“. 

- Kaip! - nustebo kunigaikštis. - Sakaisi visą naktį galvojęs apie mano 
reikalus, o po tos bemiegės nakties ir galvojimo ateini man pasiūlyti 
medžioklės? Nieko sau! 

- Jūsų tiesa, - sutiko Biusi. - Be to, mes ir šunų neturime. 

- Nei vyriausiojo medžioklės prievaizdo, - pridūrė princas. 

- Prisiekiu garbe, be jo medžioklė man būtų kur kas malonesnė. 

- Aš kitos nuomonės, man jo trūksta. 

Kunigaikštis ištarė šiuos žodžius keista veido išraiška. Biusi tai 
pastebėjo. 

- Tas garbingas vyras, - pasakė jis, - jūsų draugas, rodos, nė piršto 
nepajudino jums išvaduoti. 

Kunigaikštis nusišypsojo. 

„Aha, - pagalvojo Biusi. - Man pažįstama šita šypsena. Tai blogas 
ženklas, saugokis, Monsoro“. 

- Vadinasi, tu ant jo pyksti? - paklausė princas. 

- Ant Monsoro? 

- Taip. 

- O už ką man ant jo pykti? 

- Už tai, kad jis mano draugas. 

- Priešingai, aš jo labai gailiuosi. 

- Ką nori tuo pasakyti? 

- Juo aukščiau jūs jį iškelsit, juo iš aukščiau jam teks kristi. 

- Matau, tu gerai nusiteikęs. 

- Aš? 

- Taip, tokias kalbas tu varinėji tik būdamas geros nuotaikos. Šiaip ar 
taip, - pridūrė kunigaikštis, - aš nekeičiu savo nuomonės: tas Monsoro 
mums būtų labai reikalingas šiame krašte. 

- Kodėl? 

- Šiose apylinkėse jis turi valdų. 

- Jisai? 

- Jis ir jo žmona. 

Biusi prikando lūpą: kunigaikštis pasuko kalbą ta linkme, nuo kurios 
vakar taip sunku buvo jį nukreipti. 

- Jūs taip manote? - paklausė jis. 

- Kas be ko. Meridoras už trijų mylių nuo Anžero. Argi tu nežinojai, 
juk pats atgabenai pas mane senąjį baroną? 

Biusi suprato, kaip svarbu neišsiduoti. 

- Prakeikimas! - sušuko jis. - Aš tikrai jį atgabenau, nesjis įsikibo man 
į apsiaustą, ir nenorėdamas palikti skverno jam tarp pirštų, kaip šventas 
Martynas, turėjau atvežti jį pas jus... Beje, mano protekcija nelabai jam 
tepadėjo. 

- Klausyk, - tarė kunigaikštis, - man kilo viena mintis. 

- Po velnių! - nusikeikė Biusi, kuris visada nepasitikėjo princo 
mintimis.. 

- Taip... Monsoro laimėjo prieš tave pirmąją partiją, bet aš noriu, kad 
tu laimėtum antrąją. 

- Ką jūs turite omeny, prince? 

- Viskas labai paprasta. Tu mane pažįsti, Biusi? 

- Turiu tokią bėdą, prince. 

- Ar laikai mane žmogumi, kuris neatsimoka už įžeidimą? 

- Nelygu, kaip žiūrėsi. 

Kunigaikštis nusišypsojo dar klastingesne šypsena negu anksčiau, 
kandžiodamas lūpas ir linguodamas galva. 

- Nagi paaiškinkit, monsinjore, - paprašė Biusi. 

- Gerai! Vyriausiasis medžioklės prievaizdas pavogė iš manęs mer- 
giną, kurią taip mylėjau, kad buvau pasiryžęs vesti, o dabar aš noriu 
pavogti iš jo žmoną ir padaryti ją savo meiluže. 

Biusi mėgino nusišypsoti, bet kad ir kaip stengėsi, šypsena buvo 
panaši į grimasą. 

- Pavogti žmoną iš pono de Monsoro! - sumurmėjo Biusi. 

- Bet, man rodos, nieko nėra lengviau, - pasakė kunigaikštis. - Jo 
žmona grįžo į savo dvarą, tu sakei, ji nekenčia vyro. Vadinasi, aš be 
didelės tuštybės galiu tikėtis, kad ji atiduos pirmenybę man, o ne 
Monsoro, ypač jei aš pažadėsiu jai... tai, ką pažadėsiu. 

- O kąjjūs jai pažadėsite, monsinjore? 

- Išvaduoti ją nuo vyro. 

„Ė! - vos nesušuko Biusi. - Kodėl to nepadarėt iš karto?“ 

Bet jam pakako ištvermės susilaikyti. | 

- Jūs ryšitės šiam gražiam poelgiui? - paklausė jis. 

- Pamatysi. O kol kas aš vis tiek apsilankysiu Meridore. 

- Jūs išdrįsite? 

- O kodėl! ne? 

- Stosite prieš senąjį baroną, kurį palikot, pažadėjęs man... 

- Aš turiu puikų pasiaiškinimą. 

- Iš kur jūs, po velnių, ištrauksite tokį pasiaiškinimą“ 

- Ištrauksiu, galite neabejoti! Aš jam pasakysiu: „Šitų vedybų neišar- 
džiau todėl, kad Monsoro, žinodamas jus esant vienu iš pagrindinių 
Lygos atstovų, o mane - Lygos vadu, pagrasino mus abu išduoti karaliui“. 

- Oho! Jūsų aukštybė visa tai sugalvojote? 

- Turiu prisipažinti, ne visai, - atsakė kunigaikštis. 

- Tada suprantu, - tarė Biusi. 

- Supranti? - paklausė kunigaikštis, neteisingai suprz:ęs bajoro žo- 
džius. 

- Taip. 

- Aš jį įtikinsiu, kad ištekindamas jo dukterį, išgelbėjau jam gyvybę, 
kuriai grėsė pavojus. 

- Nuostabu, - pasakė Biusi. 

- Juk tiesa? Aš ir pats taip manau. Pažiūrėk pro langą, Biusi. 

- Kam? 

- Pažiūrėk, sakau. 

- Žiūriu. 

- Koks lauke oras? 

- Turiu pripažinti, jūsų aukštybe, gražus. 

- Tai va, liepk balnoti arklius ir jojam pažiūrėti, kaip gyvena gerasis 
Meridoras. 

- Dabar pat, monsinjore? 

Ir Biusi, jau ketvirtį valandos vaidinantis be galo komišką bėdon 
patekusio Maskarilio** rolę, apsimetė einąs prie durų, bet tuoj pat grįžo. 

- Atleiskite, monsinjore, - pasakė jis, - kiek raitelių imsime? 

- Keturis ar penkis, kiek non. 

- Jei jau pavedat šį klausimą man, monsinjore, - pasakė Biusi, - aš 
liepsiu paimti šimtą. 

- Ką tu, šimtą? - nustebo princas. - Kuriems galams? 

- Kad turėtumėm bent dvidešimt penkis vyrus, kuriais galiu pasi- 
kliauti, jei būtume užpulti. 

Kunigaikštis sudrebėjo. 

- Jei būtume užpulti? - paklausė jis. 

- Taip, girdėjau, - toliau kalbėjo Biusi, - ten labai įtartinos vietos, ir 
nieko keisto, jei pakliūtume į pasalą. 

- Tu taip manai? - paklausė princas. 

- Monsinjoras žino, kad tikram drąsuoliui atsargumas nekenkia. 

Princas susimąstė. 

- Liepsiu, kad pasiruoštų pusantro šimto, - tarė Biusi. 

Ir antrąkart pasuko prie durų. 

- Luktelėk, - sulaikė jį princas. 

- Kas yra, monsinjore? 

- Kaip manai, ar aš saugus Anžere, Biusi? 

- Aišku, miesto įtvirtinimai ne kažin kokie, bet gerai ginamas... 

- Taip, gerai ginamas, bet jis gali būti ginamas blogai, ir nors tu labai 
narsus, galėsi būti tik vienoje vietoje. 

- Tikriausiai. 

- Jei aš nesaugus mieste, o aš nesaugus, nes Biusi tuo abejoja... 

- Nesakau, kad abejoju, monsinjore. 


32 Maskarilis - prancūzų rašytojo Ž.B.Moljero (1622-1673) komedijos „Pakvaišėlis“ 
personažas, gudrus, sąmojingas tarnas. Lengvabūdis, stačiokiškas Maskarilio šeimininkas 
niekais paverčia visus savo sumanaus tarno planus. 

- Gerai, gerai. Jeigu aš nesaugus, reikia kuo greičiau daryti viską 
mano saugumui užtikrinti. 

- Aukso žodžiai, monsinjore. 

- Tai va, aš noriu apžiūrėti tvirtovę ir ten įsitvirtinti. 

- Jūsų tiesa, monsinjore, matot, geri įtvirtinimai... - Biusi užsikirto. Jis 
nebuvo pratęs bijoti ir nežinojo, kokiais žodžiais kalbėti apie atsargumą. 

- Ir dar viena mintis. 

- Koks derlingas rytas, monsinjore. 

- Aš noriu čia pakviesti Meridorus. 

- Monsinjore, šiandien jūsų mintys tiesiog pritrenkia savo jėga ir 
teisingumu!.. Kelkitės ir važiuojam apžiūrėti tvirtovės. 

Princas sukvietė savo tarnus, ir Biusi pasinaudojęs proga išėjo. 

Apartamentuose jis rado Ie Odueną. Jo jis ir ieškojo. 

Biusi nusivedė jį į kunigaikščio kabinetą, parašė trumpą laiškutį, 
nuėjo į oranžeriją, priskynė puokštę rožių, apvyniojo jų stiebus laiškeliu, 
tada pasuko į arklidę, pabalnojo Rolandą, padavė le Oduenui puokštę ir 
pasiūlė sėsti į balną. 

Paskui išvedė jį iš miesto, kaip Amanas Mardochėją??, ir nukreipė jį 
į nežymų kelelį.. 

- Štai, - pasakė Biusi daktarui, - leisk Rolandui bėgti pačiam. Takelio 
gale rasi mišką, miške - parką, parką juosia siena, toje vietoje, kur 
Rolandas sustos, permesi per sieną puokštę. 

„Tas, kurio laukiate, neatvyks, - buvo rašoma laiškelyje, --nes atvyko 
tas, kurio nelaukėte, jis grėsmingesnis negu bet kada, nes dar tebėra 
įsimylėjęs. Lūpomisir širdimi priimkite tai, ko šiame laiškutyje negalima 
perskaityti akimis“. 

Biusi paleido Rolando pavadžius, ir žirgas nušuoliavo Meridoro link. 

Biusi grįžo į kunigaikščio rūmus ir rado jį apsirengusį. 

Kai dėl Remi, tai jis nujojo per pusvalandį. Daktaras lėkė kaip vėjo 
genamas debesis ir, paklusdamas šeimininko nurodymams, perkirto 
pievas, laukus, miškus, upelius, kalvas ir sustojo prie apgriuvusios 
sienos, kurios viršus buvo apsiraizgęs gebenėmis ir tartum siekėsi su 
ąžuolų šakomis. 


*3 Turimas omeny epizodas iš Biblijos. Amanas, persų karaliaus Artakserkso ministras ir 
patikėtinis, sumanė pražudyti žydą Mardochėją, o kartu irvisus kitus žydus. Bet Mardochė- 
jas pranešė karaliui apie ruošiamą sąmokslą. Dėkingas karalius liepė Amanui parodyti 
Mardochėjui didžiausią pagarbą - aprengti karališkais drabužiais ir pasodintą ant arklio 
išvesti į miesto aikštę. 

Atjojęs čia, Remi atsistojo balnakilpėse, stipriau negu buvo pririšo 
laiškelį prie puokštės ir, garsiai šūktelėjęs „Op!“, metė jį per sieną. 

Tylus šūksnis, nuaidėjęs kitoje sienos pusėje, parodė, kad laiškelis 
pasiekė adresatą. 

Remi nebeliko kas veikti, nes jam nebuvo liepta laukti atsakymo. 

Todėljis pasuko arklio galvą į tą pusę, iš kurbuvo atjojęs, o Rolandas, 
jau susiruošęs užkrimsti gilių, išreiškė didžiulį nepasitenkinimą, kad 
trukdoma jo įpročiams; tada Remi paleido į darbą pentinus ir vytinį. 

Rolandas suprato savo klaidą ir įprasta risčia pasileido atgal. 

Po ketuniasdešimties minučių jis žingsniavo per savo naujas arklides, 
kaip ką tik buvo žingsniavęs per atvašynus, ir pats susirado savo vietą prie 
ėdžių, pilnų šieno, ir lovio, kaupino avižų. 

Biusi su princu apžiūrinėjo tvirtovę. 

Remi priėjo prie jo, kai jis tyrinėjo požemį, vedantį prie slapto 
išėjimo. | 

- Na? - paklausė Biusi savo pasiuntinio, - ką matei, ką girdėjai, ką 
nuveikei? 

- Sieną, šūksnį, septynias mylias, - lakoniškai atsakė Remi, kaip tie 
Spartos sūnūs, kurie leisdavo lapei išėsti jiems vidurius dėl didesnės 
Likurgo įstatymų““ šlovės. 


XIX 


Anžujiečių vada 


Biusi pavyko taip gerai užimti kunigaikštį pasiruošimais karui, kad 
dvi dienas jis nerado laiko nei pats vykti į Meridorą, nei kviestis barono 
į Anžerą. 

Vis dėlto kartais jis prašnekdavo apie šį vizitą. 

Bet Biusi tuoj pat imdavo tikrinti visos sargybos muškietas, liepdavo 
balnoti karo žirgus, išridenti patrankas, lafetus, tarsi būtų rengęsis 
užkariauti penktadalį pasaulio. 

Šitai matydamas Remi puldavo pešioti korpiją, ruošti instrumentus, 
taisyti balzamus, lyg būtų rengęsis gydyti pusę žmonių giminės. 


* Įstatymai, priskiriami legendiniam Spartos įstatymų leidėjui Likurgui (IX-VIII a. pr. m. 
e.), pasižymėjo nepaprastu griežtumu, ypač toje dalyje, kuri lietė jaunimo auklėjimą. Iš čia 
vėliau ir kilo posakis „spartietiškas auklėjimas“. 

Tuomet kunigaikštis, išvydęs šituos grandiozinius pasiruošimus, 
atsitraukdavo. 

Kas be ko, kartkartėmis Biusi, neva norėdamas apjoti išorės įtvirtini- 
mus, šokdavo ant Rolando ir per keturiasdešimt minučių atlėkdavo prie 
vienos sienos, kurią peržergdavo juo lengviau, kad kas kartą nuo jos 
nusirisdavo po keletą akmenų, viršus trupėdavo nuo jo svorio ir sienoje 
pamažu radosi spraga. 

Kai dėl Rolando, jam jau nebereikėjo sakyti, kur joja šeimininkas: 
Biusi užteko tik paleisti pavadžius ir užmerkti akis. 

„Dvi dienos laimėtos, - kalbėjo sau Biusi, - bet jei dar po poros dienų 
man nenusišypsos laimė, bus riesta“. 

Biusi neklydo, pasikliaudamas savo laime. 

Trečios dienos vakarą, kai į miestą riedėjo milžiniška pastotė maisto 
produktų, kunigaikščio įsakymu surinktų iš gerųjų, ištikimųjų anžujie- 
čių, kai ponas Anžu kunigaikštis, vaizduodamas gerą princą, ragavo 
juodą kareivišką duoną ir gražiais dantimis plėšė rūkytas silkes bei 
šviežias menkes, prie vienų miesto vartų kilo baisus triukšmas. 

Ponas Anžu kunigaikštis pasiteiravo, kas ten per triukšmas, bet 
niekas negalėjo jam atsakyti. 

Atrodė, kad tenai trankoma alebardų kotais ir muškietų buožėmis 
miniai miestiečių, subėgusių pažiūrėti naujo, įdomaus reginio. 

Prie Paryžiaus vartų užkardos atjojo kažkoks žmogus ant balto Žirgo, 
nuo kurio žliaugte žliaugė prakaitas. 

Reikia pasakyti, kad Biusi, laikydamasis bauginimo sistemos, išsirei- 
kalavo paskirti jį vyriausiuoju Anžu provincijos kariuomenės vadu bei 
vyriausiuoju visų įtvirtinimų viršininku ir įvedė griežtą tvarką, ypač 
Anžere; niekas negalėjo išeiti iš miesto be slaptažodžio ir niekas negalėjo 
patekti į miestą be to paties slaptažodžio, kvietimo ar signalo rinktis. 

Visa ši tvarka buvo įvesta tik tam, kad kunigaikštis be jo žinios ko 
nors nepasiųstų pas Dianą ir kad Diana neatvyktų į Anžerą, o jo apie tai 
niekas neperspėtų. 

i0s priemonės gal atrodys kiek perdėtos, bet po penkiasdešimties 
metų Bekingemas darys dar ne tokias kvailystes dėl Onos Austrijietės. 

Taigi, kaip jau sakėme, raitelis ant balto Žirgo įnirtingais šuoliais 
atjojo prie užkardos. 

Bet užkarda turėjo slaptažodį. = 

Sargybinis jį taip pat žinojo; jis užtvėrė kelią alebarda; raitelis, rodės, 
nekreipė į tai dėmesio; tada sargybinis užriko: 

- Prie ginklų! 

Atbėgo visas sargybinių postas, ir atvykėlis norom nenorom gavo 
aiškintis. i 

- Aš esu Antragė, - tarė raitelis, - ir noriu pasikalbėti su Anžu 
kunigaikščiu. 

- Mes nepažįstam jokio Antragė, - atsakė posto viršininkas. - O jūsų 
noras pasikalbėti su Anžu kunigaikščiu bus patenkintas, nes mes jus 
areštuosim ir nuvesim pas jo aukštybę. 

- Areštuosit! - pasipiktino raitelis. - Tik jau ne tokie pašlemėkai kaip 
jūs areštuos Šarlį de Balzaką d' Antragė, baroną de Kuneo, grafą de 
Granvilį. 

- Vis dėlto taip ir bus, - taisydamasis antkrūtinį, atsakė anžujietis, už 
kurio stovėjo dvidešimt žmonių, o priešais - tik vienas. 

- Na palaukit, mano gerieji bičiuliai, - tarė Antragė. - Jūs dar 
nepažįstat paryžiečių, tiesa? Puiku! Aš jums parodysiu, ką jie sugeba. 

- Areštuokim jį! Nuveskim pas monsinjorą! - ėmė šaukti įniršę 
sargybiniai. 

- Atsargiau, Anžu ėryčiai, - perspėjo Antragė, - aš pats suteiksiu sau 
šį malonumą. 

- Ką jis ten sako? - klausinėjo vieni kitų miestiečiai. 

- Jis sako, kad jo arklys nušuoliavo dar tik dešimt mylių, - atšovė 
Antragė, -otai reiškia, kadjis peržengs perjūsų pilvus, jeigu nepasitrauk- 
sit. Traukitės iš kelio arba prisiekiu Dievo Motinos įsčiomis... 

Kadangi Anžero miestelėnai apsimetė nesuprantą paryžietiškų 
keiksmų, Antragė išsitraukė špagą ir puikiu mulinė apkapojo kotus 
arčiausiai stovėjusių sargybinių alebardoms, kurių smaigaliai buvo at- 
sukti Į jį. 

Mažiau nei per dešimt minučių penkiolika ardvidešimtalebardų virto 
šluotkočiais. 

Įniršę miestelėnai apipylė atvykėlį lazdų smūgiais, kuriuos jis su 
neregėtu tikslumu atmušinėjo iš priekio, iš užpakalio, iš kairės ir iš 
dešinės, juokdamasis iš visos širdies. 

- O! Koks nuostabus susitikimas! - kalbėjo jis, sukinėdamasis ant 
savo arklio. - O! Kokie šaunūs tie anžujiečiai! Po perkūnais! Kaip Čia 
linksma! Kaip gerai padarė princas, palikęs Paryžių, ir kaip gerai pada- 
riau aš pas jį atvykdamas! 

Ir Antragė ne tik kuo gražiausiai atmušinėjo kirčius, bet kartkartėmis, 
kai jį pradėdavo per daug spausti, ispaniška geležte perrėždavo kieno 
neatsargų kareivą, kuris veržėsi į kovą, nors ant galvos turėjo tik paprastą 
anžujietišką vilnos kepurę, užtvodavo plokščiąja špagos puse. 

Susimetę krūvon miestelėnai kapojo iš peties, žeisdami vieni kitus, 
paskui vėl puldavo į ataką; jie tarsi dygo iš po žemių, kaip Kadmo kariai?!. 

Antragė pajuto, kad pradeda 1lsti. 

- Ką gi, - tarė jis, matydamas vis tirštėjant puolančiųjų eiles, - gerai. 
Jūs narsūs kaip liūtai, sutinku, pats galėsiu tai paliudyti. Bet juk matote, 
išjūsų alebardų teliko lazdos, o muškietų užtaisyti nemokat. Aš norėjau 
patekti į miestą, tačiau nežinojau, kad jį saugo Cezario armija. Daugiau 
nemėginsiu jūsų nugalėti. Sudie, labos nakties, aš grįžtu atgal, tik 
praneškite princui, kad buvau tam tyčia atvykęs iš Paryžiaus su juo 
susitikti. 

Tuo laiku kapitonui pavyko uždegti muškietos dagtį, bet kai tik jis 
priglaudė buožę prie peties, Antragė keletą kartų taip smarkiai uždrožė 
jam per pirštus lanksčia lazdele, kad tas išmetė ginklą irėmė šokinėti nuo 
vienos kojos ant kitos. 

- Mirtis! Mirtis jam! - šaukė sumušti, įsiutę sargybiniai. - Neleiskim 
jam pabėgti! Neduokim ištrūkti! 

- A! - tarė Antragė. - Ką tik nenorėjot įleisti, o dabar nenont išleisti. 
Saugokitės! Aš pakeisiu taktiką ir, užuot kirtęs skiausčia puse, badysiu, 
užuot kapojęs alebardas, kaposiu rankas. Na kaip, Anžu ėryčiai, ar leisit 
man joti? | 

- Ne! Mirtis! Mirtis! Jis ilsta! Užmuškime jį! 

- Puiku! Vadinasi, susiimsim rimtai. 

- Taip! Taip! 

- Gerai! Saugokit pirštus, aš kaposiu rankas! 

Vos jis ištarė šiuos žodžius ir jau ruošėsi vykdyti savo grasinimus, 
kelyje pasirodė antras raitelis, lekiantis kaip į gaisrą, pasiutusiais šuoliais 
įsiveržė į užkardą ir kaip perkūnas iš giedro dangaus pataikė į pačias 
grumtynes, bevirstančias tikrų mūšiu. 

- Antragė! - riktelėjo atvykėlis. - Ei, Antragė! Kokį velnią veiki šitų 
buržua spiečiuje? 

- Livaro! - atsigręžęs sušuko Antragė. - Po paraliais, tu pačiu laiku! 
Monžua ir Sen Deni, pagalbon! | 

- Buvau tikras, kad tave pavysiu. Prieš keturias valandas gavau žinių 
apie tave ir nuo tada lekiu tavo pėdsakais. Bet kur tu čia įlindai? Juk tave 
žudo, atleisk man Viešpatie. 


35 Fenikijos karaliaus Agenoro sūnus Kadmas, Tebų įkūrėjas, nugalėjo slibiną ir, išminties 
deivės Atėnės Paladės patartas, pasėjo jo iltis. Iš slibino ilčių išdygo ginkluoti kariai. 

- Taip, čia mūsų draugai anžujiečiai, kurie nenori manęs nei įleisti, nei 
išleisti. 

- Ponai, - nusiimdamas skrybėlę, kreipėsi į juos Livaro, - gal malonė- 
tumėt pasitraukti į kairę ar į dešinę ir mus praleisti? 

- Jis mus įžeidinėja! - pagavo rėkti miestelėnai. - Mirtis! Mirtis! 

- Ak štai kokie tie anžujiečiai! - tarė Livaro, viena ranka voždamasis 
ant galvos skrybėlę, o kita traukdamas špagą. 

- Taigi, pats matai, - atsakė Antragė. - Visa bėda, kad jų daug. 

- Cha! Trise mes juos gražiai sutvarkysime. 

- Taip, jeigu būtume trise, betgi mūsų tik dvejetas. 

- Tuoj čia pribus Ribeirakas. 

- Ir jis? 

- Girdi? 

- Aš jį matau. Ei, Ribeirakai, čionai, čionai. 

Iš tiesų tą valandėlę Ribeirakas, skubantis, atrodo, ne mažiau už savo 
draugus, taip pat kaip ir jie atjojo į Anžero miestą. 

- Tik pažiūrėkit! Čia kaunamasi, - tarė Ribeirakas. - Tai bent pasisekė! 
Sveikas, Antragė, sveikas, Livaro. 

- Atakon! - sukomandavo Antragė. 

Sargybiniai gerokai sutrikę žiūrėjo į naują pastipnnimą, atvykusį 
padėti dviem draugams, kurie iš gynybos ruošėsi pereiti į puolimą. 

- Šit kaip! Betgi čia jų visas pulkas, - pasakė kapitonas savo žmonė- 
ms. - Ponai, mūsų kovinis išsidėstymas, man rodos, neteisingas, siūlau 
padaryti pusę apsisukimo į kairę. 

Miestelėnai su jiems įprastu vikrumu, kurį rodydavo per karinius 
manevrus, tuoj pat padarė pusę apsisukimo į dešinę. 

Jau iš kapitono komandos jie suprato, kad reikia būti atsargiems, o 
pamatę tris kariškos laikysenos raitelius, išsirikiavusius priešais juos, 
sudrebėjo net patys drąsiausi. 

- Tai jų avangardas! - ėmė šaukti miestelėnai, tik ir ieškantys 
priežasties sprukti. - Pavojus! Pavojus! 

- Gelbėkit! - šaukė kiti. - Gelbėkit! 

- Priešai! Priešai! - plyšojo dauguma. 

- Mes šeimų tėvai. Atsakom už žmonas ir vaikus. Gelbėkitės, kas 
galit! - rėkė kapitonas. 

Nuo šitų įvainiabalsių riksmų, kurie, kaip matom, turėjo vieną tikslą, 
gatvėse kilo baisi sumaištis, ir lazdų smūgiai nelyginant kruša pasipylė 
ant smalsuolių, kurių glaudus ratas neleido bailiams pabėgti. 

Kaip tik tuo metu erzelis pasiekė tvirtovės aikštę, kur, kaip jau sakėm, 

princas valgė juodą savo šalininkų duoną, rūkytas silkes ir džiovintas 
menkes. 

Biusi ir princas pasiteiravo, kas atsitiko; jiems buvo atsakyta, kad šį 
triukšmą sukėlė trys vyrai, arba veikiau trys įsikūniję velniai, atvykę iš 
Paryžiaus. 

- Trys vyrai! - sušuko princas. - Eik pažiūrėti, kas jie tokie, Biusi. 

- Trys vyrai? - paklausė Biusi. - Jojam kartu, monsinjore. 

Ir juodu išjojo: Biusi - priekyje, princas, laikydamasis atsargaus 
nuotolio ir lydimas poros dešimčių raitelių, iš paskos. 

Jie atjojo tuo metu, kai miestelėnai pradėjo mūsų jau minėtą manev- 
rą, padariusį didelę žalą smalsuolių pečiams ir galvoms. 

Biusi atsistojo balnakilpėse ir, įsmeigęs erelio žvilgsnį į maišalynę, iš 
išstypusios figūros atpažino Livaro. 

- Kad aš prasmegčiau! - grniausmingu balsu sušuko jis princui. - 
Monsinjore, čionai, taigi mus puola mūsų draugai iš Paryžiaus. 

-Ė, ne! -perrėkdamas mūšio triukšmą, atsakė Livaro. - Priešingai, tai 
draugai iš Anžu kapoja mus į gabalus. 

- Meskite ginklus! - užriko kunigaikštis. - Meskit ginklus, mulkiai, 
juk čia draugai. 

- Draugai! - sušuko miestelėnai, sumušti, suplėšyti, pavargę. - Drau- 
gai! Tai reikėjo jiems pranešti slaptažodį. Jau nežinia kiek laiko elgiamės 
su jais kaip su nekrikštais, 0 jie su mumis - kaip su turkais. 

Atsitraukimo manevrai baigėsi. 

Livaro, Antragė ir Ribeirakas kaip nugalėtojai žengė į miestelėnų 
atlaisvintą plotą ir nuskubėjo pabučiuoti rankos jo aukštybei; po to visi 
iš eilės puolė į glėbį Biusi. 

- Atrodo, - filosofiškai pasakė kapitonas, - čia anžujiečių vada, 0 mes 
palaikėm juos vanagų pulku. 

- Monsinjore, - šnipštelėjo Biusi kunigaikščiui į ausį, - prašau jus, 
suskaičiuokite savo pašauktinius. 

- Kam? 

- Suskaičiuokit, suskaičiuokit, apytikriai, urmu. Aš nesakau skai- 
čiuoti po vieną. 

- Jų ne mažiau kaip pusantro šimto. 

- Taip, ne mažiau. 

- Ir ką tu tuo nori pasakyti? 

- Noriu pasakyti, kad jūsų kareiviai ne kažin ko verti, jei juos sumušė 
trys vyrai. 

- Tiesa, - sutiko kunigaikštis. - O kas toliau? 

- Toliau! Pamėginkit išvykti iš miesto su tokiais narsuoliais! 

- Taip, - atsakė kunigaikštis. - Bet aš išvyksiu su tais trim vyrais, kurie 
sumušė visus likusius, - pridūrė jis. 

- Še tau! - tyliai tarė sau Biusi. - Aš apie tai nepagalvojau. Tegyvuoja 
bailiai, jie mąsto logiškai! 


XX 


Rolandas 


Atvykus pastiprinimui, ponas Anžu kunigaikštis galėjo lig valiai 
apžiūrinėti apylinkes. 

Lydimas taip laiku atsiradusių draugų, jis jodinėjo su kariniu būriu, 
kuriuo Anžero gyventojai nepaprastai didžiavosi, nors palyginus puikiai 
apsitaisiusius, gerai ginkluotus bajorus su apdriskusia miesto pašaukti- 
nių apranga bei surūdijusiais ginklais, pranašumas buvo anaiptol ne jų 
pusėje. 

Pirmiausia jie ištyrinėjo tvirtovių pylimus, paskui su jais susisiekian- 
čius sodus, galiausiai apylinkėse išsibarsčiusias pilis, o kunigaikštis su 
aiškia panieka žiūrėjo į mišką, kai atsidurdavo jame arba šalia jo, nors 
neseniai jis keldavo princui baisiausią baimę, arba veikiau Biusi jam tą 
baimę buvo įkalbėjęs. 

Į miestą plūdo provincijos bajorai su savo pinigais; Anžu kunigaikš- 
čio dvare jie rado tokią laisvę, kokios nė ištolo nebuvo Henriko III dvare; 
todėl jie pasinėrė į linksmą gyvenimą mieste, kuris, kaip ir kiekviena 
sostinė, mokėjo tuštinti savo svečių pinigines. 

Nepraėjo nė trys dienos, o Antragė, Ribeirakas ir Livaro užmezgė 
pažintis su kilmingais anžujiečiais, aistringiausiais Paryžiaus madų ir 
papročių pasekėjais. 

Kas be ko, tie garbingi ponai buvo vedę ir turėjo jaunas, gražias 
žmonas. 

Anžu kunigaikštis ruošdavo puikias kavalkadas po miestą anaiptol ne 
savo malonumui, kaip galėjo pagalvoti tie, kurie žinojo, koks jisegoistas. 
Visai ne. 

Šios išvykos tapo pasismaginimu Paryžiaus bajorams, atvykusiems 
pas jį, Anžu didikams ir ypač Anžu damoms. 

Visų pirma, šios išvykos turėjo džiuginti Dievą, nes Lygos reikalai 
buvo Dievo reikalai. 

Antra, jos neabejotinai siutino karalių. 

Ir pagaliau teikė laimės damoms. 

Šitaip buvo pagerbta didžioji epochos Trejybė: Dievas, karalius ir 
moterys. 

Džiaugsmas pasiekė viršūnę tą dieną, kai aukštybės liepimu mieste 
atsirado dvidešimt du jojamieji arkliai, trisdešimt kinkomųjų arklių ir 
keturiasdešimt mulų, kurie kartu su neštuvais, vežimais ir furgonais 
sudarė pono Anžu kunigaikščio ekipažus. 

Visa tai lyg kokiu stebuklu atkeliavo iš Turo už kuklią penkiasdešim- 
ties tūkstančių ekiu sumą, kurią ponas Anžu kunigaikštis skyrė šiam 
reikalui. | 

Reikia pasakyti, arkliai buvo pabalnoti, bet už balnus nebuvo užmo- 
kėta; reikia pasakyti, skrynios buvo su nuostabiomis užrakinamomis 
spynomis, bet tuščios. 

Reikia taip pat pasakyti, kad ši aplinkybė bylojo princo naudai, nes jis 
galėjo pripildyti jas rinkliavomis. 

Bet imti buvo ne princo būdui; jis labiau mėgo vilioti. 

Šiaip ar taip, šis kortežas Anžu gyventojams padarė didžiulį įspūdį. 

Arkliai buvo nuvesti į arklides, vežimai sustatyti ratinėse. 

Skrynias sunešiojo artimiausi princo šeimynykščiai. 

Reikėjo labai patikimų rankų, kad išdrįstum pavesti joms sumas, 
kurių tose skryniose nebuvo. 

Galiausiai rūmų durys užsitrenkė prieš nosį šurmuliuojančiai miniai, 
šios gudrios priemonės įtikintai, jog princas įvežė į miestą du milijonus, 
ojis tuo tarpu, priešingai, ketino išgabenti iš miesto maždaug tokią sumą, 
kuriai ir buvo paruoštos tuščios dėžės. 

Nuo šios dienos ponas Anžu kunigaikštis įgijo tvirtą pinigingo 
žmogaus reputaciją; po suvaidinto spektaklio visa provincija patikėjo jį 
esant pakankamai turtingą kariauti su visa Europa, jei bus reikalas. 

Šis tikėjimas turėjo padėti buržua kantriai iškęsti naujus mokesčius, 
kuriuos kunigaikštis, draugų patariamas, rengėsi surinkti iš anžujiečių. 

Beje, anžujiečiai vos ne patys puolėsi tenkinti princo norų. 

Žmonės niekada negaili pinigų, paskolintų ar atiduotų turčiams. 

Navaros karalius, žinomas kaip skurdžius, nebūtų turėjęs nė ketvir- 
tadalio tokio pasisekimo, kokio susilaukė Anžu kunigaikštis, išgarsėjęs 
kaip turtuolis. 

Bet gįžkim prie kunigaikščio. 

Garbusis princas gyveno kaip patnarchas, mėgaudamasis visais savo 
žemės vaisiais, o kiekvienas žino, kad Anžu žemė derlinga. 

Keliai buvo pilni raitelių, skubančių į Anžerą pareikšti princui savo 
ištikimybės arba pasiūlyti paslaugų. 

Oponas Anžu kunigaikštis tęsė savo tyrinėjimus, visada užsibaigian- 
čius kokio nors lobio atradimu. 

Biusi pavyko taip suplanuoti maršrutus, kad nė vienas neatvesdavo 
iki pilies, kur gyveno Diana. 

Mat Biusi šį lobį pasiliko sau vienam, savaip grobdamas šį mažą 
provincijos kampelį, kuris, ilgą laiką deramai gynęsis, galiausiai pasida- 
vė nugalėtojo malonei. 

Tuo metu, kai Anžu kunigaikštis apžiūrinėjo valdas, o Biusi grobė, 
ponas de Monsoro, raitas ant medžioklinio arklio, prijojo prie Anžu 
vartų. 

Galėjo būti apie ketvirta valanda; norėdamas atjoti ketvirtą, ponas de 
Monsoro per dieną nušuoliavo aštuoniolika mylių. 

Todėl jo pentinai buvo raudoni nuo kraujo, o leisgyvis arklys baltas 
nuo putų. 

Jaubuvo praėję tie laikai, kai atvykėliams prie vartų iškildavo visokių 
sunkumų: Anžero gyventojai dabar buvo tokie išdidūs ir pasipūtę, kad be 
niekur nieko būtų įsileidę batalioną šveicarų, net jei tiems šveicarams 
būtų vadovavęs pats narsuolis Krijonas. 

Ponas de Monsoro nebuvo Krijonas, todėl laisvai sau prajojo pasa- 
kęs: 

- Į monsinjoro Anžu kunigaikščio rūmus. 

Jis nesiklausė, ką jam pavymui šaukė sargybiniai. 

Jo arklys, rodės, nenupuolė nuo kojų tik dėl stebuklingos pusiausvy- 
ros, kurią palaikė greitas bėgimas: vargšas gyvulys lėkė be jokios 
nuovokos, ir galėjai kirsti lažybų, jog nukris, kai tik sustos. Jis sustojo 
prie rūmų; ponas de Monsoro buvo puikus jojikas, o arklys - grynaveislis 
ristūnas; nei arklys, nei raitelis neparkrito. 

- Pas poną kunigaikštį! - sušuko vyriausiasis medžioklės prievaizdas. 

- Monsinjoras apžiūrinėja valdas, - atsakė sargybinis. 

- Kur? - paklausė ponas de Monsoro. 

- Ten, - parodė sargybinis, ištiesęs ranką į vieną iš pasaulio kraštų. 

- Velnias! - nusikeikė Monsoro. - Turiu pranešti kunigaikščiui skubią 
žinią. Ką dabar daryti? 

- Fisų pirma nufesti safo arglį įarglidę, - patarė sargybinis, kuris buvo 
Elzaso raitininkas, - o dai jis parpuls, jei neadremzid į sieną. 

- Patarimas geras, nors ir duotas prasta prancūzų kalba, - pasakė 
Monsoro. - Kur čia arklidės, gerbiamasis? 

- Fa ten! 

Tuo metu prie grafo priėjo žmogus ir prisistatė jam. 

Tai buvo mažordomas. 

Ponas de Monsoro taip pat išvardijo visas savo pavardes, vardus ir 
titulus. 

Mažordomas pagarbiai nusilenkė; vyriausiojo medžioklės prievaiz- 
do vardas provincijoje seniai buvo žinomas. 

- Pone, - tarė mažordomas, - teikitės eiti vidun ir truputį pailsėti. 
Monsinjoras išvyko vos prieš dešimt minučių. Jo aukštybė negrįš be 
aštuonių vakaro. 

- Aštuonių vakaro! - šūktelėjo Monsoro, kramtydamas ūsą. - Prarasiu 
per daug laiko. Aš atgabenau svarbią žinią, kurią reikia kuo greičiau 
pranešti jo aukštybei. Ar negalėtumėt duoti man arklio ir vadovo? 

- Arklio! Nors dešimt, pone, - atsakė mažordomas. - O dėl vadovo, tai 
jau kas kita, monsinjoras nesakė, kur vyksta, ir jūs tai sužinosite klausi- 
nėdamasis kelyje, kaip ir bet kas kitas. Be to, nenorėčiau silpninti pilies 
garnizono. Jo aukštybė šitai griežtai uždraudė. 

- Oho! -šūktelėjo vyriausiasis medžioklės prievaizdas. - Vadinasi, čia 
nesaugu? 

- O, pone, čia visada saugu, kai būna tokie žmonės kaip ponai Biusi, 
Livaro, Ribeirakas, Antragė, neskaitant jau mūsų nenugalimo princo 
monsinjoro Anžu kunigaikščio. Bet pats suprantat... 

- Taip, suprantu, kai jų čia nėra, pasidaro ne taip saugu. 

- Taip ir yra, pone. 

- Tada aš pasiimsiu iš arklidžių kitą arklį ir klausinėdamasis pamė- 
ginsiu surasti jo aukštybę. 

- Galiu kirsti lažybų, pone, kad taip jūs surasite monsinjorą. 

- Juk jis neišlėkė šuoliais? 

- Žingine, pone, žingine. 

- Gerai, sutarta! Parodykit, kokį arklį galiu paimti. 

- Eikite į arklidę, pone, ir išsirinkite pats. Visi jūsų paslaugoms. 

- Puiku! 

Monsoro įėjo į arklidę. 

Dešimt ar dvylika grynaveislių pailsėjusių arklių šlamštė pašarą iš 
ėdžių, į kurias buvo gausiai priberta grūdų ir prikimšta skaniausio Anžu 
šieno. 

- Štai, - tarė mažordomas, - rinkitės. 

Monsoro žinovo žvilgsniu permetė keturkojų eilę. 

- Imu šitą bėrį, - pasakė jis. - Liepkite man jį pabalnoti. 

- Rolandą? 

- Jo vardas Rolandas? 

- Taip, tai mėgstamas jo aukštybės arklys. Jis juo kasdien jodinėja. 
Šitą žirgą jam padovanojo ponas de Biusi, ir jūs tikrai nerastumėt jo 
arklidėje, jei jo aukštybė nemėgintų naujų arklių, atvestų iš Turo. 

- Vadinasi, mano nebloga akis. 

Prie jų priėjo arklininkas. 

- Pabalnokite Rolandą, - paliepė mažordomas. 

Kai dėl grafo arklio, tai jis pats įėjo į arklidę ir atsigulė ant pakratų, 
nelaukdamas, nė kol nuims kamanas. 

Per keletą sekundžių Rolandas buvo pabalnotas. 

Ponas de Monsoro lengvai įšoko į balną ir antrą kartą pasiteiravo, į 
kurią pusę nujojo kavalkada. 

- Ji išjojo pro šituos vartus ir patraukė ana gatve, - atsakė mažordo- 
mas, rodydamas vyriausiajam medžioklės prievaizdui į tą pačią pusę kaip 
ir sargybinis. 

- Garbės žodis, - nusistebėjo Monsoro, kai paleidęs pavadžius pama- 
tė, kad žirgas pats pasuko nurodyta kryptimi, - garbės žodis, sakytum 
Rolandas seka pėdsakais. 

- O, nesirūpinkit, - pasakė mažordomas, - girdėjau poną de Biusi irjo 
gydytoją poną Remi sakant, jog tai protingiausias gyvulys iš visų kada 
nors gyvenusių. Kai tik pajus savo draugus, jis juos pasivys. Pažiūrėkit, 
kokios gražios kojos, tokių net elnias pavydėtų. 

Monsoro pasilenkė į šoną. 

- Nuostabios, - pritarė jis. 

Iš tiesų žirgas pasileido, nelaukdamas raginimų, ir ryžtingai išbėgo iš 
miesto; prieš vartusjis net pasuko į reikiamą pusę, norėdamas sutnumpin- 
ti kelią, kuris šakojosi apsukui į kairę ir tiesiai į dešinę. 

Pateikęs tokį protingumo įrodymą, arklys papurtė galvą, tarsi mėgin- 
damas atsikratyti žąslų, plėšiančių nasrus; rodės, sakė raiteliui, kad joks 
vadovavimas nereikalingas, ir juo labiau artėjo prie vartų, juo greičiau 
bėgo. 

- Iš tiesų, - sumurmėjo Monsoro, - matau, kad man ne per daug tave 
išgyrė. Jei jau taip gerai žinai kelią, bėk, Rolandai, bėk. 

Ir numetė pavadžius Rolandui ant kaklo. 

Atsidūręs bulvare už vartų, žirgas akimirką padvejojo, ar sukti į 
dešinę, ar į kairę. 

Jis pasuko į kairę. 

Tuo metu pro šalį ėjo valstietis. 

- Ar nematėte būrio raitelių, drauguži? - paklausė Monsoro. 

- Mačiau, pone, - atsakė kaimietis, - aš juos sutikau va ten, priešais. 

Rolandas bėgo kaip tik ta kryptimi, kur valstietis buvo sutikęs 
raitelius. 

- Bėk, Rolandai, bėk, - pasakė vyriausiasis medžioklės prievaizdas, 
numesdamas pavadžius, ir žirgas leidosi stambia risčia, kokia paprastai 
įveikiama tris ar keturias mylias per valandą. 

Jis dar kurį laiką bėgo bulvam, paskui staiga pasuko į dešinę, į 
gėlėmis apaugusį keliuką, kertantį laukus. 

Monsoro valandėlę sudvejojo, ar nesustabdžius Rolando, bet Rolan- 
das elgėsi taip užtikrintai, kad grafas davė jam valią. 

Juo tolyn jisai bėgo, juo darėsi žvalesnis. Iš risčios perėjo į šuolius, ir 
mažiau nei po ketvirčio valandos miestas dingo raiteliui iš akių. 

Raitelis savo ruožtu juo toliau jojo, juo labiau tarėsi atpažįstąs 
vietovę. 

- E! -pasakė jis, atsidūręs miške. - Betgi mes, rodos, jojam į Meridorą. 
Ar tik jo aukštybė nepasuko pilies pusėn? 

Nuo šios minties, ne kartą atėjusios vyriausiajam medžioklės prie- 
vaizdui į galvą, jo kakta apsiniaukė. 

- Oho! -burbtelėjo jis. - Norėjau pirma pamatyti princą, susitikimą su 
žmona atidėdamas rytdienai. Ko gero, turėsiu laimės pamatyti juos abu 
vienu metu. 

Vyriausiojo medžioklės prievaizdo lūpas iškreipė grėsminga šypse- 
na. 

Žirgas atkakliai tebesilaikė dešinės, ir tai liudijo, jog jis tvirtai 
apsisprendęs ir ryžtingas. 

„Prisiekiu sielos išganymu, - pamanė Monsoro, - čia kažkur netoli 
turėtų būti Meridoro parkas“. 

Tą akimirką Rolandas sužvengė. 

Ir tuoj pat iš tankmės jam atsiliepė kitas arklys. 

- Aha! - tarė vyriausiasis medžioklės prievaizdas. - Regis, Rolandas 
surado draugus. 

Žirgas pasileido dar greičiau ir kaip žaibas pralėkė po aukštais 
išlakiais medžiais. 

Staiga Monsoro išvydo sieną ir prie jos priništą arklį. 

Arklys sužvengė antrą kartą, ir Monsoro atpažino, kad pirmąsyk taip 
pat žvengė jis. 

- Čia kažkas yra! - blykšdamas tarė Monsoro. 

XXI 


Ką turėjo pranešti grafas de Monsoro 


Pono de Monsoro laukė viena staigmena po kitos: Meridoro siena, lyg 
per stebuklą išdygusi priešais, arklys, besiglaustantis prie jo arklio kaip 
prie geriausio draugo: čia net ir ne tokiam įtariam žmogui būtų buvę apie 
ką pamąstyti. 

Jodaimas artyn, - nesunku atspėti, kaip skubėjo ponas de Monsoro, - 
jodamas artyn, jis pastebėjo, kad siena šitoje vietoje išgriuvusi; čia buvo 
tikri laiptai, gresiantys tuoj virsti išlauža; atrodė, kažkieno kojos išduobė 
akmenyse šituos laiptus, virš kurių karojo neseniai nulaužtos gervuogių 
Šakos. 

Grafas apmetė žvilgsniu visą vaizdą, o paskui nuo visumos perėjo 
prie detalių. 

Pirmiausia dėmesio buvo vertas arklys, ir jis jo susilaukė. 

Nemokantis saugoti paslapčių gyvulys buvo su balnu ir sidabru 
siuvinėta gūnia. 

Viename kampe buvo išsiūtos dvi PP, persipynusios su dviem AA. 

Arklys, be jokios abejonės, buvo iš princo arklidžių, nes šifras reiškė 
„Pranciškus Anžujietis“. 

Šitai išvydus grafo įtarinėjimai virto tvirtu įsitikinimu. 

Vadinasi, kunigaikštis čia jodinėjo; ir jodinėjo dažnai, nes ne tik 
pririštas arklys, bet ir jo draugas žinojo kelią. 

Jei jau atsitiktinumas parodė jam pėdsakus, Monsoro nusprendė eiti 
jais iki galo. 

Toks buvo irjo, kaip vyriausiojo medžioklės prievaizdo ir pavydaus 
vyro, įprotis. 

Bet buvo akivaizdu, kad jis nieko nepamatys, jei pasiliks šioje sienos 
pusėje. 

Todėl Monsoro pririšo Rolandą prie ano arklio ir drąsiai ėmė lipti ant 
sienos. 

Tai buvo nesunku, viena koja padėjo kitai; ranka kabinosi į paruoštas 
atsiremti vietas, ant sienos viršaus akmenyse buvo įsispaudęs alkūnės 
įdubimas, ir kažkas medžiokliniu peiliu buvo nugenėjęs ąžuolo šakas, 
kurios šioje vietoje užstojo vaizdą ir trukdė judėti. 

Grafo pastangas vainikavo sėkmė. 

Ponas de Monsoro dar nespėjo kaip reikiant įsitaisyti stebėjimo 
punkte, kai po vienu medžiu pamatė mėlyną mantiliją ir juodo aksomo 
apsiaustą. 

Mantilija, be abejo, priklausė moteriai, o juodas apsiaustas - vyrui; be 
to, nereikėjo toli ieškoti: vyras ir moteris vaikštinėjo už penkiasdešimties 
žingsnių, susiėmę už rankų, atsukę nugaras į sieną ir beveik nematomi 
pro krūmų lapiją. 

Pono de Monsoro nelaimei, siena nebuvo pratusi prie jo smarkumo, 
vienas akmenėlis atsiskyrė nuo keteros ir, laužydamas šakas, nukrito į 
žolę; čia jis ir bumbtelėjo pasitrinksėdamas. 

Nuo šio garso pora, kurios bruožus krūmai užstojo ponui de Monsoro, 
tikriausiai atsigręžė irjį pamatė, nes moteris veriamai, išgąstingai suriko, 
paskui iš lapų šnarėjimo grafas suprato, kad jie nubėgo nelyginant dvi 
pabaidytos stirnos. 

Išgirdęs moters riktelėjimą, Monsoro pajuto, kaip šaltas prakaitas 
išmušė kaktą. Jis pažino Dianos balsą. Neįstengdamas suvaldyti jį 
pagavusio įniršio, jis nušoko nuo sienos ir puolė vytis bėglių, špaga 
kapodamas krūmus ir šakas. 

Bet jie dingo, niekas daugiau netrikdė parko tylos; jokio šešėlio alėjų 
gale, jokio pėdsako takeliuose, jokio garso miško tankmėje, tik lakštin- 
galųirdevynbalsių trelės, mat paukšteliai, įpratę prie dviejų įsimylėjėlių, 
jų neišsigando. 

Ko griebtis, kai aplink nė gyvos dvasios? Ką nuspręsti? Kur pulti? 
Parkas didelis; vydamasis tuos, kurių ieškai, gali sutikti tuos, kurių 
neieškai. 

Ponas de Monsoro pamanė, kad jo atradimo kol kas pakanka; be to, 
jis suprato esąs per daug susijaudinęs, kad galėtų paisyti atsargumo, kuris 
būtinas susidūrus su tokiu pavojingu varžovu kaip Pranciškus; jis neabe- 
jojo, kad tas varžovas ne kas kitas, o princas. 

Jei kartais tai būtų ir ne princas, jis vis tiek turi pranešti Anžu 
kunigaikščiui skubią žinią; šiaip ar taip, išvydęs princą, jis tuoj supras, 
kaltas tas ar ne. 

Paskui jam šovė puiki mintis. 

Jis perlips per sieną toje pat vietoje ir kartu su savuoju nusives arklį, 
kuriuo buvo atjojęs parke užkluptas įsibrovėlis. 

Šis keršto planas suteikė grafui jėgų; jis puolė atgal ir uždusęs, 
apsipylęs prakaitu, atbėgo prie sienos. 

Kabindamasis už šakų, Monsoro užlipo ant keteros ir nušoko į kitą 
pusę; bet ten nebebuvo arklio, arba tikriau pasakius, arklių. 

Mintis buvo tokia gera, kad prieš ateidama grafui, šovė į galvą jo 
priešininkui, ir jis ja pasinaudojo. 

Sugniužęs Monsoro suriaumojo iš įniršio ir pagrasino kumščiu tam 

klastingam velniui, kuris, aišku, juokėsi iš jo jau tirštėjančiose miško 
sutemose; bet grafo valią ne taip lengva buvo palaužti, jis nepasidavė 
viena po kitos užgriuvusioms nesėkmėms, rodos, sumaniusioms jį pri- 
baigti: jis tuoj pat susiorientavo, nors sparčiai temo naktis, sukaupė visas 
jėgas ir tiesiausiu keliu, žinomu nuo pat vaikystės, pasiekė Anžerą. 

Po pustrečios valandos ponas de Monsoro atsidūrė prie miesto vartų, 
vos gyvas iš troškulio, karščio ir nuovargio; bet sudirgusios mintys teikė 
jėgų kūnui, ir grafas buvo vis tas pats valingas ir žiaurus žmogus. 

Be to, jį palaikė viena mintis: jis išklausinės sargybinį, arba veikiau 
sargybinius; jis apvaikščios visus vartus; sužinos, pro kuriuos grįžo 
žmogus su dviem arkliais; ištuštins piniginę, pažadės aukso kalnus ir 
sužinos, kaip atrodo tas žmogus. 

Tada, kad ir kas jis būtų, anksčiau ar vėliau su juo atsiskaitys. 

Jis pasiteiravo sargybinio; bet tas buvo ką tik stojęs į postą ir nieko 
nežinojo; tada Monsoro įėjo į sargybinę ir pasiklausinėjo ten. 

Baigęs budėjimą pašauktinis maždaug prieš porą valandų matė 
grįžtant arklį be šeimininko, jis vienas bėgo keliu į rūmus. 

Dar pagalvojo, kad raiteliui kas nors nutiko ir protingas gyvulys 
vienas grįžta namo. 

Monsoro numojo ranka: jam tarsi buvo lemta nieko nesužinoti. 

Tada jis irgi nužingsniavo į kunigaikščio rūmus. 

Čiavirte virė gyvenimas, aidėjo triukšmas, liejosi džiaugsmas; langai 
plieskė kaip saulė, virtuvės žioravo kaip liepsnojančios krosnys, skleis- 
damos pro orlaides tokius žvėrienos ir gvazdikėlių kvapus, kad skrandis 
galėjo užmiršti, jog jis širdies kaimynas. 

Bet vartai buvo uždaryti ir čia taip pat tykojo sunkumai: reikėjo, kad 
juos atidarytų. 

Monsoro šūktelėjo vartininką ir pasisakė pavardę, bet vartininkas jo 
nepažino. 

- Tas buvo tiesus, o jūs sulinkęs, - pasakė jis. 

- Iš nuovargio. 

- Tas buvo išbalęs, o jūs raudonas. 

- Iš karščio. 

- Tas buvo raitas, o jūs pėsčias. 

- Mano arklys pasibaidė, šoko į šalį, numetė mane ir grįžo vienas. Ar 
nematėte mano arklio? 

- A, kaipgi! - atsakė vartininkas. 

- Šiaip ar taip, pašaukite mažordomą. 

Vartininkas, apsidžiaugęs, kad pasitaikė proga atsikratyti atsako- 
mybės, nusiuntė tarną pašaukti pono Remi. 

Ponas Remi atėjo ir iškart pažino Monsoro. 

- Dieve mano! Iš kur jūs atsiradot ir kodėl šitaip atrodot? - paklausė 
Jis. 

Monsoro pakartojo tą pačią pasaką, kurią jau buvo sakęs vartininkui. 

- Iš tiesų, - pasakė mažordomas, - mes labai susirūpinom, pamatę arklį 
be raitelio, ypač monsinjoras, kuriam turėjau garbės pranešti apie jūsų 
atvykimą. | 

- Ak, monsinjoras atrodė susirūpinęs? - paklausė Monsoro. 

- Labai susirūpinęs. 

- Ir ką jis sakė? 

- Liepė, kai tik pasirodysit, tuoj pat atvesti pas jį. 

- Gerai! Tik nueisiu į arklidę pažiūrėti, ar nieko neatsitiko jo aukšty- 
bės arkliui. 

Monsoro nuėjo į arklidę ir pamatė protingą gyvulį, stovintį toje pat 
vietoje, iš kurios buvo jį paėmęs, ir ėdantį, kaip ir dera arkliui, turinčiam 
atgauti jėgas. 

Paskui, net nepasistengęs persirengti, - Monsoro manė, kad atnešęs 
tokią svarbią žinią gali nesilaikyti etiketo, - taigi kartojame, net nepersi- 
rengęs vyriausiasis medžioklės prievaizdas nuėjo į valgomąjį. Visi 
princo bajorai ir pats jo aukštybė, susėdę aplink puikiai serviruotą ir 
skaisčiai apšviestą stalą, atakavo fazanų paštetus, ką tik iškeptą šernieną 
irprieskoniais pagardintus užkandžius, užgerdami juos tuo tamsiu kago- 
ru, tokiu švelniu ir tauriu, arba tuo klastingu, saldžiu, putojančiu Anžu 
vynu, kuris muša į galvą, taurėje dar nespėjus nusistovėti topazų burbu- 
liukams. 

- Čia matome visą dvarą, - pasakė Antragė, paraudęs kaip jauna 
mergaitė ir jau girtas kaip senas raitininkas, - ir visą jūsų aukštybės rūsį. 

- Ne visą, ne visą, - paprieštaravo Ribeirakas, - trūksta vyriausiojo 
medžioklės prievaizdo. Iš tiesų gėda, kad dorojam jo aukštybės pietus, o 
nepasirūpinam jais patys. 

- Balsuoju už bet kokį vyriausiąjį medžioklės prievaizdą, - pasakė 
Livaro, - nesvarbu, net jeigu tai būtų ir ponas de Monsoro. 

Kunigaikštis nusišypsojo, jis vienas žinojo apie grafo atvykimą. 

Vos spėjo Livaro baigti sakinį, o princas nusišypsoti, durys atsidarė, 
ir įėjo ponas de Monsoro. 

Jį išvydęs kunigaikštis šūktelėjo, ir jo šūksnis atrodė juo garsesnis, 
kad nuaidėjo visiškoje tyloje. 

- Puiku! Štai ir jis, - pasakė princas. - Matote, ponai, dangus mums 
palankus, nes iškart atsiuntė tai, ko norėjom. 

Monsoro, sutrikdytas tokio princo pasitikėjimo savimi, panašiais 
atvejais nebūdingo jo aukštybei, gerokai sumišęs nusilenkė ir pasuko 
galvą šonan, nelyginant pelėda, iš tamsos staiga patekusi į ryškią saulės 
Šviesą. 

- Sėskitės ir vakarieniaukit, - pakvietė kunigaikštis, rodydamas ponui 
de Monsoro vietą priešais save. 

- Monsinjore, - atsakė Monsoro, - aš labai ištroškęs, labai išalkęs ir 
pavargęs, bet negersiu, nevalgysiu ir nesisėsiu, kol neperduosiu jūsų 
aukštybei nepaprastai svarbios Žinios. 

- Jūs atvykote iš Paryžiaus, ar ne? 

- Baisiausiai skubėdamas, monsinjore. 

- Gerai, aš klausau! - atsakė kunigaikštis. 

Monsoro priėjo prie Pranciškaus ir su šypsena lūpose bei neapykanta 
širdyje tyliai tarė: 

- Monsinjore, ponia karalienė motina važiuoja čionai beveik nesusto- 
dama kelyje. Ji atvyksta pasimatyti su jūsų aukštybe. 

Kunigaikštis, į kurį buvo įsmeigtos visų akys, staiga nušvito džiaugs- 
mu. 

- Gerai, - tarė jis, - ačiū. Pone de Monsoro, šiandien, kaip ir visada, 
jūs ištikimai man pasitarnavote. Vakarieniaukim toliau, ponai. 

Ir jis prisistūmė prie stalo krėslą, kurį buvo valandėlei atitraukęs, 
norėdamas išklausyti pono de Monsoro. 

Vėl prasidėjo puota; vyriausiasis medžioklės prievaizdas, pasodintas 
tarp Livaro ir Ribeirako, vos susmukęs į patogų krėslą ir išvydęs priešais 
gausius valgius, staiga prarado apetitą. 

Dvasia ir šį kartą nugalėjo kūną. 

Genama liūdnų minčių, jo siela sugrįžo į Meridoro parką ir, vėl 
nukeliavusi kelią, kurį ką tik įveikė jo nukamuotas kūnas, ji ėjo nelygi- 
nant viską domėn imantis piligrimas žydinčiu taku, atvedusiu jį prie 
sienos. 2 

Jis vėl regėjo žvengiantį arklį, apgriuvusią sieną, du bėgančius 
įsimylėjėlių siluetus; vėl girdėjo Dianos riktelėjimą, įsismelkusį jam į 
pačias širdies gelmes. 

Tada, abejingas triukšmui, šviesoms, net valgiui, užmiršęs, šalia ko 
ir prieš ką sėdi, jis nugrimzdo į savo mintis ir nepastebėjo, kaip jo kaktą 
apniaukė debesys, o iš krūtinės išsiveržė dusli dejonė, atkreipusi nuste- 
busių svečių dėmesį. 

- Jūs krintat iš nuovargio, pone vyriausiasis medžioklės prievaizde, - 
pasakė princas. - Iš tiesų jūs verčiau atsigultumėt. 

- Garbės žodis, taip, - pritarė Livaro. - Geras patarimas, ir jei jūs jo 
nepaklausysite, ko gero, užmigsit ant savo lėkštės. 

- Atleiskite, monsinjore, - pasakė Monsoro pakeldamas galvą. - Ašiš 
tikrųjų mirštu iš nuovargio. 

“ - Pasigerkite, grafe, - pasiūlė Antragė, - niekas taip neatpalaiduoja 
kaip vynas. 

- Be to, - sumurmėjo Monsoro, - pasigėręs užsimiršti. 

- Ė! - šūktelėjo Livaro. - Nieko nebus. Pažvelkite, ponai, jo taurė dar 
pilna. 

- Į jūsų sveikatą, grafe, - užgėrė Ribeirakas, keldamas taurę. 

Monsoro buvo priverstas atsakyti bajorui ir vienu mauku ištuštino 
savo taurę. 

- Geria jis, šiaip ar taip, puikiai. Pažvelkite, monsinjore, - pasakė 
Antragė. 

- Taip, - atsakė princas, mėgindamas išskaityti, kas dedasi grafo šir- 
dyje, - taip, nuostabiai. 

- Turėsit suruošti mums šaunią medžioklę, grafe, - pasakė Ribeima- 
kas. - Jūs pažįstate šiuos kraštus. 

- Jūs čia turite ir medžiotojų, ir miškų, - pasakė Livaro. 

- Ir net žmoną, - pridūrė Antragė. 

- Taip, - nesąmoningai atsakė grafas, - taip, medžiotojų, miškų ir 
ponią de Monsoro, taip, ponai, taip. 

- Suruoškite šerno medžioklę, pone, - tarė princas. 

- Pasistengsiu, monsinjore. 

- Velniai rautų! - sušuko vienas Anžu bajoras. - Pasistengsite, nieko 
sau atsakymas! Miške jų galybė, tų šernų. Senajame kirtime per penkias 
minutes nors dešimt jų išbaidysiu, jei norit. 

Monsoro nejučiomis išblyško; senasis kirtimas buvo kaip tik ta vietą, 
kur šiandien jį buvo nunešęs Rolandas. 

- O taip! Taip, rytoj, rytoj pat! - choru ėmė šaukti bajorai. 

- Ar sutinkat rytoj, Monsoro? - paklausė kunigaikštis. 

- Visada jūsų aukštybės paslaugoms, - atsakė Monsoro. - Tačiau, 
kaip monsinjoras neseniai teikėtės pastebėti, esu per daug pavargęs, kad 
galėčiau vadovauti medžioklei rytoj. Be to, reikia apžiūrėti apylinkes ir 
sužinoti, kas darosi mūsų miškuose. 

- Ir pagaliau leiskite jam pasimatyti su žmona, po velnių! - tarė 
kunigaikštis, rodydamas geraširdiškumą, kuris įtikino vargšą vyrą, kad 
kunigaikštis - jo varžovas. 

- Sutinkam! Sutinkam! - linksmai sušuko jaunuoliai. - Duodame 

ponui de Monsoro dvidešimt keturias valandas padaryti savo miškuose 
tai, ką reikia. 

- Taip, ponai, duokit man jas, - tarė grafas, - pažadu veltui negaišti 
laiko. 

- Dabar, mūsų vyriausiasis medžioklės prievaizde, - pasakė kuni- 
gaikštis, - leidžiu jums eiti į lovą. Palydėkite poną de Monsoro į jo 
kambarį. 

Ponas de Monsoro nusilenkė ir išėjo, išsivadavęs nuo didžiulio 
sunkumo - tvardymosi. 

Kančios prislėgti žmonės trokšta vienatvės dar labiau negu laimingi 
įsimylėjėliai. 


XXII 


Kaip karalius Henrikas III sužinojo apie mylimo 
brolio Anžu kunigaikščio pabėgimą ir kas buvo toliau 


Kai vyriausiasis medžioklės prievaizdas išėjo iš valgomojo, puota 
pasidarė dar linksmesnė, džiaugsmingesnė, laisvesnė. 

Paniurusi Monsoro fizonomija nelabai skatino jaunų bajorų linksmy- 
bę, nes jie atspėjo, kad grafas, nors ir teisinasi nuovargiu ar iš tikrųjų yra 
nuvargęs, be perstojo gromuluoja juodas mintis, kurios uždėjo jam ant 
kaktos tą mirtino liūdesio antspaudą, tapusį būdinga jo veido savybe. 

Kai tik jis išėjo, princas, kurį Monsoro visada varžydavo, vėl atgavo 
ramybę. 

- Klausyk, Livaro, - tarė kunigaikštis, - kai įėjo mūsų vyriausiasis 
medžioklės prievaizdas, tu pradėjai pasakoti apie jūsų pabėgimą iš 
Paryžiaus. Pasakok toliau. 

Ir Livaro ėmė pasakoti. 

Bet kadangi istoriko vardas duoda mums teisę geriau už patį Livaro 
žinoti, kas įvyko, pakeisime jaunuolio pasakojimą savu; gal jis bus ne 
toks vaizdingas, bet aprėps visumą, nes mes žinome tai, ko negalėjo 
žinoti Livaro, - mes žinome, kas atsitiko Luvre. 

Apie pusiaunaktį Henriką III pažadino neįprastas triukšmas, kilęs 
rūmuose, kur karalius buvo prisakęs laikytis visiškos tylos, kai jis nueina 
miegoti. 

Skambėjo keiksmai, alebardų smūgiai į sienas, skubūs Žingsniai 
galerijose, prakeiksmai, nuo kurių, rodės, prasivers žemė, o šitame 

triukšme, bildesy, prakeiksmuose tūkstančiu aidų buvo kartojami žo- 
džiai: 

- Ką pasakys karalius? Ką pasakys karalius? 

Henrikas atsisėdo lovoje ir pažvelgė į Šiko, kuris, pavakarieniavęs su 
jo didenybe, užmigo didžiajame fotelyje, apsivijęs kojomis savo rapyrą. 

Triukšmas pasidarė dar garsesnis. 

Henrikas iššoko iš lovos, visas blizgantis nuo pomados, ir sušuko: 

- Šiko! Šiko! 

Šiko atmerkė vieną akį; jis buvo nekvailas vyrukas ir didžiai vertino 
miegą, todėl niekada neatsibusdavo iš pirmo karto. 

- Ak, kam tu mane prižadinai, Henrikai, - gailavo jis. - Sapnavau, kad 
tu turi sūnų. 

- Klausyk! - tarė Henrikas. - Klausyk! 

- Ko klausyti? Man rodos, tu prišneki pakankamai kvailysčių dieną, 
kad dar kėsintumeis į naktis. 

- Nejau tu nieko negirdi? - paklausė karalius, rodydamas ranka 
triukšmo pusėn. 

- Oho! - sušuko Šiko. - Iš tikrųjų girdžiu rėkaujant. 

- Ką pasakys karalius? Ką pasakys karalius? - pakartojo Henrikas. - 
Ar girdi? 

- Viena iš dviejų: arba susirgo tavo kurtas Narcizas, arba hugenotai 
sumanė atsikeršyti ir surengė katalikams švento Baltramiejaus naktį. 

- Padėk man apsirengti, Šiko. 

- Mielai, bet padėk man atsikelti, Henrikai. 

- Kokia nelaimė! Kokia nelaimė! - buvo girdėti pieškambariuose. 

- Velnias! Čia kažkas rimta, - pasakė Šiko. 

- Mums gerai būtų apsiginkluoti, - tarė karalius. 

- O dar geriau, - atsakė Šiko, - greičiau išeiti pro mažąsias duris 
patiems pažiūrėti ir sužinoti, kas tai per nelaimė, o ne laukti, kol apie ją 
papasakos kiti. 

Paklausęs Šiko patarimo, Henrikas tuoj pat išėjo pro slaptas duris ir 
atsidūrė koridoriuje į Anžu kunigaikščio apartamentus. 

Ten jis išvydo į dangų pakeltas rankas ir išgirdo nevilties šauksmus. 

- Oho! - tarė Šiko. - Aš numanau, tavo vargeta kalinys bus pasismau- 
gęs savo kalėjime. Prisiekiu Kristaus kančia! Henrikai, sveikinu: tu 
didesnis politikas, negu aš maniau. 

- One, nelaimingasis! - sušuko Henrikas. - Šito negali būti. 

- Juo blogiau, - atsakė Šiko. 

- Eime, eime. 

Ir Henrikas nusitempė gaskoną į kunigaikščio kambarį. 

Langas buvo atviras, 0 prie jo stovėjo minia smalsuolių, lipančių 
vienas ant kito ir mėginančių pamatyti virvines kopėčias, prikabintas prie 
geležinių balkono turėklų. 

Henrikas išbalo kaip lavonas. 

- Ėhė, mano sūnau, - pasakė Šiko, - tu ne toks jau viskam abejingas, 
kaip aš maniau. 

- Pabėgo! Paspruko! - sušuko Henrikas tokiu skardžiu balsu, kad visi 
bajorai atsigręžė. 

Karaliaus akyse blyksėjo žaibai; ranka konvulsyviai spaudė durklo 
rankeną. 

Šombergas rovėsi plaukus; Keliusas talžė kumščiais sau per veidą, o 
Možironas kaip avinas daužė galvą į pertvarą. 

Kai dėl d'Epernono, tai jis buvo dingęs, atseit, nusivijo Anžu kuni- 
gaikštį. 

Išvydęs kankinimus, kuriais save iš nevilties baudė favoritai, karalius 
staiga nusiramino. | | 

- Na, na, atsargiau, mano sūnau, - pasakė jis Možironui, prilaikyda- 
mas jį už liemens. 

- Ne, prisiekiu Viešpačiu! Verčiau nudvėsiu arba tegu mane velniai 
nujoja! - sušuko jaunuolis ir atsitraukė, ketindamas trenkti galva jau ne 
į pertvarą, 0 į sieną. 

- Ei! Padėkite man jį sulaikyti! - riktelėjo Henrikas. 

- Klausykit, kūmuti, - pasakė Šiko, - galima numirti maloniau, 
paprasčiausiai persismeikit pilvą špaga, ir viskas. 

- Ar nenutilsi, budeli! - sudraudė jį Henrikas su ašaromis akyse. 

Tuo tarpu Keliusas tvatino sau žandus. 

- O, Keliusai, vaikeli mano, - tarė jam Henrikas, - tu pasidarysi 
panašus į Šombergą, kai jis įkrito į melsvę. Atrodysi baisiai, drauguži. 

Keliusas liovėsi daužęs. 

Tik Šombergas pešiojo sau smilkinius ir verkė iš įsiūčio. 

- Šombergai! Šombergai, mano meiluti! - sušuko Henrikas. - Atsito- 
kėk, prašau tave. 

- Aš išeisiu iš proto. 

- Cha! - nusišaipė Šiko. 

- Tiesa, - tarė Henrikas, - tai baisi nelaimė, ir kaip tik todėl tu turi 
neprarasti proto, Šombergai. Taip, tai baisi nelaimė, aš žuvęs! Mano 
karalystėje - pilietinis karas... Ak! Kas man kirto šį smūgį? Kas davė jam 
kopėčias? Prisiekiu Viešpačiu, įsakysiu pakarti visą miestą. 

Susirinkusius apėmė klaikus skausmas. 

- Kas dėl to kaltas? - nesiliovė Henrikas. - Kur kaltininkas? Dešimt 
tūkstančių ekiu tam, kas pasakys jo vardą, šimtas tūkstančių tam, kas 
pristatys man jį gyvą ar mirusį. 

- Kas gi dar galėtų būti, - sušuko Možironas, - jei ne koks anžujietis? 

- Prisiekiu Kristum, tavo teisybė! - atsakė Henrikas. - Ak, anžujiečiai, 
kad juos kur velniai, jie man už tai atsakys! 

Šie žodžiai buvo tarsi kibirkštis, uždegusi parako užtaisą, po jų 
prapliupo baisinga šauksmų ir grasinimų lavina prieš anžujiečius. 

“ - Taip, taip, anžujiečiai! - suriko Keliusas. 

- Kur jie? - užstaugė Šombergas. 

- Mes jiems žarnas paleisim! - subliuvo Možironas. 

- Šimtas kartuvių šimtui anžujiečių! - sušuko karalius. 

Šiko negalėjo tylėti, kai visi buvo tokie įniršę; jis išsitraukė špagą lyg 
koks peštukas ir pasiuto švaistytis į kairę ir į dešinę, plokščiąja puse 
plumpindamas minjonus ir sienas, varstydamas visus žiauriu žvilgsniu ir 
kartodamas: 

- O kad jie prasmegtų! O kad juos perkūnas! Prakeikti anžujiečiai! 
Kad juos velniai! Mirtis anžujiečiams! 

Šį šūksnį: „Mirtisanžujiečiams!“ -išgirdo visas miestas, kaip Izraelio 
moterų riksmą išgirdo visa Rama“. 

Tuo metu Henrikas kažkur dingo. 

Jis prisiminė savo motiną ir, niekam nesakęs nė žodžio, išsmuko iš 
kambario ir nuėjo pas Kotryną, kuri paskutiniu metu buvo truputį 
užmiršta ir, dėdamasi nuliūdusi, su florentietišku įžvalgumu laukė geros 
progos vėl pasinerti į politiką. 

Kai Henrikas įėjo, ji užsigalvojusi pusiaugula tysojo dideliame 
fotelyje ir su savo putliais, bet pageltusiais skruostais, blizgančiomis, bet 
nejudančiomis akimis, apvaliomis, bet išbalusiomis rankomis, labiau 
panėšėjo į vaškinę statulą, įkūnijančią susimąstymą, negu į gyvą būtybę, 
kuri kažką galvoja. 

Tačiau išgirdusi žinią apie Pranciškaus pabėgimą, žinią, kurią Hen- 
rikas pranešė jai be jokio paruošimo, liepsnodamas pykčiu ir neapykan- 
ta, statula staiga tarsi atgijo, nors niekuo neišsidavė, tik giliau įsitaisė 
fotelyje ir tylėdama palingavo galva. 


* Rama - istorinė sritis ir miestas netoli Jeruzalės, kur Nabuchodonosoras surinko žydus, 
ketindamas išvesti juos į Babiloną. Vaizduodamas šį įvykį, pranašas Jeremijas rašė: 
„Pasigirdo šauksmas Ramoje, garsios dejonės ir aimanos - tai Rachelė rauda savo vaikų; 
ir niekas jau jos nepaguos, nes jų nebėra“. 

- Oi, motin mano, - tarė Henrikas, - jūs net nešūktelėjote! 

- O kam man šaukti, sūnau? - paklausė Kotryna. 

- Nejau jūsų sūnaus pabėgimas neatrodo jums nusikalstamas, grės- 
mingas, vertas pačios didžiausios bausmės? 

- Mano mielas sūnau, laisvė ne mažiau brangi kaip ir karūna, 
prisiminkite, kad aš ir jums patariau bėgti, kai atsirado galimybė tą 
karūną gauti. 

- Motin, aš įžeidinėjamas. 

Kotryna truktelėjo pečiais. 

- Motin, manęs nepaisoma. 

- O ne! - atsakė Kotryna. - Nuo jūsų gelbstimasi, štai ir viskas. 

- Ak! - tarė Henrikas. - Tai va kaip jūs mane palaikot. 

- Ką norite tuo pasakyti, sūnau? 

- Sakau, kad su metais jausmai vėsta, sakau... 

Jis nutilo. 

- Ką sakote? - paklausė Kotryna su įprastu ramumu. 

- Sakau, kad jūs nemylit manęs taip kaip kitados. 

- Klystate, - dar šalčiau pertarė jį Kotryna. - Jūs - mano mylimiausias 
sūnus, Henrikai. Bet tas, kuriuo skundžiatės, taip pat mano sūnus. 

- Ak, gana apie motiniškus jausmus, ponia, - pasakė įniršęs 
Henrikas. - Žinom, ko jie verti. 

- Jūs turėtumėt tai žinoti geriau negu kas kitas, sūnau, nes meilė jums 
visada buvo mano silpnybė. 

- O kadangi jums atgailos metas, tai ir gailitės. 

- Nujaučiau, kad iki to prieisime, sūnau, - pasakė Kotryna. - Todėl ir 
tylėjau. 

- Sudie, ponia, sudie, - tarė Henrikas, - žinau, kas man belieka daryti, 
jei jau net motina manęs neatjaučia. Rasiu patarėjų, kurie supras mano 
pagiežą ir padės išsiaiškinti visą Šį įvykį. 

- Eikite, sūnau, - ramiai atsakė florentietė, - ir tepadeda Dievas jūsų 
patarėjams, jiems tos pagalbos labai prireiks, kad ištrauktų jus iš bėdos. 

Ir ji leido jam eiti, nesulaikė nei žodžiu, nei mostu. 

- Sudie, ponia, - pakartojo Henrikas. 

Bet prie durų stabtelėjo. 

- Sudie, Henrikai, - atsakė karalienė, - tik dar vienas žodis, aš 
nesiruošiu jums patarinėti, sūnau, žinau, kad jums manęs nereikia. Bet 
paprašykite savo patarėjus gerai pagalvoti, prieš sakant savo nuomonę, 
o dar geriau pagalvoti, prieš imantis ją vykdyti. 

- O, žinoma, - nusigriebė motinos žodžių Henrikas, kad tik nereikėtų 
išeiti iš kambario, - juk padėtis rimta, ar ne tiesa, ponia? 

- Labai rimta, - lėtai ištarė Kotryna, pakeldama akis ir rankas į 
dangų, - labai rimta, Henrikai. 

Karalius, sukrėstas siaubo išraiškos, kurią tarėsi perskaitęs motinos 
akyse, grįžo prie jos. 

- Kas jį pagrobė? Ką jūs apie tai galvojate, motin? 

Kotryna nieko neatsakė. 

- Aš, - tarė Henrikas, - manau, kad tai padarė anžujiečiai. 

Kotryna nusišypsojo ta gudnia šypsena, kuri visada rodė jos pranašes- 
nį protą, tik ir taikantį sudrumsti ir nugalėti kitų protus. 

- Anžujiečiai? - pakartojo ji. 

- Jūs tuo netikit, - tarė Henrikas, - tačiau visi tiki. 

Kotryna vėl truktelėjo pečiais. 

- Kiti tegu sau tiki, - pasakė ji, - bet jūs, sūnau! 

- O ką, ponia... Ką jūs norite pasakyti? Paaiškinkit, maldauju jus. 

- Kam aiškinti? 

- Jūsų paaiškinimas atvers man akis. 

- Atvers akis! Eik jau, Henrikai, aš tik sena niektauška. Aš tegaliu 
atgailauti ir melstis. 

- Ne, kalbėkite, kalbėkite, motin, aš klausau. O, jūs tebesat ir visada 
būsite mūsų visų siela, kalbėkite. 

- Kam to reikia, mano mintys - iš praėjusio amžiaus, o nepasitikėji- 
mas - visa senių išmintis. Kad senoji Kotryna, sulaukusi tokių metų, 
duotų šio to vertą patarimą! Na ką jūs, sūnau, tai neįmanoma! 

- Gerai, tebūnie taip, motin, - tarė Henrikas, - gailėkite man savo 
patarimo, nesuteikit pagalbos. Bet žinokite, kad po valandos, sutinkat su 
tuo ar ne, aš įsakysiu pakarti visus anžujiečius, kurie yra Paryžiuje. 

- Įsakysite pakarti visus anžujiečius! - sušuko Kotryna su ta nuostaba, 
kuri apima neeilinius protus, išgirdus kokią nesąmonę. 

- Taip, taip, pakarti, nužudyti, pasmaugti, sudeginti! Šią valandą 
mano draugai jau išskubėjo į miestą laužyti kaulų tiems prakeiktiesiems, 
tiems plėšikams, tiems maištininkams! 

- Ką jie daro, nelaimingieji! - sušuko Kotryna, kurios ramybę su- 
drumstė tokia rimta padėtis. - Jie pražus, tai dar niekis, bet kartu pražudys 
if jus. 

- Kodėl? 

- Tu aklas! - sumurmėjo Kotryna. - Nejau karalių akims amžinai 
lemta nieko nematyti? 

Ir ji pamaldžiai susidėjo rankas. 

- Karaliai tik tada karaliai, kai atkeršija už įžeidimus, nes tada jų 

141 


kerštas - teisingumas, o šiuo atveju ypač, visa mano karalystė pakils 
manęs ginti. 

- Beprotis, pamišėlis, vaikas, - sumurmėjo florentietė. 

- Bet kodėl, kodėl? 

- Pagalvokit pats, ar pavyks pasmaugti, sudeginti, pakarti tokius 
žmones kaip Biusi, Antragė, Livaro, Ribeirakas, nepraliejus marių 
kraujo? 

- Nesvarbu! Svarbu, kad juos nugalabytų. 

- Taip, be abejo, jeigu nugalabytų. Parodykite man juos negyvus, ir 
prisiekiu Dievo Motina, pasakysiu, kad jūs gerai padarėte. Bet jų niekas 
nenugalabys, tik paskatins iškelti sukilimo vėliavą, įduos į rankas nuogą 
špagą, kurios jie niekada nedrįso išsitraukti iš makštų dėl tokio pono kaip 
Pranciškus. O dabar, priešingai, dėl jūsų neatsargumo jie jas išsitrauks 
ginti savo gyvybei, ir karalystė pakils, bet ne už jus, 0 prieš jus. 

- Bet jei aš neatsikeršiju, vadinasi, išsigąstu, atsitraukiu! - sušuko 
Henrikas. 

- Ar kas nors kada pasakė, kad aš išsigandau? - paklausė Kotryna, 
suraukusi antakius, sukandusi dantis ir suspaudusi plonas, karminu 
išdažytas lūpas. 

- Bet jei tai anžujiečiai, jie nusipelnė bausmės, motin. 

- Taip, jeigu tai būtų jie, bet tai ne jie. 

- Kas tada, jei ne mano brolio draugai? 

- Tai ne jūsų brolio draugai, nes jūsų brolis neturi draugų. 

- Kas gi tada? 

- Tai jūsų priešai, arba tikriau priešas. 

- Koks priešas? 

- Ė, mano sūnau, jūs puikiai žinot, kad visada turėjot tik vieną priešą, 
kaipjūsų brolis Karolis visada turėjo tik vieną priešą, kaip iraš pati visada 
turėjau tik vieną, visada tą patį, nuolatinį priešą. 

- Norite pasakyti, Henriką Navarietį? 

- Taip, Henriką Navanetį. 

- Jo nėra Paryžiuje! 

- Ė! Argijūs žinote, kas yra ir ko nėra Paryžiuje? Argi jūs apskritai ką 
nors žinote? Argi jūs turite akis ir ausis? Argi jus supa žmonės, kurie ką 
nors mato ir girdi? Ne, jūs visi kurti, visi akli. 

- Henrikas Navarietis! - pakartojo karalius. 

- Sūnau, dėl kiekvieno nusivylimo, kuris jums pasitaikys, dėl kiekvie- 
nos nelaimės, kuri jus prislėgs, dėl kiekvienos bėdos, kuri jus ištiks ir 
kurios nežinosite kaltininko, neieškokite jo, neabejokit, neklausinėkit 

savęs, nereikia. Užsirašykite sau ant kaktos, sūnau: tai Henrikas Navane- 
tis, ir būkite tikras, kad taip ir yra... Durkite į jo pusę, ir būkite tikras, kad 
pataikėt...O! Tas žmogus! Tas žmogus! Tai kardas, kurį Dievas pakabino 
virš Valua namų. 

- Vadinasi, jūs manot, kad aš turiu atšaukti įsakymą dėl anžujiečių? 

- Šią pat akimirką! - sušuko Kotryna. - Negaišdamas nė minutės, nė 
sekundės. Skubėkite, ir taip gal jau vėlu. Bėkit, atšaukit savo įsakymus. 
Eikit, arba jūs Žuvęs. 

Ir griebusi sūnų už rankos, ji nutempė jį prie durų su neįtikėtina jėga 
ir energija. 

Henrikas puolė iš Luvro sulaikyti draugų. 

Bet rado tik Šiko, sėdintį ant akmens ir piešiantį smėlyje geografinius 
kontūrus. 


XXIII 


Kaip karalius, pamatęs, kad Šiko ir karalienė motina 
tos pačios nuomonės, pritarė karalienės motinos ir 
Šiko nuomonei 


Henrikas įsitikino, kad tai tikrai gaskonas, susikaupęs ne mažiau už 
Archimedą??, ir kad jis nepakels galvos, net jei Paryžius bus paimtas 
šturmu. 

- Ak, nelaimingasis, - grausmingu balsu užriko jis, - tai štai kaip tu 
gini savo karalių! 

- Aš jį ginu savaip ir manau, kad tai geriausias būdas. 

- Geriausias! - sušuko karalius. - Geriausias, tinginy tu! 

- Aš laikausi savo ir tuoj tai įrodysiu. 

- Įdomu pamatyti tuos įrodymus. 

- Tai visai nesunku; pirmiausia mes padarėm didelę kvailystę, mano 
karaliau, mes padarėm neregėtą kvailystę. 

- Kokia gi ta kvailystė? 

- Kad padarėm tai, ką padarėm. 


*7 Archimedas (apie 287-212 m. pr. m. e.) - žinomas graikų mokslininkas, matematikas ir 
mechanikas, kilęs iš Sirakūzų. Plutarchas rašo, kad romėnams įsiveržus į Sirakūzus, 
Archimedas, įsigilinęs į geometrijos uždavinį, šito nepastebėjo. 

- Aha! - sušuko Henrikas, pritrenktas, kad taip vienodai galvoja šie du 
nepaprastai aštrūs protai, kurie nesusitarę priėjo tą pačią išvadą. 

- Taip, - atsakė Šiko, - tavo draugai jau šūkaloja po miestą: „Mirtis 
anžujiečiams!“, o aš, kai dabar pagalvoju, nesu įsitikinęs, jog šį smūgį 
kirto anžujiečiai. Taigi, sakau, tavo draugai, šūkalodami po miestą: 
„Mirtis anžujiečiams!“, paprasčiausiai kursto tą mažytį pilietinį karą, 
kurio nepavyko sukelti ponams de Gizams ir kurio jie taip trokšta. Šiuo 
metu, Henrikai, tavo draugai arba tikrų tikriausi numirėliai, kas, prisipa- 
žįstu, man visai patiktų, bet nuliūdintų tave, arba jie išvijo anžujiečius iš 
miesto, kas tau labai nepatiktų, bet užtat be galo nudžiugintų brangųjį 
Anžu kunigaikšį. 

- O Viešpatie Dieve, - sušuko karalius. - Tai manai, reikalai pažengė 
taip toli, kaip tu sakai? 

- Jeigu ne toliau. 

- Bet man vis tiek neaišku, ką tu čia veiki, atsisėdęs ant akmens. 

- Darau kuo skubiausią darbą, mano sūnau. 

- Kokį? 

- Braižau kontūrus provincijų, kurias tavo brolis sukels prieš mus, ir 
skaičiuoju, kiek žmonių kiekviena iš jų galės duoti maištininkų armijai. 

- Šiko! Šiko! - sušuko karalius. - Mane supa vien paukščiai, karksin- 
tys apie nelaimę! 

- Naktį pelėdos ūbauja gražiai, mano sūnau, - atsakė Šiko, - nes ūbauja 
savo metu. Be to, laikai tokie niūrūs, Henrikė, iš tiesų tokie niūrūs, kad 
dieną gali palaikyti naktimi, ir aš tau karksiu tai, ką tu turi išgirsti. 
Pažiūrėk! 

- Kur? 

- Pažiūrėk į mano geografinį žemėlapį ir pats pagalvok. Visų pirma, 
štai Anžu, kuris gerokai panašus į pyragaitį, matai? Čia pabėgo tavo 
brolis, todėl šitą provinciją ir išskiriu pirmiausia. Hm! Anžu, jei imsies 
kaip reikiant ir elgsies su galva, kaip imsis ir elgsis tavo vyriausiasis 
medžioklės prievaizdas Monsoro ir tavo draugas Biusi, vien Anžu gali 
mums duoti,- kai sakau mums, tai reiškia tavo broliui, - Anžu gali duoti 
tavo broliui dešimt tūkstančių kovotojų. 

- Tu taip manai? 

- Mažų mažiausiai. Dabar pereikime prie Gijenės. Gijenė, matai, ar 
ne? Štai ji: figūra, panaši į veršiuką, šokuojantį ant vienos kojos. Ak, 
prakeikimas! Gijenė. Nėra ko stebėtis, jei rasi ten keletą nepatenkintų. 
Tai senas maišto židinys, o iranglai ką tik ištenišėjo. Taigi Gijenė sukils 
su didžiausiu malonumu, ne prieš tave, o prieš Prancūziją. Iš Gijenės 

reikia tikėtis aštuonių tūkstančių kareivių. Nedaug! Bet būk ramus, visi 
jie bus ištvermingi, užsigrūdinę kovose. Paskui, į kairę nuo Gijenės, 
turime Bearną ir Navarą. Matai, šie du plotai, parašūs į beždžionę ant 
dramblio uodegos. Kas be ko, Navara gerokai apkarpyta, bet kartu su 
Bearnu jai dar lieka apie trys ar keturi šimtai gyventojų. Tarkim, kad 
Bearnas ir Navara, kai Henrijo kaip reikiant paspaus, pakratys, išsunks, 
duos Lygai penkis iš kiekvieno šimto gyventojų, taigi šešiolika tūks- 
tančių vyrų. Dabar sudėkim. Anžu - dešimt tūkstančių. 

Ir Šiko ėmėsi toliau lazdele braižyti ant smėlio figūras. 

AŽ us ai 10 000 


Bearnas ir Navara ..... .16 000 
Iš viso: 34 000 


- Vadinasi, tu manai, - tarė Henrikas, - kad Navaros karalius sudarys 
sąjungą su mano broliu? 

- Prisiekiu Viešpačiu! 

- Tai tu manai, jis padėjo jam pabėgti? 

Šiko atidžiai pažvelgė į Henriką. 

- Henrikė, - tarė jis, - šita mintis ne tavo. 

- Kodėl gi? | 

- Todėl, kad ji per daug protinga, mano sūnau. 

- Nesvarbu, kieno šita mintis. Aš tavęs klausiu, atsakyk: ar tu tiki, kad 
Henrikas Navarietis padėjo mano broliui pabėgti? * 

- Ė! - sušuko Šiko. - Neseniai netoli Geležų gatvės nugirdau sakant: 
„Prisiekiu Dievo Motinos įsčiomiš!“, ir kai dabar apie tai pagalvoju, 
išvada peršasi savaime. 

- Tu nugirdai: „Prisiekiu Dievo Motinos įsčiomis!“ - sušuko karalius. 

- Tikrai nugirdau, - atsakė Šiko, - ir tik šiandien prisiminiau. 

- Vadinasi, jis buvo Paryžiuje? 

- Aš taip manau. 

- O kas tave verčia taip manyti? 

- Mano akys. 

- Tu matei Henriką Navaneų? 

- Taip. 

- Ir neatėjai man pasakyti, kad mano priešui pakako akiplėšiškumo 
atvykti net į mano sostinę! 

- Žmogus gali būti arba nebūti bajoras, - atkirto Šiko. 

- Ir kas iš to? 

- Ogi tas, kad jeigu esi bajoras, tai nesi šnipas, štai ir viskas. 

Henrikas susimąstė. 

- Vadinasi, - tarė jis, - Anžu ir Bearnas! Mano brolis Pranciškus ir 
pusbrolis Henrikas! 

- Savaime suprantama, neskaitant trijų Gizų. 

- Ką tu sakai! Manai, jie visi sudarys sąjungą? 

- Trisdešimt keturi tūkstančiai vyrų iš vienos pusės, - pasakė Šiko, 
skaičiuodamas ant pirštų. - Dešimt tūkstančių iš Anžu, aštuoni tūkstan- 
čiai iš Gijenės, šešiolika tūkstančių iš Bearno, be to, dvidešimt ar 
dvidešimt penki tūkstančiai, vadovaujami pono de Gizo, tavo armijos 
vyriausiojo vado. Iš viso penkiasdešimt devyni tūkstančiai vyrų. Suma- 
žinkim jų skaičių iki penkiasdešimies tūkstančių dėl podagros, reumatiz- 
mų, sėdimojo nervo uždegimų ir kitų ligų. Bet kaip pats matai, mano 
sūnau, vis tiek lieka gana graži visuma. 

- Bet juk Henrikas Navarietis ir kunigaikštis de Gizas - priešai. 

- Šitai jiems netrukdys susivienyti prieš tave, tikintis sunaikinti 
vienas kitą po to, kai sunaikins tave. 

- Tu teisus, Šiko, mano motina teisi, jūs abu teisūs. Reikia sutrukdyti 
pjautynėms, padėk man surinkti šveicarus. 

- Gerai būtų - šveicarus! Juos išsivedė Keliusas. 

- Tada mano gvardiečius. 

- Juos pasiėmė Šombergas. 

- Tai nors mano tarnus. 

- Jie išėjo su Možironu. 

- Negali būti! - sušuko Henrikas. - Be mano įsakymo! 

- Nuo kada gi tu duodi įsakymus, Henrikai. A! Dėl procesijų ir 
plakimosi aš nieko nesakau, tu turi visą valdžią ant nuosavo ir net ant kitų 
kailio. Bet kai dėl karo, dėl valdymo, tai pono de Šombergo, pono de 
Keliuso ir pono de Možirono reikalas. Apie d'Epernoną aš nieko nesa- 
kau, nes jis slepiasi. 

- Prakeikimas! - sušuko Henrikas. - Tai va kas čia dedasi! 

- Leisk tau pasakyti, mano sūnau, - toliau kalbėjo Šiko, - kad gana 
vėlai pastebi, jog esi septintas ar aštuntas karalius savo karalystėje. 

Henrikas prikando lūpą ir treptelėjo koja. 

- Ėhė! - šūktelėjo Šiko, stengdamasis įžiūrėti tamsoje. 

- Kas ten? - paklausė karalius. 

- Panele švenčiausioji! Tai jie, taviškiai, tai tavo žmonės, Henrikai. 

Irjis iš tiesų parodė karaliui tris ar keturis atšuoliuojančius raitelius, 

paskui kuriuos truputį atsilikę jojo keletas vyrų ir sekė daugybė pėsčių 
žmonių. 

Raiteliai jau ruošėsi joti į Luvrą, nepastebėdami dviejų prie griovio 
stovinčių Žmonių, kuriuos slėpė tamsa. 

- Šombergai! - riktelėjo karalius. - Šombergai, čionai! 

- Ei! - atsiliepė Šombergas. - Kas mane šaukia? 

- Jok čia, mano vaike, jok čia! 

Šombergas tarėsi atpažinęs balsą ir prijojo artyn. 

- O! - sušuko jis. - Velniai mane griebtų, juk čia karalius. 

- Tai aš lėkiau paskui jus, bet nežinodamas, kur jus rasti, nekantriai 
laukiau čia. Ką jūs veikėt? 

- Ką veikėm? - prijojęs pakartojo klausimą antras raitelis. 

- A, Keliusas, eikš, eikš ir tu, - pakvietė karalius, - ir žiūrėk, daugiau 
nepradink be mano leidimo. 

- Daugiau ir nereikia, - pasakė trečias, ir karalius atpažino 
Možironą, - viskas baigta. 

- Viskas baigta? - pakartojo karalius. 

- Garbė Dievui, - tarė d'Epernonas, staiga pasirodydamas nežinia iš 
kur. 

- Hosana! - sušuko Šiko, pakeldamas abi rankas į dangų. 

- Tai jūs juos nužudėt? - paklausė karalius. 

Ir tylutėliai pridūrė: 

- Šiaip ar taip, mirusieji neprisikelia. 

- Jūs juos nužudėt? - paklausė Šiko. - Jei nužudėt, tai nėra ko ir kalbėti. 

- Mums nereikėjo vargti, - atsakė Šombergas, - tie bailiai paspruko 
kaip pulkas balandžių, beveik nebuvo su kuo nė špagų sukryžiuoti. 

Henrikas išbalo. 

- O su kuo jūs sukryžiavote špagas? - paklausė jis. 

- Su Antragė. 

- Ar bent jau šitą patiesėt ant grindinio? 

- Priešingai, tai jis nudėjo Keliuso liokajų. 

- Vadinasi, jie buvo pasiruošę? - paklausė karalius. 

- Velniai griebtų' Aš manau, kadjie buvo pasiruošę, - sušuko 
Šiko. - Jūs staugiat: „Mirtis anžujiečiams!““, stumdot patrankas, skambi- 
nat varpais, žvanginat visais Paryžiaus gelžgaliais ir nont, kad tie 
garbingi vyrukai būtų tokie pat kurti, kokie jūs kvaili. 

- Na štai, na štai, - dusliai sumurmėjo karalius, - štai ir kilo pilietinis 
karas. 

Išgirdęs šiuos žodžius, Keliusas sudrebėjo. 

- Velnias! - sušuko jis. - Juk tai tiesa. 

- Ak! Jūs pradedat šitai suprasti, - nusišaipė Šiko. - Kokia laimė! Oštai 
ponas de Šombergasirponas de Možironas apie tai dar nieko nenutuokia. 

- Mes pasiliekame teisę, - pareiškė Šombergas, - ginti jo didenybės 
asmenį ir karūną. 

- Ė, prisiekiu Viešpačiu, - pasakė Šiko, - tam mes turim poną de 
Klisoną, kuris rėkia ne taip garsiai kaip jūs, bet vertas nė kiek ne mažiau. 

- Štai jūs, pone Šiko, - atvertė Keliusas, - dabar dedat mus į šuns 
dienas, nors prieš porą valandų galvojot taip kaip mes, ojei ir negalvojot, 
vis tiek šaukėt taip kaip mes. 

- Aš! - nustebo Šiko. 

- Žinoma, jūs, ir net badėt špaga sienas, plyšaudamas: „Mirtis 
anžujiečiams!“ 

- Betgi aš, - pasakė Šiko, - tai visai kas kita. Aš - kvailys, šitai visi žino, 
ojūs juk protingi žmonės... 

- Gana, ponai, - sudraudė Henrikas. - Taika. Greitai prisikariausime 
ligi valiai. | 

- Ką jūsų didenybė įsakys? - paklausė Keliusas. 

- Nuraminkite liaudį su tokiu pat uolumu, su kokiu ją sukiršinot. 
Parveskit į Luvrą šveicarus, gvardiečius, mano tarnus ir liepkit uždaryti 
vartus, kad rytoj miestiečiai šitą nuotykį laikytų girtų peštynėmis. 

Jaunuoliai nujojo suskliaudę ausis, perdavinėdami karaliaus įsaky- 
mus juos lydinčio būrio karininkams. 

O Henrikas grįžo pas motiną, kuri veikliai, bet piktai ir niūriai 
davinėjo nurodymus savo Žmonėms. 

- Na, - pasiteiravo ji, - kas atsitiko? 

- Ogi tai, motin, ką jūs buvot numačiusi. 

- Jie pabėgo? 

- Deja, taip. 

- Aha! - tarė ji. - O toliau? 

- Tai viskas, bet, man atrodo, ir to per akis. 

- O miestas? 

- Miestas sujudęs, tačiau ne jis man kelia nerimą, miestas mano 
rankose. 

- Taip, - pntarė Kotryna, - visa bėda - provincijos. 

- Kurios sukils, ims maištauti, - toliau kalbėjo Henrikas. 

- Ką ketinate daryti? 

- Matau tik vieną būdą. 

- Kokį? 

- Drąsiai pažiūrėti į susidariusią padėtį. 

- Kaip? 

- Duodu įsakymą pulkininkams, savo gvardijai, apginkluoju pašauk- 
tinius, atšaukiu armiją iš La Šaritė ir žygiuoju į Anžu. 

- O ponas de Gizas? 

- Ė! Ponas de Gizas! Ponas de Gizas! Liepsiu jį areštuoti, jeigu reikės. 

- Na, žinoma, jei tik jums pavyks įgyvendinti šias griežtas priemones. 

- Tai ką gi daryti? 

Kotryna nusvarino galvą ant krūtinės ir valandėlę mąstė. 

- Visi jūsų planai neįmanomi, mano sūnau, - pasakė ji. 

- Ak! - su baisiu apmaudu sušuko Henrikas. - Viskas man šiandien 
nesiseka! 

- Ne, jūs tik susijaudinęs. Pirmiausia suimkit save į rankas, o paskui 
pažiūrėsim. 

- Tuomet galvokite už mane, motūte, darykim ką nors, judinkimės. 

- Juk matėt, sūnau, aš davinėjau įsakymus. 

- Kokius įsakymus? 

- Dėl pasiuntinio išvykimo. 

- O kur mes jį siųsime? 

- Pas jūsų brolį. 

- Pasiuntinį pas šitą išdaviką! Jūs mane žeminat, motin. 

- Dabar ne laikas rodyti išdidumą, - griežtai sudraudė sūnų Kotryna. 

- Pasiuntinį, kuris prašys taikos? 

- Kuris ją net nupirks, jeigu reikės. 

- Už kokias nuolaidas, Dieve mano? 

- Ė, sūnau, - atrėmė flarentietė, - juk visa tai daroma vien tam, kad 
sugrąžinęs taiką galėtumėt ramiai nusiųsti į kartuves pabėgėlius, kurie 
norėjo stoti su jumis į karą. Argi ką tik pats nesakėte, kad norėtumėt juos 
turėti? Ė 

- O! Už tai atiduočiau keturias savo karalystės provincijas. Po vieną 
už galvą. 

- Ką gi, tikslas pateisina priemones, - pasakė Kotryna skvarbiu balsu, 
kuris sužadino Henriko širdies gelmėse neapykantą ir keršto troškimą. 

- Manau, jūsų teisybė, motin, - tarė jis. - Bet ką mes jiems pasiųsime? 

- Paieškokite tarp savo draugų. 

- Veltui ieškočiau, motin, aš nematau nė vieno vyro, kuriam galėčiau 
patikėti tokią misiją. 

- Tai patikėkit ją moteriai. 

- Moteriai! Motute! Nejau jūs sutinkat? 

- Sūnau mano, aš labai sena, labai pavargusi ir galbūt mirsiu po šitos 
kelionės, tačiau noriu nuvažiuoti į Anžerą taip greitai, kad jūsų brolio 
draugai ir net pats jūsų brolis nespėtų suvokti visos savo galybės. 

- O, motute, mano geroji motute! - susijaudinęs sušuko Henrikas, 
bučiuodamas Kotrynai rankas. - Jūs tebesat mano atrama, mano gerada- 
rė, mano angelas sargas! 

- Tai reiškia, kad aš tebesu Prancūzijos karalienė, - sumurmėjo 
Kotryna, žiūrėdama į sūnų tokiu žvilgsniu, kuriame buvo tiek pat 
gailesčio, kiek ir meilės. 


XXIV 


Kur įrodoma, kad dėkingumas buvo viena iš pono 
de Sen Liuko dorybių 


Rytojaus dieną po to vakaro, kai ponas de Monsoro taip apgailėtinai 
atrodė prie Anžu kunigaikščio stalo, kad jam buvo leista eiti gulti 
nesulaukus vakarienės pabaigos, grafas atsikėlė su aušra ir nusileido į 
rūmų kiemą. 

Jis norėjo rasti arklininką, su kuriuo jau buvo kalbėjęsis, ir jei 
įmanoma, šį tą sužinoti iš jo apie Rolando įpročius. 

Grafui pavyko: jis įžengė į erdvų klojimą, kur keturiasdešimt puikių 
žirgų šlamštė anžujiečių šiaudus ir avižas, kad net gražu buvo žiūrėti. 

Pirmiausia grafas žvilgsniu susirado Rolandą. 

Rolandas prie savo ėdžių rodė stebuklus net tarp didžiausių ėdrūnų. 

Paskui Monsoro ėmė ieškoti akimis arklininko. 

Jis stovėjo susikryžiavęs rankas ir, visų gerų arklininkų įpročių, 
žiūrėjo, kaip - godžiai ar nelabai - jo šeimininko arkliai ėda savo įprastą 
davinį. 

- Ei, drauguži, - paklausė grafas, - ar monsinjoro arkliai visada grįžta 
į arklidę vieni ir ar juos taip moko? 

- Ne, ponas grafe, - atsakė arklininkas. - O kodėl jūsų malonybė 
manęs šito klausiat? 

- Dėl Rolando. 

- A, taip, vakar jis grįžo vienas. O! Manęs tai nestebina, Rolan- 
das - labai protingas arklys. 

- Taip, - pritarė Monsoro, - aš šitai pastebėjau. Vadinasi, jam tai ne 
pirmiena? 

- Ne, pone, paprastai juo jodinėja monsinjoras Anžu kunigaikštis, o 
jis šaunus raitelis, jo taip lengvai nenumesi ant žemės. 

- Rolandas manęs nenumetė ant žemės, drauguži, - pasakė grafas, 
užgautas, kad kažkoks žmogus, tegul ir arklininkas, galėjo pagalvoti, jog 
jis, Prancūzijos vyriausiasis medžioklės prievaizdas, iškrito iš balno, - 
nors ašir ne toks stiprus kaip ponas Anžu kunigaikštis, bet esu gana geras 
jojikas. Ne, ašjį pririšau prie medžio iružėjau į vienus namus. Kai grįžau, 
jis buvo dingęs. Maniau, kad man jį pavogė ar koks nors senjoras, 
jodamas pro šalį, iškirto piktą pokštą ir jį nusivedė, štai kodėl klausiu, kas 
pastatė jį į arklidę. 

- Jis grįžo vienas, kaip mažordomas turėjo garbės vakar pranešti 
ponui grafui. 

- Keista, - tarė Monsoro. 

Jis valandėlę pagalvojo, paskui pasuko pokalbį kita linkme: 

- Tai, sakai, monsinjoras dažnai jodinėja šituo arkliu? 

- Jis jodinėjo juo beveik kasdien, kol nebuvo atvykę jo ekipažai. 

- Ar vakar jo aukštybė grįžo vėlai? 

- Maždaug valandą prieš jus, ponas grafe. 

- O kokiu arkliu jojo kunigaikštis? Ar tik ne bėriu baltomis kojomis 
1r balta žvaigžde kaktoje? 

- Ne, pone,- atsakė arklininkas, - vakar jo aukštybė jodinėjo Izolinu, 
štai jis. 

- Ar princo palydoje nebuvo bajoro su tokiu arkliu, kokio žymes aš 
nusakiau? 

- Nepažįstu nieko, kas turėtų tokį arklį. 

- Na gerai, - tarė Monsoro, truputį nekantraudamas, kad jo paieškos 
stumiasi taip lėtai. - Gerai, ačiū! Pabalnok man Rolandą. 

- Ponas grafas nori Rolando? 

- Taip. Ar princas tau liepė man jo neduoti? 

- Ne, pone, priešingai, jo aukštybės vyriausiasis arklininkas įsakė 
man leisti jums rinktis bet kokį arklį iš visų arklidžių. 

Nebuvo kaip pykti ant tokio paslaugaus princo. 

Ponas de Monsoro linktelėjo arklininkui, ir tas ėmėsi balnoti Rolan- 
dą. 

Baigęs atrišo žirgą nuo ėdžių, pažabojo ir privedė grafui. 
- Klausyk, - tarė šis, imdamas jam iš rankų pavadį, - klausyk ir 
atsakyk man. 

- Su didžiausiu malonumu, - atsakė arklininkas. 

- Kiek tu gauni per metus? 

- Dvidešimt ekiu, pone. 

- Ar nori per kartą uždirbti dešimties metų atlyginimą? 

- Kurgi ne! - atsakė žmogelis. - Bet kaip aš jį uždirbsiu? 

- Sužinok, kas vakar jodinėjo bėru arkliu baltomis kojomis ir balta 
žvaigžde kaktoje. 

- Ak, pone, - pasakė arklininkas.- Jūs manęs prašot nelengvo dalyko. 
Juk pas jo aukštybę atjoja tiek senjorų. 

- Taip, bet du šimtai ekiu - gražus pinigas, ir dėl jo galima šiek tiek 
pavargti. 

- Žinoma, ponas grafe, aš neatsisakau paieškoti, visai ne. 

- Gerai, - tarė grafas, - tavo uolumas man patinka. Štai pradžiai dešimt 
ekiu, kad smagiau būtų imtis darbo. Matai, tu nieko neprarandi. 

- Ačiū, pone. 

- Nėraužką, pasakysi princui, kad išvykau į mišką ruošti medžioklės, 
kurią jis užsakė. 

Sulig šiais grafo žodžiais už jo sušnarėjo šiaudai po ką tik įėjusio 
žmogaus kojomis. 

Jis atsigręžė. 

- Ponas de Biusi! - sušuko grafas. 

- O, sveiki, pone de Monsoro, - pasakė Biusi. - Jūs Anžere, koks 
stebuklas! 

- Ir jūs, pone, o sakė, kad sergat! 

- Aš iš tiesų sergu, - atsakė Biusi. - Mano daktaras prirašė man visišką 
ramybę. Jau aštuonias dienas nebuvau išvykęs iš miesto. Aha, jūs, regis, 
ruošiatės sėsti ant Rolando? Šitą gyvulį aš pardaviau ponui Anžu kuni- 
gaikščiui, jis jį taip mėgsta, kad beveik kasdien juo jodinėja. 

Monsoro išbalo. 

- Taip, - tarė jis, - aš jį suprantu, puikus gyvulys. 

- Jūsų laiminga ranka, iš pirmo žvilgsnio tokį žirgą išsirinkote, - 
pasakė Biusi. 

- O! Mes pažįstami ne nuo šiandien, - atsakė grafas, - aš juo jodinėjau 
vakar. 

- Todėl ir šiandien užsimanėt juo pajodinėti? 

- Taip, - atsakė grafas. 

-- Atleiskite, - tarė Biusi, - jūs sakėt, kad ruošiate mums medžioklę? 

- Princas geidauja užspeisti elnią. 

- Jų šiose apylinkėse daug, kaip girdėjau? 

- Daug. 

- O kurioje pusėje ketinate išbaidyti žvėrį? 

- Netoli Meridoro. 

- A, puiku! - pasakė Biusi, savo ruožtu nejučiomis baldamas. 

- Ar norite joti kartu? - paklausė Monsoro. 

- Ne, labai ačiū, - atsakė Biusi. - Eisiu gulti, jaučiu, vėl kyla karštis. 

- Kas čia dabar! - nuo arklidės slenksčio pasigirdo skambus balsas. - 
Ponas de Biusi atsikėlė be mano leidimo. 

- Le Oduenas, - pristatė Biusi. - Na, dabar man klius. Sudie, grafe. 
Pasirūpinkite Rolandu. 

- Būkit ramus. 

Biusi nuėjo, ir ponas de Monsoro šoko į balną. 

- Kas jums? - pasiteiravo 1e Oduenas. - Jūs toks išbalęs, kad aš pats 
beveik tikiu jus sergant. 

- Ar žinai, kur jis joja? - paklausė Biusi. 

- Ne. 

- Jis joja į Meridorą. 

- O argi jūs tikėjotės, kad jis aplenks pilį ? 

- Dieve mano, kas dabar bus? Po to, kas nutiko vakar! 

- Ponia de Monsoro viską neigs. 

- Bet jis matė. 


- Dianai tam nepakaks jėgų. 

- O! Pone de Biusi, nejau jūs taip blogai pažįstat moteris! 
- Remi, aš taip prastai jaučiuosi. 

- Kurgi ne. Grįžkit namo. Šį rytą aš jums prirašysiu... 

- Ka? 

- Troškintą vištą, gabalą kumpio ir vėžių sriubos. 

- Bet aš nealkanas. 

- Juo labiau įsakau jums valgyti. 

- Remi, nujaučiu, kad tas budelis iškrės Meridore ką nors baisaus. 
Tiesą sakant, aš turėjau sutikti joti kartu, kai jis man pasiūlė. 

-Kam? 

- Palaikyti Dianos. 

- Ponia Diana puikiausiai atsilaikys viena, aš jau sakiau jums ir dar 
kartą kartoju, o kadangi mes irgi turime laikytis, eime, prašau jus. Be to, 
nereikia, kad jus matytų vaikštantį. Kodėl jūs atsikėlėt, nepaisydamas 
mano draudimo? 

- Aš neištvėriau, man buvo labai neramu. 

Remi patraukė pečiais, nusivedė Biusi ir, uždaręs duris, pasodino prie 
gausaus stalo, o ponas de Monsoro tuo metu išjojo iš Anžero pro tuos pat 
vartus kaip ir vakar. 

Grafas turėjo savų priežasčių vėl pasirinkti Rolandą; jam rūpėjo 
įsitikinti, ar gyvulys, kurio protą visi taip gyrė, atsitiktinai, ar iš įpročio 
atnešė jį prie parko sienos. 

Todėl išjojęs iš rūmų jis užmetė pavadžius arkliui ant kaklo. 

Rolandas neapvylė raitelio lūkesčių. 

Vos atsidūręs už vartų, jis pasuko į kairę. Ponas de Monsoro jo 
nestabdė; paskui žirgas pasuko į dešinę, ir ponas de Monsoro vėl leido 
jam eiti, kur nori. 

Taigi juodu nurisnojo gražiu gėlėmis apaugusiu takeliu, paskui 
atvašynais, o paskui išlakiu senu mišku. | 

Kaipirvakar, juo arčiau buvo Meridoras, juo greičiau bėgo Rolandas; 
galiausiai jo risčia virto šuoliais, ir po keturiasdešimt ar penkiasdešimt 
minučių ponas de Monsoro atsidūrė lygiai toje vietoje kaip ir vakar. 

Tik dabar čia buvo tylu ir tuščia; nesigirdėjo jokio žvengimo, nei 
palaidas, nei pririštas nepasirodė joks arklys. 

Ponas de Monsoro nušoko ant žemės; bet šį sykį, kad netektų grįžti 
pėsčiam, apsivyniojo pavadžius aplink ranką ir ėmė lipti ant sienos. 

Bet parke, kaip ir už parko, nebuvo nė gyvos dvasios. 

Kiek akys užmato driekėsi ilgos alėjos, ir tik liuoksinčios stirnos 
gyvino tuščius erdvių pievelių gazonus. 

Grafas nusprendė, jog neverta gaišti laiko tykant perspėtų Žmonių, 
kurie, be abejo, išgąsdinti vakarykščio jo pasirodymo, nustojo susitiki- 
nėti arba pasirinko kitą vietą; jis vėl užšoko ant arklio, nuolat pristabdy- 
damas Rolandą, pajojėjo siauru takeliu ir po ketvirčio valandos atsidūrė 
prie vartų. 

Kai grafas užjojo ant pakeliamojo tilto, baronas žiūrėjo, kaip rimbu 
plakami šunys, kad visąlaik būtų pikti. 

Pamatęs žentą, jis ceremoningai nuėjo jo pasitikti. 

Diana, sėdėdama po puikiu sikomoru, skaitė Maro eiles. Šalimais 
siuvinėjo jos ištikima tarnaitė Gertrūda. 

Pasisveikinęs su baronu, grafas pastebėjo moteris. 

Jis nušoko ant žemės ir priėjo prie jų. 

Diana atsistojo, žengė trejetą žingsnių grafo link ir padarė gilų 
reveransą. 

- Kokia ramybė, arba veikiau koks klastingumas! - sumurmėjo 
grafas. - Sukelsiu aš dabar audrą šitame stovinčiame vandenyje! 

Priėjo liokajus; vyriausiasis medžioklės prie vaizdas numetė jam 
savo žirgo pavadžius ir atsisuko į Dianą. 

- Ponia, - tarė jis jai, - prašau jus, malonėkite skirti man valandėlę. 

- Mielai, pone, - atsakė Diana. 

- Ar suteiksite mums garbę ir pasiliksite pilyje, ponas grafe? - 
paklausė baronas. 

- Taip, pone, bent jau ligi rytojaus. 

Baronas nuėjo pats prižiūrėti, kad kambarys žentui būtų paruoštas 
pagal visas svetingumo taisykles. 

Monsoro parodė Dianai kėdę, nuo kurios ji ką tikbuvo pakilusi, o pats 
atsisėdo į Gertrūdos vietą ir įsmeigė į Dianą tokį žvilgsnį, koks būtų 
sutrikdęs net ryžtingiausią vyrą. 

- Ponia, - tarė jis, - tai kas vakar vakare buvo su jumis parke? 

Diana pakėlė į vyrą giedras, skaisčias akis. 

- Kurią valandą, pone? - paklausė ji, didžiausiomis valios pastango- 
mis susitvardžiusi taip, kad jos balse nebuvo justi nė menkiausio susijau- 
dinimo. 

- Šeštą. 

- Kokioje vietoje? 

- Senajame kirtime. 

- Tikriausiai ten buvau ne aš, o vaikštinėjo kuri nors iš mano draugių. 

- Ten buvote jūs, ponia, - užtikrino Monsoro. 

- Iš kur jūs žinote? - paklausė Diana. 

Nustebęs Monsoro nerado ką atsakyti, bet nuostabą greit pakeitė 
pyktis. 

- To vyro vardas, sakykite! 

- Kokio vyro? 

- To, kuris vaikščiojo su jumis. 

- Negaliu jums pasakyti, nes ten vaikščiojau ne aš. 

- Sakau, kad ten buvote jūs! - sušuko Monsoro, trepteldamas koja. 

- Jūs klystate, pone, - šaltai atkirto Diana. 

- Kaip drįstat neigti, juk aš pats jus mačiau! 

- Ak, jūs pats matėte, pone? 

- Taip, ponia, aš pats. Taigi kaip drįstat neigti, kad ten buvote jūs, 
jeigu Meridore nėra kitos moters? 

- Jūs ir vėl klystate, pone, čia yra Žana de Brisak. 

- Ponia de Sen Liuk! 

- Taip, ponia de Sen Liuk, mano draugė. 

- O ponas de Sen Liukas? 

- Kaip Žinote, jis nepalieka savo žmonos. Jie susituokė iš meilės. Tai 
poną ir ponią de Sen Liukus jūs matėte. 

- Ten buvo ne ponas de Sen Liukas, ten buvo ne ponia de Sen Liuk. 

Ten buvote jūs, aš jus gerai pažinau, ir buvot su vyriškiu, kurio vardo aš 
nežinau, bet, prisiekiu, greit sužinosiu. 

- Jūs vis tiek spinatės, kad ten buvau aš, pone? 

- Sakau, kad pažinau jus, sakau, kad girdėjau, kaip jūs šūktelėjot. 

- Kai atsitokėsite, pone, - tarė Diana, - aš sutiksiu jus išklausyti, o 
dabar verčiau eisiu. 

- Ne, ponia, - čiupo Dianai už rankos Monsoro, - jūs liksite. 

- Pone, - tarė Diana. - Štai ponas ir ponia de Sen Liukai. Tikiuosi, jų 
akyse jūs susivaldysite. 

Iš tiesų vienos alėjos gale pasirodė ponas ir ponia de Sen Liukai, 
pašaukti varpo, kuns ką tik suskambo, kviesdamas pietų, tartum visi būtų 
tik ir laukę pono de Monsoro, kad sėstų prie stalo. 

Juodu pažino grafą; spėdami, kad išgelbės Dianą iš baisiai keblios 
padėties, jie skubiai priėjo artyn. 

Ponia de Sen Liuk padarė ponui de Monsoro gilų reveransą. 

Sen Liukas nuoširdžiai padavė ranką. 

Visi trys persimetė keletu mandagių žodžių; paskui Sen Liukas 
stumtelėjo žmoną prie grafo rankos, o pats paėmė po ranka Dianą. 

Ir nuėjo namų link. 

Meridoro dvare buvo pietaujama devintą valandą; tai buvo senas 
gerojo karaliaus Liudviko XII laikų paprotys, kurį baronas stropiai 
išsaugojo. 

Ponas de Monsoro buvo pasodintas tarp Sen Liuko ir jo žmonos. 

Diana, apsukriu draugės manevm atitolinta nuo vyro, sėdėjo tarp Sen 
Liuko ir barono. 

Prie stalo vyko bendras pokalbis: savaime suprantama, jis sukosi apie 
karaliaus brolio atvykimą į Anžerą ir apie tai, kokias permainas tas 
atvykimas sukels provincijoje. 

Monsoro norėjo pasukti pokalbį kita tema, tačiau stalabendriai buvo 
užsispyrę ir jis nieko nepešė. 

Jokiu būdu negali sakyti, kad Sen Liukas būtų vengęs su juo kalbėti, 
priešingai: jis apipylė įniršusį vyrą Žavingais sąmojingais komplimen- 
tais, ir Diana, dėl Sen Liuko plepėjimo galėdama tylėti, dėkojo draugui 
išraiškingais Žvilgsniais. 

„Tas Sen Liukas kvailas ir plepus kaip šarka, - tarė sau grafas. - Štai 
žmogus, iš kurio aš vienokiu ar kitokiu būdu išgausiu paslaptį, kurią 
trokštu sužinoti“. 

Ponas de Monsoro nepažinojo Sen Liuko, nes dvare atsirado kaip tik 
tada, kai tas iš jo dingo. 

Taip nusprendęs grafas ėmė atsakinėti į jaunuolio sąmojus, kas dar 
labiau nudžiugino Dianą ir grąžino visuotinę ramybę. 

Be to, Sen Liukas tarpais pamerkdavo poniai de Monsoro, ir tas 
mirksėjimas aiškiai rodė: 

„Būkit rami, ponia, aš subrandinau planą“. 

Kitame skyriuje pamatysime, koks gi buvo pono de Sen Liuko planas. 


XXV 


Pono de Sen Liuko planas 


Po pietų Monsoro paėmė savo naująjį draugą už parankės ir išsivedė 
iš pilies. 

- Žinote, - tarė jis jam, - aš be galo laimingas jus čia radęs, mane iš 
anksto gąsdino Mendoro vienatvė! 

- Ką jūs! - nustebo Sen Liukas. - Juk čia yra jūsų žmona. Kai dėl 
manęs, tai su tokia kompanione turbūt ir dykuma atrodytų man per tirštai 
apgyventa. 

- Aš nieko nesakau, - sutiko Monsoro, kandžiodamasis lūpas. - Bet... 

- Bet kas? 

- Bet aš vis tiek labai džiaugiuosi jus čia sutikęs. 

- Pone! - tarė Sen Liukas, mažyte aukso špagele krapštinėdamasis 
dantis, - jūs iš tiesų labai mandagus, nes niekada nepatikėčiau, kad jūs 
galėtumėt bent akimirką išsigąsti vienatvės su tokia žmona tokioje 
gražioje gamtoje. 

- Ė! - pasakė Monsoro. - Aš pusė gyvenimo praleidau miškuose. 

- Juo labiau neturėtumėt čia nuobodžiauti, - pasakė Sen Liukas. - Man 
rodos, kuo ilgiau gyveni miškuose, tuo labiau juos myli. Žiūrėkite, koks 
nuostabus parkas. Aš gerai žinau, kad baisiai liūdėsiu, kai reikės jį 
palikti. Ir, deja, bijau, kad tai bus greitai. 

- Kam gi jums jį palikti? | 

- Ė, pone! Argi žmogus savo likimo šeimininkas. Jis kaip medžio 
lapas, kurį vėjas nuplėšia ir gainioja po lygumas bei slėnius ir jis nė pats 
nežino, kur. Štai jūs tikrai laimingas. 

- Kodėl laimingas? 

- Kad liekatės šitų puikių medžių pavėsyje. 

- O! - pasakė Monsoro. - Veikiausiai aš taip pat čia ilgai neliksiu. 

- Cha! Kas gali šitai žinoti? Manau, jūs klystate. 

- Ne, - paprieštaravo Monsoro, - ne. O! Aš ne taip fanatiškai kaip jūs 
myliu gražią gamtą ir nepasitikiu šituo parku, kuris jums taip patinka. 

- Ar aš gerai nugirdau? - sušuko Sen Liukas. 

- Taip, - patvirtino Monsoro. 

- Jūs pasakėt, kad nepasitikit šituo parku. Kodėl gi? 

- Todėl, kad jis man atrodo nesaugus. 

- Nesaugus! Ar gali būti? - nusistebėjo Sen Liukas. - A, suprantu, jūs 
norite pasakyti, jis toks atkampus? 

- Ne. Ne visai dėl šitos priežasties. Juk į Meridorą turbūt atvyksta 
svečių. 

- Garbės žodis, ne, - vaidindamas visišką naivuolį, atsakė Sen 
Liukas, - nė gyvos dvasios. 

- A! Iš tikrųjų? 

- Jau turėjau garbės jums šitai sakyti. 

- Kaip, nejaugi retkarčiais jūsų kas nors neaplanko? 

- Bent jau kol aš čia esu, niekas. 

- Argi iš šaunaus Anžero dvaro kartkartėmis neištrūksta koks bajo- 
ras? 

- Nė vienas. 

- Negali būti! 

- Bet taip yra. 

- Fui! Jūs šmeižiat Anžu bajorus. 

- Nežinau, šmeižiu ar ne, bet tegul mane velniai nujoja, jeigu mačiau 
čia nors vieno jų plunksną. 

- Vadinasi, aš klystu. 

- Taip, tikrų tikriausiai klystate. Bet grįžkim prie to, ką jūs sakėt 
anksčiau: kad parkas nesaugus. Nejau jame yra meškų? 

- O, ne! 

- Vilkų? 

- Irgi ne. 

- Vagių? 

- Galbūt. Sakykit, brangusis pone, juk ponia de Sen Liuk labai daili, 
kaip man pasirodė? 

- Na žinoma. 

- Ar ji dažnai vaikštinėja po parką? 

- Dažnai. Ji, kaip ir aš, dievina kaimą. Bet kodėl jūs to klausiat? 

- Šiaip sau. O ar jūs ją lydite, kai ji vaikšto? 

- Visada, - atsakė Sen Liukas. 

- Beveik visada, - pataisė grafas. 

- Bet kur, po velnių, jūs sukate? 

- Ė, Dieve mano! Niekur, brangusis pone de Sen Liukai, arba beveik 
niekur. 

- Aš klausau. 

- Žinot, man sakė... 

- Ką jums sakė? Neslėpkite. 

- Ar jūs nesupyksit? 

- Aš niekada nepykstu. 

- Šiaip ar taip, tarp vyrų tokie prisipažinimai įmanomi. Žinot, man 
sakė, kad parke matė slankiojant vyriškį. 

- Vyriškį? 

- Taip. 

- Jis buvo atėjęs pas mano žmoną? 

- O! Aš šito nesakau. 

- Ir visai be reikalo nesakot, brangusis pone de Monsoro: tai labai 
įdomu. O kas jį matė? Sakykit, prašau jus. 

- Kam? 

- Vis tiek pasakykit. Juk mudu šnekamės, tiesa? Tai koks jums 
skirtumas, apie ką kalbėti. Taigi jūs sakot, kad tas vyras buvo atėjęs pas 
ponią de Sen Liuk. Čia tai bent! 

- Klausykit, jei jau sakyti, tai iki galo. Ne, aš nemanau, kad jis buvo 
atėjęs pas ponią de Sen Liuk. 

- Tai pas ką gi? 

- Priešingai, bijau, kad jis buvo atėjęs pas Dianą. 

- Ak! - atsiduso Sen Liukas. - Šitai man labiau patiktų. 

- Ką jūs sakot! Šitai jums labiau patiktų? 

- Be abejo. Pats žinote, nėra didesnių egoistų už vyrus. Kiekvienas už 
save. Dievas už visus. 

- Greičiau velnias! - pataisė Monsoro. 

- Vadinasi, jūs manote, kad čia buvo atėjęs vyriškis? 

- Aš ne šiaip sau manau, aš jį mačiau. 

- Jūs matėte parke vyriškį? 

- Mačiau, - patvirtino Monsoro. 

- Vieną? 

- Su ponia de Monsoro. 

- Kada? - paklausė Sen Liukas. 

- Vakar. 

- Kur? 

- Štai čia, kairėje, žiūrėkite. 

Kadangi Monsoro iš pat pradžių nusivedė Sen Liuką senojo kirtimo 
link, dabar galėjo parodyti tą vietą savo bendrakeleiviui. 

- Aha! - tarė Sen Liukas. - Siena iš tikrųjų gerokai apgriauta. Reikės 
perspėti baroną, kad griaunamos jo tvoros. 

- Ką jūs įtariat? 

- Aš! Ką aš įtariu? 

- Taip, - pasakė Monsoro. 

- Kuo? 

- Kad perlipo per sieną ir įlindo į parką pasikalbėti su mano žmona. 

Sen Liukas, rodės, nugrimzdo į gilius apmąstymus, ir ponas de 
Monsoro nekantriai laukė jų rezultatų. 

- Na kaip? - paklausė jis. 

- Prakeikimas! - šūktelėjo Sen Liukas. - Nematau nieko, išskyrus... 

- Išskyrus...ką? - smalsiai paklausė grafas. 

- Išskyrus... jus, - tarė Sen Liukas, pakeldamas galvą. 

- Jūs juokaujat, mielas pone de Sen Liukai? - apstulbo grafas. 

- Garbės žodis, ne! Po vestuvių pradžioje aš išdarinėdavau tokius 
dalykus. Tai kodėl gi ir jūs negalėtumėt? 

- Na jau, jūs tiesiog nenorite man atsakyti. Prisipažinkit, brangus 
drauge, nebijokit nieko... aš drąsus žmogus. Nagi padėkite man, paieško- 
kite, aš laukiu iš jūsų šitos milžiniškos paslaugos. 

Sen Liukas pasikasė ausį. 

- Aš vis tiek nematau nieko, išskyrus jus,- atsakė jis. 

- Gana šaipytis. Žiūrėkite į viską rimtai, pone, įspėju jus, čia menki 
juokai. | 

- Jūs taip manote? 

- Sakau jums, kad esu tikras. 

- Tada kitas reikalas. O ar žinot, kaip tas vyriškis ateina? 

- Slapta, po velnių! 

- Dažnai? 

- Kurgi ne! Minkštoje sienoje jo kojos jau laiptelius išmynė. Pats 
pažiūrėkit. 

- Iš tiesų. 

- Nejau jūs niekada nieko nepastebėjot? 

- O! - tarė Sen Liukas. - Aš šį tą įtariau. 

- Va matot, - dusdamas sušuko grafas. - O toliau? 

- Toliau? Aš dėl to nesirūpinau. Maniau, kad tai jūs. 

- Betgi sakau jums, kad ne. 

- Aš jumis tikiu, brangusis pone! 

- Jūs manim tikite? 

- Taip. 

- Puiku! Vadinasi?.. 

- Vadinasi, tai buvo kažkas kitas. 

Vyriausiasis medžioklės prievaizdas kone grėsmingai pažvelgė į Sen 
Liuką, kuris ir toliau rodė malonų, žavingą nerūpestingumą. 

- A! - suriko jis taip rūsčiai, kad jaunuolis pakėlė galvą. 

- Man kilo dar viena mintis, - tarė Sen Liukas. 

- Nagi kokia? 

- O jeigu tai buvo... 

- Jeigu tai buvo? 

- Ne. 

- Ne? 

- Ko gero, taip. 

- Sakykite. 

- Gal tai buvo ponas Anžu kunigaikštis. 

- Aš irgi apie jį pagalvojau, - pasakė Monsoro. - Bet paskui apsiklau- 
sinėjau. Tai negalėjo būti jis. 

- Ėhė! Kunigaikštis didžiai gudrus. 

- Taip, bet tai ne jis. 

- Jūs man vis kartojat: „Ne jis, ne jis“, - tarė Sen Liukas, - ir norit, kad 
pasakyčiau, kas tas „jis“. 

- Be abejo, juk jūs gyvenate pilyje ir turit žinoti... 

- Palaukit! - sušuko Sen Liukas. 

- Radote? 

- Man kilo dar viena mintis. Jei ten buvot ne jūs ir ne kunigaikštis, tai, 
aišku, ten buvau aš. 

- Jūs, Sen Liukai? 

- Kodėl gi ne? 

- Jūs atjojat raitas ir lipat į parką per sieną, kai galit įeiti į jį iš pilies? 

- Ak, Dieve mano! Aš užgaidus žmogus, - atsakė Sen Liukas. 

- Ir jūs leidotės bėgti, pamatęs mane ant sienos? 

- Prakeikimas! Dar ne nuo to galima bėgti. 

- Vadinasi, jūs darėt kažką bloga? - pasakė grafas, jau nebesuvaldy- 
damas pykčio. 

- Netvirtinu, kad nedariau. 

- Jūs iš manęs tyčiojatės! - blykšdamas sušuko grafas. - Jau ketvirtį 
valandos tyčiojatės. 

- Klystate, ponė, - pasakė Sen Liukas, išsitraukęs laikrodį ir įsmeigęs 

į Monsoro tokį tiesų žvilgsnį, kad šis net sudrebėjo, nors ir nestokojo 
žiauraus narsumo, - jau dvidešimt minučių. 

- Jūs mane įžeidinėjate, pone! - sušuko grafas. 

- Oargijūs, pone, manot, kad neįžeidinėjat manęs su savo klausimais, 
tinkančiais sbirui?*? 

- A! Dabar aš aiškiai matau. 

- Pamanykit, stebuklas, dešimtą valandą ryto. Ir ką gi jūs matote? 
Sakykit. 

- Matau, kad jūs susitaręs su tuo išdaviku, tuo bailiu, kurio vakar vos 
nenudėjau. 

- Po velnių! - šūktelėjo Sen Liukas. - Jis mano draugas. 

- Ką gi, jeigu taip, aš nudobsiu jus vietoj jo. 

- Na jau! Savo namuose! Šitaip iš niekur nieko! Be iššūkio! 

- Gal manot varžysiuos dėl kažkokio niekšo? - persiutęs užriko 
grafas. 

- O, pone de Monsoro, - atsikirto Sen Liukas, - kaip jūs blogai 
išauklėtas! Ir kaip bendravimas su laukiniais žvėrimis sugadino jūsų 
būdą! Fui!.. 

- Argi nematot, koks aš įniršęs! - sustaugė grafas ir, susikryžiavęs 
rankas, širdį draskančios nevilties siaubingai perkreiptu veidu, žengė 
prie Sen Liuko. 

- Prisiekiu Viešpačiu! Aišku, matau. Ir turiu pasakyti, įniršis jums 
visiškai netinka. Į jus baisu pažiūrėti, brangusis pone de Monsoro. 

Nesitverdamas pykčiu, grafas uždėjo ranką ant špagos. 

- Aha, atkreipkite dėmesį, - perspėjo Sen Liukas, - tai jūs metat man 
iššūkį. Kviečiu jus liudininku, kad aš visiškai ramus. 

- Taip, narcize, - tarė Monsoro, - taip, šlykštus minjone, aš metu tau 
iššūkį. 

- Tuomet malonėkite perlipti anapus sienos, pone de Monsoro. 
Anapus sienos būsime neutralioje teritorijoje. 

- Kas man rūpi! - sušuko grafas. 

- Užtat man rūpi, - atsakė Sen Liukas. - Nenoriu jūsų nužudyti j jūsų 
paties namuose. 

- Puiku! - tarė Monsoro, skubiai lipdamas ant sienos. 

- Atsargiai! Neskubėkite, grafe. Vienas akmuo blogai laikosi, matyt, 
smarkiai išjudintas. Neduok Dieve, dar susižeisit. Man iš tiesų būtų 
baisiai gaila. 


38 Sbirais buvo vadinami teismo ir policijos agentai. 

Ir Sen Liukas taip pat ėmė kopti ant sienos. 

- Greičiau, greičiau! Paskubėk! - paragino grafas, traukdamas špagą. 

„Atvykau į kaimą maloniai praleisti laiko, - tarė sau Sen Liukas. - 
Garbės žodis, pasilinksminsiu kaip reikiant“. 

Ir nušoko kitapus sienos. 


XXVI 


Kaip ponas de Sen Liukas parodė ponui de Monsoro 
smūgį, kurio jį buvo išmokęs karalius 


Ponas de Monsoro laukė Sen Liuko su špaga rankoje, įnirtingu 
trepsėjimu kviesdamas priešininką. 

- Tu pasiruošęs? - paklausė grafas. 

- Beje, -tarė Sen Liukas, - jūs užsiėmėt ne blogiausią poziciją: nugara 
į saulę. Bet nesivaržykite. 

Monsoro pasisuko ketvirčiu rato. 

- Puiku, - pasakė Sen Liukas, - šitaip aš gerai matysiu, ką darau. 

- Manęs negailėk, - perspėjo Monsoro, - aš kausiuos mirtinai. 

- Šit kaip? - paklausė Sen Liukas. - Tai jūs būtinai norit mane 
nužudyti? 

- Ar aš to nonu!.. O, taip!.. Noriu. 

- Žmogus šaudo, Dievas kulkas gaudo, - pasakė Sen Liukas, irgi 
traukdamas špagą. 

- Tai sakai... 

- Sakau... Pažvelkit į štai šitą aguonų ir pienių guotą. 

- Na ir kas? 

- O tas! Aš sakau, kad paguldysiu jus ant jo. 

Ir nenustodamas juoktis, Sen Liukas užėmė kovinę poziciją. 

Monsoro įnirtingai puolė Sen Liuką ir su neįtikėtinu vikrumu kirto 
jam du ar tris smūgius, bet šis taip pat vikriai juos atmušė. 

- Prisiekiu Viešpačiu, pone de Monsoro, - tarė jis, toliau kryžiuoda- 
mas špagą su savo priešininku, - jūs labai neblogai fechtuojatės, ir bet ką 
kitą, išskyrus mane ir Biusi, paskutinis jūsų smūgis būtų paguldęs. 

Monsoro išblyško, pamatęs, su kokiu žmogum tuni reikalą. 

- Jūs turbūt stebitės, - pridūrė Sen Liukas, - kad aš visai padoriai 
valdau špagą. Mat karalius, kuris, kaip žinot, mane labai myli, davė man 
keletą pamokų ir, be kita ko, parodė smūgį, kurį aš netrukus parodysiu 

jums. Šitai sakau ne šiaip sau: jei kartais nužudyčiau jus tuo smūgiu, 
turėtumėt malonumą žinoti kritęs nuo smūgio, kurio išmokė karalius, o 
tai jums būtų didžiulė garbė. 

- Jūs baisiai sąmojingas, pone, - suirzęs pasakė Monsoro ir atstatė 
dešinę koją, kirsdamas tiesų smūgį, koks būtų kiaurai pervėręs sieną. 

- Prakeiki mas! Darau ką galiu, - kukliai atsakė Sen Liukas, atšokda- 
mas į šalį ir šituo judesiu priversdamas priešininką pusračiu pasisukti ir 
atsigręžti tiesiai į saulę. 

- Aha! - tarė jis. - Štai ir atsidūrėt ten, kur norėjau jus pamatyti, o 
netrukus, tikiuosi, būsite ten, kur noriu jus paguldyti. Juk neblogai 
nukreipiau jūsų smūgį, tiesa? Aš patenkintas, iš tikrųjų labai patenkintas! 
Ką tik jūs turėjote penkiasdešimt šansų iš šimto būti nudėtas, o dabar turit 
devyniasdešimt devynis. 

Ir vikriai, įnirtingai, stipriai, kaip Monsoro nežinojo jį sugebant ir 
niekas nebūtų įtaręs, kad šis lepus jaunuolis taip gali, Sen Liukas 
nesustodamas kirto iš eilės penkis smūgius, kuriuos vyriausiasis medžio- 
klės prievaizdas atmušė, pritrenktas šito žaibuojančio ir švilpiančio 
uragano; šeštas buvo staigus smūgis, susidedantis iš dvigubo finto, 
parados ir riposto: pirmąją šio smūgio pusę grafui sutrukdė pamatyti 
saulė, o antrosios jis neįstengė pamatyti todėl, kad Sen Liuko špaga ligi 
rankenos įsmigo jam į krūtinę. 

Monsoro akimirką dar pastovėjo, nelyginant išrautas ąžuolas, lau- 
kiantis tik menkiausio vėjelio dvelktelėjimo, kad sužinotų, kurion pusėn 
virsti. 

- Na va, - tarė Sen Liukas, - dabar jūs turit visą šimtą šansų. Ir 
įsidėmėkit, pone: jūs nukrisite tiesiai ant to guoto, kurį jums rodžiau. 

Grafą apleido jėgos; jo rankos atsigniaužė, akis aptraukė migla; jis 
sulinko per kelius ir krito ant aguonų, kurių raudonis susimaišė su jo 
krauju. 

Sen Liukas ramiai nušluostė špagą ir žiūrėjo, kaip keičiasi atspalviai, 
kurie mirštančio žmogaus veidą pamažu paverčia lavono kauke. 

- Ak! Jūs mane nužudėte, pone, - pasakė Monsoro. 

- Aš stengiausi, - atsakė Sen Liukas. - Bet dabar, kai matau jus gulintį 
čia ir merdintį, tegu mane velniai nujoja, jeigu nesigailiu to, ką padariau. 
Nuo šiol aš jus labai gerbiu, pone. Jūs nežmoniškai pavydus, tas tiesa, bet 
jūs buvot narsus vyras. 

Visiškai patenkintas šia gedulinga prakalba, Sen Liukas priklaupė ant 
vieno kelio šalia Monsoro ir tarė jam: 

- Gal turite paskutinį norą, pone. Bajoro žodis, aš j jį išpildysiu. Kai esi 

sužeistas, pagal save žinau, paprastai nori gerti. Ar norite gerti? Eisiu 
atnešti vandens. 

Monsoro neatsakė. 

Jis gulėjo, veidu įsikniaubęs į žemę, ir kandžiojo veją, blaškydamasis 
nuosavo kraujo klane. 

- Vargšelis! - stodamasis tarė Sen Liukas. - O, draugyste, draugyste, 
tu labai reikli dievybė. 

Monsoro atmerkė apsunkusius vokus, pamėgino kilstelėti galvą ir, 
niūriai suvaitojęs, vėl kniubo ant žemės. 

- Ką gi! Jis mirė, - tarė Sen Liukas. - Užmirškime jį... Lengva 
pasakyti: užmirškime... Šiaip ar taip, aš nužudžiau žmogų. Nepasakysi, 
kad veltui leidau laiką kaime. 

Ir perlipęs per sieną, jis nužingsniavo per parką į pilį. 

Pirmas žmogus, kurį jis pamatė, buvo Diana; ji šnekučiavosi su 
drauge. 

„Kaip jai tiks gedulo drabužiai“, - tarė sau Sen Liukas. 

Paskui jis priėjo prie žavingos dviejų moterų grupelės. 

- Atleiskite, mieloji ponia, - kreipėsi jis į Dianą, - bet man labai reikia 
tarti porą žodžių poniai de Sen Liuk. 

- Prašom, brangusis svety, prašom, - atsakė ponia de Monsoro. - Aš 
eisiu pas tėvą į biblioteką. Kai pasikalbėsi su ponu de Sen Liuūku, - pridūrė 
ji savo draugei, - ateik pas mane, aš būsiu ten. 

- Taip, žinoma, - atsakė Žana. 

Diana nuėjo, pamojavusi jiems ranka ir nusišypsojusi. 

Vyras ir žmona liko vieni. 

- Kasatsitiko? - švytinčiu veidu paklausė Žana. - Jūs atrodot paniuręs, 
brangusis vyreli. 

- Kur nebūsiu paniuręs, - atsakė Sen Liukas. 

- Kas gi atsitiko? 

- Ė! Dieve mano! Nelaimė! 

- Jums? - išsigando Žana. 

- Ne visai man, žmogui, kuris buvo su manimi. 

- Kokiam žmogui? 

- Tam, su kuriuo aš vaikščiojau. 

- Ponui de Monsoro? 

- Deja, taip. Vargšas brangus grafas. 

- Kas gi jam atsitiko? 

- Manau, kad jis mirė. 

- Mirė! - apimta visai suprantamo jaudulio, sušuko Žana. - Mirė! 

- Taip jau yra. 

- Juk dar pneš valandėlę jis buvo čia, kalbėjo, žiūrėjo!.. 

- Va, va! Kaip tik dėl tojis ir mirė, kad per daug Žiūrėjo ir, svarbiausia, 
per daug kalbėjo. 

- Sen Liukai, drauguži, - tarė moteris, paėmusi vyrą už abiejų rankų. 

- Ką? 

- Jūs kažką nuo manęs slepiat. 

- Nieko, visiškai nieko, prisiekiu jums. Net vietos, kur jis mirė. 

- O kurjis mirė? 

- Už sienos, toje pat vietoje, kur mūsų draugas Biusi buvo įpratęs rišti 
arklį. 

- Tai jūs jį nužudėt, Sen Liukai? 

- Velniai rautų! O kas gi daugiau! Mes buvom tik dviese, aš grįžtu 
gyvas ir sakau, kad jis mirė. Nesunku atspėti, katras katrą nužudė. 

- Nelaimingasis! 

- Ak, mieloji drauge, - tarė Sen Liukas, - jis metė man iššūkį: jis mane 
įžeidė, jis pirmas išsitraukė špagą. 

- Tai baisu! Baisu! Vargšas grafas! 

- Na, žinoma, - pasakė Sen Liukas, - taip ir maniau. Po geros savaitės 
apie jį bus sakoma: šventasis Monsoro. 

- Betjūs negalite čia pasilikti! - sušuko Žana. - Negalite ilgiau gyventi 
po stogu žmogaus, kurį nužudėt. 

- Šitai aš sau iškart pasakiau, todėl ir atskubėjau prašyti jūsų, mieloji 
drauge, pasiruošti kelionei. 

- Ar bent jis jūsų nesužeidė? 

- Pagaliau! Nors ir trupuų pavėluotas, šis klausimas sutaiko mane su 
jumis. Ne, aš nė trupučio neįdrėkstas. 

- Vadinasi, mes išvykstam. 

- Kaip galima greičiau, nes, pati suprantat, apie nelaimę pilyje gali 
sužinoti kiekvienu momentu. 

- Kokią nelaimę? - sušuko ponia de Sen Liuk, grįždama prie savo 
minčių, kaip kartais gįžtama savo pėdomis. 

- Ak! -atsiduso Sen Liukas. 

- Bet aš pagalvojau, - tarė Žana, - kad ponia de Monsoro dabar našlė. 

- Aš irgi neseniai apie tai pagalvojau. 

- Jį nužudęs? 

- Ne, prieš nužudydamas. 

- Ką g, eisiu jos perspėti... 

- Užjauskite ją nelaimėje, mieloji drauge! 


166 


- Nenaudėlis! Kol būsiu pas ją, pats pabalnokit arklius tarsi paprastam 
pasijodinėjimui. 

- Puiki mintis. Gerai, jei jų jums kils kuo daugiau, brangioji, nes man, 
prisipažinsiu, pradeda suktis galva. 

- Bet kur mes vyksim? 

- Į Paryžių. 

- Į Paryžių! O karalius? 

- Karalius bus viską užmiršęs. Tiek visko įvyko, ko! mes nesimatėme. 
Be to, jei kils karas, mano vieta šalia jo. 

- Gerai. Tuomet vykstame į Paryžių. 

- Taip, tik dar norėčiau plunksnos ir rašalo. 

- Kam ketinat rašyti? 

- Biusi. Pati suprantat, aš negaliu išvykti iš Anžu, nepranešęs jam, 
kodėl išvykstu. 

- Teisybė, mano kambaryje rasite visko, ko reikia. 

Sen Liukas iškart ten nuėjo ir, nors Šiaipjau tvirta, bet dabar truputį 
drebančia ranka paskubomis brūkštelėjo šias eilutes: 

„Brangusis drauge, 

Iš žmonių šnekų sužinosit apie nelaimę, ištikusią poną de Monsoro. 
Senajame kirtime mudu su juo susiginčijom apie tai, kodėl griūva sienos, 
kas iš to išeina ir kaip negerai, kai arkliai patys žino kelią. 

Ginčo įkarštyje ponas de Monsoro parkrito ant pienių bei aguonų 
guoto, ir taip nesėkmingai, kad užsimušė vietoje. 

Jūsų draugas iki gyvos galvos 

Sen Liukas“. | 

„P.S. Kadangi iš pirmo žvilgsnio šitai jums gali pasirodyti šiek tiek 
neįtikėtina, pridursiu, jog mudu abu laikėm rankose špagas, kai įvyko 
nelaimė. 

Aš nedelsdamas išvykstu į Paryžių pareikšti savo pagarbos karaliui, 
nes po to, kas atsitiko, Anžu man neatrodo labai saugi vieta“. 

Po dešimties minučių vienas barono tarnas lėkė su šituo laišku į 
Anžerą, o pro slaptus pilies vartus, atsiveriančius į tiesiausią kelią 
sostinėn, tuo metu jojo ponas ir ponia de Sen Liukai, visiškai vieni, palikę 
užsiverkusią Dianą, neišmanančią, kaip papasakoti baronui liūdną šios 
dvikovos istoriją. 

Kai Sen Liukas jojo pro šalį, ji nusuko akis. 

- Vair daryk paslaugas draugams, - pasakė jis žmonai. - Iš tikrųjų visi 
žmonės nedekingį, tik aš vienas moku atsidėkoti. 

XXVII 


Kur matome nelabai triumfališką karalienės motinos 
atvykimą į gerąjį Anžero miestą 


Tą pačią valandą, kai Monsoro krito nuo Sen Liuko rankos, prie 
Anžero vartų, kaip žinome, kuo rūpestingiausiai uždarytų, garsiai sugau- 
dė keturi trimitai. 

Perspėti sargybiniai iškėlė vėliavą ir atsiliepė tokia pat simfonija. 

Tai ruošėsi įvažiuoti į Anžerą Kotryna de Mediči su gana įspūdinga 
svita. 

Apie tai nedelsiant buvo pranešta Biusi. Biusi atsikėlė iš lovos ir 
nuėjo pas princą, kuris iškart atgulė į savąją. 

Karalienės trimitininkų arijos, teisybė, buvo labai gražios, tačiau 
neturėjo tos galybės, kuri sugriovė Jericho*? sienas; Anžero vartai neat- 
sivėrė. 

Kotryna iškišo galvą iš savo karietos, norėdama pasirodyti sargams 
ir tikėdamasi, kad karališko veido didybė padarys didesnį įspūdį negu 
trimito garsai. 

Anžero pašauktiniai išvydo karalienę, gana mandagiai ją pasveikino, 
bet vartų neatidarė. 

Kotryna nusiuntė prie užtvaros vieną bajorą. Ten jis buvo sutiktas 
labai maloniai. 

Bet kai paprašė atidaryti vartus karalienei motinai, reikalaudamas, 
kad jos didenybę priimtų su pagarba, jam buvo atsakyta, jog Anžeras - 
karo veiksmų vieta, todėl jo vartai neatidaromi be tam tikrų būtinų 
formalumų. 

Mirtinai įžeistas bajoras grįžo pas savo valdovę, ir tada Kotryna su 
visu kartėliuirtikroviškumu, su visa gilia reikšme ištarė žodžius, kuriuos 
vėliau, sustiprėjus karaliaus valdžiai, atitinkamai pakeitė Liudvikas 
XIV: 

- Aš laukiu! - sušnibždėjo ji. 

Ją lydintys bajorai sudrebėjo. 

Galiausiai Biusi, beveik pusvalandį pamokslavęs ir kalęs kunigaikš- 
čiui į galvą šimtus valstybės sumetimų, vienas už kitą kategoriškesnių; 
taigi galiausiai Biusi nusprendė, kad jau laikas. 

*?Pagal Bibliją, žydų apgulto miesto Jericho sienos sugriuvo nuo trimitų gausmo, kai 
apgulėjai triskart apėjo aplink jas. 

Jis liepė užkloti savo arklį puošnia gūnia, išsirinko penketą bajorų, 
kurių labiausiai nemėgo karalienė motina, ir stojęs jų priešaky, paradinė 
riščia nujojo pasitikti jos didenybės. 

Kotryna jau ėmė jausti nuovargį, bet ne nuo laukimo, o nuo keršto 
planų tiems, kurie ją taip įžeidė. 

Ji prisiminė arabų pasaką apie vario ąsotyje uždarytą džiną, pažadė- 
jusį apipilti turtais tą, kuris jį išvaduos per pirmus dešimt nelaisvės 
amžių; paskui, įniršęs nuo laukimo, prisiekė užmušti tą neatsargųjį, kuris 
atidarys ąsočio dangtį. 

Kotryna jautė tą patį. 

Iš pradžių ji pažadėjo apipilti malonėmis bajorus, kurie atskubės jos 
pasitikti. 

Paskui davė įžadą išlieti savo rūstybę ant to, kuris pirmas pas ją ateis. 

Išsipustęs Biusi prijojo prie užtvaros ir atsainiai apsidairė, tarytum 
nakties sargybinis, kuris ne tiek žiūri, kiek klausosi. 

- Kas eina? - sušuko jis. 

Kotryna tikėjosi, kad prieš ją mažų mažiausiai bus atsiklaupta; jos 
bajoras pažvelgė į valdovę, norėdamas sužinoti jos valią. 

- Eikite, dar kartą eikite prie užtvaros. Ten šaukia: „Kas eina?“ 
Atsakykite, pone, tai formalumas... 

Bajoras priėjo prie pat vartų virbų. 

- Tai ponia karalienė motina, - pasakė jis, - atvyksta aplankyti gerojo 
Anžero miesto. 

- Puiku, pone, - atsakė Biusi. - Malonėkit sukti į kairę, už kokių 
dvidešimt penkių žingsnių nuo čia rasite slaptą įėjimą. 

- Slaptą įėjimą! - sušuko bajoras. - Slaptą įėjimą! Žemi varteliai jos 
didenybei! 

Bet Biusi jau buvo nujojęs ir jo negirdėjo. 

Su patyliukais besišaipančiais draugais jis pasuko į tą vietą, kur, jo 
nurodymu, turėjo įvažiuoti jos didenybė karalienė motina. 

- Ar jūsų didenybė girdėjo? - paklausė bajoras. - Slaptas įėjimas! 

- O taip, pone, aš girdėjau. Važiuokim pro ten, jeigu taip reikia. 

Ir nuo jos akyse blykstelėjusių žaibų neapdairusis bajoras išbalo, mat 
jis pabrėžė įžeidimą, kurį patyrė jo valdovė. 

Kortežas pasuko į kairę, ir slapti varteliai atsivėrė. 

Biusi, pėsčias, su nuoga špaga rankoje, išėjo pro vartelius ir pagarbiai 
nusilenkė Kotrynai; aplink jį žemę plunksnomis šlavė jo palydovų 
skrybėlės. 

- Sveika atvykusi į Anžerą, jūsų didenybe, - pasveikino jis. 

Šalia Biusi stovėjo būgnininkai ir alebardininkai, bet būgnininkai 
nemušė būgnų, o alebardininkai nepaėmė į rankas ginklų. 

Karalienė išlipo iš karietos ir, remdamasi į vieno savo palydos didiko 
ranką, žengė prie vartelių, ištarusi vienintelius žodžius: 

- Ačiū, pone de Biusi. 

Šiais žodžiais ji tarsi padarė išvadą iš apmąstymų, kuriems jai buvo 
duota pakankamai laiko. 

Ji ėjo, aukštai iškėlusi galvą. 

Staiga Biusi ją aplenkė ir net sustabdė ranka. 

- Ak, atsargiai, ponia, varteliai labai žemi. Jūsų didenybė gali susi- 
trenkti. 

- Vadinasi, reikia pasilenkti? - paklausė karalienė. - Kaip čia pada- 
rius? Aš pirmąkart šitaip įeinu į miestą. 

Šie žodžiai, ištarti kuo natūraliausiu balsu, įgudusiems dvariškiams 
turėjo tokią reikšmę, tokį gilumą ir tokią svarbą, kurie davė peno ne 
vieno bajoro apmąstymams, ir net pats Biusi, žiūrėdamas iš šalies, 
prikando ūsą. 

- Tu per toli nužengei, - šnipštelėjo jam į ausį Livaro. 

- Pamanyk, - atsakė Biusi. - Ji dar ne to pamatys. 

Jos didenybės karieta skrysčiais buvo perkelta per sieną, karalienė vėl 
sėdo įją ir nuvažiavo į rūmus. Biusi irjo draugai raiti jojo abipus karietos. 

- O mano sūnus? - staiga paklausė Kotryna.- Aš nematau savo sūnaus, 
Anžu kunigaikščio! 

Ji norėjo sulaikyti šiuos žodžius, bet jie išsiveržė nesutramdomo 
pykčio pnepuolyje. Pranciškaus nepasirodymas tokiu momentu buvo 
baisiausias įžeidimas. 

- Monsinjoras serga ir guli lovoje, ponia. Kitaip, jūsų didenybė gali 
neabejoti, jo aukštybė pats būtų atskubėjęs pareikšti pagarbos prie savo 
miesto vartų. 

Šį kartą Kotryna parodė neprilygstamą veidmainiškumą. 

- Serga! Mano vargšas vaikas serga! - sušuko ji. - Ak, ponai, 
paskubėkim... Ar jis nors gerai slaugomas? 

- Darom viską, ką galim, - atsakė Biusi, su nuostaba žiūrėdamas į ją 
ir tarsi svarstydamas, ar ši moteris iš tikrųjų jaučia motiniškus jausmus. 

- Arjis žino, kad aš čia? - paklausė Kotryna po pauzės, kurią apdairiai 
išnaudojo pasitikusiems bajorams apžiūrėti. 

- Taip, Žinoma, ponia. 

Kotryna suspaudė lūpas. | 

- Jis tikriausiai labai kankinasi, - užjaučiamai pridūrė ji. 

- Siaubingai, - atsakė Biusi. - Jo aukštybę ištiko staigūs priepuoliai. 

- Tai staigus priepuolis, pone de Biusi? 

- Dieve mano! Žinoma, ponia. 

Taip jie atvyko į rūmus. Karietai važiuojant, šalikelėse stovėjo 
didžiulė minia. 

Biusi pirmas užbėgo laiptais ir uždusęs įlėkė pas kunigaikštį. 

- Ji čia, - tarė jis. - Saugokitės! 

- Ji įniršusi? 

- Netveria pykčiu. 

- Skundžiasi? 

- O ne! Daug blogiau, ji šypsosi. 

- Ką sako liaudis? 

- Liaudis nė nemirktelėjo. Žiūri į šitą moterį su nebyliu siaubu: 
žmonės jos nepažįsta, bet spėja, kokia ji. 

- O ji? 

- Ji siunčia oro bučinius ir kandžiojasi pirštų galiukus. 

- Velnias! 

- Aš irgi taip pagalvojau, monsinjore. Tai velnias! Būkite apdairus. 

- Mes neatsisakom karo, tiesa? 

- Prisiekiu Viešpačiu! Prašykit šimto, kad gautumėt dešimt, bet ji vis 
tiek duos tik penkis. 

- Tai tu laikai mane tokiu silpnu?.. Ar jūs visi čia? Kodėl negrįžo 
Monsoro? - paklausė kunigaikštis. 

- Jis, regis, Meridore... O! Mes puikiai apsieisim be jo. 

- Jos didenybė karalienė motina! - ant kambario slenksčio pranešė 
durininkas. 

Ir tučtuojau pasirodė Kotryna, išblyškusi, pagal savo įprotį apsiren- 
gusi juodais drabužiais. 

Anžu kunigaikštis pamėgino atsikelti. 

Bet Kotryna taip viknai, kaip nebūtum įtaręs galint šį per ilgus metus 
susidėvėjusį kūną, puolė sūnui į glėbį ir apipylė jį bučiniais. 

„Ji jį uždusins, - pagalvojo Biusi. - Tai tiki bučiniai, prisiekiu 
Kristaus kančia!“ 

Negana to, ji apsiverkė! 

- Ja negalima pasitikėti, - tarė Antragė Ribeirakui, - už kiekvieną 
ašarą bus užmokėta statine kraujo. 

Baigusi sveikintis ir bučiuotis, Kotryna atsisėdo kunigaikščio galvū- 
galyje, Biusi davė ženklą susirinkusiems didikams, ir šie išėjo. Jis pats, 
tarsi būtų buvęs savo namuose, atsirėmė į lovos koloną ir ėmė ramiai 
laukti. 

- Ar negalėtumėt pasirūpinti mano vargšais žmonėmis, brangus pone 
de Biusi, - staiga kreipėsi į jį Kotryna. - Juk po mano sūnaus jūs esat 
artimiausias mūsų draugas ir namų šeimininkas, tiesa? Prašau jus pada- 
ryti man šią malonę. 

Nepaklusti nebuvo kaip. 

„Pakliuvau“, - pamanė sau Biusi. 

- Džiaugiuosi, galėdamas pasitarnauti jūsų didenybei, ponia, - atsakė 
jis. - tuoj pat einu. 

- Palauk, - tyliai pridūrė jis. - Čia tu nežinai visų durų kaip Luvre, aš 
dar sugrįšiu. 

Ir jis išėjo, negalėjęs net duoti kunigaikščiui ženklo. Kotryna šito 
bijojo ir nė akimirkai nenuleido nuo jo akių. 

Pirmiausia Kotryna pamėgino išsiaiškinti, ar jos sūnus iš tikrųjų 
serga, ar tik apsimeta. | 

Tai turėjo būti visų jos diplomatinių operacijų pagrindas. 

Tačiau Pranciškus, kaip tokios motinos vertas sūnus, tobulai vaidino 
savo rolę. 

Ji pravirko, jį ėmė purtyti karštinė. 

Suklaidinta Kotryna patikėjo, kad jis serga; todėl ji vylėsi padaryti 
didesnę įtaką kūno kančių susilpnintam protui. 

Ji rodė kunigaikščiui begalinį švelnumą, dar kartą jį išbučiavo, vėl 
apsiverkė, ir taip, kad nustebęs Pranciškus paklausė, kas jai yra. 

- Jums grėsė toks didelis pavojus, sūnau! - atsakė ji. 

- Kai bėgau iš Luvro, motute? 

- O ne! Po to, kai pabėgote. 

- Kodėl gi? 

- Tie, kurie padėjo jums tam nelaimingam pabėgime... 

- Ką jie? 

- Jie - jūsų pikčiausi priešai... 

„Ji nieko nežino, - pagalvojo jis, - bet norėtų Žinoti“. 

- Navaros karalius! -tiesiai pasakė ji.- Amžina mūsų giminės rykštė... 
Gerai jį atpažįstu. 

„Aha! - tarė sau Pranciškus. - Ji žino“. 

- Ar patikėsit manim, jis tuo giriasi, - pasakė ji, - ir mano, kad dėl to 
jis vienas daugiausia laimėjo? 

„ - Negali būti, - atsakė kunigaikštis, - jus apgaudinėja, motute. 

- Kodėl? 

- Todėl, kad jis čia niekuo dėtas, o jei ir būtų pagelbėjęs man 
išsivaduoti, aš, kaip matot, gyvas... Jau dvejus metus nemačiau Navaros 
karaliaus. 

- Aš kalbu ne tik apie šitą pavojų, sūnau, - tarė Kotryna, pamačiusi, 
kad smūgis nepasiekė tikslo. 

- Kas gi dar, motute? - paklausė kunigaikštis, vis žvilgčiodamas 
karalienei už nugaros, į gobelenus ant sienos prie alkovo, kurie kartkar- 
tėmis sujudėdavo. 

Kotryna palinko prie Pranciškaus ir, nutaisiusi išgąstingą balsą, 
pasakė: 

- Karaliaus rūstybė! Ta baisi jums gresianti rūstybė. 

- Šis pavojus ne baisesnis už pirmąjį, ponia. Karalius, mano brolis, 
siaubingai užsirūstinęs, aš tuo tikiu. Bet aš saugus. 

- Jūs taip manote? - paklausė ji tokiu balsu, kad net drąsiausieji būtų 
išsigandę. 

Gobelenas sujudėjo. 

- Esu tikras, - atsakė kunigaikštis. - Ir jūs pati čia atvykdama, geroji 
motute, dar labiau mane tuo įtikinat. 

- Kaip tai suprasti? - sunerimo dėl jo ramybės Kotryna. 

- Ogi taip, - toliau kalbėjo Pranciškus, vėl pažvelgęs į pertvarą, - jeigu 
jums būtų pavesta tik perduoti man šiuos grasinimus, jūs nebūtumėt čia 
atvykusi, o ir karalius tokiu atveju nebūtų ryžęsis atiduoti į mano rankas 
tokią įkaitę kaip jūsų didenybė. 

Išsigandusi Kotryna pakėlė galvą. 

- Įkaitė? Aš?! - sušuko ji. 

- Švenčiausia irgerbiamiausiaiš visų, - bučiuodamas Kotrynai ranką, 
nusišypsojo kunigaikštis ir vėl metė pergalingą žvilgsnį į pertvarą. 

Kotryna bejėgiškai nuleido rankas; ji negalėjo žinoti, kad Biusi už 
slaptų durų stebi savo šeimininką ir nuo pat pokalbio pradžios sunkiais 
atvejais palaiko jį žvilgsniu, padrąsina, pakelia ūpą, kai šis ima svyruoti. 

- Sūnau, - galiausiai pasakė ji, - jūs visiškai teisus. Aš atvykau siūlyti 
taikos. 

- Klausau jūsų, motute, - atsakė Pranciškus, - ir pati žinote, su kokia 
pagarba. Atrodo, mes pradedam vienas kitą suprasti. 


XXVIII 


Mažos priežastys ir didelės pasekmės 


Pirmoje pokalbio dalyje persvara aiškiai buvo ne Kotrynos naudai. 

Ši nesėkmė buvo visiškai nenumatyta ir tokia neįprasta, kad karalienė 

svarstė, ar jos sūnus iš tiesų taip ryžtingai nusiteikęs, kaip atrodo, bet 
menkas įvykis staiga apvertė viską aukštyn kojom. 

Yra buvę mūšių, kurie, trim ketvirčiais pralai mėti, baigdavosi perga- 
Ie pasikeitus vėjo krypčiai, ir vice versa“". Dutokie pavyzdžiai - Marengo 
ir Vaterlo“. 

Smėlio kruopelė gali sustabdyti galingiausią mašiną. 

Kaip žinome, Biusi stovėjo slaptame koridoriuje, užsibaigiančiame 
prie Anžu kunigaikščio alkovo, ir buvo įsitaisęs taip, kad jį matė tik 
princas; pro plyšį tarp gobelenų jis iškišdavo galvą iš savo slėptuvės 
tomis valandėlėmis, kai manydavo, kad jo reikalui gresia didžiausias 
pavojus. 

Jo reikalas, kaip suprantate, buvo karas bet kokia kaina: jis turėjo būti 
Anžu tol, kol čia bus ponas de Monsoro, turėjo prižiūrėti vyrą ir lankyti 
žmoną. 

Ši paprastų paprasčiausia politika baisiai komplikavo visą Prancūzi- 
jos politiką; mažos priežastys duoda dideles pasekmes. 

Štai kodėl Biusi tankiu mirksėjimu, nirtulingomis grimasomis, pagy- 
rūniškais gestais, pagaliau grėsmingu antakių raukymu vertė savo šeimi- 
ninką laikytis atkakliai. 

Kunigaikštis bijojo Biusi, todėl pakluso jam ir, kaip matėme, iš tiesų 
buvo nepaprastai atkaklus. | 

Taigi Kotryna pralaimėjo visuose frontuose ir svajojo tik apie garbin- 
gą atsitraukimą, kai menkas įvykis, beveik toks pat nelauktas kaip ir 
Anžu kunigaikščio užsispyrimas, atėjo jai į pagalbą. 

Per patį motinos ir sūnaus pokalbio įkarštį, kai Anžu kunigaikštis 
labiausiai priešinosi, Biusi staiga pajuto, kad kažkas timptelėjo jį už 
apsiausto skverno. 

Bijodamas ką nors praleisti, jis neatsigręžė, tik ištiesė ton pusėn ranką 
ir užčiuopė kažkieno pirštus; slinkdamas tais pirštais, jis rado ranką, po 
rankos - petį, o po peties - žmogų. 

Tada, sumetęs, kad verta pažiūrėti, atsigręžė. 

Tas žmogus buvo Remi. 

Biusi norėjo kažką sakyti, bet Remi priglaudė pirštą prie lūpų, paskui 
patyliukais nusivedė šeimininką į gretimą kambarį. 


“Atvirkščiai (lot. ). 

* Mūšyje prie Marengo (Šiaurės Italija) 1800 m. birželio 14 d. Napoleono armija iš pradžių 
traukėsi nuo gausesnės austrų kariuomenės. Kai austrai ruošėsi poilsiui, staiga atėjusios 
naujos prancūzų divizijos kirto nelauktą smūgį ir padėjo laimėti pergalę. 

Mūšis prie Vaterlo - tai paskutinis Napoleono mūšis, įvykęs 1815 m. birželio 18 d. 
Prancūzai sėkmingai atakavo Velingtono vadovaujamą anglų-olandų armiją, bet paskui 
juos pačius užpuolė ir sutriuškino atskubėję prūsai, vadovaujami Bliucherio. 

- Kas atsitiko, Remi? - didžiai nekantraudamas, paklausė grafas. - 
Kam trukdai mane tokiu momentu? 

- Laiškas, - tylutėliai tarė Remi. 

- Kad tave velniai nujotų! Dėl laiško atitrauki mane nuo tokio 
svarbaus pokalbio su monsinjoru Anžu kunigaikščiu. 

Šis protrūkis, atrodo, nė kiek nesutrikdė Remi. 

- Būna laiškų ir - laiškų, - tarė jis. 

„Teisybė“, - pagalvojo Biusi. 

- Iš kur šitas? 

- Iš Meridoro. | 

- O! - susidomėjo Biusi. - Iš Meridoro! Ačiū, gerasis Remi, ačiū! 

- Vadinasi, aš gerai pasielgiau? 

- Argi tu kada nors blogai pasielgi? Kurgi tas laiškas? 

- A! Jistodėl ir pasirodė man toks svarbus, kad pasiuntinys non įteikti 
jį tiesiai jums į rankas. 

- Ir gerai daro. Ar jis čia? 

- Taip. 

- Atvesk jį. 

Remi atidarė vienas duris ir davė ženklą žmogui, iš pažiūros arklinin- 

- Štai ponas de Biusi, - tarė jis, rodydamas grafą. 

- Duok laišką. Aš tas, kurio tu ieškai, - pasakė Biusi. 

Ir įspraudė pasiuntiniui į ranką pusė pistolio. 

- O! Aš jus gerai pažįstu, - pasakė arklininkas, duodamas laišką. 

- Tai ji tau jį davė? 

- Ne, ne ji, jis. 

- Kas jis? - susidomėjęs paklausė Biusi, žiūnnėdamas rašyseną. 

- Ponas de Sen Liukas. 

- A! 

Biusi truputį pablyško, nes išgirdęs Žodį „jis“, pamanė, kad kalbama 
ne apie žmoną, bet apie vyrą, o ponas de Monsoro turėjo tokią privilegiją: 
Biusi išbaldavo kiekvienąsyk apie jį pagalvojęs. 

Grafas nusigręžė, norėdamas perskaityti laišką ir paslėpti susijaudi- 
nimą, kurį kiekvienas žmogus, gavęs svarbų laišką, bijo parodyti, jcigu 
jis ne Cezaris Bordža“', Makiavelis, Kotryna de Mediči arba velnias. 


*2 Cezaris Bordža (1476-1507) - kardinolas, vėliau kunigaikštis de Valantinua. Siekdamas 
suvienyti ir paimti savo valdžion visą Italiją, darė tai bet kokiomis priemonėmis. Makia- 
velis jį pavaizdavo savo traktate „Valdovas“. 

Vargšas Biusi gerai padarė nusigręždamas, nes vos perbėgęs akimis 
mums jau žinomą laišką, pajuto, kaip kraujas lyg įsisiautėjusi jūra: mušė 
jam į galvą ir užplūdo akis: iš balto jis pasidarė purpurinis, valandėlę 
stovėjo pritrenktas, paskui, kad nenukristų, susmuko į krėslą prie lango. 

- Eik sau, - paliepė Remi arklininkui, nustebintam, kad jo atneštas 
laiškas padarė tokį įspūdį. Ir stumtelėjo jį, suėmęs už pečių. 

Arklininkas skubiai išbėgo; jis pamanė atnešęs blogą Žinią ir išsigan- 
do, kad iš jo neatimtų pusės pistolio. 

Remi prėjo prie grafo ir truktelėjo jį už rankos. 

- Prisiekiu Kristaus kančia! - sušuko jis. - Tuoj pat atsakykit man, 
arba, prisiekiu šventu Eskulapu, nuleisiu jums kraują iš visų keturių 
galūnių. 

Biusi atsistojo; jis jau nebebuvo nei paraudęs, nei pritrenktas - dabar 
jis buvo paniuręs. 

- Žiūrėk, - tarė jis, - ką Sen Liukas dė! manęs padarė. 

Ir padavė daktarui laišką. 

Remi godžiai perskaitė jį. 

- Ką gi, - pasakė jis. - Man rodos, visa tai labai gražu, ir ponas de Sen 
Liukas - galantiškas vyras. Tegyvuoja protingi žmonės, mokantys pa- 
siųsti sielą į skaistyklą. Iš ten ji jau negrįš! 

- Neįtikėtina! - sumurmėjo Biusi. 

- Žinoma, neįtikėtina, bet tai nieko nekeičia. Mūsų reikalai dabar štai 
kokie: po devynių mėnesių aš turėsiu pacientę tokią grafienę de Biusi. 
Prisiekiu Kristaus kančia! Nebijokit nieko, aš priimu naujagimius kaip 
Ambrazas Parė. 

- Taip, - pasakė Biusi, - ji bus mano žmona. 

- Man regis, - atsakė Remi, - tam ne kažin ko ir reikės, juk ji buvo 
labiau jūsų negu savo vyro žmona. 

- Monsoro negyvas! 

- Negyvas! - pakartojo le Oduenas. - Juodu ant balto parašyta. 

- (O! Man rodos, aš sapnuoju, Remi. Ar gali būti! Daugiau nebematy- 
siu to pabaisos, visada pasiruošusio atsistoti tarp manęs ir laimės. Remi, 
mes klystam. 

- Mes nė trupučio neklystam. Prisiekiu Kristaus kančia, perskaitykit 
dar kartą. Parkrito ant aguonų, žiūrėkit, ir taip nesėkmingai, kad mirė 
vietoje! Aš jau pastebėjau, kaip pavojinga parkristi ant aguonų, bet 
maniau, kad pavojus tyko tik moterų. 

- Bet tuomet, - tarė Biusi, nesiklausydamas Remi pokštų ir sekdamas 
tik savo minčių vingiais, besisukančiais jo galvoje, - Diana negalės likti 
Meridore. Aš to nenonu. Jai reikia kur nors išvažiuoti, kad užsimirštų. 

- Aš manau, tam labai tinka Paryžius, - pasakė le Oduenas. - Paryžiuje 
greit užsimirštama. 

- Tavo teisybė, ji vėl įsikurs savo namelyje Turnelės gatvėje, ir dešimt 
mėnesių našlės gedulo mudu praleisime šešėlyje, jeigu tik laimė gali likti 
šešėlyje, o vedybos mums bus ne kas kita kaip vakarykščių džiaugsmų 
rytdiena. 

- Tiesa, - atsakė Remi, - bet norint išvykti į Paryžių... 

- Na? 

- Mums kai ko reikia. 

- Ko? 

- Mums reikia taikos Anžu provincijoje. 

- Tikrai, - pritarė Biusi, - tikrai. O, Dieve mano! Kiek laiko prarasta, 
ir prarasta veltui! 

- Tai reiškia, kad šoksit ant arklio ir lėksit į Menidorą. 

- Ne aš, jokiu būdu ne aš, o tu. Aš būtinai turiu likti čia, be to, man ten 
pasirodyti tokiu momentu būtų beveik nepadoru. 

- Kaip aš ją pamatysiu? Įeisiu į pilį? 

- Ne, pirmiausia eik į senąjį kirtimą, gal ji ten vaikštinės ir lauks 
manęs. Paskui, jei jos nesusitiksi, eik į pilį. 

- Ką jai pasakyti? 

- Kad aš ko neišėjau iš proto. 

Ir paspaudęs ranką jaunuoliui, kuriuo patirtis išmokė pasitikėti kaip 
pačiu savimi, Biusi nuskubėjo į savo vietą koridoriuje, už užuolaidų prie 
įėjimo į alkovą. 

Ko! Biusi nebuvo, Kotryna pamėgino atsikovoti teritoriją, kurią per 
jį buvo praradusi. 

- Sūnau, - pasakė ji, - aš maniau, taip nebūna, kad motina negalėtų 
suprasti savo vaiko. | 

- Tačiau pati matot, motute, kad kartais taip atsitinka, - atsakė Anžu 
kunigaikštis. 

- Niekada, jei ji nori suprast. 

- Jūs ketinote pasakyti, ponia, jei jie abu nori, - atkirto kunigaikštis ir, 
patenkintas savo išdidžiu atsakymu, ėmė ieškoti akimis Biusi, kaip 
atpildo tikėdamasis sulaukti pritariamo jo žvilgsnio. 

- Bet aš to noriu! - sušuko Kotryna. - Girdit, Pranciškau? Aš to noru. 

Jos balsas nesiderino su žodžiais, nes žodžiai buvo įsakmūs, o balsas 
kone maldaujamas. 

- Jūs to norite? - nusišypsojo Anžu kunigaikštis. 

- Žinoma, - atsakė Kotryna, -aš to noriu, ir dėl savo tikslo galėčiau bet 
ką paaukoti. 

- Aha! - sušuko Pranciškus. - Velniai giebių! 

- Taip, taip, mano brangus vaike, sakykite, ko jūs reikalaujat, ko nont. 
Kalbėkit, įsakinėkite! 

- O, motute, - atsakė Pranciškus, suglumintas šios galutinės pergalės, 
kuri neleido jam būti rūsčiu nugalėtoju. 

- Klausykit, sūnau, - kuo meiliausiu balsu tarė Kotryna, - juk jūs 
nenorit paskandinti karalystės kraujuje, tiesa? To daryti negalima. Jūs 
nesate blogas prancūzas nei blogas brolis. 

- Brolis mane įžeidė, ponia, ir aš daugiau nieko neprivalau dėl jo 
daryti: nei kaip dėl brolio, nei kaip dėl karaliaus. 

- Bet aš, Pranciškau, aš! Juk jūs negalite manimi skųstis? 

- Galiu, ponia, nes jūs mane palikote! - atkirto kunigaikštis, manyda- 
mas, kad Biusi, kaip ir anksčiau, tebėra čia ir jį girdi. 

- Ak, jūs trokštate mano mirties? - liūdnai paklausė Kotryna. - Gerai! 
Tebūnie taip, aš mirsiu, kaip ir privalo moteris, kurios vaikai žudo vienas 
kitą jos akyse. | | 

Savaime suprantama, Kotryna neturėjo nė menkiausio noro mirti. 

- O! Nekalbėkite taip, ponia, jūs draskot man širdį! - sušuko Pranciš- 
kus, kuriam motinos žodžiai nė truputėlio nedraskė širdies. 

Kotryna paplūdo ašaromis. 

Kunigaikštis suėmė ją už rankų ir pamėgino nuraminti, nuolat mėty- 
damas neramius žvilgsnius į alkovo duris. 

- Bet ko gi jūs norite? - paklausė ji. - Bent jau išdėstykit savo 
reikalavimus, kad mes žinotumėm, kaip elgtis. 

- O ko norite jūs? - atrėmė Pranciškus. - Nagi sakykit, motute, aš jūsų 
klausau. 

- Noriu, kad grįžtumėt į Paryžių, mielas vaike, noriu, kad parvyktu- 
mėt į dvarą, kur jūsų brolis tiesia jums rankas. 

- Ė, ponia. Po paraliais, aš puikiai suprantu: ne jis tiesia man rankas, 
o Bastilijos pakeliamieji tiltai. 

- Ne, grįžkite, grįžkite, ir prisiekiu savo garbe, savo motiniška meile, 
prisiekiu mūsų Viešpaties Jėzaus Kristaus krauju (Kotryna persižegno- 
jo), Henrikas sutiks jus taip, lyg jūs būtumėt karalius, o jis - Anžu 
kunigaikštis. | 

Pranciškus atkakliai žiūrėjo į alkovo duris. 

- Sutikit, - įkalbinėjo Kotryna, - sutikit, sūnau, o gal norit kitokių 
malonių, sakykit, gal norite gvardijos? 

- Ė, ponia! Jūsų sūnus man ją buvo davęs, ir net garbės gvardiją, nes 
buvo pristatęs prie manęs savo minjonus. 

- Nekalbėkite taip: jis duos jums tokius gvardiečius, kokius pats 
išsirinksite. Turėsite kapitoną, jei reikės, ir jei reikės, tas kapitonas bus 
ponas de Biusi. 

Kunigaikštis sunerimo dėl šio pasiūlymo - pamanė, kad jis užgaus 
Biusi, ir vėl metė žvilgsnį į alkovo duns, bijodamas ten išvysti degančias 
akis ir tamsoje baltuojančius sukąstus dantis. 

Bet koks nustebimas! Priešingai, jis pamatė linksmą, besišypsantį 
Biusi, energingai linkčiojantį galva ir pntanantį karalienės pasiūlymui. 

„Kątai reiškia? - pagalvojo jis. - Nejau Biusi norėjo karo tik tam, kad 
taptų mano gvardijos kapitonu?“ 

- Vadinasi, - garsiai ir tarsi klausdamas paties savęs, pasakė jis, - aš 
turiu sutikti? 

„Taip! Taip! Taip!“ - rankomis, pečiais ir galva rodė Biusi. 

- Tai reikia palikti Anžu ir grįžti į Paryžių? - toliau klausinėjo 
kunigaikštis. 

“ - Taip! Taip! Taip! - su vis didėjančiu įkarščiu tikino Biusi. 

- Be abejo, mielas vaike, - tarė Kotryna. - Bet argi taip sunku grįžti į 
Paryžių? 

„Garbės žodis, - pamanė kunigaikštis, - aš daugiau nieko nesuprantu. 
Susitarėm, kad aš visko atsisakysiu, o dabar jis man pataria sudaryti taiką 
ir pulti karaliui į glėbį“. 

- Na kaip? - su nerimu paklausė Kotryna. - Ką jūs atsakysite? 

- Aš pagalvosiu, motute, - pasakė kunigaikštis, nes norėjo su Biusi 
aptarti šį prieštaravimą, - ir rytoj... 

„Jis pasiduoda, - pagalvojo Kotryna. - Puiku, aš laimėjau mūšį“. 

„Galų gale, - tarė sau kunigaikštis, - gal Biusi ir teisus“. 

Ir pasibučiavę juodu išsiskyrė. 

Kaip ponas de Monsoro atmerkė, užmerkė ir vėl 
atmerkė akis, kas įrodė, jog jis ne galutinai miręs 


Geras draugas - tikra laimė, juo labiau kad gerų draugų reta. 

Šitaip galvojo sau Remi, šuoliuodamas per laukus vienu geriausių 
žirgų iš princo arklidžių. 

Jis mielai būtų paėmęs Rolandą, bet čia jį buvo pralenkęs ponas de 
Monsoro, todėl daktaras gavo pasirinkti kitą ristūną. 

- Aš labai myliu poną de Biusi, - kalbėjo sau le Oduenas, - o ponas de 
Biusi mane irgi didžiai myli, bent aš taip tikiuosi. Štai kodėl šiandien aš 
toks smagus, šiandien aš laimingas už du. 

Paskui, atsikvėpęs visa krūtine, jis pridūrė: 

- Iš tiesų, rodos, tuoj sprogs širdis. Nagi, - toliau svarstė jis, - nagi, kaip 
čia man elgtis su ponia Diana? 

Jei ji bus rimta, ceremoninga, nuliūdusi, be žodžių pasisveikinsiu ir 
nusilenksiu, pridėjęs ranką prie širdies. Jei ji nusišypsos, padarysiu keletą 
piruetų, paraitysiu kulnus ir pats vienas sušoksiu polonezą. 

Kai dėl pono de Sen Liuko, jeigu jis dar pilyje, kuo aš labai abejoju, 
sušuksiu jam: „Vivat!“ ir išreikšiu dėkingumą lotyniškai. Jis tai jau 
neliūdės, esu tikras... 

Ak! Aš beveik atjojau. 

Iš tiesų arklys, pasukęs į kairę, paskui į dešinę, perbėgęs gėlėtu 
takeliu, perkirtęs atvašyną ir senamiškį, pasiekė tankmę, einančią iki 
sienos. ' 

- O, kokios gražios aguonos! - tarė Remi. - Jos man primena mūsų 
vyriausiąjį medžioklės prievaizdą. Tos, ant kurių jis, vargšelis, parkrito, 
negali būti gražesnės už šitas! 

Remi vis artėjo ir artėjo prie sienos. 

Staiga arklys sustojo ir, išpūtęs šnerves, įsmeigė akis į vieną tašką; 
Remi,jojęs smagia risčia ir nemanęs sustoti, vos nenusirito per Mitridato 
galvą. 

Tokiu vardu buvo arklys, kurį jis paėmė vietoj Rolando. 

Remi, nuo dažnų pratybų tapęs bebaimiu raiteliu, įsmeigė pentinus 
ristūnui į pilvą; tačiau Mitridatas nepajudėjo; tokį vardą jis, be abejo, 
buvo gavęs dėl savo užsispyrusio charakterio, panašaus į Ponto kara- 
liaus“?. 

Nustebęs Remi pažvelgė į žemę, kokia gi kliūtis sustabdė jo arklį; bet 
išvydo ten tik didelį kraujo klaną, kuris pamažėliais gėrėsi į žemę ir gėles 
ir traukėsi rausva lengva putele. | 

- O! - sušuko jis. - Ar tik ne čia ponas de Sen Liukas perdūrė poną de 
Monsoro? 

Remi pakėlė akis ir apsidairė aplinkui. 

Už dešimties žingsnių, palei akmenų sieną, jis pamatė dvi sustingu- 
sias kojas ir dar labiau sustingusį kūną. 


“Mitridatas VI Eupatorius (120-63 m. pr. m. e.), Ponto karalius, pasižymėjo nepaprastais 
gabumais (mokėjo dvidešimt dvi kalbas), buvo labai išsilavinęs, bet kartu baisiai užsispy- 
ręs, klastingas ir žiaurus. 

Kojos buvo ištiestos, o kūnas atremtas į sieną. 

- Tik pažiūrėkit! Juk tai Monsoro! - sušuko Remi. - Hic obiit Nem- 
rod“*. Na, na, jeigu našlė palieka jį čia draskyti varnams ir vanagams, tai 
mums geras ženklas, ir mano gedulinga kalba bus piruetai, apsisukimai 
bei polonezas. 

Ir nušokęs nuo arklio, Remi žengė keletą žingsnių kūno link. 

- Keista! - tarė daktaras. - Štai jis čia miręs, kuo tikriausiai miręs, 
tačiau kraujas tenai. A! Štai šliūžė. Iš ten jis atšliaužė čia, arba veikiau 
gerasis ponas de Sen Liukas, tas įsikūnijęs gailestingumas, atrėmė jį į Šią 
sieną, kad kraujas nemuštų į galvą. Aha, taip ir yra, jis miręs, garbės 
žodis, akys atmerktos, veidas sustingęs - gatavutėlis. Štai taip: viens, du! 

Remi dūrė pirštu į tuštumą priešais save. 

Bet staiga atsitraukė, pritrenktas, net išsižiojęs: akys, kurias ką tik 
matė atmerktas, užsimerkė, ir lavono veidas, iš pat pradžių nustebinęs jį 
savo baltumų, išblyško dar labiau. 

Remi išbalo beveik taip pat kaip ponas de Monsoro, bet kadangi jis 
buvo gydytojas, kitaip sakant, gerokai materialistas, pasikasė nosies 
galiuką ir samurmėjo: 

- Credere portentis mediocre.“* Jei jis užmerkė akis, vadinasi, jis 
nemiręs. 

Nors Remi ir buvo materialistas, bet vis tiek įkliuvo į nemalonią 
padėtį, ir kadangi jam tiesiog nepadoriai linko keliai, jis atsisėdo, arba 
veikiau susmuko po medžiu, už kurio laikėsi, ir atsidūrė priešais pat 
lavoną. 

- Gerai neatsimenu, - tarė jis sau, - bet kažkur skaičiau, kad po mirties 
yra pasireiškę judėjimo fenomenų, rodančių tik materijos susmukimą, 
kitaip sakant, irimo pradžią. Tai velnio išpera! Net po mirties sugeba 
pridaryti mums rūpesčių, tikra Dievo bausmė. Taip, garbės žodis, ne tik 
akys ko gražiausiai užmerktos, bet ir blyškumas didėja, chroma chloron, 
kaip sako Galjenas, coloralbus““, kaip sako Ciceronas, kuris buvo didžiai 
šmaikštus oratorius. Beje, galima nustatyti, miręs jis ar ne: reikia per pėdą 
įsmeigti špagą jam į pilvą, jeigu nesujudės, vadinasi, tikrai negyvas. 


“Čia numirė Nemrodas. (Lot.). 
*Ne per daug tikėk stebuklais. (Lot.) 
*Žalia spalva (gr.). Balta spalva (lot). 

Ir Remi susiruošė daryti šį gailestingą bandymą: jis jau buvo uždėjęs 
ranką ant špagos, kai Monsoro vėl atmerkė akis. 

Šis įvykis paveikė Remi kitaip negu pirmasis: jis pašoko tarsi spy- 
ruoklės pametėtas, ir šaltas prakaitas išmušė jam kaktą. 

Šį sykį numirėlio akys taip ir liko išplėstos. 

- Jis gyvas, - sumurmėjo Remi, - jis gyvas. Nieko sau, tai bent 
įsipainiojau į istoriją. 

Tada jaunuoliui į galvą šovė visai natūrali mintis. 

- Jis gyvas, tai tiesa, - pasakė sau Remi, - bet jei aš jį nužudysiu, jis 
bus galutinai miręs. 

Remi žiūrėjo į Monsoro, o šis taip pat spoksojo į jį padėrusiomis 
akimis, tarsi šio praeivio sieloje būtų įskaitęs jo ketinimus. 

- Fui! - staiga sušuko Remi. - Fui! Kokia šlykšti mintis. Dievas 
liudininkas, jeigu jis stovėtų savomis kojomis ir mosuotų špaga, aš ramia 
širdim jį nusmeigčiau, bet nužudyti tokį, koks jis dabar, bejėgį, leisgyvį, 
būtų daugiau negu nusikaltimas, tai būtų niekšybė. 

- Gelbėkit, - sušnabždėjo Monsoro, - gelbėkit! Aš mirštu. 

- Prisiekiu Viešpačiu! - tarė Remi. - Padėtis kritiška. Aš daktaras, ir 
mano pareiga palengvinti į save panašios būtybės kančias. Teisybė,Mon- 
soro toks bjaurus, kad aš beveik turiu teisę nelaikyti jo panašiu į save, bet 
jis tos pačios rūšies: genus hominis“?". Ką gi, užmirškim, kad mano vardas 
Ie Oduenas, kad aš pono de Biusi draugas, ir atlikim savo daktarišką 
priedermę. 

- Gelbėkit, - pakartojo sužeistasis. 

- Aš čia, - atsiliepė Remi. 

- Atveskit man kunigą, daktarą. 

- Daktaras jau atsirado ir galbūt padės jums apsieiti be kunigo. 

- Le Oduenas! - sušuko ponas de Monsoro, atpažinęs Remi. - Kaipjūs 
čia atsidūrėt? 

Kaip matome, ponas de Monsoro liko ištikimas savo būdui; net 
mirties agonijoje nepasitikėjo ir klausinėjo. 

Remi suprato, kas slypi jo žodžiuose. Šiame miške nebuvo praminti 
keliai, ir be reikalo čia niekas nevaikščiojo. Taigi klausimas buvo beveik 
natūralus. 


*Žmogiškosios giminės (Iot.). 

- Kodėljūs čia? - vėl paklausė Monsoro, kuriam įtarimas suteikė šiek 
tiek jėgų. 

- Velniai grniebtų! - atsakė le Oduenas. - Todėl, kad už mylios nuo čia 
sutikau poną de Sen Liuką. 

- A, mano žudiką! - sumurmėjo Monsoro, blykšdamas iš skausmo ir 
pykčio. 

- Tada jis man ir liepė: „Remi, šuoliuok į mišką ir toje vietoje, kuri 
vadinama senuoju kirtimu, rasi negyvą žmogų“. 

- Negyvą! - pakartojo Monsoro. 

- Prakeikimas! Jis taip manė, - pasakė Remi, - nereikia už tai ant jo 
pykti. Tada aš atėjau ir pamačiau, kad jūs nugalėtas. 

- O dabar pasakykit man, nebijokit nieko, jūs kalbatės su tikru vyrų, 
taigi pasakykit man, ar aš mirtinai sužeistas? 

- Po velnių! - sušuko Remi. - Jūs per daug iš manęs norit. Bet aš 
pamėginsiu. Pažiūrėsim. 

Mes jau sakėme, kad gydytojo sąžinė nugalėjo draugo atsidavimą. 

Remi priėjo prie Monsoro ir su visu deramu atsargumu nuvilko 
apsiaustą, striukę ir marškinius. 

Špaga buvo įsmigusi virš dešiniojo spenelio, tarp šeštojo ir septintojo 


šonkaulių. 
- Hm, - numykė Remi. - Ar labai skauda? 
- Ne krūtinę, nugarą. 
- A, tuoj pažiūrėsim, - tarė Remi, - kurią nugaros vietą? 
- Po mente. 


- Geležtė atsimušė į kaulą, - paaiškino daktaras, - todėl ir skauda. 

Ir jis apžiūrėjo tą vietą, kurią Monsoro nurodė labiausiai skaudant. 

- Ne, - pasakė jis,- ne, aš apsirikau. Geležtė į nieką neatsimušė, ji įėjo 
1r išėjo. Kad tave maras! Gražus kirtis, ponas grafe. Pačiu laiku, vienas 
malonumas gydyti pono de Sen Liuko sužeistuosius. Jūs persmeigtas 
kiaurai, brangusis pone. 

Monsoro apalpo; bet Remi nė kiek nesujaudino šitas silpnumas. 

- Aha! Taipiryra. Apalpimas, pulsas silpnas. Viskas kaip turi būti. - 
Jis apčiupinėjo sužeistojo rankas ir kojas: delnai ir pėdos šalti. Prikišo 
ausį prie krūtinės: kvėpuojant karkimo negirdėti. Lengvai pastukseno iš 
viršaus: garsas duslus. - o velnių, ko gero, teks palaukti, ko! ponia Diana 
taps našle. 

Tuo metu sužeistojo lūpas suvilgė lengvos, rausvos, blizgančios 
putos. 

Remi greitai išsitraukė iš kišenės įrankių dėžutę ir išsiėmė lancetą; 
paskui atplėšė nuo grafo marškinių juostą ir parišo ranką. 

- Nagi pažiūrėsim, - tarė jis, - jei kraujas ims tekėti, garbės žodis, 
ponia Diana gal ir neliks našlė. O jeigu ne!.. Aha! Jis teka, tikrai teka. 
Atleiskit, brangusis pone de Biusi, atleiskit, bet, prisiekiu, aš visų pirma 
gydytojas. 

Iš tiesų kraujas, valandėlę, taip sakant, dvejojęs, trykštelėjo iš venos, 
ir beveik tuo pat metu sužeistasis atsiduso ir atmerkė akis. 

- Ak! - sušnibždėjo jis. - Aš jau maniau, kad viskas baigta. 

- Dar ne, brangusis pone, dar ne. Net gali būti... 

- Kad aš išsikapstysiu? 

- O, Dieve mano. Žinoma. Bet pirmiausia apriškim žaizdą. Palaukit, 
nejudėkit. Matot, gamta šiuo metu gydo jus iš vidaus, kaip aš gydau iš 
viršaus. Aš rišu jums tvarstį, o ji formuoja krešulį. Aš nuleidžiu jums 
kraują, ji sustabdo. O! Gamta - didi chirurgė, brangusis pone. Luktelkit, 
nušluostysiu jums lūpas. 

Ir Remi perbraukė nosine grafui per lūpas. 

- Iš pradžių, - tarė sužeistasis, - aš pilna burna spjaudžiau kraujus. 

- Ką gi, - atsakė Remi, - dabar matot, kraujavimas liovėsi. Taigi! Juo 
geriau. Arba juo blogiau! | 

- Kaip tai juo blogiau? 

- Juo geriau jums, žinoma, bet juo blogiau... Aš žinau, ką noriu 
pasakyti. Mano brangusis pone de Monsoro, bijau, kad turėsiu garbės jus 
išgydyti. 

- Ką jūs sakot? Bijote? 

- Taip, aš save suprantu. 

- Tai jūs manot, aš pasveiksiu? 

- Deja! 

- Jūs keistas gydytojas, pone Remi. 

- Kas jums rūpi? Svarbu, kad aš jus gelbsčiu!.. O dabar pažiūrėsime. 

Remi nuleido grafui kraują ir atsistojo. 

- Tai jūs mane paliekat? - paklausė grafas. I 

- O, jūs per daug kalbat, mano brangus grafe. Per daug kalbėti 
kenksminga. Bet anokia čia bėda. Veikiau turėčiau patarti jam rėkti. 

- Aš jūsų nesuprantu. 

- Laimei. Štai jūs ir sutvarstytas. 

- O dabar? 

- Dabar aš einu į pilį ieškoti pagalbos. 

- O ką man tuo tarpu daryti? 

- Gulėkit ramiai, nejudėkit, kvėpuokit labai iš lengvo, stenkitės 
nekosėti: netrikdykim to brangiojo krešulio. Koks namas čia arčiausiai? 

- Meridoro pilis. 

- Kaip ten nueiti? - pasiteiravo Remi, dėdamasis ničnieko nežinąs. 

- Perlipkit persieną iratsidursit parke arba eikit palei ją ir rasit vartus. 

- Gerai, bėgu. 

- Ačiū, kilnusis žmogau! - sušuko Monsoro. 

- Jei tu žinotum, koks aš kilnus iš tikrųjų, - saumurmėjo Remi, - dar ne 
šitaip dėkotum. 

Ir užšokęs ant arklio, nušuoliavo nurodyta kryptimi. 

Po penkių minučių jis atjojo į pilį, kurios visi gyventojai bruzdėjo ir 
Šurmuliavo kaip išardyto skruzdėlyno skruzdėlės, naršydami po atvašy- 
ną, po parko užkampius ir šalia esantį mišką ir negalėdami rasti vietos, 
kur guli jų šeimininko kūnas, mat Sen Liukas, norėdamas išlošti laiko, 
buvo nurodęs klaidingas koordinates. 

Remi kaip meteoras įlėkė tarp jų ir nusivedė paskui save. 

Jis davinėjo įsakymus su tokiu įkarščiu, kad ponia de Monsoro 
negalėjo susilaikyti, su nuostaba nepažvelgusi į jį. 

Jos galvoje šmėstelėjo slapta, neaiški mintis ir valandėlei sadrumstė 
angelišką šios sielos tyrumą. 

- Ak! O aš maniau, kad jis pono de Biusi draugas, - sušnibždėjo ji, 
žiūrėdama į tolstanųį Remi, kuris gabenosi su savim neštuvus, korpiją, 
švarų vandenį - žodžiu, viską, ko reikia sužeistajam gydyti. 

Net pats Eskulapas su savo dieviškais sparnais nebūtų padaręs 
daugiau. 

Kaip Anžu kunigaikštis išvyko į Meridorą pareikšti 
poniai de Monsoro užuojautos dėl vyro mirties ir kaip 
ponas de Monsoro išėjo jo pasitikti 


Vos baigęs kalbėti su savo motina, Anžu kunigaikštis nuskubėjo pas 
Biusi sužinoti, dėl kokios priežasties jis taip neįtikėtinai pasikeitė. 

Grįžęs namo, Biusi penktą kartą skaitė Sen Liuko laišką ir kiekvieno- 
jejo eilutėje atrasdavo vis malonesnę reikšmę. 

Tuo tarpu Kotryna, grįžusi į jai skirtus kambarius, pasišaukė savo 
žmones ir liepė ruošti ekipažus, nes tikėjosi galėsianti išvykti rytoj arba 
vėliausiai poryt. 

Biusi pasitiko princą žavingai šypsodamas. 

- Negali būti! - tarė jis. - Monsinjore, jūsų aukštybė teikiasi vargintis 
atvykdamas pas mane? 

- Taip, prisiekiu Kristaus kančia! - atsakė kunigaikštis. - Ateinu 
reikalauti pasiaiškinimo. 

- Iš manęs? 

- Žinoma, iš tavęs. 

- Klausau, monsinjore. 

- Kaip! - sušuko kunigaikštis. - Tu prisakai man visomis keturiomis 
priešintis motinos pasiūlymams ir narsiai atlaikyti jos spaudimą. Aš taip 
ir darau, bet pačiame kovos įkarštyje, kai visi jos smūgiai atsimušė į 
mane, tu man liepi: „Meskite kirasą, monsinjore, meskite ją“. 

- Ašjums davinėjau tokius patarimus, monsinjore, todėl, kad nežino- 
jau, kokiu tikslu atvyko ponia Kotryna. Bet dabar, kai matau, kad ji 
atvyko dėl didžiausios jūsų aukštybės šlovės ir laimės... 

- Nejau! - sušuko kunigaikštis. - Dėl mano didžiausios šlovės ir 
laimės? Kaip tu šitai supranti? 

- Be abejo, - patvirtino Biusi. - Pažiūrėkime, ko jūsų aukštybė nori. 
Įveikti savo priešus, tiesa? Nes aš nemanau, kaip daugelis, kad jūs 
svajojate tapti Prancūzijos karalium. 

Kunigaikštis iš pasalų dirstelėjo į Biusi. 

- Gal kai kurie iš jų jums taip ir patartų, monsinjore, - pasakė 
jaunuolis, - bet, patikėkit manim, tai pikčiausi jūsų priešai, ir jei jie per 
daug spiriasi, jei nežinote, kaip jais atsikratyti, siųskit pas mane. Aš jiems 
įrodysiu, kad jie klysta. 

Kunigaikštis susiraukė. 

- Be to, - toliau kalbėjo Biusi, - įvertinkite savo galimybes, monsin- 
jore, pasitikrinkit savo kinkas, kaip sakoma Biblijoje. Ar turite šimtą 
tūkstančių vyrų, dešimt milijonų livrų, sąjungininkų užsienyje ir paga- 
liau ar norit eiti prieš savo valdovą? 

- Mano valdovas nesivaržė eiti prieš mane, - atsakė kunigaikštis. 

- A! Šiuo požiūriu jūs teisus. Tada paskelbkite savo ketinimus, 
išsikovokit karūną ir suteikite sau Prancūzijos karaliaus titulą. Mannieko 
daugiau ir nereikia, kaip matyti jus išaukštintą: juk jeigu būsit išaukštin- 
tas jūs, būsiu išaukštintas ir aš. 

- Kas gi sako, kad noriu būti Prancūzijos karalium? - apmaudžiai 
atkirto kunigaikštis. - Tu svarstai klausimą, kurio aš niekada niekam, net 
pačiam sau, nesiūliau spręsti. 

- Tuomet viskas aišku, monsinjore, ir daugiau mums nėra ko ginčytis, 
jei jau sutinkame dėl svarbiausio dalyko. 

- Sutinkame? 

- Bent man taip atrodo. Tegul jums duoda kuopą gvardiečių ir penkis 
šimtus tūkstančių livrų. Prieš pasirašydamas taikos sutartį, pareikalauki- 
te subsidijos Anžu provincijai, jeigu kartais tektų kariauti. Kai ją gausite, 
galėsit pasilaikyti, tai niekuo neįpareigoja. Taip mes įgysim Žmonių, 
pinigų, galybės ir eisim... Dievas žino kur! 

- Bet kai parvyksiu į Paryžių, kai jie mane susigrąžins ir turės savo 
rankose, jie iš manęs pasityčios, - pasakė kunigaikštis. 

- Nakąjūs! Monsinjoras pats tuo netikite. Jie pasityčios iš jūsų! Argi 
negirdėjote, ką jums siūlo karalienė motina? 

- Ji man daug ką pasiūlė. 

- Suprantu, šitai ir kelia jums nerimą? 

- Taip. 

- Tačiau, be kita ko, ji jums pasiūlė kuopą gvardiečių, ir netgi 
vadovaujamą pono de Biusi. 

- Be abejo, ji šitai pasiūlė. 

- Na vą, tai ir sutikite, aš jums sakau. Paskirkit Biusi savo kapitonu, 
Antragė ir Livaro - savo leitenantais, o Ribeiraką - vėliavininku. Leiskite 
mums keturiems suformuoti tą kuopą savo nuožiūra ir tada, kai eisit su 
šitokia palyda, pamatysit, ar kas nors, net ir pats karalius, išdrįs iš jūsų 
tyčiotis arba nepasveikinti. 

- Garbės žodis, - atsakė kunigaikštis, - manau, kadtavo teisybė, Biusi. 
Aš apie tai pagalvosiu. 

- Pagalvokite, monsinjore. 

- Gerai. Bet ką tu taip atidžiai skaitei, kai aš atėjau? 

- Ak, atleiskite, aš ir užmiršau. Laišką. 

- Laišką? 

- Kuris jus sudomins dar labiau negu mane. Kur, po velnių, buvo 
mano galva, kad iš karto jums jo neparodžiau? 

- Vadinasi, tai svarbi žinia? 

- O! Dieve mano, taip, ir net liūdna žinia: ponas de Monsoro mirė. 

- Ką tu pasakei? - suriko kunigaikštis su tokia didžiule nuostaba, kad 
Biusi, nenuleidžiantis nuo princo akių, tarėsi pastebėjęs šitoje nuostaboje 
ir keistą džiaugsmą. 

- Mirė, monsinjore. 

- Mirė ponas de Monsoro? 

- Ak, Dieve mano, taip! Argi mes visi nesam mirtingi? 

- Žinoma, bet taip staiga nei iš šio, nei iš to nenumirštama. 

- Kai kada. Jeigu jus nužudo. 

- Tai jį nužudė? 

- Atrodo, taip. 

- Kas? 

- Sen Liukas, su kuriuo jis susiginčijo. 

- A! Tas brangusis Sen Liukas! - sušuko princas. 

- Šit kaip, - tarė Biusi, - aš nežinojau, kadjistoks artimas jūsų draugas, 
tas brangusis Sen Liukas! | 

- Jis - mano brolio draugas, - atsakė kunigaikštis. - O nuo šiol, kai mes 
susitaikome, brolio draugai yra ir mano draugai. 

- Ak, monsinjore, pačiu laiku, džiaugiuosi, matydamas jus taip 
nusiteikusį. 

- Ar tu tikras? 

- Po perkūnais! Toks tikras, kokstik galiu būti. Štai pono de Sen Liuko 
laiškelis, pranešantis man apie tą mirtį, o kadangi aš toks pat nepatiklus 
kaipirjūs, monsinjore, irtuo abejojau, tai nusiunčiau savo chirargą Remi 
konstatuoti fakto ir pareikšti užuojautos senajam baronui. 

- Mirė! Monsoro mirė! - pakartojo Anžu kunigaikštis. - Mirė pats 
savaime! 

Šie žodžiai išsprūdo jam, kaip ir tas brangusis Sen Liukas. 

Ir vienuose, ir kituose buvo gąsdinančio tiesumo. 

- Jis mirė ne pats savaime, - paprieštaravo Biusi, - nes jį nužudė Sen 
Liukas. | 

- O! Suprantama, - atsakė kunigaikštis. 

- Gal kartais monsinjoras buvo pavedęs kam kitam jį nužudyti? - 
paklausė Biusi. 

- Garbės žodis, ne, o tu? 

- Ė, monsinjore, aš ne koks princas, kad tokius darbus man darytų kiti, 
aš priverstas pats juos atlikti. 

- Ak, Monsoro, Monsoro, - ištarė princas, šypsodamas savo baisia 
šypsena. 

- Klausykite, monsinjore! Galima pamanyti, kad jūs nemėgote vargšo 
grafo. 

- Ne, tai tu jo nemėgai. 

- Kai dėl manęs, tai nieko nuostabaus, kad aš jo nemėgau, - atsakė 
Biusi, nenoromis rausdamas. - Argi ne per jį anąsyk jūsų aukštybė mane 
taip siaubingai pažeminot? 

- Tu dar prisimeni? 

- O, Dieve mano! Ne, monsinjore, pats puikiai tai žinote, tačiau jūs, 
kuriam jis buvo tarnas, draugas, atsidavusi siela... 

- Gana jau, gana, - nutildė jį princas, pertraukdamas pokalbį, kuris 
darėsi jam nemalonus. - Liepk balnoti arklius, Biusi. 

- Balnoti arklius, kam? 

- Josim į Menidorą. Noriu pareikšti užuojautą poniai Dianai. Be to, šis 
vizitas seniai buvo numatytas, ir nežinau, kodėl iki šiol dar nebuvau ten 
nuvykęs. Bet daugiau neatidėliosiu. Po paraliais! Šiandien mano širdis 
kažkodėl linkusi į užuojautas. 

„Tiesą sakant, - tarė sau Biusi, - dabar, kai Monsoro negyvas ir aš 
daugiau nebijau, kad jis parduos savo žmoną kunigaikščiui, nesvarbu, 
jog jis ją pamatys. Jeigu jis prie jos kibs, aš ją apginsiu ir vienas. Ką gi, 
kad jau pasitaikė proga ją pamatyti, pasinaudokime ta proga“. 

Ir jis išėjo duoti įsakymo balnoti arklius. 

Po ketvirčio valandos, kai Kotryna miegojo arba dėjosi mieganti, kad 
atsigautų nuo kelionės nuovargio, princas, Biusi ir dešimt bajorų, raiti ant 
puikių Žirgų, jojo Meridoro link kupini džiaugsmo, kurį tiek žmonėms, 
tiek arkliams visada sukelia gražus oras, žydintys žolynai ir jaunystė. 

Išvydęs šią šaunią kavalkadą, pilies vartininkas išėjo ant griovio 
krašto paklausti, kas atvyko. 

- Anžu kunigaikštis! - riktelėjo princas. 

Vartininkas nedelsdamas čiupo ragą ir davė signalą, kurį išgirdę ant 
pakeliamojo tilto subėgo visi tarnai. 

Netrukus kambariuose, koridoriuose ir prieangiuose kilo skubos 
šurmulys, atsivėrė bokštelių langai, į plokštes sužvangėjo geležys, ir ant 
slenksčio pasirodė senasis baronas su pilies raktais rankose. |. 

- Neįtikėtina, kaip mažai čia gailimasi Monsoro, - tarė kunigaikštis.- 
Pažiūrėk, Biusi, visų šitų žmonių veidai anei kiek nepersimainę. 

Prieangyje pasirodė motens. 

- Ak! Štai ir gražioji Diana, - sušuko kunigaikštis. - Artu matai, Biusi, 
ar matai? 

- Aišku, matau, monsinjore, - atsakė jaunuolis. - Bet, - tylutėliai 
pridūrė jis, - aš nematau Remi. 

Diana tikrai išėjo iš namų; bet už Dianos tuoj pat pasirodė neštuvai, 
ant kurių degančiomis nuo karščio ar iš pavydo akimis gulėjo Monsoro, 
labiau panašus į indų sultoną savo palankine negu į mirusįjį laidotuvių 
guolyje. 

- Oho! Kas gi čia? - sušuko kunigaikštis, kreipdamasis į savo 
palydovą, baltesnį už nosinę, kuria tas mėgino paslėpti susijaudinimą. 

- Tegyvuoja monsinjoras Anžu kunigaikštis! - riktelėjo Monsoro, 
begalinėmis pastangomis pakėlęs ranką. 

- Tyliau, - pasigirdo balsas jam už nugaros, - jūs suardysit krešulį. 

Tai Remi, iki galo ištikimas daktaro rolei, davė sužeistajam šį 
išmintingą patarimą. 

Dvariškiai moka greitai įveikti nuostabą, bent jau iš paviršiaus: Anžu 
kunigaikštis susitvardė, ir nuostabą pakeitė šypsena. 

-O! Mano brangusis grafas, - sušuko jis. - Koks džiugus netikėtumas. 
Ar patikėsite, mums pranešė, kad jūs miręs? 

- Prašom čionai, prašom, monsinjore, - pakvietė sužeistasis, - prieikit 
arčiau, kad galėčiau pabučiuoti ranką jūsų aukštybei. Ačiū Dievui! Ašne 
tik nemiriau, bet tikiuosi išsikapstyti ir tarnauti jums su dar didesniu 
įkarščiu ir atsidavimu negu anksčiau. 

O Biusi, kuris nebuvo nei princas, nei vyras ir neužėmė nė vienos iš 
Šių dviejų visuomeninių padėčių, kur veidmainystė - pirmoji būtinybė, 
jautė, kaip šaltas prakaitas teka per smilkinius, ir nedrįso pažvelgti į 
Dianą. 

Jam buvo skaudu matyti šią dukart jo prarastą brangenybę taip arti 
savo šeimininko. 

- O jūs, pone de Biusi, - tarė Monsoro, - jūs, atvykęs su jo aukštybe, 
priimkite mano didžiausią padėką, nes, galima sakyti, jūs išgelbėjot man 
gyvybę. 

- Kaip tai aš? - sumurmėjo jaunuolis, manydamas, kad grafas iš jo 
juokiasi. 

- Žinoma, netiesiogiai, kas be ko, bet dėl to mano dėkingumas ne 
mažesnis, nes Štai mano išgelbėtojas, - pridūrė jis, rodydamas Remi, 
kuris beviltiškai pakėlė į dangų rankas ir mielai būtų prasmegęs skradžiai 
žemėn. - Tai jam turi dėkoti mano draugai, kad dar esu su jais. 

Ir nepaisydamas vargšo daktaro ženklų tylėti, kuriuos grafas palaikė 
susirūpinimu dėl jo sveikatos, jis entuziastingai papasakojo, kaip skrupu- 
lingai, sumaniai ir stropiai le Oduenas jį slaugė. 

Kunigaikštis suraukė antakius, Biusi grėsminga veido išraiška pa- 
žvelgė į Remi. 

Vargšas vaikinas, pasislėpęs už Monsoro, tik skėstelėjo rankomis, 
tarsi norėdamas pasakyti: „Deja! Tai visai ne mano kaltė“. 

- Beje, - toliau kalbėjo grafas, - aš sužinojau, kad kažkada Remi rado 
jus mirštantį, kaip dabar rado mane. Tai mus sujungia draugystės saitais. 
Pasikliaukite manąja, pone de Biusi: kai Monsoro myli, tai myli karštai, 
bet kas tiesa, tai tiesa, jeigu jau pradeda neapkęsti, tai, kaip ir myli, taip 
pat visa širdimi. 

Biusi pasidingojo, kad tariant šiuos žodžius, žaibas, akimirką blyks- 

telėjęs degančiame grafo žvilgsnyje, buvo skirtas ponui Anžu kunigaikš- 
čiui. 

Kunigaikštis nieko nepastebėjo. 

- Ką gi! - pasakė jis, šokdamas nuo arklio ir duodamas ranką Dianai.- 
Gražioji Diana, teikitės priimti mus šituose namuose, kuriuos tikėjomės 
rasti paskendusius gedule ir kurie, priešingai, tebėra laimės ir džiaugsmo 
buveinė. O jūs, Monsoro, ilsėkitės, sužeistiesiems reikia ilsėtis. 

- Monsinjore, - atsakė grafas, - niekas negalės prikišti, kad jūs 
atvykote pas gyvą Monsoro ir už gyvos Monsoro galvos kažkas kitas 
priėmė jūsų aukštybę jo namuose. Mano žmonės neš mane, ir aš seksiu 
paskui jus visur, kur tik eisite. 

Valandėlę galėjai pagalvoti, kad kunigaikštis atspėjo tikrąsias grafo 
mintis, nes paleido Dianos ranką. 

Monsoro lengviau atsiduso. 

- Prieikit prie jos, - tylutėliai šnipštelėjo le Oduenas Biusi į į ausį. 

Biusi priėjo prie Dianos, ir Monsoro jiems nusišypsojo, Biusi paėmė 
Dianą už rankos, ir Monsoro jam dar kartą nusišypsojo. 

- Kokios didelės permainos, ponas grafe, - pusbalsiu tarė jam Diana. 

- Deja! - sušnibždėjo Biusi. - Kad tik jos nepasidarytų dar didesnės! 

Savaime suprantama, kad baronas priėmė princą ir jį lydinčius 
bajorus su visa senovinio svetingumo prabanga. 


XXXI 


Apie nepatogumus, kurių pridaro per daug platūs 
neštuvai ir per daug siauros durys 


Biusi nė valandėlei nepaliko Dianos; palanki Monsoro šypsena davė 
jam laisvę, tačiau jis stengėsi ja nepiktnaudžiauti. 

Pavyduoliams taip jau būna: jie atkakliai kariauja, gindami savo gerą, 
tačiau brakonieriai jų taip pat nesigaili, jei įkelia koją į jų valdas. 

- Ponia, - kalbėjo Dianai Biusi, - aš iš tiesų pats nelaimingiausias 
žmogus. Sužinojęs apie jo mirtį, patariau princui susitaikyti su motina ir 
grįžti į Paryžių. Jis sutiko, o jūs dabar liekat Anžu. 

- O! Luji, - atsakė jaunoji moteris, plonų pirštų galiukais spausdama 
Biusi ranką, - ir jūs drįstate tvirtinti, kad mes nelaimingi? Tiek gražių 
dienų, tiek neapsakomų džiaugsmų, kuriuos prisiminus man suvirpa 
širdis. Nejaugi jūs juos užmiršot? 


191 


- Aš nieko neužmiršau, ponia. Priešingai, pernelyg gerai viską 
prisimenu, štai kodėl, praradęs šitą laimę, jaučiuosi toks apgailėtinas. 
Supraskite, kaip aš kentėsiu, ponia, jei reikės grįžti į Paryžių, už šimto 
mylių nuo jūsų! Man širdis plyšta, Diana, aš darausi bailys. 

Diana pažvelgė į Biusi; jam iš akių tryško toks skausmas, kad ji 
nuleido galvą ir susimąstė. 

Jaunuolis laukė, įsmeigęs į ją maldaujamą žvilgsnį ir sudėjęs rankas. 

- Gerai! - staiga tarė Diana. - Jūs vyksite į Paryžių, Luji, aš taip pat. 

- Tikrai? - sušuko jaunuolis. - Jūs paliksite poną de Monsoro? 

- Ašjį palikčiau, - atsakė Diana, - bet jis manęs nepaliks. Ne, patikėkit 
manim, Luji, verčiau tegul jis vyksta su mumis. 

- Sužeistas, ligotas - tai neįmanoma! 

- Jis vyks, sakau jums. 

Ir paleidusi Biusi ranką, ji nuėjo tiesiai prie princo: šis, labai prastai 
nusiteikęs, kažką atsakinėjo Monsoro, aplink kurio neštuvus stovėjo 
Ribeirakas, Antragė ir Livaro. | 

Išvydus Dianą, grafo kakta nusigiedrijo; bet ši ramybės valandėlė 
ilgai netruko, ji švystelėjo, kaip švysteli saulės spindulys tarp dviejų 
audros šuorų. 

Diana priėjo prie kunigaikščio, ir grafas suraukė antakius. 

- Monsinjore, - žavingai šypsodamasi, prabilo ji, - sako, jūsų aukštybė 
aistringai mylit gėles. Ateikite, aš parodysiu jūsų aukštybei gražiausias 
gėles visame Anžu. 

Pranciškus galantiškai pasiūlė jai ranką. 

- Kurjūs vedate monsinjorą, ponia? - sunerimęs paklausė Monsoro. 

- Į oranžeriją, pone. 

- A! -pasakė Monsoro. - Gerai, tebūnie taip. Neškit mane į oranžeriją. 

„Garbės žodis, - tarė sau Remi, - dabar man atrodo, gerai padariau, 
kad jo nenužudžiau. Ačiū Dievui! Jis puikiausiai nusižudys pats“. 

Diana-nusišypsojo Biusi stebuklus žadančia šypsena. 

- Tegul tik ponas de Monsoro, - tyliai pasakė ji, - nesužino, kad jūs 
išvykstate iš Anžu, o visu kitkuo pasirūpinsiu aš. 

- Gerai! - atsakė Biusi. 

Ir jis priėjo prie princo tuo metu, kai Monsoro neštuvai dingo už 
medžių. 

- Monsinjore, - perspėjo jis, - tik neprasitarkit, tegul Monsoro nežino, 
kad mes ketiname taikytis. 

- Kodėl? 

- Todėl, kad norėdamas įsiteikti karalienei motinai, jis gali pranešti jai 

apie mūsų ketinimus, o žinodama mūsų apsisprendimą, ponia Kotryna 
gali nebūti mums tokia dosni. 

- Tavo teisybė, - pritarė kunigaikštis. - Vadinasi, tu juo nepasitiki? 

- Grafu de Monsoro? Velniai rautų! 

-Ką gj, aš taip pat. Iš teisybės, man atrodo, jis tyčia apsimetė mirusiu. 

- Garbės žodis, ne! Špaga kuo gražiausiai kiaurai pervėrė jam krūtinę. 
Tas kvailys Remi, kuris jį išgelbėjo, iš pradžių net pats pamanė, kad jis 
negyvas. Matyt, jo siela iš tiesų vinimis prikalta prie kūno. 

Jie priėjo prie oranžerijos. 

Diana šypsojosi kunigaikščiui maloniau negu bet kada. 

Princas įėjo pirmas, paskui jį - Diana; Monsoro norėjo patekti ten po 
jų, bet kai tarnai prinešė jo neštuvus prie durų, pastebėjo, kad įeiti vidun 
neįmanoma: strėliško stiliaus durys buvo ilgos ir aukštos, tačiau platumo 
tik sulig didžiausiomis skryniomis, o pono de Monsoro neštuvai buvo 
šešių pėdų pločio. 

Pamatęs, kad durys per daug siauros, 0 neštuvai per daug platūs, 
Monsoro suriaumojo. 

Diana įžengė į oranžeriją, nekreipdama dėmesio į beviltiškus vyro 
ženklus. 

Biusi, kuris iš akių mokėjo skaityti, kas dedasi jaunosios moters 
širdyje, puikiai suprato, ką reiškia jos šypsena, todėl pasiliko su Monsoro 
ir kuo ramiausiai tarė jam: 

- Veltui spiriatės, ponas grafe, šitos durys per siauros, jūs niekada pro 
jas neįtilpsite. 

- Monsinjore! Monsinjore! - šaukė Monsoro. - Neikit į šitą oranžeriją, 
čia yra mirtinų garų, užsieninės gėlės skleidžia labai nuodingus kvapus. 
Monsinjore! 

Tačiau Pranciškus jo neklausė: nepaisydamas įprasto atsargumo, 
laimingas, kad jaučia Dianos ranką savosiose, jis vis labiau tolo už 
žaliuojančių vingių. 

Biusi drąsino Monsoro ir ragino kentėti skausmą; tačiau jaunuolio 
įkalbinėjimai negelbėjo, atsitiko tai, kas ir turėjo atsitikti; Monsoro 
nepajėgė ištverti ne fizinio skausmo, - šia prasme jis atrodė lyg geležinis,- 
bet dvasinio. 

Jis apalpo. 

Remi vėl atgavo savo teises; jis įsakė nugabenti sužeistąjį į jo 
kambarį. 

- O dabar, - paklausė jaunuolio Remi, - ką man daryti? 

- Ė! Prisiekiu Viešpačiu! - atsakė Biusi. - Užbaik, ką taip gerai 
pradėjai. Lik su juo ir išgydyk. 

Tada jis pranešė Dianai, kas nutiko jos vyrui. 

Diana iškart paliko Anžu kunigaikštį ir nuskubėjo į pilį. 

- Ar mums pavyko? - jai einant pro šalį, paklausė Biusi. 

- Manau, pavyko, - atsakė ji. - Bet, šiaip ar taip, neišjokit nepasimatęs 
su Gertrūda. 

Kunigaikštis mėgo gėles vien todėl, kad apžiūrinėjo jas su Diana: vos 
tik Diana paliko jį vieną, jis prisiminė Monsoro persergėjimus ir išėjo iš 
oranžerijos. 

Paskui jį nusekė Ribeirakas, Livaro ir Antragė. 

Tuo tarpu Diana grįžo pas vyrą, kuriam Remi kišo po nosim druskas. 

Netrukus grafas atmerkė akis. 

Pirmiausia, ką grafas pamėgino, tai iššokti iš lovos, bet Remi buvo 
šitai numatęs ir liepęs priništi ligonį prie čiužinio. 

Monsoro vėl suriaumojo, bet apsidairęs aplinkui, pamatė galvūgalyje 
stovinčią Dianą. | 

- A! Tai jūs, ponia, - tarė jis. - Džiaugiuosi jus matydamas, nes noriu 
pranešti, kad šįvakar išvykstame į Paryžių. 

Remi pakėlė triukšmą, tačiau Monsoro nekreipė į daktarą jokio 
dėmesio, lyg jo čia nė nebūtų buvę. 

- Jūs manote vykti, pone? - su įprastine ramybe paklausė Diana. - O 
kaipgi jūsų žaizda? | 

- Ponia, - atsakė jai grafas, - jokia žaizda manęs nesulaikys. Verčiau 
mirti, negu kentėti, ir net jeigu mirčiau kelyje, vis tiek mes šįvakar 
išvykstam. 

- Gerai, pone, - sutiko Diana, - kaip jums patinka. 

- Man patinka šitaip. Būkit maloni ruoštis kelionei. 

- Aš greit susiruošiu, pone, bet ar negalėčiau sužinoti, kokia priežastis 
paskatino jus tokiam skubiam sprendimui? 

- Aš jums ją pasakysiu, ponia, kai nebeturėsite gėlių, kurias 
galėtumėt rodyti princui, arba kai liepsiu iškirsdinti pakankamai plačias 
duris, kad mano neštuvai tilptų visur. 

Diana nusilenkė. 

- Bet, ponia... - papieštaravo Remi. 

- Ponas grafas taip nori, - atsakė Diana, - ir mano pareiga paklusti. 

Remi pasirodė, kad jaunoji moteris davė jam ženklą nekišti savo 
trigrašio. 

Jis nutilo, tik sau po nosimi sumurmėjo: 

- Jie man jį pribaigs, o paskui visi sakys, kad tai medicinos kaltė. 

Tuo tarpu Anžu kunigaikštis ruošėsi palikti Meridorą. 

Jis išreiškė baronui didžiausią padėką už priėmimą ir sėdo ant arklio. 

Ant priebučio pasirodė Gertrūda: ji garsiai pranešė kunigaikščiui, 
kad jos šeimininkė, pasilikusi prie grafo, negalės pareikšti jam savo 
pagarbos, o. Biusi tylutėliai šnipštelėjo, kad Diana išvyksta šį vakarą. 

Kunigaikštis su palyda išjojo. 

Pranciškus buvo silpnavalis, arba veikiau savo užgaidų vergas. 

Dianos griežtumas žeidė jo jausmus ir stūmė nuo Anžu; Dianos 
šypsena buvo jam masalas. 

Kadangi jis nežinojo apie vyriausiojo medžioklės prievaizdo spren- 
dimą, visą kelią nesiliovė galvojęs, kaip pavojinga taip lengvai paklusti 
karalienės motinos norams. 

Biusi šitai numatė ir labai pasikliovė princo troškimu dar pasilikti 
Anžu. 

- Klausyk, Biusi, - tarė jam kunigaikštis, - štai ką aš galvoju. 

- Klausau, monsinjore. Ką gi jūs galvojate? - pasiteiravo jaunuolis. 

- Kad negerai iškart nusileisti motinos įtikinėjimams. 

- Jūsų teisybė. Ji ir taip jau laiko save didele politike. | 

- Supranti, jeigu mes paprašytumėm jos savaitę palaukti, arba tikriau 
pasakius, tą savaitę pratemptumėm, rengdami šventes, į kurias sukvies- 
tumėm aukštuomenę, parodytumėm mano motinai, kokie mes stiprūs. 

- Protinga mintis, monsinjore. Tik man atrodo... 

- Aš pasiliksiu čia dar savaitę, - kalbėjo kunigaikštis, - ir naudodama- 
sis Šituo atidėliojimu, išpešiu iš motinos naujų nuolaidų. Patikėk mano 
žodžiu. 

Biusi dėjosi giliai susimąstęs. 

- Iš tiesų, monsinjore, - pritarė jis, - 1špeškite, išpeškite, tik žiūrėkit, 
kad užuot laimėjęs, tuo atidėliojimu sau nepakenktumėt. Pavyzdžiui, 
karalius... 

- Ką karalius? 

- Karalius, nežinodamas, kokie jūsų ketinimai, gali supykti. Jis labai 
nekantrus, tas mūsų karalius. 

- Tavo teisybė, reikia ką nors pasiųsti pasveikinti brolio ir pranešti 
jam apie mano sugųįžimą. Taip aš gausiu man reikalingą savaitę. 

- Žinoma, bet tas kas nors labai rizikuoja, - pasakė Biusi. 

Anžu kunigaikštis nusišypsojo negera šypsena. 

- Jeigu aš persigalvočiau, ar ne? - paklausė jis. 

- Ė! Nepaisydamas broliui duoto pažado, jūs persigalvotumėt, jeigu 
to reikalautų jūsų interesai, juk taip? 

- Po perkūnais! O kaipgi! - atsakė princas. 

- Labai gerai! Tada jūsų pasiuntinys atsidurtų Bastilijoje. 

- Mes nesakysime jam, ką gabena, tik įduosime laišką. 

- Priešingai, - tarė Biusi, - neduokite jam laiško ir pasakykit. 

- Bet tada niekas nenorės imtis šitos misijos. 

- Na ką jūs! 

- Tai gal žinai žmogų, kuris imtųsi? 

- Taip, vieną žinau. 

- Kas jis? 

- Aš, monsinjore. 

- Tu? 

- Taip, aš, mėgstu sunkias užduotis. 

- Biusi, mano brangusis Biusi! - sušuko kunigaikštis. - Jei tu tai 
padarysi, gali tikėtis mano amžino dėkingumo. 

Biusi nusišypsojo: jis žinojo, koks tas dėkingumas, apie kurį kalbajo 
aukštybė. 

Kunigaikštis pamanė, kad jis dvejoja. 

- Ir aš tau duosiu dešimt tūkstančių ekiu kelionei,- pridūrė jis. 

- Na ką jūs, monsinjore, - atsakė Biusi, - būkite kilnesnis. Argi už 
tokias paslaugas mokama? 

- Vadinasi, tu vyksti? 

- Vykstu. 

- Į Paryžių? 

- Į Paryžių. 

- O kada? 

- Šimts pypkių! Kada tik panorėsite. 

- Geriau būtų kuo anksčiau. 

- Taip, taigi... 

- Taigi? 

- Šįvakar, jeigu pageidaujate, monsinjore. 

- Narsusis Biusi, brangusis Biusi, tai tu iš tikrųjų sutinki? 

- Ar aš sutinku? - pakartojo Biusi. - Betgi jūs puikiai žinote, monsin- 
jore, kad norėdamas pasitarnauti jūsų aukštybei, aš eičiau į ugnį. Vadi- 
nasi, sutarta! Išvykstu šįvakar. O jūs čia linksminkitės ir išprašykit iš 
karalienės motinos man kokią dailutę abatiją. 

- Aš apie tai jau galvojau, drauguži. 

- Tuomet sudie, monsinjore. 

- Sudie, Biusi! A, tik neužmiršk vieno dalyko. 

- Kokio? 

- Atsisveikinti su mano motina. 

- Turėsiu šitą garbę. 

Ir iš tiesų Biusi, linksmesnis, nerūpestingesnis ir guvesnis už mokinį, 
kuriam ką tik nuskambėjo skambutis pertraukai, aplankė Kotryną ir 
susiruošė išvykti, kai tik iš Meridoro bus duotas kelionės signalas. 

Signalo teko laukti iki rytojaus ryto; po patirto susijaudinimo Mon- 
soro pasijuto taip blogai, kad pats nusprendė per naktį pailsėti. 

Bet apie septintą valandą tas pats arklininkas, kuris buvo atgabenęs 
Sen Liuko laišką, pranešė Biusi, kad nepaisydamas senojo barono ašarų 
ir Remi prieštaravimų, grafas ką tik išvyko į Paryžių neštuvuose, kuriuos 
raiti lydi Diana, Remi ir Gertrūda. 

Neštuvus nešė aštuoni vyrai, kurie kartkartėmis turėjo pailsėti. 

Biusi tik šitos Žinios ir telaukė; jis šoko ant arklio, pabalnoto dar iš 
vakaro, ir pasuko tuo pat keliu. 


XXXII 


Kokia buvo karaliaus Henriko III nuotaika, kai dvare 
pasirodė Sen Liukas 


Kotrynai išvykus, karalius, kad ir labai pasitikėdamas į Anžu išsiųsta 
pasiuntinė, taigi kartojame, karalius galvojo tik, kaip pasiruošti galimam 
karui su broliu. 

Jis iš patirties pažinojo piktąjį savo šeimos genijų; žinojo, ką gali 
pretendentas į karūną, kitaip sakant, naujas žmogus, stojantis priešteisėtą 
tos karūnos šeimininką, žmogų nuobodų ir permatytą. 

Jis linksminosi arba, tikriau sakant, nuobodžiavo, kaip Tiberijus 
sudarinėdamas su Šiko proskripcijų sąrašus, kur abėcėlės tvarka traukė 
visus, uoliai nestojusius karaliaus pusėn. 

Šie sąrašai kasdien vis ilgėjo. 

Ir kasdien, prie „S“ ir prie „L“ raidės, taigi ne vieną, o du kartus, 
karalius įrašydavo pono de Sen Liuko vardą. 

Nieko nuostabaus; karaliaus pyktį ant buvusio favorito kurstė rūmų 
paskalos, klastingi dvariškių komentarai ir rūstūs kaltinimai Žanos Kosė 
vyrui, mat nuo tos dienos, kai į šią provinciją pabėgo ir pats Anžu 
kunigaikštis, į jo pabėgimą buvo žiūrima kaip į išdavystę. 

Iš tiesų, argi į Meridorą pabėgusio Sen Liuko negalima laikyti pono 
Anžu kunigaikščio butininku, išvykusiu paruošti princui būsto Anžere? 

Visoje šitoje sumaištyje, šitame bruzdėjime, šitame jaudulyje Šiko, 

raginantis minjonus galąsti durklus ir rapyras jo krikščioniškosios dide- 
nybės priešams kapoti ir smaigstyti, kartojame, Šiko buvo gražus pažiū- 
rėti. i 

Ir juo gražesnis, kad vaidindamas aplink karietą besisukiojančią 
musę, juokdarys iš tikrųjų vaidino daug svarbesnį vaidmenį. 

Šiko pamažėliais, taip sakant, po vieną žmogų rinko armiją savo 
valdovo tarnybai. 

Vieną vakarą, kai karalius vakarieniavo su karaliene, kurios draugį- 
jos jam ypač prisireikdavo politinių pavojų akivaizdoje, tad Pranciškaus 
pabėgimas, savaime suprantama, suartino jį su žmona, staiga įėjo Šiko, 
išskėtęs rankas ir kojas nelyginant už virvutės tampomas pajacas. 

- Uf! - atsiduso jis. 

- Kas yra? - paklausė karalius. 

- Ponas de Sen Liukas, - atsakė Šiko. 

- Ponas de Sen Liukas? - sušuko jo didenybė. 

- Taip. 

- Paryžiuje? 

- Taip. 

- Luvre? 

- Taip. 

Po šio trigubo patvirtinimo karalius pakilo nuo stalo visas išraudęs ir 
drebėdamas. Sunku būtų buvę pasakyti, kokie jausmai jį jaudina. 

- Atsiprašau, - tarė jis karalienei, nusišluostęs ūsus ir nusviedęs 
servetėlę ant krėslo, - bet tai valstybės reikalai ir moterų jie neliečia. 

- Taip, - storu balsu patvirtino Šiko, - tai valstybės reikalai. 

Karalienė norėjo keltis nuo stalo ir eiti, kad netrukdytų vyrui. 

- Ne, ponia, - sulaikė ją Henrikas, - pasilikite, prašau jus, aš eisiu į 
savo kabinetą. 

- O, sire! - tarė karalienė su tuo švelniu rūpesčiu, kurį visada rodė savo 
nedėkingam sutuoktiniui, - tik nerūstaukit, maldauju jus. 

- Tokia Dievo valia, - atsakė Henrikas, nepastebėdamas, kaip vylin- 
gai Šiko raito ūsą. 

Henrikas skubiai puolė iš kambario, o Šiko išlėkė jam įkandin. 

Kai juodu išbėgo, Henrikas susijaudinęs paklausė: 

- Ko jam čia reikia, tam išdavikui? 

- Kas žino? - atsakė Šiko. 

- Ašįsitikinęs, jis čia atvyko kaip Anžu luomų atstovas. Jis čia atvyko 
kaip mano brolio pasiuntinys, maištininkai paprastai šitaip daro. Drums- 
tame, nešvariame vandenyje sukilėliai žvejoja visokią naudą: tiesa, tai 

niekšiška, užtat gerai apsimoka, iš pradžių ta nauda laikina ir nepatikima, 
bet paskui pamažu tampa tvirta ir nepajudinama. Sen Liukas užuodė 
maištą ir pasinaudojo juo kaip apsaugos raštu, kad galėtų atvykti Čia 
manęs įžeidinėti. 

- Kas žino? - pakartojo Šiko. 

Karalius pažvelgė į šį lakonišką personažą. 

- Gali būti, - pasakė Henrikas, pluošdamas per galerijas nelygiu 
žingsniu, rodančiu jo susijaudinimą, - gali būti, kad jis atvyksta 
reikalauti iš manęs savo žemių, už kurias aš gaunu pajamas. Gal tai ir ne 
visai teisėta, juk jis, šiaip ar taip, neįvykdė jokio bausmės verto nusikal- 
timo, a? 

- Kas žino? - trečią kartą pasakė Šiko. 

- Ak! -sušuko Henrikas. - Tu kartoji vieną irtą patį kaip mano papūga. 
Kad aš prasmegčiau! Tu mane nervini tuo savo amžinu „kas žino?“ 

- O! Prisiekiu Kristaus kančia! O tu manai, kad mane labai linksmini 
savo amžinais klausimais? 

- Į klausimus reikia ką nors atsakyti. 

- Ką aš tau turėčiau atsakyti? Ar tik nelaikai manęs senovės graikų 
Likimu? O gal Jupiteriu, Apolonu arba Manto“? Ė! Prisiekiu Viešpačiu! 
Tu pats mane nervini su savo kvailais spėliojimais. 

- Pone Šiko... 

- Ką, pone Henrikai? 

- Šiko, drauguži, tu matai, kaip aš kankinuosi, ir vis tiek draskai man 
akis. 

- Tai nesikankinkit, po velnių! 

- Bet visi mane išduoda. 

- Kas žino? Prisiekiu Dievo Motinos įsčiomis, kas žino? 

Henrikas, laužydamas galvą visokiomis prielaidomis, nulipo į savo 
kabinetą, kur, išgirdę keistą naujieną apie Sen Liuko sugrįžimą, jau buvo 
susirinkę visi Luvro dvariškiai, tarp kurių, arba tikniau kurių priešaky, 
puikavosi Krijonas degančiomis akimis, raudona nosim ir pasišiaušu- 
siais ūsais - nelyginant į pjautynes besiveržiantis dogas. 

Sen Liukas buvo ten: jis stovėjo, apsuptas šitų grėsmingų veidų, 
jausdamas aplink save verdant pyktį ir nė trupučio dėl to nesijaudinda- 
mas. 


“Manto - graikų mitologijoje - garsaus pranašo Teiresijo duktė, įkūnijanti būrimo meną 
mantiką. 

Keistas dalykas! Jis atsivedė žmoną ir pasodino ant taburetės priešais 
karaliaus lovos baliustradą. 

Jis vaikštinėjo, kumščiu įsisprendęs į klubą, ir atsakinėjo smalsuo- 
liams ir akiplėšoms tokiu pat žvilgsniu, kokiu jie į jį spigino. 

Iš pagarbos jaunai moteriai keletas senjorų pasitraukė į šalį ir laikė 
liežuvį už dantų, nors jiems labai magėjo užkliudyti Sen Liuką alkūne ar 
leptelėti kokį nemalonų žodelį. Tokioje tuštumoje bei tyloje ir žingsniavo 
buvęs favoritas. 

Žana, kukliai susisupusi kelioniniu apsiaustu, laukė, nuleidusi akis. 

Sen Liukas, išdidžiai užsimetęs savąjį apsiaustą, taip pat laukė, visa 
laikysena rodydamas, kad jis veikiau provokuoja, negu bijo iššūkio. 

Ir galiausiai laukė dvariškiai: prieš mesdami iššūkį, jie norėjo 
išsiaiškinti, ko Sen Liukas sugrįžo į šitą dvarą, kur kiekvienas troško 
gauti dalelę jo turėtų malonių, todėl buvusio favorito sugrįžimas jiems 
atrodė visai nenaudingas. 

Žodžiu, kai pasirodė karalius, visi nekantriai laukė, kaip patys mato- 
te. 

Henrikas įėjo smarkiai susijaudinęs ir stengėsi dar labiau save įkai- 
tinti: Šis nuolatinis uždusimas dažniausiai ir yra tai, ką priimta vadinti 
princų orumu. 

Jam iš paskos įžengė Šiko, nutaisęs orią, ramią miną, kokią derėjo 
nutaisyti Prancūzijos karaliui, ir pirmiausia pažvelgė, kaip laikosi Sen 
Liukas ir nuo ko čia pradėti Henrikui III. 

- A, pone, jūs čia? - iškart užriko karalius, nekreipdamas dėmesio į 
susirinkusiuosius ir tuo panašus į ispanų arenų bulius, kurie vietoj minios 
žmonių mato tik judanų rūką, o iš vėliavų vaivorykštės išskiria tik 
raudoną spalvą. 

- Taip, sire, - kukliai ir paprastai atsakė Sen Liukas, pagarbiai 
nusilenkdamas. 

Šis atsakymas tarsi nepasiekė karaliaus ausų, šis ramus ir pagarbus 
elgesys jo apakintoje sieloje nepažadino sveiko proto ir atlaidumo, 
kuriuos turėtų sukelti savigarbos ir pagarbos kitiems derinys, tad karalius 
nesustodamas išpyškino: 

- Iš tiesų, jūsų pasirodymas Luvre mane labai stebina. 

Po šio šiurkštaus išpuolio aplink karalių ir jo favoritą stojo mirtina 
tyla. 

Tokia tyla būna dvikovos lauke, kur du priešininkai susitinka spręsti 
žūtbūtinio klausimo. 

Sen Liukas pirmas nutraukė tą tylą. 

- Sire, - tarė jis su įprastine elegancija, neparodydamas nė krislelio 
susijaudinimo dėl karaliaus kaprizų, - o mane stebina tik viena: kad 
Šitokioje padėtyje, kokioje dabar jūsų didenybė atsidūrėte, jūs manęs 
nelaukėt. 

- Ką norite tuo pasakyti, pone? - su tikrai karališkų išdidumu ištarė 
Henrikas ir iškėlė galvą, nutaisydamas tą neprilygstamo orumo išraišką, 
kurią įgaudavo ypač svarbiomis aplinkybėmis. 

- Sire, - atsakė Sen Liukas, - jūsų didenybei gresia pavojus. 

- Pavojus! - sušuko dvariškiai. 

- Taip, ponai, pavojus, didelis, tikras, rimtas, ir todėl karaliui reikia 
visų jam atsidavusių žmonių, nuo paties didžiausio iki paties mažiausio. 
Ir įsitikinęs, kad kilus tokiam pavojui, apie kurį pranešu, bet kokia 
pagalba bus ne pro šalį, aš atvykau padėti prie savo karaliaus kojų 
pasiūlymo pasinaudoti mano kukliomis paslaugomis. 

- Aha! - tarė Šiko. - Matai, sūnau, aš buvau teisus, sakydamas: „Kas 
žino?“ 

Iš pradžių Henrikas III nieko neatsakė: jis žiūrėjo į susirinkusiuosius, 
jie buvo susijaudinę ir įžeisti, bet netrukus dvariškių žvilgsniuose Hen- 
rikas įžvelgė pavydą, kirbantį daugumos jų širdyse. 

Iš to jis nusprendė, kad Sen Liukas padarė kažką, ko nesugebėjo 
padaryti dauguma dvariškių, kitaip sakant, kažką gero. 

Tačiau jis nenorėjo iškart pasiduoti. 

- Pone, - tarė jis, - jūs tik atlikote savo pareigą, nes privalote mums 
tarnauti. 

- Visi karaliaus valdiniai turi tarnauti karaliui, aš šitai žinau, sire, - 
atsakė Sen Liukas, - bet mūsų laikais daugelis užmiršta mokėti savo 
skolas. Aš, sire, atvykau užmokėti savosios, laimingas, kad jūsų dideny- 
bė teikiatės ir toliau laikyti mane savo skolininku. 

Henrikas, nuginkluotas tokio nepalenkiamo švelnumo ir nuolanku- 
mo, žengė žingsnį prie Sen Liuko. 

- Vadinasi, - tarė jis, - jūs grįžtate tik dėl tes priežasties, kurią čia 
pasakėt, grįžtate be jokio pavedimo, be apsaugos rašto? 

- Sire, - guviai atsakė Sen Liukas, iš karaliaus tono supratęs, kad jo 
šeimininkas daugiau nepriekaištauja ir nepyksta, - aš grįžau tik todėl, kad 
norėjau grįžti, ir lėkiau kiek įkabindamas. Dabar jūsų didenybė galite 
liepti po valandos uždaryti mane į Bastiliją, po dviejų - sušaudyti, bet aš 
atlikau savo pareigą. Sire, Anžu liepsnoja, Turenė tuoj tuoj sukils, Gijenė 
išties ja pagalbos ranką. Ponas Anžu kunigaikštis kursto maištui Pran- 
cūzijos Vakarus ir Pietus. 

- Ir jam gerai padedama, tiesa? - sušuko karalius. 

- Sire, - atsakė Sen Liukas, supratęs karaliaus žodžių reikšmę, - nei 
patarimai, nei perspėjimai negali sulaikyti kunigaikščio. Net ponas de 
Biusi, kad ir koks atkaklus, neįstengia nuraminti baimės, kurią jūs 
įvarėte savo broliui. 

- Aha! - tarė Henrikas. - Tai jis dreba, tas maištininkas! 

Ir jis nusišypsojo sau į ūsus. 

- Kad tave perkūnėlis! - pasakė Šiko, kasydamasis smakrą. - Štai kur 
apsukrus žmogus. 

Ir pastūmęs karalių alkūne, pridūrė: 

- Pasitrauk, Henrikai, aš noriu paspausti ranką ponui de Sen Liukui. 

Šiko pavyzdys patraukė karalių. Jis palaukė, kol Šiko pasisveikins su 
svečiu, paskui lėtai priėjo prie savo buvusio draugo ir uždėjo ranką jam 
ant peties. 

- Sveikas atvykęs, Sen Liukai, - pasakė jis. 

- Ak, sire! - sušuko Sen Liukas, bučiuodamas karaliui ranką, - 
pagaliau aš vėl atrandu savo mylimą šeimininką! 

- Taip, bet aš tavęs dar neatrandu, - atsakė karalius, - arba veikiau 
atrandu tokį sulysusį, kad pamatęs einant pro šalį, aš tavęs neatpažinčiau, 
mano vargše Sen Liukai. 

Po šių Žodžių pasigirdo moteriškas balsas. 

- Sire, - tarė šitas balsas, - kokia nelaimė nepatikti jūsų didenybei. 

Nors balsas buvo švelnusir pagarbus, Henrikas krūptelėjo. Šis balsas 
buvo jam toks pat nemalonus kaip Augustui griaustinio dundėjimas. 

- Ponia de Sen Liuk! - burbtelėjo jis. - Ak, teisybė, buvau ir užmiršęs. 

Žana puolė ant kelių. 

- Kelkitės, ponia, - tarė karalius, - aš myliu viską, kas turi Sen Liuko 
vardą. 

Žana sugriebė karaliaus ranką ir pakėlė prie lūpų. 

Henrikas greit atitraukė ranką. 

- Drąsiau, - paragino Šiko jaunąją moterį, - drąsiau, atverskit karalių 
į savo tikėjimą. Prisiekiu Dievo Motinos įsčiomis, tam jūs pakankamai 
graži. 

Bet Henrikas atsuko Žanaj nugarą ir, apkabinęs Sen Liuką už kaklo, 
nuėjo su juo į savo apartamentus. 

- Ną kaip, - paklausė jis, - taika sudaryta, Sen Liukai? 

- Verčiau sakykite, malonė dovanota, sire, - pataisė jį dvariškis. 

- Ponia, - tarė Šiko dvejojančiai Žanai, - gera žmona nepalieka savo 
vyro... ypač jei tam vyrui gresia pavojus. 

Ir jis stumtelėjo Žaną įkandin karaliaus ir Sen Liuko. 

XXXII! 


Kur pasakojama apie du svarbius šios istorijos 
personažus, kuriuos skaitytojas jau kuris laikas 
pametė iš akių 


Šioje istorijoje yra vienas, tikriau netgi du veikėjai, apie kurių darbus 
ir žygius skaitytojas turi teisę pareikalauti ataskaitos. 

Su senovinės įžangos autoriaus nuolankumu skubame užbėgti už 
akių šiems klausimams, kurių svarbą puikiai suprantame. 

Pirmiausia turime omenyje storą vienuolį tankiais antakiais, raudo- 
nomis mėsingomis lūpomis, didžiulėmis rankomis ir plačiais pečiais: jo 
kaklas sulig kiekviena diena vis trumpėja dėl to, kad pilnėja krūtinė ir 
žandai. 

Paskui turime omenyje labai stambų asilą, kurio šonai dailiai apvalėja 
ir pučiasi. 

Vienuolis kasdien vis labiau panašėja į statinę, paremtą dviem 
rąstigaliais. 

Asilas jau panašus į vaikišką lopšį, pastatytą ant keturių verpsčių. 

Vienas gyvena Šventos Genovaitės vienuolyno celėje, kur Viešpats 
dovanoja jam visas savo malones. 

Antras gyvena to paties vienuolyno arklidėse, kur priešais jį visada 
stovi pilnos ėdžios. 

Vienas atsiliepia šaukiamas Goranflo. 

Kitas turėtų atsiliepti šaukiamas Panurgu. 

Bent jau šiuo metu abu džiaugiasi kuo maloniausia dalia, apie kokią 
tik gali svajoti asilas ir vienuolis. Šventos Genovaitės vienuolyno gyven- 
tojai apgaubė rūpesčiu savo garsųjį brolį, ir panašiai, kaip trečiaeilės 
dievybės rūpinosi Jupiterio ereliu, Junonos povu bei Veneros balan- 
džiais, paslaugūs vienuoliai šeria Panurgą jo šeimininko garbei. | 

Abatijos virtuvėje be perstojo kūrenasi ugnis; garsiausių Burgundijos 
vynuogynų vynas liejasi į didžiausias taures. 

Ar grįžta misionierius, skelbęs tikėjimą tolimuose kraštuose, ar 
atvyksta slaptas popiežiaus legatas su jo šventenybės indulgencijomis, 
jie vedami pažiūrėti brolio Goranflo - šio dvigubo ganytojiškos ir 
kovotojiškos Bažnyčios pavyzdžio, kuris valdo žodį kaip šventas Lukas, 
o špagą - kaip šventas Paulius; Goranflo jiems rodomas visame savo 
spindesyje, kitaip sakant, puotos metu: viename stale padaryta išpjova 
šventam Goranflo pilvui, ir visi tiesiog pražysta kilniu išdidumu, rody- 

dami garbiajam keliautojui, kaip Goranflo pats vienas sušveičia porciją, 
kurios užtektų aštuoniems didžiausiems vienuolyno rajūnams. 

Ir kai atvykėlis su pamaldžiu dėmesiu ligi valiai atsigėri šituo stebuk- 
lu, prioras, sudėjęs rankas ir pakėlęs į dangų akis, sako: 

- Kokia nuostabi natūra! Brolis Goranflo mėgsta gausų stalą ir 
puoselėja menus. Matote, kaip jis valgo! Ak! Kad būtumėt girdėjęs, kokį 
pamokslą jis vieną naktų pasakė, tame pamoksle siūlėsi pasiaukoti 
vardan tikėjimo pergalės! Jis lieja gražbylystes kaip Jonas Auksabur- 
nis“?, o kemša kaip Gargantiua““. 

Tačiau kartais visoje šitoje gausybėje Goranflo kaktą apniaukia 
debesis, Manso paukštiena veltui garuoja prieš jo plačias šnerves, mažy- 
tės Flandrijos austrės, kurių jis žaisdamas gali praryti tūkstantį, veltui 
nuobodžiauja savo perlamutrinėse kriauklėse; įvairių formų buteliai, 
nors ir atkimšti, stovi nė nepradėti: Goranflo paniuręs, Goranflo nenori 
valgyti, Goranflo svajoja. 

Tada visi ima šnibždėtis, kad garbusis vienuolis pasinėrė į ekstazę 
kaip šventas Pranciškus arba apalpo kaip šventa Teresė, ir susižavėjimas 
padvigubėja. 

Tai jau nebe vienuolis, tai šventasis; tai netgi jau ne šventasis, tai 
pusdievis, kiti net.ima kalbėti, kad tai įsikūnijęs Dievas. 

- Cit! - tildo vieni kitus vienuoliai. - Netrikdykim brolio Goranflo 
regėjimų. | 

Ir visi pagarbiai pasišalina. 

Vien prioras pasilieka laukti tos valandėlės, kai brolis Goranflo 
parodys kokį gyvybės ženklą, jis prieina prie vienuolio, švelniai paima jį 
už rankos ir nedrąsiai užkalbina. Goranflo pakelia galvą ir pasižiūri į 
priorą buku žvilgsniu. 

Jis grįžta iš kito pasaulio. 

- Ką jūs veikėte, mano garbusis broli? - klausia prioras. 

- Aš? - sako Goranflo. 

- Taip, jūs. Jūs kažką veikėte. 

- Taip, tėve, aš kūriau pamokslą. 

- Panašų į tą, kurį taip narsiai išrėžėt šventosios Lygos naktį? 

Kiekvienąsyk, kai jam kas užsimena apie tą pamokslą, Goranflo ima 
apgailestauti dėl savo negalios. 


“Jonas Auksabumis (Chrizostomas) (apie 347-407 m.) - vienas iš žymių Bažnyčios tėvų, 
filosofas ir garsus oratorius. 

**Gargantiua - prancūzų rašytojo F. Rablė (apie 1494-1553) satyrinio romano „Gargantiua 
ir Pantagriuelis“ veikėjas milžinas. 

- Taip, - atsidūsta jis, - panašų. Ak! Kokia nelaimė, kad aš jo 
neužsirašiau. 

- Argi tokiam žmogui kaip jūs reikia užsirašinėti, mano brangus 
broli? Ne, jis kalba, pagautas įkvėpimo, Dievo žodis gyvena jame, jis tik 
atveria burną, ir Dievo žodis ima lietis iš jo lūpų. 

- Jūs taip manot? - klausia Goranflo. 

- Palaimintas tas, kas abejoja, - atsako prioras. 

Iš tiesų kartkartėmis Goranflo, suprasdamas, kad padėtis įpareigoja, 
ir verčiamas savo pirmtakų pavyzdžio, pradeda dėlioti mintyse pamoks- 
lą. 

Ką ten Markas Tulijus, Cezaris, šventas Grigalius, šventas Augusti- 
nas, šventas Jeronimas ir Tertulianas?!, su Goranflo prasidės dvasinės 
iškalbos atgimimas. Rerum novus ordo nascitur“*. 

Kartkartėmis, baigęs valgyti arba atsibudęs iš ekstazės, Goranflo 
pakyla ir, tarsi nematomos rankos pastūmėtas, eina tiesiai į arklides; Čia 
jis su meile žiūri į Panurgą, žvengiantį iš malonumo, paskui sunkia ranka 
perbraukia per tankų kailį, kuriame visiškai paskęsta stori jo pirštai. Tada 
tai būna daugiau negu malonumas, tai būna laimė, ir Panurgui jau 
negana nusižvengti, jis ima voliotis po žemę. 

Prioras ir trys ar keturi vienuolyno dignitoriai paprastai lydi jį ir lenda 
prie Panurgo su visokiais niekais: vienas kiša jam pyragaitį, kitas - 
sausainių, trečias - makaronų, kaip kažkada tie, kurie norėjo pelnyti 
Plutono palankumą, kišo meduolius Cerberiui. 

Panurgas leidžiasi vaišinamas, jis nuolaidaus būdo, be to, jam neuž- 
eina ekstazės, nereikia galvoti pamokslų, nerūpi saugoti kitokios reputa- 
cijos kaip tik užsispyrėlio, tūnginio ir gašlūno, todėl jis mano, kad daugiau 
nebeturi ko trokšti ir yra laimingiausias iš visų asilų. 

Prioras meiliai žiūri į jį. 

- Paprastas ir švelnus, - sako jis, - tai tvirtųjų dorybės. 


*! Šventas Grigalius - Grigalius (apie 335-394 m.) - garsus filosofas ir teologas. 

Šventas Augustinas- Aurelijus Augustinas Palaimintasis (354-430 m.) - žymus krikščionių 
filosofas ir teologas. Žinomiausi iš gausių jo kūrinių - traktatai „Apie Dievo miestą“ ir 
„Išpažintis“. 

Šventas Jeronimas - Euzebijus Sapronijus Jeronimas (apie 340-apie 420) - bažnytinis 
rašytojas, lotyniškojo Biblijos vertimo autorius. 

Kvintas Septimijus Florencijus Tertulianas (apie 160-apie 220) - žinomas krikščionių 
teologas ir rašytojas. 

Visų šių autorių darbams būdingas minčių originalumas, pagrįsta argumentacija, vaizdinga 
kalba 


2Gims nauja daiktų tvarka. (Lor.) 

Goranflo įsiminė, kad lotyniškai „ita“ reiškia „taip“; šitai jam nuosta- 
biai padeda, ir į viską, kas jam sakoma, jis atsako „ita“ su tokiu 
pasipūtimu, kuris visada daro įspūdį. 

Padrąsintas nuolatinio Goranflo pritarimo, abatas kartais jam sako: 

- Jūs per daug dirbate, mano brangus broli, dėl to taip liūdi jūsų širdis. 

Ir Goranflo atsako garbiajam Žozefui Fulonui, kaip Šiko kartais 
atsako jo didenybei Henrikui III: 

- Kas žino? 

- Gal mūsų maistas truputį per sunkus, - priduria prioras, - gal 
pageidautumėt, kad pakeistume brolį virėją? Jūs juk žinote, brangus 
broli: Ouoedam saturationes minus succedunP*. 

- Ita, - ištaria nepamainomą atsakymą Goranflo ir su dviguba meile 
1ma glostyti savo asilą. 

- Jūs taip dažnai glostot Panurgą, broli, - sako prioras, - jus vėl gali 
apimti kelionių aistra. 

- O! - atsidūsta tada Goranflo. 

Tiesą sakant, kelionių prisiminimai ir kamuoja Goranflo. Goranflo, 
kuriam ištrėmimas iš vienuolyno iš pradžių atrodė didelė nelaimė, paskui 
toje tremtyje patyrė begalinių, iki tol nepažintų džiaugsmų, kurių 
šaltinis - laisvė. 

Ir dabartinėje laimėje lyg kirminas graužia jam širdį laisvės troški- 
mas; laisvės su Šiko, smagiu sugėrovu; su Šiko, kurį jis myli, pats gerai 
nežinodamas kodėl, gal dėl to, kad tas retkarčiais duoda jam pylos. 

- Deja! - nedrąsiai įsiterpia jaunas broliukas, sekęs, kaip mainosi 
vienuolio veidas. - Manau, kad jūsų teisybė, garbusis priore, gyvenimas 
vienuolyne kamuoja didžiai godotiną tėvą. 

- Ne tai, kad kamuoja, - atsako Goranflo, - bet aš jaučiuosi gimęs 
kovingam gyvenimui, gatvių politikai, aikščių pamokslams. 

Tariant šiuos žodžius, Goranflo akys nušvinta; jis prisimena Šiko 
omletus, metro Klodo Bonomė anžujietiškus vynus, žemutinę „Gausy- 
bės Rago“ salę. 

Nuo pat Lygos vakaro, arba tikriau nuo kitos dienos ryto, kai jis grįžo 
į savo vienuolyną, jam nebuvo leidžiama išeiti. Kai karalius tapo Sąjun- 
gos vadu, lygistai pasidarė dvigubai atsargesni. 

Goranflo buvo toks naivus, kad jam net į galvą nešovė pasinaudoti 
savo padėtimi ir priversti atidaryti vienuolyno vartus. 

Jam buvo pasakyta: 


*Kai kurie patiekalai ne taip pavyksta. (Lor.) 

- Broli, išeiti draudžiama. 

Ir jis neina. 

Daugiau neliko abejonių, kokia ugnis degina jį iš vidaus ir nuodija 
laimingą gyvenimą vienuolyne. 

Todėl matydamas, kad brolio liūdesys auga sulig kiekviena diena, 
vieną rytą prioras jam tarė: 

- Brangiausiasis broli, niekas neturi slopinti savo pašaukimo, o jūsų 
pašaukimas - kovoti už Kristų. Taieikiteiratlikite savo misiją, kurią jums 
patikėjo Aukščiausiasis, tik saugokit savo neįkainojamą gyvybę ir grįžkit 
didžiajai dienai. 

- Kokiai didžiajai dienai? - paklausė Goranflo, nesitverdamas 
džiaugsmu. 

- Devintinėms. 

- Ita! - nutaisęs didžiai protingą išraišką, atsakė vienuolis. - Bet, - 
pridūrė jis, - duokit man truputį pinigų, kad dalydamas išmaldą, semčiau- 
si krikščioniško įkvėpimo. 

Prioras nuskubėjo atnešti storo kapšo, kurį ir atrišo priešais Goranflo. 
Goranflo panardino į jį stambią plaštaką. 

- Pamatysit, kiek aš parnešiu vienuolynui, - pasakė jis, į plačią abito 
kišenę pildamasis tai, ką pasisėmė iš prioro kapšo. 

- Jūs turite pamokslo tekstą, ar ne tiesa, brangiausiasis broli? - 
paklausė Žozefas Fulonas. 

- Taip, žinoma. 

- Patikėkite jį man. 

- Mielai, bet tik jums vienam. 

Prioras priėjo prie Goranflo ir dėmesingai atkišo ausį. 

- Klausykite. 

- Klausau. 

- Spragilas, kuliantis grūdus, kulia save patį, - pasakė Goranflo. 

- O, puiku! O, nuostabu! - sušuko prioras. 

Susirinkusieji, pasitikėdami didžiai gerbiamu Žozefu Fulonu ir pri- 
tardami jo entuziazmui, kartojo paskui jį: „Puiku! Nuostabu!“ 

- O dabar, tėve, aš esu laisvas? - nuolankiai paklausė Goranflo. 

- Taip, mano sūnau, - sušuko garbusis abatas, - laisvas, eikite Vieš- 
paties keliu. 

Goranflo liepė pabalnoti Panurgą, užsiropštė ant jo, dviejų vienuolių 
padedamas, ir apie septintą valandą vakaro išjojo iš vienuolyno. 

Tai buvo tą pačią dieną, kai Sen Liukas grįžo iš Meridoro. Paryžius 
buvo sujudęs nuo Žinių, gaunamų iš Anžu. 

Goranflo prajojo Švento Etjeno gatvę ir vos spėjo pasukti į dešinę ir 
aplenkti jakobinų vienuolyną, kai staiga Panurgas sudrebėjo: jam ant 
pasturgalio sunkiai nusileido kažkieno tvirta ranka. 

- Kas čia? - išsigandęs sušuko Goranflo. 

- Draugas, - pasigirdo balsas, kuris vienuoliui pasirodė pažįstamas. 

Goranflo labai norėjo atsisukti, bet panašiai kaip jūrininkai, išplaukę 
į jūrą, kiekvienąsyk turi iš naujo pripratinti kojas prie bangų supimo, 
Goranflo, užlipęs ant asilo, kiekvienąsyk turėjo kurį laiką mokytis 
išlaikyti pusiausvyrą. 

- Ko jums reikia? - paklausė jis. 

- Ar negalėtumėt, gerbiamas broli, - tarė tas pats balsas, - parodyti 
man kelio į „Gausybės Ragą“? 

- Kad tave griausmasi - sušuko Goranflo su neapsakomu džiaugs- 
mu. - Juk čia ponas Šiko! - 

- Tas pats, - atsakė gaskonas, - aš ėjau pas jus į vienuolyną, brangiau- 
siasis broli, bet pamačiau jus iš ten išjojant. Kurį laiką sekiau iš paskos, 
bijodamas, kad išsiduosiu, jei jus užkalbinsiu. Bet dabar, kai esam vienut 
vienutėliai, prisistatau ir aš. Sveikas, juodaskverni. Prisiekiu Dievo 
Motinos įsčiomis, tu, atrodo, sulysai! 

- O jūs, pone Šiko, man atrodot pariebėjęs, garbės žodis. 

- Man regis, mes vienas kitam pataikaujam. 

- Bet ką jūs čia nešate, pone Šiko? - pasidomėjo vienuolis. - Matyti, 
kad jūsų našta gerokai sunki. 

- Čia gabalas elnienos, kurį nušvilpiau iš jo didenybės, - atsakė 
gaskonas. - Mes iš jo pasitieksim kepsnį. 

- Brangus pone Šiko! - sušuko vienuolis. - O-kas kitoje rankoje? 

- Butelis Kipro vyno, kurį vienas karalius atsiuntė mano karaliui. 

- Parodykit, - paprašė Goranflo. 

- Šis vyras pagal mano skonį. Aš jį labai mėgstu, - tarė Šiko, 
praskėsdamas apsiaustą. - O tu, broli? 

- Oho! - sušuko Goranflo, išvydęs du netikėtus laimikius, ir taip 
pašoko ant savo asilo, kad Panurgui net kojos sulinko. - Oho! 

Apimtas džiaugsmo, vienuolis iškėlė į dangų rankas ir uždainavo 
storu balsu, net langų stiklai sudrebėjo iš kairės ir iš dešinės, o Panurgas 
pritarė jam žvingaudamas: 


Kad ir kaip gražiai grotų, 
Muzika tiktai glosto ausį. 
Gėlių aromatai švelniausi, 

Bet pilvui jie - nė motais. 

Ranka nepasieksi dangaus, 

Tik akį traukia jo mėlis. 

Vynas guodžia širdį žmogaus, 

Nuo taurės linksmybė pagaus, 
Vyną mėgstu labiau - puikumėlis! - 
Negu muziką, dangų, gėles. 


Pirmą kartą beveik po ištiso mėnesio Goranflo dainavo. 


XXXIV 
Kaip trys pagrindiniai šios istorijos veikėjai keliavo iš 
Meridoro į Paryžių 


Leiskime dviem draugams eiti į „Gausybės Rago“ smuklę, kur, kaip 
prisimenate, Šiko niekada nevesdavo vienuolio neturėdamas ketinimų, 
apie kurių rimtumą tas nė iš tolo nenumanydavo, ir grįžkime prie pono 
de Monsoro, kuris keliauja neštuvuose iš Meridoro į Paryžių, ir prie 
Biusi, kuris išvyko iš Anžero, norėdamas joti tuo pat keliu. 

Raiteliui ant gero arklio ne tik kad nesunku pavyti pėsčius žmones, jis 
netgi rizikuoja juos pralenkti. 

Šitaip nutiko ir Biusi. 

Buvo gegužės pabaiga; kepino baisus karštis, ypač apie vidurdienį. 

Dėl šios priežasties ponas de Monsoro įsakė sustoti nedideliame 
miškelyje prie kelio; jis geidavo, kad Anžu kunigaikštis kaip galima 
vėliau sužinotų apie jo išvykimą, todėl pasirūpino nusivesti su savim į 
jaunuolyno tankmę visą savo palydą ir ten palaukti, kol atslūgs kaitra. 

Tuo metu Biusi ir prajojo pro šalį. 

Savaime suprantama, pakeliui Biusi neužmiršo pasiteirauti, ar žmo- 
nės nematė arklių, raitelių ir valstiečių su neštuvais. 

Iki Diurtalio kaimo jis gaudavo kuo tikriausių ir kuo geriausių žinių, 
todėl įsitikinęs, kad Diana joja prieky jo, Biusi paleido arklį žingine irant 
kiekvienos kalvos, pasistojęs balnakilpėse, žiūrėdavo, ar nepastebės 
tolumoje mažo būrelio, kurį vijosi. 

Tačiau staiga jis ėmė nebegauti žinių, ko visai nelaukė, sutikti 
keleiviai nieko nebuvo matę, ir prijojęs pirmuosius La Flešės namus, jis 
galutinai įsitikino, kad užuot pavėlavęs, užskubėjo ir dabar joja priekyje, 
o ne užpakaly. 

Tada jis prisiminė mažą miškelį, pasitaikius; pakeliui, ir suprato, ko 
įjojus į jį žvengė jo arklys, uostydamas orą garuojančiomis šnervėmis. 

Biusi iškart apsisprendė; jis apsistojo prasčiausioje smuklėje ir, 
įsitikinęs, kad jo arkliui nieko netrūksta, - jaunuolis ne taip rūpinosi 
savim kaip savo ristūnu, kurio jėgų galėjo prireikti, - įsitaisė prie lango 
ir rūpestingai pasislėpė už drobinio skuduro, atstojančio užuolaidą. 

Šią lindynę Biusi pasirinko dar ir todėl, kad ji stovėjo priešais 
geriausią miesto viešbutį, ir Biusi neabejojo, kad Monsoro apsistos kaip 
tik ten. 

Biusi spėjo teisingai; apie ketvirtą valandą po pietų jis pamatė 
pasiuntinį, kuris sustojo prie viešbučio durų. 

Po pusvalandžio pasirodė visas kortežas; jį sudarė, jei kalbėsime apie 
pagrindinius veikėjus, grafas, grafienė, Remi ir Gertrūda; dar buvo 
aštuoni antraeiliai veikėjai - nešikai, kurie keitėsi kas penkias mylias. 

Pasiuntiniui buvo pavesta suieškoti nešikams pamainą. 

Monsoro per daug pavydėjo, kad šykštėtų pinigų, todėl šioje kelionė- 
je, nors ir kokioje neįprastoje, nebuvo nei kliūčių, nei vėlavimų. 

Pagrindiniai veikėjai vienas po kito suėjo į viešbutį; Diana pasiliko 
paskutinė, ir Biusi pasirodė, kad ji su nerimu apsidairė aplinkui. Jaunuo- 
lis jau buvo benorįs pasirodyti, bet jam užteko ištvermės susilaikyti; bet 
koks neatsargumas būtų juos pražudęs. 

Sutemo; Biusi tikėjosi, kad patamsyje išeis Remi arba kuriame nors 
lange pasirodys Diana; jis susisupo į apsiaustą ir kaip sargybinis atsistojo 
gatvėje. 

Šitaip pralaukė iki devintos valandos vakaro; devintą iš viešbučio 
išėjo pasiuntinys. 

Po penketo minučių prie durų priėjo aštuoni žmonės; keturi įžengė į 
vidų. 

„O! - tarė sau Biusi. - E jie keliaus naktį? Tai būtų puiki pono 
de Monsoro idėja“. 

Iš tiesų viskas patvirtino jo spėjimą: naktis buvo šilta, dangus nusėtas 
žvaigždėmis; pūtė drungnas kvapnus vėjelis, tarytum atsinaujinusios 
žemės alsavimas. 

Pirmiausia pro vartus pasirodė neštuvai. 

Paskui raiti išjojo Diana, Remi ir Gertrūda. 

Diana dar kartą įdėmiai apsidairė; bet ją pašaukė grafas ir ji turėjo joti 
prie neštuvų. 

Keturi atsarginiai nešikai uždegė fakelus ir nužingsniavo abipus 
kelio. 

- Puiku, - tarė Biusi, - net jei pats būčiau rengęs šį žygį, nieko geriau 
nebūčiau sugalvojęs. 

Grįžęs į smuklę, jis pasibalnojo arklį ir leidosi paskui kortežą. 

Šį kartą nebuvo pavojaus pasukti ne ten arba pamesti pulkelį iš akių: 
fakelai aiškiai rodė, kuriuo keliu jis keliauja. 

Monsoro nė valandėlei nepaleido Dianos nuo savęs. 

Jis kalbėjosi su ja, arba veikiau skaitė jai pamokslus. 

Tas apsilankymas oranžerijoje davė pretekstą neišsenkamiems prie- 
kaištams ir aibei kandžių klausimų. 

Remi ir Gertrūda pūtėsi, tikriau Remi svajojo, o Gertrūda ant jo 
pūtėsi. 

Nesunku buvo paaiškinti šio pūtimosi priežastį: kai Diana įsimylėjo 
Biusi, Remi daugiau nematė reikalo mylėti Gertrūdos. 

Taigi kortežas slinko pirmyn, vieni ginčydamiesi, kiti pūsdamiesi, 
kai Biusi, sekantis paskui keliauninkus tokiu atstumu, kad jo nepamatytų, 
sumanė perspėti Remi ir sušvilpė sidabriniu švilpuku, kuriuo paprastai 
šaukdavo tarnus Grenelės švento Onorė gatvėje. 

Jo garsas buvo šaižus, virpantis. 

Šis garsas, nuskambėjęs nuo vieno namų galo ligi kito, sušaukdavo 
ir žmonės, ir gyvulius. 

Mes sakome: žmones ir gyvulius, nes Biusi, kaip ir visi stiprūs vyrai, 
mėgo dresuoti kovinius šunis, nesutramdomus žirgus ir laukinius saka- 
lus. 

Išgirdę šio švilpuko garsą, šunys imdavo drebėti savo šunidėse, 
žirgai - savo arklidėse, o sakalai - ant savo laktų. 

Remi iškart jį atpažino. Diana suvirpėjo ir pažvelgė į jaunuolį, o šis 
pritariamai linktelėjo galva. 

Paskui užjojo jai iš kairės ir tyliai tarė: 

- Tai jis. 

- Kas ten? - paklausė Monsoro. - Kas su jumis kalbasi, ponia? 

- Su manim? Niekas, pone. | 

- Kaip niekas? Prie jūsų šmėstelėjo šešėlis, ir aš girdėjau balsą. 

- Tai pono Remi balsas, - atsakė Diana. - Ar jūs pavyduliaujate ir 
ponui Remi? 

- Ne, bet aš mėgstu, kai kalbama garsiai. Šitai mane išblaško. 

- Tačiau yra dalykų, kurių negalima sakyti prie pono grafo, - įsiterpė 
Gertrūda, gelbėdama savo šeimininkę. 

- Kodėl gi? 

- Dėl dviejų priežasčių. 

- Kokių? 

- Pirmiausia, galima pasakyti tai, kas pono grafo nedomina, o antra, 
galima prasitarti apie tai, kas jį labai domina. 

- O ką ponas Remi neseniai pasakė poniai? 

- Tai, kas poną labai domina. 

- Ką jums sakė Remi, ponia? Aš noriu šitai žinoti. 

- Aš sakiau, ponas grafe, kad jeigu jūs nenusiraminsit, tai mirsite, 
nenukeliavęs nė trečdalio kelio. 

Niūrioje fakelų šviesoje galėjai pamatyti, kaip Monsoro veidas 
išblyško it lavono. 

Diana, virpanti, užsigalvojusi, tylėjo. 

- Jis laukia jūsų užpakaly, - vos girdimai sušnibždėjo Remi Dianai. - 
Truputį pristabdykite savo arklį, jis jus pasivys. 

Remi kalbėjo taip tyliai, kad Monsoro girdėjo tik murmesį; didžiulė- 
mispastangomis jis atmetė galvą atgal ir pamatė paskui jį jojančią Dianą. 

- Dar vienas toks judesys, ponas grafe, - perspėjo Remi, - ir aš 
negarantuoju, kad žaizda nepradės kraujuoti. 

Jau kuris laikas Diana buvo pasidariusi drąsi. Su meile atsirado ir 
narsos: kiekviena tikrai įsimylėjusi moteris paprastai peržengia proto 
ribas; ji apgręžė savo žirgą ir ėmė laukti. 

Tuo metu Remi nušoko nuo arklio, atidavė pavadžius Gertrūdai ir 
priėjo prie neštuvų nušnekinti ligonio. 

- Patikrinsime pulsą, - tarė jis, - kertu lažybų, kad mes turime karščio. 

Po penketo sekundžių Biusi buvo šalia Dianos. 

Įsimylėjėliams nebereikėjo žodžių, kad suprastų vienas kitą; valan- 
dėlę jiedu stovėjo, švelniai apsikabinę. 

- Matai, - pirmas nutraukė tylą Biusi, -tu vyksti, ir aš seku paskui tave. 

- O! Kokios gražios bus mano dienos, Biusi, kokios malonios naktys, 
jeigu žinosiu, kad tu netoliese! | 

- Bet dieną jis mus pamatys. 

- Ne, tu seksi paskui mus iš tolo, ir tik aš tave matysiu, mano Luji. 
Kelio posūkiuose kalvų viršūnėse tavo skrybėlės plunksna, tavo apsiaus- 
to apsiuvai, tavo plevėsuojanti nosinė - viskas bylos man tavo vardu, 
viskas liudys, kad mane myli. Jei dienai gęstant, kai į slėnius leidžiasi 
melsvas rūkas, išvysiu, kaip tavo švelnus siluetas palinksta ir siunčia man 
vakarinį bučinį, būsiu laiminga, labai laiminga! 

- Kalbėk, kalbėk dar, mano mylima Diana, tu pati nežinai, kiek 
harmonijos tavo meiliame balse. 

- Ir kai mes keliausime naktį, o taip bus dažnai, nes Remi jam pasakė, 

kad vakaro gaiva gydo žaizdą, taigi kai keliausime naktį, tada, kaip šį 
vakarą, kartkartėmis aš atsiliksiu, kartkartėmis galėsiu suspausti tave 
savo glėby ir greitu rankos paspaudimu išreikšti viską, ką galvojau apie 
tave per dieną. 

- O! Kaip aš tave myliu! Kaip myliu! - sušnibždėjo Biusi. 

- Žinai, - pasakė Diana, - man rodos, mūsų sielos taip tvirtai susijun- 
gusios, kad net atskirti vienas nuo kito, net nesikalbėdami, nematydami 
vienas kito, mes laimingi, galvodami apie vienas kitą. 

- O taip! Bet tave matyti, laikyti savo glėbyje, o Diana, Diana! 

Arkliai glaustėsi vienas prie kito ir žaidė, purtydami pasidabruotus 
pavadžius, o įsimylėjėliai spaudė vienas kitą glėbyje, užmiršę visą 
pasaulį. 

Staiga nuskambėjo balsas, kurį išgirdę jie abu sudrebėjo, Diana - iš 
baimės, Biusi - iš pykčio. 

- Ponia Diana, - šaukė tas balsas, - kur jūs? Ponia Diana, atsiliepkite. 

Šis šauksmas perskrodė orą lyg kraupus priminimas. 

- O, tai jis, tai jis! Buvau jį užmiršusi... - sušnibždėjo Diana. - Tai jis, 
aš sapnavau! Koks saldus sapnas! Koks siaubingas prabudimas! 

- Klausyk, - sušuko Biusi, - klausyk, Diana, štai mes čia kartu. Tik tark 
žodį, ir niekas daugiau tavęs nepagrobs iš manęs. Diana, bėkim. Kas 
mums trukdo pabėgti? Žiūrėk, prieš mus - platybės, laimė, laisvė! Vienas 
žodis, ir mes jojame sau! Vienas žodis, ir prarasta jam tu tapsi mano 
amžinai. 

Ir jaunuolis švelniai ją laikė. 

- O mano tėvas? - pasakė Diana. 

- Kai baronas sužinos, kad aš tave myliu... - sumurmėjo jis. 

- O! - sušuko Diana. - Na ką tu, juk jis tėvas! 

Nuo šių žodžių Biusi atsitokėjo. 

- Nieko prieš tavo valią, brangioji Diana, - tarė jis. - Įsakyk, ir aš 
paklusiu. 

- Klausyk, - pasakė Diana, traukdama ranką, - mūsų likimas čia. 
Būkime stipresni už mus persekiojantį demoną. Nieko nebijok ir pama- 
tysi, ar aš moku mylėti. 

- Vadinasi, reikia skirtis, Dieve mano! - sušnibždėjo Biusi. 

- Grafiene! Grafiene! - rėkavo balsas. - Atsiliepkit, arba aš iššoksiu iš 
šitų prakeiktų neštuvų, nors turėčiau žūti. 

- Sudie, - tarė Diana, - sudie. Jis padarys taip, kaip sakė, ir užsimuš. 

- Taujo gaila? 

- Pavyduolis, - atsakė Diana su nuostabia gaidele ir žavinga šypsena. 

Ir Biusi ją paleido. 

Dviem šuoliais Diana pavijo neštuvus; ji rado grafą kone apalpusį. 

- Sustokite! - sumurmėjo grafas. - Sustokite! 

- Po velnių! - nusikeikė Remi. - Nesustokite! Jis pamišęs. Jei nori 
nusižudyti, tegul žudosi. 

Ir nešikai žingsniavo toliau. 

- Bet ką jūs šaukiate? - paklausė Gertrūda. - Mano ponia čia, šalia 
manęs. Eikšekite, ponia, ir atsakykite jam, ponas grafas tikriausiai kliedi. 

Netardama nė žodžio, Diana įjojo į fakelų apšviestą ratą. 

- Ak! - išsekęs atsiduso Monsoro. - Kur jūs buvote? 

- Kurgi aš galiu būti, pone, jei ne už jūsų? 

- Šalia manęs, ponia, šalia manęs. Nepalikite manęs. 

Diana daugiau neturėjo jokio preteksto atsilikti; ji žinojo, kad Biusi 
seka iš paskos. Jei naktis būtų buvusi mėnesėta, ji būtų jį mačiusi. 

Jie atvyko į postovio vietą. 

Monsoro keletą valandų pailsėjo ir užsimanė keliauti toliau. 

Jis skubėjo, bet ne priartėti prie Paryžiaus, o nutolti nuo Anžero. 

Retsykiais pasikartodavo mūsų neseniai aprašyta scena. 

Remi tyliai burbėjo: 

- Kad jis nusprogtų iš pykčio, tada medicinos garbė būtų išgelbėta. 

Tačiau Monsoro nemirė; priešingai, po dešimties dienų jis atvyko į 
Paryžių ir pastebimai ėjo geryn. 

Remi iš tikrųjų buvo labai sumanus daktaras, sumanesnis, negu pats 
būtų norėjęs. 

Per dešimt kelionės dienų Diana savo meilės jėga palaužė tą neregėtą 
Biusi išdidumą. 

Ji įkalbėjo jį aplankyti Monsoro ir pasinaudoti jam rodomu draugiš- 
kumu. 

Pretekstas vizitui buvo pats paprasčiausias: grafo sveikata. 

Remi slaugė vyrą ir perdavinėjo laiškelius žmonai. 

- Eskulapas ir Merkurijus, - kalbėjo jis, - dvi tarnybos vienu kartu. 

XXXV 


Kaip pono Anžu kunigaikščio pasiuntinys atvyko į 
Paryžių ir kaip jis ten buvo priimtas 


Laikas ėjo, bet nei Kotryna, nei Anžu kunigaikštis nesirodė Luvre, ir 
gandai apie brolių nesantaiką plito kasdien vis labiau ir atkakliau. 

Karalius negavo iš motinos jokios žinios ir, užuot sprendęs pagal 
patarlę: „Nėra naujienų, geros naujienos“, lingavo galva ir kalbėjo 
priešingai: 

- Nėra naujienų, blogos naujienos! 

O minjonai pridurdavo: 

- Pranciškus, paklausęs blogo patarimo, turbūt sulaikė jūsų motiną. 

„Pranciškus, paklausęs blogo patarimo...“ Iš tiesų visa šio keisto 
valdymo politika ir trijų prieš Henriką III buvusių karalių valdymo 
politika tuo ir apsiribojo. 

Blogo patarimo paklausė karalius Karolis IX, kai nors ir ne įsakė, bet 
leido surengti švento Baltramiejaus naktį. Blogo patarimo paklausė 
Pranciškus II, kai davė įsakymą pradėti Ambuazo žudynes. 

Blogo patarimo paklausė Henrikas II, šios išsigimstančios šeimos 
tėvas, kai liepė sudeginti tiek eretikų ir sąmokslininkų, ko! jo paties dar 
nebuvo nužudęs Montgomenis, kuris, sakoma, taip pat paklausė blogo 
patarimo, ir todėl jo ietis taip nesėkmingai įsmigo tiesiai į karaliaus 
antveidį. 

Niekas nedrįsta pasakyti jokiam karaliui: 

- Jūsų brolio gyslomis teka blogas kraujas. Jis stengiasi, kaip jūsų 
šeimoje įprasta, paveržti iš jūsų sostą, įšventinti jus į vienuolius arba 
nunuodyti. Jis nori pasielgti sų jumis taip, kaip jūs pasielgėte su savo 
vyresniuoju broliu, kaip jūsų vyresnysis brolis pasielgė su savo vyres- 
niuoju broliu, taip, kaip jūsų motina pamokė jus elgtis vienas su kitu. 

Ne, tų laikų karalius, ypač XVI amžiaus karalius, tokius žodžius būtų 
palaikęs įžeidimu, nes tais laikais karalius buvo Žmogus ir tik civilizacija 
pavertė jį Dievo kopija, kaip kad Liudviką XIV, arba neatsakingu mitu, 
kaip kad konstitucinis karalius. 

Todėl minjonai kalbėjo Henrikui III: 

- Sire, jūsų brolis paklausė blogo patarimo. 

O kadangi tik vienintelis asmuo turėjo galios ir proto patarti Pranciš- 
kui, tai virš Biusi galvos tvenkėsi audra, kasdien vis smarkesnė ir jau 
bepratrūkstanti. 

Viešuose posėdžiuose jau buvo svarstomos priemonės priešui pagąs- 
dinti, oslaptuose posėdžiose ieškoma būtų jam sunaikinti, kai atėjo žinia, 
kad monsinjoras Anžu kunigaikštis siunčia pasiuntinį. 

Iš kur ši žinia atėjo? Kas ją davė? Kas atnešė? Kas paskleidė? 

Atsakyti į šiuos klausimus taip pat nelengva, kaip ir paaiškinti, iš kur 
ore atsiranda vėjo sūkuriai, kaip virš laukų susidaro dulkių sūkuriai ir iš 
kur miestuose kyla gandų sūkuriai. 

Kai kurioms žinioms kažkoks demonas duoda sparnus ir lyg erelius 
paleidžia į erdves. 

Kai mūsų minėta žinia pasiekė Luvrą, ten kilo visuotinė sumaištis. 

Ją išgirdęs karalius pabalo iš pykčio, o dvariškiai, kaip paprastai, su 
dvigubu uolumu atkartodami karaliaus jausmus, net pamėlo. 

Visi švaistėsi priesaikomis. - 

Sunku būtų jas visas išvardinti, bet tarp kitų buvo ir tokios: 

Jeigu pasiuntinys senas, jis bus išjuoktas, apstumdytas ir įmestas į 
Bastiliją. | 

Jeigu tai bus jaunuolis, jis bus persmeigtas, suvarpytas kulkų, suka- 
potas į mažus gabalėlius, kurie bus išsiuntinėti į visas Prancūzijos 
provincijas kaip karaliaus rūstybės įrodymas. 

O minjonai savo įpročiu puolėsi galąsti rapyras, imti fechtavimosi 
pamokas, mėtyti į sieną durklus. Šiko paliko savo špagą ir durklą 
makštyse ir pasinėrė į gilius apmąstymus. 

Karalius, matydamas Šiko užsigalvojusį, prisiminė, kad vieną kartą 
painioje padėtyje, kuri vėliau paaiškėjo, Šiko laikėsi tos pačios nuomo- 
nės su karaliene motina, o ši buvo teisi. 

Taigi jis suprato, kad juokdaryje glūdi karalystės išmintis, ir užkalbi- 
no jį. 

- Sire, - po brandžių apmąstymų atsakė šis, - arba monsinjoras Anžu 
kunigaikštis siunčia jums pasiuntinį, arba nesiunčia, 

- Viešpatie Dieve! - sušuko karalius. - Argi vertėjo tiek sėdėti, 
parėmus kumščiu skruostą, kad sugalvotum šią gražią dilemą? 

- Kantrybės, kantrybės, kaip Makiavelio kalba sako jūsų didžiai 
gerbiama motinėlė, tesaugo ją Dievas. Kantrybės. 

- Pats matai, kad aš jos turiu, - atsakė karalius, - nes klausausi tavęs. 

- Jeigu jis siunčia jums pasiuntinį, vadinasi, mano galįs tai daryti. 

Jeigu mano galįs tai daryti, - juk jis įsikūnijęs atsargumas, - vadinasi, 
jaučiasi stiprus. Jeigu jis jaučiasi stiprus, reikia jo saugotis. Gerbkime 
stipriuosius, apgaudinėkime, bet nežaiskim sujais. Priimkime jų pasiun- 
tinį ir užtikrinkim, kad mums be galo malonu jį matyti. Tai niekuo 
neįpareigoja. Prisimenate, kaip jūsų brolis pabučiavo šaunųjį admirolą 
Kolinji, kuris atvyko kaip hugenotų pasiuntinys, o hugenotai taip pat 
laikė save jėga? 

- Tai tu pritari mano brolio Karolio IX politikai? 

- Visai ne, supraskite mane teisingai. Aš tik pateikiu vieną faktą ir 
priduriu: jei vėliau rasime būdą ne nubausti vargetą heroldą, pareigūną 
ar pasiuntinį, jeigu vėliau rasime būdą nutverti už apykaklės šeimininką, 
įkvėpėją, vadą, didžiai aukštą ir didžiai gerbiamą princą monsinjorą 
Anžu kunigaikštį, tikrąjį ir vienintelį kaltininką, su trim Gizais, savaime 
suprantama, ir uždaryti jį į patikimesnę tvirtovę negu Luvras - 0, sire! - 
taip ir padarykime. 

- Įžanga man visai patinka, - tarė Henrikas III. 

- Kad tave maras! Turi neblogą skonį, sūnau, - pasakė Šiko. - Taigi 
toliau. 

- Klok! 

- Bet jei jis-nesiunčia pasiuntinio, kam leidi mekenti savo draugams? 

- Mekenti? 

- Pats supranti. Sakyčiau „riaumoti“, jeigu galėčiau juos pavadinti 
liūtais. Bet aš sakau „mekenti“... nes... Klausyk, Henrikai, juk iš tiesų 
šlykštu Žiūrėti į tuos narsuolius, apžėlusius labiau nei tavo Žvėryno 
beždžionės, kune nelyginant vaikai žaidžia vaiduoklius ir stengiasi 
išgąsdinti žmones šaukdami: „Ū-hū!“ O jei dar Anžu kunigaikštis 
neišsiuntė jokio pasiuntinio, tai jie patikės, kad čia jų nuopelnas, ir ims 
vaizduoti didvyrius. 

- Šiko, tu užmiršti, kad žmonės, apie kuriuos kalbi, yra mano draugai, 
mano vieninteliai draugai. 

- Ar nori pralošti man tūkstantį ekiu, o mano karaliau? - paklausė 
Šiko. 

- Nagi. 

- Lažinkis, kad tie žmonės liks tau ištikimi bet kokiuose išbandymuo- 
se, 0 aš lažinsiuos, kad trys iš keturių atsiduos man siela ir kūnu ligi 
rytojaus vakaro. 

Pasitikėjimas, su kuriuo Šiko šitai sakė, privertė karalių susimąstyti. 
Jis tylėjo. 

- Aha! - tarė Šiko. - Dabar irtu susimąstei, dabarirtu dailiu kumšteliu 
parėmei savo gražų žandikaulį. Tu protingesnis, nei aš maniau, sūnau, 
Štai tu ir užuodi tiesą. 

217 


- Tai ką man patari? 

- Patariu palaukti, mano karaliau. Pusė karaliaus Saliamono išminties 
slypi šiame žodyje. Jei pas tave atvyks pasiuntinys, nutaisyk malonią 
miną. Jei neatvyks niekas, daryk kaip tinkamas, bet, šiaip ar taip, žinok, 
kad už tai turi būti dėkingas savo broliui, kurio, patikėk manim, nereikia 
aukoti tavo nenaudėliams. Velniai rautų, jis didelis niekšas, aš puikiai 
šitai Žinau, bet jis Valua. Nužudyk jį, jei taip nori, bet dėl vardo garbės 
neužtrauk jam gėdos. Šitai jis ir pats sėkmingai sugeba daryti. 

- Tavo teisybė, Šiko. 

- Tu man turi būti dėkingas už dar vieną pamoką. Laimė, mes jau 
nebeskaičiuojame. Dabar duok man miegoti, Henrikai. Prieš aštuonetą 
dienų turėjau girdyti tokį vienuolį, o kai man tenka šito griebtis, paskui 
visą savaitę pagiriojuosi. 

- Vienuolį? Ar tik tai nebus tas šaunusis brolis iš Šventos Genovaitės 
vienuolyno, apie kurį esi man pasakojęs? 

- Tas pats. Tu pažadėjai jam abatiją. 

- Aš? 

- Prisiekiu Kristaus kančia! Tai mažiausia, ką tu gali dėl jo padaryti 
po to, ką jis padarė dėl tavęs. 

- Vadinasi, jis tebėra man atsidavęs? 

- Jis tave dievina. Beje, mano sūnau... 

.- Kas? 

- Po trijų savaičių Devintinės. 

- Na ir kas? 

- Tikiuosi, tu palepinsi mus mažyte gražia procesijėle. 

- Aš - krikščioniškiausias karalius, ir mano pareiga rodyti liaudžiai 
pamaldumo pavyzdį. 

- Irtu, kaip paprastai, užsuksi į keturis didžiuosius Paryžiaus vienuo- 
lynus? 

- Kaip paprastai. 

- Į juos įeina ir Šventos Genovaitės abatija, ar ne? 

- Be abejo, aš ketinu ją aplankyti antrą. 

- Gerai. 

- Kodėl manęs šito klausi? 

- Šiaip sau. Aš smalsus. Dabar žinau, ką noriu žinoti. Labanakt, 
Henrikai. 

Tą valandėlę, kai Šiko jau taisėsi prisnūsti, Luvre pakilo baisus 
šurmulys. 

- Kas čia per triukšmas? - susidomėjo karalius. 


218 


- Ką gi, - pasakė Šiko, - man taip ir nelemta numigti, Henrikai. 

- Kas gi ten? 

- Sūnau, išnuomok man kambarį mieste, arba aš mesiu tavo tarnybą. 
Garbės žodis, Luvre darosi neįmanoma gyventi. 

Tuo metu į kambarį įėjo gvardiečių kapitonas; jis buvo gerokai 
sutrikęs. 

- Kas atsitiko? - paklausė karalius. 

- Sire, - atsakė kapitonas, - prie Luvro artėja Anžu kunigaikščio 
pasiuntinys. 

- Su svita? - paklausė karalius. 

- Ne, vienas. 

- Tai jį reikia juo geriau priimti, Henrikai, nes jis narsuolis. 

- Gerai, - pasakė karalius, stengdamasis dėtis ramus, nors baisiai 
išblyškęs veidas jį išdavė, - gerai, tegul visas mano dvaras susirenka 
didžiojoje salėje, o mane tegul aprengia juodais drabužiais. Kai nutinka 
tokia nelaimė, kad su savo broliu tenka kalbėtis per pasiuntinį, reikia 
gedulingai atrodyti. 


XXXVI 


Kuris yra tik praeito skyriaus tęsinys, autoriaus 
sutrumpintas Naujųjų Metų proga 


Paradinėje salėje stovėjo Henriko III sostas. Aplink šitą sostą grūdosi 
nekantraujanti triukšminga minia. 

Karalius atsisėdo į sostą liūdnas, suraukęs kaktą. 

Visų akys buvo nukreiptos į galeriją, pro kurią gvardiečių kapitonas 
turėjo įvesti pasiuntinį. 

- Sire, - paklausė Keliusas, pasilenkęs prie karaliaus ausies, - ar žinote 
to pasiuntinio vardą? 

- Ne, kas man rūpi? 

- Sire, tai ponas de Biusi. Argi tai ne trigubas įžeidimas? 

- Aš nematau čia jokio įžeidimo, - atsakė Henrikas, stengdamasis būti 
šaltakraujiškas. 

- Gal jūsų didenybė ir nematote, - pasakė Šombergas, - užtat mes 
puikiai matome. 

Henrikas nieko neatsakė; jis jautė, kaip aplink sostą verda pyktis ir 
neapykanta, ir širdyje sveikino save, kad pastatė tarp savęs ir priešų dvi 
tokias galingas užtvaras. 

Keliusas, čia rausdamas, čia baldamas, uždėjo abi rankas ant savo 
rapyros efeso. 

Šombergas nusiėmė pirštines ir iki pusės išsitraukė iš makštų durklą. 

Možironas paėmė iš pažo savo špagą ir prisisegė prie diržo. 

D'Epernonas ligi pat akių parietė ūsus ir atsistojo draugams už 
nugarų. 

Kai dėl Henriko, kuris buvo panašus į medžiotoją, girdintį, kaip jo 
Šunys skalija ant šerno, tai jis leido savo favoritams daryti, ką nori, ir 
šypsojosi. 

- Įveskite, - paliepė jis. 

Sulig šiais žodžiais salėje stojo mirtina tyla, ir šitoje tyloje tarytum 
girdėjai dusliai kunkuliuojant karaliaus pyktį. 

Tada galerijoje sukaukšėjo tvirti žingsniai, ir pasigirdo išdidus pen- 
tinų skimbčiojimas į plokštes. 

Biusi įėjo iškelta galva, ramiu žvilgsniu, su skrybėle rankoje. 

Niekas iš karalių supančių dvariškių nepatraukė pasipūtusio jaunuo- 
lio žvilgsnio. 

Jis žengė tiesiai prie Henriko, žemai nusilenkė irėmė laukti klausimų, 
išdidžiai atsistojęs priešais sostą, bet tas jo išdidumas buvo savotiškas, 
bajoro išdidumas, niekuo neįžeidžiantis karališkosios didybės. 

- Jūs čia, pone de Biusi? O aš maniau, kad jūs Anžu tolybėse. | 

- Sire, - atsakė Biusi, - aš iš tiesų ten buvau. Bet, kaip matote, iš ten 
išvykau. 

- Ir kas jus atvedė į mūsų sostinę? 

- Noras pareikšti nuolankiausią pagarbą jūsų didenybei. 

Karalius ir minjonai susižvalgė; buvo akivaizdu, kad jie laukė kitko 
iš šio smarkaus jaunuolio. 

- Ir... niekas daugiau? - gana iš aukšto paklausė karalius. 

- Pridursiu, sire, kad mano šeimininkas, jo aukštybė monsinjoras 
Anžu kunigaikštis, įsakė kartu su manąja pareikšti ir jo pagarbą. 

- Ar kunigaikštis nieko daugiau jums nesakė? 

- Jis man sakė, kad netrukus parvyks su karaliene motina, ir norėtų 
pranešti jūsų didenybei apie vieno ištikimiausių jo valdinių sugrįžimą. 

Karalius, kone dusdamas iš nuostabos, neįstengė klausinėti toliau. 

Šiko pasinaudojo pertrauka ir priėjo prie pasiuntinio. 

- Sveiki, pone de Biusi, - tarė jis. 

Biusi atsigręžė, nustebęs, kad šitoje minioje atsirado draugas. 

- A, ponas Šiko! Sveikinu iš visos širdies, - atsakė Biusi. - Kaip 
gyvuoja ponas de Sen Liukas? 

- Kuo puikiausiai. Šiuo metu jis vaikštinėja su savo žmona prie 
voljerų. 

- Tai viskas, ką jūs norėjote man pasakyti, pone de Biusi? - paklausė 
karalius. 

- Taip, sire. Jei dar liko kokia svarbi Žinia, monsinjoras Anžu 
kunigaikštis turės garbės pats jums ją pranešti. 

- Labai gerai, - pasakė karalius. 

Ir tylomis atsistojęs nuo sosto, nulipo dviem jo laipteliais. 

Audiencija buvo baigta, dvariškių būreliai iškriko. 

Akies krašteliu Biusi pastebėjo, kad jis apsuptas keturių minjonų ir 
tarsi uždarytas gyvame rate, kupiname jaudulio ir grėsmės. 

Salės gale karalius tyliai kalbėjosi su savo kancleriu. 

Biusi apsimetė nieko nematąs ir toliau šnekučiavo su Šiko. 

Tada karalius, tarsi ir jis būtų dalyvavęs sąmoksle ir nusprendęs 
palikti Biusi vieną, pašaukė: 

- Ateikite čia, Šiko, turime jums kai ką pasakyti. 

Šiko mandagiai nusilenkė Biusi, irišto mandagumo per mylią galėjai 
pažinti bajorą. 

Biusi nusilenkė jam su ne mažesne elegancija ir liko vienas rate. 

Dabar jo laikysena ir veidas persimainė: su karalium jis buvo ramus, 
su Šiko - mandagus, o dabar pasidarė malonus. 

Pamatęs, kad Keliusas artinasi prie jo, tarė: 

- Ė! Sveiki, pone de Keliusai, ar nesuteiktumėt man garbės paklausti, 
kaip laikosi jūsų namai? 

- Gana prastai, pone, - atsakė Keliusas. 

- O, Dieve mano, - sušuko Biusi, neva susirūpinęs dėl tokio atsaky- 
mo. - Kas gi atsitiko? 

- Kai kas mums labai trukdo, - atsakė Keliusas. 

- Kai kas? - nustebo Biusi. - Ė! Argi jūs ir jūsiškiai, ypač jūs, pone 
Keliusai, nepakankamai stiprūs, kad tą kai ką išmestumėt? 

- Atsiprašau, pone, - tarė Možironas, stumdamas į šalį Šombergą, taip 
pat einantį artyn įterpti savo žodžio į pokalbį, kuris žadėjo būti 
įdomus, - tai ne kai kas, o vienas žmogus. 

- Bet jei tas žmogus trukdo ponui de Keliusui, - pasakė Biusi, - tegul 
jis jį nustumia, kaip ką tik padarėte jūs. 

- Ir aš jam taip patariau, pone de Biusi, - tarė Šombergas, - irtikiuosi, 
Keliusas nusprendė manęs paklausyti. 

- A! Čia jūs, pone de Šombergai, - pasakė Biusi, - neturėjau garbės 
jūsų atpažinti. 


- Gal man nuo veido dar nenuėjo mėlyni dažai, - atsakė Šombergas. 

- Visai ne, priešingai, jūs labai išbalęs. Gal negaluojate, pone? 

- Pone, - atkirto Šombergas, - jeigu aš išbalęs, tai iš pykčio. 

- Šit kaip! Tai ir jums, kaip ponui de Keliusui, trukdo koks nors 
daiktas ar žmogus? 

- Taip, pone. 

- Kaip ir man, - pasakė Možironas, - man taip pat trukdo vienas 
asmuo. 

- Jūs, kaip visad, sąmojingas, brangus pone de Možironai, - atsakė 
Biusi. - Bet iš tiesų, ponai, juo ilgiau į jus žiūriu, juo didesnį nerimą man 
kelia jūsų sutrikę veidai. 

- Jūs užmirštate mane, pone, - tarė d'Epernonas, išdidžiai atsistojęs 
priešais Biusi. 

- Atleiskite, pone d'Epernonai, jūs, kaip esat įpratęs, buvote kitiems 
už nugarų, 0 aš turėjau tiek mažai malonumo jus pažinti, kad ne man 
pirmam derėjo jus užkalbinti. 

Tai. buvo įdomus reginys: šypsantis, nesuvaržytas Biusi tarp keturių 
įniršusių minjonų, kurių žvilgsniai bylojo su grėsminga iškalba. 

Reikėjo būti aklam arba kvailam, kad nesuprastum, ko nori minjonai. 

Reikėjo būti Biusi, kad galėtum apsimesti nesuprantąs. 

Jis tylėjo, šypsodamas vis tokia pat šypsena. 

- Taigi! - treptelėjęs koja, suriko Keliusas, kuns neištvėrė pirmas. 

Biusi pakėlė akis į lubas ir apsidairė. 

- Pone, - tarė jis, - ar pastebėjote, koks šioje salėje aidas? Niekas taip 
neatmuša garso kaip marmurinės sienos, 0 po tinkuotais skliautais balsas 
skamba dvigubai garsiau. Plyname lauke, atvirkščiai, garsai išsisklaido 
ir, garbės žodis, aš manau, prie to nemažai prisideda debesys. Šitokią 
prielaidą darau sekdamas Aristofanu. Ar skaitėte Aristofaną, ponai? 

Možironas suprato Biusi žodžius kaip siūlymą pasikalbėti tylomis ir 
priėjo arčiau, norėdamas kai ką pašnibždėti jam į ausį. 

Biusi jį sulaikė. 

- Šičia - jokių paslapčių, pone, maldauju jus. Juk žinote, koks jo 
didenybė pavydus. Dar pagalvos, kad apkalbam. 

Možironas atsitraukė įniršęs kaip niekad. | 

Jo vieton stojo Šombergas ir pasipūtėlišku tonu išdrožė: 

- Aš - vokietis, grubus, bukas, bet tiesus. Kalbu garsiai, kad tie, kurie 
manęs klausosi, puikiausiai girdėtų, bet jei mano žodžiai, išsakyti kaip 
galima aiškiau, lieka nesuprasti dėl to, kad tas, kuriam jie skirti, nenon 
suprasti, tuomet aš... 


222 


- Tuomet jūs? - tarė Biusi, įsmeigęs į bekelianų nervingą ranką 
jaunuolį tokį žvilgsnį, kokį gali sviesti tik neišmatuojami tigro vyzdžiai, 
žvilgsnį, kuris, rodos, ištrykšta iš bedugnės ir liejasi ugniniu srautu. - 
Tuomet jūs? 

Šombergas tylėjo. 

Biusi truktelėjo pečiais, apsisuko ant kulnų ir atgręžė jam nugarą. 

Dabar jis atsidūrė tiesiai priešais d'Epernoną. 

D'Epernonas puolė į mūšį ir jau negalėjo atsitraukti. 

- Pažiūrėkite, ponai, - tarė jis, - kokiu provincialu tapo ponas de Biusi, 
pabėgęs su Anžu kunigaikščiu: užsiaugino barzdą ir neriša kaspino prie 
špagos, nešioja juodus batus ir pilką skrybėlę. 

- Aš dabar kaip tik apie tai ir galvojau, brangus pone d'Epernonai. 
Išvydęs jus taip išsigašinusį, pamaniau sau: „Į ką gali pavirsti žmogus, 
keliolika dienų nebuvęs dvare. Aš, Luji de Biusi, senjoras de Klermonas, 
turiu mokytis gero skonio iš nusususio gaskonų bajorėlio“. Bet prašom 
leisti man praeiti. Jūs priėjote taip arti, kad užmynėte man ant kojos, ir 
ponas de Keliusas taip pat, aš šitai pajutau net per batus, - pridūrė jis, 
žavingai šypsodamas. 

Ir praeidamas pro d'Epernoną ir Keliusą, Biusi ištiesė ranką ką tik 
salėn įžengusiam Sen Liukui. 

Sen Liukas pastebėjo, kad jo ranka visa suprakaitavusi. 

Jis suprato, kad įvyko kažkas nepaprasta, ir išsivedė Biusi iš minjonų 
būrelio, o paskui ir iš salės. 

Minjonai nustebę ėmė šnibždėtis, paskui jų nuostaba persidavė ir 
kitiems dvariškiams. 

- Neįtikėtina, - kalbėjo Keliusas, - aš jį įžeidžiau, 0 jis neatsakė. 

- O aš, - tarė Možironas, - mečiau jam iššūkį, bet jis neatsakė. 

- Aš užmyniau jam ant kojos, - klykavo d'Epernonas, - užmyniau ant 
kojos, 0 jis neatsakė. 

Jis tarytum net ūgtelėjo per Biusi pėdą. 

- Aišku viena, jis nenorėjo mūsų suprasti, - tarė Keliusas. - Nežinia, 
kur čia šuo pakastas. 

- Aš žinau, - tarė Šombergas, - kaip čia yra! 

- O kaip? 

- Jis puikiai supranta, kad keturiese mes jį nudėsim, ir nenori žūti. 

Tuo metu prie jaunuolių priėjo karalius; Šiko kažką šnibždėjo jam į 
ausį. 

- Na, - kreipėsi į juos Henrikas, - ką jums sakė ponas de Biusi? Kiek 
girdėjau, pokalbis buvo karštas. 

- Norite žinoti, ką sakė ponas de Biusi, sire? - paklausė d'Epernonas. 

- Taip, aš juk smalsus, - nusišypsojo Henrikas. 

- Garbės žodis, nieko gero, sire, - atsakė Keliusas, - jis jau nebe 
paryžietis. 

- Tai kas tada? 

- Kaimietis. Jis duoda kelią. 

- Oho! - šūktelėjo karalius..- Ką tai reiškia? 

- Tai reiškia, kad aš ruošiuosi dresuoti šunį kibti jam į blauzdas, - 
pasakė Keliusas. - Tik kažin, ar jis pajaus per savo batus. 

- O aš, - tarė Šombergas, - turiu namie manekeną pratyboms, tai 
pavadinsiu jį Biusi. 

- Aš, - nenusileido ir d'Epernonas,- eisiu tiesiau ir toliau. Šiandien 
užmyniau jam ant kojos, 0 rytoj skelsiu antausį. Tai netikras narsuolis, 
visa jo drąsa tikiš savimeilės. Jis sako sau: „Pakankamai prisikovojau dėl 
savo garbės, dabar būsiu išmintingas ir pasaugosiu gyvybę“. 

- Ponai! - neva supykęs šūktelėjo Henrikas. - Kaip drįsote čia, Luvre, 
blogai elgtis su mano brolio bajoru? 

- Deja, taip! - į apsimestinį karaliaus pykįį su apsimestiniu nuolanku- 
mu atsakė Možironas. - Ir nors mes labai blogai su juo elgėmės, jis 
niekaip neatsakė. 

Karalius su šypsena pažvelgė į Šiko ir pasilenkė jam prie ausies. 

- Ar tau vis dar atrodo, kad jie mekena, Šiko? - paklausė jis. - Man 
regis, jie užriaumojo, a? 

- Ė! - atsakė Šiko. - O gal jie užkniaukė. Pažinojau žmonių, kuriems 
kačių kniaukimas siaubingai gadino nervus. Gal ponas de Biusi iš tokių 
žmonių? Todėl ir išėjo nieko neatsakęs. 

- Tu taip manai? - paklausė karalius. 

- Pagyvensim - pamatysim, - patarle atsakė Šiko. 

- Eik jau, - nenusileido Henrikas. - Koks šeimininkas, toks ir tarnas. 

- Ar tik šiais žodžiais nenorite pasakyti, sire, kad Biusi - jūsų brolio 
tarnas? Labai klystate. 

- Ponai, - tarė Henrikas, - aš einu pas karalienę, su kuria pietauju. 
Netrukus Želozi** suvaidins mums farsą, kviečiu ateiti pasižiūrėti. 

Pulkelis pagarbiai nusilenkė, ir karalius išėjo pro didžiąsias duris. 


*4Želozi - italų komediantai, kurie vaidindavo savo spektaklius Burgundijos rūmuose. (Aut. 
past.) 

Kaip tik tuo metu pro mažąsias įėjo ponas de Sen Liukas. 

Jis mostu sulaikė beišeinančius keturis bajorus. 

- Atleiskite, pone de Keliusai, - nusilenkdamas tarė jis, - ar jūs vis dar 
gyvenate Švento Onorė gatvėje? 

- Taip, mielas drauge, kodėl! klausiate? - pasidomėjo Keliusas. 

- Noriu pasakyti jums porą žodžių. 

- A! 

- Ojūs, pone de Šombergai, ar neduotumėt man savo adreso? 

- Aš gyvenu Betizi gatvėje, - nustebęs atsakė Šombergas. 

- Jūsų adresą, d'Epernonai, aš žinau. 

- Grenelės gatvė. 

- Jūs mano kaimynas. O jūs, Možironai? 

- Aš gyvenu Luvro kareivinėse. 

- Tai nuo jūsų ir pradėsiu, jei leisite, arba ne, verčiau nuo jūsų, 
Keliusai. 

- Nuostabu! Manregis, viską supratau. Jūs atėjote nuo pono de Biusi? 

- Aš nesakau, nuo ko atėjau, ponai. Noriu su jumis pasikalbėti, ir tiek. 

- Su visais keturiais? 

- Taip. . 

- Gerai! Bet jei nenorite kalbėtis su mumis Luvre, nes, įtariu, laikote 
šią vietą netinkama, galime nueiti pas kurį nors iš mūsų. Juk galime visi 
kartu išklausyti tai, ką norėjote pasakyti kiekvienam atskirai? 

- Puikiausiai. 

- Tai eime pas Šombergą, Betizi gatvė už poros žingsnių. 

- Taip, eime pas mane, - pritarė jaunuolis. 

- Tebūnie, kaip jūs norite, ponai, - sutiko Sen Liukas ir dar kartą 
nusilenkė. 

- Rodykite kelią, pone de Šombergai. 

- Su didžiausiu malonumu. 

Penki bajorai išėjo iš Luvro ir susikibo už parankių, užimdami visą 
gatvę. 

Paskui juos sekė ligi dantų ginkluoti jų liokajai. 

Taip jie pasiekė Betizi gatvę, ir Šombergas liepė paruošti didžiąją 
rūmų svetainę. 

Sen Liukas pasiliko prieškambaryje. 

XXXVII 


Kaip ponas de Sen Liukas atliko užduotį, kurią jam 
buvo davęs Biusi 


Valandėlę palikime Sen Liuką Šombergo prieškambaryje ir pažiūrė- 
kime, kas nutiko tarp jo ir Biusi. 

Kaip matėme, Biusi išėjo iš sosto salės su savo draugu, nusilenkęs 
visiems, kurie nebuvo tiek persiėmę keliaklupsčiavimo dvasia, kad 
nepaisytų tokio pavojingo žmogaus kaip Biusi. 

Mat tais grubios jėgos laikais, kai žmogaus galybė buvo viskas, 
drąsus ir apsukrus asmuo gražioje Prancūzijos karalystėje galėjo susikur- 
ti nuosavą mažytę karalystę, tiek geografinę, tiek moralinę. 

Šitaip Biusi karaliavo Henriko III dvare. 

Bet tą dieną, kaip matėme, Biusi savo karalystėje buvo gana atšiauriai 
priimtas. 

Kai tik jie išėjo iš salės, Sen Liukas sustojo ir su nerimu pažvelgė į 
draugą. 

- Arjūs blogai jaučiatės, drauguži? - paklausė jis. - Iš tiesų, jūs toks 
išbalęs, kad, rodos, tuoj tuoj nualpsite. 

- Ne, - atsakė Biusi, - bet aš dūstu iš pykčio. 

- Gerai, vadinasi, žadate imtis priemonių prieš tuos nenaudėlius? 

- Ar žadu imtis? Po velnių! Tuoj pats pamatysite, brangus drauge. 

- Na, na, nesikarščiuokit, Biusi. 

- Jūs tiesiog Žavingas: nesikarščiuokit. Jei jums būtų prikalbėję bent 
pusę to, ką aš dabar išgirdau, čia jau būtų buvę lavonų, kiek pažįstu jūsų 
temperamentą. 

- Tai ko gi norėtumėt? 

- Jūs - mano draugas, Sen Liukai, ir davėte baisų tos draugystės 
įrodymą. 

- Ė, drauguži! - tarė Sen Liukas, manydamas, kad Monsoro miręs ir 
palaidotas. - Menkniekis. Nekalbėkite daugiau apie tai, nes aš įsižeisiu. 
Kas be ko, smūgis buvo kaip reikiant, ir pataikiau užtikrintai, bet tai ne 
mano nuopelnas, karalius mane jo išmokė, kai laikė įkalinęs Luvre. 

- Brangus drauge... 

- Palikime Monsoro ten, kur jis yra, ir pakalbėkime apie Dianą. Ar ji 
nors kiek apsidžiaugė, vargšė mažytė? Ar man atleido? Kada vestuvės? 
O kada krikštynos? 

- Ė, brangus drauge, palaukite, ko! tas Monsoro kojas pakratys. 

- Ką jūs sakot? - pašoko Sen Liukas, tarsi užmynęs ant aštrios vinies. 

- Et, drauguži! Aguonos ne toks pavojingas augalas, kaip jūs iš 
pradžių manėte, irjis visai nenumirė, ant jų nukritęs. Pnešingai, jis gyvas 
ir piktesnis negu kada nors. 

- Nejaugi? Iš tikrųjų? 

- O, Dieve mano, taip. Jis tik ir galvoja apie kerštą ir prisiekė pirma 
pasitaikiusia proga jus nužudyti. Tokie reikalai. 

- Jis gyvas? 

- Deja, taip. 

- Kas per asilas tas gydytojas, kuris jį išslaugė? 

- Manasis, brangus drauge. 

- Kaip! Negaliu atsipeikėti, - pasakė Sen Liukas, priblokštas šitos 
žinios. - Kad tave kur! Juk aš dabar apsijuokiau. O Kristau karaliau! Aš 
gi visiems apskelbiau apie jo mirų, grįžęs ras paveldėtojus gedulo 
drabužiais. O! Aš neapsimeluosiu, kai tik jį sutiksiu, nudėsiu vietoje, 
smogsiu ne vieną, o keturis kirčius, jei reikės. 

- Dabar jūs nesikarščiuokite, brangusis Sen Liukai, - pasakė Biusi, - 
iš teisybės, Monsoro į mane ne taip kreivai žiūri, kaip jūs manote. 
Įsivaizduokite, jis įtaria, kad tai kunigaikštis jus ant jo užsiundė. Jis 
pavydi kunigaikščiui. O aš - angelas, neprilygstamas draugas, Bajardas. 
Pagaliau aš jo brangusis Biusi. Nieko nuostabaus, juk tas gyvulys Remi 
padėjo jam išsikapstyti. 

- Kas per kvailystė jam šovė į galvą? 

- Ko jūs nonte? Garbingo žmogaus paskatos. Jis mano turįs gydyti 
žmones, jei jau yra daktaras. 

- Betgi tas šaunuolis padebesiais skrajoja. 

- Žodžiu, Monsoro man dėkoja už gyvybę ir patiki savo žmoną. 

- A, suprantu! Dėl to jūs ir galite ramiau laukti jo mirties, o aš vis dar 
neįstengiu atsitokėti. 

- Brangus drauge! 

- Prisiekiu garbe! Aš lyg iš Mėnulio nukritęs. 

- Matote, bent šiuo metu Monsoro niekuo dėtas. 

- Ne! Tad džiaukimės gyvenimu, kol jis voliojasi lovoje. Bet tam 
laikui, kai jis pasveiks, perspėju, aš užsisakysiu grandijus ir liepsiu 
apkalti geležim langines. Jūs pasiteiraukite Anžu kunigaikštį, ar geroji 
motutė nedavė jam kokio priešnuodžių recepto. O ko! kas linksminki- 
mės, mielas drauge, linksminkimės. 

Biusi nesusilaikė nenusišypsojęs ir paėmė Sen Liuką už parankės. 

- Taigi, mano brangus Sen Liukai, - tarė jis, - jūs man padarėte tik pusė 
paslaugos! | 

Sen Liukas nustebęs pažvelgė į jį. | 

- Tikrai, - atsakė jis, - vadinasi, norite, kad atlikčiau ją iki galo! Tai 
bus sunku, bet duodu žodį, brangus Biusi, dėl jūsų aš pasiruošęs daug ką 
padaryti, ypač jei jis žiūrės į mane tomis geltonomis akimis, fui! 

- Ne, mielas drauge, ne. Aš jau sakiau, palikime Monsoro ramybėje, 
ir jei jūs man nors kiek skolingas, atsilyginkite kitokiu būdu. 

- Nagi sakykite, aš klausau. 

- Ar jūs gerai sutariate su ponais minjonais? 

- Po velnių! Murkaujame kaip katės ir šunys prieš saulę. Kol jos 
pakanka visiems, tol gerai, bet vos tik kuris nugvelbia iš kito šilumos ir 
šviesos dalelę... O! Tuomet aš jau už nieką neatsakau: į darbą paleidžia- 
mi dantys ir nagai. 

- Puiku! Drauguži, mane tiesiog žavi jūsų žodžiai. 

- O! Juo geriau. 

- Tarkime, saulės spindulys nugvelbtas. 

- Tebūnie taip, tarkime. 

- Tai parodykite savo gražius baltus dantis, iškiškite baisius nagus, ir 
pradėkime turnyrą. 

- Aš jūsų nesuprantu. 

Biusi nusišypsojo. 

- Būkite malonus, drauguži, nueikite pas poną de Keliusą.. 

- Aha! - šūktelėjo Sen Liukas. 

- Pradedate suprasti, ar ne? 

- Taip. 

- Nuostabu! Jūs jo paklausite, kurią dieną norėtų perpjauti man gerklę 
arba leisti, kad aš jam perpjaučiau. 

- Paklausiu, mielas drauge. 

- Ar jums nebus sunku? 

- Man? Anei trupučio. Nueisiu kada tik panorėsite, tuojau pat, jeigu 
patinka. 

- Luktelėkit. Eidamas pas poną de Keliusą, jūs padarysite man 
malonumą ir ta pačia proga užsuksite pas poną de Šombergą, jo irgi 
pasiteiraukite to paties, gerai? 

- Ak! - sušuko Sen Liukas. - Ir pas poną Šombergą! Po velnių! Kaip 
jūs skubate, Biusi. 

Biusi mostelėjo ranka, neleisdamas prieštarauti. 

- Gerai, - sutiko Sen Liukas, - jūsų noras bus išpildytas. 

- Tada, mano mielas Sen Liukai, - toliau kalbėjo Biusi, - kad jau esate 
toks malonus, užeisite į Luvrą pas poną de Možironą, kurį šiandien 

mačiau su plieniniu antkrūtiniu, - tai ženklas, jog jis budrus, - ir pasiūly- 
site prisijungti prie kitų, sutinkate? 

- Oho! - šūktelėjo Sen Liukas. - Jau trys! Ką jūs sau galvojate, Biusi? 
Ar čia bent viskas? 

- Ne visai. 

- Kaip ne visai? 

- Iš ten eisite pas poną d' Epernoną. Ties juo ilgai nesustosime, mano 
nuomone, tai varganas priešininkas, bet, šiaip ar taip, papildys skaičių. 

Sen Liukas nuleido rankas ir pažvelgė į Biusi. 

- Keturi! - sumurmėjo jis. 

- Taip ir yra, mielas drauge, - pritariamai linktelėjo galva Biusi, - 
keturi. Savaime suprantama, tokiam protingam, drąsiam ir galantiškam 
žmogui kaip jūs aš nepatarinėsiu elgtis su tais ponais kuo švelniausiai, 
kuo mandagiausiai - tomis savybėmis jūs pasižymit kaip retas... 

- O drauguži! 

- Kreipiuosi į jus, nes noriu, kad viskas būtų padaryta... garbingai. 
Sutvarkysime šį reikalą kaip tikri bajorai, tiesa? 

- Jūs būsite patenkintas, drauguži. 

Biusi šypsodamasis padavė Sen Liukui ranką. 

- Nair puiku! -tarėjis.- Ak, ponai minjonai! Ateisir mūsų eilė juoktis. 

- O dabar, drauguži, sąlygos. 

- Kokios sąlygos? 

- Jūsų. 

- Aš jų neturiu, priimsiu tų ponų sąlygas. 

- Kokie jūsų ginklai? 

- Ginklus renkasi tie ponai. 

- Diena, vieta, valanda? 

- Dieną, vietą ir valandą pasakys tie ponai. 

- Bet pagaliau... 

- Nekalbėkime apie šituos menkniekius. Eikite, mielas drauge, eikit 
greičiau. O aš pasivaikščiosiu mažajame Luvro sode. 

- Vadinasi, jūs manęs lauksite? 

- Taip. 

- Tai laukite. Prakeikimas! Aš galiu užtrukti. Ž 

- Aš turiu laiko. 

Mesjau žinome, kaip Sen Liukas rado keturis jaunuolius sosto salėje 
ir užvedė su jais šneką. 

Tad grįžkime į Šombergo rūmų prieškambarį, kur jį palikome cere- 
moningai, pagal visas tų laikų etiketo taisykles laukiantų, kol keturi jo 

didenybės favoritai, numanantys Sen Liuko vizito tikslą, įsitaisys ketu- 
riuose erdvios svetainės kampuose. 


Liuką, ir šis, rapyra grakščiai pakėlęs apsiaustą, kairę plaštaką uždėjęs 
ant jos rankenos, o dešine laikydamas skrybėlę, žengė iki durų slenksčio 
ir sustojo per patį vidurį - toks tikslumas būtų padaręs garbę, net 
labiausiai įgudusiam architektui. 

- Ponas d'Epinė de Sen Liukas! - pranešė liokajus. 

Sen Liukas įėjo. 

Šombergas, kaip namų šeimininkas, atsistojo ir nuėjo pasitikti sve- 
čio, kuris, užuot nusilenkęs, užsidėjo skrybėlę ant galvos. 

Šis formalumas teikė vizitui tam tikrą atspalvį ir prasmę. 

Šombergas nusilenkė ir atsisuko į Keliusą. 

- Turiu garbės pristatyti jums, - tarė jis, - poną Žaką de Levi, grafą de 
Keliusą. 

Sen Liukas žengė žingsnį Keliuso link ir žemai nusilenkė. 

- Aš jūsų ieškojau, pone, - pasakė jis. 

Keliusas nusilenkė. 

Tada Šombergas atsisuko į kitą svetainės kampą. 

- Turiu garbės pristatyti jums poną Luji de Možironą. 

Sen Liukas vėl nusilenkė, o Možironas atsakė jam tuo pačiu. 

- Aš jūsų ieškojau, pone, - pasakė Sen Liukas. 

Su d'Epernonu pasikartojo ta pati ceremonija, atlikta taip pat ramiai 
ir lėtai. 

Paskui Šombergas prisistatė pats, o Sen Liukas jam irgi nusilenkė. 

Tada keturi draugai vėl susėdo; Sen Liukas liko stovėti. 

- Ponas grafe, - kreipėsi jis į Keliusą, - jūs įžeidėte poną grafą Luji de 
Klermoną d'Ambuazą, senjorą de Biusi, jis reiškia jums giliausią 
pagarbą ir kviečia į dvikovą tokią dieną ir tokią valandą, kokią jus 
pasirinksite, tokiais ginklais, kokiais pageidausite, ir siūlo kautis mirti- 
nai... Ar sutinkate? 

- Žinoma, sutinku, - ramiai atsakė Keliusas, - ponas grafas de Biusi 
daro man didelę garbę. 

- Kokią dieną, ponas grafe? 

- Man nesvarbu, tik verčiau rytoj negu poryt, verčiau poryt negu kitas 
dienas. 

- Kurią valandą? 


- Rapyra ir durklas, jeigu tokie ginklai patenkina poną de Biusi. 

Sen Liukas nusilenkė. 

- Bet koks jūsų sprendimas šiuo klausimu, - pasakė jis,- ponui de 
Biusi bus įstatymas. 

Paskui jis kreipėsi į Možironą, kuris atsakė taip pat, o tada į kitus du 
minjonus. 

- Tačiau, - tarė Šombergas, kuriam, kaip namų šeimininkui, Sen 
Liukas nusilenkė paskiausiai, - mes nepagalvojome apie vieną dalyką, 
pone de Sen Liukai. 

- Kokį? | 

- Matot, jeigu mes panorėsime, - atsitiktinumas kartais pridaro 
keistenybių, - taigi kartoju, jeigu mes panorėsime visi pasirinkti tą pačią 
dieną ir tą pačią valandą, ponas de Biusi gali atsidurti keblioje padėtyje. 

Sen Liukas nusilenkė su kuo mandagiausia šypsena lūpose. 

- Tikrai, - tarė jis, - ponas de Biusi atsidurtų keblioje padėtyje, kaip 
ir bet koks bajoras, susitikęs su keturiais tokiais narsuoliais kaip jūs. Bet 
jis sakosi, kad tai jam būtų ne pirmiena, taip jam jau yra buvę prie 
Turnelės rūmų, netoli Bastilijos. 

- Ir jis kautųsi su visais keturiais? - paklausė d'Epernonas. 

- Su visais keturiais, - patvirtino Sen Liukas. 

- Su kiekvienu atskirai? - pasitikslino Šombergas. 

- Su kiekvienu atskirai arba su visais iš karto. Iššūkis skirtas kiekvie- 
nam atskirai ir visiems kartu. 

Keturi jaunuoliai susižvalgė: Keliusas pirmasis nutraukė tylą. 

- Tai labai gražu iš pono de Biusi pusės, - taė jis, paraudęs iš 
pykčio, - bet kad ir kiek mažai būtumėm teverti, kiekvienas skynum 
susidoros su šiuo reikalu. Taigi mes priimam grafo iššūkį ir kausimės 
vienas po kito arba dar geriau... 

Keliusas nužvelgė savo draugus, kurie, be abejonės, supratę jo mintį, 
pritariamai linktelėjo. 

- Arba dar geriau, - toliau kalbėjo jis, - kad burtai nuspręstų, kuriam 
kautis su ponu de Biusi, mes juk nenorime nužudyti to galantiško vyro. 

- O kiti trys? - skubiai paklausė d'Epernonas. 

- Kiti trys! Ponas de Biusi veikiausiai turi per daug draugų, o mes per 
daug priešų, kad kiti trys stovėtų susidėję rankas. 

- Ar jūs sutinkate, ponai? - paklausė Keliusas, atsisakdamas į drau- 
gus. 
- Taip, - vienu balsu atsakė šie. : 

- Man net būtų ypač malonu, - tarė Šombergas, - kad ponas de Biusi 
pakviestų į tą šventę poną de Livaro. 

- Jeigu drįsčiau išreikšti savo nuomonę, - pasakė Možironas, - 
norėčiau, kad ten būtų ponas Balzakas d' Antragė. 

- Partija būtų pilna, - tarė Keliusas, - jeigu savo draugus malonėtų 
lydėti ponas de Ribeirakas. 

- Ponai, - atsakė Sen Liukas, - aš perduosiu jūsų norus ponui grafui 
de Biusi ir manau galįs iš anksto pareikšti, jog jis per daug mandagus, kad 
su jais nesutiktų. Man belieka tik nuoširdžiai padėkoti jums, ponai, 
grafo vardu. 

Sen Liukas dar kartą nusilenkė, ir keturių dvikovon iššauktų bajorų 
galvos nulinko lygiai tiek, kiek ir jo. 

Keturi jaunuoliai palydėjo Sen Liuką iki svetainės durų. 

Paskutiniame prieškambaryje jis rado keturis draugėn susirinkusius 
liokajus. 

Sen Liukas išsitraukė pilną aukso piniginę ir metė tarp jų sakydamas: 

- Štai, išgerkite į savo ponų sveikatą. 


XXXVIII 


Kuo ponas de Sen Liukas buvo pranašesnis už poną de 
Biusi, kokias pamokas jis jam davė ir kokią naudą iš jų 
turėjo gražiosios Dianos mylimasis 


Sen Liukas grįžo baisiai išdidus, taip gerai atlikęs pavedimą. 

Biusi jo laukė ir padėkojo. 

Sen Liukas rado jį labai nuliūdusį, o tai nebuvo natūralu tokiam 
narsiam vyrui, išgirdusiam žinią apie puikią ir šaunią dvikovą. 

- Ar aš ką nors blogai padariau? - pasiteiravo Sen Liukas. - Jūs visas 
pasišiaušęs. 

- Garbės žodis, brangus drauge, man gaila, kad užuot nustatęs 
terminą, jūs nepasakėt: „Tučtuojau“. 

- Ak! Turėkite kantrybės, dar neatvyko anžujiečiai. Kurių velnių! 
Duokit jiems laiko sugrįžti. Be to, kam čia skubėti nukloti žemę lavonais 
ir sužeistaisiais? 

- Todėl, kad aš noriu kuo greičiau numirti. 

Sen Liukas pažvelgė į Biusi su nuostaba, kokią patiria tobulai sukurti 
žmonės, pajutę kad ir menkiausią net svetimos nelaimės apraišką. 

- Numirti! Jūsų metuose, turint tokią mylimąją ir tokį vardą! 

- Taip! Aš nudobsiu visus keturis, esu tikras, ir gausiu gražų smūgį, 
kuris mane nuramins amžiams. 

- Kokios juodos mintys, Biusi! 

- Norėčiau pamatyti, koks būtumėt jūs mano vietoje. Vyras, kuris 
buvo laikomas mirusiu, prisikelia, žmona negali palikti šito tariamo 
mirštančiojo galvūgalio. Niekad nenusišypsoti vienas kitam, niekad 
nepasikalbėti, niekad nesusiimti už rankų. Prisiekiu Kristaus kančia! 
Mielai ką nors sukapočiau į gabalėlius... 

Į šį protrūkį Sen Liukas atsakė tokiu kvatojimu, kad net išbaidė pulką 
žvirblių, lesiojusių šermukšnius mažajame Luvro sode. 

- Ak! - sušuko jis. - Koks naivumas! Tik pamanykit, ir moterys myli 
šitą Biusi, šitą mokinuką! Betgi, mielasis, jūs iš proto išėjote: visoje 
žemėje nėra laimingesnio meilužio. 

- Kurgi ne! Įrodykit man šitai jūs, vedęs vyras! 

- Nihil facilius*?, kaip sakydavo jėzuitas Trikė, mano mokytojas. Jūs- 
pono de Monsoro draugas? 

- Garbės žodis! Man gėda dėl žmonių proto. Tas bukagalvis vadina 
mane savo draugu. 

- Ir gerai! Būkite jo draugas. 

- O! Piktnaudžiauti šiuo vardu... 

- Prorsus absurdum““ - visada sakydavo Trikė. - Argi jis iš tikrųjų 
jūsų draugas? > 

- Bet jis taip sako. 

- Ne, nes jis daro jus nelaimingą. O draugystės tikslas - teikti laimę 
vienas kitam. Bent jau taip apibrėžia draugystę jo didenybė, o karalius - 
apsišvietęs Žmogus. 

Biusi ėmė juoktis. 

- Paklausykit toliau, - kalbėjo Sen Liukas. - Jeigu jis daro jus 
nelaimingą, judu ne draugai. Vadinasi, jūs galite būti jam abejingas ir 
atimti žmoną arba žiūrėti į jį kaip į priešą ir nužudyti dar kartą, jei jam 
vieno karto mažai. 

- Tiesą sakant, - tarė Biusi, - aš jo neapkenčiu. 

- O jis jūsų bijo. 

- Manote, jis manęs nemyli? 

- Prakeikimas! Išmėginkite. Atimkit iš jo žmoną ir pamatysit. 

- Ar čia irgi tėvo Trikė logika? 


*>Nieko nėra lengviau (lot. ). 
**Beprasmiškas klausimas (lot. ). 

- Ne, čia mano. 

- Sveikinu. 

- Ji jums tinka? 

- Ne. Man verčiau būti garbingų žmogumi. 

- Ir leisti poniai de Monsoro dvasiškai ir fiziškai išgydyti savo vyrą? 
Juk galiausiai, jeigu jus nužudys, ji, be abejonės, prisiriš prie vienintelio 
jai likusio vyro... 

Biusi suraukė antakius. 

- Bet štai ponia de Sen Liuk, - pridūrė Sen Liukas, - o ji gera patarėja. 
Susiskynusi puokštę karalienės motinos gėlynuose, ji bus puikiausios 
nuotaikos. Paklausykite jos, jos žodžiai - auksiniai. 

Iš tiesų Žana ėjo švytinti, spinduliuojanti laime, kupina vyliaus. 

Yra tokių laimingų natūrų, kurios nelyginant vieversiai laukuose 
skleidžia aplink save džiaugsmingą žvalumą ir gera lemiančius ženklus. 

Biusi draugiškai jai nusilenkė. 

Ji padavė jam ranką, kas aiškiai įrodo, jog visai ne įgaliotasis atstovas 
Diubua atvežė šią madą iš Anglijos kartu su keturšalės sąjungos sutarti- 
mi. 

- Kaip gyvuoja jūsų meilė? - paklausė ji, rišdama savo puokštę 
auksine pynute. 

- Merdėja, - atsakė Biusi. 

-Na kątu! Ji tik sužeista irapalpo, - paprieštaravo Sen Liukas. - Kertu 
lažybų, kad jūs ją atgaivinsite, Žana. 

- Pažiūrėsim, - tarė ji, - parodykite man žaizdą. 

- Pora žodžių galima nusakyti šitaip, - toliau kalbėjo Sen Liukas. - 
Ponas de Biusi nemėgsta šypsotis grafui de Monsoro ir nusprendė 
pasitraukti. 

- Ir palikti jam Dianą? - pasibaisėjusi sušuko Žana. 

Sunerimęs dėl šito pirmo jausmų protrūkio, Biusi pridūrė: 

- O, ponia! Sen Liukas nesako, kad aš noriu mirti. 

Žana valandėlę žiūrėjo į jį su visai ne evangeliška užuojauta. 

- Vargšė Diana! - sušnibždėjo ji. - Va ir mylėk juos. Iš tikrųjų visi 
vyrai nedėkingi. 

- Ką gi! - šūktelėjo Sen Liukas. - Štai mano žmonos moralas. 

- Aš nedėkingas! - sušuko Biusi. - Todėl, kad bijau subjauroti savo 
meilę niekšiška veidmainyste? | 

- Ė, pone! Tai tik netikęs pretekstas. Jei tikrai mylėtumėt, tebijotumėt 
vienokio subjaurojimo - nustoti būti mylimas. 

- Aha! - tarė Sen Liukas. - Krapštykite piniginę, brangus bičiuli. 

- Bet, ponia, - karštai paprieštaravo Biusi, - yra aukų, kunos... 

- Daugiau nė žodžio. Prisipažinkit, kad nebemylite Dianos, taip bus 
garbingiau kilniam žmogui. 

Vien nuo tokios minties Biusi išbalo. 

- Jūs nedrįstate to pasakyti. Gerai, tuomet aš jai pasakysiu. 

- Ponia! Ponia! 

- Juokingi jūs visi su savo aukomis... O mes, argi mes nesiaukojame? 
Kurjau. Rizikuoti, kad tas tigras Monsoro tave nužudys, išsaugoti visas 
santuokines teises mylimam žmogui, rodant tokią jėgą, tokią valią, 
kokios nė Samsonas ir Hanibalas nebūtų sugebėję parodyti, sutramdyti 
laukinį Marso žvėrį ir įkinkyti jį į triumfatoriaus vežimą - argi tai ne 
didvyriškumas? O! Prisiekiu, Diana nuostabi, aš nepadaryčiau nė ketvir- 
tadalio to, ką ji daro kiekvieną dieną. 

- Ačiū, - pasakė Sen Liukas taip pagarbiai nusilenkdamas, kad Žana 
prapliupo kvatoti. 

Biusi dvejojo. 

-Irjis dar galvoja! - sušuko Žana. - Jis nepuola ant keliųir neatgailauja 
„mea culpa “V? 

- Jūsų teisybė, - atsakė Biusi, - aš tik vyras, kitaip tariant, netobula 
būtybė, žemesnė už paprasčiausią moterį. 

- Visa laimė, - nudžiugo Žana, - kad aš jus įtikinau. 

- Ką man įsakysite? 

- Tučtuojau padarykite vizitą... 

- Ponui de Monsoro? 

- Ė! Argi apie tai kalbama?.. Dianai. 

- Bet, man rodos, jiedu nesiskina. 

- Kai jūs taip dažnai lankydavote ponią de Barbezjė, argi šalia jos 
visuomet nebūdavo tos storos beždžionės, kuri jus kandžiodavo iš 
pavydo? 

Biusi ėmė juoktis, Sen Liukas taip pat, o Žana pasekė jų pavyzdžiu; 
šis kvatojantis trio pritraukė prie langų visus dvariškius, vaikštinėjančius 
po galerijas. | 

- Ponia, - pagaliau tarė Biusi, - aš einu pas poną de Monsoro. Sudie. 

Sulig šiais žodžiais jie išsiskyrė, tik prieš tai Biusi paprašė Sen Liuko 
niekam nesakyti apie iššūkį minjonams. 

Jis iš tiesų nuėjo pas poną de Monsoro, kurį rado lovoje. 

Jį išvydęs grafas šūktelėjo iš džiaugsmo. 


*7"Mano kaltybė (Iot.). 

Remi ką tik buvo jam pažadėjęs, kad žaizda užgis mažiau nei per tris 
savaites. 

Diana prispaudė pirštą prie lūpų: toks būdavo jos pasisveikinimas. 

Teko papasakoti grafui visą istoriją apie pavedimą, kurį Biusi buvo 
davęs Anžu kunigaikštis, apie vizitą į dvarą, blogą karaliaus nuotaiką, 
surūgusias minjonų fizionomijas. 

Biusi taip ir pasakė: „Surūgusios fizionomijos“. Diana tik pasijuokė 
iš jo Žodžių. 

Monsoro pagalvojo apie šias naujienas, paprašė Biusi pasilenkti ir 
sušnibždėjo jam į ausį: 

- Šalia viso šito yra ir kitų planų, tiesa? 

- Aš manau, - atsakė Biusi. 

- Tikėkit manim, - tarė Monsoro, - nesikompromituokit dėl to 
bjauraus žmogaus. Aš jį pažįstu. Jis klastingas. Prisiekiu jums, jis išduos 
nesvyruodamas. 

- Žinau, - nusišypsojo Biusi, prisiminęs, kokiomis aplinkybėmis 
buvo nukentėjęs nuo kunigaikščio išdavystės. 

- Matote, - pasakė Monsoro, - jūs mano draugas, ir aš noriu jus 
persergėti. Ir dar: kai tik atsidursite sunkioje padėtyje, prašykite manęs 
patarimo. 

- Pone! Pone! Perrišus žaizdą, reikia miegoti, - perspėjo Remi. - Nagi, 
miegokite! 

- Taip, mielas daktare. Drauguži, pasivaikščiokite truputį su ponia de 
Monsoro, - tarė grafas. - Sako, šiais metais sodas tiesiog nuostabus. 

- Jūsų paslaugoms, - atsakė Biusi. 


„ XXXIX 
Pono de Monsoro atsargumas 


Sen Liuko buvo teisybė, Žanos buvo teisybė; po aštuoneto dienų 
Biusi tai suprato ir deramai įvertino jų patarimus. 

Būti tokiam kaip senovės žmonės - vadinasi, būti didžiam ir gražiam 
ateinančioms kartoms; bet tai reiškė būti ne kuo kitu kaip senu žmogum, 
ir Biusi, užmiršęs Plutarchą, kurį nustojo laikyti mėgstamu autorium nuo 
to laiko, kai meilė jį sugadino, Biusi, gražus kaip Alkiviadas““, rūpinosi 


* Alkiviadas (450-404 m. pr. m. e.)- Atėnų karo vadas ir politinis veikėjas, buvęs, kaip rašo 
Platonas ir Plutarchas, nepaprastai gražus. 

tik dabartim ir neberodė jokio susižavėjimo Scipiono ar Bajardo gyveni- 
mų aprašymais jų susilaikymo dienomis. 

Diana buvo paprastesnė, natūralesnė, kaip dabar sakoma. Ji gyveno 
paklusdama dviem instinktams, kuriuos mizantropas Figaro manė esant 
įgimtus žmonių giminei: mylėti ir apgaudinėti. Jai niekad nė į galvą 
nešovė pakelti iki filosofinių išvedžiojimų lygi0 savo nuomonės apie tai, 
ką Šaronas“" ir Montenis“ vadina garbinimu. 

Mylėti Biusi buvo jos logika; priklausyti tik Biusi buvo jos moralė; 
virpėti visu kūnu nuo paprasto, lengvo jo rankos prisilietimo buvo jos 
metafizika. 

Ponas de Monsoro - buvo praėję pora savaičių nuo jo sužeidimo, - 
ponas de Monsoro jautėsi vis geriau. Jis išvengė karščiavimo, naudoda- 
mas šalto vandens pavilgus, šį naują vaistą, kurį atsitiktinumas, arba 
veikiau Apvaizda, padėjo atrasti Ambruazui Parė, bet nelauktai jį ištiko 
didelis smūgis: jis sužinojo, kad į Paryžių ką tik atvyko ponas Anžu 
kunigaikštis su karaliene motina ir savo anžujiečiais. 

Grafas nerimavo ne be reikalo; rytojaus dieną po savo atvykimo 
princas prisistatė į jo rūmus Mažųjų Tėvų gatvėje, neva norėdamas 
sužinoti, kaip jis jaučiąsis: neįmanoma uždaryti durų jo karališkajai 
aukštybei, kuri rodo jums tokį švelnų dėmesį. Ponas de Monsoro priėmė 
princą, ir princas buvo labai malonus vyriausiajam medžioklės prievaiz- 
dui, ypač jo žmonai. 

Vos tik princas išėjo, ponas de Monsoro pašaukė Dianą, atsirėmė į jos 
ranką ir, nepaisydamas Remi riksmų, tris kartus apėjo aplink savo krėslą. 

Po to jis atsisėdo į tą patį krėslą, aplink kurį, kaip jau sakėme, ką tik 
buvo nubrėžęs trigubą cirkuliarinę liniją; jis atrodė labai patenkintas, ir 
iš vyro šypsenos Diana atspėjo jį rezgant kažkokią klastą. 

Bet visa tai liečia privačią Monsoro namų istoriją. 

Todėl pereikime prie pono Anžu kunigaikščio sugrįžimo, kuris 
priklauso epinei šios knygos daliai. 

Savaime suprantama, diena, kai monsinjoras Pranciškus de Valua 
grįžo į Luvrą, nepraėjo be stebėtojų dėmesio. 

Štai kas jiems krito į akis: 

Karalius buvo didžiai pasipūtęs. 

Karalienė motina buvo labai meili. 

O Anžu kunigaikštis rodė nuolankų įžūlumą, tarsi būtų sakęs: „Kurių 
velnių mane kvietėte, jei dabar, kai atvykau, taisot tokias gaižias minas?“ 


Pjeras Šaronas (1533-1592) - prancūzų filosofas ir teologas, laikęsis savo draugo 
Montenio pažiūrų. 
“Mišelis Montenis (1533-1592) - prancūzų švietėjas ir filosofas. 

Šios sutiktuvės buvo papipirintos spindinčiais, degančiais, žudan- 
čiais ponų de Livaro, de Ribeirako ir d' Antragė Žvilgsniais - perspėti 
Biusi, jie su džiaugsmu davė suprasti būsimiems priešams, kad jei ir bus 
kokių kliūčių dvikovai, tai tik ne dėl jų kaltės. 

Šiko tą dieną lakstė daugiau negu Cezaris prieš Farsalio mūšį. 

Paskui stojo visiška ramybė. 

Praėjus dienai nuo savo sugrįžimo į Luvrą, Anžu kunigaikštis antrą- 
kart aplankė sužeistąjį. 

Monsoro, informuotas net apie menkiausias karaliaus susitikimo su 
broliu smulkmenas, gestais ir balsu įtaikavo ponui Anžu kunigaikščiui, 
norėdamas pakurstyti jo priešiškumą Henrikui. 

Paskui, kadangi jautėsi vis geriau, kunigaikščiui išvykus, jis atsirė- 
mė į žmonos ranką ir, užuot apsukęs tris ratus aplink krėslą, apėjo sykį 
aplink visą kambarį. 

Tada vėl atsisėdo, patenkintas dar labiau negu anąkart. 

Tą patį vakarą Diana perspėjo Biusi, kad ponas de Monsoro aiškiau- 
siai kažką užmanė. 

Po valandėlės Monsoro ir Biusi liko vieni. 

- Tik pagalvokit, - tarė Monsoro Biusi, - šis princas, kuris dedasi toks 
malonus man, yra mano mirtinas priešas ir užsiundė poną de Sen Liuką, 
kad mane nužudytų. 

- O! Nužudytų! - paprieštaravo Biusi. - Na ką jūs, ponas grafe, Sen 
Liukas - garbingas bajoras, jūs ir pats pripažįstate, kad jį išprovokavot, 
pirmas išsitraukėt špagą ir gavot smūgį besikaudamas. 

- Sutinku, bet tikra ir tai, kad jį pakurstė Anžu kunigaikštis. 

- Klausykit, - tarė Biusi, - aš pažįstu kunigaikšų, ypač gerai pažįstu 
poną de Sen Liuką ir turiu jums pasakyti, kad ponas de Sen Liukas 
visiškai atsidavęs karaliui ir jokiu būdu ne princui. Va, jei jums būtų kirtę 
smūgį d' Antragė, de Livaro arba de Ribeirakas, tuomet kas kita... bet tik 
ne Sen Liukas... 

- Jūs taip gerai nežinote Prancūzijos istorijos kaip aš, mano mielas 
pone de Biusi, - atsakė Monsoro, užsispyrėliškai laikydamasis savo 
nuomonės. 

Biusi būtų galėjęs jam atsakyti, kad jeigu blogai žino Prancūzijos 
istoriją, tai užtat iki panagių žino Anžu istoriją, ypač tos dalies, kur yra 
Menidoras. 

Galiausiai Monsoro pakilo ir išėjo į sodą. 

- Man jau gana, - pasakė jis grįžęs. - Šį vakarą mes persikeliam. 

- Kodėl? - paklausė Remi. - Argi Mažųjų Tėvų gatvėje jums blogas 
oras arba trūksta pramogų? 

- Priešingai, - atsakė Monsoro, - pramogų net per daug. Ponas Anžu 
kunigaikštis vargina mane savo vizitais, visada atsiveda kokių trisdešimt 
bajorų, ir jų pentinų žvangėjimas siaubingai gadina man nervus. 

- Bet kur jūs vyksite? 

- Liepiau sutvarkyti savo mažąjį namelį Turnelės gatvėje. 

Biusi ir Diana - mat Biusi vis dar buvo čia - persimetė meiliais 
prisiminimų kupinais žvilgsniais. 

- Ką? Tą lūšną? - nepagalvojęs sušuko Remi. 

- Aha! Jūs ją žinote! - šūktelėjo Monsoro. 

- Po velnių! - atsakė jaunuolis. - Kas nežino, kur Prancūzijos vyriau- 
siojo medžioklės prievaizdo namai, ypač jei esi gyvenęs Botreji gatvėje? 

Monsoro iš įpratimo mintyse sugromuliavo keletą neaiškių įtarimų. 

- Taip, taip, aš kraustysiuos ten, - patvirtino jis, - man ten bus gerai. 
Ten galima priimti daugiausia keturis asmenis. Tai tvirtovė, ir pro langą 
trijų šimtų žingsnių atstu gali pamatyti, kas ateina tavęs aplankyti. 

- Ir kas iš to? - paklausė Remi. 

- Otas, kad gali išvengti vizito, jei nori, - atsakė Monsoro, - ypač jei 
gerai jautiesi. 

Biusi prikando lūpą; jis bijojo, kad ateis toks laikas, kai Monsoro ims 
vengti ir jo. 

Diana atsiduso. 

Ji prisiminė, kaip išvydo Biusi tame namelyje sužeistą, apalpusį ant 
jos lovos. 

Remi pagalvojo; paskui prabilo pirmas iš visų trijų. 

- Jūs negalite ten persikelti, - tarė jis. 

- Nagi būkit malonus pasakyti, kodėl, ponas daktare? 

- Todėl, kad Prancūzijos vyriausiasis medžioklės prievaizdas turi 
rengti priėmimus, laikyti tarnų, turėti ekipažų. Kadjis įkurdintų rūmuose 
šunis, tai būtų suprantama, bet kad pats apsigyventų būdoje, tai neįma- 
noma. 

- Hm! - krenkštelėjo Monsoro tokiu tonu, lyg būtų sakęs: „Tai tiesa“. 

- Beto, - toliau kalbėjo Remi, - kadangi esu ne tik kūno, bet ir širdies 
daktaras, matau, jog jums kelia nerimą ne jūsų buvimas Čia. 

- Tai kieno gi? 

- Ponios. 

- Tai ką? 

- Otą! Perkelkite ten grafienę. 

- Išsiskirti su ja! - suriko Monsoro, įsmeigęsį Dianą žvilgsnį, kuriame 
buvo daugiau pykčio negu meilės. 

- Tuomet išsiskirkite su savo vieta, atsistatydinkite iš vyriausiojo 
medžioklės prievaizdo pareigų. Mano galva, tai būtų protinga, nes jūs 
arba eisite savo tarnybą, arba jos neisite. Jeigu neisite, karalius bus 
nepatenkintas, o jeigu eisite... 

- Aš darysiu tai, ką reikės daryti, - sukandęs dantis, iškošė Monsoro,- 
bet nepaliksiu grafienės. 

Sulig tais grafo žodžiais kieme pasigirdo arklių kanopų kaukšėjimas 
ir balsai. 

Monsoro sudrebėjo. 

- Vėl kunigaikštis! - samurmėjo jis. 

- Taip, iš tikrųjų, - patvirtino Remi, eidamas prie lango. 

Nespėjo jaunuolis baigti sakinio, o kunigaikštis, naudodamasis privi- 
legija, kad princai gali įeiti nepranešę, įžengė į kambarį. 

Monsoro buvo budrus; jis pastebėjo, kad pirmas Pranciškaus žvilg- 
snis buvo skirtas Dianai. 

Netrukus nesibaigiantys kunigaikščio komplimentai dar aiškiau jam 
viską atskleidė; princas atgabeno Dianai vieną iš tų retų brangenybių, 
kokių kantrūs ir talentingi meistrai per visą gyvenimą pagamindavo tik 

tris ar keturias, išgarsindami savo laikmetį, kai šedevrai, nors ir lėtai 
daromi, buvo dažnesni negu šiandien. 

Tai buvo žavingas durklas kalinėto aukso rankena; rankena buvo 
kartu ir flakonas; ant geležtės skriejo ištisa medžioklė, išraižyta su 
nepaprastu talentu: šunys, arkliai, medžiotojai, žvėrys, medžiai ir dangus 
maišėsi čia harmoningoje betvarkėje, kuri ilgam prikaustydavo žvilgsnį 
prie šios žydros ir auksinės geležtės. 

- Nagi pažiūrėsime, - tarė Monsoro, bijodamas, kad rankenoje nebūtų 
paslėptas koks laiškelis. 

Princas išsklaidė jo baimę, perskirdamas durklą į dvi dalis. 

- Jums, medžiotojui, - geležtė, - tarėjis.- Grafienei - rankena. Sveikas, 
Biusi, dabar jūs pasidarėte artimas grafo draugas? 

Diana paraudo. 

Biusi, priešingai, susitvardė pakankamai gerai. 

- Monsinjore, - atsakė jis, - jūs užmiršote, kad šįryt jūsų aukštybė 
pats pavedėte man pasiteirauti apie pono de Monsoro sveikatą. Aš, kaip 
visada, paklusau jo aukštybės įsakymams. 

- Tai tiesa, - patvirtino kunigaikštis. 

Paskui nuėjęs atsisėdo prie Dianos ir ėmė tyliai su ja kalbėtis. 

Po valandėlės jis tarė: 

- Grafe, šiame ligonio kambaryje baisiai tvanku. Aš mačiau, grafienė 
dūsta, ir pasiūliau jai ranką truputį pasivaikščioti po sodą. 

Vyras ir mylimasis persimetė rūsčiais žvilgsniais. 

Diana, pakviesta pasivaikščioti, pakilo ir uždėjo ranką ant princo 
rankos. | 

- Duokite man ranką, - paprašė Monsoro Biusi. 

Ir nusileido paskui žmoną į sodą. 

- Oho! - tarė kunigaikštis. - Jūs, regis, jaučiatės visai gerai? 

- Taip, monsinjore, ir tikiuosi netrukus pats galėsiąs lydėti ponią de 
Monsoro visur, kur tik ji eis. 

- Gerai, bet kol kas nereikėtų vargintis. 

Monsoro ir pats jautė, koks teisingas princo patarimas. 

Jis atsisėdo tokioje vietoje, kur galėjo neišleisti jo iš akių. 

- Klausykite, grafe, - tarė jis Biusi, - ar nebūtumėt toks malonus ir 
nepalydėtumėt ponios de Monsoro iki mano mažųjų rūmų prie Bastilijos. 
Iš tiesų man labiau patiks, kad ji bus ten negu čia. Išplėšęs ją iš to 
vanago nagų Meridore, neleisiu jam jos suryti Paryžiuje. 

- Jokiu būdu, pone, - sulaikė Remi Savo poną, - jūs jokiu būdu negalite 
sutikti. 

- Kodėl gi? - paklausė Monsoro. 

- Todėl, kad jūs tarnaujate ponui Anžu kunigaikščiui ir jis jums 
niekada neatleistų, kam padėjote grafui ir iškirtote jam tokį pokštą. 

„Kas man rūpi!“ - buvo besušunkąs karštakraujis jaunuolis, bet Remi 
žvilgsnis perspėjo, kad jam reikia tylėti. 

Monsoro pagalvojo. 

- Remi teisybė, - pasakė jis. - Ne jūsų reikia prašyti tokios paslaugos. 
Aš pats ją palydėsiu, nes rytoj arba poryt jau galėsiu apsigyventi tame 
name. 

- Beprotystė, - tarė Biusi, - jūs prarasite tarnybą. 

- Gali būti, - atsakė grafas, - bet išsaugosiu žmoną. 

Sulig šiais žodžiais jis taip suraukė antakius, kad Biusi atsiduso. 

Iš tiesų tą pat vakarą grafas nuvežė žmoną į savo namus Turnelės 
gatvėje, gerai pažįstamus mūsų skaitytojams. 

Remi padėjo sveikstančiajam ten įsikurti. | 

Paskui, kadangi buvo be galo atsidavęs žmogus ir suprato, jog šitoje 
ankštoje vietoje šeimininkui jo labai prisireiks pagelbėti pavojuje 
atsidūrusiai meilei, jis vėl suartėjo su Gertrūda, kuri iš pradžių jį primušė, 
o galiausiai atleido. 

Diana vėl apsigyveno savo kambaryje langais į gatvę, tame pačiame 
kambaryje su portretu ir balto auksu siuvinėto šiiko užuolaidomis. 

Tik koridorius skyrė jos kambarį nuo grafo de Monsoro kambario. 

Biusi saujomis rovėsi plaukus. 

Sen Liukas manė, kad virvinės kopėčios pasiekė tobulumo viršūnę ir 
gali puikiausiai atstoti laiptus. 

Monsoro trynėsi rankas ir šypsojosi, įsivaizduodamas pono Anžu 
kunigaikščio apmaudą. 


XL 
Vizitas į namus Turnelės gatvėje 


Kai kuriems žmonėms susijaudrinimas pakeičia tikrą aistrą, kaip 
alkis teikia drąsos vilko ir hienos išvaizdai. 

Kamuojamas panašaus jausmo, Anžu kunigaikštis grįžo į Paryžių: 
sunku būtų buvę aprašyti jo apmaudą, neberadus Mernidore Dianos; jis 
buvo beveik įsimylėjęs šią moterį, ir kaip tik dėl to, kad ją iš jo atėmė. 

Šitai lėmė, kad jo neapykanta Monsoro, neapykanta, kilusi tądien, 
kai sužinojo grafą jį išdavus, taigi kartojame, šitai lėmė, kad jo neapykan- 
tavirto tarsi kokiu pamišimu, juo pavojingesniu, kad jau patyręs energin- 
gą grafo charakterį, norėjo visada būti pasiruošęs smogti iš pasalų. 

Antra vertus, jis neatsisakė savo politinių siekių, kaip tik priešingai; 
o įgytas pasitikėjimas savo svarba iškėlė jį jo paties akyse. Vos grįžęs į 
Paryžių, jis vėl griebėsi savo tamsių, slaptų machinacijų. 

Metas buvo palankus: daugelis svyruojančių sąmokslininkų, ku- 
riems svarbutik sėkmė, nuraminti tam tikros pergalės, anžujiečių pasiek- 
tos dėl karaliaus silpnumo ir Kotrynos klastos, būrėsi aplink Anžu 
kunigaikštį, nematomais, bet tvirtais saitais jungdami princo reikalus su 
Gizų reikalais - šie apdairiai laikėsi šešėlyje ir netrikdė tylos, keliančios 
didelį nerimą Šiko. 

Reikia pasakyti, kunigaikštis daugiau nesipasakodavo Biusi apie 
savo politinius planus; draugiška veidmainystė, štai ir viskas. Princas 
kažkodėl sunerimo, išvydęs jaunuolį pas Monsoro, ir griežė ant jo dantį 
dėl to pasitikėjimo, kurį jam rodė toks nepatiklus grafas. 

Jį taip pat gąsdino džiaugsmas, kuriuo spindėjo Dianos veidas, ir 
gaivios spalvos, kurios darė ją tokią geidžiamą, tokią žavingą. 

Princas žinojo, kad gėlės pražysta spalvomis ir pakvimpa tik nuo 
242 


saulės, 0 moterys - nuo meilės. Diana aiškiai buvo laiminga, ir visada 
sugižusiam, visada susirūpinusiam princui kito laimė atrodė tarsi jo 
paties nelaimė. 

Gimęs princu, įgijęs galios tamsiais vingiuotais keliais, įpratęs nau- 
dotis jėga tiek meilės, tiek keršto reikaluose, kai tik jėga užtikrindavo 
sėkmę, taipogi klausydamas Orilji patarimų, kunigaikštis manė, kad jam 
būtų gėda nepatenkinti savo geismų dėl tokių juokingų kliūčių kaip vyro 
pavydas ir žmonos pasibjaurėjimas. 

Vieną dieną po prastai išmiegotos nakties, nukamuotas blogų sapnų, 
kuriuos žmogus mato karštligiškame pusiaumiegyje, jis pajuto, kad jo 
geismas pasiekė viršūnę, ir įsakė balnoti arklius vizitui pas Monsoro. 

Monsoro, kaip jau žinome, buvo išsikėlęs į savo namus Turnelės 
gatvėje. 

Išgirdęs šią žinią, princas nusišypsojo. 

Tai buvo scenelė iš Meridoro komedijos. 

Jis dėl akių pasiteiravo, kur tie namai; jam buvo atsakyta, kad jie 
Švento Antano aikštėje, tada, atsigręžęs į jį lydintį Biusi, princas tarė: 

- Kadangi jie Turnelės gatvėje, jojam į Turnelės gatvę. 

Eskortas vėl leidosi į kelią, ir netrukus visas kvartalas aidėjo nuo 
dvidešimt keturių gražių bajorų, kurie paprastai sudarydavo princo 
palydą ir kiekvienas turėjo po du liokajus ir tris arklius. 

Princas gerai žinojo ir namus, ir duris. Biusi jas žinojo nė kiek ne 
menkiau kaip princas. 

Juodu abu sustojo priešais duris, įėjo į prieškambarį ir užlipo laiptais; 
tik princas įžengė į apartamentus, o Biusi pasiliko laiptų aikštelėje. 

Dėl tokio patvarkymo princas, rodos, privilegijuotas asmuo, pamatė 
tik Monsoro, kuris priėmė jį gulėdamas šezlonge, o Biusi puolė į glėbį 
Dianai, kuri labai švelniai jį apkabino, kol Gertrūda stovėjo sargyboje. 

Monsoro, iš prigimties blyškus, išvydęs pano pabalo kaip numirėlis. 
Princas buvo jo baisioji vizija. 

- Monsinjoras! - prabilo jis, drebėdamas iš pykčio. - Monsinjoras 
šioje varganoje lūšnoje! Iš tiesų per didelė garbė tokiam menkam 
žmogeliui kaip aš. 

Jo žodžiuose aiškiai jautei ironiją, nes grafas beveik nė nesistengė 
jos slėpti. 

Tačiau princas niekuo neišsidavė ją pastebėjęs ir su šypsena prisiar- 
tino prie sveikstančiojo. 

- Visur, kur tik vyksta mano sužeistas draugas, - tarė jis, - vykstu iraš 
pasiteirauti apie jo sveikatą. 

- Iš tiesų, prince, man pasigirdo, jūsų aukštybė pasakėte žodį „drau- 
gas“? 

- Aš taip pasakiau, brangus graie. Kaip jūs jaučiatės? 

- Daug geriau, monsinjore. Aš atsikeliu, vaikštau ir po aštuoneto 
dienų būsiu visai sveikas. 

- Artai jūsų gydytojas prirašė jums Bastilijos orą? - paklausė princas 
pačiu nekalčiausiu balsu. 

- Taip, monsinjore. 

- Argi jums buvo negerai Mažųjų Tėvų gatvėje? 

- Ne, monsinjore, ten lankydavosi per daug žmonių, ir tie žmonės 
keldavo per didelį triukšmą. 

Grafas ištarė šiuos žodžius tvirtu tonu, ir tai nepraslydo princui pro 
ausis; tačiau jis neparodė kreipiąs į juos dėmesį. 

- Bet man regis, čia jūs neturite sodo, - tarė princas. 

- Sodas man kenkė, monsinjore, - atsakė Monsoro. 

- Tai kurgi jūs ėjote pasivaikščioti, mano mielas? 

- Tikrai, monsinjore, aš iš viso nėjau pasivaikščioti. 

Princas prikando lūpą ir atsilošė kėdėje. 

- Ar žinote, grafe, - valandėlę patylėjęs, tarė jis, - kad daug kas prašo 
karaliaus jūsų vyriausiojo medžioklės prievaizdo vietos? 

- Cha! Ir dėl kokios priežasties, monsinjore? 

- Daugelis jus laiko mirusiu. 

- O, esu tikras, monsinjoras atsako, kad ne. 

- Aš apskritai nieko neatsakau. Jūs save palaidojate, mano mielas, 
vadinasi, esate miręs. 

Dabar Monsoro prikando lūpą. 

- Ką gi, monsinjore, - tarė jis, - verčiau aš prarasiu tarnybą. 

- Iš tikrųjų? 

- Taip, yra dalykų, kurie man svarbesni. 

- A! - šūktelėjo princas. - Jūs baisiai nesavanaudiškas. 

- Toks jau esu, monsinjore. 

- Na, jeigu jau jūs toks, manau, nematysite nieko blogo, kad apie tai 
sužinos karalius. 

- Kas jam pasakys? 

- Prakeikimas! Jei jis paklaus, aš turėsiu perpasakoti jam mūsų 
pokalbį. 

- Garbės žodis, monsinjore, jeigu karaliui būtų perpasakojama vis- 
kas, kas kalbama Paryžiuje, jo didenybei neužtektų dviejų ausų. 

- O kas gi kalbama Paryžiuje, pone? - paklausė princas, vikriai 
atsisukdamas į grafą, tarsi jį būtų gyvatė įgėlusi. 

Monsoro pamatė, kad pokalbis pamažėliais pakrypo pernelyg rimta 
vaga sveikstančiam žmogui, kuris dar negali veikti kaip tinkamas; jis 
sutramdė sielos gilumoje kunkuliuojantį pyktį ir nutaisė abejingą veidą. 

- Iš kur man žinoti, vargšui paralitikui? - pasakė jis. - Gyvenimas 
bėga, o aš matau tik jo šešėlį. Jeigu karalius apmaudauja, kad blogai einu 
tarnybą, jis klysta. 

- Kodėl? 

- Žinoma, mano nelaimė... 

- Na? 

- Atsitiko iš dalies dėl jo kaltės. 

- Paaiškinkit. 

- Prakeikimas! Argi ponas de Sen Liukas, kuris smogė man tą smūgį, 
ne vienas iš artimiausių karaliaus draugų? Tai karalius parodė jam tą 
paslaptingą dūrį, kuriuo jis pervėrė man krūtinę, ir niekas negali užgin- 
čyti, kad tai ne jis patyliukais užsiundė jį ant manęs. 

Anžu kunigaikštis nežymiai linktelėjo galva. 

- Jūsų tiesa, - tarė jis, - bet karalius, šiaip ar taip, yra karalius. 

- Iki to laiko, ko! nustos juo būti, ar ne? - pasakė Monsoro. 

Kunigaikštis sudrebėjo. 

- Beje, - pasiteiravo jis, - o ponia de Monsoro argi čia negyvena? 

- Monsinjore, ji dabar serga, kitaip jau būtų atėjusi pareikšti jums 
nuolankiausios pagarbos. 

- Serga? Vargšė moteris! 

- Taip, monsinjore. 

- Iš liūdesio, kad jūs kenčiate. 

- Iš pradžių, o paskui dar persikėlimo nuovargis. 

-Tikėkimės, liga ilgai netruks, mielas grafe. Jūs turite tokį sumanų 
gydytoją. 

Ir princas pakilo nuo kėdės. 

- Tikra tiesa, - pasakė Monsoro, - brangusis Remi mane nuostabiai 
slaugė. 

- Betgi jūs čia paminėjote Biusi daktarą! 

- Taip, grafas man jį pasiūlė, monsinjore. 

- Vadinasi, jūs labai susidraugavote su Biusi? 

- Tai mano geriausias, net reikėtų sakyti, vienintelis draugas,- šaltai 
atkirto Monsoro. 

- Sudie, grafe, - atsisveikino princas, keldamas šilkinę užuolaidą. 

Tą pat akimirką, kai iškišo galvą pro portjerą, jam pasidingojo, jog 
pamatė, kaip į gretimą kambarį šmėstelėjo suknelės kraštas, ir staiga 
priešais jį, savo poste koridoriaus viduryje, išdygo Biusi. 

Princo įtarimas išaugo. 

- Mes išvykstame, - tarė jis Biusi. 

Biusi, nieko neatsakęs, skubiai nusileido žemyn duoti įsakymo paly- 
dai ruoštis, bet taip pat galbūt paslėpti nuo princo savo paraudusio veido. 

Likęs vienas laiptų aikštelėje, kunigaikštis pamėgino nusigauti į 
koridorių, kur matė šmėstelint šilko suknelę. 

Bet atsigręžęs pastebėjo, kad Monsoro atsekė paskui jį ir stovi 
išbalęs, atsirėmęs į staktą, ant durų slenksčio. 

- Jūsų aukštybė pasiklydo, - šaltai tarė grafas. 

- Tikrai, - suvapėjo princas, - ačiū. 

Ir jis nusileido žemyn įniršio kupina širdimi. 

Visu keliu, kuris buvo ganėtinai ilgas, Biusi irprincas nepersimetė nė 
vienu žodžiu. 

Biusi paliko kunigaikštį prie jo rūmų vartų. 

Vos kunigaikštis sugųžo ir pasiliko vienas savo kabinete, pas jį 
paslaptingai įsmuko Onilji. 

- Na va, - tarė princas jį pamatęs, - vyras tyčiojasi iš manęs. 

- O galbūt ir meilužis, monsinjore, - pasakė muzikantas. 

- Ką tu sakai? 

- Tiesą, jūsų aukštybe. 

- Pasakok viską. 

- Klausykite, monsinjore, aš tikiuosi, kad man atleisite, nes tai 
padariau tarnaudamas jūsų aukštybei. 

- Klok, nuspręsta, aš tau atleidžiu iš anksto. 

- Tai va! Kai jūs užlipote į viršų, aš tykojau kieme po atbraila. 

- Aha! Ir ką tu pamatei? . 

- Aš pamačiau, kaip pasirodė moters suknelė, kaip ta moteris palinko, 
kaip dvi rankos apsivijo jos kaklą, o kadangi mano gera klausa, gana 
aiškiai išgirdau ilgą ir švelnų bučinį. 

- Bet kas buvo tas vyras? - paklausė kunigaikštis. - Ar tu jį pažinai? 

- Aš negaliu pažinti rankų, - atsakė Orilji. - Pirštinės neturi veido, 
monsinjore. 

- Taip, bet galima atpažinti pirštines. 

- Iš tiesų, man pasirodė, - patvirtino Orilji. 

- Kad jas atpažinai, ar ne? Nagi sakyk. 

- Bet tai tik spėjimas. 

- Nesvarbu, vis tiek sakyk. 

- Ką gi! Monsinjore, man pasirodė, kad tai pono de Biusi pirštinės. 

- Buivolo odos pirštinės, siuvinėtos auksu, tiesa? - suriko kunigai kš- 
tis, kuriam nuo akių staiga išsisklaidė debesis, dengęs teisybę. 

- Buivolo odos pirštinės, siuvinėtos auksu. Taip, monsinjore, tikrai 
tokios, - pakartojo Orilji. 

- Ak, Biusi! Taip, Biusi! Tai Biusi! - vėl sušuko kunigaikštis. - Aš 
buvau aklas, arba ne, aš nebuvau aklas, tik negalėjau patikėti tokiu 
įžūlumu. 

- Atsargiau, - perspėjo Onilji, - man rodos, jūsų aukštybė kalba per 
garsiai. 

- Biusi! - dar kartą pakartojo kunigaikštis,prisimindamas daugybę 
smulkmenų, kurios liko nepastebėtos, o dabar išplaukė jam prieš akis ir 
121jo svarbos. 

- Tačiau, monsinjore, - patarė Orilji, - nereikėtų taip lengvai patikėti. 
Gal ponios de Monsoro kambaryje slėpėsi koks kitas vyriškis? 

- Taip, žinoma, bet Biusi, kuris stovėjo koridoriuje, būtų matęs tą 
vyriškį. 

- Jūsų tiesa, monsinjore. 

- Be to, pirštinės, pirštinės. 

- Ir vėl jūsų tiesa. Ir priedo, be bučinio, dar išgirdau... 

- Ką? 

- Tris žodžius. 

- Kokius? | 

- Štai kokius: ligi rytojaus vakaro. 

- O Dieve mano! 

- Vadinasi, monsinjore, jeigu mes vėl užsimanysime truputį pasi- 
vaikščioti, kaip kadaise, viskuo įsitikinsime patys. 

- Orilji, rytoj vakare vėl pradėsime išvykas. 

- Jūsų aukštybė žinote, kad aš jūsų paslaugoms. 

“- Gerai. Ak, Biusi! - iškošė pro dantis kunigaikštis. - Biusi, savo pono 
išdavikas! Biusi, tas visų siaubas! Biusi, garbingas žmogus... Biusi, kuris 
nenori, kad aš būčiau Prancūzijos karalius! 

Ir kunigaikštis, šypsodamasis su pragarišku džiaugsmu, išsiuntė 
Orilji, norėdamas viską gerai apgalvoti. 

XLI 
Sekliai 


Oriljiir Anžu kunigaikštis ištesėjo žodį: kunigaikštis ištisą dieną kiek 
įmanydamas laikė Biusi šalia savęs, kad galėtų sekti, ką jis veikia. 

Biusi nieko kito ir netroško, kaip tik būti visą dieną su princu; tada jam 
likdavo laisvas vakaras. 

Jis buvo įpratęs taip daryti, net kai neturėdavo slaptų planų. 

Dešimtą valandą vakaro jis susisupo į apsiaustą ir, pasikišęs po 
pažasčia virvines kopėčias, patraukė Bastilijos link. 

Kunigaikštis nežinojo, kad Biusi laiko kopėčias jo prieškambaryje, ir 
nepatikėjo, kad tokią valandą galima vienam išeiti į Paryžiaus gatves; 
kunigaikštis manė, kad Biusi užsuks į savo rūmus pasiimti arklio ir tarno, 
todėl sugaišo dešimt minučių pasiruošimams. Per tas dešimt minučių 
vikrus ir įsimylėjęs Biūsi nupluošė tris ketvirčius kelio. 

Biusi sekėsi, kaip paprastai sekasi narsiems žmonėms; jis nieko 
nesutiko kelyje, o prisiartinęs lange išvydo šviesą. 

Tai buvo jo ir Dianos sutartas signalas. 

Jis užmetė kopėčias į balkoną. Kopėčios buvo su šešiais kabliais, 
pasuktais į įvairias puses,ir visada už ko nors užsikabindavo. 

Išgirdusi triukšmą, Diana užgesino šviesą ir atidarė langą, norėdama 
geriau pritvirtinti kopėčias. 

Viskas buvo padaryta akimirksniu. 

Diana apmetė akimis aikštę; žvilgsniu apieškojo visus kampus ir 
užkampėlius. 

Aikštė jai pasirodė tuščia. 

Tada ji davė ženklą Biusi, kad jis gali lipti. 

Išvydęs šį ženklą, Biusi ėmė kopti, žengdamas per dvi pakopas; jų 
buvo dešimt, todėl prireikė penkių žingsnių, kitaip sakant, penkių sekun- 
džių. | 

Laikas buvo parinktas labai tinkamas, nes kai Biusi lipo pro langą, 
ponas de Monsoro, daugiau nei dešimt minučių kantriai klausęsis prie 
žmonos durų, sunkiai nulipo laiptais žemyn, atsirėmęs į ranką patikimam 
tarnui, kuris sėkmingai pakeisdavo Remi, kai tik nereikėdavo perrišti 
žaizdos ir duoti vaistų. 

Šis dvigubas manevras, tartum suderintas apsukraus stratego, buvo 
atliktas taip, kad Monsoro atidarė laukujes duris tuo momentu, kai Biusi 
įtraukė savo kopėčias, o Diana uždarė langą. 

Monsoro atsidūrė gatvėje; bet, kaip jau sakėme, gatvė buvo tuščia ir 
grafas nieko nepamatė. 

- Gal tu gavai netikslias žinias? - paklausė Monsoro tarną. 

- Ne, monsinjore, - atsakė tas. - Man išeinant iš Anžu rūmų, vyriau- 
siasis arklininkas - jis mano bičiulis - aiškiai pasakė, kad monsinjoras 
šiam vakarui liepęs paruošti du arklius. Tik gal jis ketino joti ne čia, o 
visai kitur. 

- Kur dar jis galėtų joti? - niūriai tarė Monsoro. | 

Grafas buvo kaip ir visi pavyduoliai - jis netikėjo, kad likusi žmonija 
galėtų turėti ir kitokių rūpesčių, ne tik jį kankinti. 

Jis dar kartą apsidairė aplinkui. 

- Gal verčiau reikėjo likti Dianos kambaryje, - saumurmėjo jis. - Bet 
gal jie turi sutartinius signalus, ji būtų jį perspėjusi, ir aš nieko nebūčiau 
sužinojęs. Geriau dar palaukim lauke, kaip esame nutarę. Klausyk, 
nuvesk mane į tą slėptuvę, iš kur, sakai, viskas matyti. 

- Eime, monsinjore, - atsakė tarnas. 

Monsoro žengė pirmyn, iš vienos pusės remdamasis į tarno ranką, o 
iš kitos laikydamasis už sienos. 

Iš tikrųjų už dvidešimt ar dvidešimt penkių žingsnių nuo durų, iš 
Bastilijos pusės, riogsojo milžiniška akmenų krūsnis, likusi nuo sugriau- 
tų namų ir atstojanti vaikams įtvirtinimus žaidžiant karą, žaidimą, tapusį 
populiariu po armanjakų ir burgundų karų. 

Šitos krūsnies viduryje tarnas buvo įrengęs kažką panašaus į sarginę, 
kurioje puikiausiai galėjo tilpti ir pasislėpti du žmonės. 

Jis patiesė ant šitų akmenų apsiaustą, ir Monsoro susirietė ant jo. 

Tarnas įsitaisė prie grafo kojų. 

Šalimais dėl viso pikto gulėjo užtaisyta muškieta. 

Tarnas buvo benorįs uždegti ginklo dagtį, bet Monsoro jį sustabdė. 

- Luktelėk, - tarė jis, - dar bus laiko. Mes tykom karališko žvėries, o 
tas, kas pakels prieš jį ranką, bus pakartas. 

Jo degančios akys, nelyginant vilko, pasislėpusio netoli avidės, 
klaidžiojo nuo Dianos lango į priemiesčio gelmes ir nuo priemiesčio 
gelmių į gretimas gatves: jis norėjo užklupti varžovą ir bijojo pats būti 
užkluptas. 

Diana apdairiai užtraukė tankias gobeleno užuolaidas, ir tik siauras 
šviesos ruoželis skverbėsi pro kraštus, išduodamas, kad šiame absoliu- 
čiai tamsiame name yra kažkokia gyva dvasia. 

Monsoro dar neišbuvo savo slėptuvėje nė dešimties minučių, kai iš 
Švento Antano gatvės išjojo du raiteliai. 

Tarnas nepratarė nė žodžio, tik ištiesė ranką raitelių pusėn. 

- Taip, - atsakė Monsoro, - matau. 

Abu raiteliai nušoko žemėn kampe prie Turnelės rūmų ir pririšo 
arklius prie geležinių žiedų, tam tikslui įkaltų sienoje. 

- Monsinjore, - tarė Orilji, - man rodos, mes pavėlavome. Jis tikriau- 
siai išėjo tiesiai iš jūsų rūmų, dešimčia minučių mus aplenkė ir yra jau 
viduje. 

- Na ir kas, - atsakė princas. - Jei mes nematėme jo įeinant, 
pamatysime išeinant. 

- Taip, bet kada? - paklausė Orilji. 

- Kai panorėsime, - atsakė princas. 

- Ar nebus per daug smalsu, jei paklausiu, kaip ketinate tai padaryti, 
monsinjore? 

- Nieko nėra lengviau. Vienas iš mudviejų, pavyzdžiui, tu, pabelsi į 
duris, neva atėjai pasiteirauti apie pono de Monsoro sveikatą. Kiekvienas 
įsimylėjėlis išsigąsta trukšmo. Kai tu įeisi į vidų, jis išlips pro langą, o 
aš, likęs lauke, pamatysiu, kaip jis neša kudašių. 

- O Monsoro? 

- Kokį velnią jis gali sakyti? Jis mano draugas, aš nerimauju ir 
siunčiu sužinoti, kokia jo sveikata, nes dieną jis man liguistai atrodė. Kas 
gali būti paprasčiau? 

- Be galo išradinga, monsinjore, - pagyrė Orilji. 

- Ar girdi, ką jie kalba? - paklausė Monsoro savo tarno. 

- Ne, monsinjore, bet jei jie nesiliaus kalbėję, mes juos išgirsi me, nes 
jie eina į šitą pusę. 

- Monsinjore, - tarė Orilji, - štai akmenų krūsnis, rodos, specialiai čia 
riogsanti jūsų aukštybei pasislėpti. 

- Taip, bet palauk, gal ką nors pamatysime pro užuolaidų plyšius. 

Iš tiesų, kaip jau sakėme, Diana vėl uždegė ar prinešė artyn šviestuvą, 
ir iš vidaus lankan liejosi menkutė švieselė. Kunigaikštis ir Orilji gerų 
dešimt minučių sukaliojosi ir taip, ir anaip, mėgindami surasti tašką, iš 
kurio žvilgsniu galėtų įsiskverbti į kambarį. 

Šių įvairialypių evoliucijų metu Monsoro virte virė iš nekantrumo ir 
dėjo ranką ant muškietos vamzdžio, ne tokio šalto kaip jo ranka. 

- O, kaip aš tai iškentėsiu? - murmėjo jis. - Ar prarysiu ir šitą 
užgaulę? Ne, ne. Juo blogiau, mano kantrybė išseko. Prisiekiu Kristaus 
kančia! Negaliu nei miegoti, nei budėti, nei netgi ramiai sirgti vien todėl, 
kad į dykas to nedoro princo smegenis įsimetė gėdingas kaprizas! Ne, aš 
neįteiklus tarnas, aš grafas de Monsoro, ir tegu tik jis pamėgina eiti šiton 

pusėn, garbės žodis, ištaškysiu jam smegenis. Uždek dagtį, Renė, už- 
dek... 

Kaip tik tuo momentu princas, supratęs, kad žvilgsniu neprasi- 
skverbs pro užuolaidas, grįžo prie savo plano ir jau norėjo slėptis už 
griuvėsių, kol Orilji nueis pabelsti į duris, bet staiga, užmiršęs distanciją 
tarp savęs ir princo, Onilji griebė Anžu kunigaikštį už rankos. 

- Kas yra, pone? - nustebo princas. 

- Eime, monsinjore, eime, - paragino Orilji. 

- Bet kodėl? 

- Argi nieko nematote blizgant kairėje? Eime, monsinjore, eime. 

- Iš tiesų matau lyg ir kibirkštį tarp tų akmenų. 

- Tai muškietos arba arkebūzos dagtis, monsinjore. 

- A! - sušuko kunigaikštis. - Koks velnias gali ten slėptis? 

- Koks nors Biusi draugas ar tarnas. Eime iš čia, apsuksime lankstą ir 
grįšim iš kitos pusės. Tarnas duos pavojaus ženklą, ir mes pamatysime 
Biusi lipant pro langą. 

- Taip, tavo teisybė, - pritarė kunigaikštis. - Eime. 

Juodu perkirto gatvę ir pasiekė aikštę, kur buvo pririšę arklius. 

- Jie nueina, - pasakė tarnas. 

- Taip, - atsakė Monsoro. - Ar tu juos pažinai? 

- Man atrodo, tai princas ir Orilji. 

- Teisingai. Bet greit aš dar geriau tuo įsitikinsiu. 

- Ką monsinjoras žada daryti? 

- Eime. 

Tuo metu kunigaikštis su Orilji suko Šventos Kotrynos gatve, ketin- 
dami joti išilgai sodų ir grįžti Bastilijos bulvaru. 

Monsoro grįžo namo ir įsakė paruošti karietą. 

Atsitiko tai, ką kunigaikštis buvo numatęs. | 

Monsoro sukeltas triukšmas išgąsdino Biusi: šviesa vėl užgeso, 
langas atsidarė, pakibo kopėčios, ir Biusi, savo didžiausiam apgailesta- 
vimui, gavo bėgti kaip Romeo, bet ne taip kaip Romeo, jis nepamatė 
pirmųjų aušros spindulių ir neišgirdo vieversėlio giesmės. 

Tuo metu, kai jis statė koją ant žemės ir Diana nuleido jam kopėčias, 
kunigaikštis su Orilji išsuko iš už Bastilijos kampo. 

Tiesiai po gražiosios Dianos langu jie išvydo šešėlį, pakibusį tarp 
dangaus ir žemės; bet tas šešėlis tučtuojau dingo už Švento Pauliaus 
gatvės kampo. 

- Pone, - atkalbinėjo grafą tarnas, - mes prižadinsim visus namus. 

- Nair kas? - atkirto įniršęs Monsoro. - Atrodo, aš čia šeimininkas ir 

turiu teisę savo namuose daryti tai, ką čia rengėsi padaryti ponas Anžu 
kunigaikštis. 

Karieta buvo paduota. Monsoro pasiuntė pašaukti dviejų savo žmo- 
nių, gyvenančių Turnelės gatvėje, ir kai tik tie žmonės, visur lydėdavę 
sužeistą grafą, atvyko ir užėmė vietas ant abiejų pakojų, karieta pajudėjo 
iš vietos, risčia tempiama dviejų tvirtų arklių, ir mažiau nei po ketvirčio 
valandos buvo prie Anžu kunigaikščio rūmų. 

Kunigaikštis ir Onlji buvo grįžę taip neseniai, kad nė jų arkliai dar 
nebuvo nubalnoti. 

Monsoro, galintis laisvai įeiti pas princą, išdygo ant slenksčio kaip tik 
tuo metu, kai šis, numetęs ant krėslo skrybėlę, tiesė batus kamerdineriui. 

Liokajus, einantis keletą žingsnių priekyje, pranešė apie poną vyriau- 
siąjį medžioklės prievaizdą. 

Žaibas, išdaužęs princo kambario langus, nebūtų jo taip nustebinęs, 
kaip ką tik išgirstas pranešimas. 

- Ponas de Monsoro! - sušuko jis su nerimu, kurį išdavė ir jo 
blyškumas, ir susijaudinęs balsas. 

- Taip, monsinjore, tai aš, - atsakė grafas, ramindamas, arba veikiau 
mėgindamas nuraminti gyslose verdantį kraują. 

Pastangos įveikti save buvo tokios žiaurios, kad ponas de Monsoro 
pajuto linkstant kelius ir krito į krėslą prie durų. 

- Betgi, - prabilo kunigaikštis, - jūs save žudote, brangus drauge, ir jau 
dabar esate toks išblyškęs, jog, rodos, tuoj apalpsite. 

- One, monsinjore! Dabar aš turiu pranešti jūsų aukštybei itin 2 
žinių. Paskui gal ir apalpsiu. 

- Tuomet Sakyžiie, mielas grafe, - baisiausiai sumišęs, paragino 
Pranciškus. 

- Tik, manau, ne tarnų akivaizdoje, - pasakė Monsoro. 

Kunigaikštis išsiuntė visus, net Orilji. 

Du vyrai liko vieni. 

- Jūsų aukštybė iš kažkur grįžote? - paklausė Monsoro. 

- Kaip matote, grafe. 

- Jūsų aukštybė elgiasi neatsargiai, naktį vaikščiodamas po gatves. 

- Kas jums sakė, kad aš vaikščiojau po gatves? 

- Prakeikimas! Šitos dulkės, nugulusios jūsų drabužius, monsinjore... 

- Pone de Monsoro, - atsakė princas tokiu tonu, dėl kurio reikšmės 
nebuvo galima apsirikti, - tai jūs turite ir kitą amatą, ne tik vyriausiojo 
medžioklės prievaizdo? 

- Šnipo amatą? Taip, monsinjore. Mūsų dienomis visi daugiau ar 
mažiau tuo verčiasi, taigi ir aš kaip kiti. 

- Ir ką gi jums šis amatas duoda, pone? 

- Aš Žinau, kas vyksta. 

- Tai įdomu! - sušuko princas, slinkdamasis prie skambučio, kad 
galėtų pakviesti tarnus. 

- Labai įdomu, - patvirtino Monsoro. 

- Na, tai klokite, ką norėjote man pasakyti. 

- To aš ir atėjau. 

- Ar leisite man atsisėsti? 

- Kam ta ironija, monsinjore, su tokiu nuolankiu ir ištikimu draugu 
kaip aš, kuris tokią valandą ir tokioje būklėje atvyksta padaryti jums 
išskirtinės paslaugos. Jeigu aš sėdžiu, monsinjore, tai, prisiekiu garbe, tik 
todėl, kad negaliu stovėti. 

- Paslaugą, - pakartojo kunigaikštis, - paslaugą? 

- Taip. 

- Tai kalbėkite. 

- Monsinjore, aš atvykstu pas jūsų aukštybę nuo galingo princo. 

- Nuo karaliaus? 

- Ne, nuo monsinjoro kunigaikščio de Gizo. 

- A! - atsakė princas. - Nuo kunigaikščio de Gizo. Tuomet kitas 
reikalas. Eikšekit artyn ir kalbėkite tyliai. 


XLII 


Kaip ponas Anžu kunigaikštis pasirašė ir ką pasakė 
pasirašęs 


Kurį laiką Anžu kunigaikštis ir Monsoro tylėjo. Paskui kunigaikštis 
pirmas nutraukė tylą. 

- Na, ponas grafe, - paklausė jis, - ką ponai de Gizai pavedė jums man 
pasakyti? 

- Daug ką, monsinjore. 

- Tai jie jums parašė? 

- One! Ponai de Gizai daugiau nerašo, keistai dingus metrui Nikola 
Davidui. 

- Tuomet jūs pats pabuvojote armijoje? 

- Ne, monsinjore, tai jie atvyko į Paryžių. 

- Ponai de Gizai Paryžiuje! - sušuko kunigaikštis. 

- Taip, monsinjore. 

- Ir aš jų nemačiau! 

- Jie per daug atsargūs, kad statytų į pavojų save, o kartu ir jūsų 
aukštybę. 

- Ir man nepranešė? 

- O kaipgi, monsinjore, juk aš jums pranešu. 

- Bet ką jie žada daryti? 

- Jie, monsinjore, atvyksta į pasimatymą, kurį jūs jiems paskyrėte. 

- Aš! Aš jiems paskyriau pasimatymą? 

- Beabejo, tą pačią dieną, kai jūsų aukštybė buvote areštuotas, gavote 
nuo ponų de Gizų laišką ir per mane žodžiu atsakėte, kad jie turi būti 
Paryžiuje nuo gegužės trisdešimt pirmos dienos iki birželio antros. 
Šiandien gegužės trisdešimt pirma. Jeigu jūs užmiršote ponus de Gizus, 
tai ponai de Gizai, kaip matote, jūsų neužmiršo, monsinjore. 

Pranciškus išbalo. 

Nuotos dienos nutiko tiek įvykių, kad jis užmiršo apie tą pasimatymą, 
nors ir kokį svarbų. 

- Tai tiesa, - tarė jis. - Bet tarp manęs ir ponų de Gizų nebėra tų ryšių, 
kurie buvo tada. 

- Jei taip, monsinjore, - atsakė grafas, - jums verčiau perspėti juos, 
nes, man regis, jie apie tai galvoja visiškai kitaip. 

- O kaip? 

- Gal jūs ir manote esąs nuo jų atsiribojęs, bet jie ir toliau mano esą 
surišti su jumis. 

- Spąstai, mielas grafe, masalas, ant kurio antrąkart neužkibs toks 
žmogus kaip aš. 

- O kur jau monsinjoras užkibo pirmąkart? 

- Kaip tai kur? Luvre, prisiekiu Kristaus kančia! 

„- Ar taip atsitiko dėl ponų de Gizų kaltės? 

- Aš nesakau, - sumurmėjo kunigaikštis, - aš gi nesakau, tik sakau, kad 
jie niekaip nepadėjo man pabėgti. 

- Sunku būtų buvę tai padaryti, juoba kad jie patys bėgo. 

- Tai tiesa, - burbtelėjo kunigaikštis. 

- Bet kai tik atsidūrėte Anžu, argi jie nepavedė man perduoti jums, 
kad visada galite jais pasikliauti, kaip jie pasikliauja jumis, ir kad tą 
dieną, kai žygiuosite į Paryžių, jie taip pat žygiuos. 

- Ir tai tiesa, - sutiko kunigaikštis, - bet aš nežygiavau į Paryžių. 

- Žygiavote, monsinjore, nes jūs Paryžiuje. 


254 


- Taip, bet aš esu Paryžiuje kaip brolio sąjungininkas. 

- Gal, monsinjore, leisite priminti, kad de Gizams jūs daugiau negu 
sąjungininkas. 

- O kas aš jiems? 

- Monsinjoras jų bendrininkas. 

Anžu kunigaikštis prikando lūpą. 

- Tai sakote, jie įpareigojo jūs pranešti man apie jų atvykimą. 

- Taip, jūsų aukštybe, jie man suteikė šitą garbę. 

- Bet jie jums nepasakė, dėl kokių priežasčių grįžo? 

- Žinodami, kad esu jūsų aukštybės patikėtinis, jie man viską pasakė: 
ir priežastis, ir planus. 

- Tai jie turi planų? Kokių? 

- Vis tų pačių. 

- Ir jie mano, kad tie planai įgyvendinami? 

- Jie dėl jų tikri. 

- Ir tų planų tikslas tebėra?.. 

Kunigaikštis nutilo, nedrįsdamas ištarti žodžių, kurie, savaime su- 
prantama, turėjo sekti po tų, kuriuos ką tik buvo pasakęs. 

Monsoro užbaigė kunigaikščio mintį. 

- Padaryti jus Prancūzijos karalium, taip, monsinjore. 

Kunigaikštis pajuto į veidą plūstelint džiaugsmo bangą. 

- Bet, - paklausė jis, - ar laikas tam palankus? 

- Tai nuspręs jūsų išmintis. 

- Mano išmintis? 

- Taip, štai faktai, aiškūs, nenuginčijami faktai. 

- Dėstyk. 

- Karaliaus paskyrimas Lygos vadovu buvo tik komedija, ji greitbuvo 
įvertinta, 0 įvertinus pasmerkta. Be to, dabar atsiranda reakcija, ir ištisa 
valstybė kyla prieš tironą karalių ir jo statytinius. Per pamokslus 
raginama imtis ginklo, bažnyčios virto vietomis, kur keikiamas karalius, 
o ne meldžiamasi Dievui. Armija virpa iš nekantrumo, buržua vienijasi, 
mūsų emisarai tik ir neša naujai įstojusiųjų į Lygą parašus. Pagaliau 
Valua viešpatavimui ateina galas. Tokiomis sąlygomis ponams de Gi- 
zams reikia išrinkti nmtą pretendentą į sostą, ir natūralu, kad jieišsirinko 
jus. Tai ar dabar atsižadate savo ankstesnių sumanymų? 

Kunigaikštis neatsakė. | 

- Apie k: monsinjoras galvoja? - paklausė Monsoro. 

- Prakeikimas! - atsakė princas. - Aš galvoju... 

- Monsinjoras žino, kad gali sa manim kalbėti visiškai atvirai. 

- Aš galvoju, - pasakė kunigaikštis, - kad mano brolis neturi vaikų ir 
po jo sostas liks man, kad jo prasta sveikata. Tai kam man maišytis su 
visais tais žmonėmis, kam kompromituoti savo vardą, orumą, brolišką 
prisirišimą nenaudingose varžybose, kam pagaliau per pavojus siekti to, 
kas man atiteks be vargų. 

- Kaip tik čia, - užginčijo Monsoro, - jūsų aukštybė ir klystate: brolio 
sostas atiteks jums tik tuo atveju, jeigu jį užvaldysite. Ponai de Gizai 
patys negali būti karaliai, bet jie leis viešpatauti tik tokiam karaliui, kuris 
atitiks jų skonį. Jie tikėjosi, kad tas karalius, kuris pakeis dabartinį, būs 
jūsų aukštybė, bet jei jūsų aukštybė nesutinkate, įspėju, jie ieškos kito 
karaliaus. 

- Kokio gi? - sušuko Anžu kunigaikštis, suraukęs antakius. - Kas 
išdrįs atsisėsti į Karolio Didžiojo sostą? 

- Burbonas vietoj Valua, štai ir viskas, monsinjore: švento Liudviko 
palikuonis vietoj švento Liudviko palikuonio. 

- Navaros karalius? - sušuko Pranciškus. 

- Kodėl gi ne? Jis jaunas, narsus. Tiesa, jis neturi vaikų, bet visi 
įsitikinę, kad gali turėti. 

- Jis hugenotas. 

- Jis! Argi jis neatsivertė švento Baltramiejaus naktį? 

- Taip, bet paskui atsisakė katalikų tikėjimo. 

- Ė, monsinjore! Tai, ką jis padarė dėl gyvybės, padarys ir dėl sosto. 

- Tai jie galvoja, kad aš užleisiu savo teises be kovos? 

- Manau, toks atvejis irgi numatytas. 

- Aš jas ginsiu iš visų jėgų. 

- Cha! Jie karo žmonės. 

- Aš 1msiuosi vadovauti Lygai. 

- Jie jos siela. 

- Aš sudarysiu sąjungą su broliu. 

- Jūsų brolis bus miręs. 

- Aš pasikviesiu į pagalbą Europos karalius. 

- Europos karaliai mielai kariaus su karalium, bet dukart pasvarstys, 
prieš stodami į kovą su liaudim. 

- Kaip tai su liaudim? 

- Žinoma. Ponai de Gizai pasirengę viskam, net sušaukti generalinius 
luomus, net paskelbti respubliką. 

Pranciškus sugniaužė rankas, kupinas neapsakomo skausmo. Mon- 
soro buvo baisus su savo išsamiais atsakymais. 

- Respubliką? - sumurmėjo jis. 

- O Dieve mano! Taip, kaip Šveicarijoje, kaip Genujoje, kaip Vene- 
cijoje. 

- Bet mano šalininkai nepakęs, kad Prancūzija būtų padaryta respub- 
lika. 

- Jūsų šalininkai? - pakartojo Monsoro. - Ė, monsinjore, jūs buvote 
toks abejingas, taip atsidavęs kilnesniems dalykams, kad, garbės žodis, 
teturite dabar du šalininkus - poną de Biusi ir mane. 

Kunigaikštis negalėjo susilaikyti niūriai nesusišypsojęs. 

- Vadinasi, man surištos rankos, - tarė jis. 

- Atrodo, taip ir yra, monsinjore. 

- Tai kokia jiems nauda susidėti su manim, jei aš, kaip jūs sakote, 
nebeturiu jokios galios? 

- Aš norėjau pasakyti, monsinjore, kad jūs nieko negalite be ponų de 
Gizų, bet viską galite su jais. 

- Viską galiu su jais? 

- Taip, tarkite žodį, ir būsite karalius. 

Kunigaikštis, smarkiai susijaudinęs, pašoko ir ėmė vaikščioti po 
kambarį, glamžydamas viską, kas pakliuvo po ranka: užuolaidas, portje- 
ras, staltieses; paskui galiausiai sustojo prieš Monsoro. 

- Tavo buvo teisybė, grafe, kai pasakei, kad aš teturiu du draugus - 
tave ir Biusi. 

Jis ištarė šiuos žodžius su malonia šypsena, kuria spėjo pakeisti įniršį 
savo išblyškusiame veide. 

- Vadinasi? - paklausė Monsoro iš džiaugsmo blizgančiomis akimis. 

- Vadinasi, ištikimas tarne, - pasakė kunigaikštis, - kalbėk, aš klausau. 

- Jūs įsakote, monsinjore? 

- Taip! 

- Gerai! Trumpai tariant, planas štai koks. 

Kunigaikštis išbalo, bet susitvardė, norėdamas išklausyti. 

Grafas kalbėjo toliau: 

- Po savaitės bus Devintinės, tiesa, monsinjore? 

- Taip. 

- Karalius jau seniai yra sumanęs tą šventą dieną surengti didelę 
procesiją ir aplankyti pagrindinius Paryžiaus vienuolynus. 

- Jis visada panašiu metu rengia panašią procesiją. 

- Tada, kaip jūsų aukštybė prisimena, karalius būna be apsaugos, arba 
tikriau apsauga lieka prie durų. Karalius sustoja kiekviename vienuolyne 
priešais altorių, atsiklaupia, sukalba penkis „Tėve mūsų“ ir penkis 
„Sveika, Marija“ ir sugieda septynias atgailos psalmes. 

- Aš visa tai Žinau. 
- Be kitų vienuolynų, jis aplankys ir Šventos Genovaitės abatiją. 
- Be jokios abejonės. 
- Bet kadangi priešais vienuolyną bus šis tas nutikę... 
- Šis tas nutikę? 
- Taip, naktį bus sprogęs vamzdis. 
- Na ir kas? 
- Altoriaus nebus galima statyti po portiku, jį teks įrengti kieme. 
- Toliau? 
- Luktelėkit. Karalius įeis kartu su ketvertu penketu asmenų, bet 
paskui karalių ir šituos keturis ar penkis asmenis durys užsidarys. 
- O tada? 
- Tada, - dėstė Monsoro, - jūsų aukštybė pažįstate vienuolius, kune 
pasitiks karalių vienuolyne. 
- Tai bus tie patys vienuoliai? 
- Taip, tie patys, kurie buvo įšventinant jūsų aukštybę. 
- Ir jie išdrįs kelti ranką prieš Dievo pateptąjį? 
- O! Jį tik pakirps, ir viskas. Žinote šitą ketureilį: 
Iš trijų karūnų bailys šitas 
Pirmos jau seniai nustojo. 
Antrajai gresia pavojus, 
O paskutinę pakeis abitas. 


- Jie išdrįs tai padaryti? - suriko princas godžiai blizgančiomis 
akimis. - Jie palies karaliaus galvą? 

- O, tada jis jau nebebus karalius. 

- Kaip nebebus? 

- Argi jūs negirdėjot apie vieną brolį iš Šventos Genovaitės vienuo- 
lyno, tą šventą vyrą, kuris sako kalbas, ko! dar nepradėjo daryti stebuklų. 

- Apie brolį Goranflo? 

- Apie jį. 

- Tą patį, kuris norėjo propaguoti Lygą su arkebūza ant peties? 

- Tą patį. | 

- Tai va! Karalius bus nuvestas į jo celę, o ten brolis privers jį 
pasirašyti atsižadėjimo raštą. Paskui, kai jis bus atsižadėjęs sosto, įeis 
ponia de Monpansjė su žirklėmis. Žirklės jau nupirktos, ponia de Mon- 
pansjė nešiojasi jas prie diržo. Tai dailios žirklės, iš gryno aukso, 
nuostabiai iškalinėtos: pagal Jurgį ir kepurė. 


258 


Pranciškus neteko žado; jo klastingų akių vyzdžiai išsiplėtė kaip 
katino, tamsoje tykančio grobio. 

- Visa kita jums suprantama, monsinjore, - toliau kalbėjo grafas. - 
Liaudžiai bus pranešta, kad karalius, pajutęs šventą atgailą už savo 
paklydimus, pareiškė norą pasilikti vienuolyne. Jeigu kam kils abejonių, 
ar karaliaus pašaukimas tikras, kunigaikštis de Gizas turi armiją, kardi- 
nolas turi Bažnyčią, ponas de Majenas - buržuaziją. Valdant tokias tris 
galybes, įtikinsi liaudį beveik viskuo, kuo tik non. 

- Bet aš būsiu apkaltintas prievarta, - patylėjęs pasakė kunigaikštis. 

- Jums nėra reikalo ten būti. 

- Į mane visi žiūrės kaip į uzurpatorių. 

- Monsinjoras užmiršta atsižadėjimo raštą. 

- Karalius jo nepasirašys. 

- Brolis Goranflo, regis, ne tik labai gabus, bet ir labai stiprus žmogus. 

- Vadinasi, planas paruoštas. 

- Visiškai. 

- Ir jie nebijo, kad aš juos įskųsiu? 

- Ne, monsinjore, jie turi ir kitą, ne blogesnį planą prieš jus, jeigu 
juos išduotumėt. 

- Aha! - šūktelėjo Pranciškus. 

- Taip, monsinjore, bet šito plano man neatskleidė: jie puikiai Žino, 
kad aš jūsų draugas, todėl man jo nepatikėjo. Žinau tik, kad toks yra, štai 
ir viskas. 

- Tuomet aš pasiduodu, grafe. Ką reikia daryti? 

- Pritarti. 

- Gerai, aš pritariu! 

- Taip, bet neužtenka pritarti žodžiais. 

- Tai kaip dar? 

- Raštu. 

- Kvaila galvoti, kad aš su tuo sutiksiu. 

- Kodėl? 

- O jeigu sąmokslas žlugs? 

- Kaip tik tam atvejui, jeigu sąmokslas žlugtų, ir reikalaujama 
monsinjoro parašo. 

- Vadinasi, jie nori prisidengti mano vardu. 

- Ne kitaip. 

- Tai aš tūkstantį kartų atsisakau. 

- Jūs nebegalite atsisakyti. 

- Nebegaliu? 

- Ne. 

- Jūs iš proto išsikraustėte? 

- Atsisakyti - reiškia išduoti. 

- Kodėl? | 

- Todėl, kad aš mielai būčiau tylėjęs, bet jūsų aukštybė įsakėte man 
kalbėti. 

- Ką gi, gerai! Tegul ponai de Gizai žiūri į tai kaip nori, aš bent jau pats 
pasirenku mažesnį iš dviejų pavojų. 

- Monsinjore, saugokitės blogo pasirinkimo. 

- Aš surizikuosiu, - atsakė truputį susijaudinęs, bet stengdamasis 
neprarasti tvirtumo Pranciškus. 

- Jūsų paties labui, monsinjore, - perspėjo grafas, - aš jums to 
nepatariu. 

- Bet aš susikompromituočiau pasirašydamas. 

- Nepasirašydamas darote blogiau: jūs save žudote! 

Pranciškus sudrebėjo. 

- Jie išdrįstų? - paklausė jis. 

- Jie viską išdrįstų, monsinjore. Sąmokslininkai toli pažengę, jie 
žūtbūt turi laimėti. 

Kunigaikštis sudvejojo, ir jį lengvai galėjai suprasti. 

- Aš pasirašysiu, - tarė jis. 

- Kada? 

- Rytoj. 

- Rytoj - ne, monsinjore. Jeigu pasirašysite, turite pasirašyti tučtuo- 
jau. 

- Bet ponai de Gizai dar turi surašyti įsipareigojimus, kuriuos aš turiu 
prisiimti jų atžvilgiu. 

- Viskas surašyta, monsinjore, aš atvežiau. 

Monsoro išsitraukė iš kišenės popierių: tai buvo visiškas ir galutinis 
pritarimas mums jau žinomam planui. 

Kunigaikštis perskaitė jį nuo pradžios ligi galo, ir Monsoro pastebėjo, 
kad juo ilgiau jisai skaitė, juo labiau blyško; kai baigė, jam linko kojos, 
irjis atsisėdo, arba veikiau krito į kėdę priešais stalą. 

- Imkite, monsinjore, - tarė Monsoro, duodamas jam plunksną. 

- Tai aš turiu pasirašyti? - paklausė Pranciškus, prisidėjęs ranką prie 
kaktos, nes jam sukosi galva. 

- Tunte, jeigu norite, niekas jūsų neverčia. 

- Kaipgi ne, verčia, juk jūs man grasinate nužudymu. 

- Aš jums negrasinu, monsinjore, saugok Dieve, aš tik perspėju jus, 
o tai visai kas kita. 

- Duokite, - tarė kunigaikštis. 

Ir tarsi prisiversdamas paėmė, arba veikiau išplėšė plunksną grafui iš 
rankų ir pasirašė. 

Monsoro sekė jį degančiu žvilgsniu, kupinu neapykantos ir vilties; 
kai grafas išvydo plunksną palietus popierių, turėjo atsiremti į sieną, irjo 
vyzdžiai vis plėtėsi, kol kunigaikščio ranka vedžiojo parašo raides. 

- Ak! - atsiduso jis kunigaikščiui baigus. 

Ir griebęs popierių tokiu pat staigiu judesiu, kokiu kunigaikštis buvo 
griebęs plunksną, jis sulenkė jį ir įsikišo tarp marškinių ir šilkinio 
audeklo atraižos, tais laikais atstodavusios liemenę, susisagstė striukę ir 
užsisiautė ant viršaus apsiaustą. 

Kunigaikštis su nuostaba žiūrėjo į jį, stengdamasis suprasti, kokią 
išraišką įgavo šis išbalęs veidas, kur tarsi žaibas tvykstelėjo laukinis 
džiaugsmas. 

- O dabar, monsinjore, - perspėjo Monsoro, - būkite atsargus. 

- Kaip tai suprasti? 

- Ogi taip, nevaikščiokite naktį gatvėmis su Orilji, kaip ką tik darėt. 

- Ką tai reiškia? 

- Tai reiškia, kad šį vakarą, monsinjore, jūs, siekdamas meilės, 
persekiojote moterį, kurią jos vyras dievina ir taip pavyduliauja, kad... 
garbės žodis, gali nužudyti kiekvieną, kas tik prie jos prisiartins be jo 
leidimo. 

- Ar tik ne apie save ir savo žmoną kalbate? 

- Taip, monsinjore, nemėginsiu neigti, kad jau iš pirmo karto taip 
tiksliai atspėjote. Aš vedžiau Dianą de Meridor, ji mano, ir bent jau kol 
aš gyvas, niekas jos neturės, net princas. Ir kad būtumėt tuo visai tikras, 
žiūrėkite, monsinjore: prisiekiu savo vardu ir šituo durklu. 

Ir jis smaigaliu beveik palietė princo krūtinę. Šis žengė atgal. 

- Pone, jūs man grasinate, - pasakė Pranciškus, išblyškęs iš pykčio ir 
pasiutimo. 

- Ne, mano prince, aš, kaip ir visai neseniai, tik perspėju jus. 

- Dėl ko perspėjate? 

- Kad niekas negaus mano žmonos! 

- O aš, ponas kvaily, - sušuko Anžu kunigaikštis, - sakau jums, kad 
perspėjate mane per vėlai, kai kas ją jau turi. 

Monsoro klaikiai suriko ir čiuposi rankomis už plaukų. 

- Ar tik ne jūs, - suvapėji jis, - ar tik ne jūs, monsinjore? 

Ir jam beliko ištiesti ranką, tebelaikančią ginklą, ir persmeigti 
princui krūtinę. 

Pranciškus atsitraukė atatupstas. 

- Jūs išprotėjot, grafe, - pasakė jis, siekdamas skambučio. 

- Ne, aš aiškiai matau, protingai kalbu ir gerai girdžiu. Jūs ką tik 
pasakėte, kad kažkas turi mano žmoną, jūs taip pasakėte. 

- Ir galiu pakartoti. 

- Pasakykite, kas tas žmogus, ir duokite įrodymų. 

- Kas šįvakar buvo pasislėpęs su muškieta už dvidešimt žingsnių nuo 
jūsų durų? 

- Aš. 

- Tai va, grafe, tuo metu... 

- Tuo metu... 

- Pas jus, arba veikiau pas jūsų žmoną, buvo vyriškis. 

- Jūs matėte, kaip jis įėjo? 

- Aš mačiau, kaip jis išėjo. 

- Pro duris? 

- Pro langą. 

- Jūs atpažinote tą vyriškį? 

- Taip, - atsakė grafas. 

- Pasakykit jo vardą! - sušuko Monsoro. - Pasakykit jo vardą, 
monsinjore, arba aš už nieką neatsakau. 

Kunigaikštis persibraukė ranka kaktą, ir kažkas panašaus į šypseną 
nuslydo jo lūpomis. 

- Ponas grafe, - tarė jis, - prisiekiu kraujo princo garbe, prisiekiu 
Dievu ir savo siela, nepraeis nė aštuonios dienos, ir aš jums parodysiu 
žmogų, kuris turi jūsų Žmoną. 

- Prisiekiat? - sušuko Monsoro. 

- Prisiekiu. 

- Gerai, monsinjore, po aštuonių dienų, - pasakė grafas, tapšnodamas 
per krūtinę toje vietoje, kurbuvo popierius su princo parašu, - po aštuonių 
dienų, arba suprantate?.. 

- Ateikite po aštuonių dienų, tai viskas, ką galiu jums pasakyti. 

- Sutinku, taip dar geriau, - atsakė Monsoro. - Po aštuonių dienų man 
grįš jėgos, o tam, kuris nori keršyti, reikia visų jėgų. 

Ir jis išėjo, atsisveikinęs su princu, nors tą atsisveikinimą lengvai 
galėjai suprasti kaip grasinimą. 

XLIII 


Pasivaikščiojimas prie Turnelės rūmų 


Tuo tarpu Anžu bajorai po truputį grįžo į Paryžių. 

Niekas nepatikėtų, jeigu sakytume, kad jie grįžo kupini pasitikėjimo. 
Jie per daug gerai pažinojo karalių, jo brolį ir motiną, kad būtų manę, jog 
viskas baigsis šeimos apsikabinimais. 

Jie dar prisiminė, kokią medžioklę jiems buvo suruošę karaliaus 
draugai, ir po tokios nemalonios ceremonijos negalėjo laukti triumfališ- 
ko sutikimo. 

Taigi jie grįžo nedrąsiai ir slinko į miestą ginkluoti iki dantų, 
pasiruošę šauti, kilus net menkiausiam įtarimui, ir kol atvyko į Anžu 
kunigaikščio rūmus, šimtąkart buvo išsitraukę špagą prieš miestiečius, 
kurie nepadarė jokio kito nusikaltimo, tik žiūrėjo į juos. Ypač niršo 
Antragė ir dėl visų šitų negandų kaltino karaliaus minjonus, žadėdamas 
progai pasitaikius pasakyti jiems pora meilių žodelių. 

Antragė apie savo ketinimą papasakojo Ribeirakui, žmogui, mokan- 
čiam gerai patarti, ir šis atsakė, kad prieš leidžiant sau panašų malonumą, 
reikia netoliese turėti sieną arba net dvi. 

- Šitai galima sutvarkyti, - nenusiminė Antragė. 

Kunigaikštis juos gražiai priėmė. 

Tai buvo jo žmonės, kaip kad ponai Možironas, Keliusas, Šombergas 
ir d'Epernonas buvo karaliaus žmonės. 

Pirmiausia jis jiems pasakė: 

- Draugai mano, čia, atrodo, ruošiamasi jus nugalabyti. Vėjas pučia 
kaip tik iš tos pusės. Būkit labai atsargūs. 

- Mes atsargūs, monsinjore, - atsakė Antragė. - Bet ar nederėtų nueiti 
pas jo didenybę pareikšti nuolankiausios pagarbos? Juk pagaliau jeigu 
mes slapstysimės, tai nedarys garbės Anžu. Kaip jums atrodo? 

- Jūsų tiesa, - pritarė kunigaikštis. - Eikite, ir jei norite, aš eisiu kartu 
su jumis. 

Trys jaunuoliai persimetė klausiamais žvilgsniais. Tuo metu į salę 
įžengė Biusi ir puolė glėbesčiuoti draugus. 

- Ė! - tarė jis. - Kaip jūs vėluojate! Bet ką aš girdžiu? Jo aukštybė 
ketina eiti į Luvrą, kad jį ten nužudytų kaip Cezarį Romos senate. Tik 
pagalvokit, juk kiekvienas iš ponų minjonų mielai nusineštų gabalėlį 
jūsų aukštybės po savo apsiaustu. 

- Bet, mano mielas, mes norėtumėm truputį paglostyti tuos ponus. 

Biusi ėmė juoktis. 

- Ėhė! - tarė jis. - Pamatysim, pamatysim. 

Kunigaikštis įdėmiai pažvelgė į jį. 

- Eimeį Luvrą, - tarė Biusi, -bet mes vieni. Monsinjoras liks savo sode 
kapoti galvų aguonoms. 

Pranciškus nusijuokė su apsimestiniu linksmumu. Reikia pripažinti, 
širdies gilumoje jis buvo patenkintas, kad nereikia vykdyti šios nemalo- 
nios pareigos. 

Anžujiečiai pasipuošė puikiais drabužiais. 

Visi jie buvo žymūs didikai ir pajamas iš tėvų žemių mielai švaistė 
šilkams, aksomams bei galionams. 

Jų būrelis ėjo išsipustęs auksais, brangakmeniais ir brokatais, pake- 
liui riksmais sveikinamas minios, kurios neklystanti uoslė po dailiais 
pašvitais spėjo slypint širdis, liepsnojančias neapykanta karaliaus minjo- 
nams. 

Henrikas III nepanorėjo priimti šitų ponų iš Anžu, irjie veltui laukė 
galerijoje. 

Ir kaip tik ponai Keliusas, Možironas, Šombergas ir d'Epernonas, 
mandagiai lankstydamiesi ir reikšdami didžiausius apgailestavimus, 
atėjo pranešti anžujiečiams šitos naujienos. 

- Ak, ponai! - atsakė Antragė, nes Biusi stengėsi laikytis kiek galima 
nepastebimiau. - Kokia liūdna žinia! Bet ištarta jūsų lūpų, ji ne tokia 
nemaloni. 

- Ponai, - tarė Šombergas, - jūs tiesiog žavumo ir mandagumo 
įsikūnijimas. Ar nesiteiktumėt šito neįvykusio priėmimo pakeisti mažy- 
čiu pasivaikščiojimu? 

- O! Ponai, mes kaip tik ruošėmės šito jūsų prašyti, - smagiai atsakė 
Antragė, bet Biusi lengvai palietė jam ranką ir šnipštelėjo: 

- Patylėk, tegul jis kalba. 

- Kur čia mums nuėjus? - ėmė svarstyti Keliusas. 

- Aš žinau puikią vietą netoli Bastilijos, - pasiūlė Šombergas. 

- Ponai, mes seksime paskui jus, - tarė Ribeirakas. - Eikite pirmi. 

Ir keturi karaliaus draugai, lydimi keturių anžujiečių, išėjo iš Luvro 
ir krantinėmis nužingsniavo į tą vietą, kur anksčiau buvo Turnelės 
aptvarai, o dabar - arklių turgus, tokia lygi aikštė su keliais nusususiais 
medžiais ir šen bei ten pastatytomis pertvaromis arkliams uždaryti arba 
pririšti. 

Pakeliui aštuoni bajorai susiėmė už parankių ir, žarstydami malony- 
bes, plepėjo apie linksmus, žaismingus dalykus, baisiausiai stebindami 

miestiečius, kurie gailavo neseniai šaukę „valio“ ir kalbėjo, kad anžujie- 
Čiai atvykę sudaryti sandėrio su tais Erodo paršeliais. 

Būrelis atėjo į vietą. Keliusas prabilo: 

- Pažiūrėkit, koks gražus kampelis, - tarė jis, - kokia nuošali vietelė, 
kaip tvirtai stovi koja ant šitos salietra persigėrusios žemės. 

- Garbės žodis, tiesa, - pritarė Antragė, koja mušdamas iššūkius. 

- Tai va, - toliau kalbėjo Keliusas, - mes ir pagalvojom, šitie ponai ir 
aš, kad jūs kurią dieną mielai ateitumėt čia su mumis palaikyti kompani- 
jos savo draugui ponui de Biusi, kuris suteikė mums garbę ir metė iššūkį 
visiems keturiems. 

- Tai tiesa, - pasakė Biusi savo apstulbusiems draugams. 

- Jis mums nieko nesakė! - sušuko Antragė. 

- O! Ponas de Biusi žino, kas ir kaip, - tarė Možironas. - Ar sutinkate, 
ponai anžujiečiai? 

- Žinoma, sutinkam, - vienu balsu atsakė trys Anžu bajorai. - Mes 
džiaugiamės dėl tokios garbės. 

- Nuostabu, - pasitrynė rankas Šombergas. - O dabar, jeigu malonė- 
tumėt, pasirinkime priešininkus. 

- Visiškai tam pritariu, - degančiomis akimis atsakė Ribeirakas. - O 
tada... 

- Ne, - pertraukė jį Biusi, - taip neteisinga. Visų mūsų jausmai 
vienodi, vadinasi, esame įkvėpti Dievo. Dievas valdo žmonių mintis, 
ponai, užtikrinu jus. Todėl leiskime Dievui suskirstyti mus į poras. Be to, 
jūs juk žinote, kad tai nelabai svarbu, nes pirmas atsilaisvinęs ateis į 
pagalbą kitiems. 

- Tik šitaip! Tik šitaip! - ėmė šaukti minjonai. 

- Tada juo labiau, darykime kaip Horacijai“!: meskime burtus. 

- Argi jie metė burtus? - suabejojo Keliusas. 

- Turiu argumentų taip manyti, - atsakė Biusi. 

- Tada pasekime jų pavyzdžiu. 

- Valandėlę, - dar kartą sulaikė juos Biusi. - Prieš sužinodami savo 
priešininkus, susitarkime dėl kovos sąlygų. Nederėtų pirma pasirinkti 
priešininkus, o paskui kovos sąlygas. 

- Labai paprasta, - tarė Šombergas, - kausimėsiki mirties, kaip pasakė 
ponas de Sen Liukas. 


“ Horacijai - senovės Romos patricijų giminė. Pasak legendos, karaliaus Tulo Hostilijaus 
valdymo laikais (VII a. pr. m. e.), sprendžiant Romos ir Alba Longos miestų ginčą, trys 
broliai Horacijai nugalėjo tris brolius Kuriacijus iš Alba Longos, ir šis miestas pateko į 
Romos priklausomybę. 

- Be abejo, bet kaip kausimės? 

- Su špaga ir durklu, - pasakė Biusi. - Čia visi esam įgudę. 

- Pėsti? - paklausė Keliusas. 

- Ė! Ką gi veiktumėt su arkliais? Tik varžytų judesius. 

- Gerai, pėsti. 

- Kurią dieną? 

- Kaip galima greičiau. 

- Ne, - paprieštaravo d'Epernonas. - Man reikia sutvarkyti daugybę 
reikalų, surašyti testamentą. Atleiskit, bet aš meilyčiau palaukti... Treje- 
tas ar šešetas dienų tik sužadintų apetitą. 

- Štai kur narsuolio kalba, - paironizavo Biusi. 

- Tai sutarta? 

- Taip. Mes visada puikiai vieni kitus suprantame. 

- Tuomet traukime burtus, - pasiūlė Biusi. 

- Valandėlę, - sulaikė Antragė. - Aš siūlau štai ką: nešališkai pasida- 
lykime ir kovos lauką. Burtai suskirstys mus po du, todėl nužymėkime 
keturis sklypelius - kiekvienai porai po vieną. 

- Gerai sugalvota. 

- Pirmai porai siūlau stačiakampį tarp dviejų liepų... Ten nebloga 
vietelė. 

- Sutarta. 

- O saulė? 

- Juo blogiau antrajam iš tos poros, jis stovės veidu į rytus. 

- Ne, ponai, taip būtų neteisinga, - nesutiko Biusi. - Žūkime garbin- 
gam mūšy, bet negalabykim vieni kitų. Nubrėžkime pusratį ir apsisaugo- 
sim nuo saulės. Tegu šviesa krinta mums iš šono. 

Biusi parodė poziciją, ir ji buvo priimta, paskui priešininkai traukė 
burtus. 

Pirmajam burtai krito Šombergui, antras buvo Ribeirakas. Jie ir 
sudarė pirmąją porą. 

Keliusas ir Antrągė sudarė antrąją. 

Livaro ir Možironas - trečiąją. 

Išgirdęs Keliuso vardą, Biusi, tikėjęsis gauti jį priešininku, suraukė 
antakius. 

D'Epernonas, pamatęs, kad burtai lėmė jam būti vienoje poroje su 
Biusi, išbalo ir gavo pasitampyti ūsus, kad į skruostus grįžtų nors koks 
rausvumas. 

- Dabar, ponai, - tarė Biusi, - iki mūšio dienos mes priklausome vieni 
kitiems. Esame surišti žutbūtinės draugystės. Ar nesutiktumėt papietauti 
mano rūmuose? 

Visi nusilenkė sutikimo ženklan ir leidosi pas Biusi, kur juos ligi ryto 
sujungė prašmatni puota. 


XLIV 


Kuriame Šiko užmiega 


Visus šiuos anžujiečių pasirengimus stebėjo iš pradžių karalius, o 
paskui Šiko. 

Henrikas nerimavo Luvre, nekantriai laukdamas grįžtant savo drau- 
gų iš pasivaikščiojimo su ponais anžujiečiais. 

Šiko iš tolo sekė šitą pasivaikščiojimą, patyrusia akim įžvelgdamas 
tai, ko niekas negalėjo pamatyti taip gerai kaip jis, ir įsitikinęs, kokie de 
Biusi ir de Keliuso ketinimai, nupluošė Monsoro namų link. 

Monsoro buvo suktas žmogus; bet ne jo nosiai buvo pergudrauti Šiko: 
gaskonas atnešė jam giliausią karaliaus užuojautą, tai kaip jis galėjo 
maloniai jo nepriimti? 

Šiko rado Monsoro gulintį. 

Vakarykštis vizitas pas Anžu kunigaikštį palaužė dar nesustiprėjusio 
organizmo jėgas; ir Remi, ranka pasirėmęs smakrą, su apmaudu laukė 
pirmųjų karštinės priepuolių, vėl gresiančių sugriebti auką. 

Tačiau Monsoro galėjo palaikyti pokalbį ir taip sumaniai slėpė 
neapykantą Anžu kunigaikščiui, kad niekas kitas, išskyrus Šiko, nebūtų 
jos pastebėjęs. Bet juo jis buvo diskretiškesnis ir santūresnis, juo aiškiau 
gaskonas skaitė jo mintis. 

„Iš tiesų, - sakė jis sau, - žmogus negali taip karštai rodyti atsidavimo 
ponui Anžu kunigaikščiui, jeigu po visu tuo kažkas neslypėtų“. 

Šiko, išmanantis apie ligas, taip pat norėjo įsitikinti, ar grafo karštinė 
ne komedija, kokią kažkada suvaidino Nikola Davidas. 

Bet Remi neapgaudinėjo; pačiupinėjęs Monsoro pulsą, Šiko pagalvo- 
j0: 

„Šitas tikrai serga ir nieko neįstengs padaryti. Lieka ponas de Biusi, 
pažiūrėsim, ką jis gali“. 

Ir jis nudrožė į Biusi rūmus, tvaskančius šviesomis, paskendusius 

kvapuose, kuriuos užuodęs Goranflo būtų neįstengęs sulaikyti džiaugs- 
mo riksmų. 

- Gal ponas de Biusi švenčia vestuves? - paklausė jis liokajaus. 

- Ne, pone, - atsakė šis, - ponas de Biusi susitaikė su keletu dvariškių 
ir ta proga suruošė pietus, nuostabius pietus, patikėkit manim. 

„Nebent jis juos nunuodytų, bet žinau, kad Biusi ne toks žmogus, - 
pagalvojo Šiko. - Iš šitos pusės jo didenybei taip pat niekas negresia“. 

Jis grįžo į Luvrą ir rado Henriką vaikštant po ginklų salę ir keiksno- 
jantis. 

Jis nusiuntė pas Keliusą tris pasiuntinius, bet kadangi tie žmonės 
nesuprato, ko nerimauja jo didenybė, paprasčiausiai užėjo pas poną 
Biragą sūnų, kur kiekvienas karaliaus livrėja vilkintis asmuo visada 
galėjo gauti stiklinę vyno, gabalą kumpio ir konservuotų vaisių. 

Tokiu būdu Biragai saugojo karaliaus malonę. 

Kai Šiko pasirodė tarpduryje, Henrikas garsiai sušuko. 

- O! Mielas drauge, - kreipėsi jis, - ar nežinai, kas jiems nutiko? 

- Kam? Tavo minjonams? 

- Deja, taip! Mano vargšams draugams. 

- Šiuo metu jie turbūt guli pasliki, - atsakė Šiko. 

- Man juos nužudė! - suriko Henrikas ir atsitiesė grėsmingai degan- 
čiomis akimis. - Jie negyvi! 

- Negyvi? Bijau, kad jie... 

- Šitai žinodamas tu dar juokiesi, nekrikšte! 

- Palauk, mano sūnau, jie negyvi, tiesa, bet negyvi iš girtumo. 

- Ak, juokdary... Kaip tu mane išgąsdinai! Bet kodėl šmeiži tuos 
bajorus? 

- Priešingai, aš juos šlovinu. 

- Vis šaipaisi... Klausyk, maldauju tave, surimtėk truputėlį. Ar žinai, 
kad jie išėjo su anžujiečiais? 

- Prisiekiu Viešpačiu! Aišku, žinau. 

- Na ir kuo visa tai baigėsi? 

- Ogi tuo, kuo tau sakiau: jie negyvai prisigėrę arba netrukus tokie 
bus. 

- O Biusi, Biusi? 

- Biusi juos girdo, tai labai pavojingas žmogus. 

- Šiko, dėl Dievo! 

- Na gerai! Biusi vaišina tavo draugus pietumis. Ar dabar patenkin- 
tas? 

- Biusi vaišina juos pietumis? O, tai neįmanoma! Juk jie mirtini 
priešai. 

- Va, va. Jeigu būtų draugai, jiems nereikėtų kartu gerti. Klausyk, ar 
tavo geros kojos? 

- Ką nori pasakyti? 

- Ar nueitum iki upės? 

- Aš nueičiau į pasaulio kraštą, kad pamatyčiau tokį dalyką. 

- Gerai! Nueik tik į Biusi rūmus ir pamatysi tą stebuklą. 

- Ar tu mane palydėsi? 

- Ačiū, aš ką tik iš ten. 

- Bet, Šiko... 

- One, ne! Pats supranti, man nėra reikalo įsitikinti dar kartą, juk aš 
jau mačiau. Man ir taip kojos trim coliais sutrumpėjo - sulindo į pilvą nuo 
lakstymo. Jei vėl ten nusitrenksiu, iki kelių sulįs. Eik, mano sūnau, eik. 

Karalius metė į jį rūstų žvilgsnį. 

- Tu per daug geras, - pasakė Šiko, - kad suki galvą dėl tokių žmonių. 
Jie juokiasi, puotauja ir spjaudo ant tavo valdžios. Žiūrėk į visa tai 
filosofiškai: jie juokiasi, juokimės ir mes, jie pietauja, liepk ir mums 
atnešti ką nors skanaus ir šilto, jie spjaudo ant tavo valdžios, eime gulti 
po vakarienės. 

Karalius nesusilaikęs nusišypsojo. 

- Gali laikyti save tikru išminčium, - tarė Šiko. - Prancūzijoje buvo 
plaukuotų karalių, vienas narsus karalius, vienas didis, buvo karalių 
tinginių. Esu tikras, tave pavadins Henriku Kantriuoju... Ak, mano 
sūnau, tai tokia graži dorybė... kai neturi kitų! 

- Aš išduotas! - pasakė karalius. - Išduotas... Tie žmonės net nežino, 
kaip turi elgtis bajorai. 

- Ak šit kaip! Tu nerimauji dėl savo draugų! - sušuko Šiko, stumda- 
mas karalių į salę, kur jiems jau buvo patiekta vakarienė. - Tu jų gailiesi, 
lyg būtų mirę, o kai tau pasakoma, kad jie gyvi, vis tiek verki ir nerimauji. 
Henrikai, ta amžinai inkšti. 

- Jūs mane erzinat, pone Šiko. 

- Klausyk, nejaugi tau labiau patiktų, kad jie būtų gavę po š2ptynis ar 
aštuonis smagius dūrius į skrandį. Būk nuoseklus. 

- Man labiau patiktų, jei galėčiau pasikliauti savo draugais, - niūriai 
burbtelėjo Henrikas. 

- O! Prisiekiu Dievo Motinos įsčiomis! - sušuko Šiko. - Pasikliauk 
manimi. Aš čia, mano sūnau, tik pamaitink mane. Norėčiau fazano ir... 
triufelių, - pridūrė jis, tiesdamas lėkštę. 

Henrikas ir jo vienintelis draugas atsigulė anksti; karalius dūsavo, 
kad jo širdis tokia tuščia, o Šiko pūtavo, kad jo skrandis toks pilnas. 

Rytojaus dieną, karaliui keliantis, prisistatė ponai Keliusas, Šomber- 
gas, Možironas ir d' Epernonas. Durininkas, kaip paprastai, įleido šiuos 
bajorus. 

Šiko dar miegojo, o karaliaus neėmė miegas.Jis įpykęs šoko iš lovos 
ir nusiplėšė kvepiančius kompresus, uždėtus jam ant veido ir rankų. 

- Lauk iš čia! - užriko jis. - Lauk! | 

Apstulbęs durininkas paaiškino jaunuoliams, kad karalius juos išve- 
ja. Ne mažiau apstulbę minjonai susižvalgė tarpusavyje. 

- Bet, sire, - suvapėjo Keliusas, - mes norėjome pasakyti jūsų 
didenybei... 

- Kad jau išsipagiriojote, - sugriaudėjo Henrikas, - ar ne taip? 

Šiko atmerkė vieną akį. 

- Atleiskite, sire, - oriai tarė Keliusas, - jūsų didenybė klysta... 

- Kodėl, jūk aš tai negėriau Anžu vyno! 

- A!.. Viskas aišku, viskas aišku!.. - nusišypsojo Keliusas. - Taip, 
dabar suprantu. Tuomet... 

- Kas tuomet? 

- Tegu jūsų didenybė teikiasi pasilikti vienas sa mumis, ir tuomet 
pasikalbėsime. 

- Aš nekenčiu girtuoklių ir išdavikų. 

- Sire! - choru sušuko visi trys bajorai. 

- Kantrybės, ponai, - sustabdė juos Keliusas. - Jo didenybė blogai 
miegojo ir sapnavo košmarus. Vienas žodis, ir mūsų didžiai gerbiamas 
princas atsigaus. 

Šis įžūlus valdinio mėginimas pateisinti karalių padarė Henrikui 
įspūdį. Jis suprato, jog žmogus, turintis pakankamai drąsos sakyti tokius 
dalykus, negalėjo padaryti nieko negarbingo. 

- Kalbėkite! - įsakė jis. - Tik trumpai. 

- Tai įmanoma, sire, bet sunku. 

- Kurgi ne... Reikia sukti užuolankomis, norint pateisinti kai kuriuos 
poelgius. 

- Ne, sire, mes kalbėsime tiesiai, -atsakė Keliusas, žiūrėdamas į Šiko 
ir durininką ir tarsi dar kartą prašydamas Henriko privačios audiencijos. 

Karalius mosielėjo ranka, ir durininkas išėjo. Šiko atmerkė kitą akį ir 
tarė: 

- Nekreipkit į mane dėmesio, aš miegu kaip užmuštas. 

Ir užmerkęs abi akis, užknarkė iš visų plaučių. 

XLV 


Kuriame Šiko atsibunda 


Pamatę, kad Šiko taip sąžiningai miega, minjonai nustojo kreipę į jį 
dėmesį. 

Be to, jie jau seniai buvo įpratę žiūrėti į Šiko kaip į karaliaus 
miegamojo baldą. 

- Jūsų didenybė, - nusilenkdamas prabilo Keliusas, - žino tik pusę to, 
kas nutiko, ir drįstu teigti, ne tokią įdomią pusę. Mes iš tikrųjų, ir niekas 
nė nemano to neigti, mes iš tikrųjų visi pietavome pas poną de Biusi, ir 
jo virėjo garbei turiu pasakyti, pietūs buvo puikūs. 

- Ypač vienas vynas, austriškas ar vengriškas, - pritarė jam Šomber- 
gas, - man pasirodė tiesiog nuostabus. 

- Ak! Bjaurus vokietis, - pertraukė jį karalius. - Visada įtariau, kadjis 
mėgsta išgerti. 

- O aš buvau tuo įsitikinęs, - įsiterpė Šiko, - bent dvidešimt kartų 
mačiau jį girtą. 

Šombergas atsigręžė į jo pusę. | 

- Nekreipk dėmesio, mano sūnau, - tarė gaskonas, - per miegus aš 
visada kalbu, karalius gali patvirtinti. 

Šombergas vėl atsisuko į Henriką. 

- Garbės žodis, sire, aš neslepiu nei to, ką mėgstu, nei ko nemėgstu. 
Geras vynas - gerai. 

- Nevadinkime geru daiktu to, nuo ko užmirštamas mūsų valdovas, - 
santūriai tarė karalius. 

Šombergas buvo besižiojąs atsakyti, matyt, nenorėdamas taip greit 
nutraukti tokios įdomios temos, bet Keliusas davė jam ženklą. 

- Teisybė, - susigriebė Šombergas, - pasakok toliau. 

- Taigi aš sakiau, sire, - vėl prabilo Keliusas, - kad per pietus, o ypač 
prieš juos, mes kalbėjomės apie labai rimtus ir įdomius dalykus, iš 
dalies liečiančius jūsų didenybės interesus. 

- Baisiai ilga įžanga, - pasakė Henrikas, - tai blogas ženklas. 

S - Prisiekiu Dievo Motinos įsčiomis, koks tas Valua plepus! - sušuko 
iko. 

- Ei, ei! Metre gaskonai, - išdidžiai tarė Henrikas, - jeigu nemiegat, 
išeikit iš Čia. 

- Prisiekiu Viešpačiu! - atsakė Šiko. - Jeigu nemiegų, tai tik todėl, kad 
tu man trukdai. Tavo liežuvis barška kaip tarškynė didįjį penktadienį. 

Keliusas, matydamas, kad šiuose karališkuose apartamentuose ne- 
įmanoma rimtai pasikalbėti apie nieką, net apie rimčiausius dalykus, - 
taip visi buvo čia įpratę elgtis lengvabūdiškai, - atsiduso, patraukė 
pečiais ir su apmaudu nutilo. 

- Sire, - mindžikuodamas tarė d'Epernonas, - o juk kalbame apie 
svarbius reikalus. 

- Apie svarbius reikalus? - pakartojo Henrikas. 

- Be abejo, jeigu aštuonių narsių bajorų gyvybės vertos, kad jo 
didenybė jomis susirūpintų. 

- Ką nori tuo pasakyti? - sušuko karalius. 

- Noriu pasakyti, jog laukiu, kad karalius teiktųsi mane išklausyti. 

- Aš klausau, mano sūnau, aš klausau, - atsakė Henrikas, dėdamas 
ranką Keliusui ant peties. 

- Tai va! Aš jums sakiau, sire, kad mes rimtai kalbėjomės, ir štai to 
pokalbio rezultatas: karaliaus valdžiai gresia pavojus, ji nusilpo. 

- Kitaip sakant, visi tik ir rezga prieš ją sąmokslus! - sušuko karalius. 

- Ji panaši, - toliau kalbėjo Keliusas, - į tuos keistus dievus, kurie, kaip 
Tiberijaus ir Kaligulos dievai, seno, bet negalėjo numirti ir ėjo savo 
nemirtingumo keliu per mirtinas ligas. Tie dievai, atsidūrę šitokioje 
padėtyje, nustoja karšti ir silpti, tik jei koks nors pasišventėlis pasiaukoja 
ir grąžina jiems jaunystę ir jėgas. Tada, atgaivinti jauno, karšto, kilnaus 
kraujo, jie atgi mstair vėl tampa stiprūs ir galingi. Tai va, sire, jūsų valdžia 
panaši į tuos dievus, ji gali išlikti tik kam nors pasiaukojus. 

- Aukso žodžiai, - pasakė Šiko. - Keliusai, sūnau mano, eik pamoks- 
lauti į Paryžiaus gatves ir, duodu galvą nukirsti, tu nurungsi garsiuosius 
pamokslininkus Linsestrą, Kajė, Kotoną ir net tą gražbylystės statinę, 
vardu Goranflo. 

Henrikas nepasakė nieko; buvo akivaizdu, kad jo galvoje įvyko 
didelė permaina: iš pradžių jis svaidė į minjonus išdidžius žvilgsnius, 
paskui, pamažu supratęs teisybę, vėl užsigalvojo, paniuro, sunerimo. 

- Pasakokite, - paragino jis, - juk matote, kad aš jūsų klausau, 
Keliusai. 

- Sire, - toliau kalbėjo šis, - jūs didis karalius, bet nustojote akiračio. 
Bajorija pastatė prieš jus užtvaras, už kurių jūsų akys nieko nebemato, 
nebent augančias kitas užtvaras, kurias jums savo ruožtu stato liaudis. 
Sire, jūs drąsus žmogus, pasakykit, kas daroma kare, kai vienas batalio- 
nas kaip grėsminga siena atsistoja už trisdešimties žingsnių nuo kito 
bataliono. Bailiai pasižiūri atgal ir, pamatę laisvą plotą, sprunka, 0 
drąsuoliai panarina galvas ir žengia pirmyn. 

- Gerai, tebūnie taip. Pirmyn! - sušuko karalius. - Prisiekiu Kristaus 
krauju! Argi aš ne pirmasis savo karalystės bajoras? Ar kas nors vadova- 
vo, klausiu jus, šaunesniems mūšiams, kaip aš savo jaunystėje? Ir ar 
daug mūsųamžius, jau einantis į galą, žino skambesnių vardų už Žarnaką 
ir Monkontūrą? Taigi pirmyn, ponai, ir aš, kaip esu įpratęs, pirmas eisiu 
į mūšį, kuris, kaip nujaučiu, bus smarkus. 

- Taip, sire, žinoma! - sušuko jaunuoliai, įkaitinti karingos karaliaus 
kalbos. 

Šiko atsisėdo. 

- Tyliau jūs ten, - tarė jis. - Leiskit kalbėti mano.oratoriu. Rėžk, 
Keliusai, rėžk, mano sūnau. Tu jau pasakei daug gražių ir gerų dalykų, 
bet dar ne viską. Kalbėk, drauguži, kalbėk. 

- Taip, Šiko, tu pasakei teisybę, kaip tau dažnai pasitaiko. O aš, aišku, 
kalbėsiu ir nenuslėpsiu nuo jo didenybės, kad karaliaus valdžiai atėjo 
laikas priimti vieną ištų aukų, kurias ką tik minėjau. Prieš visas tas sienas, 
nemačiom juosiančias jo didenybę, pakils keturi vyrai, įsitikinę, kad jūs 
juos palaikysite, sire, o palikuonys išgarsins. 

- Ką tu sakai, Keliusai? - paklausė karalius, ir jo akyse sužibo 
džiaugsmas, prislopintas susirūpinimo. - Kas tie keturi vyrai? 

- Ašir šitie ponai, - atsakė Keliusas su pasididžiavimu, kuris iškelia 
kiekvieną žmogų, rizikuojant savo gyvybe dėl kokio nors principo ar 
aistros. - Aš ir šitie ponai, mes aukojamės, sire. 

- Dėl ko? 

- Kad jūs būtumėt išgelbėtas. 

- Nuo ko? 

- Nuo savo priešų. 

- Čia tik jaunuolių nesantaika! - sušuko Henrikas. 

-O! Tai visų išankstinis nusistatymas, sire, ojūs taip kilniai prie mūsų 
prisirišęs, kad slepiate savo prisirišimą po tuo nutąsytu apsiaustu. Bet 
mes jį atpažįstame. Kalbėkite kaip karalius, sire, o ne kaip Švento 
Dioniso gatvės miestelėnas. Neapsimeskite tikįs, kad Možifonas neken- 
čia Antragė, kad Šombergui trukdo Livaro, kad d'Epernonas pavydi 
Biusi, o Keliusas pyksta ant Ribeirako. O ne! Jie visi jauni, gražūs ir geri. 
Draugai ir priešai - visi galėtų mylėti vieni kitus kaip broliai. Bet anaipto! 
ne žmonių varžymasis su žmonėmis įduoda mums į rankas špagą, tai 
Prancūzijos nesantaika su Anžu, nesantaika tarp liaudies teisės ir dieviš- 
kosios teisės. Mes stojame kaip karaliaus valdžios gynėjai šitame lauke, 
kur pasirodo Lygos gynėjai, ir sakome: „Palaiminkite mus, valdove, 

nusišypsokite tiems, kurie eina mirti už jūs. Gal jūsų palaiminimas atneš 
jiems pergalę, jūsų šypsena palengvins mirtį“. 

Smaugiamas ašarų, Henrikas išskėtė glėbį Keliusui ir jo draugams. 

Jis prispaudė juos visus pne krūtinės; ši scena buvo gana įdomus 
reginys, išraiškingas paveikslas, kur vyriška drąsa jungėsi su begaliniu 
švelnumu, ir viskas šią valandą buvo nušviesta švento atsidavimo. 

Šiko, rimtas ir nuliūdęs, ranka pasirėmęs kaktą, žiūrėjo iš alkovo 
kampo, ir jo veidas, paprastai toks šaltas ir abejingas arba iškreiptas 
sarkastiško iuoko, buvo ne mažiau kilnus ir iškalbingas už kitų. 

- Ak, mano narsuoliai, - pagaliau tarė karalius, - tai gražus atsidavimo 
pavyzdys, kilni užduotis, ir šiandien aš didžiuojuosi ne tuo, kad valdau 
Prancūziją, o tuo, kad esu jūsų draugas. Bet kadangi geriau nei kas kitas 
žinau savo interesus, nepriimu aukos, nes ji, nors suteiktų daug garbės, 
jei nugalėtumėt, atiduotų mane į priešų rankas, jei pralaimėtumėt. Karui 
su Anžuužteks ir Prancūzijos, patikėkit manim. Aš pažįstu savo brolį, de 
Gizus ir Lygą. Gyvenime man yra tekę tramdyti dar nartesnius ir 
nepaklusnesnius žirgus. 

- Bet, sire, - sušuko Možironas, - kareiviai taip negalvoja! Jie negali 
turėti nė minties apie nepasisekimą šitos rūšies reikaluose: garbės, 
sąžinės reikaluose, kai žmogus elgiasi pagal įsitikinimus, nesirūpinda- 
mas, kokį nuosprendį paskelbs protas. 

- Atleiskit man, Možironai, - atsakė karalius, - kareivis gali veržtis 
aklai, o kapitonas turi galvoti. 

- Tai galvokite, sire, o mums leiskite veikti, nes mes tik kareiviai, - 
tarė Šombergas. - Beje, aš nepažįstu pralaimėjimų, man visada sekasi. 

- Drauge mano, drauge, - liūdnai pertraukė jį karalius, - apie save aš 
negaliu to pasakyti. Tiesa, tau dar tik dvidešimt metų. 

- Sire, - pasakė Keliusas, - meilūs jūsų didenybės žodžiai tik 
sustiprins mūsų įkarštį. Kurią dieną mums sukryžiuoti špagas su ponais 
de Biusi, Livaro, Antragė ir Ribeiraku? 

- Niekada, aš jums griežtai draudžiu, niekada, girdite? 

- Dovanokite, sire, atleiskite mums, - tarė Keliusas, - pasimatymas 
paskirtas vakar prieš pietus, žodis duotas, ir mes negalime jo atsiimti. 

- Atsiprašau, pone, - atsakė Henrikas, - karalius atleidžia nuo priesai- 
kų ir duotų žodžių sakydamas „aš noriu“ arba „aš nenoriu“, nes karalius 
yravisagalis. Perduokit tiems ponams, kad aš prigrasinau jums visa savo 
rūstybe, jeigu kausitės su jais, o kad patys neabejotumėt, prisiekiu 
ištremti jus, jeigu... 

- Palaukite, sire, - tarė Keliusas, - jeigu jūs galite atleisti mus nuo 

duoto žodžio, jus nuo jūsų žodžio tegali atleisti vienas Dievas. Todėl 
neprisiekinėkite, nes jei dėl šito reikalo užsitrauksime jūsų pyktį ir jūs jį 
išreikšite tremtimi, mes su džiaugsmu vyksime į tremtį ir, palikę jūsų 
didenybės žemes, galėsime ištesėti Žodį ir susitikti su savo priešais 
svetimoje šalyje. 

- Jeigu tie ponai prisiartins prie jūsų nors per arkebūzos šūvį, - sušuko 
Henrikas, - aš įsakysiu visus keturis įmesti į Bastiliją. 

- Sire, - tarė Keliusas, - tą dieną, kai jūs taip padarysite, mes basi ir su 
virve ant kaklo ateisime pas Bastilijos komendantą metrą Loraną Testiu, 
kad jis mus uždarytų kartu su tais bajorais. 

- Aš liepsiu nukirsti jiems galvas, prisiekiu Kristaus kančia! Šiaip ar 
taip, aš karalius. 

- Jei taip nutiktų mūsų priešams, sire, mes persipjautume gerkles prie 
jų ešafoto. 

Henrikas ilgai tylėjo, paskui pakėlė juodas akis. 

- Pačiu laiku, - tarė jis. - Štai kur geri ir narsūs bajorai. Ką gi... Jei 
Dievas nepalaimintų reikalo, kurį gina tokie žmonės!.. 

- Nebūk bedievis... nepiktžodžiauk! - iškilmingai sudraudė Šiko, 
lipdamas iš lovos ir eidamas prie karaliaus. - Štai kur kilnios širdys! 
Dieve mano! Padaryk taip; kaip jie non. Ar girdi, mano valdove? Na, 
paskirk šitiems jaunuoliams dieną: imkis savo reikalų, o ne mokyk 
Aukščiausiąjį, kaip jam elgtis. 

- O Dieve mano, Dieve! - sumurmėjo Henrikas. 

- Sire, maldaujame jus šito, - tarė keturi jaunuoliai, nulenkdami 
galvas ir priklaupdami ant vieno kelio. 

- Gerai, tebūnie. Iš tiesų, Dievas teisingas, jis turi nulemti jums 
pergalę. Be to, mes ir patys sugebėsim paruošti ją protingais ir krikščio- 
niškais būdais. Brangūs draugai, prisiminkit, kad Žarnakas uoliai atliko 
savo religines pareigas, prieš stodamas į kovą su La Šatenjerė. Šis buvo 
kietas fechtuotojas, bet ieškojo užsimiršimo pramogose, puotose, lankė 
moteris - kokia šlykšti nuodėmė! Žodžiu, jis pykdė Dievą, kuris gal ir 
šypsojosi jo jaunystei, grožiui, jėgai ir norėjo išgelbėti jam gyvybę. 
Tačiau Žarnakas jį nudaigojo. Klausykit, mes atliksime savo religines 
priedermes. Jei turėčiau laiko, liepčiau nugabenti jūsų špagas į Romą, 
kad Šventasis Tėvas jas palaimintų... Bet mes turime šventos Genovaitės 
relikvinę, ji atstoja geriausias relikvijas. Kartu papasninkausim, pama- 
rinsim kūnus ir atšvęsim didžiąją Devintinių šventę, o kitą dieną... 

- Ak, sire! Ačiū, ačiū! - sušuko keturi jaunuoliai. - Vadinasi, po 
aštuonių dienų. 

Jie puolė karaliui į glėbį, jis dar kartą juos apkabino ir, liedamas 
ašaras, nuėjo į savo maldyklą. 

- Dvikovos sąlygos numatytos, - pasakė Keliusas, - reikia tik įrašyti 
dieną ir valandą. Rašyk, Možironai, ant šito stalo... karaliaus plunksna, 
rašyk: „Kitą dieną po Devintinių“. 

- Parašiau, - atsakė Možironas. - Kas bus mūsų heroldas ir nuneš šitą 
laišką? 

- Aš, jeigu panorėsite, - eidamas artyn, pasisiūlė Šiko. - Tik noriu 
duoti jums vieną patarimą, vaikučiai. Jo didenybė kalba apie pasninkus, 
kūno marinimą ir relikvinę... Visa tai nuostabu kaip įžadas po pergalės, 
o prieš dvikovą jums bus naudingiau geras maistas, taurūs vynai, aštuo- : 
nios valandos miego vienatvėje dieną ar naktį. Niekas neteikia rankai 
tiek jėgos ir lankstumo, kaip trijų valandų sėdėjimas prie stalo, tik, 
žinoma, neprisisiurbiant. O kai dėl meilės, aš apskritai pritariu karaliui: 
per daug jau ji žmogų suminkština, todėl jums vertėtų nuo jos susilaikyti. 

- Bravo, Šiko! - choru sušuko jaunuoliai. 

- Sudie, mano liūtukai, - atsisveikino gaskonas, - einu į Biusi rūmus. 

Jis žengė trejetą žingsnių ir grįžo atgal. 

- Beje, - perspėjo jis, - nepalikit karaliaus tą gražią Devintinių dieną. 
Nei vieni, nei kiti nevažiuokite į užmiesų. Likite Luvre kaip saujelė 
paladinų. Sutarta, taip? Tada einu vykdyti jūsų pavedimo. 

Ir Šiko su laišku rankoje išskėtė savo ilgų kojų skriestuvą ir dingo. 


XLVI 


Devintinės 


Per šias aštuonias dienas įvykiai tvenkėsi, kaip dangaus aukštybėse 
tvenkiasi audra ramiu slogiu vasaros metu. 

Monsoro, atsistojęs ant kojų po dviejų parų karštinės, pats ėmėsi 
tykoti to, kuris nuplėšė jam garbę; bet kadangi nieko nenutykojo, labiau 
negu kada nors įtikėjo Anžu kunigaikščio veidmainyste ir blogais keti- 
nimais Dianos atžvilgiu. 

Biusi nesiliovė dieną lankęsis vyriausiojo medžioklės prievaizdo 
namuose. 

Tačiau Remi perspėtas apie dažnas sveikstančio grafo pasalas, susi- 
laikė nuo naktinių vizitų pro langą. 

Šiko dalijo savo laiką į dvi dalis. 

Viena buvo skirta jo mylimam ponui Henrikui de Valua, kurį gasko- 
nas palikdavo kiek įmanoma rečiau ir saugojo kaip motina vaiką. 

Antrą laiko dalį jis praleisdavo su mielu draugu Goranflo, kurį prieš 
aštuonias dienas su dideliu vargu įkalbėjo grįžti į savo celę ir palydėjo į 
vienuolyną, kur abatas mesiras Žozefas Fulonas jį kuo gražiausiai 
priėmė. 

Per šį pirmąjį vizitą buvo daug kalbama apie karaliaus pamaldumą, 
ir prioras atrodė be galo, be krašto dėkingas jo didenybei už garbę, kurią 
jis suteiks abatijai ją aplankydamas. 

Ši garbė buvo net didesnė, negu iš pradžių tikėtasi; garbingojo abato 
paprašytas, Henrikas sutiko vienuolyne, atsiskyręs nuo visų, praleisti 
dieną ir naktį. 

Šiko sutvirtino abato viltį, kuria šis dar nedrįso patikėti, ir kadangi 
visi žinojo, jog karalius klauso juokdario patarimų, Šiko buvo primygti- 
nai pakviestas lankytis, ir pažadėjo tai daryti. 

Kai dėl Goranflo, tai jis išaugo vienuolių akyse dešimčia uolekčių. 

Iš tikrųjų jam buvo didelė sėkmė įgyti visišką Šiko pasitikėjimą; net 
pats Makiavelis, atmintinas politikas, nebūtų sugebėjęs geriau. 

Pakviestas lankytis, Šiko ir lankėsi; o kadangi kišenėse, po apsiaustu, 
plačiuose batuose jis atsinešdavo geriausių, rečiausių įvairių vietovių 
vynų, brolis Goranflo priimdavo jį dar geriau nei mesiras Žozefas 
Fulonas. 

Tada jis ištisomis valandomis užsidarydavo vienuolio celėje ir kartu 
su juo pasinerdavo į, bendrais bruožais nusakant, jo studijas ir ekstazes. 

Likus porai dienų iki Devintinių, jis net praleido vienuolyne visą 
naktį: rytojaus dieną abatijoje pasklido gandas, kad Goranflo įkalbėjo 
Šiko užsivilkti sutaną. 

Kai dėl karaliaus, tai jis šiuo metu vedė rimtas fechtavimosi pamokas 
savo draugams, prigalvodamas su jais naujų smūgių ir ypač stengdama- 
sis treniruoti d'Epernoną, kuriam likimas davė tokį stiprų priešininką ir 
kuris, laukdamas lemtingos dienos, labai smarkiai jaudinosi. 

Kiekvienas, kas tam tikromis valandomis būtų vaikščiojęs po miestą, 
Šventos Genovaitės kvartale būtų sutikęs keistų vienuolių, kuriejau buvo 
aprašyti ankstesniuose skyriuose ir daug labiau panėšėjo į raitininkus 
negu į juodaskvernius. 

Pagaliau mes galėtume pridurti, norėdami papildyti paveikslą, kurio 
štrichus buvome nubrėžę, taigi, kartojame, galėtumėm pridurti, kad de 
Gizų rūmai tapo pačia paslaptingiausia ir kartu neramiausia irštva, kuo 
tirščiausiai gyvenama viduje ir kuo tuščiausia, pažiūrėjus iš išorės, 

kiekvieną vakarą didžiojoje salėje, rūpestingai nuleidus žaliuzes, vykda- 
vo slaptos sueigos, o prieš jas būdavo ruošiami pietūs, kuriuose dalyvau- 
davo vien vyrai, tačiau vadovaudavo jiems ponia de Monpansjė. 

Mes priversti pateikti skaitytojams šias detales, paimtas iš to meto 
memuarų, nes jie jų neras policijos archyvuose. 

Iš tiesų to palaimingo karaliavimo laikų policija nė neįtarė, kas 
rezgama, nors sąmokslas, kaip matome, buvo nemenkas ir garbūs mies- 
tiečiai, naktį aplankantys savo valdas su šalmu ant galvos ir alebarda 
rankoje, numanė apie jį ne daugiau kaip policija, nes nebuvo iš tų 
žmonių, kurie sugebėtų nuspėti kitokius pavojus, negu sukeltus gaisro, 
vagių, pasiutusių šunų ir girtų mušeikų. 

Retsykiais koks nors patrulis vis dėlto sustodavo priešais „Kelrodės 
Žvaigždės“ smuklę Sausojo Medžio gatvėje; bet metras La Hurjeras 
buvo žinomas kaip be galo uolus katalikas, todėl niekas nė nesuabejojo, 
kad tas didžiulis triukšmas pas jį būtų keliamas ne didesnei Dievo garbei. 

Štai kokiomis sąlygomis Paryžiaus miestas diena po dienos sulaukė 
tų didžiųjų iškilmių, vadinamų Devintinėmis, kurias panaikino konsti- 
tucinė vyriausybė. 

Tos žymiosios dienos rytą oras buvo nuostabus, gatvėse pribarstytos 
gėlės skleidė puikius aromatus. 

Tą rytą, sakome mes, Šiko, jau porą savaičių miegantis tik karaliaus 
kambaryje, pažadino Henriką labai anksti; niekas dar nebuvo įėjęs į 
karaliaus kambarį. 

- Ak tu nenaudėli Šiko! - sušuko Henrikas. - Kad tave nelabasis! 
Niekad nesu matęs žmogaus, kuris viską darytų taip nelaiku. Tu man 
sutrukdei gražiausią sapną, kokį tik esu gyvenime sapnavęs. | 

- Ir ką gi tu sapnavai, mano sūnau? - pasiteiravo Šiko. 

- Sapnavau, kad Keliusas, mano mielas draugužis, kiaurai persmeigė 
Antragė ir plaukiojo savo priešo kraujuose. Bet jau išaušo. Eime, pasi- 
melskime Viešpačiui, kad mano sapnas išsipildytų. Šauk tarnus, Šiko, 
šauk. 

- Ko gi tu nori? 

- Savo ašutinės ir rykščių. 

- O gal verčiau gerus pusryčius? - paklausė Šiko. 

- Nekrikšte, - subarė Henrikas, - kas gi klauso Devintinių mišių pilnu 
pilvu! 

- Tavo tiesa. 

- Šauk tarnus, Šiko, šauk. 

- Kantrybės, - pasakė Šiko, - dar tik aštuonios, iki vakaro spėsi 

prisiplakti. Pirma pasikalbėkim. Ar nori pasikalbėti su savo draugu? Tu 
nepasigailėsi, Valua, Šiko garbės žodis. 

- Gerai, pasikalbėkim, - sutiko Henrikas. - Tik greičiau. 

- Kaip suskirstysim savo dieną, sūnau? 

- Į tis dalis. 

- Šventosios Trejybės garbei, labai gerai. Kokios tos trys dalys? 

- Pirmiausia - mišios Švento Žermeno Okseriečio bažnyčioje. 

- Gerai. 

- Lengvi pusryčiai grįžus į Luvrą. 

- Labai gerai. 

- Paskui - atgailautojų procesija gatvėmis su sustojimais pagrindi- 
niuose Paryžiaus vienuolynuose, pradedant Jakobinų ir baigiant Šventos 
Genovaitės vienuolynu, kur aš pažadėjau priomi vienas išbūti iki 
rytojaus celėje, priklausančioje beveik šventajam, kuris ištisą naktį 
melsis už mūsų ginklo pergalę. 

- Aš jį pažįstu. 

- Šventąjį? 

- Taip, puikiausiai pažįstu. 

- Juo geriau. Tu mane lydėsi, Šiko, mudu kartu melsimės. 

- Gerai, būk ramus. 

- Tai renkis ir einam. 

- Palauk. 

-Ko? 

- Noriu paklausti dar keleto smulkmenų. 

- Ar negalėtum jų paklausti, kol mane rengs? 

- Verčiau paklausiu, kol esam vieni. 

- Tai klausk, tik greičiau, nėra laiko. 

- Ką darys tavo dvaras? 

- Jis seks paskui mane. 

- O tavo brolis? 

- Jis mane lydės. 

- O gvardija? 

- Prancūzų gvardija, vadovaujama Krijono, lauks manęs Luvre, o 
šveicarai - prie abatijos vartų. 

- Nuostabu! - tarė Šiko. - Dabar aš žinau viską. 

- Vadinasi, galiu pašaukti tarnus? 

- Šauk. 

Henrikas paskambino. 

- Ceremonija bus puiki, - pasakė Šiko. 

- Tikiuosi, Dievas man už tai atlygins. 

- Šitai pamatysime rytoj. Bet klausyk, Henrikai, kol dar niekas 
neatėjo, ar tikrai neturi man daugiau ko pasakyti? 

- Ne. Argi aš užmiršau kokią ceremonijos detalę? 

- Aš ne apie tai kalbu. 

- Tai apie ką? 

- Apie nieką. 

- Bet tu manęs klausi... 

- Ar jau galutinai nuspręsta, kad eini į Šventos Genovaitės abatiją? 

- Žinoma. 

- Ir praleisi ten naktį? 

- Aš tai pažadėjau. 

- Ką gi! Jei tu neturi ko man pasakyti, sūnau, tai aš tau pasakysiu, kad 
Šita ceremonija man netinka. 

- Kodėl? 

- Todėl, ir po pietų... 

- Po pietų? 

- Supažindinsiu tave su kitokia programa, kurią sugalvojau aš. 

- Gerai, sutinku. 

- Jei tuir nesutiktum, sūnau, būtų tas pats. 

- Ką nori tuo pasakyti? 

- Cit! Tavo tarnai jau įėjo į prieškambarį. 

Iš tikrųjų durininkas atitraukė portjeras, ir į jo didenybės miegamąjį 
įėjo barzdaskutys, parfumininkas ir kamerdinenis - dabar karalius pateko 
į jų rankas, ir jie ėmėsi jo šviesybės tualeto, aprašyto šios knygos 
pradžioje. 

Kai du trečdaliai jo didenybės tualeto buvo baigta, kamerdineris 
pranešė atėjus jo aukštybę monsinjorą Anžu kunigaikštį. 

Nutaisęs kuo maloniausią šypseną, Henrikas atsisuko į jį. 

Kunigaikštį lydėjo ponas de Monsoro, d'Epernonas ir d'Orilji. 

D'Epernonas ir Orilji pasiliko už jų. 

Išvydęs vis dar išbalusį ir baisesnį negu paprastai grafą, Henrikas 
neįstengė paslėpti nuostabos. 

Kunigaikštis pastebėjo tą nuostabą, neprasprūdo ji ir pro grafo akis. 

- Sire, - kreipėsi kunigaikštis, - ponas de Monsoro atėjo pareikšti 
pagarbos jūsų didenybei. 

- Ačiū, pone, - padėkojo Henrikas, - aš sujaudintas jūsų vizito, juk 
jūs buvote sunkiai sužeistas, ar ne? 

- Taip, sire. 

- Man sakė, medžioklėje? 

- Medžioklėje, sire. 

- Bet dabar jaučiatės geriau, tiesa? 

- Aš pasveikau. 

- Sire, - tarė Anžu kunigaikštis, - ar nepageidautumėt, kad atlikus 
religines priedermes, ponas grafas de Monsoro suruoštų mums šaunią 
medžioklę Kompjenės miškuose. 

- Bet, - atsakė Henrikas, - argi jūs nežinot, kad rytoj... 

Jis norėjo pasakyti: „Keturi mano draugai susitiks su keturiais jūsiš- 
kiais“, tačiau prisiminė turįs saugoti paslaptį ir nutilo. 

- Nieko nežinau, sire, - pasakė Anžu kunigaikštis, - ir jeigu jūsų 
didenybė teiktųsi man pranešti... 

- Norėjau pasakyti, - užbaigė Henrikas, - kad po nakties, kurią 
"praleisiu melsdamasis Šventos Genovaitės abatijoje, gal būsiu nepasi- 
ruošęs rytdienai, bet ponas grafas tegul ten joja: jeigu ne rytoj, tai poryt 
medžioklė vis tiek įvyks. 

- Girdite? - tarė kunigaikštis grafui. 

- Taip, monsinjore, - atsakė Monsoro nusilenkdamas. 

Tuo metu įėjo Šombergas ir Keliusas; karalius sutiko juos išskėsto- 
mis rankomis. 

- Dar viena diena, - tarė Keliusas, lenkdamasis karaliui. 

- Laimė, ne daugiau, - atsakė Šombergas. 

Monsoro savo ruožtu kreipėsi į kunigaikštį: 

- Jūs, rodos, stengiatės mane ištremti, monsinjore? 

- Argi vyriausiasis medžioklės prievaizdas neturi ruošti karaliaus 
medžioklių? - nusijuokė kunigaikštis. 

- Aš suprantu, - atsakė Monsoro, - ir matau, kaip yra. Šį vakarą 
baigiasi aštuonios dienos, kurių jūsų aukštybė manęs prašėte, 0 jūsų 
aukštybė verčiau išsiunčiat mane į Kompjenę, užuot tesėjęs pažadą. Bet 
tegul jūsų aukštybė pasisaugo, iki šio vakaro aš galiu vienu žodžiu... 

Pranciškus čiupo grafą už rankos. 

- Nutilkit, - sudraudė jis, - priešingai, aš tesiu pažadą, kurio jūs 
reikalaujate. 

- Paaiškinkit. 

- Visi žino, kad jūs išvykstate ruošti medžioklės, nes gavote oficialų 
įsakymą. 

- Na ir kas? 

- O tas! Jūs neišvyksit, bet pasislėpsit netoli savo namų. Tada, 
manydamas jus išvykus, ateis vyriškis, kurį jūs norite atpažinti, o visa 
kita jau jūsų reikalas, nes, regis, nieko daugiau aš jums nežadėjau. 

- Aha! Jeigu taip... - tarė Monsoro. 

- Aš jums daviau žodį, - atsakė kunigaikštis. 

- Jūs man davėte daugiau negu žodį, monsinjore, jūs man davėte savo 
parašą. 

- O taip, prisiekiu Kristaus kančia! Aš tai gerai Žinau. 

Irkunigaikštis, palikęs Monsoro, nuėjo prie savo brolio; Orilji palietė 
d'Epernono ranką. 

- Viskas tvarkoj, - tarė jis. 

- Kas tvarkoj? 

- Ponas de Biusi rytoj nesikaus. 

- Ponas de Biusi rytoj nesikaus? 

- Aš už tai atsakau. 

- O kas jam sutrukdys? 

- Nesvarbu! Svarbu, kad jis nesikaus. 

- Jeigu taip bus, mano mielas burtininke, jūs gausite tūkstantį ekiu. 

- Ponai, - tarė Henrikas, ką tik užbaigęs savo tualetą, - į Šventą 
Žermeną Okserietį... 

- O paskui į Šventos Genovaitės abatiją? - paklausė kunigaikštis. 

- Žinoma, - atsakė karalius. 

- Galite to tikėtis, - tarė Šiko, juosdamasis diržą su rapyra. 

Ir Henrikas išėjo į galeriją, kur jo laukė visas dvaras. 


XLVII 
Kuris dar paaiškins ankstesnį skyrių 


Išvakarėse, kai tarp de Gizų ir anžujiečių viskas buvo nuspręsta ir 
sutarta, ponas de Monsoro grįžo namo ir rado ten Biusi. 

Tada, pagalvojęs, kad šis narsus bajoras, kuriam vis dar jautė didelį 
draugiškumą, rytoj gali, dėl nieko neperspėtas, žiauriai susikompromi- 
tuoti, pasivedėjo jį į šalį. 

- Mielas grafe, - tarė jis jam, - gal leisite duoti jums patarimą? 

- Be abejo, - atsakė Biusi, - prašom, duokite. 

- Jūsų vietoje rytoj nebūčiau Paryžiuje. 

- Aš nebūčiau? Kodėl? 

- Viskas, ką galiu pasakyti, kad išvažiuodamas veikiausiai išsigelbė- 
tumėt iš didelių nemalonumų. 

- Iš didelių nemalonumų? - pakartojo Biusi, įdėmiai žiūrėdamas 
grafui į akis. - Kokių gi? 

- Argi nežinote, kas rytoj turi įvykti? 

- Nieko nežinau. 

- Garbės žodis? 

- Bajoro garbės žodis. 

- Ponas Anžu kunigaikštis nieko jums nepatikėjo? 

- Nieko. Ponas Anžu kunigaikštis patiki man tik tai, ką gali pasakyti 
garsiai, ir pridursiu, beveik kiekvienam. 

- Ką gi, aš ne Anžu kunigaikštis, aš myliu savo draugus dėl jų pačių, 
o ne dėl savęs ir pasakysiu jums, mielas grafe, kad rytoj ruošiamasi 
rimtiems įvykiams ir Anžu kunigaikščio bei de Gizų šalininkai rengia 
sąmokslą, kuris gali baigtis karaliaus nuvertimu. 

Biusi pažvelgė į Monsoro kiek nepasitikėdamas, bet jo veidas buvo 
visiškai nuoširdus ir dėl jo išraiškos negalėjai apsinikti. 

- Grafe, - atsakė jam Biusi, - aš tarnauju Anžu kunigaikščiui, jūs tai 
žinote, vadinasi, mano gyvybė ir mano špaga priklauso jam. Karalius, 
prieš kurį tiesiogiai niekad nieko nesiėmiau, giežia ant manęs apmaudą 
ir nepraleidžia progos pasakyti ar padaryti man ką nors skaudaus. Ir kaip 
tik rytoj, - Biusi pritildė balsą, - sakau jums šitai, bet tik jams vienam, 
suprantate? Rytoj rizikuosiu savo gyvybe, norėdamas pažeminti Henriką 
de Valua jo favoritų asmenyje. 

- Vadinasi, - paklausė Monsoro, - jūs nusprendėte imtis atsakomybės 
už visas pasekmes, kurias atneš jūsų atsidavimas Anžu kunigaikščiui? 

- Taip. 

- Turbūt žinote, kur šitai gali jus nuvesti? 

- Žinau, kur ruošiuosi sustoti. Kad ir kokių turiu priežasčių skųstis 
karalium, niekad nepakelsiu rankos prieš Dievo pateptąjį. Tegul tai daro 
kiti, o aš, niekam nesuduodamas ir nieko neužkabindamas, seksiu paskui 
Anžu kunigaikštų ir ginsiu jį, jei atsidurs pavojuje. 

Ponas de Monsoro valandėlę pagalvojo ir uždėjo ranką Biusi ant 
peties. 

- Brangus grafe, - tarė jis, - Anžu kunigaikštis yra klastūnas, bailys, 
išdavikas, iš pavydo ar baimės galintis paaukoti savo ištikimiausią tarną, 
geriausią draugą. Brangus grafe, palikite jį, paklausykite mano draugiško 
patarimo ir išvažiuokite rytojaus dienai į savo mažą namelį Vensane, 
išvažiuokite kur norit, tik neikit rytoj į Devintinių procesiją. 

Biusi įdėmiai pažvelgė į jį. 

- O kodėl jūs pats sekate paskui Anžu kunigaikštį? - paklausė jis. 

- Todėl, kad noriu sužinoti keletą dalykų, liečiančių mano garbę, - 
atsakė grafas, - o tam man dar kurį laiką jo reikia. 

- Ką gi! Jūs kaip ir aš, - tarė Biusi. - Aš seksiu paskui kunigaikštį dėl 
to, kas liečia mano garbę. 

Grafas de Monsoro paspaudė Biusi ranką, ir juodu išsiskyrė. 

Ankstesniame skyriuje mes papasakojome, kas vyko rytojaus dieną 
karaliui atsikėlus. 

Monsoro grįžo namo ir pranešė žmonai išvykstąs į Kompjenę; ir kartu 
davė įsakymus pasiruošti šitai kelionei. 

Diana apsidžiaugė, išgirdusi šią naujieną. 

Iš vyro ji žinojo apie būsimą Biusi dvikovą su d'Epernonu, tačiau 
d'Epernonas garsėjo kaip pats nedrąsiausias ir nevikriausias iš visų 
karaliaus minjonų, todėl galvodama apie rytdienos mūšį, ji jautė ne tik 
baimę, bet ir pasididžiavimą. 

Biusi iš ryto prisistatė pas Anžu kunigaikštį ir, atlydėjęs jį į Luvrą, 
pasiliko galerijoje. 

Grįždamas iš brolio, kunigaikštis jį pasiėmė, ir visa karaliaus palyda 
patraukė į Švento Žermeno Okseriečio bažnyčią. 

Pamačius Biusi, tokį nuoširdų, tokį dorą, tokį ištikimą, kunigaikštį 
ėmė šiek tiek graužti sąžinė, bet du dalykai nutildė gerus jausmus: 
didelė valdžia, kurią Biusi jam įgijo, kaip bet kokia stipri asmenybė įgyja 
silpnai asmenybei, gąsdino princą, jis bijojo, kad Biusi, būdamas šalia 
jo sosto, netaptų tikruoju karalium; be to, Biusi meilė poniai de Monsoro, 
meilė, žadinanti princo širdies gilumoje visas pavydo kančias. 

Tačiau Monsoro kėlė jam tokį pat nerimą kaip ir Biusi, ir jis pasakė 
sau: 

„Jeigu Biusi eis paskui mane ir, palaikydamas savo drąsa, padės 
pasiekti pergalę, tai kas man, nugalėtojui, rūpės, ką sakys ir ką darys 
kažkoks Monsoro? Jeigu Biusi mane paliks, aš už nieką nebūsiu jam 
dėkingas ir taip pat jį paliksiu“. 

Mintydamas tokias dvejopas mintis, kurių objektas buvo Biusi, 
princas nė akimirkai nenuleido nuo jaunuolio akių. 

Jis matė, kaip grafas ramiu, šypsančiu veidu įėjo į bažnyčią, pirma 
galantiškai praleidęs d' Epernoną, savo priešininką, ir atsiklaupė truputį 
užjo. 

Tada princas davė Biusi ženklą prieiti artyn. Kad jį matytų iš savo 
vietos, jis turėjo pasukti galvą atgal, o pasiklupdžius Biusi sau iš kairės, 
tereikės pakreipti akis. 

Mišios buvo prasidėjusios prieš kokį ketvirtį valandos, kai į bažnyčią 

įėjo Remi ir priklaupė prie savo pono. Išvydęs jaunąjį gydytoją, kurį 
žinojo esant slaptų Biusi minčių patikėtiniu, kunigaikštis sudrebėjo. 

Iš tiesų po valandėlės, tylutėliai persimetęs su grafu keletu žodžių, 
Remi nepastebimai perdavė jam laiškelį. 

Princo gyslose sutvinksėjo kraujas: adresas ant laiškelio buvo užra- 
šytas smulkia, dailia rašysena. 

„Tai nuo jos, - tarė sau princas. - Ji jam praneša, kad vyras išvažiuoja 
iš Paryžiaus“. 

Biusi įsidėjo laiškelį į skrybėlę, atplėšė ir perskaitė. 

Princas daugiau nematė laiškelio; užtat matė Biusi veidą, švytinų 
džiaugsmu ir meile. 

- Ak! Vargas tau, jei neisi toliau su manim, - sušnibždėjo jis. 

Biusi priglaudė laiškelį prie lūpų, paskui paslėpė prie širdies. 

Kunigaikštis apsidairė aplinkui. Jei Monsoro būtų buvęs čia, kuni- 
gaikštis gal būtų neištvėręs iki vakaro ir pasakęs jam Biusi vardą. 

Po mišių visi patraukė atgal į Luvrą, kur laukė pusryčiai: karaliaus - 
jo apartamentuose, o bajorų - galerijoje. 

Šveicarai jau buvo išsirikiavę prie Luvro vartų. 

Krijonas ir prancūzų gvardija stovėjo kieme. 

Šiko nė valandėlei nepaleido iš akių karaliaus, kaip Anžu kunigaikš- 
tis nė valandėlei nepaleido iš akių Biusi. 

Žengiant į Luvrą, Biusi priėjo prie kunigaikščio. 

- Atleiskite, monsinjore, - nusilenkė jis. - Norėčiau pasakyti jūsų 
aukštybei porą žodžių. 

- Tai skubu? - paklausė kunigaikštis. 

- Labai skubu, monsinjore. 

- O ar negalėtum man jų pasakyti per procesiją? Mes eisime vienas 
šalia kito. 

- Monsinjoras atleis man, bet aš sustabdžiau jį kaip tik norėdamas 
prašyti leidimo nelydėti jo. 

- Kodėl gi? - paklausė kunigaikštis persimainiusiu balsu. 

- Monsinjore, jūsų aukštybė žino, kad rytoj didi diena, ji turi išspręsti 
ginčą tarp Anžu ir Prancūzijos. Todėl aš norėčiau išvykti į savo namelį 
Vensane ir prabūti ten visą dieną. 

- Tai tunedalyvausi procesijoje, kur dalyvauja visas dvaras, dalyvau- 
ja karalius? 

- Ne, monsinjore, bet, žinoma, jūsų aukštybei leidus. 

- Tu neprisidėsi prie manęs Šventos Genovaitės abatijoje? 

- Monsinjore, aš noriu visą dieną turėti laisvą. 

- Ojeigu, - nenusileido kunigaikštis, - kuriuo nors metu man prireiktų 
savo draugų? 

- Kadangi monsinjorui jų prisireiks tik pakelti špagai prieš karalių, - 
atsakė Biusi, - aš turiu dvigubą priežastį prašytis atleidžiamas. Mano 
špaga priklauso ponui d'Epernonui. 

Monsoro vakar buvo sakęs princui, kad jis gali pasikliauti Biusi. 
Tačiau nuo vakar viskas pasikeitė, ir tą pasikeitimą lėmė laiškelis, le 
Odueno atneštas į bažnyčią. 

- Vadinasi, - sukandęs dantis, iškošė kunigaikštis, - tu palieki savo 
valdovą ir šeimininką, Biusi? 

- Monsinjore, - atsakė Biusi, - žmogus, kuris rytojaus dieną rizikuos 
gyvybe atkaklioje, kruvinoje, žutbūtinėje dvikovoje, kokia, užtiknnu 
jus, mūsų laukia, tas žmogus teturi vieną valdovą, tą, kuriam skirtas 
mano paskutinis pagarbinimas. 

- Žinodamas, kad sprendžiasi, ar man atiteks sostas, tu mane palieki? 

- Monsinjore, aš pakankamai dėl jūsų padariau ir dar pakankamai 
padarysiu rytoj. Nereikalaukite iš manęs daugiau negu gyvybės. 

- Gerai! - dusliu balsu pasakė kunigaikštis, - jūs laisvas, eikite, pone 
de Biusi. 

Biusi, nesijaudindamas dėl šito staigaus šaltumo, nusilenkė princui, 
nulipo Luvro laiptais ir, išėjęs iš rūmų, sparčiai nužingsniavo namo. 

Kunigaikštis pašaukė Orilji. 

Orilji atėjo. 

- Na kaip, monsinjore? - paklausė liutnistas. 

- Ogi taip! Jis pats save pasmerkė. 

- Jis jūsų nelydės? 

- Ne. 

- Jis eina į pasimatymą su ta, kuri parašė laiškelį? 

- Taip. 

- Vadinasi, šįvakar? 

- Šįvakar. 

- Ar ponas de Monsoro perspėtas? 

- Apie pasimatymą - taip, apie vyrą, kuris ateis į tą pasimatymą, - dar 
ne. 

- Vadinasi, jūs nusprendėte paaukoti grafą? 

- Aš nusprendžiau atsikeršyti, - atsakė princas. - Dabar bijau tik vieno 
dalyko. 

- Kokio? 

- Kad Monsoro nepasitikėtų vien savo jėgomis bei miklumu ir Biusi 
iš jo neištrūktų. 

- Tegul monsinjoras nesirūpina. 

- Kodėl? 

- Ar ponas de Biusi galutinai pasmerktas? 

- Taip, prisiekiu Kristaus kančia! Tas žmogus tapo mano globėju, 
atėmė mano valią ir primetė savąją, jis pavogė iš manęs meilužę ir padarė 
ją savo meiluže, tai liūtas, kurio aš ne šeimininkas, o veikiau sargas. Taip, 
taip, Orilji, jis pasmerktas beapeliaciškai; jam nebus pasigailėjimo. 

- Ką gi! Kaip jau sakiau, tegu tada monsinjoras nesirūpina. Jeigu jis 
ištrūks iš Monsoro, neištrūks iš kito žmogaus. 

- O kas tas kitas? 

- Monsinjoras įsako pasakyti jo vardą? 

- Taip, aš tau įsakau. 

- Tas kitas - tai d'Epernonas. 

- D'Epernonas, d'Epernonas, kuris rytoj turi su juo kautis? 

- Taip, monsinjore. 

- Papasakok man viską. 

Orilji buvo bepradedąs pasakoti, bet princą pašaukė karalius. Jis 
atsisėdo prie stalo ir nustebo, kad nemato ten Anžu kunigaikščio, arba 
veikiau Šiko atkreipė į tai jo dėmesį, ir karalius liepė pakviesti brolį. 

- Papasakosi man visa tai procesijos metu, - pasakė kunigaikštis. 

Ir nusekė paskui durininką, kuris jį pašaukė. 

Dabar, kai nebeturime laiko sekti paskui kunigaikštį ir Orilji Pary- 
žiaus gatvėmis, nes mums rūpi svarbesni personažai, papasakosime, kas 
įvyko tarp d'Epernono ir liutnisto. 

Rytą, saulei tekant, d Epernonas atėjo į Anžu kunigaikščio rūmus ir 
pasakė norįs pasikalbėti su Onlji. 

Bajoras nuo seno pažinojo muzikantą. 

Šis mokė jį groti liutnia, ir mokinys daugelį kartų buvo susitikęs su 
mokytoju padžyrinti bosu arba pačirpinti smuiku, kaip tais laikais buvo 
madinga ne tik Ispanijoje, bet ir Prancūzijoje. 

Dėl to abu muzikantus rišo švelni, nors ir prislopinta etiketo, draugys- 
tė. 

Be to, karaliaus favoritas, gudrus gaskonas, naudojo prisimeilinimo 
metodą, kurio esmė - per tarnus prisikasti iki jų ponų, ir Anžu 
kunigaikštis turėjo mažai paslapčių, kurių iš savo draugo Orilji nebūtų 
žinojęs ponas d'Epernonas. 

Pridursime, kad būdamas apsukrus diplomatas, jis taikstėsi ir prie 

karaliaus, ir prie Anžu kunigaikščio, svyravo nuo vieno prie kito, 
bijodamas įsigyti priešą būsimąjį karalių ir norėdamas išsaugoti valdan- 
čiojo karaliaus prielankumą. 

Šio vizito pas Orilji tikslas buvo pasikalbėti apie būsimą dvikovą su 
Biusi. 

Ši dvikova nedavė jam ramybės. 

Per visą ilgą gyvenimą drąsa niekada nebuvo išskirtinė d'Epernono 
charakterio savybė; antra vertus, neužteko būti drąsiam, kad galėtum 
šaltakraujiškai galvoti apie susitikimą su Biusi, reikėjo būti tiesiog 
bebaimiui: kautis su juo tolygu stoti prieš tikrą mirtį. 

Keletas išdrįso, bet kovoje krito ant žemėsir nuo jos jau nebeatsikėlė. 

Vos d'Epernonas užsiminė muzikantui, kas kelia jam nerimą, Orilji, 
žinodamas apie slaptą savo pono neapykantą Biusi, Onilji, sakome mes, 
visiškai pritarė savo mokiniui, labai jo gailėjosi ir pranešė, kad jau 
aštuonias dienas ponas de Biusi treniruojasi kas rytą po dvi valandas su 
gvardijos trimitininku, klastingiausia špaga, kokia kada nors buvo Pary- 
žiuje, savotišku fechtavimosi menininku, kuris, būdamas keliautojas ir 
filosofas, perėmė išitalų jų atsargumą ir apdairumą, iš ispanų - subtilius, 
nuostabius fintus, iš vokiečių - rankos tvirtumą ir kontratakų meną ir 
galiausiai iš laukinių lenkų, kurie tada buvo vadinami sarmatais, - voltas, 
šuolius, staigų atsipalaidavimą ir kovą susikibus. Ko! liutnistas vardijo 
ilgą sąrašą priešo pranašumų, d'Epernonas iš siaubo nugraužė visą 
karminą nuo savo dažytų nagų. 

- Ak šit kaip! Tai aš jau lavonas, - ir juokdamasis, ir blykšdamas 
pasakė jis. 

- Prakeikimas! - atsakė Orilji. 

- Bet tai absurdas, - sušuko d'Epernonas, - stoti į dvikovą su žmogum, 
kuris, be jokios abejonės tave nužudys! Tai tas pats, kas žaisti kauliukais 
su žmogum, įsitikinusiu, kad visąlaik išmes dvigubą šešetą. 

- Reikėjo apie tai pagalvoti prieš priimant iššūkį, pone. 

- Tegu mane maras! - nusikeikė d'Epernonas. - Aš išsisuksiu. Juk ne 
veltui esu gaskonas. Kvailas tas, kas savo valia išeina iš gyvenimo, ypač 
būdamas dvidešimt penkerių. Bent aš taip manau, prisiekiu Kristaus 
kančia! Ir tai labai logiška. Bet palauk! 

- Kas yra? 

- Sakai, ponas de Biusi tikras, kad mane nužudys. 

- Nė akimirkos neabejoju. 

- Tuomet tai jau ne dvikova, jeigu jis tikras. Tai žmogžudystė. 

- Iš tikrųjų! 

- O jeigu tai žmogžudystė, tai kurių velnių! 

- Nagi? 

- Žmogžudystės leista išvengti... 

- Kaip? 

- Kita žmogžudyste. 

- Be abejo. 

- Jeigu jis nori mane nužudyti, kas man trukdo jį nužudyti anksčiau? 

- O, Dieve mano! Absoliučiai niekas, aš net galvojau apie tai. 

- Argi mano samprotavimai ne aiškūs? 

- Aiškūs kaip dieną! 

- Ir suprantami? 

- Visiškai suprantami? 

- Tik užuot žiauriai nužudęs jį savo rankomis, kaip jis nori su manim 
pasielgti, aš - tiek jau to - perleisiu tą rūpestį kam nors kitam, mat baisiai 
nemėgstu kraujo. 

- Vadinasi, pasamdysite sbirus? 

- Garbės žodis, taip! Kaip ponas de Gizas ir ponas de Majenas Sen 
Megrenui“?. 

- Tai jums brangiai kainuos. 

- Duosiu tris tūkstančius ekiu. 

- Kai jūsų sbirai sužinos, su kuo turi reikalą, už tris tūkstančius ekiu 
nepasisamdysite daugiau kaip šešių Žmonių. 

- O argi tiek negana? 

- Šešių žmonių! Ponas de Biusi nudobs ketvertą, jiems nespėjus jo 
net įbrėžti. Atsiminkite susidūrimą Švento Antano gatvėje, kai jis 
sužeidė Šombergą į šlaunį, jus - į ranką ir ko nenudobė Keliuso. 

- Duosiu šešis tūkstančius ekiu, jei reikės, - pasakė d'Epernonas. - 
Prisiekiu Kristaus kančia! Jei aš ką darau, noru padaryti gerai, kad jis 
mums neišsprūstų. 

- Ar turite nusižiūrėjęs žmonių? - paklausė Orlji. 

- Po perkūnais! - atsakė d'Epernonas. - Yra šen ten keletas, kurie 
neturi darbo: atsargos kareiviai, peštukai, kurie, šiaip ar taip, ne blogesni 
už Venecijos ar Florencijos smarkuolius. 

- Puiku! Puiku! Bet būkite atsargus. 

- Kodėl? 

- Jei jiems nepasiseks, jie jus įduos. 


“Sen Megrenas - karaliaus Henriko III favoritas. 1578 m. jį nužudė kunigaikščio de Gizo 
žmonės už tai, kad jis suviliojo kunigaikščio žmoną. 

- Už mane karalius. 

- Tai jau šis tas, bet karalius negali sutrukdyti ponui de Biusi jus 
nužudyti. 

- Čia tai teisybė, tikra teisybė, - susimąstęs atsakė d'Epernonas. 

- Galėčiau nurodyti jums kitą išeitį, - pasiūlė Orilji. 

- Sakyk, drauguži, sakyk. 

- Bet gal jūs nenorėsite dėtis su kitu žmogumi? 

- Aš nepasibodėsiu niekuo, kas pagelbės man atsikratyti to pasiutusio 
šunies. 

- Tai va! Vienas jūsų priešo priešas pavyduliauja. 

- Aha! 

- Taip pavyduliauja, kad šiuo metu... 

- Na! Šiuo metu... Sakyk gi! 

- Spendžia jam spąstus. 

- Toliau. 

- Bet jis neturi pinigų. Su šešiais tūkstančiais ekiu jis sutvarkytų savo 
reikalus kartu su jūsiškiais. Juk jūs nereikalaujate, kad garbė kirsti smūgį 
tektų jums, tiesa? 

- Ne, gink Dieve! Aš nieko kito ir nenoriu, kaip likti šešėlyje. 

- Tada atsiųskite savo žmones į pasimatymą, nesisakydamas, kas jūs. 
Jis juos panaudos. 

- Jei mano žmonės ir nežinos, kas aš, bet aš tai turiu žinoti, kas tas 
žmogus. 

- Aš jums parodysiu jį šį rytą. 

- Kur? 

- Luvre. 

- Vadinasi, jis bajoras? 

- Taip. 

- Orilji, šeši tūkstančiai ekiu netrukus bus tavo Žinioje. 

- Tai susitarėm? 

- Galutinai. 

- Tada į Luvrą! 

- Į Luvrą. 

Ankstesniame skyriuje mes matėme, kaip Orilji pasakė d'Epernonui: 

- Būkit ramus, ponas de Biusi rytoj su jumis nesikaus! 

XLVIII 


Procesija 


Tuoj po pusryčių karalius ir Šiko grįžo į savo kambarį apsivilkti 
atgailautojo drabužiais ir po valandėlės išėjo iš ten basas, susijuosęs virve 
ir užsismaukęs ant veido gobtuvą. 

Tuo metu dvariškiai irgi apsirengė tokiomis pat drapanomis. 

Oras buvo puikus, grindinys nuklotas gėlėmis; žmonės kalbėjo, kad 
altoriai puošnesni vieni už kitus, ypač Šventos Genovaitės abatijoje, kur 
vienuoliai pastatė altorių koplyčios kriptoje. 

Minios žmonių stovėjo abipus kelio į keturis vienuolynus, kuriuose 
turėjo sustoti karalius, - Jakobinų, Karmelitų, Kapucinų ir Šventos 
Genovaitės. 

Procesijos priekyje atsistojo Švento Žermeno Okseriečio bažnyčios 
dvasininkai. Paryžiaus arkivyskupas nešė Švenčiausiąjį Sakramentą. 
Tarp dvasininkų ir arkivyskupo atbulomis žingsniavo berniukai, 
mosuodami smilkyklėmis, ir mergaitės, barstydamos rožių žiedlapius. 

Paskui ėjo karalius, kaip jau sakėme, basas, lydimas keturių savo 
draugų, taip pat basų ir užsismaukusių gobtuvu. 

Jiems iš paskos sekė Anžu kunigaikštis, bet apsivilkęs savo įprastiniu 
kostiumu; jį lydėjo visas Anžu dvaras, susimaišęs su aukštais karaliaus 
pareigūnais, kurie ėjo princo palydoje etiketo nustatyta tvarka. 

Galiausiai procesiją užbaigė buržua ir paprasta liaudis. 

Buvo jau po pirmos, kai jie paliko Luvrą. 

Krijonas ir prancūzų gvardija norėjo sekti paskui karalių, bet šis davė 
ženklą, kad nėra reikalo, ir Krijonas su gvardija liko saugoti rūmų. 

Buvo beveik šešta valanda vakaro, kai po keleto sustojimų prie 
įvairių altorių procesijos pirmagalys išvydo dantytą senosios abatijos 
portiką ir vienuolius su prioru priešaky, išsirikiavusius ant trijų slenksčio 
laiptelių ir besiruošiančius sutikti jo didenybę. 

Einant nuo paskutinio sustojimo, kuris buvo Kapucinų vienuolyne, į 
abatiją, Anžu kunigaikštis, neprisėdęs nuo pat ryto, iš nuovargio pasijuto 
blogai ir paprašė karaliaus leisti jam gnįžti į savo rūmus; karalius tokį 
leidimą davė. 

Tada jo bajorai atsiskyrė nuo kortežo ir nuėjo kartu su juo, tarsi 
išdidžiai pabrėždami, kad lydėjo kunigaikštį, o ne karalių. 

Bet iš tikrųjų tai jie nenorėjo per daug pavargti, nes trys iš jų rytoj 
turėjo kautis dvikovoje. | 

Prie abatijos vartų karalius, ta dingstimi, kad Keliusas, Možironas, 
Šombergas ir d'Epernonas ne mažiau reikalingi poilsio kaip Livaro, 
Ribeirakas ir Antragė, karalius, sakome mes, atleido taip pat ir juos. 

Arkivyskupas, nuo ryto laikęs mišias ir dar nieko burnoj neturėjęs, 
kaip ir jo dvasininkai, tiesiog krito iš nuovargio; karalius pasigailėjo tų 
šventų kankinių ir, pasiekus, kaip jau minėjome, abatijos vartus, visus 
juos išsiuntė atgal. 

Tada atsisuko į priorą Žozefą Fuloną. 

- Štai ir aš, mano tėve, - sniaukrojančiu balsu tarė jis, - aš atėjau kaip 
nusidėjėlis ieškoti ramybės jūsų vienatvėje. 

Prioras nusilenkė. 

Paskui karalius kreipėsi į tuos, kurie ištvėrė šitą sunkią dieną ir atsekė 
paskui jį iki abatijos. 

- Dėkoju jums, ponai, - tarė jis, - eikit ramybėje. 

Visi jam pagarbiai nusilenkė, ir karališkasis atgailautojas, mušdama- 
sis į krūtinę, pamažėliais užlipo vienuolyno laiptais. 

Vos Henrikas peržengė abatijos slenkstį, durys už jo užsitrenkė. 

Karalius buvo taip giliai nugrimzdęs į savo apmąstymus, kad, regis, 
nė nepastebėjo šitos aplinkybės, kuri, beje, visai neatrodė keista - juk jis 
savo svitą atleido. 

- Pirmiausia, - pasakė karaliui prioras, - mes nuvesime jūsų didenybę 
į kriptą, kurią kiek galėdami išpuošėme dangiškojo ir žemiškojo kara- 
liaus garbei. 

Karalius sutikimo ženklan tik linktelėjo galvair nusekė paskui priorą. 

Bet kai tik jis praėjo po tamsia arkada, kur nejudėdamos stovėjo dvi 
eilės vienuolių, kai tik jie pamatė jį pasukus už kiemo kampo, kur buvo 
koplyčia, dvidešimt gobtuvų kilstelėjo aukštyn, ir prietemoje suspindo 
akys, degančios džiaugsmu ir pergalingu išdidumu. 

Kas be ko, tai nebuvo baikštūs ir aptingę vienuolių veidai; tankūs 
ūsai, įdegusi oda rodė jėgą ir energiją. 

Daugelis šių veidų buvo išvagoti randų, ir šalia paties išdidžiausio 
veido, perkirsto pačiu išraiškingiausiu, pačiu žinomiausiu randu, matei 
džiūgaujanų susijaudinusį abitu vilkinčios moters veidą. 

Ši moteris pamosavo aukso žirklėmis, kabančiomis ant grandinėlės 
jai prie diržo, ir sušuko: 

- Ak, broliai! Pagaliau Valua mūsų rankose. 

- Garbės žodis, sese, aš manau taip, kaip ir jūs, - atsakė Randuotis. 

- Dar ne, dar ne, - sumurmėjo kardinolas. 

- Kodėl gi? 

- Todėl. Ar mums užteks miestiečių būrių Krijono gvardijai atremti? 

- Mes turim kai ką geriau už miestiečių būrius, - atsakė kunigaikštis 
de Majenas, - ir, tikėkit manim, nė viena, nė kita pusė nepaleis nė vieno 
muškietos šūvio. 

- Klausykite, - tarė kunigaikštienė de Monpansjė, - ką jūs norite tuo 
pasakyti? Man regis, nekenktų truputį pasipešti. 

- Ką gi, sese, labai gaila, bet jūs neturėsite to malonumo. Kai karalių 
suims, jis pradės šaukti, bet į jo šauksmus niekas neatsilieps. Tada 
įtikinėjimu ar jėga, bet nesisakydami, kas mes, priversime jį pasirašyti 
atsižadėjimą nuo sosto. Šis atsižadėjimas tuoj pat bus paskelbtas mieste 
ir palenks į mūsų pusę miestiečius ir kareivius. 

- Geras planas, ir dabar jis negali nepasisekti, - pasakė kunigaikštienė. 

- Jis šiek tiek žiaurokas, - pakraipė galvą kardinolas de Gizas. 

- Karalius nesutiks pasirašyti atsižadėjimo, - pridūrė Randuotis. - Jis 
drąsus ir verčiau mirs. 

- Tada tegul miršta! - sušuko Majenas ir kunigaikštienė. 

- Jokiu būdu, - tvirtai užginčijo kunigaikštis de Gizas. - Jokiu būdu! 
Aš noriu paveldėti sostą iš princo, kuris jo atsisakė ir kurį visi niekins, bet 
nenoriu pakeisti nužudyto žmogaus, kurio visi gailėsis. Be to, savo plane 
jūs užmiršote poną Anžu kunigaikštį, kuris, karaliui žuvus, pareikalaus 
karūnos. 

- Tegul reikalauja, prisiekiu Kristaus kančia! Tegul sau reikalauja, - 
atsakė Majenas. - Mūsų brolis kardinolas numatė tokį atvejį. Ponas Anžu 
kunigaikštis bus įrašytas į brolio atsižadėjimo aktą. Ponas Anžu kuni- 
gaikštis turėjo ryšių su hugenotais, jis nevertas sosto. 

- Su hugenotais, ar jūs tuo tikras? 

- Prisiekiu Viešpačiu! Juk jis pabėgo, padedamas Navaros karaliaus. 

- Gerai. 

- Be teisės į sostą praradimo, yra dar viena sąlyga mūsų namų naudai: 
ta sąlyga padarys jus karalystės vietininku, o nuo vietininko iki 
karaliaus - tik vienas žingsnis. 

- Taip, taip, - pritarė kardinolas, - aš visa tai numačiau, bet prancūzų 
gvardija gali įsiveržti į vienuolyną, norėdama įsitikinti, ar atsižadėjimas 
tikras ir ypač ar pasirašytas laisva valia. Su Krijonu menki juokai, toks 
žmogus gali pasakyti karaliui: „Sire, jūsų gyvybė, aišku, pavojuje, bet 
pirmiausia išgelbėkim garbę“. 

- Tai mūsų generolo reikalas, - atsakė Majenas, - ir generolas ėmėsi 
atsargumo priemonių. Mes čia turime dvidešimt keturis bajorus, jeigu 
reikėtų atlaikyti apgultį, ir aš liepiau išdalyti ginklus šimtui vienuolių. 

Mėnesį atsilaikysime prieš visą armiją. Nekalbant jau apietai, kad čia yra 
požeminis išėjimas ir, pritrūkę jėgų, galėsime pabėgti su savo grobiu. 

- O ką dabar veikia Anžu kunigaikštis? 

- Pavojaus valandą jis, kaip visada, neatlaikė. Anžu kunigaikštis 
grįžo namo ir, be abejo, laukia iš mūsų žinių Biusi ir Monsoro kompani- 
joje. 

- Dieve mano! Jam reikėtų būti Čia, o ne namie. 

- Man rodos, jūs klystate, broli, - nesutiko kardinolas, - šiame dviejų 
brolių susiėjime liaudis ir bajorija įžiūrėtų spąstus visai šeimai, o mums, 
kaip ką tik sakėme, svarbu pirmiausia išvengti uzurpatorių vaidmens. 
Mes paveldime sostą, štai ir viskas. Palikdami Anžu kunigaikštį laisvą ir 
karalienę motiną nepriklausomą, užsitikrinsim žmonių palaiminimą ir 
savo šalininkų susižavėjimą, ir niekas negalės mums pasakyti nė pusės 
žodžio. Antraip mums tektų susidurti su Biusi ir šimtu kitų gana pavojin- 
gų špagų. 

- Še tau! Biusi rytoj kaunasi su minjonais. 

- Prisiekiu Viešpačiu! Jis juos nužudys. Neblogi reikalai: po to jis 
pereis į mūsų pusę, - pasakė kunigaikštis de Gizas. - Aš jį paskirsiu 
armijos vadu Italijoje, kur, be jokios abejonės, suliepsnos karas. Tas 
senjoras de Biusi - nepaprastas žmogus, ir aš labai jį gerbiu. 

- Oaš, įrodydama, kad gerbiu jį ne mažiau už jus, broli, ištekėsiu už 
70, jei liksiu našlė. 

- Ištekėsite? Sese! - sušuko Majenas. 

- Kodėl gi ne, - atsakė kunigaikštienė, - didesnės už mane damos ne 
tiek dėl jo padarė, nors jis tada nebuvo armijos vadas. 

- Gerai, gerai, - nusileido Majenas, - pamatysim vėliau, o dabar - prie 
reikalo! 

- Kas dabar su karalium? - paklausė kunigaikštis de Gizas. 

- Prioras ir brolis Goranflo, man regis, - atsakė kardinolas. - Reikia, 
kad jis matytų tik pažįstamus veidus, kitaip išsigąs pirma laiko. 

- Taip, - pritarė Majenas, - valgykime sąmokslo vaisius, bet patys jų 
neskinkime. 

- Kažin, ar jis jau celėje? - ponia Monpansjė nekantravo greičiau 
padovanoti karaliui tonzūrą - trečią karūną, kurią seniai jam buvo 
pažadėjusi. 

- O! Dar ne. Iš pradžių jis pamatys didįjį kriptos altorių ir pagarbins 
šventąsias relikvijas. 

- O paskui? 

- Paskui prioras tars jam keletą pamokomų žodžių apie šio pasaulio 

tuštybę, tada brolis Goranflo, na žinote, tas, kuris išrėžė tokią puikią 
kalbą Lygos narių susirinkime?.. 

- Taip, ką jis? 

- Brolis Goranflo pamėgins įrodinėjimu pasiekti tai, ką mums bjauru 
išplėšti jėga. 

- Iš tikrųjų šitaip būtų kur kas geriau, - užsigalvojęs pasakė kunigai kš- 
tis. 

- Ką jau čia! Henrikas silpnas ir prietaringas, - tarė Majenas, - galvą 
guldau, jis pasiduos, išsigandęs pragaro. 

- Aš ne taip tvirtai įsitikinęs kaip jūs, - atsakė kunigaikštis, - bet tiltai 
sudeginti, kelio atgal nebėra. Po prioro mėginimų, po Goranflo kalbų, 
jeigu ir vienam, ir kitam nepavyks, išbandysime paskutinę priemonę: 
įbauginsime jį. 

- Ir tada aš pakirpsiu mieląjį Valua! - sušuko kunigaikštienė, vis 
grįždama prie savo pamėgtos minties. 

Tuo metu po skliautais, aptemdytais pirmųjų vakaro šešėlių, nuskam- 
bėjo skambutis. 

- Karalius leidžiasi į kriptą, - pasakė kunigaikštis de Gizas. - Na, 
Majenai, šaukite savo draugus ir vėl tapkime vienuoliais. 

Gobtuvai tučtuojau paslėpė išdidžias kaktas, degančias akis ir iškal- 
bingus randus; paskui trisdešimt ar keturiasdešimt vienuolių, vedami 
trijų brolių, pasuko prie įėjimo į kriptą. 


XLIX 
Šiko I 


Karalius buvo nugrimzdęs į gilų susimąstymą, kuris ponų de Gizų 
planams žadėjo lengvą sėkmę. 

Jis aplankė kriptą kartu su visa brolija, pabučiavo relikvinę ir, 
baigdamas ceremoniją, ėmė uoliai muštis į krūtinę ir murmėti niūriausias 
psalmes. 

Prioras pradėjo savo pamokymus, kuriuos karalius išklausė su tokia 
pat nuolankia atgaila. 

Pagaliau, kunigaikščiui de Gizui davus ženklą, Žozefas Fulonas 
palinko prie Henriko ir tarė jam: 

- Sire, o dabar gal malonėtumėt padėti savo žemiškąją karūną prie 
dangiškojo valdovo kojų? 

- Eime... - paprastai atsakė karalius. 

Ir tučtuojau visi vienuoliai, eilėmis išsirikiavę karaliaus kelyje, 
patraukė į celes, kurių kairėje ėjo pagrindinis koridorius. 

Henrikas atrodė labai suminkštėjęs. Jis be perstojo mušėsi į krūtinę, 
stambus rožančius, kurį spėriai varstė, tarškėjo į dramblio kaulo kauko- 
les, kabančias jam prie diržo. 

Galiausiai jie atėjo prie celės: ant slenksčio stovėjo Goranflo įraudu- 
sių veidu, degančiomis it rubinai akimis. 

- Čia? - paklausė karalius. 

- Čia, - atsakė storasis vienuolis. 

Karaliui iš tiesų buvo ko dvejoti; mat koridoriaus gale matėsi durys, 
arba veikiau gana paslaptingos grotos, atsiveriančios į statų šlaitą, už 
kurių akys įžvelgė vien tirštą tamsą. 

Henrikas įžengė į celę. 

- Hic portus salutis?*? - sasijaudinęs sumurmėjo jis. 

- Taip, - atsakė Fulonas, - uostas čia. 

- Palikite mus, - didingai mostelėjęs, pasakė Goranflo. 

Ir durys tuoj pat užsidarė; vienuolių žingsniai nutolo. 

Karalius, celės gale pamatęs suoliuką, atsisėdo ir susidėjo ant kelių 
rankas. 

- A! Štai irtu, Erodai, štai ir tu, pagoni, štai ir tu, Nabuchodonosonai,- 
be jokių užuolankų tarė Goranflo, putliomis rankomis įsirėmęs į klubus. 

Karalius, atrodo, nustebo. 

- Ar čia jūs man sakote, broli? - paklausė jis. 

- Žinoma, tau, kam gi daugiau? Argi surasi kokį keiksmažodį, kuris 
tau netiktų? 

- Broli, - sumurmėjo karalius. 

- Cha! Tu čia neturi brolių. Aš jau seniai ruošiu kalbą... Tująišgirsi... 
Kaip bet koks geras pamokslininkas, aš ją skirstau į tris dalis. Visų 
pirma, tu - tironas, antra - satyras, galiausiai trečia, tu - nuverstas 
karalius. Štai apie ką bus mano kalba. 

- Nuverstas karalius! Broli mano... - pasipiktino karalius, pasislėpęs 
šešėlyje. 

- Būtent taip. Čia ne Lenkija, nepaspruksi. 

- Tai spąstai!.. 


9? Ar čia išganingas uostas? (Lot.). 

- O! Valua, įsidėmėk, kad karalius - tik žmogus, kol jis dar žmogus. 

- Tai prievarta, broli mano!.. 

- Prisiekiu Viešpačiu! Gal manai, kad įkalinę terliosimės su tavimi! 

- Jūs piktnaudžiaujate religija, broli mano! 

- O argi yra religija? - sušuko Goranflo. 

- O! - nusistebėjo karalius. - Šventasis kalba tokius dalykus! 

- Juo blogiau, aš taip pasakiau. 

- Jūs pražudysite savo sielą. 

- Argi galima pražudyti savo sielą? 

- Jūs kalbate kaip bedievis, broli mano. 

- Gerai, gana tų kvailų pamokslų. Ar tu pasiruošęs, Valua? 

- Kam? 

- Padėti karūną. Man pavesta tau tai pasiūlyti, ir aš siūlau. 

- Bet jūs darote mirtiną nuodėmę. 

- Oho! - nusišaipė ciniška šypsena Goranflo. - Aš turiu teisę atleisti 
nuodėmes ir atleidžiu sau iš anksto. Na, atsižadėk, broli Valua. 

- Ko? 

- Prancūzijos sosto. 

- Verčiau mirsiu. 

- Ė! Tada tu tikrai mirsi... Štai grįžta prioras... Spręsk. 

- Aš turiu gvardiją, draugų. Aš ginsiuos. 

- Gali būti, bet pirma tave nužudys. 

- Duok man bent pagalvoti valandėlę. 

- Nė valandėlės, nė sekundės. 

- Jūs per daug uolus, broli mano, - tarė prioras. 

Ir davė ženklą, norėdamas pasakyti karaliui: „Sire, jūsų prašymas 
išpildytas“. 

Prioras vėl uždarė duns. 

Henrikas giliai susimąstė. 

- Ką gi! - tarė jis. - Paaukosime tą auką. 

Kol Henrikas galvojo, praėjo dešimt minučių; į langelį duryse 
kažkas pasibeldė. 

- Baigta, - pasakė Goranflo. - Jis sutinka. 

Karalius išgirdo koridoriuje džiaugsmo ir nuostabos šurmulį. 

- Perskaitykite jam aktą, - įsakė balsas, kurį išgirdęs karalius sudre- 
bėjo ir net žvilgtelėjo pro langelio grotas. 

Suvyniotas pergamentas iš kažkokio vienuolio rankų perėjo į 
Goranflo rankas. 

Goranflo sunkiai perskaitė tą aktą karaliui, kuris buvo labai susisie- 
lojęs ir slėpė veidą rankose. 

- Ojei aš nesutiksiu pasirašyti? - ašarodamas sušuko karalius. 

- Tada dukart save pražudysite, - pasigirdo kunigaikščio de Gizo 
balsas, prislopintas gobtuvo. - Supraskit, pasauliui jūs jau miręs, todėl 
neverskite savo valdinių pralieti kraują žmogaus, kuris buvo jų karalius. 

- Manęs nepriversite, - atsakė Henrikas. 

- Aš tai buvau numatęs, - šnipštelėjo kunigaikštis savo seseriai, 
kurios kakta susiraukė, o akys išdavė žiaurų sumanymą. 

- Eikite, broli, - pridūrė jis, kreipdamasis į Majeną, - tegul visi 
apsiginkluoja ir būna pasiruošę. 

- Kam? - gailiu balsu paklausė karalius. 

- Viskam, - atsakė Žozefas Fulonas. 

Karalius puolė į dar didesnę neviltį. 

- Po paraliais! - užriko Goranflo. - Aštavęs nekenčiau, Valua, o dabar 
niekinu. Nagi pasirašyk, arba aš savo rankomis tave pribaigsiu. 

- Palaukit, palaukit, - tarė karalius, - kol aš pavesiu save Aukščiausia- 
jam irjis padės man nusilenkti likimo valiai. 

- Jis nori dar pagalvoti! - sušuko Goranflo. 

- Palikime jį ligi vidurnakčio, - pasakė kardinolas. 

- Ačiū, gailestingasis krikščioni, - apimtas baisiausios nevilties, 
padėkojo karalius. - Dievas tau atlygins! 

- Jam tikrai suminkštėjo smegenys, - pasakė kunigaikštis de Gizas, - 
mes darome paslaugą Prancūzijai, atimdami iš jo sostą. 

- Nesvarbu, - atsakė kunigaikštienė. - Kad ir kokiam silpnapročiui, 
man bus malonu iškirpti jam tonzūrą. 

Šio dialogo metu Goranflo, susikryžiavęs rankas, drabstė Henriką 
bjauriausiais keiksmažodžiais ir vardijo visus jo pasileidimus. 

Staiga iš lauko atsklido duslus triukšmas. 

- Tylos! - sušuko kunigaikštis de Gizas. 

Stojo didžiausia tyla. Netrukus visi išgirdo smarkius vienodais tar- 
pais pasikartojančius smūgius į aidžias abatijos duris. 

Į celę atbėgo Majenas, ir taip greitai, kaip tik toks riebukšlis galėjo. 

- Broliai, - pranešė jis, - prie paradinio įėjimo stovi būrys ginkluotų 
žmonių. 

- Jie atėjo jo pasiimti, - tarė kunigaikštienė. 

- Vadinasi, jis turi pasirašyti tuoj pat, - pasakė kardinolas. 

- Rašykis, Valua, rašykis! - griausmingu balsu suriaumojo Goranflo. 

- Jūs man leidote pagalvoti iki vidurnakčio, - gailiai priminė karalius. 

- O! Tujau persigalvojai, manai, tave išgelbės... 

- Žinoma, aš dar turiu šansą. 

- Numirti, jei nepasirašysi tuoj pat, - gaižiu, valdingu balsu atkirto 
kunigaikštienė. 

Goranflo čiupo karalių už rankos ir įkišo plunksną. 

Lauke kilo dar didesnis triukšmas. 

- Dar vienas būrys! - atbėgęs pranešė vienuolis. - Jie supa priebažnyų 
ir apeina jį iš kairės. 

- Greičiau! - nekantriai paragino Majenas ir kunigaikštienė. 

Karalius pamerkė plunksną į rašalą. 

- Šveicarai! - atbėgo su žinia Fulonas. - Jie užėmė kapines dešinėje. 
Dabar visa abatija apsupta. 

- Ką gi! Mes ginsimės, - ryžtingai pasakė Majenas. - Turint tokį 
įkaitą, nė viena tvirtovė nepasiduos priešo malonei. 

- Jis pasirašė! - sustaugė Goranflo, plėšdamas popierių Henrikui iš 
rankų, o šis priblokštas užsitraukė ant galvos gobtuvą ir dar užsidengė 
veidą rankomis. 

- Dabar mes - karalius, - tarė kardinolas kuni gaikščiui. - Greičiau 
nešk iš čia šį brangų dokumentą. 

Skausmo priveiktas karalius pervertė lempelę, kuri viena apšvietė šią 
sceną; bet pergamentas jau buvo kunigaikščio de Gizo rankose. 

- Ką daryti? Ką daryti? - atėjęs paklausė vienuolis, po kurio abitu 
aiškiai įžiūrėjai tikrų tikriausią gerai ginkluotą bajorą. - Atėjo Krijonas 
su prancūzų gvardija ir grasina išlaužti duris. Paklausykūt!.. 

- Karaliaus vardu! - pasigirdo galingas Krijono balsas. 

- Dar ko! Karaliaus nebėra, - pro langelį atsakė Goranflo. 

- Koks banditas taip sako? - paklausė Krijonas. 

- Aš! Aš! Aš! -ištamsos atsiliepė Goranflo išdidžiu, provokuojančiu 
balsu. 

- Pamėginkite įžiūrėti tą nevidoną ir įsodinkit jam keletą kulkų į 
pilvą, - įsakė Krijonas. 

Ir Goranflo, matydamas, kad gvardiečiai pasiruošė ginklus, nedels- 
damas nėrė nuo langelio ir dribo ant užpakalio celės viduryje. 

- Laužkite duris, pone Krijonai, - visuotinėje tyloje pasigirdo balsas, 
nuo kurio plaukai atsistojo piestu visiems tariamiems ir tikriems vienuo- 
liams, laukiantiems koridoriuje. 

Tai buvo balsas žmogaus, kuris, atsiskyręs nuo kitų, priėjo prie 
abatijos laiptų. 

- Klausau, sire, - atsakė Krijonas ir iš visų jėgų kirto kirviu į paradines 
duris. | 

Sienos suvirpėjo. 

- Ko jūs norite? - iškišo galvą pro langelį drebantis prioras. 

- A! Tai jūs, mesire Fulonai, - tarė tas pats išdidus ir ramus balsas. - 
Grąžinkite mano juokdarį, jis atėjo praleisti nakties vienoje jūsų celėje. 
Man reikia Šiko. Aš nuobodžiauju Luvre. 

- Užtat aš čia smagiai leidžiu laiką, eikš ir tu, mano sūnau, - atsakė 
Šiko, nusimesdamas gobtuvą ir skindamasis kelią pro minią vienuolių, 
kurie su siaubo riksmu traukėsi į šalis. 

Tuo metu kunigaikštis de Gizas, kurio įsakymu vėl buvo atnešta 
lempa, perskaitė po aktu dar drėgną parašą, išgautą su tokiu vargu: 

Šiko I. - Šiko I! - sušuko jis. - Tūkstantis velnių! 

- Mes žuvę! - pasakė kardinolas. - Bėgam! 

- Še tau! - kartojo Šiko, čaižydamas kone apalpusį Goranflo virve, 
kuria buvo persijuosęs abitą. - Še tau! 


L 
Procentai ir kapitalas 


Kai karalius prakalbo ir sąmokslininkai jį atpažino, jų nuostabą 
pakeitė siaubas. 

Sosto atsižadėjimo aktas, pasirašytas Šiko I, siaubą pavertė įniršiu. 

Šiko nusimetė nuo pečių abitą, susikryžiavo rankas ir, kol Goranflo 
nešė kudašių, nejudėdamas su šypsena atlaikė pirmąjį sukrėtimą. 

Jo padėtis buvo baisi. 

Persiutę bajorai žengė į gaskoną, tvirtai nusistatę atkeršyti už žiaurią 
apgaulę, kurios aukomis jie tapo. 

Bet šitas beginklis žmogus, krūtinę prisidengęs tik dviem rankomis, 
Šitas pašaipus veidas, tarsi kviečiantis tokią jėgą pulti tokį silpną padarą, 
juos sulaikė turbūt geriau, negu kardinolas su savo perspėjimais, kuris 
įrodinėjo, kad Šiko mirtis jokios naudos neduos, priešingai, tik susilauks 
rūstaus karaliaus keršto, juk jis buvo savo juokdario bendras šioje 
siaubingoje bufonados scenoje. 

Durklai ir rapyros nusileido prieš Šiko, kuris, ar iš pasiaukojimo - jis 
sugebėjo aukotis, - aratspėjęs bajorų mintis, toliau juokėsi jiems į barzdą. 

Tuo tarpu karaliaus grasinimai darėsi vis baisesni, o Krijono kirvio 
smūgiai vis dažnesni. 

Buvo akivaizdu, kad durys ilgai neatlaikys tokios atakos, kurios 
niekas nė nemėgino atremti. 

Todėl po trumpo pasitarimo kunigaikštis de Gizas davė įsakymą 
trauktis. 

Šiko tik nusišaipė iš tokio įsakymo. 

Per atsiskyrėliškas naktis su Goranflo jis buvo ištyrinėjęs požemį: jis 
sužinojo, kur yra durys, ir nurodė jas karaliui, kuris ten pastatė Tokeno, 
šveicarų gvardijos leitenantą. 

Taigi buvo akivaizdu, kad Lygos nariai vieni po kitų netrukus pateks 
vilkui į nasrus. 

Kardinolas su dviem dešimtim bajorų dingo pirmasis. 

Tada Šiko pamatė, kaip pasislėpė kunigaikštis maždaug su tiek pat 
vienuolių; paskui Majenas, kuriam storumas ir dideliausias pilvas trukdė 
bėgti, todėl jis, savaime suprantama, turėjo dengti atsitraukiančiuosius. 

Kai ponas de Majenas paskutinis praėjo pro Goranflo celę ir Šiko 
išvydo jį velkant savo mėsos kalną, jis nustojo šypsotis ir iš juoko griebėsi 
už šonų. 

Dešimt minučių Šiko klausėsi įtempęs ausis, tikėdamasis išgirsti, 
kaip lygistai požemine perėja grįžta atgal; bet, didžiausiam jo nustebi- 
mui, žingsniai ne artėjo į jį, o tolo. 

Staiga gaskonui šovė viena mintis, jis nustojo juoktis ir ėmė griežti 
dantimis. 

Laikas bėgo, lygistai negrįžo; gal jie pastebėjo, kad durys saugomos, 
ir rado kitą išėjimą? 

Šiko buvo bepuoląs iš celės, bet staiga duris jam užstojo kažkokia 
beformė masė: ji voliojosi jam po kojų ir saujomis rovėsi nuo galvos 
plaukus. 

- Ak, koks aš nelaimingas! - rypavo vienuolis. - O, mano gerasis 
senjore Šiko, dovanokit man, dovanokit! 

Kodėl Goranflo, kuris išgaravo pirmas, grįžo vienas, kai turėjo būti 
jau toli nuo čia? 

Štai koks klausimas visai natūraliai kilo Šiko galvoje. 

- O, mano gerasis pone Šiko, mano brangus senjore! - nesiliovė 
rėklojęs Goranflo. - Dovanokit savo netikusiam draugui, kuris gailisi ir 
išpažįsta savo kaltę prie jūsų kojų. 

- Bet kodėl, - paklausė Šiko, - tu nepabėgai kartu su kitais niekšais? 

- Todėl, kad negalėjau pralįsti ten, kur pralindo kiti, mano gerasis 
senjore: Aukščiausiasis užpykęs nubaudė mane tuklumu. O, prakeiktas 
pilvas! O, bjauri statinė! - rėkė vienuolis, daužydamas kumščiais tą savo 

kūno dalį, ant kurios taip burnojo. - Ak, kodėl aš ne toks plonas kaip jūs, 
pone Šiko! Kaip gražu ir, svarbiausia, kaip gera būti plonam! 

Šiko ničnieko nesuprato iš vienuolio dejonių. 

- Tačiau kiti kažkur pralenda? - griausmingu balsu sušuko Šiko. - Kiti 
kažkur bėga? 

- Prisiekiu Viešpačiu! - atsakė vienuolis. - O ką jiems daugiau daryti? 
Laukti virvės? O, prakeiktas pilvas! 

- Tyliau! - sudraudė Šiko. - Ir atsakinėkite man. 

Goranflo atsiklaupė ant abiejų kelių. 

- Klauskite, pone Šiko, - tarė jis, - jūs, be jokios abejonės, turite tam 
teisę. 

- Kaip sprunka kiti? 

- Kiek kojos neša. 

- Suprantu, bet pro kur? 

- Pro orlaidę. 

- Prisiekiu Kristaus kančia! Pro kokią orlaidę? 

- Pro kapinių rūsio orlaidę. 

- Ar tą kelią tu vadini požemine perėja? Atsakyk greitai. 

- Ne, brangus pone Šiko. Išėjimas iš požeminės perėjos saugomas. 
Didysis kardinolas de Gizas, atidaręs duris, išgirdo šveicarą sakant: 
„Mich durstef“, kas, atrodo, reiškia: „Noriu gerti“. 

- Prisiekiu Dievo Motinos įsčiomis! - sušuko Šiko. - Aš žinau, ką tai 
reiškia. Vadinasi, bėgliai pasuko kitu keliu? 

- Taip, brangus pone Šiko, jie sprunka pro kapinių rūsį. 

- Kuris išeina?.. 

- Iš vienos pusės į kriptą, iš kitos - po Švento Jokūbo vartais. 

- Meluoji. 

- Aš, brangus senjore? 

- Jei jie būtų bėgę pro rūsį, susisiekiantį su kripta, aš būčiau matęs, 
kaip jie grįžta pro tavo celę. 

- Tas ir yra, brangus pone Šiko, jie pagalvojo, kad nėra laiko daryti 
tokį didelį lankstą, ir išlindo pro orlaidę. 

- Kokią orlaidę? 

- Pro orlaidę į sodą, kuri apšviečia praėjimą. 

- Vadinasi, tu?.. 

- Vadinasi, aš per daug storas... 

- Ir? 

- Ir negalėjau pralįsti, todėl mane už kojų ištraukė atgal, nes užstojau 
kelią kitiems. 

- Bet, - sušuko Šiko, kurio veidas staiga nušvito keistu džiaugsmu, - 
jeigu tu negalėjai pralįsti... 

- Negalėjau, nors ir labai stengiausi. Pažiūrėkit, kokie mano pečiai, 
kokia krūtinė. 

- Tada jis, dar storesnis už tave... 

- Kas jis? 

- O, Dieve mano! - tarė Šiko. - Jeigu tu šiame reikale palaikysi mano 
pusę, pažadu tau padorią žvakę. Vadinasi, jis taip pat negalės pralįsti. 

- Pone Šiko! 

- Stokis, juodaskvermni. 

Vienuolis atsistojo taip greitai, kaip tik galėjo. 

- Gerai! Dabar vesk mane prie orlaidės. 

- Kur tik norite, mano brangusis senjore. 

- Eik priekyje, nevidone, eik. 

Goranflo leidosi trepenti kiek kojos įkerta, retkarčiais pakeldamas į 
dangų rankas, ir nemažino pasirinkto tempo, raginamas virvės, kuria jį 
vis perliedavo Šiko. 

Juodu perbėgo koridorių ir nusileido į sodą. 

- Čia, - tarė Goranflo, - čia. 

- Tylėk ir eik, kvaily. 

Goranflo sukaupė paskutines jėgas ir pribėgo giraitę, iš kur sklido 
dejonės. 

- Ten, - parodė jis, - ten. 

Ir neatgaudamas kvapo, šlumštelėjo ant sėdynės į žolę. 

Šiko žengė tris žingsnius į priekį ir išvydo kažką judant prie pat 
žemės. 

Šalia to kažko, panašaus į bėgantį pasturgalį gyvulio, kurį Diogenas 
vadino dvikoju gaidžiu be plunksnų, gulėjo špaga ir abitas. 

Buvo aišku, kad taip nelaimingai įstrigęs tipas pamažu išsivadavo iš 
visų savo daiktų, kurie jį storino; taigi šiuo metu, be špagos ir be abito, 
jis buvo atsidūręs pačioje paprasčiausioje būsenoje. 

Tačiau, kaip ir Goranflo, jis veltui stengėsi pralįsti visas. 

- Prisiekiu Viešpačiu! Dievo Motinos įsčiomis! Kristaus krauju! - 
prislopintu balsu šaukė bėglys. - Verčiau jau veržtis pro visą gvardiją. 
Ai! Netraukit taip smarkiai, draugužiai, aš praslysiu palengvėle. Jaučiu, 
kad judu į priekį, negreitai, bet judu. 

- Motina Švenčiausioji! Ponas de Majenas! - sumurmėjo Šiko, 
apimtas ekstazės. - Mano gerasis Viešpatie, tu nusipelnei žvakės. 

- Ne veltui mane praminė Herkuliu, - kalbėjo slopus balsas, - aš 
pakelsiu šitą akmenį. Op! 

Ir iš tikrųjų jis taip smarkiai kilstelėjo, kad akmuo sujudėjo. 

- Luktelk, - tylutėliai tarė Šiko, - luktelk. 

Ir sutrypė kojomis, vaizduodamas, kad kažkas atbėga su dideliu 
triukšmu. 

- Jie ateina, - pasigirdo keletas balsų požemyje. 

- A! - šūktelėjo Šiko, dėdamasis, kad ką tik atbėgo visas uždusęs. - A, 
čia tu, prakeiktas vienuoli. 

- Neatsiliepkite, monsinjore, - pasigirdo šnibždesys. - Jis laiko jus 
Goranflo. 

- Ak čia tu, mėsos kalne, pondus immobile““, še tau! Ak čia tu, indi- 
gesta moles“?, še tau! 

Ir sulig kiekvienu šūksniu Šiko, pagaliau sulaukęs taip trokštamo 
keršto, plačiai atsivėdėjęs čaižė per kyšančius priešais jį storus sėdmenis 
virve, kuria jau buvo nuplakęs Goranflo. 

- Tylėkit, - vis šnibždėjo balsai. - Jis jus laiko vienuoliu. 

Iš tikrųjų Majenas tik dusliai dejavo, su dviguba jėga stengdamasis 
pakelti akmenį. 

- Ak, sąmokslininke, - varė Šiko, - ak, netikęs vienuoli! Še tau už 
girtuokliavimą, še tau už tinginystę, še tau už piktumą, še tau už gašlumą, 
šetauužpilvapenystę. Gaila, kad yra tik septynios didžiosios nuodėmės. 
Še tau, še tau, še tau, še už visas tavo ydas. 

- Pone Šiko, - maldavo Goranflo, apsipylęs prakaitu. - Pone Šiko, 
pasigailėkit manęs. 

- Ak, išdavike, - nesiliovė kapoti Šiko. - Še, štai tau už išdavystę. 

- Pasigailėkit! - vapėjo Goranflo, tarsi savo kailiu jausdamas visus 
kirčius, krintančius ant Majeno. - Pasigailėkite, brangus pone Šiko. 

Bet Šiko, užuot nustojęs, svaigo nuo savo keršto ir šmigojo dar 
tankiau. 

Kad ir kaip tvardėsi, Majenas neįstengė sulaikyti aimanų. 

- Ak! -toliaupamokslavo Šiko. - Kodėl Dievas nepanorėjo vietoj tavo 
nepadoraus užpakalio, vietoj tavo prasčiokiško mėsgalio pakišti didžiai 
kilnių ir didžiai galingų kunigaikščio de Majeno sėdmenų: aš jam 
skolingas aibę lazdų, kurių procentai auga jau septyneri metai!.. Še tau, 
še, še. 

Goranflo sunkiai atsiduso ir parknito ant žemės. 


“Nejudanti sunkenybe (/ot.). 
“> Beforme mase (Iot.). 

- Šiko! - suriko kunigaikštis. 

- Taip, tai aš, taip, Šiko, netikęs karaliaus tarnas, Šiko, silpnarankis, 
kuris norėtų šiai progai turėti šimtą rankų, kaip Briarėjas““. 

Ir Šiko, vis labiau karščiuodamasis, ėmė pliekti virve su tokiu įniršiu, 
kad karšiamasis, nuo nežmoniško skausmo sukaupęs visas jėgas, pakėlė 
akmenį ir apdraskytais šonais, kruvinu užpakaliu nukrito draugams ant 


Paskutinis Šiko kirtis krito į tuštumą. 
Tada Šiko atsisuko: tikrasis Goranflo buvo apalpęs, jeigu ne iš 
skausmo, tai bent jau iš baimės. 

Apie tai, kas dėjosi prie Bastilijos tuo metu, kai Šiko 
mokėjo savo skolas Šventos Genovaitės abatijoje 


Buvo vienuolikta valanda vakaro; Anžu kunigaikštis savo kabinete, 
kur pasitraukė, pasijutęs blogai Švento Jokūbo gatvėje, nekantriai laukė 
kunigaikščio de Gizo pasiuntinio su Žinia apie karaliaus atsižadėjimą nuo 
sosto. 

Jis žingsniavo pirmyn atgal nuo savo kabineto lango iki durų, nuo 
durų iki prieškambario langų, žvilgčiodamas į didelį laikrodį, kuris 
niūriai skaičiavo sekundes paauksuoto medžio dėkle. 

Staiga jis išgirdo kieme trypiant arklį; kunigaikštis pamanė, kad tai 
turbūt pasiuntinio arklys, ir pribėgęs atsirėmė į palangę; bet arklys, kurį 
arklininkas laikė už pavadžio, laukė savo šeimininko. 

Šeimininkas išėjo iš rūmų; tai buvo Biusi; kaip gvardijos kapitonas, 
jis, prieš eidamas į pasimatymą, atjojo pasakyti naktinio slaptažodžio. 

Išvydęs šį gražų ir narsų jaunuolį, kuriam nieko negalėjo prikišti, 
kunigaikštis akimirką pajuto sąžinės graužimą; bet kai Biusi priėjo prie 
tarno, laikančio deglą, kuris nušvietė grafo veidą, kunigaikštis tame 
veide pamatė tiek džiaugsmo, vilties ir laimės, kad jam vėl sukilo 
baisus pavydas. 

Tuo tarpu Biusi, nežinodamas, kad kunigaikštis į jį žiūn ir seka jo 
veide atsispindinčius įvairius jausmus, Biusi, pranešęs slaptažodį, užsi- 


“ Briarėjas - vienas iš trijų šimtarankių gigantų, kovojusių Dzeuso pusėje su titanais. 

metė ant pečių apsiaustą, šoko į balną ir, spustelėjęs pentinais žirgą, su 
dideliu triukšmu nušuoliavo po aidžiu vartų skliautu. 

Prieš valandėlę kunigaikštis, sunerimęs, kad neatvyksta pasiuntinys, 
dar galvojo, ar nepasiųsti ko nors pas Biusi, nes buvo tikras, kad prieš 
jodamas prie Bastilijos, grafas užsuks į savo rūmus; bet dabar jis 
įsivaizdavo, kaip jaunuolis su Diana juokiasi iš jo paniekintos meilės, 
jį, princą, statydami į vieną gretą su niekinamu vyru, ir blogieji instinktai 
vėl nugalėjo geruosius. 

Išjodamas į pasimatymą, Biusi nusišypsojo; jo šypsena įžeidė 
princą, ir jis leido jam išvykti; jeigu Biusi žvilgsnis būtų buvęs liūdnas, 
o kakta apniukusi, princas gal būtų jį sulaikęs. 

O Biusi, vos išjojęs pro Anžu vartus, pristabdė šuoliuojantį arklį, 
tarsi būtų bijojęs paties keliamo triukšmo, ir parjojęs į savo rūmus, kaip 
buvo numatęs kunigaikštis, atidavė ristūną arklininkui, pagarbiai 
klausančiam veterinarijos paskaitos, kurią jam dėstė Remi. 

- Aha! - tarė Biusi, pažinęs jaunąjį daktarą. - Tai tu, Remi? 

- Taip, monsinjore, tai aš. 

- Ir dar neatsigulei? 

- Ruošiausi po dešimties minučių, monsinjore. Ėjau namo, tikriau pas 
jus. Tiesą sakant, kai nustojau slaugyti sužeistąjį, man ėmė rodytis, kad 
para turi keturiasdešimt aštuonias valandas. 

- Ar tik nenuobodžiauji? - paklausė Biusi. 

- Bijau, kad taip! 

- O meilė? 

- A! Ne kartą jums sakiau: aš nepasitikiu meile, paprastai ji man tik 
naudingų tyrinėjimų objektas. 

- Tai tu palikai Gertrūdą? 

- Galutinai. 

- Vadinasi, tau nusibodo? 

- Būti mušamam. Šitaip savo meilę rodė mano amazonė, šiaipjau 
gera mergina. 

- Ir tavo širdis šį vakarą jos neprisimena? 

- Kodėl šį vakarą, monsinjore? 

- Todėl, kad būčiau pasiėmęs tave su savim. 

- Prie Bastilijos? 

- Taip. 

- Jūs ten einate? 

- Žinoma. 

- O Monsoro? 

- Kompjenėje, ruošia medžioklę jo didenybei. 

- Jūs tikras, monsinjore? 

- Šį rytą jam prie visų buvo duotas įsakymas. 

- A! 

Remi valandėlę pagalvojo. 

- Vadinasi? - po kurio laiko tarė jis. 

- Vadinasi, dieną aš dėkojau Dievui už laimę, kurią jis man siunčia 
šiai nakčiai, o dabar einu praleisti nakties ir pasidžiaugti šita laime. 

- Gerai. Žurdenai, špagą, - paliepė Remi. 

Arklininkas nuėjo į namą. 

- Tu persigalvojai? - paklausė Biusi. 

- Kodėl? 

- Todėl, kad imi špagą. 

- Taip, aš palydėsiu jus iki durų dėl dviejų priežasčių. 

- Kokių? 

- Visų pirma, kad kelyje nesutiktumėt ko nors nepageidautino. 

Biusi nusišypsojo. 

- Ė! Dieve mano! Juokitės sau, monsinjore. Aš puikiai žinau, kad jūs 
nebijote susitikti ko nors nepageidautino ir kad daktaras Remi ne kažin 
koks palydovas, bet du žmones užpuola rečiau negu vieną. O antra, turiu 
duoti jums krūvą naudingų patarimų. 

- Eime, mielasis Remi, eime. Mes kalbėsimės apie ją: po laimės 
matyti mylimą moterį, aš nežinau didesnio džiaugsmo, kaip kalbėti 
apie ją. 

- Yra net tokių Žmonių, - atsakė Remi, - kuriems kalbėti apie ją 
didesnis malonumas, negu ją matyti. 

- Bet, man atrodo, - tarė Biusi, - oras šiandien labai permainingas. 

- Dar viena priežastis eiti kartu: dangus tai giedras, tai apsiniaukęs. 
Aš mėgstu įvairovę. Ačiū, Žurdenai, - pridūrė jis, kreipdamasis į 
arklininką, atnešusį jam špagą. 

Paskui atsigręžė į grafą. 

- Aš jūsų paslaugoms, monsinjore. Eime. 

Biusi paėmė jaunąjį daktarą už parankės, ir abu pasuko Bastilijos 
link. 

Remi buvo sakęs grafui, kad turi duoti jam aibę gerų patarimų, ir vos 
tik jiedu atsidūrė kelyje, daktaras ėmė berti įspūdingas lotyniškas senten- 
cijas, norėdamas įrodyti Biusi, jog jis klysta, šį vakarą eidamas pas 
Dianą, užuot ramiai gulėjęs lovoje, nes paprastai žmogus blogai kaunasi 
po blogai išmiegotos nakties; paskui nuo mokslingų apoftegmų perėjo 

prie mitų bei pasakėčių ir išmoningai papasakojo, kad būtent Venera 
dažniausiai nuginkluodavusi Marsą. 

Biusi šypsojosi; Remi užsispyręs tvirtino savo. 

- Matai, Remi, - tarė grafas, - kai mano ranka laiko špagą, ji taip su ja 
suauga, jog, rodos, kiekviena raumenų skaidula tampa tvirta ir lanksti 
kaip plienas, o plieniniai ašmenys tarsi atgyja ir sušyla kaip gyvas kūnas. 
Nuo tos akimirkos mano špaga - tai ranka, o ranka - tai špaga. Nuo tada 
- supranti? - nesvarbu nei jėga, nei nusiteikimas. Špaga nepavargsta. 

- Ne, bet ji atšimpa. 

- Nieko nebijok. 

- Ak, mano brangus senjore! - nenusileido Remi. - Matot, rytoj jūsų 
laukia tokia kova kaip Herkulio su Antėju, kaip Tesėjo su Minotauru, 
kaip Trisdešimties“, kaip Bajardo kova. Kažkas homerniška, didinga, 
neįmanoma, juk Biusi kova ateityje turi būti vadinama neprilygstama 
kova ir, matot, man labiausiai rūpi viena: kad jūsų neprakiurdytų. 

- Būk ramus, mano gerasis Remi. Tuišvysi stebuklus. Šįryt aš daviau 
po špagą keturiems atsakantiems peštukams, ir per aštuonias minutes 
jiems keturiems nepavyko nė sykio manęs paliesti, o aš sudirbau jų 
striukes į skarmalus. Aš šokinėjau kaip tigras. 

- Neginčiju, pone, bet ar jūsų keliai rytoj bus tokie kaip šiandien? 

Čia Biusi ir jo chirurgas užmezgė lotynišką pokalbį, kurį nuolat 
pertraukdavo kvatojimu. 

Taip jie priėjo didelės Švento Antano gatvės galą. 

- Sudie, - tarė Biusi, - mes jau atėjome. 

- Ojei aš jūsų palaukčiau? - paklausė Remi. 

- Kam? 

- Kad būčiau tikras, jog grįšite po poros valandų ir prieš dvikovą 
ramiai pamiegosit bent penketą šešetą valandų. 

- O jeigu aš tau duosiu žodį? 

- O, Biusi žodis! Man jo užteks. Tegu mane maras, kad aš juo 
suabejočiau! 

- Gerai, aš tau duodu žodį. Po dviejų valandų, Remi, būsiu namie. 


“ Trisdešimties kova - turima omeny kovos epizodas dėl Bretanės kunigaikštystės (1351 

m.) tarp anglų statytinio Žano de Monforo ir prancūzų pretendento Šarlio de Blua. Kai. 
anglai, baisiai papiktindami priešininkus, pažeidė laikinas paliaubas ir ėmė plėšikauti, 

vienas prancūzų karvedys, Roberas de Bomanuaras, nenorėdamas lieti savo kareivių 
kraujo, iššaukė į dvikovą anglų vadą Ričardą Benboro. Dvikovoje dalyvavo trisdešimt 

žmonių iš abiejų pusių Žiauriame mūšyje žuvo abu vadai ir didesnė kovotojų dalis. 

Pergalę laimėjo prancūzai. 

- Sutarta. Sudie, pone. 

- Sudie, Remi. 

Jaunuoliai išsiskyrė, bet Remi liko vietoje. 

Jis matė, kaip grafas nužingsniavo namo link, ir kadangi Monsoro 
išvykus jis buvo saugus, įėjo pro duris, kurias atidarė Gertrūda, o ne pro 
langą. 

“Tada daktaras filosofiškai ramus tuščiomis gatvėmis patraukė į 
Biusi rūmus. 

Pasiekęs Boduajė aikštę, jis išvydo į jį einant penkis vyrus, apsisupu- 
sius apsiaustais, ir iš visa ko sprendžiant, slepiančius po jais ginkluotę. 

Penki vyrai tokią valandą - tai kažkas neįprasta. Remi užsiglaudė už 
namo kampo. 

Už dešimties žingsnių nuo jo penki vyrai sustojo ir, nuoširdžiai 
atsisveikinę, keturi pasuko įvairiais keliais, o penktas liko vietoje-apie 
kažką užsigalvojęs. 

Tuo metu iš už debesio išniro mėnulis ir apšvietė naktibaldos veidą. 

- Ponas de Sen Liukas! - sušuko Remi. 

Išgirdęs savo vardą, Sen Liukas pakėlė galvą ir pamatė jo link einant 
žmogų. 

- Remi! - savo ruožtu sušuko jis. 

- Tai aš, ir esu laimingas, galėdamas nesakyti: „Jūsų paslaugoms“, 
nes jūs, regis, jaučiatės puikiai. Ar nebus nekuklu paklausti, ką jūsų 
malonybė tokiu metu veikia taip toli nuo Luvro? 

- Iš tikrųjų, brangusis, karaliaus įsakymu aš tyrinėju miesto nuotai- 
kas. Jis manęs paprašė: „Sen Liukai, pasivaikščiok Paryžiaus gatvėmis, 
ir jei kartais išgirsi, kad aš atsižadėjau sosto, drąsiai atsakyk, kad tai 
netiesa“. 

- Ar girdėjote ką nors taip kalbant? 

- Niekas nė žodeliu neprasitarė. O kadangi greit vidurnaktis, visur 
ramu ir aš nesutikau nieko, išskyrus poną de Monsoro, tai atleidau savo 
draugus ir pats ruošiausi grįžti, kai tu pamatei mane užsigalvojusį. 

- Ką? Poną de Monsoro? 

- Taip. 

- Jūs sutikote poną de Monsoro? 

- Su būnu ginkluotų žmonių, jų buvo ne mažiau kaip dešimt ar 
dvylika. 

- Ponas de Monsoro! Negali būti! 

- Kodėl negali? 

- Todėl, kad jis turi būti Kompjenėje. 

- Jis turėjo būti, bet ten jo nėra. 

- O karaliaus įsakymas? 

- Cha! Kas gi klauso karaliaus? 

- Jūs sutikote poną de Monsoro su dešimt ar dvylika žmonių? 

- Sutikau. 

- Arjis jus pažino? 

- Manau, kad taip. 

- Jūs buvote tik penkiese? 

- Keturi mano draugai ir aš, daugiau nieko. 

- Ir jis jūsų nepuolė? 

- Priešingai, jis manęs vengė, ir šitai mane nustebino. Kai jį 
atpažinau, pamaniau, kad užvirs žiaurios muštynės. 

- Kur jis ėjo? 

- Tikseranderi gatvės link. 

- O, Dieve mano! - sušuko Remi. 

- Kas yra? - paklausė Sen Liukas, išgąsdintas jaunuolio balso. 

- Pone de Sen Liukai, bejokios abejonės, tuoj atsitiks didelė nelaimė. 

- Didelė nelaimė? Kam? 

- Ponui de Biusi. 

- Biusi! Prisiekiu Kristaus kančia! Kalbėkit, Remi, aš jo draugas, jūs 
žinot. 

- Kokia nelaimė! Ponas de Biusi manė, kad jis Kompjenėje. 

- Na ir kas? 

- O tas, kad jis manė galįs pasinaudoti jo išvykimu. 

- Vadinasi, jis... 

- Pas ponią Dianą. 

- Ak! - sušuko Sen Liukas. - Blogi reikalai. 

- Taip. Suprantat, - pasakė Remi, - jam kilo įtarimas arba kas nors jį 
perspėjo, irjis apsimetė išvykstąs tik tam, kad galėtų nelauktai parsirasti. 

- Luktelkit! - pliaukštelėjo sau per kaktą Sen Liukas. 

- Jūs ką nors įtariate? - paklausė Remi. 

- Tai Anžu kunigaikščio darbas. 

- Bet Anžu kunigaikštis šįryt pats pasistengė, kad ponas de Monsoro 
išvyktų. 

- Juo labiau. Ar jūsų geri plaučiai, mano šaunusis Remi? 

- Prisiekiu Kristaus kūnu! Kaip kalvio dumplės. 

- Tada lekiam, lekiam negaišdami nė akimirkos. Ar žinot tą namą? 

- Žinau. 

- Tai bėkit priekyje. 

Ir abu jaunuoliai pasileido gatvėmis tokiu greičiu, kokį vargu ar 
pasiektų persekiojami danieliai. 

- Ar daug jis mus aplenkė? - bėgdamas paklausė Remi. 

- Kas? Monsoro? 

- Taip. 

- Kokį ketvirtį valandos, - atsakė Sen Liukas, šokdamas per penkių 
pėdų aukščio akmenų krūvą. 

- Kad tik spėtume, - tarė Remi ir išsitraukė špagą, kad būtų bet kam 
pasiruošęs. 


LII 
Žmogžudystė 


Diana, tikra, kad vyras išvykęs, be baimės priėmė Biusi, ramųirnieko 
neįtariantį. 

Dar niekada ši jauna graži moteris nespinduliavo tokiu džiaugsmu, 
dar niekada Biusi nebuvo toks laimingas; esti akimirkų, - siela, arba 
veikiau savisaugos instinktas, jaučia jų reikšmingumą, - kai žmogaus 
dvasinės jėgos susilieja su visomis fizinėmis galiomis, kurias pažadina 
jausmai; jis sukaupia dėmesį į viena ir kartu spėja aprėpti viską. Jis 
visomis išgalėmis mėgaujasi gyvenimu, kuris jam tuoj pat gali baigtis, 
nors nenujaučia, koks pavojus gresia jo gyvybei. 

Diana buvo susijaudinusi, ir kuo labiau stengėsi tai paslėpti, tuo 
labiau jaudinosi, taigi susijaudinusi ir įsibaiminusi dėl grėsmingos ryt- 
dienos, Diana atrodė dar švelnesnė, nes liūdesys, prasiskverbiantis į 
kiekvienos meilės gelmes, teikia tai meilei poezijos aromato, kurio jai 
trūko; tikra aistra anaiptol nėra linksma, ir nuoširdžiai įsimylėjusios 
moters akys dažniau drėgnos nuo ašarų, negu spindinčios iš laimės. 

Todėl ji pirmiausia sulaikė įsimylėjusį jaunuolį. Šį vakarą ji norėjo 
jam pasakyti, kad jo gyvybė - tai kartu ir jos gyvybė; ji ketino aptarti su 
juo patikimiausius pabėgimo planus. 

Mat nugalėti buvo dar ne viskas, nugalėjus reikėjo pasislėpti nuo 
karaliaus pykčio, nes Henrikas greičiausiai niekada neatleistų nugalėto- 
jui savo favoritų pralaimėjimo ar mirties. 

- Beto, - kalbėjo Diana, rankomis apsivijusi Biusi kaklą ir nenuleis- 
dama akių mylimajam nuo veido, - argi tu ne drąsiausias žmogus 
Prancūzijoje? Kodėl laikai garbės reikalu dar didinti savo šlovę? Tutaip 

pranoksti kitus žmones, kad iš tavo pusės būtų nekilnu trokšti dar labiau 
išgarsėti. Juk tu negeidi patikti kitoms moterims, nes myli mane ir 
bijotum mane prarasti visam laikui, tiesa, Luji? Luji, gink savo gyvybę. 
Aš nesakau tau: „Pagalvok apie mirtį“, nes man atrodo, kad pasaulyje 
nėra pakankamai stipraus, pakankamai galingo žmogaus, kuris nužudytų 
mano Luji kitaip, kaip tik išdavystės būdu. Bet pagalvok apie žaizdas: 
tave gali sužeisti, tu tai puikiai žinai, nes kaip tik dėl Žaizdų, gautų 
kaunantis su tais pačiais žmonėmis, aš tave pažinau. . 

- Būk rami, - nusijuokė Biusi, - aš saugosiu veidą. Nenoriu, kad man 
Jį sudarkytų. 

- O! Saugok visą kūną. Tegul jis būna tau šventas, mano Biusi, lyg tu 
būtum aš. Pagalvok, kaip tau būtų skaudu matyti mane grįžtant sužeistą, 
plūstančią kraujais. Tai va, tokį pat skausmą, kokį jaustum tu, patirčiau 
ir aš, matydama tavo kraują. Būk atsargus, mano narsusis liūte, štai ir 
viskas, ko aš tave prašau. Daryk kaip tas romėnas, kurio istoriją tu man 
anądien pasakojai, norėdamas nuraminti. O! Elkis lygiai taip kaip jis. 
Leisk kautis savo trims draugams ir ateik į pagalbą tam, kuriam grės 
didžiausias pavojus. Bet jei duartrys vyrai puls vienu kartu, bėk. Paskui 
atsigręši kaip Horacijus ir nužudysi juos vieną po kito įvairiu atstumu. 

- Gerai, mieloji Diana, - pažadėjo Biusi. | 

- O! Tu atsakai, manęs nė neišgirdęs, Luji. Tu tik Žiūri į mane, bet 
nesiklausai. 

- Taip, užtat aš tave matau, ir tu tokia graži! 

- Dabar svarbu ne mano grožis, Viešpatie Dieve! Dabar svarbu tu, 
tavo gyvybė, mūsų gyvybė. Klausyk, tai, ką aš tau pasakysiu - siaubinga, 
bet noriu, kad žinotum, nuo to tu nepasidarysi stipresnis, bet būsi 
atsargesnis. Tai va! Aš turėsiu drąsos žiūrėti į jūsų dvikovą. 

- Tu? 

- Aš joje dalyvausiu. 

- Ką tu! Tai neįmanoma, Diana. 

- Ne! Klausyk, gretimame kambaryje - tu žinai - yra langas į mažą 
kiemelį, pro jį įstrižai matyti Turnelės aptvaras. 

- Taip, atsimenu, tas langas kokių dvidešimt pėdų nuo žemės, iškilęs 
virš geležinių pinučių, ant kurių smaigalių anądien mėčiau duoną paukš- 
čiams ir jie atskrisdavo jos lesti. 

- Iš ten - supranti, Biusi? - aš tave matysiu. Svarbiausia, atsistok taip, 
kad aš tave matyčiau. Tu žinosi, kad aš ten, net galėsi mane matyti. Bet 
ne, kokia aš kvaila, nežiūrėk į mane, priešininkas gali pasinaudoti proga, 
jei nuleisi nuo jo akis. 

- Ir mane nužudyti, kol į tave žiūrėsiu, tiesa? Jei būčiau pasmerktas 
ir man leistų pasirinkti mirtį, Diana, aš pasirinkčiau šitokią. 

- Taip, bet tu nepasmerktas, ir kalbama ne apie tai, kaip numirti, o 
priešingai, - kaip išlikti gyvam. 

- Aš liksiu gyvas, būk rami. Be to, turiu gerą paspirtį, tikėk manim. 
Tu nepažįsti mano draugų, užtat aš pažįstu: Antragė fechtuojasi ne 
blogiau už mane, Ribeirakas moka išlaikyti šaltakraujiškumą kovos 
lauke, ir, rodos, gyvos jo lieka tik akys, kuriomis ryte ryja priešininką, ir 
ranka, kuria jam kerta. Livaro pasižymi tigro vikrumu. Šauni partija, 
tikėk manim, Diana, net per daug šauni. Man norėtųsi didesnio pavojaus, 
kad būtų daugiau nuopelnų. 

- Ką gi, aš tikiu tavim, brangus drauge, ir šypsausi, nes turiu viltį, bet 
klausyk manęs ir pažadėk taip daryti. 

- Gerai, svarbu tik, kad nelieptum tavęs palikti. 

- Aš kaip tik norėjau apeliuoti į tavo sveiką protą. 

- Tai nereikėjo manęs iš jo išvesti. 

- Be kalambūrų, mano gražusis bajore, paklusnumo. Tik paklusda- 
mas įrodysi savo meilę. 

- Tada įsakyk. 

- Brangus drauge, tavo akys pavargusios, tau reikia ramiai pailsėti. 
Eik namo. 

- O! Jau? 

- Aš dar pasimelsiu Viešpačiui, o tu mane pabučiuosi. 

- Melstis reikėtų tau, kaip meldžiamasi angelams. 

- O argi tu manai, angelai nesimeldžia Dievui? - klaupdamasi paklau- 
sė Diana. 

Pakėlusi akis aukštyn, moteris tarsi kiaurai gręžė žvilgsniu lubas ir 
iš visos širdies ieškojo Dievo po melsvais dangaus skliautais. 

- Viešpatie, - meldėsi ji, - jeigu nori, kad tavo tarnaitė gyventų 
laiminga ir nemirtų iš nevilties, apgink tą, kurį užvedei ant mano kelio, 
kad jį mylėčiau, ir mylėčiau tik jį vieną. 

Kai Diana ištarė šiuos žodžius ir Biusi jau lenkėsi jos apkabinti ir 
priglausti mylimosios veido sau prie lūpų, staiga su trenksmu išlėkė 
lango stiklas, o paskui ir visas langas ir balkone pasirodė trys ginkluoti 
vyrai; ketvirtas tuo tarpu lipo per turėklus. Šito ketvirtojo veidas buvo su 
kauke, kairėje rankoje jis laikė pistoletą, o dešinėje - nuogą špagą. 

Biusi akimirką sustingo, tarsi suledėjo, o Diana, klaikiai surikusi, 
puolė jam ant kaklo. 

Kaukėtas vyras davė ženklą, ir trys jo bendrai žengė į priekį; 
vienas iš jų buvo ginkluotas arkebūza. 

Biusi kaire ranka atstūmė Dianą, o dešine išsitraukė špagą. 

Paskui susikaupęs nuleido ginklą ir įsmeigė akis į priešininkus. 

- Pirmyn, pirmyn, mano narsuoliai, - iš po aksominės kaukės lyg iš po 
žemių pasigirdo balsas. - Jis pusiaugyvis, baimė jį priveikė. 

- Klysti, - atsakė Biusi, - aš niekada nebijau. 

Diana buvo bežengianti prie jo. 

- Pasitraukit, Diana, - tvirtai tarė jis. 

Bet Diana, užuot paklususi, vėl puolė jam ant kaklo. 

- Taip mane nužudys, ponia, - pasakė jis. 

Diana pasitraukė šalin, palikdama Biusi be jokios priedangos. 

Ji suprato galinti padėti mylimajam tik vienu būdu: besąlygiškai 
paklusdama jam. 

- Aha! - ištarė niūrus balsas. - Tai iš tikrųjų ponas de Biusi, 0 aš, 
kvailys, nenorėjau tikėti. Kurgi ne, šitoks draugas, šitoks geras ir ištiki- 
mas draugas! 

Biusi tylėjo, kramtydamas lūpas ir dairydamasis aplinkui: svarstė, 
kaip čia reikės priešintis, kai susirems su užpuolikais. 

- Jis sužino, - vėl pasigirdo pašaipus balsas, kurio žemą, niūrią 
vibraciją ta pašaipa darė dar baisesnę, - jis sužino, kad vyriausiasis 
medžioklės prievaizdas išvyko, paliko žmoną vieną, ta žmona galbūt 
bijo, irjis ateina palaikyti jai kompanijos. Ir kada? Dvikovos išvakarėse. 
Kartoju: koks geras ir ištikimas draugas tas senjoras de Biusi! 

- Aktaijūs, pone de Monsoro! - tarė Biusi. - Gerai, nusiimkite kaukę. 
Dabar žinau, su kuo turu reikalą. 

- Taip ir padarysiu, - atsakė vyriausiasis medžioklės prievaizdas ir 
nusviedė tolyn.juodo aksomo kaukę. 

Diana negarsiai suriko. 

Grafas buvo išblyškęs kaip lavonas, tačiau šypsojosi kaip demonas. 

- Va taip, o dabar baikime, pone, - tarė Biusi, - aš nemėgstu didelių 
ceremonijų. Sakyti kalbas prieš mūšį tinka Homero herojams, jie juk 
pusdieviai, o aš tik žmogus, tačiau bebaimis žmogus. Pulkite arba leiskite 
praeiti. 

Monsoro atsakė dusliu, šaižiu juoku, nuo kurio Diana sudrebėjo, o 
Biusi užvirė pykčiu. 

- Šaliniš kelio! - pakartojo jaunuolis, ir jo širdį užliejęs kraujas dabar 
mušė į galvą. 

- Oho! - šūktelėjo Monsoro. - Šalin iš kelio! Tokie jūsų žodžiai, pone 
de Biusi? 

- Tai sukryžiuojam špagas ir baigiam, - pasakė jaunuolis. - Man reikia 
namo, 0 aš gyvenu toli. 

- Jūs atėjote čia praleisti nakties, pone, - tarė vyriausiasis medžioklės 
prievaizdas, - ir čia pasiliksite. 

Tuo metu virš balkono turėklų pasirodė dar dviejų vyrų galvos, ir tie 
vyrai, peržengę baliustradą, atsistojo šalia savo draugų. 

- Keturi ir du bus šeši, - tarė Biusi. - O kurgi kiti? 

- Jie laukia prie durų, - atsakė vyriausiasis medžioklės prievaizdas. 

Diana parpuolė ant kelių, ir nors labai tvardėsi, Biusi išgirdo ją 
raudant. 

Jis metė į ją skubų žvilgsnį ir vėl įsmeigė akis į grafą. 

- Brangus grafe, - valandėlę pagalvojęs, tarė jis, - jūs Žinote, aš 
garbingas Žmogus. 

- Taip, - atsakė Monsoro, - jūs toks pat garbingas žmogus, kaip ši 
ponia dora motens. 

- Gerai, pone, - pasakė Biusi, palengva linkteldamas galva. - Jūsų 
žodžiai skaudūs, tačiau užtarnauti, ir už viską bus atmokėta vienu kartu. 
Bet kadangi rytoj turiu dvikovą su keturiais bajorais, kuriuos jūs pažįstate 
ir kurie turi prieš jus pirmenybę, prašau suteikti malonę ir leisti man 
šįvakar eiti, davus žodį susitikti kur ir kada panorėsite. 

Monsoro patraukė pečiais. 

- Klausykite, - tarė Biusi, - prisiekiu Viešpačiu, pone, kai užganėdin- 
siu ponus de Šombergą, d'Epernoną, Keliusą ir Možironą, būsiu jūsų 
paslaugoms, tik jūsų ir niekieno daugiau. Jei jie mane nužudys, ką gi, 
jums bus atlyginta jų rankomis, ir tiek. O jei priešingai, aš galėsiu 
atsilyginti jums pats... 

Monsoro atsigręžė į savo Žmones. 

- Na, - užpjudė jis juos, - uži, mano narsuoliai! 

- A! - tarė Biusi. - Aš apsirikau, čia ne dvikova, čia žmogžudystė. 

- Velniai tave griebtų! - sušuko Monsoro. 

- Taip, matau, mes apsigavom vienas dėl kito. Bet pagalvokite, pone, 
kaip į tai pažiūrės Anžu kunigaikštis. 

- Jis mane ir atsiuntė, - atsakė Monsoro. 

Biusi sudrebėjo. Diana su aimana pakėlė rankas į dangų. 

- Tokiu atveju, - tarė jaunuolis, - aš pasikliausiu tik Biusi. Laikykitės, 
mano narsuoliai! 

Irvienu rankos mostu apvertė klauptą, pritraukė prie jo stalą ir užmetė 

"ant viršaus kėdę; taip jis akimirksniu pastatė tarp savęs ir priešų 
gynybinę užtvarą. 

Jis tai padarė taip greitai, kad kulka, paleista iš arkebūzos, pataikė tik 
į klauptą ir įsmigo į jo storas lentas; tuo tarpu Biusi pervertė puikią 
Pranciškaus I laikų indaują ir sutvirtino savo užtvarą. 

Diana atsidūrė šio baldo priedangoje; ji suprato galinti padėti Biusi 
tik savo maldomis ir meldėsi. Biusi metė žvilgsnį į ją, paskui į užpuoli- 
kus, 0 po to į savo improvizuotą gynybinę sistemą. 

- Dabar pirmyn, - tarė jis, - tik atsargiai, mano špaga durna. 

Monsoro raginami, „narsuoliai“ žengė žingsnį prie šerno, kuris laukė 
jų prisilenkęs, degančiomis akimis; vienas užpuolikas ištiesė ranką į 
klauptą, norėdamas jį prisitraukti; bet nespėjo nė paliesti gynybinės 
užtvaros, kai Biusi špaga, pralindusi pro ambrazūrą, perrėžė tą ranką 
išilgai nuo linkymo ligi peties. 

Žmogus suriko ir atsitraukė ligi pat lango. 

Tada Biusi išgirdo skubrius žingsnius koridoriuje ir pamanė atsidūręs 
tarp dviejų ugnių. Jis puolė prie durų užstumti skląsčių, bet jam dar jų 
nepasiekus, durys atsidarė. 

Jaunuolis žengė žingsnį atgal, kad galėtų gintis nuo senųjų ir naujųjų 
priešų. 

Pro šias duris įbėgo du žmonės. 

- Ak, brangus šeimininke! - sušuko pažįstamas balsas. - Ar mes laiku 
suspėjome? 

- Remi! - ištarė grafas. 

- Ir aš! - atsiliepė antras balsas. - Čia, regis, žudoma? 

Biusi atpažino šį balsą ir suriaumojo iš džiaugsmo. 

- Sen Liukas! - sušuko jis. 

- Tai aš. 

- Aha! - tarė Biusi. - Dabar, brangus pone de Monsoro, manau, jums 
verčiau mus praleisti, nes jeigu nepasitrauksit, mes pereisim per jus. 

- Trys vyrai pas mane! - sakomandavo Monsoro. 

Ir virš baliustrados pasirodė trys nauji užpuolikai. 

- Šit kaip! Tai jų čia visa armija? - pasakė Sen Liukas. 

- Viešpatie Dieve, apgink jį, - meldėsi Diana. 

- Besarmatė! - užriko Monsoro ir puolė, norėdamas nusmeigti Dianą. 

Biusi pastebėjo jo judesį. Vikriai kaip tigras jis vienu šuoliu peršoko 
užtvarą, jo špaga susikryžiavo su Monsoro špaga, paskui jis atakavo 
priešą ir kliudė jį į gerklę, bet atstumas buvo per didelis ir Biusi tik 
įdrėskė grafui. 

Penki ar šeši vyrai sykiu šoko ant Biusi. 

Vienas iš jų krito nuo Sen Liuko špagos. 

- Pirmyn! - suriko Remi. 

- Ne pirmyn, Remi, - sulaikė Biusi, - priešingai, pakelk ir išnešk 
Dianą. 

Monsoro sustaugė ir išplėšė špagą vienam neseniai atėjusiam vyrui iš 
rankų. 

Remi dvejojo. 

- O jūs? - paklausė jis. 

- Išnešk ją, išnešk! - sušuko Biusi. - Aš tau ją patikiu. 

- Dieve mano! - sušnibždėjo Diana. - Dieve mano! Išgelbėk jį. 

- Eime, ponia, - pasakė Remi. 

- Niekada, ne, aš jo niekada nepaliksiu. 

Remi pakėlė ją ant rankų. 

- Biusi! - sušuko Diana. - Biusi, čionai! Gelbėk! 

Vargšė moteris buvo lyg pamišusi, ji nebeskyrė draugų nuo priešų; 
visa, kas tolino ją nuo Biusi, buvo tikra pragaištis, prilygstanti mirčiai. 

- Eik, eik, - tarė Biusi, - aš pas tave ateisiu. 

- Taip! - suiaumojo Monsoro. - Taip! Tikiuosi, tu pas ją nueisi. 

Biusi pamatė, kaip 1e Oduenas susvyravo, susilenkė ir išsyk parkrito, 
kartu nusitempdamas Dianą. 

Biusi suriko ir atsigręžė. 

- Nieko, šeimininke, - pasakė Remi. - Kuika pataikė į mane. Ji sveika. 

Trys vyrai šoko ant Biusi; tuo momentu, kai jis atsigręžė, Sen Liukas 
atsistojo tarp Biusi ir trijų užpuolikų; vienas jų krito. 

Kiti du atsitraukė. 

- Sen Liukai, - tarė Biusi, - Sen Liukai. Vardan tos, kurią tu myli, 
išgelbėk Dianą. 

- O tu? 

- Aš - vyras. 

Sen Liukas puolė prie Dianos, jau atsiklaupusios ant kelių, čiupo ją 
į glėbį ir dingo už durų. 

- Čionai! - pašaukė Monsoro. - Čionai visi, kurie stovi ant laiptų! 

- Ak tu niekše! - sušuko Biusi. - Ak tu baily! 

Monsoro užlindo savo žmonėms už nugarų. 

Biusi smogė iš peties, paskui dūrė špaga; pirmu smūgiu perskėlė 
kažkam galvą per smilkinį, antru - persmeigė kažkieno krūtinę. 

- Šitie sutvarkyti, - tarė jis. 

Paskui grįžo į savo priedangą. 

- Bėkite, šeimininke, bėkite! - sušnibždėjo Remi. 

- Man bėgti!.. Bėgti nuo Žudikų! 

Biusi pasilenkė prie jaunuolio. 

- Svarbu, kad Diana išsigelbėtų, - tarė jis jam. - O kur tu sužeistas? 

- Saugokitės! - perspėjo Remi. - Saugokitės! 

Iš tikrųjų pro laiptinės duris įsiveržė ketvertas vyrų. 

Biusi atsidūrė tarp dviejų ugnių. 

Bet jam rūpėjo tik viena. 

- O Diana? - sušuko jis. - Diana! 

Tada, negaišdamas nė akimirkos, puolė tuos keturis vyrus; netikėtai 
užklupti, du iš jų krito: vienas sužeistas, antras negyvas. 

Paskui, kadangi Monsoro žengė į jį, Biusi truputį atsitraukėiratsidūrė 
už savo priedangos. 

- Užstumkite sklendes, - įsakė Monsoro. - Užrakinkite duris. Mes jį 
sučiupom, sučiupom! 

Tuo metu, sukaupęs paskutines jėgas, Remi prišliaužė prie Biusi ir 
sutvirtino priedangą savo kūnu. 

Kova trumpam liovėsi. 

Pritūpęs, tvirtai prisispaudęs prie sienos, sulenktoje rankoje laikyda- 
mas paruoštą špagą, Biusi greitosiomis apsidairė. 

Septynetas vyrų tysojo ant žemės, o devyni dar tvirtai laikėsi ant kojų. 
Biusi suskaičiavo juos akimis. 

Matydamas žvilgant devynias špagas, girdėdamas Monsoro drąsi- 
nant savo žmones, jausdamas po kojomis teškant kraują, šis narsuolis, 
niekada nepažinęs baimės, išvydo kambano gale tarsi mirties šmėklą, 
kuri su niauria šypsena kvietė jį pas save. 

„Penkis iš devynių, - tarė jis sau, - aš tikrai nudobsiu, bet likę keturi 
nužudys mane. Man užteks jėgų kovoti dar dešimt minučių. Ką gi! Per 
tas dešimt minučių padarysime tai, ko žmogus niekada nėra padaręs 
ir nepadarys“. | 

Tada jis nusi metė apsiaustą, apsivyniojo juo kairę ranką, prisideng- 
damas nelyginant skydu, ir šoko į vidurį kambario, sakytum jo šlovė būtų 
neleidusi ilgiau kautis priedangoje. 

Čia viešpatavo chaosas, į kurį jo špaga įslydo kaip gyvatė į savo vadą; 
tris kartus jis išvydo properšą šitoje maišalynėje ir tris kartus ištiesė 
ranką smūgiui; tris kartus išgirdo plyštant perpetės arba striukės odą, 
ir tris kartus šilto kraujo srovė špagos latakėliu nutekėjo jam ant dešinės 
rankos. 

Tuo pat metu kaire ranka jis atmušė dvi dešimtis smūgių ir dūrių. 

Apsiaustas buvo visas sukapotas. 

Pamatę, kad du žmonės krito, o trečias pasitraukė, žudikai pakeitė 
taktiką; jie atsisakė špagų: vieni užsimojo ant jo muškietų buožėmis, o 
kiti ėmė šaudyti iš pistoletų, kurių dar iki šiol nebuvo panaudoję, bet 
Biusi vikriai lenkėsi kulkų, čia atšokdamas į šalį, čia pritūpdamas. Šią 
lemtingą valandą jis tarsi susiskaidė į daugelį esybių; Biusi ne tik matė, 
girdėjo, kovėsi, bet dar ir skaitė pačias staigiausias, pačias slapčiausias 
priešų mintis; jis dabar išgyveno tokią valandėlę, kai žmogiškoji būtybė 
pasiekia tobulumo viršūnę: Biusi buvo mažiau negu dievas, nes buvo 
mirtingas, bet tikrų tikriausiai daugiau negu žmogus. 

Tada jam šovė į galvą, kad nužudyti Monsoro - reikštų padaryti galą 
kautynėms; ir jis ėmė ieškoti jo akimis tarp žudikų. Bet šis, toks pat 
ramus, koks Biusi susijaudinęs, užtaisinėjo savo žmonių pistoletus arba, 
paėmęs iš jų užtaisytus, šaudė, visąlaik pasislėpęs samdytiniams už 
nugarų. 

Tačiau Biusi nebuvo sunku prasiskinti kelią; jis šoko į sbirų tirštumą, 
šie prasiskyrė, ir jis akis į akį susidūrė su Monsoro. 

Tuo metu grafas, kuns laikė rankoje pistoletą, nusitaikė ir šovė į 
Biusi. 

Kulka atsimušė į špagos geležtę ir nudaužė ją per šešis colius nuo 
rankenos. 

- Nuginkluotas! - sušuko Monsoro. - Nuginkluotas! 

Biusi žengė žingsnį atgal ir traukdamasis pakėlė nulaužtą geležtę. 

Akimirksniu ji nosine buvo privyniota prie rankos. 

Ir vėl užvirė mūšis; tai buvo nepaprastas reginys: šeši gerai ginkluoti 
vyrai bijojo vieno beginklio, bet ir beveik nesužeisto žmogaus, pasista- 
čiusio gynybinę sieną iš dešimties lavonų. 

Kova vėl prasidėjo ir buvo žiauresnė nei bet kada; kol Monsoro 
žmonės atakavo Biusi, Monsoro, atspėjęs, kad jaunuolis ieško ant žemės 
ginklo, surinko visus, kuriuos galėjo pasiekti. 

Biusi buvo apsuptas. Geležtės nuolauža, aptrupinta, persisukusi, 
atšipusi, kraipėsi jo delne; ranka pradėjo tirpti iš nuovargio; jis apsidairė 
aplinkui, ir staiga vienas lavonas atgijo, atsiklaupė ant kelių ir padavė 
jam ilgą, tvirtą rapyrą. 

Tas lavonas buvo Remi, paskutinėmis pastangomis parodęs savo 
atsidavimą. 

Biusi suriko iš džiaugsmo ir šoko atgal, norėdamas nuvynioti nuo 
rankos nosinę ir numesti nereikalingą gelžgalį. 

Tuo tarpu Monsoro pribėgo prie Remi ir, prikišęs pistoletą, šovė jam 
tiesiai į galvą. 

Remi parkrito perskelta kakta ir daugiau jau neatsikėlė. Biusi sušuko, 
tikriau suriaumojo. 

Su ginklu jam grįžo jėgos; jo špaga švilpdama nubrėžė ratą, kairėje 
nukirto kažkieno riešą, o dešine perrėžė kažkam skruostą. 

Šiuo dvigubu kirčiu jis atlaisvino sau kelią prie durų. 

Miklus ir energingas Biusi puolė prie jų ir pamėgino išversti tokiu 
smūgiu, nuo kurio sudrebėjo siena. Bet sklendės nepasidavė. 

Išsekintas tokių pastangų, Biusi nuleido dešinę ranką, o kaire paban- 
dė atitraukti sklendes sau už nugaros, visąlaik stovėdamas veidu į 
priešus. 

Per šią sekundę kulka pervėrė jam šlaunį, o dvi špagos kliudė šoną. 

Tačiau jis atitraukė sklendes ir pasuko raktą. 

Riaumodamas, didingas įniršio priepuolyje Biusi kertamuoju smūgiu 
paguldė atkakliausią banditą ir, prasiveržęs prie Monsoro, sužeidė jį į 
krūtinę. 

Vyriausiasis medžioklės prievaizdas suriko prakeiksmą. 

- A! - tarė Biusi, atplėšdamas duris. - Pradedu galvoti, kad išsisuksiu. 

Keturi priešai metė ginklus ir užgriuvo ant Biusi; jie neįstengė 
priveikti jo špagomis, nes dėl savo neregėto miklumo jis buvo nepažei- 
džiamas. Todėl jie pamėgino jį pasmaugti. 

Bet Biusi tiek špagos bumbulu, tiek ašmenimis be perstojo juos 
daužė, kapojo. Monsoro du kartus prisiartino prie jaunuolio, ir šis jį 
kliudė dar du kartus. 

Tačiau trys vyrai įsikibo į jo špagos rankeną ir išplėšė ją jam iš 


Tada Biusi čiupo drožinėto medžio taburetę, smogė tris kartus ir 
partrenkė du žudikus, bet taburetė sulūžo į trečiojo petį ir jis išsilaikė ant 
kojų. 

Šis ir suvarė durklą jam į krūtinę. 

Biusi sugriebė jį už rankos, ištraukė durklą sau iš krūtinės ir, atsukęs 
jį į pnešininką, nusmeigė jį jo paties ranka. 

Paskutinysis iššoko pro langą. 

Biusi žengė pora žingsnių jam pavymui, bet Monsoro, tysantis tarp 
lavonų, pasikėlė ir peiliu perrėžė jam pakinklį. 

Jaunuolis suriko, akimis pasiieškojo špagos, griebė pirmą pasitaikiu- 
sią ir taip smarkiai raktelėjo ją vyriausiajam medžioklės prievaizdui į 
krūtinę, kad kalte prikalė jį prie grindų. 

- A! - sušuko Biusi. - Nežinau, ar liksiu gyvas, bet nors pamatysiu, 
kaip tu miršti. 

Monsoro norėjo atsakyti, bet pro pravirą jo burną išsiveržė tik 
paskutinis atodūsis. 

Tada Biusi nusvyravo koridoriaus link; kraujas plūdo iš žaizdos 
šlaunyje, o dar labiau iš pakinklio. 

Jis paskutinį kartą atsigręžė atgal. 

Iš už debesies išlindo blizgantis mėnulis; jo šviesa įspindo į šį 
kraujais užtvindytą kambarį, sumirgėjo languose, apšvietė špagų suka- 
potas bei kulkų išvarpytas sienas ir nuslydo išblyškusiais lavonų veidais, 
kurių dauguma, išleidę paskutinį kvapą, tebežiūrėjo žiauriais, grėsmin- 
gais žudikų Žvilgsniais. 

Išvydęs šitą mūšio lauką, kurį jis nusėjo lavonais, Biusi, nors ir 
sužeistas, kone mirštantis, pajuto begalinį pasididžiavimą. 

Kaip ir buvo sakęs, jis padarė tai, ko joks žmogus nebūtų padaręs. 

Dabar jam liko tik bėgti, gelbėtis; ir jis galėjo bėgti, nes bėgo nuo 
negyvėlių. 

Bet nelaimingo jaunuolio vargai dar nesibaigė. 

Išėjęs ant laiptų, jis išvydo kieme blykčiojant ginklus; pasigirdo 
šūvis; kulka pervėrė jam petį. 

Kiemas buvo saugomas. 

Tada jis prisiminė mažą langelį, pro kurį Diana buvo žadėjusi žiūrėti 
į rytdienos mūšį, ir kiek galėdamas greičiau nušlubavo ton pusėn. 

Jis buvo atviras, įrėmindamas gražų, žvaigždėmis nubarstytą dangų. 

Biusi uždarė paskui save duris ir užstūmė velkes; paskui vargais 
negalais užlipo ant palangės, apžergė rėmą ir akimis išmatavo atstumą 
iki geležinių pinučių, ketindamas nušokti anapus jų. 

- O! Man neužteks jėgų, - sušnibždėjo jis. 

Bet tą akimirką išgirdo žingsnius ant laiptų; tai lipo kitas būrys 
žudikų. 

Gintis Biusi jau nebegalėjo. Jis sukaupė visas jėgas ir, padėdamas 
sau viena ranka ir viena koja, kurios dar galėjo judėti, šoko žemyn. 

Bet šokdamas paslydo ant palangės akmens. 

Juk jo batai buvo visi kruvini! 

Jis nukrito ant geležinių strypų: vieni įsmigo jam į kūną, kiti užsika- 
bino už drabužių, ir jis pakibo. 

Tą valandėlę Biusi pagalvojo apie vienintelį draugą, kuris jam buvo 
likęs šiame pasaulyje. 

- Sen Liukai! - sušuko jis. - Čionai! Sen Liukai! Čionai! 

- A, tai jūs, pone de Biusi, - staiga pasigirdo balsas iš medžių guoto. 

Biusi sudrebėjo. Tai buvo ne Sen Liuko balsas. 

- Sen Liukai! - vėl sušuko jis. - Čionai! Čionai! Nebijok dėl Dianos. 
Aš nužudžiau Monsoro! 

Jis tikėjosi, kad Sen Liukas slepiasi kur nors netoliese ir atbėgs, 
išgirdęs šią Žinią. 

- A! Monsoro nužudytas? - pasigirdo kitas balsas. 

- Taip. 

- Gerai. 

Ir Biusi pamatė iš už medžių išeinant du žmones; juodu abu buvo su 
kaukėmis. 

- Ponai, - tarė Biusi, - ponai, dėl Dievo, padėkite vargšui bajorui, jis 
dar gali išsigelbėti, jei jūs jam padėsite! 

- Kaip jūs manote, monsinjore? - pusbalsiu paklausė vienas nepažįs- 
tamasis. 

- Koks tu neatsargus! - subarė kitas. 

- Monsinjore! - sušuko Biusi, kuris viską girdėjo, taip jo jutimai buvo 
paaštrėję šioje beviltiškoje padėtyje. - Monsinjore! Išvaduokite mane, ir 
aš atleisiu jums už išdavystę. 

- Tu girdi? - paklausė kaukėtas vyras. 

- Ką įsakysite? 

- Ką gi, išvaduok jį. | 

Ir pridūrė, nusijuokdamas po kauke: 

- Nuo kančių... 

Biusi pasuko galvą balso pusėn, kur stovėjo žmogus, tokią valandą 
drįstantis kalbėti su pašaipa. 

- O! Aš žuvęs, - sušnibždėjo jis. 

Iš tiesų tą akimirką jam prie krūtinės prigludo arkebūzos vamzdis ir 
nuaidėjo šūvis. Biusi galva nusviro ant peties, rankos sustingo. 

- Žudike! - ištarė jis. - Būk prakeiktas! 

Ir numirė su Dianos vardu lūpose. 

Keletas jo kraujo lašų nuo pinučių nukrito ant to, kuris buvo 
pavadintas monsinjoru. 

- Jis negyvas? - sušuko būrelis vyrų, kurie, išlaužę duris, iškišo galvas 
pro langą. 

- Taip! - riktelėjo Orilji. - Bet jūs bėkite! Neužmirškit, kad monsin- 
joras Anžu kunigaikštis buvo pono de Biusi globėjas ir draugas. 

Vyrai nieko kito nė nenorėjo ir tuoj pat dingo. 

Kunigaikštis girdėjo, kaip jų žingsniai nutolo, nuslopo ir nutilo visai. 

- Dabar, Orilji, - pasakė antras kaukėtas žmogus, - užlipk į tą kambarį 
ir išmesk pro langą Monsoro kūną. 

Onilji užlipo, tarp neregėtos daugybės lavonų susirado vyriausiojo 
medžioklės prievaizdo kūną, užsimetė ant pečių ir, kaip buvo įsakęs jo 
kompanionas, išmetė pro langą tą kūną, kuris krisdamas irgi aptaškė 
krauju Anžu kunigaikščio rūbus. 

Pranciškus pasirausė vyriausiojo medžioklės prievaizdo liemenėje ir 
ištraukė iš ten sąjungos aktą, pasirašytą jo karališka ranka. 

- Štai ko aš ieškojau, - tarė jis. - Daugiau mums čia nėra kas veikti. 

- O Diana? - paklausė pro langą Onlji. 

- Velniop! Meilė man jau išgaravo, ir kadangi ji mūsų nepažino, 
atrišk ją. Sen Liuką taip pat atrišk, ir tegul abu eina, kur nori. 

Orilji dingo. 

- Šį kartą dar netapsiu Prancūzijos karalium, - pasakė kunigaikštis, 
draskydamas aktą į skutelius, - bet ir nebūsiu nukirsdintas už valstybės 
išdavimą. 

Kaip brolis Goranflo labiau negu bet kada atsidūrė 
tarp kartuvių ir abatijos 


Sąmokslo avantiūra galutinai pavirto komedija, nei Šveicarai, 
pastatyti saugoti šios intrigų upės žiočių, nei prancūzų gvardija, pasislė- 
pusi šių intrigų santakoje ir ištiesusi tinklus svarbiems sąmokslininkams 
gaudyti, nesužvejojo nė smulkiausio žuvelioko. 

Visi paspruko požemine perėja. 

Taigi gvardiečiai nieko nepamatė išeinant iš abatijos, todėl išlaužus 
duris, Krijonas atsistojo trisdešimties vyrų priešaky ir kartu su karalium 
įsiveržė į Šventos Genovaitės vienuolyną. 

Erdviose, tuščiose patalpose viešpatavo mirtina tyla. 

Krijonui, kaip patyrusiam kariškiui, labiau būtų -- didelis tnuk- 
šmas; jis bijojo kokių nors spąstų. 

Bet veltui buvo siunčiami žvalgai, veltui varstomos - ir langai, 
veltui išieškota kripta; visur buvo tuščia. 

Karalius ėjo kartu su pirmaisiais, rankoje laikydamas špagą ir visa 
gerkle šaukdamas: 

- Šiko! Šiko! 

Niekas neatsiliepė. 

- Nejaugi jie jį nužudė? - kalbėjo karalius. - Prisiekiu Kristaus 
kančia! Jie užmokės už mano juokdarį kaip už bajorą. 

- Teisingai pasielgsite, sire, - atsakė Krijonas, - nes jis ir yra bajoras, 
ir vienas iš drąsiausių. 

Šiko neatsiliepė, nes lupo poną de Majeną ir jam taip patiko tas 
užsiėmimas, kad nematė ir negirdėjo nieko aplinkui. 

Bet kai kunigaikštis pradingo skylėje, kai Goranflo apalpo ir Šiko 
niekas daugiau nebedomino, jis išgirdo šaukiant ir atpažino karaliaus 
balsą. 

- Čionai, mano sūnau, čionai! - suriko jis iš visų jėgų, mėgindamas 
bent pasodinti Goranflo. 

Jam pavyko, ir jis atrėmė vienuolį į medį. 

Jėgos, kurias jis gavo panaudoti šiam gailestingam darbui, atėmė jo 
balso skambumą; todėl Henrikui akimirką net pasidingojo, kad juokdario 
balse girdėti aimana. 

Tačiau nieko neatsitiko: Šiko, priešingai, buvo apsvaigęs nuo savo 
pergalės; tik pamatęs apverktiną vienuolio būklę, svarstė, ar išvilkti į 
dienos šviesą šitą išdaviką pilvūzą, ar parodyti mielaširdystę šitai storai 
statinei. 

Taigi jis žiūrėjo į Goranflo, kaip kažkada turbūt Augustas žiūrėjo į 
Cina“. 

Goranflo pamažėliais gavosi, ir nors buvo labai kvailas, bet ne tiek, 
kad nesuprastų, kas jo laukia: be to, jis buvo gerokai panašus į tuos 
gyvulius, kuriems žmogus nuolat grasina ir kurie instinktyviai jaučia, 
kad žmogaus ranka kyla tik jo mušti, o burna prisiliečia tik jo suvalgyti. 

Būtent taip nusiteikęs jis ir atmerkė akis. 

- Senjore Šiko! - sušuko jis. 

- Aha! - tarė gaskonas. - Vadinasi, tu nenumirei? 

- Mano gerasis senjore Šiko, - kalbėjo vienuolis, stengdamasis 
pamaldžiai sudėti rankas priešais savo milžinišką pilvą, - nejaugi jūs 
atiduosit mane į persekiotojų rankas, mane, Goranflo? 

- Niekše, - tarė Šiko su blogai slepiama švelnumo gaidele. 

Goranflo pratrūko klykauti. 

Kai jam pavyko sudėti rankas, jis pamėgino jas grąžyti. 

- Mane, suvalgiusį su jumis tiek skanių pietų! - net uždusdamas rėkė 


* Turimas omeny Gnėjus Kornelijus Cina, 16 m. pr. m. e. (kitais duomenimis 4 m. e. m.) 
surengęs sąmokslą prieš imperatorių Augustą. Sąmokslas buvo atskleistas, bet Augustas 
atleido Cinai ir net paskyrė konsulu. 

vienuolis. - Mane, mokėjusį, anot jūsų, taip grakščiai gerti, kad net 
vadindavot kempinių karalium. Mane, taip mėgusį riebias vištas, kurias 
užsakydavot „Gausybės Rage“, kad iš jų belikdavo tik kauleliai! 

Pastarasis argumentas pasirodė Šiko pats įtikinamiausias ir galutinai 
palenkė jo širdį į gailestingumą. 

- Štai jie! Dieve teisingasis! - suriko Goranflo, mėgindamas, bet 
niekaip negalėdamas atsistoti. - Štai jie ateina! Aš žuvęs. O! Gerasis 
senjore Šiko, išgelbėkit mane! 

Ir vienuolis, neįstengdamas atsistoti, įsikniaubė veidu į žemę, kas 
jam buvo lengviausia. 

- Kelkis, - paliepė Šiko. 

- Ar jūs man atleidžiat? 

- Pažiūrėsim. 

- Jūs mane tiek mušėt, kad tai jau pakankama bausmė. 

Šiko nusikvatojo. Vargšui vienuoliui taip pakriko protas, kad manė 
pats gavęs Majeno kunigaikščiui atseikėtus smūgius. 

- Jūs juokiatės, gerasis senjore Šiko? - tarė jis. 

- Ė! Žinoma, juokiuosi, gyvuly. 

- Vadinasi, aš liksiu gyvas? 

- Galbūt. 

- Juk nesijuoktumėt, jei jūsų Goranflo reikėtų mirti. 

- Tai priklauso ne nuo manęs, - pasakė Šiko, - tai priklauso nuo 
karaliaus. Tik jis vienas turi teisę nulemti gyvybę ar mirtį. 

Goranflo pasistengė ir galiausiai atsiklaupė ant kelių. 

Tuo metu sutemas nutvieskė ryški šviesa: du draugus apsupo būrys 
vyrų siuvinėtais drabužiais ir fakelų atšvaitais blyksinčiomis špagomis. 

- Ak, Šiko! Mano brangus Šiko! - sušuko karalius. - Kaip aš džiau- 
giuosi tave matydamas! 

- Girdite, gerasis pone Šiko? - tylutėliai tarė vienuolis. - Šis didis 
princas laimingas jus matydamas. 

- Na ir kas? 

- O tas, kad iš laimės jis padarys viską, ko paprašysite. Paprašykit 
manęs pasigailėti. 

- Šlykštaus Erodo? 

- Oi! Oi! Tylėkite, brangusis pone Šiko. 

- Na, sire, - paklausė Šiko, atsisukdamas į karalių, - kiek jūs jų 
pagavote? 

- Confiteor! - ėmė melstis Goranflo. 

- Nė vieno, - atsakė Krijonas. - Išdavikai! Jie greičiausiai rado kokią 
mums nežinomą skylę. 

- Gali būti, - tarė Šiko. 

- Bet tu juos matei? - paklausė karalius. 

- Žinoma, mačiau. 

- Visus? 

- Nuo pirmo ligi paskutinio. 

- Confiteor! - kartojo Goranflo, neįstengdamas prisiminti, kas eina 
toliau. 

- Tu, be abejo, juos pažinai? 

- Ne, sire. 

- Ką? Tujų nepažinai? 

- Tikriau sakant, pažinau tik vieną, ir tai... 

- Ir tai? 

- Ne iš veido, sire. 

- Ir ką tu pažinai? 

- Poną de Majeną. 

- Poną de Majeną? Tą, kuriam tu skolingas... 

- Jau nebe. Mes atsiskaitėme, sire. 

- A! Papasakok man apie tai, Šiko! 

- Paskui, mano sūnau, paskui. Pasirūpinkim dabartim. 

- Confiteor! - kartojo Goranflo. 

- Aha! Jūs turite belaisvį, - staiga pasakė Krijonas, dėdamas sunkią 
ranką ant Goranflo, kuris nuo tos rankos sulinko, nors masyvus jo kūnas 
ir priešinosi. 

Vienuoliui užkando žadą. 

Šiko neskubėjo atsakyti, palaukė, kol nelaimingo vienuolio širdį 
užplūs visos kančios, kurias pagimdo neregėtas siaubas. 

Goranflo vos neapalpo antrąsyk, išvydęs aplink save tiek nenumal- 
dytu pykčiu degančių veidų. 

Pagaliau patylėjęs valandėlę, per kurią Goranflo tarėsi girdįs ausyse 
skambant paskutiniojo teismo trimitus, Šiko prabilo. 

- Sire, - tarė jis, - gerai pažiūrėkite į šitą vienuolį. 

Vienas iš čia esančiųjų prikišo fakelą Goranflo prie veido; šis 
užmerkė akis, kad būtų mažiau darbo pereinant iš šio pasaulio į aną. 

- Pamokslininkas Goranflo! - sušuko Henrikas. 

- Confiteor, confiteor, confiteor, - skubiai bėrė vienuolis. 

- Tas pats, - atsakė Šiko. 

- Kuris... 

- Visiškai teisingai, - pertraukė jį gaskonas. 

- Aha! - patenkintas tarė karalius. 

Prakaitą, žliaugiantį Goranflo skruostais, galėjai semti dubeniu. 

Ir buvo dėl ko, nes špagos suskambėjo, tarsi geležis būtų atgijusi ir 
drebėjusi iš nekantrumo. 

Keletas vyrų grėsmingai prisiartino prie vienuolio. 

Goranflo veikiau pajuto, negu pamatė juos ateinant, ir silpnai nikte- 
lėjo. 

- Palaukite, - sulaikė juos Šiko. - Reikia, kad karalius viską žinotų. 

Ir pasivedėjo Henriką į šalį. 

- Mano sūnau, - tyliai tarė jis jam, - padėkok Viešpačiui, kad prieš 
kokius trisdešimt penkerius metus leido gimti šitam šventam žmogui. Jis 
mus visus ir išgelbėjo. 

- Kaip tai? 

- Otaip. Tai jis man papasakojo apie tą sąmokslą nuo alfa iki omega. 

- Kada? 

- Maždaug prieš aštuonias dienas. Taigi jei jūsų didenybės priešai jį 
ras, jam bus baigta. 

Goranflo nugirdo tik tris paskutinius žodžius: „Jam bus baigta“. 

Ir krito ant abiejų rankų. 

- Garbingas žmogus, - tarė karalius, metęs palankų žvilgsnį į šį 
mėsos kalną, kuris, bet kokio normalaus žmogaus akimis žiūrint, buvo 
tik materijos darinys, gebantis įsiurbti ir užgesinti proto kibirkštis, - 
garbingas Žmogus, mes paimsime jį savo globon. 

Goranflo sugavo šį gailestingą žvilgsnį, ir jo veidas pasidarė kaip 
antikinio parazito kaukė“?: viena pusė šypsojosi iki ausų, o kita liejo 
ašarų upelius. 

- Ir gerai padarysi, mano karaliau, - atsakė Šiko, - nes tai vienas iš 
pavyzdingiausių tarnų. 

- Kaip tu manai, ką iš jo padaryti? - paklausė karalius. 

- Aš manau, kol jis bus Paryžiuje, jam grės didelis pavojus. 

- Ojei duočiau jam sargybinių? - svarstė karalius. 

Goranflo nugirdo šitą Henriko pasiūlymą. 

„Gerai, - tarė jis sau. - Rodos, atsipirksiu kalėjimu. Jau verčiau 
kalėjimas negu kankinimai, kad tik gerai maitintų!“ 

- Ne, - paprieštaravo Šiko. - Neverta. Bus geriau, jei leisi man jį 
išvežti. 

“Graikų komedijose buvo naudojamos įvairios kaukės. Parazitas, arba dykaduonis, - 
tipiškas graikų komedijos personažas. 

- Kur? 

- Pas save. 

- Gerai. Išvežk jį ir grįžk į Luvrą, aš ten turiu susitikti su savo 
draugais ir paruošti juos rytdienai. 

- Kelkitės, garbusis tėve, - kreipėsi Šiko į vienuolį. 

- Jis tyčiojasi, - sumurmėjo Goranflo. - Piktaširdis! 

- Kelkis gi pagaliau, gyvuly! - tyliai tarė jam gaskonas, keliu stuktel- 
damas į užpakalį. 

- Ak! Aš to tikrai nusipelniau! - sušuko Goranflo. 

- Ką jis ten sako? - paklausė karalius. 

- Sire, - atsakė Šiko, - jis atsimena visus savo vargus, vardija visas 
kančias, irkadangi aš jam žadu jūsų didenybės globą, jis, suprasdamas 
savo nuopelnus, sako: „Aš to tikrai nusipelniau!“ 

- Vargšas žmogelis, - tarė karalius. - Tu jau gerai juo pasirūpink, 
drauguži. 

- O, sire! Būkit ramus. Kai jis sa manim, jam nieko netrūksta. 

- Ak, pone Šiko! - suriko Goranflo. - Mano brangusis pone Šiko, kur 
mane veda? 

- Greit sužinosi. O kol kas padėkok jo didenybei, nuodėmingoji 
pabaisa, padėkok. 

- Už ką? 

- Dėkok, sakau tau. 

- Sire, - vapėjo Goranflo, - kadangi jūsų mielaširdinga didenybė... 

- Taip, - pertraukė jį Henrikas, - aš Žinau viską, ką jūs padarėte 
kelionėje į Lioną, Lygos vakarą ir pagaliau šiandien. Būkit ramus, jums 
bus atlyginta už visus nuopelnus. 

Gorantflo atsiduso. 

- Kur Panurgas? - paklausė Šiko. 

- Arklidėje. Vargšas gyvulys! 

- Gerai, eik tenai, sėsk ant jo ir grįžk čia pas mane. 

- Taip, pone Šiko. 

Ir vienuolis nuskuodė tokiu greičiu, kokiu tik pajėgė, stebėdamasis, 
kad iš paskos neseka gvardiečiai. 

- Dabar, mano sūnau, - tarė Šiko, - pasilik dvidešimt žmonių savo 
palydai, o kitus dešimt pasiųsk su ponu de Krijonu. 

- Kur aš juos turiu siųsti? 

- Į Anžu rūmus, tegul atveda tavo brolį. 

- Kam? 

- Kad nepabėgtų antrą kartą. 

- Argi mano brolis?.. 

- Argi tau pakenkė, kad šiandien paklausei mano patarimų? 

- Ne, prisiekiu Kristaus kančia! 

- Na, matai! Daryk, ką sakau. 

Henrikas davė įsakymą gvardiečių pulkininkui atvesti į Luvrą Anžu 
kunigaikštį. 

Krijonas, kuris nejautė princui didelės meilės, išvyko nedelsdamas. 

- O tu? - paklausė Henrikas. 

- Aš palauksiu savo šventuolio. 

- Ir ateisi pas mane į Luvrą? 

- Po valandos. 

- Tai aš tave palieku. 

- Keliauk, mano sūnau. 

Henrikas su likusiu būriu nuėjo. 

O Šiko nužingsniavo arklidžių link ir, įėjęs į kiemą, pamatė 
Goranflo, sėdintį ant Panurgo. 

Vargšeliui net į galvą nešovė pamėginti pabėgti nuo jo laukiančios 
dalios. 

- Eime, eime, - pasakė Šiko, imdamas Panurgą už pavadžio, - 
paskubėkim, mūsų laukia. 

Goranflo neparodė nė menkiausio pasipriešinimo, tik liejo ašarų 
upelius - buvo žymu, kaip jis tiesiog akyse nyksta. 

- Aš juk sakiau, - murmėjo jis, - aš juk sakiau! 

Šiko tempė paskui save Panurgą ir traukė pečiais. 


LIV 


Kur Šiko atspėja, kodėl d*Epernono batai buvo 
kruvini, o veide - nė lašelio kraujo 


Grįžęs į Luvrą, karalius rado savo draugus atsigulusius ir miegančius 
ramiu miegu. 

Istoriniai įvykiai turi vieną keistą ypatumą: savo didybe nušviesti 
aplinkybes, kurios prieš tai buvo. 

Tiems, kurie pažiūrės į įvykius, turinčius nutikti tą patį rytą, nes 
karalius grįžo į Luvrą apie antrą valandą nakties, taigi kartojame, tiems, 
kurie pažiūrės į šituos įvykius su pagarba, kylančia iš nuojautos, galbūt 
bus įdomu pamatyti, kaip vos nepraradęs karūnos karalius ieško paguo- 

dos pas tris draugus, kurie po keleto valandų dėl jo turi stoti į pavojingą 
dvikovą ir rizikuoti gyvybe. 

Poetui, tai išrinktajai natūrai, kuri ne numato, o atspėja ateitį, pasiro- 
dys, mes tuo neabejojame, melancholiški ir žavūs šių jaunuolių veidai, 
atgaivinti miego, nušviesti pasitikėjimo kupinos šypsenos, - lygu broliai 
tėvų namuose ilsėjosi jie į eilę viena šalia kitos sustatytose lovose. 

Henrikas tyliai prisiartino prie jų, lydimas Šiko, kuris, nuvedęs savo 
globotinį į saugią vietą, grįžo pas karalių. 

Viena lova buvo tuščia - d'Epernono lova. 

- Jo vis dar nėra, tai plevėsa! - sušnibždėjo karalius. - Ak, nelaimin- 
gasis! Ak, beprotis! Kautis su Biusi, narsiausiu Prancūzijos vyru, pavo- 
jingiausiu pasauly žmogum, ir net apie tai negalvoti! 

- Žiūrėk, jo iš tikrųjų nėra, - tarė Šiko. 

- Tegu jį suieško! - sušuko karalius. - Paskui tegu atsiunčia pas mane 
Mironą. Noriu, kad užmigdytų tą vėjo pamušalą, nors ir prieš jo valią. 
Noriu, kad išsimiegojęs jis pasidarytų tvirtas ir lankstus ir galėtų gintis. 

- Sire, - pranešė liokajus, - ponas d'Epernonas ką tik sugrįžo. 

D'Epernonas iš tiesų ką tik sugrįžo. Sužinojęs karalių parėjus, jis 
suprato, kad Henrikas užsuks į miegamąjį, todėl įsmuko į gretimą 
kambarį ir tikėjosi likti nepastebėtas. 

Bet jo jau laukė ir, kaip matėme, karaliui tuoj buvo pranešta apie jo 
sugrįžimą. 

Matydamas, kad neišvengs pylos, jis sutrikęs peržengė slenkstį. 

- A! Štai pagaliau ir tu, - tarė Henrikas. - Eikš čia, nelaimingasis, ir 
pažiūrėk į savo draugus. 

D'Epernonas pasidairė po kambarį ir linktelėjo, atseit jau matęs. 

- Pažvelk į savo draugus, - toliau kalbėjo Henrikas. - Jie protingi, 
suprato, kokia svarbi rytojaus diena. O tu, bėdžiau, užuot pasimeldęs ir 
ėjęs miegoti, kaip jie, loši kauliukais ir lakstai per pasileidėles. Prisiekiu 
Kristaus kūnu! Koks tu išbalęs! Kaip tu atrodysi rytoj, jeigu šįvakar jau 
neištverni! 

D'Epernonas iš tiesų buvo labai išblyškęs, toks išblyškęs, kad net 
paraudo nuo karaliaus pastabos. 

- Na, - paliepė Henrikas, - eik gultis, aš taip noriu! Ir miegok. Tik ar 
galėsi užmigti? 

- Aš? - atsakė d'Epernonas, tarsi toks klausimas būtų įžeidęs jį ligi 
širdies gelmių. 

- Klausiu, ar spėsi išsimiegoti. Juk žinai, kad kausitės išaušus, 0 šiuo 


330 


prakeiktu metų laiku aušta ketvirtą valandą. Dabar dvi. Tau lieka vos 
pora valandų. 

- Per dvi valandas, jeigu jas gerai išnaudoji, - pasakė d'Epernonas, - 
galima daug ką padaryti. 

- Tu miegosi? 

- Kuo puikisusiai, sire. 

- Aš nelabai tuo tikiu. 

- Kodėl gi? 

- Todėl, kad tu susijaudinęs, galvoji apie rytdieną. Deja, tavo teisybė, 
nes rytoj - tai šiandien. Bet prieš savo valią man slapta norisi sakyti, kad 
dar neatėjo lemtinga diena. 

- Sire, - tarė d' Epernonas, - aš miegosiu, pažadu jums, bet tam reikia, 
kad jūsų didenybė duotų man miegoti! 

- Jis sako teisybę, - pritarė Šiko. 

D'Epernonas iš tiesų nusirengė ir atsigulė ramus ir net patenkintas: 
karaliui ir Šiko tai pasirodė geras ženklas. 

- Jis drąsus kaip Cezaris, - pasakė karalius. 

- Toks drąsus, - pritarė Šiko, kasydamasis ausį, - kad, garbės žodis, aš 
čia nieko nesuprantu. 

- Žiūrėk, jis jau miega. 

Šiko priėjo prie lovos, mat suabejojo, kad d' Epernonas galėtų būti 
toks nerūpestingas. 

- Oho! - staiga sušuko jis. 

- Kas yra? - paklausė karalius. 

- Žvilgtelk. 

Ir Šiko pirštu parodė karaliui d'Epernono batus. 

- Kraujas! - sušnibždėjo karalius. 

- Jis braidžiojo po kraują, mano sūnau. Tai narsuolis! 

- Gal jis sužeistas? - sunerimo karalius. 

- Kur jau! Būtų pasisakęs. O jeigu ir sužeistas, tai į kulną, kaip 
Achilas. 

- Žiūrėk, jo striukė irgi sutepta. Va ir rankovė. Kas gi jam atsitiko? 

- Gal jis kažką nudobė? - tarė Šiko. 

- Kuriems galams? 

- Mankštino ranką. 

- Keista, - stebėjosi karalius. 

Šiko dar smarkiau pasikasė. 

- Hm, hm! - numykė jis. 

- Tu man neatsakai? 

- Kaipgi, atsakau: „Hm, hm!“ Man regis, tai daug ką reiškia. 

- Dieve mano! - sudejavo Henrikas. - Kas čia aplink mane darosi ir 
kas manęs laukia. Laimė, rytoj... 

- Šiandien, mano sūnau. Tu vis maišai. 

- Taip, tavo teisybė. 

- Tai kas gi šiandien? 

- Šiandien aš būsiu ramus. 

- Kodėl? 

- Todėl, kad jie nugalabys tuos prakeiktus anžujiečius. 

- Tu taip manai, Henrikai? 

- Esu tikras, jie tokie narsūs. 

- Nesu girdėjęs, kad anžujiečiai būtų bailiai. 

- Ne, žinoma. Bet pažiūrėk, kokie jie stiprūs, pažiūrėk, kokia Šomber- 
go ranka, kokios gražios rankos, kokie raumenys. 

- O! Jeigu tu pamatytum d'Antragė rankas. 

- Pažiūrėk, kokios ryžtingos Keliuso lūpos, o Možirono kakta didinga 
net miegant. Su tokiais veidais neįmanoma pralaimėti. Ak! Kai šitos 
akys svaido žaibus, priešai jau būna pusiau nugalėti. 

- Mielas drauguži, - liūdnai palingavo galva Šiko, - aš žinau akis po 
tokia pat didinga kakta, svaidančias ne mažiau grėsmingus žaibus negu 
tie, kuriais tu pasikliauji. Ar tai ir viskas, kas tau teikia ramybės? 

- Ne, eikš, aš tau kai ką parodysiu. 

- Kur? 

- Mano kabinete. 

- Ir dėl to kai ko, kurį man parodysi, tu tiki pergale? 

- Taip. 

- Tada eime. 

- Palauk. 

Ir Henrikas žengė žingsnį jaunuolių link. 

- Kas dar? - paklausė Šiko. 

- Klausyk, rytoj, arba tikriau šiandien, aš nenoriu nei jų nuliūdinti, 
nei suminkštinti jiems širdžių. Todėl atsisveikinsiu su jais dabar. 

Šiko linktelėjo galva. 

- Atsisveikink, mano sūnau, - tarė jis. 

Jis ištarė šiuos žodžius tokiu liūdnu balsu, kad šiurpas perbėgo 
visomis karaliaus gyslomis ir išspaudė ašaras jam iš akių. 

- Sudie, mano draugai, - sušnibždėjo karalius, - sudie, mano gerieji 
draugai. 

Šiko nusigręžė, jo širdis, kaip ir karaliaus, buvo ne akmeninė. 

Tačiau greitai jo akys nenoromis vėl nukrypo į jaunuolius. 

Henrikas lenkėsi prie jų ir vieną po kito bučiavo į kaktą. 

Blyški rausva žvakė švietė šią sceną ir metė negyvėliškus atšvaitus 
ant miegamojo draperijų bei aktorių veidų. 

Šiko nebuvo prietaringas, bet kai išvydo Henriką liečiant lūpomis 
Možirono, Keliuso ir Šombergo kaktas, jo vaizduotė nupiešė liūdintį 
žmogų, atėjusį tarti paskutinio „Sudie“ jau paguldytiems į karstus miru- 
siesiems. 

- Keista, - tarė Šiko, - niekada man nebuvo šitokio jausmo. Vargšai 
vaikai! 

Vos karalius baigė bučiuoti savo draugus, d'Epernonas atmerkė akis 
pažiūrėti, ar jo jau nėra. 

Karalius išėjo, remdamasis į Šiko ranką. 

D'Epernonas šoko iš lovos ir įniko kiek įmanydamas trinti kraujo 
dėmes nuo batų ir drabužių. 

Šis darbas grąžino jo mintis prie to, kas dėjosi Bastilijos aikštėje. 

- Man būtų neužtekę kraujo šitam žmogui, - saumurmėjo jis, - juk tiek 
jo šįvakar praliejo, ir visai vienas. 

Ir d'Epernonas vėl atsigulė. 

O Henrikas nusivedė Šiko į savo kabinetą ir atidarė ilgą juodmedžio 
skrynią, išmuštą baltu atlasu. 

- Štai, - parodė jis, - žiūrėk. 

- Špagos! - sušuko Šiko. - Puikiai matau. Ir kas iš to? 

- Taip, špagos, bet pašventintos špagos, drauguži. 

- Kas jas pašventino? 

- Pats popiežius, mūsų Šventasis tėvas, suteikė man tokią malonę. 
Nugabenti šią skrynią į Romą ir atgal man kainavo dvičešimt arklių ir 
keturis žmones. Užtat turiu špagas. 

- Jos aštrios? - paklausė Šiko. 

- Žinoma. Bet didžiausias jų privalumas, Šiko, - kad jos pašventintos. 

- Taip, sutinku. Tačiau vis tiek malonu žinoti, kad jos aštrios. 

- Nekrikšte! 

- Gerai, mano sūnau, dabar pakalbėkime apie kitką. 

- Pakalbėkime, tik greitai. 

- Tu nori miego? 

- Ne, noriu pasimelsti. 

- Tada pakalbėkime apie reikalą. Ar įsakei atvesti poną Anžu kuni- 
gaikštį? 

- Taip, jis laukia apačioje. 

- Ką nori jam padaryti? 

- Ketinu liepti įkalinti jį Bastilijoje. 

- Labai išmintinga. Tik pasirink pakankamai gilią, pakankamai 
patikimą, gerai užrakinamą kamerą. Pavyzdžiui, tą, kurioje sėdėjo kone- 
tablis Sen Polis arba Žakas d' Armanjakas. 

- O! Būk ramus. 

- Žinau, kur parduodamas gražus juodas aksomas, mano sūnau. 

- Šiko! Tai mano brolis. 

- Teisybė, dvare dėl šeimos narių nešiojami violetiniai gedulo drabu- 
žiai. Tu su juo pasikalbėsi? 

- Taip, žinoma, bent jau norėdamas atimti jam viltį ir įrodyti, kad jo 
sąmokslai atskleisti. 

- Hm! - krenkštelėjo Šiko. 

- Tu manai, man neverta su juo kalbėtis? 

- Ne, bet tavo vietoje aš nesiterliočiau su pokalbiais ir padvigubin- 
čiau kalėjimo laiką. 

- Tegul atveda Anžu kunigaikšųų, - įsakė Henrikas. 

- Man tas pats, - palingavo galva Šiko, - bet aš vis tiek laikausi savo 
nuomonės. 

Po valandėlės įėjo kunigaikštis; jis buvo smarkiai išbalęs ir nugink- 
luotas. Krijonas sekė jam iš paskos su špaga rankoje. 

- Kur jūs jį radote? - paklausė karalius Krijoną tokiu tonu, lyg 
kunigaikščio čia nė nebūtų. 

- Sire, jo aukštybės nebuvo namuose, bet kai aš jūsų didenybės vardu 
užėmiau rūmus, jo aukštybė netrukus sugrįžo, ir mes jį sulaikėme be 
pasipriešinimo. 

- Jums pasisekė, - su panieka tarė karalius. 

Paskui atsigręžė į princą. 

- Kur jūs buvote, pone? - paklausė jis. 

- Kad ir kur būčiau buvęs, sire, - atsakė kunigaikštis, - galite 
neabejoti, jog rūpinausi jūsų reikalais. 

- Aš taip ir maniau, - tarė Henrikas, - ir jūsų atsakymas rodo, kad 
nesuklydau, atsakydamas jums tuo pačiu. 

Pranciškus ramiai, pagarbiai nusilenkė. 

- Na , tai kurgi jūs buvote? - pakartojo karalius, žengdamas prie 
brolio. - Ką jūs veikėte, kai buvo areštuojami jūsų bendrai? 

- Mano bendrai? - paklausė Pranciškus. 

- Taip, jūsų bendrai, - patvirtino karalius. 

- Sire, esu tikras, kad jūsų didenybė apie mane blogai informuotas. 

- O! Šį sykį, pone, jūs iš manęs neištrūksite, jūsų nusikalstama veikla 
baigėsi. Šį sykį jūs dar nepaveldėsit iš manęs, savo brolio... 

- Sire, sire, nusiraminkit, maldauju jus, kažkas aiškiausiai nuteikė jus 
prieš mane. 

- Niekše! - sušuko Henrikas, pykčio pagautas. - Tu mirsi iš bado 
Bastilijos kameroje. 

- Laukiu jūsų įsakymų, sire, ir laiminu juos, net jeigu dėl to turėčiau 
mirti. 

- Bet kur pagaliau jūs buvote, veidmaini? 

- Sire, aš gelbėjau jūsų didenybę ir darbavausi ramaus ir šlovingo 
jūsų karaliavimo labui. 

- O! - apstulbęs sušuko karalius. - Garbės žodis, koks įžūlumas! 

- Šit kaip! - tarė Šiko, atsilošdamas kėdėje. - Papasakokit mums, 
prince, tai turėtų būti įdomu. 

- Sire, aš tuoj pat viską papasakočiau jūsų didenybei, jeigu jūsų 
didenybė elgtųsi sa manim kaip su broliu. Bet kadangi jūs elgiatės su 
manim kaip su nusikaltėliu, palauksiu, kol įvykiai prabils už mane. 

Sulig šiais žodžiais jis vėl nusilenkė, tik dar žemiau negu pirmąsyk, 
savo karališkajam broliui ir atsisuko į Krijoną bei kitus čia esančius 
karininkus. 

- Na, ponai, - tarė jis, - kuris iš jūsų nuves į Bastiliją Prancūzijos 
pirmąjį kraujo princą? 

Šiko susimąstė, ir staiga jo protą tarsi žaibas nušvietė mintis. 

- Aha! - sumurmėjo jis. - Dabar, regis, suprantu, kodėl pono d'Eper- 
nono batai kruvini, o veide - beveik nė lašelio kraujo. 


LV 
Dvikovos rytas 


Virš Paryžiaus aušo graži diena; miestiečiai nieko nežinojo apie 
sąmokslą; bet bajorai, rojalistai ir dar neatsigavę nuo išgąsčio Gizų 
šalininkai laukė tolesnių įvykių ir ėmėsi atsargumo priemonių, kad spėtų 
laiku pasveikinti nugalėtoją. 

Kaip jau matėme ankstesniame skyriuje, karalius nemiegojo kiaurą 
naktį; jis meldėsi ir verkė; o kadangi jis, šiaip ar taip, buvo drąsus ir 
patyręs žmogus, ypač dvikovų srityje, tai apie trečią valandą ryto išėjo su 

Šiko padaryti savo draugams paskutinės paslaugos, kurią galėjo jiems 
suteikti. 

Jis patraukė apžiūrėti kovos lauko. 

Tai buvo įstabus reginys ir, pasakysime be ironijos, mažai kieno 
pastebėtas. 

Karalius, apsivilkęs tamsiais drabužiais, susisupęs į platų apsiaustą, 
prie šono prisisegęs špagą, plaukus irakis paslėpęs po skrybėlės kraštais, 
žingsniavo Švento Antano gatve; bet likus kokiems trims šimtams 
žingsnių iki Bastilijos, jis išvydo netoli Švento Pauliaus gatvės didžiulę 
minią ir, nenorėdamas pakliūti į spūstį, pasuko į Šventos Kotrynos gatvę 
ir ja pasiekė Turnelės aptvarą gyvuliams. 

Nesunku atspėti, ką ši minia čia veikė: ji skaičiavo žuvusius šią naktį. 

Karalius nepriėjo prie minios ir nesužinojo, kas buvo įvykę. 

Šiko, prieš aštuonias dienas dalyvavęs ginče, arba tikriau susitarime, 
tiesiog būsimos kovos lauke rodė karaliui, kokias vietas užims priešinin- 
kai, ir aiškino dvikovos sąlygas. 

Viską išklausęs, Henrikas ėmėsi matuoti aikštę, atstumą tarp medžių, 
apskaičiavo, kaip kris saulės spinduliai, ir tarė: 

- Keliuso padėtis gana pavojinga, šviesa kris jam iš dešinės, tiesiai į 
sveikąją akį'?, o Možironas visas bus šešėlyje. Keliusas turėtų stoti į 
Možirono vietą, o Možironas, kurio puikus regėjimas, į Keliuso. Štai kas 
iki šiol nesutvarkyta. O dėl Šombergo, kurio silpni pakinkliai, tai čia yra 
medis, ir jis galės už jo atsitraukti, jei reikės. Dėl jo aš ramus, bet 
Keliusas, mano vargšas Keliusas! 

Ir jis liūdnai palingavo galva. 

- Tu mane liūdini, mano karaliau, - pasakė Šiko. - Na, nesikankink 
taip. Kurių velnių! Kas bus, tas bus. 

Karalius pakėlė akis į dangų ir atsiduso. 

- Štai, Dieve mano, kaip jis piktžodžiauja, - sumurmėjo Henrikas. - 
Bet, laimė, tu žinai, kad tai beprotis. 

Šiko patraukė pečiais. 

- O d'Epernonas! - prisiminė Eaniiia - Garbės žodis, koks aš 
neteisingas, visai apie jį nepagalvojau. Juk d'Epernonas kausis su Biusi, 
jam gresia šitoks pavojus!.. Pažiūrėk į jo aikštę, mano narsusis Šiko: iš 
kairės - užtvara, iš dešinės - medis, užpakaly - griovys. D'Epernonui 
visąlaik reikės trauktis, nes Biusi - tai tigras, liūtas, gyvatė. Biusi - tai 
gyva špaga, kun šokinėja, atakuoja, traukiasi. 


"* Ankstesnėje dvikovoje Keliusui špaga buvo išdūrusi kairę akį. (Aut. past.) 

- Na, - tarė Šiko, - dėi d'Epernono aš nesijaudinu. 

- Be reikalo, jį nužudys. 

- Jį? Jis ne toks kvailas, ėmėsi atsargumo priemonių, gali būti tikras. 

- Ką tu turi galvoje? 

- Turiu galvoje, kad jis nesikaus, prisiekiu Kristaus kančia! 

- Ką tu! Argi negirdėjai, ką jis neseniai kalbėjo? 

- Tas ir yra, kad girdėjau. 

- Nair ką? 

- Va todėl ir sakau tau, kad jis nesikaus. 

- Tu niekuo netiki ir visus niekini. 

- Aš pažįstu savo gaskoną, Henrikai. Bet, paklausyk manęs, eime iš 
čia, mielas valdove. Štai jau išaušo, grįžkime į Luvrą. 

- Nejau manai, aš sėdėsiu Luvre per dvikovą? 

- Prisiekiu Dievo Motinos įsčiomis! Tu ten sėdėsi, nes jeigu tavo 
draugai laimės, tave čia pamatęs kiekvienas pasakys, kad burtais prišau- 
kei pergalę, o jei pralaimės, - kad tu atnešei jiems nelaimę. 

- Kas man darbo gandai ir paskalos? Aš mylėsiu savo draugus iki 
galo. 

- Man patinka, kad tu toks laisvamanis, Henrikai. Gražu, kad myli 
savo draugus, tarp princų tai reta dorybė. Bet man nesinorėtų, kad 
paliktum poną Anžu kunigaikštį Luvre vieną. 

- Argi Krijonas ne tenai? 

- Ė! Krijonas - viso labo tik buivolas, raganosis, šernas, bet koks 
drąsus, nesutramdomas žvėns, tuo tarpu tavo brolis - tai gyvatė, barškuo- 
lė, bet koks gyvis, kuriam galybės teikia ne jėga, o nuodai. 

- Tavo teisybė, reikėjo įkišti jį į Bastiliją. 

- Aš juk tau sakiau, kad blogai darai su juo pasimatydamas. 

- Taip, mane apgavo jo savikliova, pasitikėjimas, kalbos apie tą 
paslaugą, kurią jis man neva padarė. 

- Juo labiau negalima juo pasitikėti. Grįžkime, sūnau, patikėk manim. 

Henrikas paklausė Šiko patarimo ir patraukė su juo į Luvrą, metęs 
paskutinį žvilgsnį į būsimo mūšio lauką. 

Kai Šiko su karalium grįžo į Luvrą, ten visi jau buvo sukilę ant kojų. 

Jaunuoliai atsibudo pirmieji ir apsirengė, liokajų padedami. 

Karalius pasiteitavo, ką jie veikia. 

Šombergas mankštinosi, Keliusas plovė akis tualetiniu actu, Moži- 
ronas gėrė stiklą ispaniško vyno, d'Epernonas aštrino špagą į akmenį. 

Beje, šitai buvo iškart matyti, nes jis liepė atnešti tekinimo akmenį 
prie miegamojo durų. 

- O tu sakai, kad šis vyras ne Bajardas! - sušuko Henrikas, su meile 
žiūrėdamas į jį. 

- Ne, aš sakau, kad šis vyras - tekintojas, štai ir viskas, - atkirto Šiko. 

D'Epernonas pamatė juos ir šūktelėjo: 

- Karalius! 

Tada, nepaisydamas savo sprendimo, kurio ir be to šūksnio nebūtų 
turėjęs jėgų laikytis, Henrikas įėjo į miegamąjį. 

Mes jau sakėme, kad tai buvo didybės kupinas karalius, nuostabiai 
mokantis tvardytis. 

Jo ramus ir beveik šypsantis veidas neišdavė jokių jausmų, slypinčių 
jo širdyje. 

- Sveiki, ponai, - tarė jis, - jūsų nuotaika, regis, puiki. 

- Ačiū Dievui, taip ir yra, sire, - atsakė Keliusas. 

- Jūs atrodot surūgęs, Možironai. 

- Sire, aš, kaip jūsų didenybė žino, labai prietaringas, o kadangi 
sapnavau blogą sapną, tai skalauju širdį šlakeliu ispaniško vyno. 

- Drauguži, - tarė karalius, - nereikia pamiršti, kaip sako Mironas, o 
jis didis daktaras, taigi kartoju, nereikia pamiršti, kad sapnai priklauso 
nuo išvakarėse patirtų įspūdžių, bet neturi jokios įtakos rytdienos eigai, 
nebent tokia būtų Dievo valia. 

- Todėl, sire, - pasakė d'Epernonas, - jūs ir matote mane pasirengusį 
kovai. Aš irgi šią naktį sapnavau košmarą, bet mano ranka vis tiek tvirta, 
o Žvilgsnis - veriantis. 

Ir jis padarė išpuolį į sieną, palikdamas joje įrantą savo ką tik 
išgaląsta špaga. 

- Taip, - tarė Šiko, - jūs sapnavot, kad jūsų batai kruvini. Tai neblogas 
sapnas, jis reiškia, kad vieną dieną tapsite nugalėtoju, panašiu į Alek- 
sandrą ir Cezarį. 

- Mano narsuoliai, - kreipėsi į juos Henrikas, - jūs Žinote, kad tai jūsų 
valdovo garbės reikalas, nes jūs tam tikra prasme ginate jo garbę, bet 
tik garbę, įsidėmėkite tai ir nesirūpinkite mano asmens saugumu. Šią 
naktį aš taip sutvirtinau savo sostą, kad bent jau kurį laiką joks smūgis 
negali jo pajudinti. Todėl kaukitės dėl garbės. 

- Būkite ramus, sire, - atsakė Keliusas, - mes galbūt neteksim 
gyvybės, bet garbė bus išgelbėta. 

- Ponai, - toliau kalbėjo karalius, - aš jus švelniai myliu, bet taip pat 
ir gerbiu. Todėl leiskite duoti jums patarimą: jokios nereikalingos bravū- 
ros. Mano teisybę įrodysite ne patys mirdami, o nužudydami savo 
priešus. 


338 


- O! Kai dėl manęs, - pasakė d'Epernonas, - tai aš jų nepasigailėsiu. 

- Aš, - tarė Keliusas, - nieko neprižadu. Padarysiu, ką galiu, štai ir 
viskas. 

- Oaš, - pasakė Možironas, - prižadu jo didenybei, kad jei žūsiu pats, 
nužudysiu ir savo priešininką: akis už akį. 

- Jūs kausitės tik špagomis? 

- Špagomis ir durklais, - atsakė Šombergas. 

Karalius laikė prispaudęs rankas prie krūtinės. 

Galbūt šita ranka ir šita širdis, kurios lietėsi viena su kita, virpesiais 
ir pulsavimu kalbėjo viena kitai apie savo baimę, bet iš pažiūros jis liko 
tikras karalius: didingas, sausomis akimis, išdidžia burna, kitaip sakant, 
jis siuntė kareivius į mūšį, o ne draugus į mirtį. 

- Iš tiesų, mano karaliau, - tarė jam Šiko, - tu dabar gražus. 

Bajorai buvo pasirengę; jiems beliko tik nusilenkti savo valdovui. 

- Josite raiti? - paklausė Henrikas. 

- Ne, sire, - atsakė Keliusas, - eisime pėsti. Tai sveikas pasimankšti- 
nimas, jis pravėdina galvą, o jūsų didenybė tūkstantį kartų esatę sakęs, 
kad galva, o ne ranka valdo špagą. 

- Jūsų tiesa, mano sūnau. Duokite ranką. 

Keliusas pasilenkė ir pabučiavo karaliui ranką, kiti pasekė jo pavyz- 
džiu. 

D'Epernonas atsiklaupė ir paprašė: 

- Sire, palaiminkite mano špagą. 

- Ne, d'Epernonai, - pasakė karalius. - Atiduokite savo špagą pažui. 
Aš turiu jums geresnes špagas negu jūsiškės. Atnešk špagas, Šiko. 

- Na jau ne, - atkirto gaskonas. - Pavesk šitai savo gvardijos 
kapitonui, mano sūnau. Aš - tik juokdarys, netgi pagonis, ir dangaus 
palaimą gali pakeisti pikti burtai, jeigu mano bičiulis velnias susivoks 
pažiūrėti man į rankas ir pastebės, ką nešu. 

- Kokios tai špagos, sire? - paklausė Šombergas ir metė žvilgsnį į 
karininko ką tik atneštą skrynią. 

- Špagos iš Italijos, mano sūnau, nukaltos Milane. Matot, kokie 
gražūs efesai. O kadangi visų jūsų, išskyrus Šombergą, rankos švelnios, 
pirmasis kirtis jus nuginkluotų, jeigu rankos nebūtų gerai apsaugotos. 

- Ačiū, ačiū, didenybe, - vienu balsu atsakė visi keturi jaunuoliai. 

- Eikit, jau laikas, - tarė karalius, kuris neįstengė ilgiau tramdyti savo 
susijaudinimo. 

- Sire, - paklausė Keliusas, - ar jūsų didenybė nedalyvausite 
dvikovoje ir nepadrąsinsite mūsų žvilgsniu? 

- Ne, man nedera to daryti. Jūs kaunatės slapčia, kaunatės be mano 
leidimo, todėl nereikia šiai dvikovai teikti iškilmingumo. Tegul visi 
mano, kad taip pasibaigė asmeninis ginčas. 

Ir karalius išsiuntė juos tikrai didingu mostu. 

Kai jaunuoliai dingo jam iš akių ir paskutiniai tarnai peržengė Luvro 
slenkstį, kai paliovė žvangėję pentinai ir kirasos, kuriuos turėjo kariškai 
apsitaisę ginklanešiai, karalius parpuolė ant pakylos ir sudejavo: 

- Ak, aš mirštu! 

- O aš, - tarė Šiko, - noriu pažiūrėti dvikovos. Nežinau kodėl, bet 
manęs neapleidžia mintis, kad d'Epernono aikštelėje įvyks kažkas įdo- 
maus. 

- Tu mane palieki, Šiko? - gailiai paklausė karalius. 

- Taip, - atsakė Šiko. - Jei kuris iš jų blogai atliks savo pareigą, aš 
būsiu ten, jį pakeisiu ir ginsiu savo karaliaus garbę. 

- Ką gi, eik, - pasakė Henrikas. | 

Vos gavęs leidimą, Šiko išskuodė žaibo greitumu. 

Tada karalius sugrįžo į savo kambarį, liepė uždaryti langines, uždrau- 
dė visiems Luvre rėkauti ar ištarti bent žodį ir pasakė Krijonui, kuris 
žinojo, kas turi įvykti: 

- Jei mes laimėsime, Krijonai, tu man apie tai praneši. O jei, priešin- 
gai, pralaimėsime, tris kartus pabelsi į mano duris. 

- Klausau, sire, - atsakė Krijonas linguodamas galva. 


LVI 


Biusi draupai 


Karaliaus draugai naktį praleido ramiai miegodami, o Anžu kuni- 
gaikščio draugai irgi griebėsi tokios pat atsargumo priemonės. 

Po geros vakarienės, į kurią jie susirinko patys, be savo globėjo 
patarimo ir jam nė nedalyvaujant, nes kunigaikštis nesirūpino savo 
favoritais taip kaip karalius savaisiais, anžujiečiai sugulė į patogias lovas 
pas Antragė, kurio namai buvo arčiausiai kovos lauko, todėl ir buvo 
pasirinkti sueigai. 

Vienas iš ginklanešių - Ribeirako, puikus medžictojas ir sumanus 
ginklininkas, ištisą dieną valė, blizgino ir aštrino ginklus. 

Be to, jam buvo pavesta pažadinti jaunuolius auštant; tokia buvo jo 
pareiga švenčių, medžioklės ir dvikovų dienomis. 

Prieš vakarienę Antragė nuėjo į Švento Dionizo gatvę pasimatyti su 
smulkia pardavėja, kurią jis dievino ir kurią visas kvartalas vadino ne 
kitaip kaip gražiąja paveikslininke. Ribeirakas parašė laišką motinai, 
Livaro sudarė testamentą. 

Trečią valandą ryto, kai karaliaus draugai dar tik budo, anžujiečiai 
visi buvo ant kojų, žvalūs, gerai nusiteikę ir puikiai ginkluoti. 

Jie mūvėjo raudonom kelnėm ir raudonom kojinėm, kad priešininkai 
nepamatytų kraujo ir kad tas kraujas neišgąšdintų jų pačių; vilkėjo 
anžujiečiai pilkas šilkines striukes, kad jokia raukšlė nevaržytų judesių, 
jeigu kausis apsirengę; pagaliau jie avėjo batais be kulnų, o špagas nešė 
pažai, kad nevargtų rankos ir pečiai. 

Tai buvo nuostabus laikas meilei, kovai ir pasivaikščiojimui: saulė 
auksino stogų frontonus, ant kurių blizgėjo nykstanti ryto rasa. 

Aitrus, bet kartu malonus aromatas kilo iš sodų ir sklaidėsi po gatves. 
Grindinys buvo sausas, oras gaivus. 

Priešišeidami iš namų, jaunuoliai pasiuntė tarną pas Anžu kunigaikš- 
tį pasiteirauti apie Biusi. 

Jiems buvo atsakyta, kad jis išėjęs vakar dešimtą valandą vakaro ir 
dar negrįžęs. 

Pasiuntinys pasidomėjo, ar jis išėjo vienas ir ar buvo ginkluotas. 

Ir sužinojo, kad Biusi išėjo su Remi ir kad abu turėjo špagas. 

Grafo namuose niekas dėl to nesijaudino, jis dažnai šitaip dingdavo; 
be to, visi žinojo jį esant tokį stiprų, tokį narsų ir tokį vikrų, kad jo 
nebuvimas, net ir ilgesnis, niekam nekėlė nenimo. 

Trys draugai liepė pasiuntiniui papasakoti visas smulkmenas. 

- Aišku, - tarė Antragė. - Juk jūs girdėjote, ponai, kad karalius įsakė 
suruošti didelę elnių medžioklę Kompjenės miškuose ir ponas de Mon- 
soro vakar dėl to turėjo išvykti? 

- Taip, - atsakė jaunuoliai. 

- Tai va, aš žinau, kur jis: kol vyriausiasis medžioklės prievaizdas 
varo elnią, Biusi medžioja jo stirną. Nesirūpinkit, ponai, jis arčiau 
dvikovos vietos negu mes ir bus ten pirma mūsų. 

- Taip, - pasakė Livaro, - bet pavargęs, išsekęs, neišsimiegojęs. 

Antragė truktelėjo pečiais. 

- Argi Biusi pavargsta? - tarė jis. - Pirmyn! Eime, eime, ponai, mes 
paimsime jį pakeliui. 

Visi leidosi į dvikovos aikštę. 

Xaip tik tuo metu Henrikas dalijo špagas jų priešams; taigi jie 
dešimčia minučių lenkė karaliaus draugus. 

Kadangi Antragė gyveno netoli Švento Eustachijaus bažnyčios, jie 
perėjo Lombardo gatvę, paskui Stiklių ir galiausiai Švento Antano 
gatves. 

Visos šios gatvės buvo tuščios. Tik kaimiečiai, su pienuir daržovėmis 
atvykę iš Montrejo, Vensano arba Sen Mor lė Fosė ir snūduriuojantys ant 
savo vežimų ar mulų, galėjo pamatyti tris šaunius vyrus, lydimus trijų 
pažų ir trijų ginklanešių. 

Jokių bravadų, jokių riksmų, jokių grasinimų; kiekvienas susimąsto 
prieš žūtbūtinę kovą, kai žino, kad mūšis iš abiejų pusių bus Žiaurus, 
mirtinas, negailestingas; pats lengvabūdiškiausias iš visų trijų Šį rytą 
buvo labiausiai užsigalvojęs. 

Priėję Šventos Kotrynos gatvę, visi trys su šypsena, rodančia, kad visi 
pagalvojo tą patį, nukreipė akis į Monsoro namelį. 

- Iš čia gerai matyti, - tarė Antragė, - esu tikras, kad vargšė Diana ne 
kartą prieis prie lango. 

- Žiūrėk, - pasakė Ribeirakas, - rodos, ji jau buvo prie jo priėjusi. 

- Kodėl taip manai? 

- Langas atidarytas. 

- Teisybė. Bet kam tos kopėčios prie lango, jei name yra durys? 

- Tikrai keista, - pasakė Antragė. 

Visi trys priėjo prie namo su vidine nuojauta, kad pamatys kažką 
labai svarbaus. 

- Mes ne vieni stebimės, - pasakė Livaro. - Antai kaimiečiai, važiuo- 
dami pro šalį, pasistiebia ir Žiūri. 

Jaunuoliai paėjo po balkonu. 

Vienas daržininkas jau buvo ten ir apžiūrinėjo žemę. 

- Ei! Pone de Monsoro, - sušuko Antragė, - ar eisite su mumis? Jei 
eisite, paskubėkit, mes turime ten būti pirmieji. 

Jie palaukė, bet veltui. 

- Niekas neatsiliepia, - pasakė Ribeirakas. - Bet kuriems galams čia 
tos kopėčios? 

- Ei, žemknisy, - tarė Livaro daržininkui. - Ką tu čia veiki? Tai tu 
pastatei šitas kopėčias? 

- Apsaugok Viešpatie, ponai, - atsakė šis. 

- Kodėl? - paklausė Antragė. 

- Pažvelkite aukštyn. 

Trejetas pakėlė galvas. 

- Kraujas! - sušuko Ribeirakas. 

- Taigi, kad kraujas, - atsakė kaimietis, - ir jau gerokai pajuodęs. 

- Durys išlaužtos, - pranešė tuo metu Antragė pažas. 

Antragė metė žvilgsnį į duris, į langą ir, griebęs kopėčias, akimirk- 
sniu užlipo į balkoną. 

Jaunuolis apžvelgė kambarį. 

- Kas ten yra? - paklausė kiti, pamatę, kaip jis susverdėjo ir išbalo. 

Baisus riksmas buvo vienintelis atsakymas. 

Livaro užlipo paskui Antragė. 

- Lavonai! Mirtis, visur mirtis! - sušuko jaunuolis. 

Ir abu įėjo į kambarį. 

Ribeirakas liko apačioje, bijodamas netikėto užpuolimo. 

Tuo tarpu daržininkas savo riksmais stabdė visus praeivius. 

Kambaryje visur buvo žymu žiaurios nakties kovos pėdsakai. Ant 
grindų telkšojo kraujo balos, tikriau kraujo upė. Gobelenai buvo suka- 
poti špagomis ir išvarpyti pistoletų kulkų. Sulaužyti, krauju aptaškyti 
baldai mėtėsi kartu su sumaitotais kūnais ir drabužių skiautėmis, 

- O! Remi, vargšas Remi! - staiga pasakė Antragė. 

- Negyvas? - paklausė Livaro. 

- Jau atšalęs. 

- Bet, - sušuko Livaro, - šitą kambarį turbūt siaubė visas pulkas 
raitininkų! 

Tą akimirką Livaro pamatė atdaras koridoriaus duris; kraujo pėdsa- 
kai rodė, kad toje pusėje taip pat vyko kova; jis pasekė šitais kraupiais 
pėdsakais iki laiptų. 

Kiemas buvo tuščias, nė gyvos dvasios. 

Tuo tarpu Antragė nenusekė paskui Livaro, o nuėjo į gretimą kamba- 
rį; kraujo buvo visur: kraujas vedė pre lango. 

Jis persilenkė per palangę ir išgąstingomis akimis apžvelgė sodelį. 

Ant geležinių pinučių vis dar kybojo išblyškęs, sustingęs nelaimin- 
gojo Biusi lavonas. 

Išvydus tokį vaizdą, iš Antragė krūtinės išsiveržė jau ne riksmas, o 
riaumojimas. 

Atbėgo Livaro. 

- Žiūrėk, - parodė Antragė, - Biusi negyvas! 

- Biusi nužudytas, išmestas pro langą. Ateik, Ribeirakai, ateik. 

Livaro puolė į kiemą ir, laiptų apačioje radęs Ribeiraką, nusivedė jį 
su savim. 

Jie įėjo pro vartelius, jungiančius kiemą su sodeliu. 

- Taip, tai jis! - sušuko Livaro. 

- Jam nukirstas riešas, - pasakė Ribeirakas. 

- Jo krūtinėje dvi kulkos. 

- Jis visas susmaigstytas durklais. 

- Ak, vargšas Biusi, - staugė Antragė. - Keršto, keršto! 

Atsisukęs Livaroatsimušė į kitą lavoną. 

- Monsoro! - sušuko jis. 

- Ką! Ir Monsoro taip pat? 

- Taip, Monsoro išvarpytas kaip rėtis, į grindinį perskelta galva. 

- Šit kaip! Vadinasi, šią naktį buvo išžudyti visi mūsų draugai. 

- Ojo žmona, kur jo žmona? - sušuko Antragė. - Diana, ponia Diana! 

Niekas neatsiliepė, tik šurmuliavo aplink namą susirinkusi prastuolių 
minia. 

Kaip tik tuo metu karalius su Šiko priėjo prie Šventos Kotrynos 
gatvės ir pasuko lankstu, kad išvengtų spūsties. 

- Biusi! Vargšas Biusi! - nusiminęs kartojo Ribeirakas. 

- Taip, - pritarė Antragė, - kažkas panoro atsikratyti grėsmingiausio 
iš mūsų. 

- Koks bailumas! Kokia niekšybė! - sušuko kiti du jaunuoliai. 

- Eime pasiskųsim kunigaikščiui, - pasiūlė kažkuris. 

- Jokiu būdu, - nesutiko Antragė, - niekam neužkrausim keršto 
rūpesčio. Už mus blogai atkeršytų, drauguži. Palaukit manęs. 

Jis akimirksniu nusileido pas Livaro ir Ribeiraką. 

- Bičiuliai, - tarė jis, - pažvelkit į šį kilnų veidą narsiausio Žmogaus, 
pažiūrėkit į vis dar raudonus jo kraujo lašus. Šis vyras duoda mums 
pavyzdį, jis niekam nepavedė keršyti už jį... Biusi! Biusi! Mes 
padarysim kaip tu, ir būk ramus, mes atkeršysim! 

Sulig šiais žodžiais Antragė nusiėmė skrybėlę, priglaudė lūpas prie 
Biusi lūpų ir, išsitraukęs špagą, suvilgė jo krauju. 

- Biusi, - pasakė jis, - prie tavo palaikų prisiekiu, kad šis kraujas bus 
nuplautas tavo priešų krauju! 

- Biusi, - pritarė ir kiti, - prisiekiame nužudyti arba mirti! 

- Ponai, - kreipėsi į draugus Antragė, kišdamas į makštis špagą, - jokio 
atlaidumo, jokio pasigailėjimo, tiesa? 

Du jaunuoliai ištiesė rankas virš Biusi kūno. 

- Jokio atlaidumo, jokio pasigailėjimo, - pakartojo jie. 

- Bet, - priminė Livaro, - mes būsim tik trys prieš keturis. 

- Taip, tačiau mes nieko klastingai nenužudėm, - pasakė Antragė, - ir 
Dievas suteiks jėgų nekaltiesiems. Sudie, Biusi! 

- Sudie, Biusi! - atsisveikino ir kiti du draugai. 

Ir jie išėjo iš šito prakeikto namo su siaubu sieloje ir nuobiyškiu 
veiduose. 

Kartu su mirties paveikslu jie čia rado gilią neviltį, kuri šimteriopai 
padidina jėgas; čia juos pagavo kilnus pasipiktinimas, kuris iškelia 
žmogų virš jo mirtingosios esybės. | 

Jie prasiskynė kelią pro žmones, nes per ketvirtį valandos jų čia 
susirinko didžiulė minia. | 

Atėję į kovos aikštę, jie rado savo priešus laukiančius - vieni sėdėjo 
ant akmenų, kiti buvo vaizdingai įsitaisę ant medinių užtvarų. 

Susigėdę, kad pavėlavo, paskutinius žingsnius anžujiečiai bėgte 
nubėgo. 

Keturi minjonai turėjo keturis ginklanešius. 

Jų keturios špagos, padėtos ant žemės, rodės, laukė ir ilsėjosi kaip jie. 

- Ponai, - prabilo Keliusas, stodamasis ir su pasipūtėlišku išdidumu 
lenkdamasis savo priešams, - turėjome garbės jūsų laukti. 

- Atleiskite, ponai, - atsakė Antragė, - mes būtumėm atėję anksčiau 
už jus, jei vienas mūsų draugas nebūtų vėlavęs. 

- Ponas de Biusi? - paklausė d'Epernonas. - Iš tiesų aš jo nematau. 
Atrodo, šįryt jį reikės už ausų traukti. 

- Laukėme iki šiol, - pasakė Šombergas, - palauksime ir dar. 

- Ponas de Biusi neateis, - atsakė Antragė. 

Visų veiduose pasirodė didžiulis nustebimas, tik d'Epernono veidas 
reiškė kitokius jausmus. 

- Neateis? - paklausė jis. - Aha! Vadinasi, drąsiausias iš drąsiausių 
išsigando? 

- Šito negali būti, - paprieštaravo Keliusas. 

- Jūsų tiesa, pone, - pasakė Livaro. 

- O kodėl jis neateis? - paklausė Možironas. 

- Todėl, kad jis miręs, - atsakė Antragė. 

- Miręs? - sušuko minjonai. 

D'Epernonas nepasakė nieko, tik truputį išbalo. 

- Jis klastingai nužudytas! - toliau kalbėjo Antragė. - Argi jūs to 
nežinojote, ponai? 

- Ne, - atsakė Keliusas. - Kodėl mes turėtumėm žinoti? 

- Be to, ar tai tiesa? - paklausė d' Epernonas. 

Antragė išsitraukė špagą. 

- Tikriausia tiesa, - atsakė jis. - Štai jo kraujas ant mano špagos. 

- Nužudytas! - sušuko trys karaliaus draugai. - Ponas de Biusi 
nužudytas. 

D'Epernonas tebelingavo galva tarsi abejodamas. 

- Šis kraujas šaukiasi keršto, - pasakė Ribeirakas. - Ar jūs negirdite, 
ponai? 

- Ak šit kaip? - tarė Šombergas. - Atrodo, jūsų skausmo žodžiuose 
slypi kažkokia užuomina? 

- Prisiekiu Viešpačiu! - sušuko Antragė. 

- Ką tai reiškia? - pasipiktino Keliusas. 

- Ieškok to, kuriam nusikaltimas naudingas, sako teisininkai, - su- 
murmėjo Livaro. 

- Šit kaip! Gal paaiškintumėt garsiai ir aiškiai, ponai? - sugriaudėjo 
Možironas. 

- To mes čia ir atėjome, ponai, - atsakė Ribeirakas, - ir priežasčių 
turime daugiau negu reikia šimtąkart perrėžti vieni kitiems gerkles. 

- Tada prie ginklų, - tarė d'Epernonas, traukdamas iš makštų špagą,- 
ir baigiam greičiau. 

- Oho, kaip jūs skubate, ponas gaskone, - pasakė Livaro. - Kai buvom 
keturi prieš keturis, jūs taip garsiai negiedojote. 

- Argi mes kalti, kad jūs likot tik trys? - atsikirto d'Epernonas. 

- Taip, jūs kalti! - sušuko Antragė. - Jis žuvo, nes kažkam norėjosi 
verčiau matyti jį gulintį kape, negu stovintį kovos aikštelėje. Jis žuvo 
nukirsta ranka, kad ta ranka daugiau negalėtų laikyti špagos. Jis žuvo, 
nes kažkam bet kokia kaina reikėjo užgesinti jo akių žaibus, kurie būtų 
apakinę jus visus keturis. Ar suprantate? Ar aiškiai pasakiau? 

Šombergas, Možironas ir d'Epernonas sustaugė iš įsiūčio. 

- Gana, gana, ponai, - pasakė Keliusas. - Pasitraukite, pone d'Eper- 
nonai. Kausimės trys prieš tris. Tada šie ponai pamatys, ar mes, nors ir 
turėdami teisę, naudojamės nelaime, kurią apverkiame kaip ir jie. 
Eikšekit, ponai, eikšekit, - pridūrė jaunuolis, atsismaukdamas skrybėlę ir 
keldamas kairę ranką, o dešine mosuodamas špaga. - Eikšekit ir, išvydę 
mus kaunantis po atviru dangum Dievo akivaizdoje, galėsite spręsti, ar 
mes esam žudikai. Na, į vietas! Į vietas! 

- Ak! Aš jūsų neapkenčiau, - pasakė Šombergas, - o dabar jūs man 
šlykštūs. 

- Oaš, - pasakė Antragė, - prieš valandą būčiau jus nužudęs, o dabar 
sukaposiu į gabalus. Į pozicijas, ponai, į pozicijas! 

- Su striukėmis ar be? - paklausė Šombergas. 

- Be striukių, be marškinių, - atsakė Antragė. - Nuoga krūtine, 
nepridengta širdim. 

Jaunuoliai nusimetė striukes ir nusiplėšė marškinius. 

- Oi, - tarė Keliusas nusirenginėdamas, - aš pamečiau durklą. Jis 
blogai laikėsi makštyse ir bus iškritęs pakeliui. 

- Arba būsit palikęs jį pas poną de Monsoro Bastilijos aikštėje, - 
pasityčiojo Antragė, - tokiose makštyse, iš kurių nedrįsot jo ištraukti. 

Keliusas sustaugė iš pasiutimo ir stojo pozicijon. 

- Bet jis neturi durklo, pone Antragė, jis neturi durklo! - sušuko 
Šiko, tuo momentu atbėgęs į kovos lauką. 

- Tuo blogiau jam! - atšovė Antragė. - Tai ne mano kaltė. 

Ir kaire ranka išsitraukęs durklą, taip pat stojo į savo poziciją. 


LVII 
Dvikova 


Aikštė, kur turėjo vykti šios žiaurios grumtynės, kaip jau matėme, 
buvo užstota medžių, nuošali. 

Dieną paprastai čia tik vaikai atbėgdavo pažaisti, o naktį ateidavo 
miegoti girtuokliai ir vagys. 

Arklių prekeivių pastatytos užtvaros neleido artyn minios, kuri 
nelyginant upės banga visada plaukia išilgai kranto ir sustoja arba gįžta 
atgal tik sutikusi kokį sūkurį. | 

Praeiviai ėjo palei tvorą ir čia nestabčiojo. 

Antra vertus, buvo dar labai anksti, ir visi, kurie čia vaikščiojo, 
skubėjo prie krauju užlietų Monsoro namų. 

Šiko, nors ir nebuvo labai jautrus, besidaužančia širdimi atsisėdo 
prieky liokajų ir pažų ant medinės baliustrados. 

Jis nemėgo anžujiečių ir nekentė minjonų, bet ir vieni, ir kiti buvo 
narsūs jaunuoliai ir jų gyslomis tekėjo kilmingas kraujas, kuris netrukus 
bus pralietas ryškioje dienos šviesoje. 

D'Epernonas nusprendė paskutinį kartą parodyti savo nutrūktgalviš- 
kumą. 

- Ką! Vadinasi, manęs taip bijoma? - sušuko jis. 

- Nutilkite, plepy, - pasakė jam Antragė. 

- Aš tunu teisę, - nenusileido d'Epernonas. - Buvo susitarta, kad 
kausis aštuoni žmonės. 

- Dink iš čia! - netekęs kantrybės tarė Ribeirakas, pastodamas jam 
kelią. 

D'Epernonas apsiramino ir išdidžiai pakelta galva įsikišo špagą į 
makštis. 

- Ateikite čia, - pakvietė jį Šiko, - ateikit, narsuolių narsuoli, kitaip 
sugadinsit dar vieną porą batų kaip vakar. 

- Ką čia tas metras kvailys tauškia? 

- Sakau, kad ant žemės tuoj pasipils kraujas ir jūs braidysit po jį kaip 
šią naktį. 

D'Epernonas išblyško it lavonas. Visas jo pagyrūniškumas kaipmat 
išgaravo nuo tokio žiauraus priekaišto. 

Jis atsisėdo už dešimties žingsnių nuo Šiko, į kurį dabar negalėjo 
žiūrėti be siaubo. 

Ribeirakas ir Šombergas, nusilenkę, kaip buvo įprasta, priartėjo 
vienas prie kito. 

Keliusas ir Antragė, jau stovintys pozicijose, žengė žingsnį į priekį ir 
sukryžiavo špagas. | 

Možironas ir Livaro, atsirėmę į užtvarą, stovėjo ir išdarinėdami fintus 
laukė, kada galės sukryžiuoti špagas mėgstamoje pozicijoje. 

Kova prasidėjo, kai Švento Pauliaus bažnyčioje išmušė penkias 
valandas. 

Kovotojų veidai rodė begalinį įniršį, bet jų suspaustos lūpos, grės- 
mingas blyškumas, nevalingas rankų drebėjimas reiškė, kad jie iš atsar- 
gumo tramdo šitą įniršį, 0 jei jo nevaldytų, tai jis lyg pabėgęs eržilas 
pridarytų daug eibių. 

Keliolika minučių - o tai milžiniškas laiko tarpas - špagos tik slydo 
viena per kitą, bet žvangėjimo dar nebuvo girdėti. 

Nebuvo kirstas nė vienas smūgis. 

Ribeirakas, pavargęs, arba tikriau pakankamai išstudijavęs savo 
priešininką, nuleido ranką ir laukė momento. 

Šombergas žengė du greitus žingsnius ir kirto jam smūgį: tai buvo 
pirmasis žaibas, tvykstelėjęs iš debesų. 

Ribeirakas buvo sužeistas. 

Jo oda mirtinai išbalo, ir iš peties trykštelėjo kraujo čiurkšlė. Jis 
atšoko atgal, norėdamas apžiūrėti žaizdą. 

Šombergas buvo bekertąs antrą smūgį, bet Ribeirakas vėl pakėlė 
špagą, atakavo priešą ir pataikė jam į šoną. 

Dabar kiekvienas turėjo po žaizdą. 

- Pailsėkim keletą sekundžių, jeigu jūs nieko prieš, - pasiūlė Ribeira- 
kas. 

Tuo metu užvirė kova tarp Keliuso ir Antragė; bet Keliusas, neturė- 

damas durklo, buvo daug blogesnėje padėtyje; jam teko atmušinėti 
smūgius kaire ranka, o kadangi ji buvo nuoga, po kiekvieno pariravimo 
gaudavo žaizdą. 

Žaizdos buvo nedidelės, bet po keliolikos sekundžių visa ranka 
apteko kraujais. 

Antragė, priešingai, suprasdamas, kad jo padėtis geresnė, ir būdamas 
toks pat vikrus kaip Keliusas, pariravo nepaprastai tiksliai. 

Jis kirto tris kontrsmūgius, ir nors nesužeidė priešininko rimtai, 
kraujas trykštelėjo iš trijų žaizdų Keliuso krūtinėje. 

Sulig kiekvienu smūgiu Keliusas kartojo: 

- Tai niekis. 

Livaro ir Možironas vis dar buvo atsargūs. | 

Kai dėl Ribeirako, tai pasiutęs iš skausmo ir jausdamas su krauju 
senkant jėgas, jis šoko ant Šombergo. 

Šombergas neatsitraukė nė žingsnio ir tik ištiesė špagą. 

Jaunuoliai kirto smūgius vienu kartu. 

Ribeirakui buvo perverta krūtinė, o Šombergas kliudytas į kaklą. 

Mirtinai sužeistas Ribeirakas prispaudė kairę ranką prie žaizdos ir 
atsidengė. 

Šombergas tuo pasinaudojo ir dar kartą įsmeigė špagą Ribeirakui į 
kūną. 

Bet Ribeirakas dešine ranka čiupo priešininkui už rankos, o kaire ligi 
pat rankenos suvarė durklą jam į krūtinę. 

Aštri geležtė įsmigo į širdį. 

Šombergas dusliai suriko ir krito ant nugaros, kartu pargriaudamas ir 
Ribeiraką su tebesmygsančia kūne špaga. 

Livaro, pamatęs draugą parkritus, greitai atsitraukė ir nubėgo prie jo, 
o Možironas jį nusivijo. 

Keletu žingsnių aplenkęs priešą, jis padėjo Ribeirakui, mėginančiam 
atsikratyti Šombergo špagos, ir ištraukė ją jam iš krūtinės. 

Bet paskui, kai Možironas jį pavijo, jis gavo gintis blogomis sąlygo- 
mis: ant slidžios žemės, prastoje pozicijoje, į akis spiginant saulei. 

Po akimirkos špaga įsmigo Livaro į galvą, jis išmetė savo ginklą ir 
suklupo. 

Antragė smarkiai spaudė Keliusą. Možironas paskubėjo dar kartą 
persmeigti Livaro. Livaro parkrito visiškai. 

D'Epernonas džiugiai suriko. 

Xeliusasir Možironas liko prieš vieną Antragė. Keliusas plūste plūdo 
krauju, bet iš lengvų žaizdų. 

Možironas buvo beveik nepaliestas. 

Antragė suprato, kokia pavojinga jo padėtis; jis dar nebuvo nė 
įbrėžtas, bet pradėjo jausti nuovargį; tačiau nebuvo kaip prašyti pertrau- 
kėlės vieno sužeisto, o kito įkaitinto skerdynių. Smagu kirčiu jis atmušė 
Keliuso špagą ir tuo pasinaudojęs lengvai peršoko užtvarą. 

Keliusas smogė atsivėdėjęs, bet pataikė tik į medį. 

Tuo metu Možironas puolė Antragė iš šono. Antragė atsigręžė. 

Keliusas nieko nelaukdamas pralindo pro užtvaros apačią. 

- Jam galas, - tarė Šiko. 

- Tegyvuoja karalius! - sušuko d'Epernonas. - Drąsiau, mano liūtai, 
drąsiau! 

- Pone, malonėkit nutilti,- pasakė Antragė. - Neįžeidinėkit žmogaus, 
kuris kausis iki paskutinio atodūsio. 

“- Ir to, kuris dar nenumirė! - sušuko Livaro. 

Tą akimirką, kai niekas daugiau apie jį negalvojo, jis pakilo ant kelių 
iš purvo visas kruvinas, baisus ir suvarė durklą Možironui tarp menčių; 
šis kaip maišas sudribo ant žemės sušnabždėjęs: 

- Jėzau Kristau! Aš žuvęs. 

Livaro vėl apalpo; pastangos ir pyktis atėmė jam paskutines jėgas. 

- Pone Keliusai, - pasakė Antragė, nuleisdamas špagą, - jūs narsus 
žmogus, pasiduokite, aš jums dovanoju gyvybę. 

- Kodėl turėčiau pasiduoti? - atkirto Keliusas. - Argi aš parkritęs ant 
žemės? 

- Ne, bet jūs sėte nusėtas žaizdomis, o aš gyvas ir sveikas. 

- Tegyvuoja karalius! - sušuko Keliusas. - Aš dar turiu špagą, pone. 

Ir puolė Antragė, tačiau šis atmušė smūgį, kad ir žaibišką. 

- Ne, pone, jūs jos nebetunte, - pasakė Antragė, čiupęs už špagos 
geležtės prie pat rankenos. 

Jis išsuko Keliusui ranką, ir šis paleido špagą. 

Antragė tik truputį įsipjovė kairės rankos pirštą. 

- O! - suriaumojo Keliusas. - Špagą, špagą! 

Jis kaip tigras šoko ant Antragė ir suspaudė jį abiem rankomis. 

Antragė davėsi spaudžiamas, tik perėmė špagą į kairę ranką, o durklą 
į dešinę ir pagavo be perstojo badyti Keliusą į visą kūną, sulig kiekvienu 
smūgiu apsitaškydamas priešo krauju, tačiau šis nė už ką jo nepaleido ir 
po kiekvienos žaizdos sušukdavo: 

- Tegyvuoja karalius! 

Jam net pavyko sulaikyti ranką, kuri jį varstė, ir lyg gyvatei rankomis 
ir kojomis apsivyti savo nesužeistą priešininką. 

Antragė pajuto, kad jam trūksta kvapo. 

Iš tiesų jis susvyravo ir parkrito. 

Bet šiandien jam viskas sekėsi: krisdamasjis tiesiog negyvai prispau- 
dė nelaimingąjį Keliusą. 

- Tegyvuoja karalius! - sušnibždėjo Keliusas agonijoje. 

Antragė pagaliau išsivadavo iš jo glėbio, pasikėlė ant vienos rankos 
ir smogė paskutinį smūgį, kuris pervėrė Keliusui krūtinę. 

- Še tau, - tarė jis jam. - Dabar patenkintas? 

- Tegyvuoja ka... - pusiau užmerktomis akimis išskiemenavo Keliu- 
sas. 

Viskas buvo baigta; kovos lauke įsiviešpatavo tyla ir mirties siaubas. 

Antragė atsistojo visas kruvinas; tačiau tai buvo jo priešo kraujas; jis, 
kaip jau sakėme, buvo tik truputį įsipjovęs ranką. 

Išsigandęs d'Epernonas persižegnojo ir spruko iš čia, lyg jį būtų 
vijusis šmėkla. 

Antragė nužvelgė mirusius ir mirštančius savo draugus ir pnešus 
tokiu žvilgsniu, kokiu tikriausiai žiūrėjo į kovos lauką Horacijus pasibai- 
gus mūšiui, išsprendusiam Romos likimą. 

Pribėgęs Šiko pakėlė Keliusą, kuris plūdo krauju iš devyniolikos 
žaizdų. 

Šis judesys jį atgaivino. 

Jis atmerkė akis. 

- Antragė, - ištarė Keliusas, - prisiekiu garbe, aš nekaltas dėl Biusi 
mirties. 

- O! Aš jumis tikiu, pone, - atsakė sujaudintas Antragė, - aš jumis 
tikiu. 

- Bėkite, - sušnibždėjo Keliusas, - bėkite, karalius jums neatleis. 

- Aš jūsų taip nepaliksiu, pone, - pasakė Antragė, - net jei man grėstų 
ešafotas. 

- Bėkite, jaunuoli, - patarė Šiko, - nebandykite Dievo kantrybės. Jūs 
išsigelbėjot per stebuklą, nenorėkit dviejų stebuklų vieną dieną. 

Antragė priėjo prie dar alsuojančio Ribeirako. 

- Na kaip? - paklausė tas. 

- Mes nugalėjome, - tyliai, kad neįžeistų Keliuso, atsakė Antragė. 

- Ačiū, - ištarė Ribeirakas. - Eik. 

Ir vėl apalpo. 

Antragė pakėlė savo špagą, kurią buvo išmetęs besikaudamas, paskui 
surinko Keliuso, Šombergo ir Možirono špagas. 

- Pribaikit mane, pone, - pasakė Keliusas, - arba palikit man špagą. 

- Štai ji, ponas grafe, - atsakė Antragė ir ištiesė jam špagą, pagarbiai 
nusilenkdamas. 

Sužeistojo akyse subl:zgo ašaros. 

- Mes galėjome būti draugai, - sušnibždėjo jis. 

Antragė padavė jam ranką. 

- Gerai! - tarė Šiko. - Tai iš tiesų riteriška. Bet dabar bėk, Antragė, tu 
vertas gyventi. 

- O mano draugai? - paklausė jaunuolis. 

- Aš jais pasirūpinsiu, kaip ir karaliaus draugais. 

Antragė susisupo ginklanešio paduotu apsiaustu, kad nesimatytų, 
koks jis kruvinas, ir palikęs mirusiuosius bei sužeistuosius tarp pažų ir 
liokajų, smuko pro Švento Antano vartus. 


LVIII 
Pabaiga 


Karalius, išbalęs iš nerimo ir drebantis net nuo menkiausio garso, 
matavo žingsniais ginklų salę ir, kaip patyręs tokiuose reikaluose žmo- 
gus, skaičiavo laiką, kurio reikėjo jo draugams susitikti ir susiremti su 
priešais, taip pat visas geras ir blogas galimybes, kurias teikė jų charak- 
teris, jėga ir miklumas. 

- Dabar jie, - iš pradžių pasakė jis, - eina Švento Antano gatve. O 
dabar žengia į užtvarą. Išsitraukia špagas. Dabar jau grumiasi. 

Sulig šiais žodžiais nelaimingasis karalius visas drebėdamas pradėjo 
melstis. į 

Tačiau jį graužė kiti jausmai ir lūpos tik šnabždėjo maldos žodžius, 
bet jie nepasiekė širdies gelmių. 

Po valandėlės karalius atsistojo. 

- Kad tik Keliusas neužmirštų, - pasakė jis, - to kontrsmūgio, kurį aš 
jam parodžiau: pariruotų špaga ir smogtų durklu. Kai dėl Šombergo, tai 
jis šaltakraujis, turėtų nužudyti tą Ribeiraką. Možironas, jei tik 
neatsitiks kokia nelaimė, greit susidoros su Livaro. Bet d'Epernonas! 
O! Jis žuvęs. Laimė, iš visų keturių jį myliu mažiausiai. Bet, deja, jo 
žūtis dar ne viskas, blogiausia, kad tada Biusi, tas baisusis Biusi puls 
kitus, juk jis visur suspėja. Ak, mano vargšas Keliusas! Mano vargšas 
Šombergas! Mano vargšas Možironas! 

- Sire! - pasigirdo prie durų Krijono balsas. 


352 


- Ką! Jau? - sušuko karalius. 

- Ne, sire, aš neturiu jokių žinių, tik Anžu kunigaikštis nori pasikal- 
bėti su jūsų didenybe. 

- Kodėl? - paklausė karalius, tebekalbėdamas su Krijonu pro uždaras 
duris. 

- Jis sako, kad atėjo laikas atskleisti jūsų didenybei, kokią paslaugą jis 
jums padarė, ir kad tai, ką jis pasakys, truputį numaldys dabar karalių 
kamuojančią baimę. 

- Gerai! Eikite jo atvesti, - paliepė karalius. 

Tuo metu, kai Krijonas jau buvo beeinąs vykdyti karaliaus įsakymo, 
ant laiptų sukaukšėjo greiti žingsniai ir pasigirdo balsas, sakantis Krijo- 
nui: 

- Noriu tuoj pat pasikalbėti su karalium. 

Karalius pažino tą balsą ir pats atidarė duris. 

- Įeik, Sen Liukai, įeik, - pakvietė jis. - Kas yra? Bet kas tau, Dieve 
mano! Kas atsitiko? Jie žuvo? 

Iš tiesų Sen Liukas, išbalęs, be skrybėlės, be špagos, visas išmargin- 
tas kraujo dėmėmis, bėgte įbėgo į karaliaus kambarį. 

- Sire! - sušuko Sen Liukas, puldamas prieš Henriką ant kelių. - 
Keršto! Aš atėjau prašyti keršto. 

- Mano vargše Sen Liukai, - paklausė karalius, - kas atsitiko, sakyk, 
kas įvarė tave į tokią nevilų? 

- Sire, vienas iš jūsų kilniausių valdinių, vienas iš jūsų kareivių, pats 
narsiausias... 

Jam užkando žadą. 

- Na? - žengė į priekį Krijonas, kuris manė turįs teisę prisiskirti šiuos 
titulus sau, ypač paskutinį. | 

- Šią naktį buvo nužudytas, išdavikiškai nužudytas, niekšiškai už- 
muštas, - pabaigė Sen Liukas. 

Karalius, apsėstas vienintelės minties, nusiramino; tai nebuvo nė 
vienas iš jo keturių draugų, nes šįryt jis juos matė. 

- Nužudytas, niekšiškai užmuštas, - pakartojo karalius. - Apie ką tu 
kalbi, Sen Liukai. 

- Sire, aš puikiai žinau, jūs jo nemylite, - toliau kalbėjo Sen 
Liukas, - bet jis buvo ištikimas ir, jei būtų pasitaikiusi proga, prisiekiu, 
būtų išliejęs dėl jūsų didenybės visą savo kraują. Kitaip jis nebūtų buvęs 
mano draugas. 

- A! - tarė karalius, pradėjęs kai ką suprasti. 

Ir jo veide žaibu švystelėjo jeigu ne džiaugsmas, tai bent viltis. 

- Sire! Atkeršykit už poną de Biusi! - sušuko Sen Liukas. - Atkeršykit! 

-Užponą de Biusi? - pakartojo karalius, pabrėždamas kiekvieną žodį. 

- Taip, už poną de Biusi, kurį šią nakų  užkapojo dvidešimt 
galvažudžių. Ir ne veltui jų buvo pasamdyta dvidešimt, nes keturiolika jis 
nužudė! 

- Ponas de Biusi negyvas!.. 

- Taip, sire. 

- Vadinasi, jis nesikauna šįryt, - staiga nejučiom išsprūdo karaliui. 

Sen Liukas metė į karalių tokį žvilgsnį, kurio šis negalėjo atlaikyti: 
nusisukęs jis pamatė Krijoną, kuris, tebestovėdamas prie durų, laukė 
naujų įsakymų. 

Henrikas davė jam ženklą atvesti Anžu kunigaikštį. 

- Ne, sire, - griežtai kalbėjo toliau Sen Liukas. - Ponas de Biusi tikrai 
nesikovė šį rytą, ir todėl aš ateinu prašyti jūsų didenybę ne keršto, kaip 
ką tik klaidingai pasakiau, o teisybės, nes myliu savo karalių ir labiau už 
viską branginu jo garbę. Aš manau, kad užbadžius poną de Biusi, jūsų 
didenybei padaryta netinkama paslauga. 

Tarpdury pasirodė Anžu kunigaikštis; jis stovėjo ten nejudėdamas 
kaip bronzinė statula. 

Sen Liuko žodžiai atvėrė karaliui akis; jie priminė tą paslaugą, kurią 
gyrėsi padaręs jam brolis. 

Karaliaus žvilgsnis susitiko su kunigaikščio žvilgsniu, ir jam neliko 
abejonių, nes kunigaikštis akimis atsakė „taip“ ir tuo pat metu nežymiai 
linktelėjo galva. 

- Ar žinote, kas dabar bus kalbama? - sušuko Sen Liukas. - Jei jūsų 
draugai laimės, bus kalbama, jog laimėjo tik todėl, kad jūs liepėte 
nužudyti Biusi. 

- Kas gi taip kalbės, pone? - paklausė karalius. 

- Prisiekiu Kristaus kančia! Ogi visi, - savo papratimu be ceremonijų 
įsikišo į pokalbį Krijonas. 

- Ne, pone, - atsakė karalius, sunerimęs ir suglumęs dėl tokios 
nuomonės, pareikštos žmogaus, kuris dabar, kai Biusi mirė, buvo pats 
narsiausias jo karalystėje. - Ne, pone, taip niekas nekalbės, nes jūs man 
nurodysite žudiką. 

Sen Liukas pamatė kažkieno šešėlį. 

Tai Anžu kunigaikštis žengė porą žingsnių į kambarį. Sen Liukas 
atsigręžė į jį ir pažino. 

- Taip, sire, aš jį nurodysiu! - tarė jis stodamasis. - Nes bet kokia 
kaina noriu nuplauti nuo jūsų didenybės gėdą dėl tokio nežmoniškumo. 

- Gerai, sakykite! 

Kunigaikštis sustojo ir ramiai laukė. 

Krijonas stovėjo jam už nugaros, varstydamas jį šnairu žvilgsniu ir 
linguodamas galva. 

- Sire, - ėmė pasakoti Sen Liukas, - šią naktį Biusi buvo įviliotas į 
spąstus: kai atėjo į pasimatymą su moterim, kuri jį mylėjo, vyras, 
perspėtas išdaviko, grįžo namo su žudikais. Jų buvo visur - gatvėje, 
kieme, net sode. 

Jeigu karaliaus kambaryje, kaip jau sakėme, nebūtų buvusios užda- 
rytos visos langinės, visi būtų galėję pastebėti, kaip sulig paskutiniais 
žodžiais princas išblyško , nors ir labai tvardėsi. 

- Biusi gynėsi kaip liūtas, sire, bet jų buvo pernelyg daug ir... 

- Jis mirė, - pertraukė karalius, - ir pelnytai, nes aš, savaime supran- 
tama, nekeršysiu už svetimautoją. 

- Sire, aš dar nebaigiau savo pasakojimo, - toliau kalbėjo Sen Liukas.- 
Nelaimingasis, apie pusvalandį gynęsis kambaryje, nugalėjęs savo prie- 
šus, gelbėjosi sužeistas, paplūdęs krauju, suluošintas. Reikėjo tik ištiesti 
jam pagalbos ranką, kurią aš ir būčiau ištiesęs, jei manęs su moterim, 
kurią jis man buvo patikėjęs, nebūtų sulaikę jo žudikai, jeigu nebūtų 
surišę, užkimšę burnos. Bet, savo nelaimei, jie užmiršo man užrišti akis 
ir aš mačiau, sire, kaip du žmonės priėjo prie nelaimingojo Biusi, 
pakibusio už šlaunies ant geležinių pinučių virbų, girdėjau, kaip sužeis- 
tasis prašė pagalbos, nes turėjo teisę tuos du žmones laikyti savo 
draugais. Tai va, vienas - man baisu apie tai kalbėti, sire, bet, patikėkit, 
dar baisiau buvo matyti ir girdėti, - vienas įsakė jį nušauti, o kitas įvykdė 
įsakymą. 

Krijonas suspaudė kumščius ir suraukė antakius. 

- Ir jūs pažinot tą žudiką? - paklausė nenorom susijaudinęs karalius. 

- Taip, - atsakė Sen Liukas. 

Ir atsisukęs parodė į princą, judesiu ir žodžiais išreikšdamas taip 
ilgai tramdytą neapykantą. 

- Tai monsinjoras, - pasakė jis. - Žudikas - tai princas! Žudikas - tai 
draugas. 

Karalius tikėjosi šito smūgio, kunigaikštis sutiko jį nė nemirktelėjęs. 

- Taip, - ramiai pasakė jis, - taip, ponas de Sen Liukas gerai matė ir 
gerai girdėjo. Tai aš įsakiau nužudyti poną de Biusi, ir jūsų didenybė 
pritarsite mano poelgiui. Ponas de Biusi buvo mano tarnas, tai tiesa, bet 
šįryt, kad ir kaip atkalbinėjau, ponas de Biusi ketino pakelti ginklą prieš 
jūsų didenybę. 

- Tumeluoji, žudike! Meluoji! - sušuko Sen Liukas..- Biusi, subadytas 
špagomis, Biusi, nukirsta ranka, kulkos peršautu petim, Biusi, pakibęs už 
šlaunies ant geležinių virbų, toks Biusi niekam nebūtų tikęs, tik įkvėpęs 
gailestį net savo pikčiausiems priešams, ir pikčiausi priešai būtų jam 
pagelbėję. Bet tu, tu, La Molio ir Kokonaso žudike, tu nugalabijai Biusi, 
kaip vieną po kito nugalabijai visus savo draugus. Tu nužudei Biusi ne 
todėl, kad jis buvo tavo brolio priešas, o todėl, kad buvo tavo paslapčių 
patikėtinis. Ak! Monsoro, tas gerai žinojo, kodėl tu suruošei šitą nusikal- 
timą. 

- Po perkūnais! - sumurmėjo Krijonas. - Kodėl aš ne karalius! 

- Mane įžeidinėja jūsų akivaizdoje, broli, - pabalęs iš siaubo, pasakė 
kunigaikštis, nes matydamas konvulsyviai sugniaužtą Krijono ranką ir 
krauju pasruvusias Sen Liuko akis, nesijautė labai saugiai. 

- Išeikit, Krijonai! - paliepė karalius. 

Krijonas išėjo. 

- Teisingumo, sire! Teisingumo! - vėl sušuko Sen Liukas. 

- Sire, - pasakė kunigaikštis, - nubauskit mane, kad šįryt išgelbėjau 
jūsų didenybės draugus ir prisidėjau prie puikios jūsų pergalės, nes jūsų 
reikalai - kartu ir mano reikalai. 

- O aš, - nebesivaldydamas atkirto Sen Liukas, - aš sakau, kad tavo 
reikalai - prakeikti reikalai ir visus tavo žingsnius turi lydėti Dievo 
rūstybė! Sire, sire! Jūsų brolis ėmėsi globoti mūsų draugus, vargas jiems! 

Karalius pajuto, kaip visu jo kūnu perbėgo virpulys. 

Tą pat valandėlę už durų pasigirdo neaiškus šurmulys, paskui 
greiti žingsniai, skubus klausinėjimas. 

Tada stojo gili, mirtina tyla. 

Šitoje tyloje, tarsi dangaus balsas būtų pritaręs Sen Liuko žodžiams, 
tvirtas Krijono kumštis sudrebino duns trim lėtais iškilmingais smūgiais. 
Šaltas prakaitas išpylė Henriko smilkinius, jis visas persimainė. 

- Nugalėti! - sukliko jis. - Mano vargšai draugai nugalėti! 

- Ką aš jums sakiau, sire! - riktelėjo Sen Liukas. 

Kunigaikštis persigandęs suspaudė rankas. 

- Matai, baily! - didingas savo rūstybėje sušuko jaunuolis. - Štai kaip 
žudikai gelbsti karalių garbę! Nudobk ir mane, aš be špagos. 

Ir tėškė šilkinę pirštinę kunigaikščiui į veidą. 

Pranciškus sustaugė iš pasiutimo ir išblyško kaip lavonas. 

Bet karalius nieko nematė, nieko negirdėjo; jis nusvarino galvą ant 
rankų. 

- O! - sušnibždėjo Henrikas. - Mano vargšai draugai nugalėti, jie 
sužeisti! O! Kas man atneš tikrų žinių? 

- Aš, sire, - atsiliepė Šiko. 

Karalius atpažino šitą draugišką balsą ir ištiesė rankas. 

- Na kaip? - paklausė jis. 

- Du negyvi, o trečias tuoj atiduos Dievui sielą. 

- Kas tas trečias, kuris dar nenumirė? 

- Keliusas, sire! 

- Kurjis? 

- Buasi rūmuose, kur liepiau jį nunešti. 

Karalius toliau nesiklausė ir, gailiai šaukdamas, puolė iš kambario. 

Sen Liukas nuvedė Dianą pas jos draugę Žaną de Brisak; todėl taip 
vėlai atėjo į Luvrą. 

Žana tris dienas ir tris naktis slaugė nelaimingą moterį, kankinamą 
baisios karštligės. 

Ketvirtą dieną, pakirsta nuovargio, Žana nuėjo truputį pailsėti; bet kai 
po poros valandų grįžo į draugės kambarį, jos ten nerado". 

Žinoma, kad Keliusas, vienintelis iš trijų karaliaus garbės gynėjų 
likęs gyvas, po trisdešimties dienų agonijos mirė ant Henriko rankų 
tuose pačiuose Buasi rūmuose, kur Šiko buvo liepęs jį nugabenti. 

Karalius buvo nepaguodžiamas. 

Jis užsakė savo trims draugams puikius antkapius, kur jie buvo 
iškalti iš marmuro natūralaus dydžio. 

Jų atminimui jis sugalvojo specialias mišias, įsakė kunigams melstis 
už juos, pats prie kasdieninių poterių pridūrė dvieilį, kurį kartojo visą 
savo gyvenimą po rytinių ir vakarinių maldų. 


O, Viešpatie, priimk, pabaigus žemėj vargą, 
Keliusą, Možironą ir Šombergą. 


Apie tris mėnesius Krijonas neišleido iš akių Anžu kunigAikščio, 
kurio karalius pradėjo mirtinai neapkęsti ir niekada jam nedovanojo. 

Šitaip atėjo rugsėjis, ir tuo metu Šiko, kuris nepaliko savo valdovo 
ir būtų paguodęs Henriką, jeigu jį būtų buvę galima paguosti, gavo 
štai tokį laišką, atsiųstą iš Bomo abatijos. 


"Autorius mums papasakos, kas jai nutiko, kitame savo romane, pavadintame „Keturias- 
dešimt penki“, kuriame sutiksime keletą veikėjų, dalyvavusių romano „Grafienė de 
Monsoro“ įvykiuose. (Leidėjų pastaba) 

Laiškas buvo parašytas raštininko ranka. 

„Brangus senjore Šiko, 

Orai mūsų krašte gražūs, ir vynuogių derlius Burgundijoje šiais 
metais žada būti gausus. Sako, karalius, mūsų valdovas, kuriam aš, 
atrodo, išgelbėjau gyvybę, vis dar labai liūdi. Atsivežkite jį į abatiją, 
brangus pone Šiko, mes jį pavaišinsim 1550 metų vynu, kurį atradau 
savo rūsyje: šis vynas padeda užmiršti net didžiausią sielvartą. Neabejo- 
jų, kad jis jį pralinksmins, nes vienoje šventoje knygoje užtikau tokią 
nuostabią frazę: „Geras vynas džiugina žmogaus širdį!“ Lotyniškai tai 
skamba labai gražiai, duosiu jums paskaityti. Taigi atvažiuokit, brangu- 
sis pone Šiko, atvažiuokit su karalium, su ponu d'"Epernonu, atvažiuokit 
su Sen Liuku. Ir pamatysit, čia visiems visko užteks iki soties. 

Garbusis prioras Goranflo, jūsų nuolankus tarnas ir draugas. 

P.S. Pasakykit karaliui, kad dėl įkurtuvių rūpesčių dar neturėjau laiko 
pasimelsti už jo draugų sielas, kaip jis buvo prašęs, bet kai tik baigsim 
rinkti vynuogių derlių, būtinai tai padarysiu“. 

- Amen! - tarė Šiko, - dabar tie vargšai tikrai pateks Dievo karalystėn! 

